
OLIVER JENS SCHMITT 


Corneliu Zelea Codreanu 
ASCENSIUNEA ŞI CĂDEREA 
“CĂPITANULUI“ 


În această carte au fost folosite imagini provenind din Arhiva 
C.N.S.A.S. (foto nr. 6, 10, 15, 17, 19, 20, 21, 22, 23, 24, 25, 
26, 31, 32, 33, 34, 35), de la Arhivele Naţionale ale României 
(foto nr. 2, 11, 13, 18, 28, 30), precum şi de la Centrul de 
Studii şi Păstrare a Arhivelor Militare Istorice - Piteşti (foto 
nr. 4). Editura mulţumeşte celor trei instituţii pentru 
permisiunea de a reproduce materialele respective. 


Oliver Jens Schmitt este profesor de istorie sud-est- 
europeană la Universitatea din Viena. Născut în Elveţia, la 
Basel, în 1973, a studiat bizantinistică, neoelenistică şi 
istorie est-europeană în oraşul natal, precum şi la Viena, 
Berlin şi Munchen. Domeniile sale de interes şi cercetare 
cuprind fascismul în Europa de Est, cu accent pe România, 
societățile urbane din estul Mediteranei în secolul al XIX- 
lea, societatea şi politica în Imperiul Otoman târziu, 


evoluțiile socio-culturale în spațiul balcanic albanez, istoria 
imperiului maritim al Veneţiei şi istoria Balcanilor în Evul 
Mediu târziu. Din 2017, este preşedintele Secţiei filozofic- 
istorice a Academiei Austriece de Ştiinţe. 

Printre titlurile sale, traduse în mai multe limbi, se numără: 
Levantiner: Lebenswelten und Identitäten einer 
ethnokonfessionellen Gruppe im osmanischen Reich im 
„langen 19. Jahrhundert” (2005 - Levantinii: Universuri de 
viată şi identități ale unui grup etnoconfesional în Imperiul 
Otoman în „lungul secol al XIX-lea”; Kosovo: Kurze 
Geschichte einer zentralbalkanischen Landschaft (2008 - 
Kosovo: Scurtă istorie a unui ținut central-balcanic); 
Skanderbeg: Der neue Alexander auf dem Balkan (2009 — 
trad. Rom. Skanderbeg: Noul Alexandru din Balcani, 2014); 
KorÄŤula sous la domination de Venise au XV -siecle (2011 — 
KorÄŤula sub dominația venețiană în secolul al XV-lea); Die 
Albaner: Eine Geschichte zwischen Orient und Okzident 
(2012 - Albanezii: O istorie între Orient şi Occident). 

Recenta sa biografie a lui Corneliu Zelea Codreanu (Căpitan 
Codreanu: Aufstieg und Fall des rumänischen 
Faschistenführers, 2016) apare în volumul de față într-o 
versiune mult lărgită şi îmbogățită cu noi ilustrații, pe care 
autorul o consideră ediția definitivă a lucrării. 


INTRODUCERE 


PE PERETELE DIN SPATELE TRIBUNEI TRONA, ENORM, 
PORTRETUL CONDUCĂTORULUI MORT: chipul marcant al unui 
tânăr în semiprofil, cu părul puternic ondulat. La 
megafoanele din piață răsuna formula de jurământ. 
Jurnalul cinematografic arăta, printre blocuri moderne şi 
palate belle epoque, zeci de mii de oameni în port popular şi 
cămăşi verzi, dame elegante şi țărănci sfioase, reculegându- 
se în centrul Bucureştiului.. Era 6 octombrie 1940. Cu o 
lună înainte, generalul Ion Antonescu îl răsturnase de la 
putere pe regele Carol II. România Mare, după 1918 al 
optulea stat ca mărime în Europa, îşi pierduse o treime din 
teritoriu în urma dictatelor lui Hitler şi Stalin. Societatea 
românească era profund răvăşită, iar monarhul neiubit, de 
mulți chiar urât, fugise cu mare greutate din țară. Alături de 
Ion Antonescu, la tribună stătea Horia Sima, conducătorul 
Legiunii Arhanghelul Mihail şi succesorul bărbatului pe al 
cărui duh jura acum națiunea. Ion Antonescu, îmbrăcat în 
cămaşa verde legionară, rostea legământul pentru a fi 
repetat de toţi, cerând mulțimii să jure „în duhul 
Căpitanului şi al Neamului” că va face o ţară asemenea 
soarelui sfânt de pe cer. 


1. Apoteoza lui Corneliu Zelea Codreanu. lon Antonescu şi Horia 
Sima, capii Statului Naţional-Legionar, la marea manifestaţie de la 
Bucureşti din 6 octombrie 1940. 


Căpitanul era Corneliu Zelea Codreanu, charismaticul 
întemeietor şi conducător al Legiunii, care, în noaptea de 29 
spre 30 noiembrie 1938, fusese „îimpuşcat” în timp ce „fugea 
de sub escortă” şi ai cărui adepți mai importanți, în jur de 
250 de bărbați şi o femeie - printre care intelectuali de 
seamă -, fuseseră ucişi fără proces, aproape un an mai 
târziu, la ordinul lui Carol II. Prăbuşirea dictaturii regale a 
lui Carol II, care în deceniul precedent destabilizase 
sistematic partidele democratice, a adus la putere Legiunea, 
sub o conducere cu totul nouă. Horia Sima stătea la tribună 
lângă lon Antonescu, noul conducător al Statului, elogiindu- 
l. Poporul român era pus să jure pe duhul unui mort. 
Formula de jurământ cuprindea făgăduinţa mântuirii 
legionare: o ţară mândră ca soarele sfânt de pe cer. 

După jurământ au urmat săptămâni întregi de cult al 
mortului, sub o formă aproape unică în istoria europeană 
recentă. Codreanu era aşezat alături de Dumnezeu, ba chiar 
îndumnezeit el însuşi, iar aceasta într-o ţară cu o 
religiozitate tradițională, credincioasă Bisericii. Propaganda 
suna astfel: „Căpitanul — Credința nemărginită în Dumnezeu 
Atotputernicul, în zidirea mâinilor lui - Neamul românesc -, 
în învierea, în destinul măreț şi misiunea sfântă a Neamului 
Românesc Legionar. - Căpitanul - Dragoste nesfârşită față 
de întregul neam, iubindu-l ca nimeni altul. - Căpitanul — 
uriaşe puteri de jertfă dovedită neîntrerupt în tot cursul 
vieții Sale încununate prin suprema-i jertfă. - Căpitanul — 
Mucenicul Neamului; viața Sa de neîntrerupte suferințe, 
îndurate senin, dulce, împăcat, fără lacrimi, fără scrâşnet, 
fără geamăt, fără cârtire. - Căpitanul - marele martir al 
Neamului [...]. Căpitanul - marele erou al Neamului: vitejie, 


curaj, avânt. [...] Căpitanul - făt frumos al Neamului 
Românesc - frumusețe neasemuită [...]. Căpitanul - gura de 
aur a Neamului:; Marele Profet şi Evanghelist al căilor lui 
Dumnezeu, al aleselor virtuți [...]. Căpitanul - suprema 
înțelepciune a acestui Neam [...]. Căpitanul - întruchiparea 
atotputerniciei voinței Neamului Românesc. Căpitanul - 
icoana sufletului românesc. Căpitanul - Hristos al Neamului 
Românesc [...]. Căpitanul a înviat Neamul Românesc. 
Căpitanul — Mântuitorul Neamului Românesc”. 

Între septembrie 1940 şi ianuarie 1941, România s-a 
aflat, în mare parte, într-o stare de urgență spirituală. În 
noul guvern, o coabitare dificilă între armată şi Legiune, 
legionarii foloseau mijloacele de comunicare în masă, la care 
multă vreme nu avuseseră acces. Predicau în eter miniştri şi 
„vechi luptători ai mişcării legionare, dar şi tineri 
intelectuali dornici de afirmare, cum ar fi Emil Cioran, după 
1945 filozof de talie europeană la Paris. Cioran proclama 
extatic: „Cu excepţia lui lisus, nici un mort n-a fost mai 
prezent între vii”s. La 14 noiembrie 1940 a vorbit la radio 
Vasile  Iaşinschi, un farmacist din târgul bucovinean 
Rădăuţi, un tovarăş de drum al lui Codreanu, acum 
ministru al ocrotirilor sociale: România, spunea el, se afla pe 
calea unei revoluții spirituale şi morale totale, care se 
sprijinea pe conştiinţa că totul porneşte de la Căpitan. 
Pronia cerească făcuse ca un drum de veacuri să se încheie, 
iar acum să înceapă o nouă eră, ce avea să marcheze 
întregul viitor al românilor. Codreanu era o piatră de hotar, 
o spadă strălucitoare scoasă din teacă, separând două lumi: 
pe cea dintâi, barbară, o nimicise, iar pe cealaltă o crea. 
laşinschi zugrăvea criza de după 1918 în culori întunecate, 
acuzând lipsa unităţii, infiltrarea unor elemente străine (un 
cuvânt de cod pentru evrei) în economie, decăderea elitelor, 
materialismul. Acum însă, Legiunea va face ca Duhul să 
biruie asupra puterilor satanice. Credinţa îl învinsese pe 


Mamona, triumfaseră iubirea, spiritul de sacrificiu şi duhul 
sărăciei.s Trei zile mai târziu, la 17 noiembrie 1940, românii 
au auzit glasul lui Ilie Gârneaţă, cofondator al Legiunii în 
anul 1927, care-l elogia pe Codreanu drept alesul neamului: 
cu lacrimi de bucurie, declara el, duhul curat al poporului 
văzuse în Căpitan bărbatul ce răspundea la speranţele de 
eliberare şi mântuire. O întreagă generație se strânsese în 
jurul celui ai cărui ochi au privit, peste zorii dimineţii, în 
adâncul timpului. „Căpitanul s-a arătat de la început ca un 
trimis providenţial. Pentru cei chinuiți şi îndurerați de 
durerile Neamului şi cari în mod sincer căutau mijlocul de 
izbăvire, era uşor să recunoască în spiritul, în făptura şi în 
fanatismul credinței Căpitanului pe cel predestinat să 
poarte steagul mântuirei Neamului Românesc. În chipul 
cioplit parcă din durități de cremene, cu încruntări şi 
asprimi de viscole, era o concentrare supremă de o energie 
strivitoare. Toată tinerețea generației noastre îşi adunase în 
figura lui tot ce avea mai blând, mai bărbătesc, mai 
autoritar, mai mândru, mai demn şi mai frumos. Ochii lui, 
aprinşi de nelinişti istorice, priveau întotdeauna peste zări 
în străfundurile vremii. Privirile Căpitanului te făceau să 
crezi că este absent din realitatea prezentă, că spiritul lui 
ascultă cine ştie pe unde poruncile de temelie ale voevozilor 
descălicători.” Codreanu, spunea mai departe Gârneaţă, 
fusese hărăzit ca, prin figura sa, să devină o icoană a 
desăvârşirii: „Statura aceea însă, care crescuse parcă din 
foşnetul brazilor şi din vârfuri de munţi, înfiptă ca o săgeată 
între noi, mărturisea cea mai covârşitoare prezență peste 
clipele şi vuietul ce ne stăpânea. Căpitanul avea făptura 
unică a celui menit să întruchipeze în el icoana desavârşirei. 
Niciodată un om nu a putut să arate, ca el, mai multă milă, 
mai multă bunătate şi blândeţe pentru semenii săi, pentru 
cei mici şi neputincioşi, precum niciodată un suflet nu a 
putut împărți atâta dragoste cât a risipit Căpitanul pentru 


toate inimile care îl înțelegeau. Era o fântână din care 
împărțea bucuros comorile sale oricui se apropia de el cu 
cuget curat. Dar alături de aceste evanghelice însuşiri, 
vibrau tărit? de necuprins şi se zbuciumau ca valurile mari 
adâncurile sufletului său, în care Neamul îşi trăia durerile şi 
drama nefericirei sale.” Gârneaţă schița viața unui om care, 
în toamna anului 1919, îşi părăsise orăşelul natal Huşi şi 
plecase la studii în centrul universitar laşi, unde a găsit însă 
doar bolşevici şi „galițieni” (alt cuvânt de cod pentru evrei) 
care voiau să arunce țara în revoluție. Atunci, împreună cu 
camarazii săi, a depus un jurământ în pădurea Dobrina, 
sub lumina cerească, ce l-ar fi destinat mântuirii neamului 
românesc. Asemenea unui arhanghel, a înfruntat duşmanul 
şi, iată, fiara a dat înapoi din fața celui plin de darul lui 
Dumnezeu. Ca lider al studenților, a triumfat la congrese şi 
în lupte de stradă. A făcut să se ridice o întreagă generație 
de studenți, care l-a urmat cu credință pe acest bărbat al 
Providențţei. „Era un mare inspirat, dar şi un cunoscător 
perfect al realităților. Viziunile lui deveneau certitudine. 
Niciodată nu a început ceva fără să aibă siguranța biruinței. 
Credea în misiunea lui”, după cum şi ai săi credeau în el. 
„Venea parcă din legendă, din mituri şi din istoria marilor 
căpitani. Nu l-au înfricoşat chinurile; nici moartea nu l-a 
înspăimântat. Le-a primit pe toate senin şi dârz, dar convins 
că prin el s-a rostit cuvântul de izbăvire al Neamului”.s 
Vechiul tovarăş de drum al lui Codreanu, profesorul de 
sociologie  cernăuțean Traian  Brăileanu, scria despre 
Codreanu folosind pronumele personal „El” scris cu 
majusculă - o grafie altminteri rezervată doar lui Dumnezeu. 

Aceşti vorbitori se considerau tovarăşi de arme ai 
fasciştilor italieni şi ai naţional-socialiştilor germani, iar 
noţiunile pe care le foloseau, cum ar fi pronie şi misiune, ne 
par familiare. Şi totuşi, în contextul românesc, ele vădesc o 
altă dimensiune, căci nu era vorba de simple piese de 


recuzită religioasă, pentru a atinge nervul ideologic al unei 
societăți puternic marcate de creştinism. Era vorba de o 
ideologie care nu avea în centru rasa, ci religia, şi care 
făgăduia nu doar o viață mai bună pe Pământ, ci însăşi 
transcendența, şi anume mai puțin pentru individ, cât 
pentru întregul popor român. Limbajul creştin este utilizat 
cu toată seriozitatea, chiar şi atunci când ar putea părea 
blasfemic, de pildă când laşinschi socoate că „totul” 
porneşte de la Codreanu. Nici icoana nu este o metaforă 
pentru o mişcare ce a început cu venerarea mistică a unei 
imagini pictate a Arhanghelului Mihail. 

Corneliu Zelea Codreanu, ridicat la rangul apostolilor, ba 
chiar în apropierea lui Hristos, se înscrie în rândul marilor 
conducători charismatici cu ideologii extremiste din Europa 
interbelică. Astăzi, în afara României, este aproape uitat cu 
totul; în România este venerat de câţiva nostalgici 
neofascişti, însă cea mai mare parte a societăţii îl priveşte 
reprobator şi fără a şti multe despre el. Rareori căderea de la 
o glorificare cvasidivină, de la apoteoză, de la invocarea 
domniei unui mort asupra unei societăți europene de secol 
XX şi, apoi, căderea în uitare şi interdicţia de a fi amintit au 
fost atât de impresionante ca în cazul conducătorului 
Legiunii Arhanghelul Mihail. 

În 20-21 ianuarie 1941 s-a ajuns la un război civil între 
legionarii lui Horia Sima şi armată. Antonescu, sprijinit de 
Hitler, a învins. Legiunea a fost silită să se retragă în 
clandestinitate sau în străinătate; până la mijlocul verii lui 
1944, Sima şi adepţii săi au rămas internați la Buchenwald. 
După beţia mistică a victoriei din toamna lui 1940, a urmat 
căderea într-un abis fără fund. 

În câteva luni, legionarii s-au discreditat complet în ochii 
acelor oameni care le juraseră credință la 6 octombrie. 
Îmbogăţirea prin „românizarea” averilor evreieşti, asasinarea 
adversarilor politici, corupţia, tirania, abuzul în serviciu şi 


violența, dar şi creşterea tendințelor sociale revoluționare 
împotriva vechilor elite burgheze au destabilizat România. În 
timpul luptelor din 20-21 ianuarie 1941 s-a ajuns la un 
pogrom împotriva populaţiei evreieşti.» În câteva luni, n-a 
mai rămas nimic din făgăduinţa unei țări „mândre ca 
soarele de pe cer”. De la sfârşitul lunii august 1944, 
România a fost invadată de Armata Roşie. Până la sfârşitul 
lui 1947, comuniştii au preluat puterea în întregime şi au 
instaurat o dictatură. Mişcarea legionară, antisemită şi 
antibolşevică, era, pentru PCR, măcar din punct de vedere 
retoric, principalul duşman ideologic. Codreanu a devenit o 
figură ignorată. Dacă deja Carol II pusese să fie distruse în 
masă înregistrările cu vocea lui Codreanu şi scrierile 
legionare, acum devenise şi mai periculos să deții obiecte 
legionare. Represiunea explică însă doar în parte uitarea. 

O biografie a lui Corneliu Zelea Codreanu trebuie să 
explice cum se face că fiul unui profesor de germană din 
partea răsăriteană a României, crescut la granița cu 
Imperiul Țarist, a reuşit, ca nici un alt conducător politic de 
dinainte sau de după el, să mobilizeze societatea 
românească de la țărani până la boieri şi de la studenți până 
la muncitori, dar şi să  polarizeze societatea prin 
misionarismul lui charismatic, prin „credința legionară”, 
prin făgăduinţa nu doar a unei bunăstări pământeşti, ci a 
unui Om Nou care trebuia să dobândească, dincolo de o 
„pâine mai albă” şi un „pat mai moale”, „mântuirea” şi 
„invierea”, şi asta nu în chip metaforic, ci ca promisiune 
concretă în sensul tradiției creştine, care îmbrățişa nu 
numai individul, ci comunitatea credincioşilor ca întreg. 
Codreanu şi societatea care i-a primit cu pioşenie 
misionarismul charismatic ori l-a respins hotărât sau chiar 
l-a disprețuit se află astfel în centrul unei biografii care îşi 
propune să lege laolaltă oameni, locuri şi idei. 


1. INVOCAREA MORȚILOR 


MĂNĂSTIREA PUTNA DIN BUCOVINA ESTE UN LOC PUTERNIC 
ÎNCĂRCAT de simbolism pentru istoria României. Aici este 
înmormântat Ştefan cel Mare, voievod al Moldovei (1457- 
1504), învingător vremelnic asupra otomanilor şi 
polonezilor, care avea o faimă de sfânt. La sfârşitul secolului 
al XIX-lea, intelectualii români au adoptat evlavia populară 
față de voievod şi au creat un cult în jurul lui.: În 1775, 
Bucovina, cu tot cu mănăstirea Putna, fusese anexată de 
Austria. La prăbuşirea monarhiei austro-ungare, în toamna 
anului 1918, activiştii naționalişti români au alipit acest 
ținut României. Faptul că Bucovina a revenit la trupul țării 
şi, odată cu ea, şi osemintele voievodului Ştefan a fost 
sărbătorit printr-un act festiv. La mănăstirea aflată între 
pitoreşti dealuri împădurite au venit reprezentanţii elitei 
politice şi culturale. Lor le-a vorbit un profesor de liceu din 
Huşi - o localitate de provincie —, ofițer decorat pe front, de 
mai multe ori ales deputat în Parlament şi propagandist 
antisemit cunoscut în toată țara: Ion Zelea Codreanu, tatăl 
întemeietorului de mai târziu al Legiunii Arhanghelul Mihail. 

Faptul că biografiile încep cu clarificarea trecutului 
familiei nu este neobişnuit. În cazul nostru însă, este vorba 
de mai mult decât atât, şi anume de teza că nici un alt lider 
charismatic din Europa interbelică (cu excepția 
întemeietorului mişcării fasciste spaniole a Falangei, José 
Antonio Primo de Rivera, fiul unui dictator) n-a fost atât de 
puternic marcat de tatăl său, atât de mult ajutat şi însoțit 
de familie cum a fost Corneliu Zelea Codreanu. Ce spunea şi 
făcea fiul venea de la tată şi era susținut de mamă şi, mai 
ales, de frați şi surori. În timp ce Hitler şi Stalin se 
prezentau în public ca fiind desprinşi de legăturile familiale 
tradiționale, Codreanu tatăl şi fiul plecau în campanie 


electorală, o soră făcea propagandă în satele din nordul 
României, iar fraţii luau parte, ca propagandişti, la 
răspândirea învățăturii mântuitoare a întâiului născut al 
familiei. 

Fascismul românesc este o poveste de familie — povestea 
unor familii propriu-zise, ca aceea a lui Codreanu, care se 
extindeau potrivit modelelor tradiționale de căsătorie şi 
năşie, a familiei imaginare născute în „Frăţiile de Cruce” ale 
şcolarilor, precum şi a „familiei legionare”, ca idee şi ca 
practică socială trăită de nucleul dur. Ceea ce au trăit copiii 
lui Ion Zelea Codreanu şi zeci de mii dintre adepţii lor în 
perioada interbelică, în avânt entuziast spre o nouă epocă şi 
spre „Omul Nou”, şi ceea ce au promovat ei ca proiect al 
generaţiei lor a fost pregătit de generaţia dinaintea lor şi, ca 
şi alte fenomene comparabile din Europa interbelică, 
mişcarea legionară din România a apărut ca protest al 
„generaţiei pierdute de la 1914”, al acelor tineri care nu 
trăiseră războiul în calitate de combatanți şi de aceea se 
simțeau privați de experiențele unificatoare de pe front. Dar 
Corneliu Codreanu nu celebra un exclusivism al unei 
generații, ci, dimpotrivă, cinstea bărbaţii cu „părul alb” ca 
„tablou  [...] înălțător”, cot la cot cu tinerii.: În spectrul 
extremei drepte, efectele mişcării depăşeau generațiile, şi 
unul dintre lucrurile care caracterizează fascismul românesc 
este tocmai implicarea a numeroşi oameni în vârstă, adesea 
din pături înalte ale societăţii. În cazul familiei Codreanu, 
tatăl şi mama i-au supraviețuit fiului charismatic, iar tatăl 
s-a considerat, până la moartea sa în 1941, ca „locţiitor al 
Căpitanului pe pământ”:. 

Să ascultăm acum ce a spus lon Zelea Codreanu la 
Putna.: Cuvântarea lui este o invocare a morților unică în 
felul ei. A început cu rememorarea unei bătălii din războiul 
mondial abia încheiat: pe 7 octombrie 1916, trupele 
Puterilor Centrale amenințau să străpungă defensiva 


românească în trecătoarea Oituz din Carpaţi. Ploua cu 
şrapnele, obuze şi ghiulele ce măturau copacii, dar ostaşii 
români au prins deodată curaj, intonând cântecul de luptă 
al lui Ştefan cel Mare: „Hai, fraţi, hai, fraţi, la năvală dați, la 
năvală dați, crucea s-apărațţi!” Când Codreanu a preamărit 
izbânda asupra suferinței lungi de veacuri, au izbucnit 
ovații. Codreanu i-a amintit apoi pe Horea, conducătorul 
ardelean al ţăranilor, tras pe roată în 1785, şi pe Avram 
Iancu, „crăişorul munţilor” originar din Munţii Apuseni, 
erou al Revoluţiei din 1848 şi luptător împotriva Ungariei 
naționaliste a perioadei habsburgice târzii. „Am biruit, 
pentru că sufletul nostru a fost înviorat de duhul marelui 
Arhanghel a căruia țărână se odihneşte în acest mormânt! 
[...] Am biruit noi, dar mai mult au biruit strămoşii prin noi, 
şi înaintea tuturora a biruit Ştefan cel Mare şi Sfânt!” Acum 
sosise ceasul eliberării, iar steagurile româneşti fluturau 
deasupra vechilor cetăţi ale lui Ştefan. Şi apoi Codreanu a 
conjurat întregul panteon al eroilor români din mormintele 
lor: pe Decebal, regele dacilor, pe apărătorii capitalei 
Sarmizegetusa, care căzuse sub asediul romanilor, pe 
ostaşii lui Ştefan din numeroasele lui bătălii, pe soldații 
români care, la 1877, s-au grăbit să le sară în ajutor ruşilor 
aflați la ananghie în Munţii Balcani, unde luptau împotriva 
otomanilor, pe cei căzuți în luptele de apărare din Primul 
Război Mondial, la Oituz, Mărăşti şi Mărăşeşti. Apoi, 
inspirându-se din versurile poetului național Mihai 
Eminescu, i-a făcut pe morţi să învie în clipa izbânzii: 
„Sculaţi, voi toți cari aţi fost schingiuiți şi omorâţi de osebiți 
călăi ai neamului nostru, sculați, căci e ceas de mare 
bucurie! Sculaţi să îngenuncheați împreună cu cei de astăzi 
la mormântul Sfântului Ştefan şi scoală şi Tu din mormânt, 
Ştefane, Măria-Ta!” Oamenii din public, adânc emoționați, 
au izbucnit în lacrimi, iar Codreanu s-a adresat voievodului 


mort şi înviat: „Priveşte-l pe norodul Tău viu şi norodul de 
umbre al Neamului Tău!” 


2. Tatăl: Ion Zelea Codreanu în uniformă de ofițer. 


Discursul lui Ion Zelea Codreanu nu ilustra nimic altceva 
decât crezul naționalismului românesc. Neamul era obştea 
celor morți, a celor vii şi a celor ce vor veni. Glia 
strămoşească era veriga de legătură, din țărână şi sânge, 
între toate aceste generații. Fiul lui avea să propovăduiască 
exact această mistică. Codreanu era adânc convins că 
aparținea unui popor căruia invadatorii şi ocupanții străini 
îi făcuseră cele mai grele nedreptăţi de-a lungul veacurilor. 
Fiul său Corneliu împărtăşea acest simțământ de a fi 
desconsiderat, de a trebui să lupte împotriva nedreptăţii, de 
a fi constrâns la apărare - ideea obsesivă de a fi victimă şi 
de a fi supus amenințării. Ca reacție, trebuia să se ridice un 
nou tip de român în locul ţăranului răbdător - românul 
războinic. Sabia de foc a Arhanghelului Mihail, în care 
credeau legionarii, sclipea deja în cuvântarea lui Ion Zelea 


Codreanu de la Putna. România intrase în război în 1916 şi 
în scurtă vreme fusese copleşită de Austro-Ungaria, 
Germania şi Bulgaria, aşa încât armata se retrăsese în 
Moldova. La începutul lui 1918, ţara încheiase o pace 
umilitoare, însă doar câteva luni mai târziu dobândise de la 
Austro-Ungaria Ardealul, Banatul şi Bucovina, iar de la 
Imperiul Țarist Basarabia, astfel împlinindu-se cele mai 
îndrăznețe visuri ale naționaliştilor români. Acesta era 
fundalul cuvântării lui Codreanu, străbătută de la un cap la 
altul de mistică istorică, şi acesta era şi motivul pentru care 
ascultătorii săi se arătaseră atât de emoționați. 


2. TRIUMFUL ÎN RĂZBOI ŞI TEAMA DE 
REVOLUȚIE 


ROMÂNIA NU ERA SINGURUL STAT ÎNVINGĂTOR ÎN CARE, DUPĂ 
1918, sentimentul triumfului era amestecat cu temeri şi 
frustrări. În Italia, ideea de „victorie ştirbită” şi gravele 
tulburări sociale au dus la rapida venire la putere a 
fascismului.: În România, situația nu era foarte diferită: 
câştigurile teritoriale erau atât de ample, încât ţara 
adineaori prăbuşită la pământ ieşise din războiul mondial ca 
unul dintre cei mai mari învingători. Însă „România Mare” 
rezultată din alipirea provinciilor austro-ungare şi ruseşti se 
afla într-o zonă extrem de instabilă. Noul răsărit abia 
încorporat, Basarabia, fusese cuprins de revoluțiile ruseşti 
încă din februarie 1917. În Ungaria ajunseseră la putere 


revoluționarii bolşevici, iar în Bulgaria, agrarienii socialişti 
radicali. În tânăra Uniune Sovietică, la porţile noului regat 
al „României Mari”, făcea ravagii războiul civil între „roşii” şi 
„albi”. Înainte de toate însă, prăbuşirea imperiilor venise 
atât de neaşteptat, încât elitele politice şi administrative ale 
României erau suprasolicitate: trebuiau să asigure noile 
provincii prin forță militară, să obțină recunoaşterea 
internațională a granițelor la Conferința de Pace de la Paris 
şi, în acelaşi timp, să prevină tulburările revoluționare ce 
amenințau să izbucnească chiar înăuntrul granițelor. 

În interior, înfrângerea zdrobitoare din 1916 silise regele 
şi elitele la mari concesii faţă de țăranii fără drepturi politice 
şi fără putere economică: dacă nu li s-ar fi oferit perspectiva 
unei reforme agrare care să limiteze radical marea 
proprietate funciară şi dreptul de vot universal, ostaşii 
români, în majoritate covârşitoare țărani, ar fi depus armele 
sau, urmând chemarea bolşevismului din Basarabia, s-ar fi 
ridicat împotriva regelui şi elitelor. Odată cu dreptul de vot 
universal, s-a prăbuşit sistemul oligarhic din două partide — 
conservatorii şi liberalii —, existent de la unirea ării 
Româneşti cu Moldova, din care rezultaseră Principatele 
Unite (1859): partidul marilor moşieri, conservatorii, îşi 
exercita influența doar datorită votului cenzitar, iar odată cu 
introducerea votului universal a fost măturat din cale. Din 
perioada de dinaintea războiului a supraviețuit o singură 
formațiune mare, reprezentată în Parlament: Partidul 
Liberal. Acest partid prezenta trăsături dinastice, dat fiind 
că familia Brătianu era aproape atotputernică, iar după 
1918 a construit, într-un mod autoritar, România Mare. 
Restul sistemului de partide abia se forma. Pe de o parte 
erau susținătorii generalului Averescu, care, la începutul 
anilor 1920, cunoscuse o ascensiune şi o cădere la fel de 
vertiginoase; pe de altă parte, țărăniştii sub conducerea 
învățătorului Ion Mihalache, cu centrul de greutate în sudul 


României; în al treilea rând, exista Partidul Naţional Român 
din Transilvania, care, până în 1918, reprezentase toate 
păturile sociale româneşti împotriva politicii naţionaliste a 
guvernului de la Budapesta; în al patrulea rând, o tabără 
naționalist-antisemită de dreapta, mereu instabilă; în al 
cincilea rând, un spectru de stânga, politic de mică 
importanță, alcătuit din social-democraţi şi comunişti, 
aceştia din urmă fiind curând interzişi din cauza activității 
subversive. În 1926, Partidul Ţărănesc şi Partidul Naţional 
Român au fuzionat, rezultând Partidul Naţional-Ţărănesc, a 
doua mare formațiune democratică după Partidul Liberal. 
Dat fiind că diferitele partide şi fracțiuni erau întru totul 
orientate spre conducătorii lor, iar monarhul, mai ales în 
anii 1930, a intervenit puternic în activitatea internă a 
partidelor, în perioada interbelică nu s-a format nici o 
constelație stabilă, de durată.» 

După 1918, noua Românie Mare era străbătută de 
multiple falii tectonice: dacă mai înainte țara era relativ 
omogenă din punct de vedere etnic, acum, pe o suprafață 
dublată, existau aproape 30 % minorităţi etnice - maghiari, 
germani, bulgari, ucraineni, ruşi, turci, precum şi evrei (care 
vorbeau idiş, maghiară, germană, rusă sau română) -, 
dintre care multe avuseseră, datorită tradiţiilor imperiale 
seculare, un statut politic şi social mai înalt decât românii, 
iar acum se împăcau greu sau deloc cu rolul lor de 
minoritate, în timp ce complexele de inferioritate şi 
nesiguranța în privința întrebării dacă România va rezista 
într-adevăr ca stat urmaş al unor mari imperii aprindea 
naționalismul românesc. Falii existau însă şi între românii 
din Vechiul Regat (Tara Românească şi Moldova) şi cei din 
regiunile influențate de habsburgi (Ardealul, Banatul, 
Bucovina) şi de ruşi (Basarabia). Apartenența la un grup 
lingvistic nu poate face să dispară peste noapte amprente 
culturale şi apartenențţe politice vechi de secole. Şi astfel, pe 


lângă problema minorităţilor, regionalismul printre români 
era un fenomen pe care oameni ca lon Zelea Codreanu îl 
vedeau drept o amenințare gravă la adresa neamului 
românesc. Dar şi valutele şi transporturile trebuiau 
sincronizate în noul stat, ca şi învățământul şi, în general, 
modul de a concepe statul, administrația şi viața 
parlamentară. Aceste falii prezente în marele stat, pe care în 
1914 nici un politician român serios nu le-ar fi crezut 
posibile, erau atât de adânci şi vizibile, încât elitele 
României Mari trebuiau să facă tot ce se putea pentru a le 
combate şi a le înlătura în cele din urmă. 

Momentul triumfului ideii naționale româneşti a coincis 
cu mari temeri de revoluție şi cu o pronunțată instabilitate 
politică pe plan intern şi extern. Existau destule bătăi de 
cap: vecini revizionişti precum Ungaria, care în 1920, la 
Tratatul de la Trianon, acceptase noile granițe doar de 
nevoie şi cu rezerve; Uniunea Sovietică, ai cărei conducători 
n-au acceptat niciodată în mod oficial pierderea Basarabiei 
şi nici n-au recunoscut granița răsăriteană a României; 
Bulgaria, care a trimis luptători de gherilă în Dobrogea; 
agitatori comunişti şi socialişti, care până în 1920 au pus la 
cale valuri de greve şi, în colaborare cu bolşevicii sovietici, 
au întreprins chiar un atac asupra parlamentarilor români; 
o gravă criză economică în anii imediat următori războiului; 
reforma agrară realizată tărăgănat. Cei ajunşi în fruntea 
României Mari aveau motive serioase de îngrijorare. Apariția 
unei extreme drepte naţionaliste trebuie văzută pe fundalul 
acestui contrast puternic între diferite stări de spirit, al unei 
atmosfere sociale neobişnuit de încărcate emoţional, în care 
ascensiunea socio-politică şi naţională către o societate 
modernă a maselor se ciocnea cu o pronunțată frică de 
pierdere.: 

Elitele politice au reacționat preponderent prin represiune 
şi prin formarea şi dezvoltarea unui aparat de securitate 


care deseori a acționat violent şi împotriva unor cetățeni 
nevinovați. Cea mai impresionantă era însă eficiența 
serviciului secret al Siguranței, care pătrundea mereu mai 
adânc în vasele capilare ale societăţii şi care, combătând 
pericole reale sau închipuite, întărea şi mai mult teama de 
dezintegrare din interior şi de duşmanii din exterior. 
Serviciile de informaţii alcătuiau liste tot mai lungi cu 
duşmani ai statului: extremiştii de stânga şi cei (mai puțin 
temuți) de dreapta, minorități etnice, dar şi religioase, 
fiindcă România Mare devenise nu doar multietnică, ci şi 
multireligioasă. Deja înainte de 1914 trăiau în țară 
numeroşi evrei, iar în Dobrogea şi musulmani. După 1918 
însă, au apărut dintr-odată două mari biserici româneşti în 
țară, anume, pe lângă Biserica Ortodoxă bine înrădăcinată, 
şi cea Unită, adică acea parte a ortodoxiei care, în 1698- 
1701, în Ardeal şi, mai târziu, în Banat, s-a supus Papei 
prin unirea cu Roma. Uniţii, cum li se spunea, contribuiseră 
în mare măsură la formarea sentimentului naţional 
românesc la vest de Carpaţi, începând cu secolul al XVIII- 
lea. Pentru ortodocşi, erau schismatici deviaționişti, însă ei 
înşişi se vedeau drept stegari intelectuali ai neamului. 
Constituţia din 1923 le recunoştea pe ambele ca biserici 
naționale, dar dădea întâietate Bisericii Ortodoxe.s La 
acestea se mai adăugau, după 1918, puternicele comunități 
protestante (luterane şi reformate), precum şi Biserica 
Romano-Catolică. Biserica ortodoxă rusificată din 
Basarabia, în schimb, trebuia mai întâi românizată. Cât 
priveşte bisericile neoprotestante, cum ar fi adventiştii şi 
baptiştii, care proliferau mai ales în est, acestea erau 
considerate subversive. 

Rupturile declanşate de anul 1918 sunt relevate de un 
fenomen ce dezvăluie structurile de profunzime ale României 
Mari. Pentru a-şi sublinia apartenența la Occident, România 
a trecut de la calendarul iulian la cel gregorian. Această 


trecere, plănuită de elite ca un act administrativ simbolic, a 
fost receptată de țăranii din răsărit, din Basarabia şi 
Moldova, drept un atac satanic împotriva mântuirii 
sufletelor lor. Datele sărbătorilor s-au schimbat, iar acea 
țărănime slab alfabetizată, care trăia într-un univers 
temporal tradițional şi căreia autorităţile nu îi explicaseră 
înțelesul noului calendar, s-a împotrivit aşa cum o făceau 
țăranii din perioada premodernă: neorganizat, spontan, fără 
şanse împotriva organelor statului; armata, jandarmeria şi 
poliția secretă i-au persecutat pe „stilişti” (adepţii vechiului 
stil calendaristic), care la jumătatea anilor 1930 numărau 
un milion de oameni, adică a treisprezecea parte din 
populaţia de etnie română. 

Elitele României Mari erau marcate de fobii, se vedeau 
amenințate din toate părțile şi cunoşteau un singur limbaj, 
cel al forței statului, şi un singur model de organizare 
statală, cel al centralismului francez, care trebuia să aducă 
şi să țină laolaltă o țară eterogenă, cu sau fără voia ei. De 
aceea, în perioada interbelică, aproape fiecare guvern a făcut 
apel la legea marţială: la granița cu Uniunea Sovietică, în 
Basarabia, ea era aproape permanentă, dar şi în alte părți 
ale ţării era instituită pentru manipularea alegerilor. Între 
1918 şi 1938, presa liberă şi alegerile libere s-au dezvoltat în 
România doar incipient.s Din perioada de dinainte de 1914 
s-a preluat sistemul prin care regele numea înainte de 
alegeri guvernul care organiza alegerile şi care, folosind 
aparatul de stat, le şi câştiga. Regele, care provenea din 
dinastia  Hohenzollernilor catolici din sudul Germaniei, 
întronată încă din 1866, era, ce-i drept, un monarh 
constituțional, însă poziția lui era puternică, iar un monarh 
conştient de puterea sa, după cum avea să arate Carol II, 
putea scoate constituția din țâțâni. La alegerile din România 
se aplica sistemul „primei majoritare” - un adaos de 
jumătate din mandate pentru partidul cel mai puternic.? În 


spatele acestui sistem se ascundea şi intenţia ca, sub ochii 
îngăduitori ai prefecţilor, jandarmilor şi serviciilor secrete, 
guvernul să poată falsifica alegerile, să-i intimideze pe 
alegători, să-i țină pe candidații opoziției departe de viața 
parlamentară, de pildă prin decretarea unor zone de 
carantină în regiunile rurale. În provincie, alegerile 
însemnau întotdeauna o manifestare a forței: jandarmi cu 
bastoane, bătăuşi plătiți de marile partide, ţuică împărțită 
gratuit maselor de alegători ţărani, fără experiență 
democratică. 

În această atmosferă de violență structurală din partea 
statului şi a sistemului social şi de violenţă fizică fățişă 
provocată de bande de bătăuşi şi de răzmerițe ţărăneşti s-au 
afirmat în societate Ion Zelea Codreanu şi familia sa, în anii 
premergători războiului. 


3. „APOSTOL” ÎNTR-O ZONĂ DE CRIZĂ 
SOCIALĂ: TATĂL 


LA JUMĂTATEA ANILOR 1930, CÂND FIUL SĂU DEVENISE ICOANA 
naționalismului românesc, simbol venerat cu entuziasm de 
două generaţii de studenți, ţărani, boieri şi muncitori 
radicalizați, Ion Zelea Codreanu a publicat o scurtă 
autobiografie: Crâmpeie de amintiri. Cum am ajuns la 
credința fanatică în puterea de propagandă a cărții (1936). 
Codreanu creiona viața unui luptător romantic pentru 
libertatea neamului românesc. Crescut în Bucovina 


austriacă, visase deja de copil la o Românie mare şi 
neatârnată. Citise despre conducătorii mişcărilor din Ardeal 
- Horea şi Avram lancu. În casa părintească răsunau 
cântece despre Ştefan cel Mare şi despre biruința românilor 
în Balcani (1877), iar Ion îi cinstea pe haiduci, aceşti Robin 
Hood ai României. Ajungând la liceul din Suceava, i-a 
perceput pe profesori ca fiind slabi şi lipsiţi de aspirații 
naţionale. Prin urmare, a făcut propagandă printre colegii de 
şcoală, iar noaptea s-au adunat la ruinele vechii cetăţi a lui 
Ştefan cel Mare şi au făgăduit că vor clădi, cu arma în 
mână, un viitor mai bun. 

Considerând că n-are nici un viitor sub stăpânire 
austriacă, lon Zelea Codreanu a trecut, în întunericul nopții, 
granița în România. Privind luminile Sucevei, a jurat să nu 
mai treacă „granița blestemată” decât cu sabia în mână. La 
laşi, vechea capitală a Moldovei, de care Bucovina 
aparținuse până în 1775, a fost primit prietenos de 
profesorii de vază ai universității. Numele pe care le 
aminteşte sunt importante pentru istoria economică şi 
politică a României: Alexandru D. Xenopol (1847-1920), pe 
atunci rector al universităţii, istoric (Istoria românilor din 
Dacia Traiană, 1888-1893) şi susținător al tezei potrivit 
căreia românii se trăgeau din romanii care, sub împăratul 
Traian, cuceriseră Dacia între 101 şi 106 d.Hr.; Ion 
Găvănescu (1859-1949), unul dintre întemeietorii ştiinţei 
pedagogice în România, şi Alexandru Constantin Cuza 
(1857-1947), deținătorul catedrei de economie politică — 
ambii reprezentanți de frunte ai  antisemitismului 
universitar radical. Ei aveau să-i însoțească vreme de câteva 
decenii pe lon Zelea Codreanu şi pe fiul său Corneliu. 

lon Zelea Codreanu a devenit îndată activ politic în 
universitate, ca preşedinte al Comitetului Național 
Studențesc, vicepreşedinte al societății „Solidaritatea” şi 
delegat al studenților în Comitetul Ligii Culturale. Curând 


însă, activitatea în aceste asociații naționalist-iredentiste nu 
i-a mai fost de ajuns: a pus la cale contrabanda cu scrieri de 
propagandă naționalistă românească în Bucovina austriacă. 
Căci - scrie el —- a simțit instinctiv că soarta neamului 
românesc se va împlini curând. Ca şi fiul său Corneliu după 
1918, Ion Zelea Codreanu şi-a început drumul politic la 
universitate, iar unii dintre profesorii săi i-au fost dascăli şi 
fiului său. 

Când a ieşit de pe băncile universității, a fost numit 
profesor suplinitor la liceul (pe atunci „gimnaziul”) din Huşi. 
Localitatea, ce-şi datorează numele refugiaților husiți din 
Boemia Evului Mediu târzius, se afla la doar câţiva kilometri 
de Prut, râul de la granița cu Imperiul Țarist, fiind o mică 
reşedinţă de județ cu o importantă populaţie evreiască, 
lucru obişnuit pe atunci în Moldova. Ca şi Bucovina, 
teritoriul de la est de Prut şi până la Nistru ţinuse odinioară 
de principatul Moldovei. În 1812 însă, Rusia anexase ţinutul 
dintre Prut şi Nistru, încorporând această regiune, denumită 
de acum înainte Basarabia, noii Rusii (laolaltă cu sudul 
Ucrainei) şi colonizând-o cu bulgari, germani, elveţieni şi 
multe alte naționalități. lon Zelea Codreanu privea peste 
granița închisă şi simțea o ură neîmpăcată - după cum scrie 
el — față de ruşi şi față de slavi în general. El exprima astfel 
viziunea românească asupra regiunilor răpite în 1775 şi 
1812 din vechiul principat al Moldovei. În Bucovina 
habsburgică imigraseră tot mai mulți polonezi, evrei şi mai 
ales ucraineni. Însă monarhia habsburgică nu aplica vreo 
politică de asimilare, spre deosebire de Rusia: în decurs de 
un secol, aceasta din urmă rusificase pe scară largă 
boierimea [moldovenească şi Biserica Ortodoxă din 
Basarabia.: Când a ajuns Codreanu la Hugi, dincolo de Prut 
nu exista, spre deosebire de Bucovina, vreo mişcare 
naționalistă românească. De altfel, făcând o comparație 
între cele două imperii, Codreanu recunoştea că Austria, 


spre deosebire de Rusia, îngăduia limba română în şcoala 
primară şi gimnazială, precum şi în bisericile ortodoxe. 
Basarabia, dimpotrivă, era „ca un mormânt care închide o 
taină”, mai departe ca Africa sau ca America. La fel ca 
atunci când privea spre Bucovina, el a început să reflecteze 
cum s-ar putea infiltra în această ţară pierdută. 

Şi într-adevăr, sub un pretext oarecare, a izbutit să treacă 
granița în Rusia şi a călătorit cu sania până în orăşelul de 
provincie Bălți, unde a luat legătura cu activiştii naționalişti 
români. Întorcându-se în România, Codreanu îşi făcuse 
multe planuri: căsătorii peste graniță, burse pentru 
formarea în România, înlesnirea călătoriilor peste hotare, 
exportarea clandestină de propagandă şi beletristică 
românească interzisă în Rusia. S-a dus la Iaşi, la profesorii 
cu care era prieten, Cuza şi Găvănescu, precum şi la 
medicul Corneliu Şumuleanu (1869-1937, mai târziu 
legionar de frunte) şi la episcopul Huşilor, Nicodim 
Munteanu (1864- 1948, mai târziu stareț al mănăstirii 
Neamţ, de orientare legionară, iar între 1939 şi 1948 
patriarh al Bisericii Ortodoxe Române). A organizat 
conferințe şi baluri în scopul strângerii de fonduri pentru 
„fraţii gemeni” de dincolo de Prut. Astfel, a stabilit legături 
cu acei politicieni basarabeni care aveau să realizeze în 
1918 unirea teritoriului cu România şi să ocupe apoi o 
poziție de frunte în România Mare: Pan Halippa (1883-1979) 
şi Ion Pelivan (1876-1954). 

Amintirile lui Ion Zelea Codreanu sunt pline de lacune, 
urmând doar un fir al vieţii sale politice -— iredentismul său 
pătimaş, visul unirii tuturor românilor. Numai unele aluzii îi 
arată obsesia propriu-zisă: „infiltrarea cu elemente străine” 
a României ca urmare a imigrării evreilor aşkenazi din Rusia 
în secolul al XIX-lea, cu predilecție în Moldova. De 
asemenea, Codreanu trece peste socializarea sa politică, 
fiindcă în 1936, când a scris această broşură, el şi fiul său 


rupseseră de mult relaţiile cu adevărații mentori ai 
antisemitismului politic din România antebelică, anume 
A.C. Cuza şi Nicolae Iorga (1871-1940). În timp ce A.C. Cuza 
a fost tabuizat în România comunistă, fiind redescoperit de 
cercetători abia în ultima vreme, istoricul Iorga era privit 
deja în timpul vieţii ca un fel de patriarh ştiințific-cultural al 
națiunii; în perioada comunistă, Iorga a devenit obiectul 
unei veneraţii care se perpetuează până azi în rândurile 
publicului larg, de cele mai multe ori complet necritic.s 

Iorga şi Cuza au înființat în 1910 Partidul Naționalist- 
Democrat, în care a intrat şi lon Zelea Codreanu, care a 
căpătat în scurtă vreme un rol de frunte. O importantă 
portavoce a partidului era revista Neamul Românesc, 
publicată de Iorga începând din 1906. Iorga înțelegea 
„neamul” ca obşte a celor cu aceeaşi origine etnică, iar 
câmpul semantic al termenului se întindea de la polul 
„popor” (în sensul de naţional-popular) până la cel de 
„rasă”.s Graţie acestei reviste, Codreanu-tatăl a obţinut o 
platformă mediatică, dar şi susținere, câştigând în acest fel 
respectul profesorilor de la Universitatea din laşi. Cine îl 
urmăreşte în paginile revistei, a cărei copertă era adesea 
împodobită cu imagini istorice ale eroicilor voievozi români 
din Evul Mediu sau ale ţăranilor români în costume 
populare, va înțelege mai bine acel univers vital şi ideatic al 
antisemitismului de provincie, al ultranaționalismului 
iredentist şi al militarismului în care a crescut conducătorul 
de mai târziu al Legiunii, Corneliu Zelea Codreanu. 

În momentul înființării partidului, Ion Zelea Codreanu era 
profesor de limba germană la gimnaziul din Huşi, devenind, 
pentru un timp, şi directorul şcolii. El îşi înțelegea munca 
drept un „apostolat”, având din plin conştiinţa misiunii sale. 
În această privință se afla cu totul sub influența reformelor 
ministrului educaţiei, Spiru Haret. Condiţiile de muncă într- 
o şcoală aflată nu departe de granița rusească, în colțul cel 


mai îndepărtat al României, erau însă mizerabile: săli 
neîncălzite, în care trăgea curentul, igrasie, elevi dârdâind 
de frig, dintre care nu puțini terminau liceul bolnavi.” 
Codreanu se interesa foarte mult de elevi şi de nevoile lor, în 
măsura în care erau creştini, şi nu evrei. Considera despre 
sine că urcase pe scara socială şi, la adunările de partid, pe 
lângă înaltul aristocrat Cuza şi pe lângă Iorga, originar din 
mica boierime, se recomanda ca „țăran”. Şi în alte 
împrejurări îşi afişa deschis originea țărănească: povestea 
cu multă mândrie că la liceul austriac din Suceava se 
dusese mereu în port popular românesc şi că, pentru un 
timp, colegii de clasă i s-au alăturat în această demonstrație 
politică, dar că până la urmă a fost pedepsit cu carcera 
pentru insistența cu care purta acest băuerischer Anzug 
(„costum țărănesc”, expresie lăsată de Codreanu în germană 
într-un articol al său).s Ca dascăl, voia să introducă, pentru 
toţi liceenii, portul popular abandonat chiar şi de țăranii din 
împrejurimi, dar n-a găsit prea multă înțelegere la minister. 
Şi totuşi, ca multe alte elemente din gândirea politică a lui 
Ion Codreanu, revitalizarea portului popular nu era doar o 
fantasmă a unui dascăl de provincie: în Ardealul unguresc 
de dinainte de 1918, elevii români purtau costumul popular 
ca semn al autoafirmării naționale împotriva politicii de 
maghiarizare a autorităţilor, iar în România Codreanu voia 
să activeze meşteşugurile româneşti decăzute împotriva a 
ceea ce el considera a fi o infiltrare a elementelor evreieşti în 
comerț şi meşteşuguri. 

Ideile despre rolul şcolii şi le-a prezentat într-o broşură, 
Spre altă şcoală (1909): şcoala trebuia să transmită mai 
puțin cunoştinţe neutre valoric şi să pună accentul pe 
educația națională. Ea trebuia eliberată de influența 
partidelor politice şi a evreilor (Codreanu vorbeşte neîncetat 
despre cahalł - comunitatea evreiască). Şcoala nu era 
pentru el altceva decât o Biserică seculară, catedra 


profesorului era un altar al neamului, unde răsplata avea să 
vină şi de la bunul Dumnezeu. De trezirea națională a 
elevilor ținea şi zidirea unor punți peste prăpastiile adânci 
dintre oraş şi sat, dintre burghezi şi țărani. De aceea, îşi 
ducea elevii în excursii prin sate.» 

Cuvântarea sa de la congresul de înființare a Partidului 
Naţionalist-Democrat a fost primită cu ovații: „Noi credem că 
am venit în ceasul al unsprezecelea [...]. Suntem amenințați 
cu o prăbuşire în propria noastră țară. Am ajuns într-o 
situație cum nu există în istoria altui neam”. Codreanu a 
vorbit despre creşterea mortalităţii infantile şi scăderea ratei 
natalității în rândul românilor creştini, despre degenerarea 
biologică din mediul rural, care nu mai dădea ţării buni 
recruți, a amintit de zecile de mii de bolnavi de pelagră — 
urmare a consumului de porumb stricat, din lipsă de 
alimente —, a deplâns declinul clasei de mijloc româneşti, 
punând toate acestea în contrast cu creşterea populației 
evreieşti şi cu succesul economic al acesteia: „Băgaţi bine de 
seamă, oraşul d-voastră, Bucureştii, a început şi el a fi 
cucerit de omida jidovească”. Românii cădeau în mizerie, iar 
istoria cunoştea un singur caz în care populaţia autohtonă 
fusese dată la o parte de aşa manieră, anume cel al pieilor- 
roşii din America de Nord. Aşa nu se mai putea! Românii 
trăiau în această țară din vremea dacilor, iar el era gata să 
lupte până la „martiriu” pentru „scăparea țării şi a 
poporului”. Munca de partid era comparată cu lucrarea 
celor doisprezece apostoli: cu puterea voinței, cu neştirbită 
credință şi cu organizare, învinseseră. „Trebuie să ne 
adunăm în adevărate sinoade ecumenice naţionale!” În ceea 
ce privea raportarea la imperiile vecine, mai ales la Austro- 
Ungaria, pleda pentru o atitudine tăioasă, sprijinită pe 
armată. 

Viziunile apocaliptice şi revendicările politice trâmbițate 
de Codreanu nu încolțiseră în mintea lui. El repeta doar 


ceea ce propovăduiau de multă vreme, de la catedrele lor, 
profesorii universitari pe care îi admira şi ceea ce propagau 
de veacuri politicienii şi poeţii români, în scris şi prin viu 
grai. A.C. Cuza, în special, înțelegea prin „economie politică” 
o ştiinţă care trebuia să demonstreze că evreii distrugeau 
neamul românesc: temerile demografice ale lui Codreanu se 
hrăneau din cartea lui Cuza Despre poporație. Statistica, 
teoria, politica ei. Studiu economic-politic (1899), amenințarea 
la adresa clasei de mijloc, dintr-o altă scriere a lui Cuza din 
1890, iar interesul față de țărani, printre altele, din volumul 
lui Cuza Țăranii şi clasele dirigente (1895). Nimeni nu era 
mai cuprins de teama de evrei decât Cuza: „Existența 
evreilor în sânul națiunii noastre a ajuns să fie o adevărată 
problemă şi pentru evrei, şi pentru celelalte națiuni. Ea este 
o problemă socială şi naţională cu caracter economic, de a 
cărei rezolvare depinde civilizația modernă. Dacă pentru 
celelalte popoare chestiunea evreilor este o chestiune gravă, 
pentru noi, românii, ea este o adevărată problemă de 
existență”.» 

Codreanu a imprimat antisemitismului şi iredentismului 
deja tradiționale o notă personală: noțiuni ca „mântuire”, 
„răscumpărare”, „apostol” erau înțelese de el în întreaga lor 
dimensiune religioasă, în timp ce alți politicieni le dădeau 
un sens mai curând metaforic şi secularizat. Ion Zelea 
Codreanu era un om profund credincios, „credință” 
însemnând la el dăruirea față de neamul sacralizat, care 
prezenta însă şi o dimensiune transcendentă pe lângă cea 
pământească. Tatăl conducătorului de mai târziu al 
Legiunii era ferm convins că neamul românesc se afla la 
marginea prăpastiei, amenințat de partidele corupte şi de 
evrei, care măcinau economia şi cultura românilor. Nu era 
singurul cu astfel de idei în societatea românească, însă 
fanatismul său de coloratură religioasă şi antisemitismul 


său pronunțat îl făceau să iasă în evidență până şi în 
anturajul partidului lui lorga. 

Ceea ce Cuza, lorga sau Codreanu numeau „problema 
evreiască” era, în jurul anului 1900, un fenomen mai 
degrabă recent în istoria românească. Între 1800 şi 1900, 
populaţia evreiască crescuse de la circa 12 000 la 200 000 
de locuitori, o puternică imigrație având loc între 1830 şi 
1840 (de la 37 000 la circa 80 000 de locuitori). Imigranții 
veneau preponderent din Imperiul Țarist, în special din aşa- 
numita „Zonă Evreiască de Reşedinţă Permanentă”, unde 
condițiile de viață se înrăutăţiseră drastic. Ei s-au 
concentrat asupra Moldovei, unde, la 1900, reprezentau 
10,62 procente din populaţia totală, respectiv 20,27 
procente din populaţia oraşelor. laşiul, capitala Moldovei, 
devenise pe jumătate oraş evreiesc, iar multe târguri de țară 
ajunseseră să aibă populaţii majoritar evreieşti. Într-adevăr, 
populaţia evreiască prezenta o creştere demografică mai 
puternică decât cea creştină. Evreii se deosebeau de românii 
din Moldova prin limbă (idiş) şi, multă vreme, şi prin 
îmbrăcăminte. În 1859, conducerea comunității evreieşti şi 
administrația oraşului laşi au hotărât să introducă 
îmbrăcămintea europeană pentru evrei, pentru a diminua 
sentimentul diferenței culturale.“ Imigrația masivă a fost 
multă vreme tolerată în virtutea unei politici de laissez-faire 
a principatului Moldovei. Imigranții au dobândit poziţii de 
frunte în domeniul meşteşugurilor, în breasla hangiilor şi în 
cămătărie, fiind, de asemenea, luaţi din ce în ce mai mult ca 
arendaşi de boierii latifundiari. 

A apărut astfel o clasă de mijloc evreiască în societatea 
românească puternic polarizată. Aceasta din urmă era 
alcătuită dintr-o masă de țărani - unii robi ţigani, care au 
fost eliberaţi abia în urma impresiei create de războiul civil 
american - şi dintr-o pătură restrânsă de boieri, la rândul ei 
împărțită după avere şi demnităţile de stat deţinute. Înainte 


de 1859, treizeci de familii ale înaltei nobilimi aveau în 
mână puterea şi bogăția Moldovei. Chiar şi o societate mai 
stabilă ar fi resimţit efectele unei imigrații atât de ample. În 
statul român existent din 1859, evreii au ajuns la mijloc 
între frontul marilor boieri şi cel al țăranilor dependenți, 
devenind tapi ispăşitori pentru acele forțe care sperau într-o 
modernizare cuprinzătoare în cadrul noului stat. De aceea, 
în 1866 s-a interzis naturalizarea evreilor, ceea ce a făcut 
ca, în anul 1899, doar 4 272 de evrei să dețină cetățenia 
română. Elitele moldoveneşti şi apoi româneşti nu erau de 
aceeaşi părere în privința atitudinii care se impunea față de 
imigranți: între 1848 şi 1864, emanciparea nu părea 
exclusă. În noul stat național însă, lucrurile s-au schimbat 
după ce scriitori precum poetul național Mihai Eminescu i- 
au calificat pe evrei drept o „pătură superpusă”. Influentul 
Bogdan Petriceicu Hasdeu considera că evreii trăiau din 
munca altora, nu aveau sentimentul onoarei şi nutreau 
duşmănie față de toate celelalte popoare. Puncte focale ale 
antisemitismului intelectual au devenit cele două 
universități de la Bucureşti şi laşi, unde în 1895 Iorga şi 
Cuza au înființat Alliance antisemite universelle, ca replică la 
asociații evreieşti supranaționale precum Alliance isratlite 
universelle, înființată în 1860 în Franța. A.D. Xenopol, Cuza 
şi lorga îi acuzau pe cârciumarii evrei că-i otrăvesc pe 
țăranii români, periclitând astfel națiunea română. De altfel, 
spuneau ei, alcoolismul ţăranilor era, la origine, legat de 
imigrația evreiască. Şi astfel, lupta dusă de profesorii 
universitari prin liga lor antialcoolică a căpătat deodată o 
notă antisemită. Propaganda antisemită în învățământul 
superior era atât de puternică, încât, din perspectiva 
evreilor, „student” şi „antisemit” erau noțiuni sinonime.:s 
Imaginea negativă a evreilor a fost însă transferată şi 
asupra imigranţilor de alte etnii, înțelegerea de sine a 
românilor modificându-se din ce în ce mai mult în sensul 


termenului de „neam”, răspândit de Iorga. Țara Românească 
şi Moldova au atras imigranți încă din Evul Mediu: 
maghiari, germani şi, din secolul al XVI-lea, numeroşi 
ortodocşi din Balcani - greci, albanezi şi slavi din sud —, care 
deja în secolul al XVII-lea au fost numiți domnitori şi au 
căpătat înalte demnități în stat. Între 1711 şi 1821, pe 
tronurile de la Bucureşti şi Iaşi s-au aflat neîntrerupt 
membrii unor bogate familii greceşti ortodoxe, originare din 
cartierul Fanar din Constantinopol (unde îşi avea reşedinţa 
Patriarhia Ecumenică) - aşa-numiţii fanarioți. Din punctul 
de vedere al dreptului internaţional, ambele principate au 
ținut până în 1878 de Imperiul Otoman, fiind în permanență 
deschise imigrației dinspre sud. Imigranții îi dădeau uneori 
la o parte pe vechii boieri pământeni, motiv pentru care 
rivalitățile dintre greci şi autohtoni erau puternice începând 
din secolul al XVII-lea. Tot atât de pronunțată era şi 
amestecarea, astfel încât, printre boierii români, numele 
greceşti şi balcanice (cum ar fi Cantacuzino, Ghica, Rosetti, 
Cuza) erau curente. Harta etnică era împestrițată şi mai 
mult de prezența armenilor şi evreilor sefarzi, care se 
stabiliseră din vechime în oraşe. De fapt, marile oraşe 
fuseseră dintotdeauna multietnice şi multiconfesionale. 
Doar musulmanilor li se interzicea să se aşeze, pentru a 
împiedica islamizarea celor două principate, aşa cum se 
întâmplase în Balcani. 

Societatea românească era deci obişnuită de multă vreme 
să interacționeze cu cei diferiți din punct de vedere cultural 
şi poseda şi o uimitoare putere de asimilare, căci în secolul 
al XIX-lea imigranții din rândul elitelor au renunțat la limba 
greacă, mai întâi în favoarea francezei - care era cultivată 
cam la fel ca în nobilimea rusească —, apoi, spre sfârşitul 
secolului al XIX-lea, în favoarea limbii ţării, care începea să 
se dezvolte din punct de vedere literar. Totuşi, vâzând 
distribuţia etnică din oraşe ca laşiul, cu o populaţie pe 


jumătate evreiască, adesea vorbitoare de idiş, sau 
Bucureştiul (care şi-a păstrat până în 1914 o numeroasă 
populaţie germană, maghiară şi de alte naționalități 
europene), activiştii naţionalişti români manifestau o 
puternică nemulțumire: ei combăteau ceea ce considerau a 
fi un cosmopolitism periculos, temându-se că imigranții 
necreştini nu vor mai fi asimilați, ba chiar vor prelua acele 
poziții economice şi sociale de care depindea modernizarea 
țării. 

Se adăuga teama de schimbările prin care trecea 
societatea, de pătrunderea modernităţii în această ţară 
europeană multă vreme periferică, ce trebuia încă să-şi 
caute un loc pe harta mentală a Europei. În această căutare 
a autenticului românesc, mulți intelectuali îşi îndreptau 
privirile, în spiritul romantic al epocii, asupra satului şi 
țăranilor. Nicolae Iorga a dezvoltat o ideologie bazată pe un 
fel de populism agrar, sămănătorismul, care-i idealiza pe 
țărani ca purtători ai specificului național. Dar, cel târziu 
odată cu această reorientare către țărănime - care nu era 
lipsită de influența intelectualilor ruşi narodnici —, activiştii 
naționalişti au fost nevoiţi să se confrunte cu problema 
socială. Primul domnitor al Principatelor Unite, Alexandru 
loan Cuza, introdusese în 1864, adică la trei ani de la 
eliberarea iobagilor ruşi de către ţarul Alexandru II, o 
reformă agrară. Cuza a fost însă înlăturat în 1866 de marii 
moşieri, iar în curând reforma a fost diluată atât de mult 
prin noi legi, încât teoreticienii agrar-socialişti vorbeau de o 
„neoiobăgie”. În politica economică, România se sprijinea pe 
exportul de cereale, în vreme ce masele de țărani trăiau în 
primul rând cu mămăligă şi, din cauza desființării 
terenurilor obşteşti, nu mai consumau aproape deloc 
grăsime animală. Liberul schimb, introdus la presiunile 
exportatorilor de cereale, inunda țara cu produse finite 
ieftine, în special de origine britanică, ce ruinau slaba 


industrie meşteşugărească românească. Posibilităţile de 
câştig prin exporturi îi făceau pe marii proprietari de 
pământ să adopte un model mai rațional de exploatare. 
Fiind obişnuiţi de multă vreme, la fel ca în Rusia, cu un stil 
de viață scump şi adesea extravagant, mulți boieri îşi 
dădeau terenurile în arendă. În Moldova, un număr 
important de arendaşi evrei s-au afirmat ca întreprinzători 
agricoli, iar alături, în Bucovina austriacă, s-au înființat 
mari întreprinderi evreieşti, care administrau întinse 
porțiuni de pământ în România. Presiunea economică 
asupra ţăranilor a crescut odată cu noul sistem puternic 
orientat către profit, care nu mai era îmblânzit prin 
obiceiurile patriarhale. Ţăranii erau copleşiți de aceste 
schimbări. Optzeci la sută din populaţia României trăia la 
țară, unde condițiile de viață erau apăsătoare. 
Analfabetismul (84,5% în mediul rural, în anul 1899), 
malnutriția şi bolile cauzate de aceasta, cum ar fi pelagra, 
precum şi alcoolismul erau larg răspândite. Fiindcă evreii 
reprezentau noul sistem economic la sate, ei au fost cei care 
au devenit o amenințare în percepţia ţăranilor români, şi nu 
boierii, care s-au retras în umbră. ldealizarea satului 
românesc şi ideea periclitării acestuia de către evrei erau 
propagate de părți ale unei elite care adesea refuza să-şi 
administreze singură pământurile. 

Pentru cei care, asemenea lui Ion Zelea Codreanu, trăiau 
în jurul anului 1900 în estul României, problema agrară nu 
era ceva abstract. La 1905, în Imperiul Rus s-au ridicat, 
împreună cu muncitorii şi populaţia de la oraşe, şi țăranii, 
inclusiv cei din Basarabia. Intelectualii români vedeau în 
revoluția din Basarabia şi o ridicare națională împotriva 
clasei conducătoare ruse sau rusificate şi împotriva 
statului.» Români ca lon Zelea Codreanu sperau într-o 
trezire națională a populaţiei româneşti de dincolo de Prut. 
Şi iată că revolta ţărănească a cuprins şi România. 


Din cauza împovărărilor în creştere prin contractele de 
arendă, în Moldova s-a ajuns, la 7 martie 1907, la ciocniri 
între țărani şi arendaşii evrei.» În scurt timp, un pârjol 
devastator a cuprins întreaga regiune; între 19 martie şi 13 
aprilie 1907, ura acumulată față de arendaşii evrei s-a 
revărsat din plin: mulţi au fost maltrataţi, moşiile au fost 
luate cu asalt şi arse din temelii, principalele localități de 
provincie au fost atacate, pretutindeni răspândindu-se 
lozinca „Noi vrem pământ!”. Scânteia a trecut curând şi în 
sud, în Ţara Românească, unde țăranii s-au manifestat 
deosebit de violent, au ucis administratori de moşii (dintre 
care, în Tara Românească, mult mai puțini erau evrei) şi 
moşieri şi au pustiit mari suprafețe de pământ. Răscoala a 
fost spontană şi fără conducere centrală. În multe locuri 
însă, în fruntea răsculaților s-au aşezat învățători, mai rar şi 
preoți, dând glas revendicărilor lor. Ţăranii se bucurau de 
multă simpatie în universități şi i-au salutat pe studenții 
care s-au grăbit la sate, de cele mai multe ori ca prieteni şi 
eliberatori. Iorga a publicat articolul „Dumnezeu să-i ierte” 
(cu referire la țăranii violenţi), în urma căruia el şi 
simpatizanţii săi (cum ar fi Ion Zelea Codreanu) şi-au atras 
ura proprietarilor de pământ. Statul a reacționat cu multă 
duritate, a luat cu asalt sate întregi, iar pe cele deosebit de 
recalcitrante chiar le-a bombardat. Zeci de mii de țărani au 
ajuns în închisoare, mai multe mii au fost ucişi de armata 
comandată de Alexandru Averescu (şi el, ca şi toți ceilalți 
menționați, o figură importantă în viața lui Corneliu 
Codreanu). România, care, cu puțin timp înainte, se 
prezentase într-o expoziție universală drept un stat modern, 
cu o misiune civilizatoare în Orient, era acum zguduită din 
temelii.2 

Hugşiul a fost mai puţin cuprins de tulburări, iar locuitorii 
săi s-au ales doar cu spaima. Pentru activiştii antisemiți din 
universități şi adepţii lor din provincie, răscoala a însemnat 


însă un strigăt de trezire.= Întemeierea partidului lui Iorga şi 
Cuza a avut loc pe acest fundal, şi astfel a început, într-un 
mediu marcat de violenţă, şi cariera de partid a lui Ion Zelea 
Codreanu. 


4. TEORIA ŞI PRACTICA ANTISEMITISMULUI 
DE PROVINCIE 


ÎNTRE 1903 ŞI 1918, ESTUL ROMÂNIEI ŞI BASARABIA AU FOST O 
ZONĂ marcată de violențe, revoluția din 1905 şi răscoala din 
1907 reprezentând doar punctele culminante, care au avut 
cea mai mare vizibilitate.: În ambele revolte ţărăneşti a fost 
descătuşată violența, înlăturându-se barierele sociale. În 
cazul României, se adăuga faptul că violența țăranilor era 
încă şi mai nestăpânită şi mai puţin dirijată decât în Rusia; 
dat fiind că altminteri precumpănea omogenitatea etnică, nu 
se auzeau sloganuri naționaliste, dar se auzeau lozinci 
antisemite. De ambele părți ale Prutului, antisemitismul s-a 
răspândit puternic. Capitala Basarabiei, Chişinău, a fost în 
1903 scena unuia dintre cele mai grave pogromuri din 
Imperiul Țarist. În sud-vestul Rusiei, evreii, presupuşi a fi 
deosebit de apropiaţi revoluției, au devenit ținta „Sutelor 
Negre”, bande de bătăuşi avându-l ca reprezentant de frunte 
pe Pavel A. Cruşeveanu, care era în relație cu A.C. Cuza şi la 
al cărui mormânt tatăl lui Codreanu a participat, în 1922, la 
o slujbă de pomenire. Sub numele de „Legiunea Arhanghelul 
Mihail”, Vladimir M. Purişkevici (care în 1916 luase parte la 


uciderea lui Rasputin) a organizat, în 1908, bande 
antisemite.  Violențele împotriva populaţiei evreieşti au 
caracterizat şi răscoala țărănească din Moldova anului 
1907. Înăbuşirea revoltelor de către armata rusă, respectiv 
română, s-a soldat cu numeroase victime şi a făcut ca statul 
să devină un actor care exercita masiv violenţa fizică. 

Însă violența se manifesta şi sub alte forme: ţăranii 
moldoveni se confruntau cu presiunea boierilor orientați 
spre rentabilitate, care, prin intermediul arendaşilor evrei, 
bulversau agricultura şi relaţiile tradiționale dintre moşieri 
şi țărani. Ştim prea puţine lucruri despre situația de la sate, 
mai ales despre creditele practicate atât de românii creştini, 
cât şi de evrei, cu dobânzi exagerate, în ținuturi în care 
țăranii abia dacă aveau acces la credite bancare. Violent se 
manifesta şi statul, care colecta impozitele cu forța şi ai 
cărui funcționari din regiunile rurale - prefecți şi subprefecți 
- nu erau adesea decât brațul prelungit al moşierilor cu 
putere în zonă. 

Şi viața politică era violentă, aşa cum a simţit-o pe 
propria-i piele şi lon Zelea Codreanu când a candidat din 
partea Partidului  Naţionalist-Democrat şi a fost grav 
maltratat în campania electorală de bătăuşii unui rival 
(februarie 1911). Cine candida în România în numele unui 
partid de opoziţie trebuia să ia în calcul tot felul de lucruri: 
confiscarea materialelor electorale, şicane din partea 
jandarmeriei, atacuri fizice din partea bătăuşilor plătiți şi 
falsificarea rezultatelor alegerilor. 

Desigur, nici colegii de partid ai lui Codreanu nu se sfiau 
să comită brutalități. Îndeosebi A.C. Cuza recurgea la astfel 
de mijloace politice: în decembrie 1911, de pildă, ela pus să 
fie atacată cu bătăuşi o adunare de partid social-democrată 
de la Iaşi. În sfârşit, violent şi instigator la violență era şi 
limbajul politic practicat de partidul lui Iorga şi Cuza, în 
care Codreanu şi-a făcut ucenicia politică. Programul 


partidului se dedica, ce-i drept, în primul rând problemei 
ţărăneşti şi unei politici economice protecționiste, însă A.C. 
Cuza a impus să fie statuată „eliminarea evreilor” din 
societatea şi economia românească. În ianuarie 1910, Cuza 
îşi făcea cunoscută poziția în revista lui Iorga: „Jidanii 
îneacă Moldova: ei sunt stăpâni nu numai ai comerțului 
mare şi mic şi ai industriei, dar unii dintr-înşii aveau şi 
moşii în arendă. Această imigrație jidănească din Rusia şi 
din Polonia readuce pe țăranul moldovean în ruină şi 
mizerie: căci Jidanul, care este fără milă şi chiar feroce 
pentru creştini, nu se îmblânzeşte cu bieții români decât 
pentru a-i exploata şi adesea a-i lovi. Jidanii trebuie să fie 
alungați din Moldova sau, cel puţin, se cere ca legislația să 
se opună sporirii zilnice a imigrației care se revarsă asupra 
țării”. Între anii 1880 şi 1940, Cuza nu şi-a schimbat 
limbajul: pentru el, evreii erau năpasta României. Şi Iorga se 
folosea de un limbaj pătruns de violență, ca atunci când, la 
o adunare de partid, le făcea campanie „apostolilor unor 
vremuri noi” şi, spre deosebire de socialişti, cerea echiparea 
armatei şi rostea îndemnul „afară cu evreii”. 

lon Zelea Codreanu era profund impresionat de Cuza şi 
Iorga şi se simțea legat personal de ei. Cuza a fost şi naşul 
primului fiu al lui Codreanu, Corneliu. Dar, pus în fața 
perspectivei unei catastrofe sociale şi naţionale, Codreanu a 
tras alte concluzii decât profesorii săi: el voia să acționeze, 
să organizeze, să opună rezistență. Nu era un teoretician al 
antisemitismului, ci se vedea ca om de acțiune. Tot astfel 
cum voia să înnoiască organizarea şcolii, a venit cu 
propuneri şi în partid: apărând importanţa formei, s-a legat 
de o deviză a conservatorilor români, cea a „formelor fără 
fond”, prin care se respingea importul mecanic al unor 
modele culturale vest-europene. Codreanu a spus că, pentru 
el, forma era importantă şi a subliniat că nu întâmplător 
acea adunare avea loc în ziua Sfântului Gheorghe; de aceea, 


a cerut ca partidul să confecţioneze un afiş cu chipul 
sfântului şi data congresului, 23 aprilie 1910. El recunoştea 
două forțe vitale — adevărul şi organizarea. Adevărul consta 
în lupta în favoarea „unei rase nedreptățite”, în trezirea 
„instinctului de viață al neamului nostru”. Din aceste lozinci 
social-darwiniste a desprins un program practic, pe care, 
spre deosebire de Iorga şi Cuza, l-a transpus în faptă. La 
mijlocul verii lui 1912, a trecut, îmbrăcat în costum 
național, prin satele Moldovei, ajungând la liderii lor de 
opinie — preoți, învățători, primari şi consilieri locali, țărani 
înstăriți —, care l-au primit cu bucurie. Le-a vorbit țăranilor 
cu sumanul pe umeri şi pistolul la cingătoare. Codreanu nu 
doar vorbea, ci şi acţiona, înființând săli de lectură şi 
cluburi ale partidului. Autorităţile, aflate încă sub impresia 
răscoalei din 1907, vedeau în el un agitator şi un anarhist 
periculos. 

Cum se desfăşura propaganda lui o arată exemplul unei 
manifestații organizate la Fălticeni: în ciuda inundațiilor, 
sute de țărani veniseră în costume populare la teatru, un 
cor din Baia intona cântece patriotice, regelui i s-a trimis o 
telegramă de exprimare a devotamentului, Cuza a luat 
cuvântul, urmat de Codreanu. lar cuvântarea lui a avut 
efect, fiindcă nu teoretiza asemenea lui Cuza: toată viața, 
lon Zelea Codreanu a fost un remarcabil orator popular, 
care nu doar înțelegea limbajul țăranilor, ci-l şi vorbea, care 
oferea în cuvântările sale exemple şi comparații intuitive, 
ajungând astfel lesne la ascultătorii săi. 

Modelul de organizare venerat de Codreanu era cel al 
armatei, în care, spre deosebire de partide, vedea înfăptuite 
idealurile pe care le preamărea: „forța neînvinsă”, 
„adevărul”, apostolatul dezinteresat în favoarea neamului. 
Când, în 1916, România a atacat Austro-Ungaria pentru a 
cuceri acele teritorii ale monarhiei dunărene care erau 
locuite de români, lon Zelea Codreanu a luat parte la 


ostilități ca ofițer. În vreme ce profesorii evitau tranşeele, el 
a luptat pe front, fiind de mai multe ori decorat.s Pe front a 
fost urmat de fiul său minor Corneliu, care asimilase ideile 
politice ale tatălui său: antisemitismul, ultranaționalismul, 
iredentismul, militarismul, teama de declin. 

Ceea ce-i transmitea tatăl corespundea spiritului epocii 
de la Universitatea din Iaşi. Ion Zelea Codreanu nu a fost un 
rătăcit de la periferia României; el şi-a câştigat capitalul 
simbolic aflându-se lângă profesori ca Iorga şi Cuza, care l- 
au primit în partid şi i-au conferit legitimitate. Politica 
antisemit-naționalistă radicală îi oferea posibilități de 
ascensiune socială, dar nu era un carierist: nu s-a 
îmbogățit, ca majoritatea politicienilor. Era un fanatic, 
convins că are o misiune a vremurilor de pe urmă, pe care o 
putea concepe doar în categorii ca „adevăr” şi „minciună”, 
„mântuire” sau „declin”: „Ideile salvatoare de Neam şi Ţară 
le-am nutrit din copilărie”, declara el, mândru, în 1933, 
când poliția l-a supus unui interogatoriu. Nu încape îndoială 
că îl caracterizau înclinația spre mistică, spre cinstirea 
sfinților, râvna față de Biserică şi față de cler - lucruri de 
care lorga şi Cuza erau străini. Pe lângă asta, era un 
propagandist talentat şi un bun organizator, care a produs o 
impresie puternică şi în Ardeal. Pe de altă parte, era atât de 
meschin în fanatismul său exaltat, încât înainte de 1914 a 
avut procese cu părinţii elevilor evrei şi chiar şi în perioada 
interbelică a combătut alegerea unui purtător de cuvânt 
evreu la clasa lui de la şcoală. Deja în 1914, adversarii lui îl 
acuzau în campanii de presă că, printre altele, ia credite de 
la bancheri evrei şi nu-şi ţine familia în frâu. Ion Zelea 
Codreanu avea o problemă cu alcoolul şi chiar şi profesori 
care, peste doar câţiva ani, îl simpatizau pe fiul său îl 
considerau pe tată „un inconştient primejdios”.s 

Conducătorul de mai târziu al Legiunii Arhanghelul 
Mihail a preluat multe de la tatăl care i-a fost dascăl politic — 


ideologia,  militarismul, romantismul şi misticismul, 
universitatea ca loc al socializării politice —, nu însă şi 
caracterul debordant-excesiv, talentul oratoric, camaraderia 
agitatorului politic. Fiul vorbitorului exaltat din târgurile 
ţărăneşti ale Moldovei a evoluat - chiar în propria lui 
înțelegere de sine - dintr-un propagandist al studenților 
radicalizați într-un cavaler tăcut, însuflețit de un etos 
monahal-ascetic, şi un maestru al ultranaționalismului 
antisemit. Şi, spre deosebire de tatăl său, nu doar a predicat 
violența, ci şi-a cotonogit adversarii şi a pus mâna pe 
revolver, nesfiindu-se să ucidă. 


5. O FAMILIE NAȚIONALISTĂ ROMÂNEASCĂ 


ION ZELEA CODREANU ŞI-A APLICAT CONVINGERILE POLITICE şi 
în viața de familie. A vrut ca familia lui să întruchipeze 
modelul național, forma fiind şi în acest caz hotărâtoare: el 
însuşi şi-a românizat numele de familie şi şi-a botezat copiii 
după un program naţional-religios. 

lon Zelea Codreanu s-a născut la 10 august 1878 în 
Igeşti, un sat din Bucovina austriacă. În registrul de botez a 
fost trecut sub numele de Ion Zilinschi (apar de asemenea, 
în funcție de sursă, grafiile Zelinschi sau Zelinski). Tatăl 
său, Nicolaie, fiul lui Simion Zilinschi, era țăran; mama lui 
se numea Agafia, fiica ţăranului Lorenţu Antec şi a soției 
acestuia, Maria Condac. În 1898 s-a căsătorit cu Eliza 
Brauner, fiica lui Carol şi a Mariei Brauner din Roşieşti.: 


Aceste elemente biografice au devenit, în România anilor ‘30, 
subiectul unor dezvăluiri politice. 

Oare Corneliu Zelea Codreanu, crainicul românismului 
radical, nici nu era român? Când ministrul de interne 
român a pregătit procesul de fațadă împotriva lui Codreanu, 
în primăvara anului 1938, a cerut serviciului de informații 
să adune toate datele despre familia Codreanu, pentru a-i 
dovedi originea neromânească.> Presa aliniată nu mai scria 
decât despre „Corneliu  Zelinski-Brauner”. Oamenii 
serviciului secret al Siguranței au pornit într-o căutare care 
i-a dus la marginea lumii româneşti, în hățişul uneori greu 
de descurcat al administraţiei locale. Pe plaiurile 
bucovinene, urmele se pierdeau; agenții trebuiau să 
constate că până şi eficienţa statului habsburgic lăsa uneori 
de dorit: părinţii Elizei Brauner, de pildă, nu putuseră 
prezenta nici un certificat de botez la naşterea fiicei. Potrivit 
serviciului Siguranţei din laşi, familiile Condac şi Antec nu 
puteau fi identificate. Nici oficiul comunal din Huşi, oraşul 
de reşedinţă al lui Codreanu, nu izbutea să ajungă prea 
departe în trecut: Carol şi Maria Brauner veniseră în 1890 
din Bucovina la o moşie din satul Gura ldrici, județul 
Vaslui, iar de acolo se mutaseră în 1903 în județul Tutova, 
puțin mai la sud. Dintre cei trei copii, autorităţile cunoşteau 
doar doi pe nume; fiul se înrolase în 1897 în armata 
grecească, Eliza făcuse studii (fără să se explice ce se 
înțelegea prin acest lucru), iar părinții părăsiseră comuna 
după căsătoria fiicei lor. Toate urmele de dinainte de 1890 
dispăruseră, fiindcă administrația pur şi simplu vânduse 
arhiva. 

Adversarii lui Codreanu socoteau drept dovedit faptul că 
familia lui era un amestec germano-polono-ucrainean şi că 
prin vinele acesteia nu curgea nici o picătură de sânge 
românesc. Adepții conducătorului Legiunii aminteau că 
însăşi mama de origine germană fusese de credință 


ortodoxă, or, spuneau ei, confesiunea dovedea caracterul 
românesc al familiei. De fapt, toate aceste nume arată 
amestecul etnic dintr-o regiune de graniță, aşa cum era 
Bucovina şi mai ales partea de nord a acesteia, unde se 
intersectau populaţia românească, ucraineană, polonă, 
maghiară şi germană. De aceea, numele nu spun multe 
despre originea etnică. Mulți oameni din Moldova şi 
Basarabia care se consideră etnici români au avut şi mai au 
şi azi nume de sonoritate slavă, cu terminaţii poloneze sau 
ucrainene (în -schi sau -iuc, după ortografia românească). 
Dacă am aplica criteriile propagandei guvernului român 
împotriva lui Codreanu la populaţia românească din estul 
României, ar trebui ca părți importante ale acesteia să fie 
catalogate drept neromâneşti. 

Familia lui Ion Zelinschi este şi un exemplu pentru o 
vreme în care apartenența etnică şi lipsa de echivoc în acest 
sens au devenit din ce în ce mai importante în regiunile de 
tranziție culturală. În casa părintească a lui Ion Zelinschi se 
cultivau, după cum istoriseşte el însuşi, datinile româneşti. 
Ce tradiţii predominau în familia Brauner nu se ştie. 
Adeziunea lui Ion Zelinschi la românism a fost un act 
cultural care a început în liceul austriac şi a ajuns în 
punctul final odată cu schimbarea numelui în 1902: 
primăria Iaşilor a publicat, în monitorul oficial, noul nume — 
lon Zelea Codreanu. Numele era programatic: Zelinschi 
(„Verdele”) a devenit, dezpolonizat, Zelea, care suna 
româneşte. Codreanu, în schimb, se lega de imaginarul 
național românesc, codrul fiind, în înţelegerea de sine a 
românului, prieten şi ocrotitor la nevoie, loc de refugiu în 
lupta pentru libertate împotriva asupritorilor străini. Familia 
Codreanu a integrat acest mit național în propriul ei mit 
familial, aşa încât membrii ei să apară ca urmaşi ai celor 
care luptaseră în munți pentru libertatea națională. 
Corneliu Codreanu scria în 1935: „Bunicul meu a fost 


pădurar, străbunicul tot pădurar. Neamul a fost din 
începuturi, în vremuri de restrişte, neamul codrilor şi al 
munților” .. 

Numele servea ca manifest politic: aşa a procedat Ion 
Zelea Codreanu şi la botezul copiilor săi, care s-au născut 
din căsătoria cu Eliza Brauner în 1898. Primul copil a venit 
pe lume la 13 septembrie 1899, orele 22, pe strada Golia din 
laşi, unde părinții trăiau în condiții modeste. Martori la 
naştere au fost doi servitori şi un bărbat fără ocupație. 
Copilul a fost botezat cu numele de Corneliu, în amintirea 
Sfântului Corneliu, care, după martiriul său, fusese 
înmormântat la 14 septembrie 253. În 1901 s-a născut fiica 
Rea-Silvia, în 1903 Iridenta-Cornelia, în 1905 fiul Horia- 
Septimin, în 1909 Ion, în 1911 Cătălin, iar în 1913 Decebal. 
Potrivit mitologiei romane, Rhea-Silvia se unise cu Marte şi 
îi zămislise pe Romulus şi Remus; cea de-a doua fiică 
amintea, prin numele ei, de teritoriile româneşti 
nerăscumpărate  („iredente”); Septimin era un mucenic 
creştin, iar Decebal, desigur, marele rege dac. Era un 
manifest onomastic, compus din martiri creştini şi din 
miturile dacilor şi romanilor şi, în acelaşi timp, un 
angajament pentru România Mare. Codreanu-tatăl proiecta 
elemente centrale ale naționalismului românesc asupra 
familiei sale: ideea că românii se trăgeau din daci şi romani, 
dar şi sublinierea tradiției creştine, chiar dacă dădea 
prioritate unor sfinți mai puțin cunoscuți în ortodoxie. 

Ion Zelea Codreanu şi-a organizat familia după principiile 
lui politice; a făcut din ea celula de bază a programului său 
de izbăvire, având succes în această privință. De-a lungul 
întregii vieți, fraţii şi surorile trebuiau să fie împreună, iar 
pe alesul din mijlocul lor, Corneliu, trebuiau să-l sprijine şi 
să-l respecte. În ce priveşte viața intelectuală din casa 
profesorului de limba germană, aceasta era curat 
naționalist-românească. În podul casei părinteşti, Corneliu 


Codreanu citea revistele lui Iorga (Sămănătorul şi Neamul 
Românesc), mai precis pamfletele antisemite publicate acolo 
de A.C. Cuza, din care a preluat următoarele puncte: 
„Unirea tuturor românilor, îmbunătățirea situației țăranilor 
prin acordarea de pământ şi drepturi politice, rezolvarea 
problemei evreieşti”. Altminteri, îi va fi cunoscut pe clasicii 
literaturii române; dar singura carte care i-a făcut o 
impresie durabilă a fost Cei trei muschetari a lui Alexandre 
Dumas. Mai târziu a afirmat: „Nu mă inspiră dreptul şi 
filozofia, ci arta şi ştiinţa războiului”.s Cu literatura germană 
n-a intrat în contact. Universul spiritual al tânărului era pe 
cât de îngust, pe atât de închis: propagandă naționalist- 
antisemită din cercurile lui Cuza şi Iorga şi romantism 
cavaleresc. Şcoala avea să-i întărească şi mai mult această 
imagine despre lume. 

Altminteri se cunosc puţine din viața privată a familiei. 
Într-un jurnal nepublicat din anul 1934, Corneliu Codreanu 
menționează câteva episoade, dintre care unul din 1909, 
când un învățător i-a ghicit în palmă şi i-a prezis că la 
vârsta de 34 de ani va suferi necazuri mari; dacă trece de 
acestea, va ajunge foarte bătrân. Tot în anul 1909 a vizitat, 
împreună cu tatăl său, un loc de care a rămas legat toată 
viața şi care i-a devenit izvor de putere: sihăstria de pe 
muntele Rarău, aflată în mijlocul unuia dintre cele mai 
impresionante peisaje montane din Carpaţii Orientali. 
Codrul era venerat în familia Codreanu nu doar ca parte 
simbolică a numelui, şi nu întâmplător a devenit mai târziu 
verdele culoarea Legiunii: Codreanu se simțea mult mai 
legat de natură (mai ales de munți şi păduri) decât de oraşe, 
care i-au rămas străine şi care, din pricina alterităţii lor 
etnic-culturale, trebuiau mai întâi cucerite. Biograful său 
oficial, Ion Banea, scria despre Codreanu la jumătatea anilor 
'30 că petrecuse o tinerețe fericită şi că cel mai mult îi 
plăcea să se joace de-a hoţii şi vardiştii. Banea se întreba 


dacă micul Corneliu bănuise vreodată că mai târziu, în viața 
politică, acest joc va lua o turnură serioasă. Insă deja de pe 


atunci, Codreanu se remarca prin îndrăzneală: niciodată nu 
se lăsa învins. 


3. Formarea la liceul militar: Corneliu Zelea Codreanu (dreapta) cu 
doi camarazi. 


Pe primul său fiu, tatăl l-a supus unei educațţii severe. L- 
a trimis la liceul militar tocmai înființat la Mănăstirea Dealu 
din Muntenia, unde militantismul naționalist era cultivat în 
mod deosebit. Întemeietorul şcolii, ministrul de război 


Nicolae Filipescu, voia să formeze o elită naţională pe care o 
supunea unei instrucții riguroase şi căreia îi amintea mereu 
importanța misiunii ei. El voia să dea României „generații de 
voinici, de lei paralei, ca cei din poveşti, crescuţi [...] în frica 
lui Dumnezeu, dar numai a lui Dumnezeu”. Programul 
zilnic era strict, împărțit după succesiunea celor unsprezece 
rugăciuni. O importanță deosebită se acorda rugăciunii de 
dimineață, rostită lângă capul lui Mihai Viteazu (1558- 
1601), păstrat în mănăstire. În jurul anului 1600, Mihai 
domnise pentru scurtă vreme peste Ţara Românească, 
Moldova şi Transilvania, fiind considerat cel dintâi unificator 
al țărilor române. Asemenea lui Ştefan cel Mare, opusese 
rezistență otomanilor; a fost ucis prin trădare, din ordinul 
unui general habsburgic. În gândirea naționalistă 
românească, Mihai ocupa o poziţie-cheie, nu doar prin 
succesele lui, ci şi din cauza sfârşitului său. Trădarea şi 
trădătorii aveau să devină o adevărată obsesie în viața lui 
Corneliu Codreanu. Lângă capul lui Mihai, cadeții meditau 
la măreția trecută şi viitoare a României. Ei aveau parte de o 
pregătire excepţională: zilnic se făceau patru ore de sport şi 
de instrucție. Profesori motivaţi, printre care şi un ofițer 
german, le transmiteau cunoştinţe de specialitate. Nucleul 
pregătirii consta însă într-o mistică națională, care punea 
accentul pe ortodoxie şi pe cultul istoriei naționale. O 
cinstire deosebită era arătată Arhanghelilor Mihail şi Gavril, 
declarați patronii şcolii. Pe lângă cele unsprezece rugăciuni 
zilnice, cadeţii trebuiau să efectueze, tot zilnic, o cercetare a 
cugetului în scris. În schimb, erau şi răsfățați de stat: 
duminica, una dintre cele mai bune cofetării din Bucureşti 
le livra dulciuri.» 

După spusele lui Petre Pandrea, un coleg de şcoală al lui 
Corneliu Codreanu care avea să joace un rol dubios în 
timpul comunismului, acesta se remarca mai ales la sport şi 
jocuri de teren: Codreanu ar fi fost un elev slab, dar un as la 


sport şi conducător înnăscut în jocurile de-a hoţii şi 
vardiştii. Foile matricole relativizează însă această imagine: 
rezultatele lui Codreanu erau, în medie, peste nota 7. În 
anul şcolar 1912/1913 a avut la religie 9,50, la sport 9,25, 
la muzică vocală 8,50, la istorie 8,25 şi la geografie 8, fiind 
mai slab la ştiinţele naturii (6,50) şi la matematică (6,75); la 
purtare, calificativul a fost în primul bisemestru „bine”, iar 
în următoarele trei, „foarte bine”. În anul şcolar 1913/1914, 
şi-a îmbunătățit rezultatele la religie (10), la muzică şi sport 
(9,33), la ştiinţele naturii (7,66) şi la matematică (7,33), dar 
a regresat la istorie (7). În 1914/15 a făcut progrese mai ales 
la limba română (9,33) şi a avut rezultate foarte bune la 
religie, geografie, sport şi muzică; la matematică însă, a 
scăzut la 5,33. În ultimul an de şcoală s-au adăugat materii 
ca latina şi germana; pentru un fiu de profesor de germană, 
s-a prezentat slab la această materie (6). Dar Codreanu n-a 
fost nicidecum un elev slab: în anul şcolar 1913/1914, s-a 
clasat pe locul 9 dintre 31 de cadeți. Notele, cu toată 
ariditatea lor, ne dau o primă idee despre felul de a fi al lui 
Codreanu: se remarca la religie, sport şi muzică vocală; la 
română avea rezultate bune, ca şi la istorie şi geografie; la 
limbi străine şi mai ales la ştiinţele naturii se clasa însă sub 
medie. Tânărul cadet se caracteriza printr-un amestec de 
credință profundă şi entuziasm pentru viața militară.» În 
1935, Codreanu va rememora această perioadă: „Educaţia 
militară de la Mănăstire[a Dealu] mă va urmări toată viața. 
Ordinea, disciplina şi ierarhia turnate la o vârstă fragedă în 
sângele meu, alături de sentimentul demnității ostăşeşti, vor 
forma un fir roşu de-a lungul întregii mele activităţi viitoare. 
Tot aici am fost învățat să vorbesc puţin, fapt care mai 
târziu mă va duce la ura contra vorbăriei şi a spiritului 
retoric. Aici am învățat să-mi placă tranşeea şi să 
disprețuiesc salonul. Noţiunile de ştiinţă militară căpătate 
acum mă vor face să judec mai târziu totul prin prisma 


acestei ştiinţe. Iar cultul sentimentului demnității de om şi 
de ostaş, în care m-au crescut ofițerii, îmi va crea greutăți şi 
mă va expune la suferințe, într-o lume lipsită adesea şi de 
onoare, şi de simțul demnității” ». 

4. Foaie matricolă a lui Corneliu din anul şcolar 1912-1913. 


Colegul de şcoală menţionat scria, în retrospectivă, că 
viața la liceul militar i-ar fi inspirat lui Codreanu elemente 
centrale ale mişcării legionare: denumirea de „cuib” pentru o 
mică unitate de camarazi legați prin jurământ, rugăciunea 
zilnică şi exercițiul amintirii, instrucția militară şi 
uniformele, marşurile şi cântecele ca metode pedagogice, 
taberele de muncă voluntară la ţară, dar mai ales 
organizarea.» Trebuie însă spus că cercetătorii au 
supraapreciat influența Mănăstirii Dealu asupra lui 
Codreanu. De fapt, educația primită la liceul militar doar a 
desăvârşit programul pedagogic al tatălui său: visul 
renaşterii naţionale în spiritul militarismului şi cinstirea 
mistică a neamului, armatei, Bisericii şi monarhiei ca stâlpi 
ai poporului şi ai statului, laolaltă cu delimitarea față de 
maşinaţiile partidelor. Într-o fotografie îl vedem pe dascălul 
lui Corneliu: tatăl şi fiul stau în curtea casei din Huşi, 
amândoi în uniformă - ofițerul şi cadetul. 


6. EXPERIENȚA RĂZBOIULUI 


TATĂL ŞI FIUL ŞI-AU FĂCUT PRIMA APARIȚIE COMUNĂ ÎN VIAȚA 
POLITICĂ în timpul Primului Război Mondial. În volumul său 
programatic Pentru legionari - pandantul, apărut în 1936, la 
Mein Kampf al lui Hitler -, Corneliu Zelea Codreanu îşi 
descria experiența de război: „Vara lui 1916 am petrecut-o 


acasă la Huşi. Tatăl meu era concentrat de doi ani şi plecat 
cu regimentul în Carpaţi. Într-o noapte m-a trezit din somn 
mama mea, care, plângând şi închinându-se, mi-a spus: 
«Scoală, că trag clopotele la toate bisericile». Era 15 august 
1916, Adormirea Maicii Domnului. Am înțeles că s-a 
decretat mobilizarea şi că în acel moment armata română a 
trecut munții. Cuprins de emoție, îmi tremura trupul. Peste 
trei zile am plecat de acasă după tatăl meu, împins de dorul 
de a fi şi eu printre luptătorii de pe front”.: Codreanu, în 
vârstă de doar 17 ani, n-a fost primit în armată, care înainta 
în Transilvania austro-ungară. I s-a dat însă o armă şi l-a 
însoțit pe tatăl său, chiar şi atunci când Puterile Centrale au 
împins trupele româneşti înapoi peste Carpaţi, ajungându- 
se la lupte grele în munți, în care tatăl său a fost rănit. 
Comandantul regimentului, dar şi tatăl lui l-au îndemnat 
insistent pe voluntarul minor să se întoarcă la familia sa. În 
biografia hagiografică a lui Banea se spune că tânărul a 
păşit entuziasmat pe pământul Ardealului şi că, în bătăliile 
pentru asigurarea retragerii, adormit de foame şi oboseală, 
aproape a căzut în mâinile trupelor cezaro-crăieşti.2 Corneliu 
Codreanu s-a conformat, dar frustrarea că ostăşia lui nu 
fusese văzută la întreaga ei valoare a lăsat urme psihologice 
adânci: după război, el şi o întreagă generaţie de tineri 
împiedicaţi să lupte au vrut să dovedească că erau în stare 
să se lupte şi fizic pentru a servi idealul național. 


5. Tânărul Codreanu, marcat de o boală grea. 


Dar Corneliu Codreanu n-a renunțat la viața militară: 
între 1 septembrie 1917 şi 17 iulie 1918 a urmat Şcoala 
Militară de Infanterie de la Botoşani.: În certificatul său de 
calificare i se făcea următoarea caracterizare: temperament 
sangvin, constituție robustă, atitudine ostăşească, purtare 
exemplară, caracter prietenos, inteligență deosebită, mare 
talent militar, plin de avânt pe câmp, energic şi sârguincios 
pe front. În această perioadă s-a îmbolnăvit grav de 
tuberculoză şi a oscilat între viață şi moarte. Încă după 
mulți ani era ferm convins că starețul mănăstirii Bistriţa 
fusese cel care îi salvase viața. 

Prăbuşirea fizică a lui Codreanu a coincis cu cea militară 
a ţării sale. În toamna anului 1916, sudul ţării, inclusiv 


capitala Bucureşti, a fost lăsat în mâinile inamicului, iar 
guvernul şi numeroase autorități au fost mutate la Iaşi, 
războiul fiind dus mai departe de acolo. Ion Zelea Codreanu 
a părăsit armata şi a intrat din nou în viața politică. În 
partidul său se ajunsese la un conflict vădit între Nicolae 
lorga, care suspendase activitatea partidului în timpul 
războiului, şi A.C. Cuza, care se apropiase de Alexandru 
Averescu, adversarul politic al lui Iorga. Averescu, cel care-i 
măcelărise pe țărani în 1907, a devenit erou de război în 
luptele defensive ale armatei române şi a intrat şi în politică: 
Liga Poporului, înființată de el, s-a alăturat aripii antisemite 
radicale a Partidului Naţionalist-Democrat, din care făcea 
parte, pe lângă A.C. Cuza, şi Ion Zelea Codreanu. Când 
România, rămasă fără sprijinul marelui său aliat de la 
răsărit după izbucnirea revoluției bolşevice în Rusia, a vrut 
să încheie pace cu Puterile Centrale în prima jumătate a 
anului 1918, Averescu a susținut în principiu un acord, dar 
a respins în cele din urmă tratatul gata formulat. Ion Zelea 
Codreanu, ajuns între timp, alături de Cuza, deputat în 
Parlament, s-a abținut de la vot la luarea deciziei, lucru 
remarcat şi de ziarele vieneze.: 

Câteva săptămâni mai târziu, odată cu prăbuşirea 
monarhiei austro-ungare, situația s-a schimbat radical şi 
Ion Zelea Codreanu şi-a împlinit făgăduinţa, întorcându-se 
cu arma în mână în Bucovina, pe care o părăsise în 1898 
din motive politice. Între timp, el îşi crease o faimă națională 
ca ofițer decorat pe front, deputat şi iredentist neînduplecat, 
iar astfel se explică şi faptul că acest profesor de germană 
din Huşi a ajuns să ţină, în numele românilor bucovineni 
triumfători, acea cuvântare cu o mare încărcătură simbolică 
de la mănăstirea Putna.s 

Fiul său însă era mai degrabă cuprins de teamă decât 
îmbătat de sentimentul triumfului. Casa părintească de la 
Huşi nu se mai afla la graniţă, fiindcă Basarabia se unise cu 


România, după ce trupele româneşti făcuseră prin 
intervenţia lor ca hotărârea Sfatului Ţării din Basarabia să 
devină realitate. Şi totuşi, dincolo de Nistru războiul civil rus 
făcea ravagii şi situația era foarte imprevizibilă. Basarabia, 
ai cărei locuitori, potrivit recensământului din 1897, erau în 
proporție de peste cincizeci la sută vorbitori de alte limbi 
decât româna - ruşi, ucraineni, evrei vorbitori de rusă şi idiş 
—, nu părea o posesiune sigură.” Corneliu Codreanu lua în 
calcul un atac bolşevic. A adunat într-o pădure douăzeci de 
liceeni din oraşul său natal şi i-a pus să jure că se vor 
pregăti pentru lupta de partizani. Flăcăii au făcut rost de 
arme, au desfăşurat exerciții de luptă şi au început să viseze 
la un „centru de acţiune şi de rezistență românească”. Încă 
de pe atunci, Codreanu îşi vădea mentalitatea de cercetaş, 
aplecarea pentru viața militară pe teren, lipsa de interes 
pentru o existență burgheză stabilă. De la începutul 
activităţii lui politice a trăit în starea de urgență permanentă 
a unei neîntrerupte lupte. Aceasta nu i-a îngăduit să aibă o 
locuinţă stabilă şi un centru de greutate în viață şi nici să-şi 
întemeieze o familie în adevăratul sens al cuvântului. 


7. ÎNTÂLNIREA CU ORAŞUL: IAŞI 


ÎN SCRIEREA SA PROGRAMATICĂ, CORNELIU CODREANU SCHIŢA, 
aproximativ un deceniu şi jumătate mai târziu, imaginea 
neliniştitoare a unei revoluții iminente. În toamna anului 
1919 se înscrisese la Universitatea din laşi, avându-l ca 


profesor pe naşul său, A.C. Cuza, şi de-ndată i se 
confirmaseră cele mai rele temeri. Privind înapoi peste ani, 
în 1935, el nota următoarele: „Ilaşiul... Mare prin durerile de 
la 1917, când aici şi-a găsit refugiul în ceasurile grele mult 
chinuitul suflet al regelui Ferdinand, mare prin destinul de 
a fi la 1918 oraşul unirii tuturor românilor; mare prin 
trecutul său şi mare prin tragedia lui prezentă - căci oraşul 
celor patruzeci de biserici moare uitat în fiecare zi sub 
nemiloasa cotropire jidănească. laşiul zidit pe şapte dealuri, 
ca Roma, este şi rămâne cetatea eternă a românismului [...]. 
De acest oraş mă apropiam, cu adâncă evlavie, în toamna 
lui 1919, atras de marea lui aureolă [...]. Şi ca orice copil 
veneam emoționat să revăd şi să sărut pământul natal”.: 
Acest pasaj-cheie ne îngăduie să pătrundem adânc în 
simţirea politică a lui Codreanu: văzându-şi existența 
amenințată, a avut o reacție de apărare şi, implicit, s-a 
considerat îndreptățit să iasă la atac. De aici reiese, de 
asemenea, viziunea romantică pe care o avea despre istorie 
şi despre sine însuşi. În această optică romantică, originea 
romană a neamului românesc se împletea cu istoria 
vechiului principat al Moldovei şi cu trecutul recent. 
Codreanu a preluat ideea declinului Iaşilor, la fel ca şi 
ideile sale politice, de la profesorii pe care-i cinstea tatăl 
său, mai ales de la A.C. Cuza. Însă acesta nu făcea decât să 
redea ceea ce gândeau mulți membri ai elitei ieşene. Până în 
1859, laşiul a fost capitala principatului Moldovei. Oraşul 
era răsfirat pe mai multe dealuri şi nu avea fortificaţii, 
potrivit dorinței stăpânilor otomani ai țării. De aceea, 
domnitorii fortificaseră puternic mănăstirile oraşului: Golia 
în centru, Galata şi Cetățuia pe dealurile din apropiere. 
Începând cu secolul al XVII-lea, laşiul a devenit un 
important centru al ortodoxiei. Dispunea de o tipografie şi 
de o „academie” (şcoală superioară), prin intermediul căreia 
domnitorii fanarioți au promovat în secolul al XVIII-lea 


traduceri greceşti ale scrierilor iluministe europene. Curtea 
domnească cultiva un fast deosebit, la fel şi cele mai bogate 
familii boiereşti. Când Moldova s-a unit cu Ţara 
Românească în 1859, Iaşiul şi-a pierdut rangul de capitală. 
Frustrarea resimţită de ieşeni în urma acestei pierderi a ieşit 
la suprafață în 1866, când, cu mitropolitul în frunte, boieri 
influenți au încercat să rupă unirea cu Țara Românească; 
însă regimentele aduse degrabă din sudul tinerei țări au tras 
în manifestanți, rănindu-l şi pe înaltul ierarh. Moldovenii se 
simțeau  desconsideraţi, dați la o parte în noul stat 
centralizat, ameninţaţi cu declinul. Într-adevăr, a început 
un exod al elitelor spre Bucureşti, care a traumatizat Iaşiul.: 
Oraşul îşi punea speranțe în crearea unor noi instituții — 
Curtea de Casaţie şi universitatea —, însă nimic nu 
compensa pierderea poziției de capitală. Primul domnitor 
din rândul Hohenzollernilor, Carol I, a reuşit, printr-o 
iscusită politică bazată pe gesturi simbolice, să risipească o 
parte din temerile ieşenilor.: Din punct de vedere intelectual, 
oraşul a rămas viu şi a apărut influenta mişcare literară 
Junimea, în care a activat şi A.C. Cuza în tinerețe. Dar chiar 
şi Junimea, cel mai important cerc al scriitorilor şi 
gânditorilor politici conservatori din România, şi-a pierdut 
din membri în favoarea Bucureştiului. 

Doar universitatea, înființată în 1860, mai aducea faimă 
oraşului. Astfel, Iaşiul se definea din ce în ce mai mult prin 
învățământul său superior. Clădirea universitară inaugurată 
în 1897 se înălța pe dealul Copou, pe care deja boierii 
ştiuseră să-l prețuiască şi pe care acum profesorii şi-au 
construit vile elegante, sub copaci umbroşi şi printre grădini 
şi parcuri frumoase, de unde, în zile senine, se puteau zări 
Carpaţii spre apus. În jurul anului 1900, numărul 
studenților varia, ca şi în alte universități de mărime medie 
din Europa, între cinci şi şapte sute; domeniul de studiu 
preferat era dreptul, în timp ce ştiinţele naturii erau relativ 


modest reprezentate.: Studenţii şi profesorii îşi atribuiau un 
rol de avangardă națională şi aveau o conştiinţă politică 
accentuată, după cum s-a putut vedea la răscoala 
țărănească din 1907. Raportat la populaţia totală, studenții 
constituiau o grupare minusculă. Cu atât mai înalt era 
prestigiul social al tuturor celor legați de universitate, cu 
atât mai pronunțată conştiinţa misiunii lor. De la „studenți” 
aşteptau țăranii ajutor în lipsurile lor, în timp ce populația 
evreiască se temea de ei. Însă majoritatea profesorilor se 
poziționau mai aproape de stânga spectrului politic - un 
fapt pe care gălăgia celor câțiva antisemiți şi naționalişti de 
teapa lui Cuza, Iorga, Găvănescu şi Şumuleanu nu ar trebui 
să-l facă uitat. 

Între 1859 şi 1914, Iaşiul nu numai că a pierdut din 
faimă şi locuitori; şi configuraţia populaţiei s-a schimbat în 
mod esenţial. Dacă în 1848 ortodocşii reprezentau 72 de 
procente din cei 92 500 de locuitori ai acestui oraş însemnat 
ca populaţie — chiar în comparaţie cu altele din Europa —, iar 
evreii constituiau 20 de procente, în anul 1899, la doar 78 
000 de locuitori, raportul a ajuns să fie de 45 de procente 
ortodocşi la 50 de procente evrei.. Pe acest fundal îşi 
proclama de la catedră A.C. Cuza tezele privind declinul 
românilor şi inundarea cu străini din cauza natalității 
ridicate a evreilor. 

Temerile vechii elite au fost accentuate de schimbările 
sociale şi politice: o clasă muncitoare numărând circa 7 500 
de persoane se dezvolta în oraşul care, comparativ cu 
împrejurimile rurale sărace, reprezenta o mică insulă 
industrială, iar aceasta pe fondul unei industrializări extrem 
de slabe a Moldovei ca întreg. Întreprinderi de stat precum 
Atelierele CFR sau fabrica Regiei Tutunului erau printre cei 
mai importanți angajatori. 'Tendinţele socialiste printre 
profesorii universitari, impresia puternică produsă de 
revoluția din Rusia vecină, zdruncinarea vechiului regim în 


urma unui război în care înfrângerea a fost evitată în 
ultimul moment, incertitudinile legate de felul în care aveau 
să fie aplicate reformele fundamentale promise în 1917 de 
rege şi de Parlament în ceea ce priveşte dreptul de vot 
universal pentru bărbați şi împărțirea pământurilor - toate 
acestea împingeau oraşul şi toată țara într-o stare de mare 
agitație. Se adăugau, la laşi, rănile războiului, amintirea 
trecerii în marş a trupelor ruseşti aliate, de care românii se 
temeau în sinea lor, distrugerea infrastructurii oraşului şi a 
zonelor învecinate. Odată cu dreptul de vot universal au 
pătruns pe scena politică partide care până atunci nu 
fuseseră reprezentate în Parlament: Partidul Ţărănesc, care, 
în tradiția socialismului agrar, susținea o reîmpărțire 
radicală a pământurilor, precum şi socialiştii de orientare 
marxistă. 

Iaşiul, capitala României pe vreme de război, în care elita 
trăia în strâmte adăposturi provizorii, a devenit un adevărat 
laborator al ideilor politice extremiste de stânga şi de 
dreapta. Starea de tensiune maximă n-a scăzut nici atunci 
când, în toamna anului 1918, guvernul, Parlamentul şi 
autorităţile s-au întors la Bucureşti. Mai devreme în acel an, 
profesorii de stânga înființaseră Partidul Muncitor, care în 
decembrie 1918 s-a unit cu Partidul Țărănesc al 
charismaticului învățător muntean Ion Mihalache. La 
sfârşitul lui 1919, cei circa 800 de membri ai socialiştilor 
trebuie să fi avut în jur de 5 000 de simpatizanți. 
Conducătorii lor, Ilie Moscovici, Litman (Leo) Ghelerter şi 
Leon Gheller, precum şi Gheorghe Tănase cel încercat în 
lupte de stradă, au devenit întruchiparea dușmanului 
pentru forțele naţionalist-antisemite, chiar dacă puterea de 
mobilizare a socialiştilor a rămas limitată la alegerile din 
1919 (4,9%) şi 1920 (1 19%).s 

Teama de revoluția bolşevică s-a întețit la Iaşi atunci când 
studenții din Basarabia vecină au dat năvală la 


universitatea redeschisă: mulți dintre ei (exact 44,2 % în 
perioada 1918-1920) erau evrei, şi chiar şi românii din 
Basarabia erau rusificați cultural. Pe stradă vorbeau ruseşte 
cu voce tare şi purtau şepci tipic ruseşti, de care românii 
conservatori se temeau ca de simboluri ale revoluției. 

Pentru România, războiul nu s-a încheiat odată cu 
capitularea Austro-Ungariei şi Bulgariei. La Budapesta a 
izbucnit revoluţia bolşevică sub conducerea lui Bela Kun. 
Trupele româneşti au intrat în capitala ungară ca forțe de 
menținere a ordinii - un eveniment care, în 1914, ar fi fost 
inimaginabil - şi s-au retras abia în noiembrie 1919. În est, 
războiul civil rus s-a încheiat abia în 1921. Mai apoi, 
bolşevicii, care nu acceptau pierderea Basarabiei, au 
încercat să provoace răscoale în acest ținut: încă în 1924, 
autoritățile româneşti au pierdut parţial controlul asupra 
unor părți ale provinciei, în urma răscoalei de la 
Tatarbunar. 

La Bucureşti, se ajunsese deja în decembrie 1918 la 
manifestații muncitoreşti înăbuşite în sânge. În iunie 1919, 
gruparea comunistă din cadrul partidului socialist din 
România a hotărât să se alăture Internaționalei a III-a. 
Petroliştii din Bucureşti şi muncitorii feroviari, din 
solidaritate față de tovarăşii lor din Ungaria şi Uniunea 
Sovietică, au intrat în grevă şi au paralizat parţial ţara. În 
octombrie 1920, iarăşi au intrat în grevă zeci de mii de 
muncitori.s 

Temerile față de infiltrarea din răsărit au fost alimentate 
în continuare de faptul că, până la sfârşitul anului 1921, 
mulți evrei au fugit din Rusia în România. Numărul lor este 
greu de stabilit; cercetările recente estimează că ar fi fost 
vorba de până la 60 000 de oameni, în timp ce politicienii 
naționalişti din epocă vehiculau cifre mult mai mari.» 

Paralel cu radicalizarea de stânga s-a desfăşurat şi cea de 
dreapta; aceasta din urmă a fost promovată expres de 


guvern şi în special de Ministerul de Interne, care în 
ianuarie 1919 a dispus măsuri de amploare pentru 
combaterea mişcărilor revoluționare. La 2 iunie 1919 a fost 
întemeiată la Cluj „Frăția de Cruce pentru Desăvârşirea 
Idealului Naţional”, aceasta fiind punctul de plecare pentru 
asociaţiile şcolăreşti cu acelaşi nume, care, sub influenţa lui 
Codreanu, au mobilizat în interbelic numeroşi minori în 
favoarea mişcării legionare.» Dialectica dintre grevele 
comunist-socialiste şi mobilizarea radical-naţionalistă a dus 
la escaladarea situației. 

În acest mediu contrarevoluționar a păşit prima oară 
Corneliu Zelea Codreanu pe scena marii politici. 


8. ACTIVIST PRINTRE MUNCITORI 


ÎN DESCRIERILE CURENTE ALE FASCISMULUI EUROPEAN, 
Legiunea Arhanghelul Mihail este înfăţişată de cele mai 
multe ori ca o mişcare a țăranilor şi studenţilor. Însă liderul 
ei, Corneliu Zelea Codreanu, şi-a început cariera în calitate 
de conducător  contrarevoluționar al muncitorilor şi 
spărgător de grevă, murind două decenii mai târziu ca idol 
necontestat al muncitorimii române. Garda Conştiinţei 
Naţionale, una dintre grupările antibolşevice sprijinite de 
guvern, a devenit şcoala lui politică. Aici a învățat 
organizarea practică, a dobândit experiență în luptele de 
stradă, şi-a publicat primele texte jurnalistice, dar mai ales 


şi-a lărgit orizontul ideologic prin ceea ce Garda propaga 
deja din 1919-1920 ca „socialism național”. 

Conducător oficial al Gărzii era Constantin Pancu, un 
mecanic pe care Codreanu îl admira datorită forței fizice şi 
verticalităţii lui. Nu este însă de presupus că Pancu purta de 
unul singur  virulentele polemici în presă împotriva 
profesorilor şi ziariştilor de stânga. În spatele Gărzii se aflau 
Ministerul de Interne, armata, Biserica, elita conservatoare a 
oraşului, asociațiile meşteşugăreşti şi negustoreşti, şi numai 
aşa era ea în stare să creeze un contracurent național 
pentru a reteza avântul manifestaţiilor socialiste. Bunăoară, 
la 27 octombrie 1919, susținătorii Gărzii s-au deplasat de la 
Mitropolie la universitate, făcând astfel legătura între două 
puncte nevralgice de înaltă forță simbolică pentru percepţia 
de sine a naționaliştilor. Câteva zile mai târziu au trecut la 
îndoctrinarea ostaşilor întorşi acasă la finele campaniei din 
Ungaria, care, după abolirea comunismului maghiar, 
trebuiau ocrotiți în patrie de influența bolşevică. O altă 
datorie a contraculturii naționaliste era de a combate, cu 
sprijinul mărinimos al Căilor Ferate Române, marşul roşu 
de 1 Mai prin sărbătoarea Armindenului - ziua sfântului 
proroc Ieremia, celebrat, conform datinei, cu ramuri verzi.: 

Codreanu a făcut însă cunoştinţă şi cu manifestaţiile 
organizate în săli, cum ar fi cea desfăşurată la 11 decembrie 
1919 în sala Bejan, aparținând unui antisemit cunoscut în 
tot oraşul, al cărui hotel a devenit un punct de întâlnire 
pentru Codreanu şi tovarăşii lui de idei. Ţinta Gărzii a 
devenit limpede când s-au înființat sindicatele 
anticomuniste („galbene”) şi când acestea au întemeiat, în 
primăvara anului 1920, o „universitate populară”, la care 
aveau să predea profesori universitari de orientare 
naționalistă; numele l-a indus în eroare chiar şi pe un 
profesor de medicină cunoscut ca socialist - Constantin 
Parhon, care, după 1944, a avut o carieră strălucită sub 


regimul comunist. Garda susținea că adunase la 
manifestaţiile ei, în săli şi pe stradă, între două şi zece mii 
de oameni. În martie 1920, Frăția de Cruce a fuzionat cu 
Garda, Codreanu apărând în public alături de A.C. Cuza.» 
Tânărul Codreanu s-a familiarizat şi cu lumea mult mai 
puţin spectaculoasă a şedinţelor de partid. La prima lui 
vizită în localul modest al Gărzii, a întâlnit un zeţar, un 
student, patru mecanici de la Regia Tutunului, doi mecanici 
de la CFR, câțiva meseriaşi şi muncitori, un avocat şi un 
preot - în total, vreo douăzeci de oameni.: Cuvântările 
patetice despre teroarea Comunei din Paris şi despre patrie 
țineau în aceeaşi măsură de viața lăuntrică a Gărzii ca şi 
balurile şi tombolele, cântecele şi marşurile. În ziarul Gărzii, 
Conştiința, nu erau răspândite doar ideile de dinainte de 
război ale unui Cuza sau lorga. Se intervenea în favoarea 
regelui, a Bisericii, a patriei şi armatei, se polemiza 
împotriva „steagului roşu al urii”, a „glasurilor urii de la 
răsărit”, a „străinilor şi înstrăinaților” (cuvinte de cod pentru 
evrei şi pentru cei „jidăniți”, din punctul de vedere al 
naționaliştilor), nu lipseau apelurile la curajul eroic al 
soldaților demobilizați şi avertismentele referitoare la „Bela 
Kun, Ghelerter, Troțki, Moscovici şi Lenin”.s Garda formula 
însă şi un program orientat pozitiv, cu cerințe proprii, 
arătând că deviza „socialismului naţional” nu trebuia să 
rămână o vorbă goală. Ideea socialismului național fusese 
preluată de Gardă de la curentele din străinătate: erau 
invocați drept modele primarul social-creştin şi antisemit al 
Vienei, Karl Lueger - a cărui ideologie inspirase în 1910 
crearea Partidului Creştin-Social Român din Bucovina 
austriacă -, teoreticianul social-democrat austriac Otto 
Bauer şi „socialiştii creştini din Franța”. Nu apar însă 
numele acelor teoreticieni rasişti - Houston Stewart sau 
Edouard Drumont - a căror influență asupra lui A.C. Cuza 
şi a cercurilor naţionaliste din Moldova a fost dovedită 


ulterior. „Nu auzisem pe acea vreme de Adolf Hitler şi de 
național-socialismul german”, scria Codreanu în 1935, şi nu 
era nimic neadevărat în ce spunea. 

Garda îşi propaga ideile sub umbrela unui „socialism 
național-creştin”.- Acesta avea revendicări mult mai ample 
decât Partidul Naţionalist-Democrat de dinainte de 1914. Nu 
se mai aveau în vedere doar țăranii când era vorba de 
problema socială, nu se mai evoca doar, în termeni vagi şi 
slăvind uniunea dintre coroană, altar şi naţiune, o 
comunitate populară armonioasă drept contramodel la lupta 
de clasă marxistă. Garda cerea naționalizarea industriei, 
cooptarea muncitorilor la profit, impozit progresiv pe venit, 
un stat social ocrotitor, o ofensivă educaţională, 
încetățenirea ideii unui stat al muncitorilor şi țăranilor. Ea 
susținea un feminism „național” împotriva unui presupus 
feminism „internaţionalist”, promovat mai ales de evreice, 
cultiva o cultură alternativă a muncitorilor şi redefinea 
lozinca bolşevică sub forma „Muncitori de acelaşi sânge, 
uniți-vă în sindicate naționale”. Toate acestea erau însoțite 
de promisiunea unei „învieri”.s 

Mult timp cercetarea a subapreciat importanța acestui 
program muncitoresc național-socialist pentru fascismul 
românesc şi pentru  „căpitanul” acestuia, Corneliu 
Codreanu. Desigur, în primele sale trei texte, publicate în 
ziarul partidului între 29 decembrie 1919 şi 6 martie 1920, 
Codreanu, pe atunci în vârstă de douăzeci de ani, n-a purtat 
dezbateri teoretice cu marxismul. Însă în 1936 a transpus în 
practica politică ceea ce învățase în timpul tulburărilor 
revoluționare de la Iaşi din iarna 1919-1920. Primele texte 
politice ale lui Codreanu dau la iveală acele trăsături de 
caracter care, în doar câțiva ani, aveau să-l transforme în 
eroul tineretului naționalist român: impulsivitate enormă, 
violență, conştiinţa misiunii şi fanatism. Titlul primului său 
text, Steagul roşu, anticipează orientarea vieţii sale politice: 


Codreanu s-a văzut pe sine toată viața drept antibolşevic şi, 
de vreme ce în ochii lui bolşevismul era controlat de evrei, 
antisemitismul decurgea mai ales (dar nu exclusiv) din 
respingerea revoluției ruse şi din echivalarea bolşevismului 
cu comunitatea evreiască. Sub steagul roşu, spune 
Codreanu, „merg jidanii, merge pleava neamurilor apusului 
pripăşită pe pământul acesta, merg bieții români zăpăciţi 
[...], merg istericii şi criminalii născuţi, care cred să distrugă 
întreaga ordine socială şi întreaga viață națională cu gloanțe 
de revolver”; totuşi, se lovesc doar de ură şi de strigătul „jos 
sdreanța roşie”.* 

În textele sale ulterioare, Codreanu a dat expresie celor 
preluate de la tatăl său şi de la anturajul acestuia: teama de 
duşmanii dinăuntrul şi din afara hotarelor, de greve, 
sabotaj, răscoliri revoluţionare în ţară, de Lenin, Troțki, 
stânga maghiară şi cea bulgară în străinătate. Pentru 
Codreanu, toate acestea se aflau în interdependență şi erau 
produsul a ceea ce el combătea drept conspirație iudeo- 
bolşevică. Acestor calamități le opunea noțiuni cum ar fi 
ordinea socială, statul, măreţia naţională, oştirea, credința, 
tradiția, disciplina, buna-cuviinţă, glia, civilizația - România 
ca bastion antibolşevic, dar o Românie care nu mai era țara 
străbătută de clivaje de clase de dinaintea războiului. 
Antisemitismul lui Codreanu răzbate puternic atunci când îi 
compară pe evrei cu nişte năpârci la pieptul românilor. La 
fel ca tatăl său mai înainte în partidul lui Iorga şi Cuza, 
tânărul Codreanu a adus un ton foarte personal în limbajul 
ultranaționalismului antisemit. Pe muncitorii care nu intrau 
în Gardă îi amenința cu blestemul strămoşilor lor răposați şi 
cu blestemul copiilor lor. Neamul ca legământ veşnic între 
cei vii, cei morți şi cei ce vor veni, credința în sfințenia gliei 
şi în puterea riturilor atavice - acestea erau contribuțiile 
autentic personale ale lui Corneliu Codreanu la propaganda 
antibolşevică. 


Codreanu a fost însă mai mult activist decât publicist: 
aşa s-a prezentat el însuşi în Pentru legionari şi aşa s-a 
comportat deja în iarna 1919-1920. În primăvara anului 
1920 a venit momentul să se afirme: conflictele de muncă de 
la Iaşi au escaladat, nu în ultimul rând fiindcă ministrul 
muncii, Nicolae Lupu, de orientare stângistă, îi sprijinea pe 
grevişti. La 11 februarie 1920 s-au ridicat muncitorii din 
domeniul tutunului, la 10 martie 1920 le-au urmat 
muncitorii de la căile ferate din cartierul Nicolina. Când 
Codreanu a auzit de ciocnirile cu muncitorii naționalişti şi a 
aflat că portretul regelui fusese dat jos, punându-se în loc 
chipurile lui Marx, Troțki şi ale conducătorului comunist 
român de origine bulgară Cristian Racovschi, i-a îndemnat 
pe oamenii Gărzii să pornească în marş, intonând cântece 
patriotice, spre fabrica de tutun. Acolo, Codreanu s-a 
cățărat pe acoperişul fabricii şi a ridicat tricolorul românesc. 
La scurt timp, armata a ocupat locul. La 27 aprilie 1920, 
Codreanu a preluat din nou rolul de stegar național, când 
Garda a preluat depoul CFR Nicolina, cu sprijinul masiv al 
autorităților. Tânărul Codreanu a ajuns celebru în oraş mai 
puțin prin lupta sa discursivă, cât prin cea efectivă 
împotriva steagului roşu. Încă în 1938, când era trimis în 
judecată ca duşman al statului, fostul prefect de Iaşi nu i-a 
refuzat admiraţia pentru faptul că, în vremuri de grave 
tulburări, a dat jos simbolul comunist de pe fabrici, 
înlocuindu-l cu drapelul național.» 

Codreanu sus, pe coşul fabricii, vorbind mulțimii: această 
imagine părea menită să se întipărească în mințile 
contemporanilor, dar curând a fost acoperită de alta şi mai 
puternică - aceea a conducătorului exaltat al studențimii 
naționaliste. 


9. CONDUCĂTOR AL STUDENȚILOR DIN 
„GENERAŢIA 1922” 


ÎN DECEMBRIE 1922, ROMÂNIA A TRĂIT ECHIVALENTUL 
TULBURĂRILOR STUDENŢEŞTI de la 1968 din Europa 
occidentală. „Generaţia 1922” a devenit proiectul politic 
radical al acelor studenți care trăiseră războiul doar ca 
observatori. Mişcarea studenților, care se năpustea de pe 
pozițiile dreptei  antisemit-naţionaliste asupra statului 
constituțional, era întâmpinată cu multă simpatie de elitele 
conservatoare, ofițeri superiori, proprietari de pământuri, 
Biserică şi numeroase mănăstiri, ca să nu mai vorbim de 
profesorii radicalizați. Desigur, toți aceştia se vedeau nu ca 
opozanți ai statului, ci dimpotrivă, împreună cu studenții, 
ca apărători ai României Mari împotriva duşmanilor din țară 
şi din afară, după propria lor exprimare.: Universitățile au 
devenit platforma pe care se clarificau marile întrebări ale 
statului național român din epoca postimperială, de aceea 
procesele verbale ale senatelor universitare sunt tot atât de 
semnificative ca şi stenogramele dezbaterilor parlamentare, 
asta dacă lăsăm deoparte suprapunerile personale, căci 
mulți profesori dețineau şi mandate de deputați. 

În decembrie 1922 şi în săptămânile următoare, la Iaşi şi 
în alte universități s-au desfăşurat scene asemănătoare cu 
cele ale unui război civil: în săptămânile premergătoare, se 
ajunsese în mai multe locuri la violențe antisemite. La Cluj, 
studenţii români protestau împotriva faptului că studenții 
evrei la medicină disecau cadavre creştine, nu însă şi 
cadavre de evrei, din motive religioase. Ca şi în alte țări din 
Europa răsăriteană, se cerea cu voce tare introducerea unui 
numerus clausus: pentru studenții evrei. Studenții 
naționalişti năvăleau în săli de curs şi laboratoare, îi dădeau 


afară pe studenţii evrei, îi băteau şi le interziceau accesul în 
universitate. În Sala Paşilor Pierduţi, lungul şi somptuosul 
hol de intrare al Universităţii din laşi, profesorii stângişti 
erau împresurați de sute de studenți, amenințați, fluieraţi şi 
huiduiți. Jandarmi şi militari patrulau pe aleea de pe dealul 
Copou, împreună cu procuratura şi poliția. Studenţii ieşeni 
radicali se vedeau drept apărători ai statului împotriva 
„atacului evreilor”. La Cluj, activistul Ion Moţa, mai apoi 
prieten apropiat şi cumnat al lui Codreanu, precum şi 
traducător al Protocoalelor înțelepților Sionului, propovăduia 
că Hristos a fost răbdător, dar totuşi i-a izgonit pe negustori 
din Templu. „Cauza noastră e aşadar dreaptă şi sfântă. 
Sfinte ne vor fi şi sacrificiile... Ştiu că nu este nimic mai 
nobil decât a te uita pe tine şi a te jertfi pentru aproapele 
năpăstuit. Aşa a făcut Cristos!” În ianuarie 1923, 
universitățile româneşti au fost provizoriu închise. Rectorii 
au anunțat măsuri pentru a atenua lipsurile sociale ale 
multor studenți. Parlamentul discuta aprins despre revolte.: 

Un an mai târziu, Corneliu Codreanu şi nucleul dur al 
adepților săi au fost arestaţi sub acuzaţia de a fi plănuit 
uciderea unor miniştri şi a unor bancheri evrei. Cum s-a 
ajuns la această radicalizare? 

Românii considerau că, odată cu crearea României Mari, 
statul trebuia să-i ajute să dobândească supremaţia în toate 
domeniile în care, până atunci, dominaseră membri ai 
grupurilor etnice devenite acum minorități. Aşadar, trebuia 
creată o nouă elită naţională. După 1918 a început o 
perioadă de avânt social. Mii de copii de țărani se îndreptau 
spre universități, unde se înscriau totuşi şi un număr mare 
de studenți evrei. Universitățile erau cu totul copleşite de 
acest iureş şi plesneau din toate cusăturile. Universitatea 
din laşi, de pildă, proiectată pentru 700 sau 800 de 
studenți, avea în 1927 nu mai puțin de 4 700 de studenți, 
iar aceasta deşi statul controla acum, pe lângă Bucureşti şi 


laşi, Cernăuţiul şi Clujul, dispunând astfel de două 
universităţi dintre care una fusese până de curând 
austriacă, iar cealaltă maghiară, şi care au fost rapid 
românizate. Şi mai complicată era problema socială: 
studenții veniți din mediul rural primeau prea puţine burse; 
cantinele nu puteau să-i hrănească pe toţi, iar locurile de 
cazare erau cu totul insuficiente. Chiar şi cei care găseau 
cazare în cămine înghețau iarna din lipsă de lemne de foc. 
În schimb, studenţii evrei, care proveneau în marea lor 
majoritate din oraşe şi dintre care o parte puteau locui la 
părinți, se descurcau mai bine, ca să nu mai vorbim de 
alienarea socio-culturală cu care se confruntau studenții de 
la țară într-un univers urban nefamiliar. Statul a 
recunoscut mult prea târziu problema, din cauza căreia s-a 
ajuns rapid la o situație socio-politică explozivă: căci 
studenţii nu concurau doar pentru locuri de cazare şi de 
studiu, ci şi pentru râvnitele posturi în slujba statului. Mulți 
studenți români nu voiau să se orienteze spre economia 
liberă, ci visau la posturi sigure în administraţie, nu în 
ultimul rând în regiuni în care, înainte de 1918, asemenea 
poziții fuseseră refuzate românilor. Dar şi prestigioasele 
profesii liberale, precum cele de medic şi de jurist, erau 
râvnite. În special aici intrau în concurență studenţii români 
cu colegii lor evrei bine calificați, deoarece aceştia din urmă 
n-aveau acces, în mod tradițional, la posturi în serviciul de 
stat şi în armată. Activiştii români au citit statisticile privind 
studenţii şi încet-încet i-a cuprins indignarea: în anul 
universitar 1922/1923, la Iaşi, 75,5% dintre studenții la 
farmacie erau evrei, iar dintre cei la medicină, 60,34% erau 
de credință mozaică.: 

La Universitatea din laşi, copiii țăranilor români, cărora 
nu le lipsea conştiinţa naţională, întâlneau basarabeni 
vorbitori de limba rusă, adesea evrei, care visau la 
exportarea Revoluţiei din Octombrie şi care vedeau în 


neliniştile sociale din rândul muncitorilor un sol fertil 
pentru planurile lor revoluționare. Deodată, la Iaşi a început 
să se vorbească mult limba rusă; de asemenea, s-au 
descoperit iar şi iar cazuri de diplome falsificate la studenții 
evrei din Basarabia. Deseori aceştia simpatizau într-adevăr 
cu bolşevismul, creând celule care, în martie 1920, au fost 
desființate de Siguranța Statului, exact în momentul în care 
escalada mişcarea muncitorească. 

Lui Corneliu Codreanu atât mişcarea grevistă, cât şi 
celulele comuniste i-au confirmat cele mai adânci temeri. El 
vedea în puternica studențime evreiască din multe domenii 
o amenințare elementară pentru viitorul României, care, 
astfel, nu va putea să-şi creeze elite naționale. Ca şi în cazul 
mişcării muncitoreşti contrarevoluționare, şi la universitate 
a ajuns rapid într-o poziţie de frunte, sprijinit de naşul său 
de botez, A.C. Cuza, şi de profesorii antisemiţi ai 
universității. Aceştia purtau la rândul lor o dispută îndârjită 
cu mai numeroşii lor colegi de stânga în privința modului în 
care trebuia organizat statul României Mari. Profesorii şi 
studenții, de stânga şi de dreapta, erau profund convinşi că 
viitorul întregii societăți depindea de acţiunile lor. În sălile 
de curs se construia o nouă idee de națiune. 

Ţelul era înalt, iar angajamentul, corespunzător. Corneliu 
Codreanu se afla în linia întâi şi, peste puţin timp, avea să 
introducă în dezbaterea aprinsă şi violența fizică. Tânărul 
descoperea un nou mediu social: sălile supraaglomerate ale 
asociațiilor studenţeşti şi ale căminelor universitare şi 
acțiunile iscusit puse în scenă în locuri cu încărcătură 
simbolică ale universității. Din nou s-a dovedit un 
organizator talentat, desfăşurându-şi lupta politică în 
spațiul social al universității mai degrabă prin instrucție 
cazonă şi adunarea de trupe decât prin formarea de grupuri. 
Pe lângă asta, îl susținea pe tatăl său, care îşi reluase 
activitatea de partid: Ion Zelea Codreanu şi A.C. Cuza 


rupseseră definitiv relaţiile cu Nicolae Iorga şi se asociaseră 
cu popularul general Averescu. Pentru cei doi Codreanu, 
mişcarea muncitorească națională, propaganda la 
universitate şi campania electorală prin sate şi târguri 
decurgeau în paralel.s 

La relatările critice din presă, activiştii din rândul 
studenților reacționau cu o violență care escalada rapid. Pe 
16 iunie 1920 au adunat ziarele incomode din diferite locuri 
din oraş, de pildă din eleganta cafenea Tuffli şi de la 
universitate, şi le-au dat foc în public în Piaţa Unirii din 
centrul Iaşiului, în fața statuii domnitorului Alexandru loan 
Cuza.  Redacţiilor acestor ziare le-au spart geamurile. 
Cioburile de geam şi mirosul de hârtie arsă au însoțit 
drumul antisemitismului studențesc şi în anii următori.” 

Codreanu însă a mers şi mai departe pe drumul violenței. 
La începutul verii lui 1922, a distrus împreună cu câțiva 
susținători un chioşc de ziare, al cărui proprietar ridicase 
piatra ca să se apere de loviturile lui Codreanus, şi a pălmuit 
un student care îl atacase într-un ziar. În acest fel, a 
încălcat regulamentul universității. Apărarea lui Codreanu 
ne dă o idee despre felul în care înțelegea el dreptul şi 
onoarea: ar fi cerut satisfacție unui bărbat care l-a jignit, iar 
acest lucru n-ar reprezenta o insubordonare față de 
universitate. Nesupunere ar fi, dimpotrivă, răspândirea de 
neadevăruri despre armată. Libertatea presei şi a cuvântului 
n-ar fi drepturi absolute, fiindcă ideea de drept include şi 
ideea de limitare a acestuia. De aici Codreanu trăgea 
concluzia că se poate scrie orice atâta vreme cât nu-i sunt 
lezate drepturile personale. Cum însă în asemenea cazuri 
legea nu prea impune pedepse, în locul ei ar interveni 
cutuma, codul tradițional al onoarei înlocuind codul penal. 
Şi dat fiind că cel care îl jignise refuza să se bată în duel, ca 
un om de onoare, acesta n-ar merita atenția conducerii 
universității. Acesta este un text-cheie pentru tânărul 


Codreanu: îşi punea propriul cod cavaleresc al onoarei 
deasupra dreptului civil, se considera jignit şi atacat şi-şi 
considera întreaga purtare ca autoapărare legitimă. 

Tocmai această atitudine îl îndemnase, cu un an şi 
jumătate în urmă, să recurgă la un gest care i-a adus şi mai 
multă faimă decât ridicarea tricolorului românesc pe 
fabricile aflate în grevă. Corpul profesoral, majoritar de 
stânga, hotărâse să se renunțe la tradiționala slujbă 
religioasă de la începutul anului universitar. Codreanu şi un 
mic grup de tovarăşi de idei au pledat în zadar împotriva 
acestei măsuri. Pe 22 noiembrie 1920, studenții au sosit la 
ora opt dimineața la clădirea principală de pe Copou, însă 
au găsit poarta principală şi poarta vecină, de la Chimie 
anorganică, încuiate: Codreanu şi un prieten de-al lui se 
postaseră acolo cu ciomagul în mână, spunând că vor 
permite accesul doar după ce se va ține slujba religioasă. La 
ora nouă, studenții, îngheţaţi de frig, l-au împins pe 
Codreanu la o parte. S-a ajuns la încăierare, Codreanu fiind 
bătut. Problema slujbei religioase a devenit un test de 
turnesol ideologic. Seculariştii şi conservatorii s-au contrat 
în Senatul universitar. Un profesor a intervenit în favoarea 
separării dintre stat şi Biserică, a unui laicism radical, 
deoarece ştiinţa şi religia s-ar exclude: vederi revoluționare 
într-o țară cu o religiozitate profundă. Rectoratul însă a 
cedat. Corneliu Codreanu a repurtat prima sa victorie 
politică în universitate. „Era un mare triumf pe care l-am 
primit cu o bucurie nespusă”, a scris el mai târziu.» 


10. ACTIVIST STUDENTESC AL VIOLENȚEI 


TEAMA DE A FI DAŢI LA O PARTE DE COLEGII EVREI I-A CUPRINS 
după 1918 pe studenții din multe țări europene, din Ungaria 
şi Polonia până în Germania. Ceea ce s-a întâmplat în 
România era parte a unui curent care a făcut din 
universităţi focare ale naţionalismului antisemit. În acelaşi 
timp cu revoltele studenţeşti antisemite din România, în 
decembrie 1922 s-a ajuns la violențe grave la Varşovia şi la 
cererea de a impune un numerus clausus pentru studenții 
evrei la Viena. 

Asociaţiile studenţeşti româneşti înființate înainte de 
război şi congresele naționale ale studenților au devenit 
platforme ale activiştilor. Aici a învățat Codreanu 
meşteşugul responsabilului studențesc şi a încheiat primele 
contacte la nivel național. La congresul studenților de la 
Cluj (4-6 septembrie 1920), a cărui universitate tocmai 
fusese românizată, devenind un simbol pentru schimbarea 
etnico-naţională a vremurilor în Ardeal, grupul lui 
Codreanu, reprezentând estul României - Moldova şi 
Bucovina —, a încercat să împiedice primirea studenților 
evrei în organizațiile de studenți. „Primejdia era mare: cu 
bolşevismul bătând la uşă şi cu perspectiva de a fi copleşiţi 
ca număr de elemente iudeo-comuniste în propriile noastre 
centre”. Din nou, Codreanu acționa pornind de la 
sentimentul amenințării elementare,  văzându-se un 
apărător în ceasul din urmă. Vorbea de o „luptă”, de „lupta 
noastră”, despre student ca „santinelă în slujba neamului”. 
Însă majoritatea delegaților a respins angajarea prin 
jurământ a studențimii în antisemitism.s 

Totuşi, activismul a mobilizat noi adepţi. Mulţi studenți — 
deşi nu majoritatea — se simțeau din ce în ce mai atraşi de 
această diferenţiere netă între prieten şi duşman, de acest 


naționalism  agresiv-activist alimentat de sentimente de 
inferioritate. Aceşti tineri îşi derivau respectul de sine din 
rolul de  ocrotitori ai neamului. La congresele şi 
manifestaţiile lor, dar mai ales prin acțiuni împotriva 
adversarilor politici, s-a format un nucleu dur, un grup de 
forță conspirativ, care şi-a creat un univers social şi 
ideologic alternativ. Naționalismul antisemit a devenit 
proiectul unei generații, fiind totodată sprijinit de oameni în 
vârstă, profesori şi membri ai elitelor. Studenţii se 
considerau, aşa cum observa un istoric, drept „creatori 
liber-profesionişti ai neamului”. 

Numai retorica nu era însă suficientă. Activiştii 
naționalişti pătrundeau în centrele studenţeşti şi întemeiau 
asociații proprii; desigur, mai înregistrau şi reculuri 
provizorii, aşa cum a suferit Codreanu, de pildă, la alegerile 
reprezentanților studenților de la Drept. Codreanu îşi ducea 
„luptele” împotriva acelei categorii în care vedea duşmanul 
principal - basarabenii, sau ceea ce înțelegea el prin 
basarabeni: vorbitori de limba rusă, evrei şi stânga 
românească „fără conştiinţă națională”. Percepția lui 
Codreanu nu se deosebea prea tare de cea a autorităţilor. 
Potrivit unui raport al rectoratului de la Iaşi, studenții din 
est se împărțeau în naționali români şi rusofili, dintre care 
cei din urmă predominau în imaginea străzii şi sprijineau 
stânga revoluționară.s 

Codreanu i-a adunat pe adepții săi într-o asociaţie 
studențească (numită după Ştefan cel Mare), însărcinând 
această trupă de şoc să perturbe spectacolele de teatru 
supărătoare, să împiedice accesul basarabenilor în cantine, 
să maltrateze studenți neagreați, dar şi un ziarist incomod, 
adesea aplicând el însuşi primele lovituri - metode care au 
marcat laşiul în anii ce au urmat.s 

Conflictul s-a ascuţit în februarie 1920, când studenții 
basarabeni de stânga au chemat la grevă. Ei vedeau în 


Codreanu zurbagiul universității. Şi Centrul Studențesc din 
laşi se plângea de „firea [...] impulsivă” a lui Codreanu, „care 
n-a fost niciodată reprimată”, şi de „instinctele [lui] 
atavistice”; dincolo de asta, îi incita pe românii din Vechiul 
Regat împotriva basarabenilor. Basarabenii de stânga 
relatau că fuseseră atacați, huiduiţi, fluieraţi. Codreanu, pe 
de altă parte, a devenit conducătorul spărgătorilor de grevă 
de la universitate. În aplauzele furtunoase ale asistenţei, a 
citit pe 13 aprilie 1921 o rezoluţie care nu reda altceva decât 
evaluarea serviciilor secrete: „Studențimea conştientă din 
laşi condamnă greva basarabenilor anarhişti şi îşi exprimă 
admirația față de justiție şi autorităţile țării”. 

Dar nu de aceea, ci din cauza actelor lui de violență a 
întrecut măsura în ochii conducerii universității. Senatul a 
intentat o procedură care s-a încheiat cu excluderea lui 
Codreanu din universitate şi care, în iunie 1921, a devenit 
un eveniment politic. Asociaţia ziariştilor oraşului şi 
asociațiile studenţeşti ceruseră sancţionarea lui Codreanu. 
A.C. Cuza însă, care de decenii îndoctrina studenții în sălile 
de curs, a anunțat că „universitatea nu poate lua apărarea 
unei prese anarhice, scrisă de străini şi înstrăinațţi, şi care 
lucrează sistematic la zdruncinarea temeliilor statului”. 
Cuza a făcut ca Facultatea de Drept să fie de facto 
independentă de conducerea universităţii, delimitând astfel, 
în mod instituțional, un fel de teritoriu antisemit în cadrul 
universității. De sprijinul studenților radicali putea fi sigur. 
Aceştia comparau  exmatricularea lui Codreanu cu 
samavolnicia unui Troțki.: 

Astfel, mişcarea studențească naționalistă îşi avea 
martirul ei şi se radicaliza tot mai mult. Codreanu însuşi, 
care, fără validarea Senatului, conducea o societate a 
studenților în Drept, îşi îndoctrina susținătorii în şedinţe 
regulate: „Toate aceste lucrări şi referate [prezentate la 
şedinţe] nu se puteau face decât având ca obiect problema 


jidănească în lumina ştiinţei”. Pamfletele lui Cuza erau 
studiate intensiv. Se urmărea convertirea celor care 
gândeau altfel. Codreanu vedea succesele în recrutare ca pe 
un „miracol”, iar pe noii adepţi, drept „soldaţi credincioşi”. 
Convertirea însemna şi găsirea unui rost: „acela de a lupta 
pentru neamul nostru primejduit în existența sa”. 

În aceste medii — şedinţe, conferințe naţionale, vizite la 
universități, de pildă la Cernăuţi -, Codreanu i-a cunoscut 
pe acei studenți care aveau să alcătuiască nucleul dispus la 
acte de violență al mişcării sale, printre ei aflându-se şi 
viitoarea lui soție, Elena Ilinoiu, care era prietenă cu surorile 
lui Codreanu. Elena, fiica unui angajat la Căile Ferate, 
terminase liceul la Iaşi, apoi studiase la Cluj între 1921 şi 
1923. Ea şi Corneliu s-au întâlnit în casa familiei Ilinoiu de 
pe Strada Florilor din Iaşi (între gară şi universitate), au 
frecventat împreună Hotelul Bejan din apropiere - un focar 
de antisemitism -, au mers împreună la manifestații şi la 
munte. Nu numai studenții, ci şi studentele, care 
începuseră să fie primite în universități, îşi căutau un rost şi 
un nou rol în societate în ceea ce sprijineau cu entuziasm ca 
pe o mişcare națională a unei generații, având pentru prima 
dată ocazia să participe activ la viața politică.» 

La 22 mai 1922, Codreanu i-a adunat pe adepţii săi în 
„Asociaţia Studenţilor Creştini”. Îşi încheiase studiile şi 
acum se îngrijea de moştenirea lui la universitate, de o 
mişcare studențească proprie; în acest scop, a conceput un 
jurământ al cărui text a fost pus într-o sticlă şi îngropat 
(încă o mostră a romantismului de capă şi spadă ce-l 
caracteriza) şi a ținut o adunare în orăşelul său natal, Huşi. 
Acolo, Codreanu tatăl şi fiul au pus 46 de activişti să jure 
„imprejurul unui nou şi sfânt ideal, acela al apărării patriei 
noastre în contra cotropirii jidoveşti” şi să-şi ia 
angajamentul „să aprindem în sufletele necăjite făclia 
adevărului, a dreptului de viaţă liberă a neamului nostru pe 


aceste meleaguri”. „Generaţia 1922” îşi crease o organizație 
de luptă durabilă. În retrospectivă, Codreanu susținea cu 
mândrie că îşi atinsese scopurile politice în lumea 
universitară: bolşevizarea elitelor de mâine, de care se temea 
el, fusese stăvilită. 


11. MISIONAR ANTISEMIT ÎN GERMANIA 


CE SE ÎNTÂMPLA LA IAŞI NU ERA PERCEPUT DE ACTORII 
IMPLICAȚI drept politică românească locală sau națională. 
Nimic nu e mai greşit decât a considera România acelor 
vremuri o ţară izolată, la marginea Europei. Reprezentanții 
extremei stângi şi ai extremei drepte româneşti, dar şi 
conducătorii marilor partide din centrul spectrului politic, la 
care se adăugau intelectualii, se vedeau cu toții drept 
oameni care marcau soarta unei noi mari națiuni în Europa. 
Toţi priveau dincolo de granițele țării, toți voiau să ia parte 
la dezvoltările întregii Europe, dar nu în maniera de dinainte 
de 1918, ca elită a unei țărişoare balcanice periferice, ci ca 
țară europeană puternică. Dacă extrema stângă voia să 
aducă revoluția mondială în România, dreapta se vedea într- 
o comunitate de idei cu curentele populare de pe întregul 
continent. 

Radicalizarea studenților se petrecea şi pe fundalul unei 
instabilități politice interne considerabile. Guvernele se 
schimbau rapid, iar peisajul partidelor se reconfigura doar 
anevoie. Enormele aşteptări ale ţăranilor de a primi, în 


sfârşit, pământ creau nelinişti în plus. În primăvara anului 
1920, aceste speranțe se îndreptau spre generalul 
Alexandru Averescu, care, cu nou întemeiatul său Partid al 
Poporului, era venerat de mulți țărani într-un mod aproape 
mesianic, ca „tată” al țăranilor. Țăranii se aruncau la 
pământ înaintea lui, îi atingeau uniforma, se rugau ca 
Dumnezeu să-l ocrotească. Femeile izbucneau în plâns şi-şi 
aduceau copiii în fața generalului, pentru ca acesta să-i 
binecuvânteze. Dar odată ce generalul a ajuns la putere 
(martie 1920-decembrie 1921), „mitul Averescu” a pălit 
rapid. Averescu, a cărui Ligă îi asigurase lui lon Zelea 
Codreanu un loc de deputat, nu avea, în ochii 
contemporanilor, trăsăturile unui conducător: charisma era 
doar proiectată asupra lui, el nu ştia ce să facă cu ea -— spre 
deosebire de felul în care a înţeles să se manifeste mai târziu 
Corneliu Codreanu, care, asemenea lui Averescu, intra în 
sate călare.: 

Însă acest general Boulanger al românilor a scos la iveală 
la o mare parte din populaţia românească straturi mentale 
pe care Corneliu Codreanu le-a exploatat abil când i-a venit 
timpul: speranța într-un eliberator charismatic şi într-o 
izbăvire a poporului şi statului care ar fi trebuit să rezolve 
instantaneu toate greutățile României postbelice. Terenul 
era, astfel, pregătit pentru un conducător cu adevărat 
charismatic. 

Un al doilea impuls important venea din afară: extrema 
dreaptă românească urmărea cu atenție ascensiunea lui 
Mussolini în Italia. Activiştii care-l cunoşteau personal pe 
Mussolini, dar şi comunitatea italiană din Iaşi, care, după 
marşul asupra Romei şi preluarea puterii de către fascişti, îl 
idolatriza pe Mussolini, transferau noua ideologie asupra 
României. Fascia Națională Română, întemeiată în 
decembrie 1922, anunța într-un manifest: „Vrem ordine, 
vrem ierarhie, vrem domnia românilor în această țară 

românească”:. Tineretul României, se spunea mai departe, 
şi-ar fi luat ca model Italia, dar şi extrema dreaptă din 
Franța şi Belgia, care combătea comunismul. Fasciştii 
români, care se vedeau într-o alianță a popoarelor latine, au 
găsit rapid câteva mii de adepți printre membrii elitelor — 
învățători, ofițeri, avocați, poliţişti, magistrați: numai la Iaşi 
erau cca 4 600. Ei cereau instaurarea unei dictaturi, un 
„apostolat? spre „mântuirea” neamului, sub un conducător 
puternic. Invocau, drept „ideal!” al lor, pe „Dumnezeu, Patria 
şi Coroana”. Fascia cerea de la membrii ei supunere totală, 
propaga o ierarhie strictă şi împărțea lumea în adepți şi 
„trădători”. Ea cerea credință oarbă în țelul mişcării. În 
statutul ei se spunea (art. 22): „Fascistul trebuie să 
servească România şi fascia cu sfințenie, şi cu spiritul 
convins că serveşte o cauză înaltă. Credinţa sa trebuie să fie 
nezdruncinată şi plină de tărie voința sa. Nepăsător în fața 
ademenirilor, disprețuitor al şovăielilor şi laşităţii, decis la 
jertfă şi pătruns de greutatea unui apostolat, pe care-l 
îndeplineşte pentru mântuirea ţării sale, iată cum trebuie să 
fie fascistul”. Textul conţine noțiuni-cheie ale limbajului 
legionar: voință neclintită, mântuire, apostolat, precum şi 
lista primejdiilor şi a însuşirilor negative ce trebuie 
combătute (laşitatea, şovăiala). Legiunea de mai târziu a fost 
puternic marcată de un amestec de naționalism românesc 
antebelic şi de fascism latin din perioada imediat următoare 
războiului. Sub aspect organizatoric însă, fasciile româneşti 
s-au destrămat după doar câteva luni în grupări rivale. 

Tot după un model european, de această dată după 
organizația naționalistă radicală Action française a lui 
Charles Maurras, s-a creat în 1924 la Cluj Acţiunea 
Românească, în care, pe lângă profesori universitari, activa 
studentul Ion Moţa, omul de încredere al lui Codreanu.: 

Activiştii radicali au cunoscut extrema dreaptă europeană 
şi prin intermediul călătoriilor: în noiembrie 1922, finanțat 


printr-o colectă a studenților, Corneliu Codreanu a plecat la 
Berlin, nu numai ca să studieze economia politică şi să 
observe situația politică de acolo, ci şi, după cum scrie el în 
retrospectivă, pentru „a duce ideile şi credințele noastre 
peste hotare”. Dreapta radicală românească nu se simțea 
nicidecum într-un raport de dependenţă față de ţările din 
Occident. Dimpotrivă, de-a lungul întregii sale vieți, 
Codreanu a susținut o Internaţională fascistă, în cadrul 
căreia ar fi vrut să discute cu ceilalți lideri de la egal la egal. 
De altfel, toți adversarii evreilor erau priviți ca aliaţi. De 
aceea studenții radicali s-au solidarizat în 1929 cu arabii 
din Palestina aflată sub mandat britanic, socotind că evreii 
nu trebuiau lăsați să se întoarcă decât după ce adoptau 
creştinismul. 

Că tânărul Codreanu era conştient de misiunea sa peste 
hotare, asta s-a văzut şi atunci când s-a prezentat în 
costum național românesc în ziua înscrierii la Universitatea 
din Berlin. Mai târziu, afirma cu mândrie că le fusese 
„profesor de antisemitism” studenților germani. În 
Germania, a văzut mai ales ce voia să vadă: mizerie socială, 
nelinişti politice, o mişcare național-populară dezbinată, 
„primejdia jidănească”, dar şi „un popor sănătos”, puternic — 
aşadar, o oglindire a diagnosticului său asupra României. 
Cu ce grupări naționaliste şi antisemite a intrat efectiv în 
contact rămâne neclar chiar şi în rapoartele agenților secreți 
români care-l filau. Codreanu s-a abonat la ziare 
naționaliste şi a întreținut contacte şi cu Viena. Potrivit 
rapoartelor informatorilor, Bavaria i se părea centrul 
antisemiților germani. Şi-a procurat material de propagandă 
şi svastici, pe care, după doar câteva luni, studenții de la 
Chişinău le purtau la cravată. De la un muncitor care 
producea aceste însemne ar fi auzit pentru prima dată de 
Adolf Hitler, al cărui nume însemna însă pe atunci mult mai 
puţin pentru el decât cel al lui Mussolini, pe care-l admira.s 


Din octombrie 1922 până în februarie 1923 a locuit pe 
Uhlandstrasse 15, apoi s-a mutat la Jena, unde viața era 
mai ieftină. Nu se poate stabili dacă a frecventat efectiv 
cursurile de ştiinţe politice la care era înscris, întrucât a 
părăsit Universitatea din Berlin fără să anunțe. La Jena nu 
apare în arhiva universității.? 

Vestea despre tulburările din decembrie 1922 a primit-o 
în Germania. Codreanu, până atunci protagonist, dar nu 
conducător necontestat al studențimii radicale, n-a jucat 
deci nici un rol în acest eveniment inițiator al „Generației 
1922”. S-a grăbit înapoi la laşi şi s-a prezentat acolo ca 
reprezentant al studenţilor români din Imperiul German. La 
jumătatea lunii februarie 1923, a luat parte la o manifestaţie 
a Partidului Naţionalist-Creştin, în care se organizaseră A.C. 
Cuza şi lon Zelea Codreanu după desprinderea definitivă de 
lorga. Tânărul Codreanu şi-a afirmat pretenţiile la un rol 
conducător, punând din nou să fie arse ziare în Piața Unirii 
şi anunțând pentru luna martie o mare manifestaţie 
antisemită cu delegați din Polonia, Cehoslovacia şi Imperiul 
German. 

În afară de svastici şi de câteva cunoştinţe de limbă, 
Codreanu nu s-a ales cu mare lucru de pe urma scurtei sale 
şederi în Germania. Înainte de toate, a găsit acolo o 
confirmare a ideilor lui preconcepute şi a simțit chemarea de 
a fi un organizator al studențimii antisemite din Europa 
Centrală şi Răsăriteană. Această alianță nu s-a înfăptuit, 
însă țelurile lui Codreanu îi vădesc conştiinţa misiunii şi 
înțelegerea de sine pe plan european. 


12. LIGA APĂRĂRII NAȚIONALE CREŞTINE 


RADICALIZAREA MIŞCĂRII STUDENŢEŞTI, LAOLALTĂ CU 
LIMBAJUL politic violent şi încăierările de stradă pe care le-a 
provocat, nu constituia singura problemă a societății 
româneşti. În noul sistem al partidelor se luptau între ei, cu 
toate mijloacele, liberalii, Partidul Poporului al lui Averescu, 
Partidul Țărănesc al lui Ion Mihalache şi Partidul Național, 
cel mai important reprezentant al intereselor românilor din 
Transilvania, sub Iuliu Maniu. Românii din noile teritorii 
încorporate, din Banat până în Basarabia, erau atât de 
nemulțumiți de supremația vechilor elite de la Bucureşti, 
încât în 1922 ardelenii au boicotat ceremonia încoronării 
regelui Ferdinand - simbolul unirii aproape tuturor 
românilor în România Mare - de la Alba Iulia. Indignare 
stârnea şi violența exercitată de autorități în timpul 
alegerilor. Maniu s-a plâns la rege că „guvernul nu s-a sfiit a 
se folosi de toate mijloacele imaginabile pentru a teroriza şi 
corupe alegători”. În martie 1922, Partidul Ţărănesc a 
contestat chiar legitimitatea Parlamentului, denunțând un 
„despotism asiatic” al liberalilor şi „torturi de temniță prin 
ajutorul jandarmilor briganzi şi asasini”. Neliniştile 
studenţeşti erau parte a unei boli care se infiltra adânc în 
societatea românească. În fața guvernării autoritare a 
liberalilor sub Ion I. Brătianu (redevenit prim-ministru în 
ianuarie 1922), partidele de opoziție — Partidul Țărănesc şi 
cel Național - au chemat la rezistență. Acestora 
antisemitismul ca ideologie politică le era tot atât de străin 
cum le erau elitele din îndepărtatul Bucureşti. Deținătorilor 
puterii, în schimb, antisemitismul le slujea şi ca instrument 
politic împotriva opoziției democratice. În Parlament, tatăl 
lui Codreanu ţinuse deja în 1920 discursuri însuflețite de 


credința față de rege, în care sublinia că la temelia statului 
se află doar Dumnezeu, regele şi armata. 

Un partid antisemit, regalist şi devotat sistemului avea să 
umple parțial spaţiul politic lăsat liber prin decăderea 
Partidului Conservator, reprezentant al marilor moşieri. 
Corneliu Codreanu şi tatăl său, alături de A.C. Cuza, au 
jucat un rol de frunte în acest sens, folosind enormul 
potenţial mobilizator creat în urma dezbaterii constituționale 
privind  naturalizarea populației evreieşti. Corneliu 
Codreanu, până atunci cunoscut drept căpetenie a unor 
bande de bătăuşi, a devenit organizator al partidului. Inițial 
se avea în vedere o ligă culturală fascistă care să devină 
moştenitoarea unei organizații omonime de dinainte de 
război. Dar acest lucru s-a schimbat rapid: la 9 martie 
1923, Codreanu, însoțit de un număr mare de susținători, a 
intrat în clădirea universității şi i-a înmânat rectorului o 
coroană de flori întru pomenirea celor căzuți în război. În 
Sala Paşilor Pierduți, a făcut apel la sprijinirea „Ligii 
Apărării Naționale Creştine”: „Fraților, banul şi presa 
jidovească a otrăvit sufletele. Românii de pretutindeni sunt 
alături de voi. Eu vin din Germania şi ştiu ce spun românii 
de acolo. [...] Apelez la toți bunii români să intre în mijlocul 
rândurilor noastre şi îmi iau angajamentul de a aduce la 
biruință populația românească”:. Liga Apărării Naționale 
Creştine (LANC) fusese înființată la 4 martie 1923, printr-o 
ceremonie solemnă cu sfințirea drapelelor la Mitropolia din 
laşi, şi anume ca organizație continuatoare a Uniunii 
Naționale Creştine, existentă din 1922. Adepții au jurat 
„credință Sfintei Biserici a lui lisus Christos”, regelui 
(„întruchiparea dreptului la viață al nației româneşti şi 
simțământului strămoşesc”) şi „drapelului [...] cu semnul 
svasticii, care este simbolul străvechii noastre dăinuiri”. 
LANC era marcată programatic de A.C. Cuza şi organizatoric 
de Codreanu tatăl şi fiul. O poziție importantă ca 


vicepreşedinte şi teoretician al antisemitismului radical a 
ocupat medicul Nicolae C. Paulescu, care revendica 
descoperirea insulinei. La redactarea celei mai importante 
scrieri de propagandă, Călăuza bunilor Români, Cuza şi cei 
doi Codreanu au lucrat împreună. LANC îşi prezenta 
„doctrina” sub lozinca „Hristos, Rege, Națiune - România 
Românilor”. Cuzismul, acea ideologie a „antisemitismului 
faptei” denumită după preşedintele formațiunii, era pur şi 
simplu echivalat cu antisemitismul în general.: 

Antisemitismul monoman al lui Cuza şi-a găsit în LANC 
forma politică permanentă. Până la „eliminarea completă a 
elementului jidănesc din ţară”, LANC cerea: retragerea 
drepturilor politice ale evreilor, a dreptului de proprietate 
asupra pământului şi de schimbare a numelor, retragerea 
naturalizărilor, expulzarea tuturor evreilor imigrați după 1 
august 1914, îndepărtarea evreilor din mediul rural, 
exproprierea proprietăților funciare evreieşti, încetarea 
contractelor de arendă ale evreilor în domeniul forestier, 
exproprierea întreprinderilor petroliere evreieşti, concedierea 
evreilor din posturile în slujba statului, exproprierea 
treptată a proprietăților evreilor din oraşe, reducerea 
relațiilor de afaceri ale băncilor evreieşti cu Banca Naţională, 
impunerea unui numerus clausus corespunzător proporției 
populației evreieşti în viața economică şi culturală, 
înăsprirea legislației împotriva criminalității economice şi a 
pornografiei. Problemele politice erau reduse întotdeauna la 
„problema jidănească”. Soluţia pe care o vedeau Cuza şi 
adepții săi era un stat puternic, care să intervină masiv în 
societate şi economie. 

Cuza îşi dezvolta, într-o măsură chiar mai mare decât 
înainte, o reprezentare proprie despre creştinism, 
combătând furibund Vechiul Testament: „Teologia creştină 
nu a înțeles creştinismul. Creştinismul [...] nu a continuat 
acțiunea lui lisus împotriva iudaismului. Eroarea teologiei 


creştine a făcut ca iudaismul, desființat de lisus, să-şi 
întindă astăzi stăpânirea pe întregul Pământ. [...] Viitorul 
întreg al civilizației umane depinde de schimbarea acestei 
concepții a teologiei creştine”. Aşa sunau dogmele lui Cuza, 
cu care liber-cugetătorul din tinerețe ataca temeliile 
ortodoxiei româneşti. Conducătorul Ligii Apărării Naţionale 
Creştine se dovedea a fi un eretic care vedea în „lupta” 
împotriva evreilor ca „neamul Satanei”, ca „stăpânirea 
întunericului”,  chintesența învățăturii lui Isus. Sub 
influența lui Paulescu, antisemitismul LANC a mai dobândit 
şi o notă hotărât biologică, în care teama de revoluție şi 
ideea contaminării şi distrugerii națiunii, înțeleasă ca un 
organism, se contopeau. „România mare e ca un fruct 
splendid de o frumuseţe uimitoare. Dar ea poartă în sânul ei 
un parazit de curând pripăşit care îi suge toată vlaga. Acest 
vierme neadormit e Jidanul - care îi otrăveşte fiii prin 
cârciumi nenumerate - care îi răpeşte fecioarele şi le face să 
devină sterpe - care prin tot felul de speculaţii fură pâinea 
de la gura bieților români şi care în sfârşit prin 
francmasonerie, prin socialism, prin bolşevism încearcă să 
aducă pe aceşti jefuiți în starea urgisită de robi ai lui Iuda”. 

Ceea ce propovăduiau profesorii, Codreanu transpunea în 
acțiuni violente: când Parlamentul a adoptat noua 
Constituţie la 26-27 martie 1923, a organizat revolte la Iaşi. 
De altfel, el se putea considera drept reprezentant al unor 
pături largi, chiar al unei părți a elitelor, căci, în chip de 
protest față de cerințele marilor puteri învingătoare, potrivit 
cărora România trebuia să asigure, în cadrul tratatelor de 
pace de la Paris, integrarea populației evreieşti ca cetățeni ai 
statului, în septembrie 1919 marele bărbat de stat al 
României, prim-ministrul Ion I.C. Brătianu, se retrăsese 
temporar. Şi în continuare România opusese o rezistență 
îndârjită împotriva acestei exigențe, aşa cum o făcuse deja 
în secolul al XIX-lea. Pe 31 martie 1923, adepții lui 


Codreanu s-au adunat la universitate şi s-au răspândit în 
diferite locuri ale oraşului, spărgând geamurile unor prăvălii 
şi locuințe. Autorităţile au blocat centrul şi au închis 
universitatea, şi doar prin intervenţia cavaleriei au reuşit, cu 
mari eforturi, să înfrâneze violențele, care au durat până în 
noapte. În consonanţă cu limbajul lui Paulescu, Codreanu 
vedea în evreii din oraş „un cuib plin de viermi 
dezgustători”, iar pe sine însuşi se vedea în rolul celui 
atacat. Codreanu a fost arestat. Un ziar liberal de stânga 
relata că mai întâi a strigat că preferă să moară decât să 
meargă la închisoare, dar apoi s-a lăsat dus în arest, fiind 
însoțit de studenți care-l aclamau entuziasmați.” 

Studenții radicali nu erau izolați în societate, ci erau 
sprijiniți, pe ascuns sau pe față, de politicieni conservatori 
naționalişti. Cel mai clar a luat poziție Octavian Goga. 
Înainte de 1918, ardeleanul Goga combătuse, ca poet, 
politica represivă a Ungariei împotriva românilor din 
Transilvania, şi de aceea se bucura de cea mai înaltă 
prețuire. După 1918 a devenit unul dintre purtătorii de 
cuvânt ai unui naționalism centralist. În ziarul său Țara 
noastră, a publicat în primăvara lui 1923 articole în care 
aducea elogii „redeşteptării legitime a unui egoism național 
la un popor, de care veacuri de-a rândul şi-au bătut joc 
exploatatorii de diverse categorii”, înnobilând activismul 
studențesc drept „o concepție nouă a principiilor de 
autoconservare”. Pe imigranții evrei de după 1918 i-a 
comparat cu „muştele columbace” şi i-a calificat drept 
„secrețiuni impure”.s 

După redeschiderea universităților la 16 aprilie 1923, 
Codreanu a continuat să facă agitație printre studenți. La 
Bucureşti, cursurile aveau loc sub paza soldaţilor. În 
concepția maniheistă despre lume a lui Codreanu, studenții 
care voiau să-şi dea examenele nu puteau fi decât „evrei şi 
trădători”. De aceea, la 23 aprilie 1923 a ocupat 


Universitatea din laşi, arborând deasupra intrării principale 
drapelul cu svastică. La Cluj, studenții evrei au fost 
brutalizați şi s-au spart geamuri. Tulburările s-au extins şi 
în licee, de pildă la Suceava. În dezbaterile aprinse de la 
Universitatea din laşi, A.C. Cuza s-a poziționat, împotriva 
majorității profesorilor, ca protector al adepților săi şi ca 
apărător al autonomiei universitare. Cursurile, a spus el, nu 
puteau să se desfăşoare sub ochii armatei şi ai poliţiei. 
Activitatea didactică a fost întreruptă până în toamna lui 
1923; anul de studii era astfel pierdut.» 

Acest lucru nu l-a descumpănit pe Codreanu. După 
interzicerea unui congres studențesc la Cluj la sfârşitul lunii 
august 1923, el i-a invitat pe activişti la Iaşi. Totuşi, de data 
aceasta autoritățile îşi luaseră măsuri de precauţie. 
Mitropolia era încuiată cu lanțuri. Clădirea principală a 
universităţii era păzită de soldaţi, însă a fost luată cu asalt 
de studenți şi ocupată. Între timp, în oraş se adunau 
demonstranți sub conducerea lui Constantin Pancu, mai 
înainte şef al Gărzii Conştiinţei Naţionale. Codreanu a fugit 
deghizat. Congresul a fost continuat în mănăstirea 
fortificată Cetăţuia, aflată pe un deal din apropierea 
oraşului. Codreanu a purtat discuții secrete şi în pădurea de 
lângă o altă mănăstire fortificată, Galata, unde conducătorii 
studenților s-au adunat într-un comitet. Vreme de ani, 
acesta a fost nucleul mişcării lui Codreanu: în primul rând, 
ardeleanul Ion Moţa, Tudose Popescu din Cernăuţi şi Ilie 
Gârneață din laşi.» Ei au hotărât să combată hotărât 
partidele politice care, după părerea lor, erau ostile 
studenților. 


13. PUCIST 


ÎN TOAMNA ANULUI 1923, MIŞCAREA LUI CODREANU A PRIMIT 
un nou impuls în direcția radicalizării. În primăvară şi peste 
vară, Codreanu tatăl şi fiul umblaseră prin oraşele şi satele 
Moldovei, înființând filiale LANC. În martie, Corneliu 
Codreanu ajunsese la Brăila şi Bârlad. La 24 iunie tatăl şi 
fiul au fost aşteptaţi la Focşani, la 5 august la Vaslui, iar la 
9 august la Dorohoi, în nordul Moldovei. La Bogdănești, 
tânărul Codreanu a făcut propagandă în curtea unui 
localnic, în fața a circa şaptezeci de țărani, înălțând drapelul 
LANC la statutul de „icoană”. Călătoria de propagandă a 
continuat spre Câmpulung Moldovenesc.: Presa liberală de 
stânga se arăta din ce în ce mai neliniştită. Se înmulțeau 
zvonurile despre punerea la cale a unui puci fascist, şi erau 
suspectați chiar şi generali din armată.» 

La 17 septembrie 1923, Codreanu, împreună cu tatăl său 
şi cu conducătorii LANC, şi-a făcut apariţia la o mare 
manifestaţie în Câmpulung Moldovenesc. Participanţii, în 
mare parte ţărani, au venit în sute de căruțe spre oraşul 
blocat de autorități. „Țăranii aceia mândri din munte, cu 
plete mari, îmbrăcaţi în cămăşi albe şi sumane, s-au adunat 
la sunetele buciumului din munți”. Odată ajunşi, au rupt 
cordoanele. „Credeau că a sosit ceasul [...] să calce în 
picioare hidra care-i suge”, scria Codreanu mai târziu.. 
Manifestaţiile LANC, puse în scenă cam după acelaşi tipic, 
au marcat România răsăriteană: ciocniri cu autorităţile, 
sunet de bucium, drapele, costume populare - aceasta a fost 
lumea politică a lui Codreanu în anii 1920. În mobilizarea 
țăranilor, cuziştii se puteau baza pe o experiență de zece 
ani, de care a profitat şi tânărul Codreanu. 

Ţăranii s-au plâns că întreprinderile evreieşti defrişau 
pădurile. De aceea, participanţii la manifestaţie au hotărât 


să trimită o delegație de treizeci de țărani, sub conducerea 
lui Codreanu, la Bucureşti, pentru a vorbi cu prim-ministrul 
Ion I.C. Brătianu. La Bucureşti au fost primiți de o mulțime 
de simpatizanți, a căror demonstraţie a fost împrăştiată de 
autorități cu multă asprime. Experiența trăită în biroul 
prim-ministrului a fost umilitoare. Refuzat mai întâi, 
Codreanu a intrat cu forța la Brătianu, care i-a tratat pe 
țăranii intimidați ca un moşier, iar apoi a pus să fie arestați 
doi dintre conducătorii lor.+ 

Codreanu îşi pierduse încrederea în elita politică şi şi-a 
luat în propriile mâini ceea ce considera că e dreptul său. 
Din nou s-a considerat agresat, trăgând concluzia că trebuie 
să se apere împotriva violenței. Modul său de a proceda 
dezvăluie trăsături de caracter tipice: împreună cu omul său 
cel mai de încredere, Ion Moţa, s-a retras pe muntele său 
preferat, Rarăul. A abandonat lupta dusă în universități, dat 
fiind că studenţii, după pierderea unui an de studii, doar cu 
greu mai puteau fi mobilizați. Moţa spunea mai târziu: 
„Constatând un fapt dureros: că studențimea era obosită, 
epuizată, gata chiar de a reintra în normal (adică de a părăsi 
mişcarea ei sfântă) fără condiţii, înainte de izbândă ori de o 
înfrângere măreaţă, am ajuns (eu personal cel puţin) la 
concluzia că ceea ce nu mai pot face studenții trebuie să 
putem face noi. Onoarea pe care ar neglija să şi-o apere ei, 
să i-o salvăm noi, şefii ei”. În izolarea şi liniştea muntelui, în 
preajma mănăstirii venerate, „după îndelungă meditaţie”, 
Codreanu şi Moţa au hotărât să-i pedepsească pe cei pe 
care-i socoteau vinovați: „doborârea acelor duşmani interni 
care de decenii întregi sapă, netulburaţi, viitorul 
românismului”. Aceştia erau, pe de o parte, reprezentanți de 
seamă ai oamenilor de afaceri evrei, dar mai ales - iar acest 
lucru era nou în gândirea lui — acei români care colaborează 
cu „jidanii”. Pentru Codreanu, „trădătorii” reprezentau, de 
acum înainte, un pericol mai mare decât evreii înşişi - o 


concepție pe care o împărtăşeau părți importante ale 
establishment-ului conservator. Acesta din urmă îl sprijinea 
moral chiar şi atunci când recurgea la violență. O atare 
toleranță poate fi explicată, desigur, prin teama de revoluție 
în interior şi prin impresia produsă de gravele tulburări 
politice din Italia, Germania şi Europa Centrală şi de Est, 
care  radicalizaseră elitele conservatoare într-un mod 
nemaivăzut până atunci.s 

Din retragerea mistică, Codreanu îşi trăgea puteri pentru 
acțiunile sale violente. El şi Moța au coborât de pe Rarău şi 
au organizat atentatul. Amândoi au recrutat oameni, la laşi 
şi la Cluj, din cercul restrâns de prieteni. Se simțeau 
„muschetari”, în stilul romanului lui Dumas. Codreanu voia 
să i se spună „Căpitanul Furtună”, iar lui Tudose Popescu i 
se adresa în scrisori cu „muschetarul Tudose”. Conspiratorii 
au depus un jurământ şi şi-au împărțit victimele. Codreanu 
voia să omoare un ministru, iar recruții săi plănuiau să 
asasineze politicieni români de frunte, pe bancherii evrei 
Mauriciu şi Aristide Blank şi Ely Bercovici, pe 
reprezentantul comunității evreieşti, Wilhelm Fildermann, 
precum şi cunoscuți ziarişti evrei. Conspiratorii au călătorit 
în grupuri mici la Bucureşti, cu Moţa înaintea lor. Întâlnirile 
s-au desfăşurat în parcul Cişmigiu. Atentatorii au înnoptat 
la rude sau în mici hoteluri. La 8 octombrie 1923, poliția a 
ridicat grupul din ascunzătoare. Unul dintre conspiratori, 
Vernichescu, alarmase autorităţile. A fost săvârşit un singur 
atentat: directorul evreu al unui ziar de stânga de mare tiraj 
fusese rănit cu ciomagul de un avocat fascist.s 

Autorităţile au întreprins razii şi la Iaşi şi au interogat-o 
pe Elena llinoiu, logodnica lui Codreanu. Afirmațiile ei 
deschise arată cât de siguri se simțeau radicalii, întăriți de 
presupunerea că aveau încuviințarea majorității societăţii, 
dar şi cât de încrezătoare în sine se prezentau studentele. Îl 
cunoştea pe Codreanu de un an şi jumătate, a admis Elena 


llinoiu la interogatoriul din 12 octombrie 1923. Participase 
intens la viața politică a mişcării şi îşi făcuse mulți prieteni 
la congresele studenților. Despre planurile de asasinat nu 
ştia nimic, fiindcă nu fusese la Iaşi. Dacă ar fi fost prezentă, 
a subliniat ea provocator, ar fi avut un cuvânt de spus. Şi ea 
depusese jurământul să ducă lupta până la sfârşit. Iar 
aceasta însemna „să nu lăsăm pe jidani să intre în 
universitate şi la nevoie să îi şi batem dacă îndrăzneau să 
intre”. Procurorul şi judecătorul care au interogat-o pe Elena 
llinociu au încercat să facă o glumă cu svastica pe care o 
purta la gât. Pe aceasta, a zis ea, n-o va da jos până la 
moarte. lar când cei doi magistrați au glumit în continuare, 
a spus: „Eu sunt o naționalistă înfocată până la jertfa mea 
personală. Eu nu aprob planul lor de a omori pe miniştri şi 
nici pe jidani, ci numai să le dea câte o mică lecţiune [...]. 
Dacă aş fi fost eu în locul lui [al lui Codreanu], înainte de a 
mă lua agentul aş fi împlântat cuțitul în pieptul primului 
ministru şi apoi mă predam singură”. De altfel, nu credea, 
aşa cum sugerau cei doi magistrați, că logodnicul ei 
Corneliu ar fi dat înapoi în fața sacrificiului - aşa „moale” 
nu-l ştia. Aceasta era lumea fanatică din anturajul 
nemijlocit al lui Corneliu Codreanu. 


14. COMUNITATEA DEȚINUȚILOR ÎN EXTAZ 
RELIGIOS: VĂCĂREŞTENII 


MARILE ZIARE AU DENUNȚAT „COMPLOTUL FASCIST” ÎN TITLURI 
DE-O şchioapă. Codreanu a fost trimis la închisoarea 
Văcăreşti, o veche mănăstire, unde, într-o celulă subterană, 
a trebuit să stea în condiții grele. Frigul umed, întunericul şi 
hrana mizerabilă periclitau sănătatea conspiratorilor care 
erau împreună cu el Codreanu, care trecuse cu mare 
greutate de o tuberculoză periculoasă cu şase ani mai 
înainte, părea zdravăn la înfăţişare, dar sănătatea lui era de 
fapt foarte labilă. Interogatoriile şi Bucureştiul, de care era 
străin şi a cărui populaţie nu l-a aclamat îndată, au avut un 
efect demoralizator asupra lui. Abia când a fost scos de la 
izolare şi a putut intra în contact cu cei închişi împreună cu 
el, printre care şi tatăl său, i s-a îmbunătăţit dispoziția. 
Deţinuţii au discutat, la 8 noiembrie 1923, sărbătoarea 
Arhanghelilor Mihail şi Gavril, despre o organizaţie de 
tineret a LANC. O icoană a celor doi arhangheli, aflată la 
altarul bisericii închisorii, a devenit elementul declanşator al 
unei revelații, pe care Codreanu avea s-o descrie astfel: „Ne 
uităm şi în adevăr rămânem uimiți. Icoana ni s-a arătat de o 
frumuseţe neasemuită. Eu niciodată nu fusesem atras de 
frumuseţea vreunei icoane. Acum însă mă simțeam legat de 
aceasta cu tot sufletul şi îmi făcea impresia că Sfântul 
Arhanghel e viu [...]. Ni se umplea sufletul de linişte şi de 
bucurie”». 

Grupul activiştilor violenți fusese acum unit printr-o nouă 
experiență, aceea a izolării şi apoi a perioadei de încarcerare 
separată. Codreanu a mai fost întemnițat de câteva ori în 
viața lui, şi de fiecare dată asta i-a declanşat trăiri mistice. 
Cu fiecare nouă perioadă de detenţie, aura charismatică de 
luptător şi martir i s-a dezvoltat şi mai mult. Ca patron 
ocrotitor şi l-a ales pe Arhanghelul Mihail, cu a cărui 
cinstire se familiarizase din vremea în care era cadet. 

La interogatorii au apărut diferențe între depoziţiile lui 
Codreanu şi ale lui Moţa. Cel din urmă susținea că 


întocmise planul de asasinat încă înainte să-l cunoască pe 
Codreanu. Codreanu însuşi susținea că urmase planul de 
asasinat doar ca posibilă reacție la neîndeplinirea cererilor 
lui, respectiv pentru cazul în care statul însuşi ar fi încălcat 
legea. Căci exemplul Rusiei arăta că violența nu le foloseşte 
celor care o exercită, şi însuşi tatăl său fusese, în cadrul 
mişcării antisemite, întotdeauna împotriva violenței. Nu e 
limpede dacă aici era vorba de diferențe de opinii sau de 
afirmaţii protectoare în favoarea lui Codreanu. Însă Moţa a 
mers şi mai departe: când studentul Vernichescu a fost 
exceptat de la acuzația împotriva conspiratorilor, Moţa şi-a 
dat seama cine denunțase grupul. La 28 martie 1924, l-a 
rănit pe „trădător”, în sala de judecată, cu o armă introdusă 
pe ascuns.: 

Complotul şi împuşcăturile lui Moţa au mobilizat, în iarna 
1923-1924, spectrul  naţional-popular din România. 
Codreanu şi Moța au contribuit la acest lucru prin scrieri 
proprii. Înțeleseseră că ar putea deveni personaje simbolice, 
dar voiau să controleze din punct de vedere discursiv linia 
de atac a mişcării. La 10 decembrie 1923, la un an de la 
tulburările din 1922, Moţa a publicat articolul programatic 
După un an de luptă: activiştii nu învinseseră, dar nici nu 
fuseseră înfrânți.  Grevele studenților nu puteau 
îngenunchea guvernele. Activiştii trebuiau acum să-şi ducă 
mişcarea în afara universităţii, în popor, nu ca partid, ci ca 
„ostaşii revoluției care se porneşte”. „Sau murim în luptă, 
sau ieşim biruitori!”+ 

Codreanu a redactat o scrisoare deschisă Către studenți, 
pe care a trimis-o la 31 ianuarie 1924 din închisoarea 
Văcăreşti. Aceasta zugrăvea imaginea unei ierni grele pentru 
adepţii săi, care contrasta cu faptul că „în tabăra duşmană 
sărbătoresc demonic”. Trupul poporului român era supt de 
„vipere cu cap de jidov cu feţele însângerate”, cu „dinţi de 
fiară” şi „ochi râzători purtând o diavolească perfidie”. Dar, 


adăuga el, va veni o nouă oştire, o oştire de eroi mândri 
care, cu mână de fier şi în veşminte albe, vor năvăli ca o 
furtună din munţi şi din codru. Această oştire cu ochi de 
vultur va recâştiga oraşele furate, iar „copiii noştri vor avea 
de acuma şi pâne şi onoare şi dreptate în ţara lor”.s 
Codreanu folosea un limbaj preluat din Apocalipsa biblică. 
Era adânc convins că se luptă cu „fiara”, cu Satana însuşi, 
în calitate de conducător de oşti asemuite oştirilor îngereşti. 
În afara închisorii băteau toba LANC şi conducătorul 
acesteia, Cuza: „Români! Suntem într-un război mare cum 
nu l-a mai avut altul neamul nostru. Este războiul pe viață 
şi pe moarte între poporul românesc băştinaş al acestor 
locuri de la începutul lor, cu alt popor străin, venetic, 
invadator, laş, mizerabil, nemernic şi netrebnic, cu un popor 
de tâlhari, asasini [...] şi falsificatori, cum este poporul 
jidovesc”. Trăgând asupra lui Vernichescu, Moţa ar fi dat „o 
pildă pentru viitor”. Un afiş LANC, Către toți românii, 
avertiza, dând cifre peste cifre, asupra înstrăinării României: 
„Spania are 6 200 de locuitori la 1 jidan”, „iar biata ţară 
românească, scumpa noastră ţară, are 1 jidan la 7 
locuitori”. Vechi clişee antisemite - evreii ar face azime cu 
sânge de creştini — erau îmbinate cu lozincile lui Paulescu şi 
Cuza: otrăvirea intenționată a românilor cu rachiu ieftin şi 
eliminarea românilor din economie. Judecătorii erau 
avertizați: „Judecaţi drept, aşa cum vă dictează curata 
voastră conştiinţă, ca nu cumva blestemul nostru şi al 
copiilor noştri să vă ajungă pe voi şi copiii copiilor voştri”. 
Apelul se încheia cu chemarea: „Purtați cu mândrie 
svastica, semnul biruinței asupra jidanilor şi a jidoviților”. 
Prin ţară circulau cărți poştale cu fotografia „bărbaţilor de la 
Văcăreşti” şi cu mențiunea „A cui este această Românie? A 
românilor sau a jidanilor?”.s Fotografia, care îi înfățişa pe cei 
şase conspiratori în port popular, a devenit o icoană a 
studențimii radicale. Tabăra național-populară a dobândit 


prevalența în opinia publică. Codreanu, Moţa şi adepţii lor 
erau pentru prima oară obiectul unui cult. 

Însuşi procesul s-a desfăşurat în acest spirit - ca un 
tribunal național care a însemnat pentru LANC cea mai 
largă publicitate. Nicolae Paulescu, care, ca om de ştiinţă, se 
bucura de mult prestigiu în societate, a declarat în fața 
curții cu juri din județul Ilfov: „Procesul acesta nu e al 
acestor 6 studenți [...], nici al întregii studențimi româneşti, 
ci e procesul neamului nostru întreg”. La Cernăuţi, studenții 
au demonstrat în favoarea deținuților de la Văcăreşti, găsind 
încuviințare printre profesori. Prin manifeste, studenții se 
solidarizau cu fapta în toată țara: „Căci dacă pe mulți îi 
înspăimântă moartea sau numai primejdia ei, pe noi mai 
mult ne înspăimântă trădarea!” În această atmosferă 
neobişnuit de încinsă, acuzații au fost achitaţi, cu excepţia 
lui Moţa. Pentru Codreanu şi grupul său era un triumf. Se 
reuşise reinterpretarea unui proces penal ca lozincă a unui 
destin politic. Justiția şi părți importante ale opiniei publice 
se  alăturaseră acestui mod de a vedea lucrurile. 
Asemănarea cu procesul lui Hitler din anul 1923 este 
evidentă. 

Codreanu ajunsese pentru prima dată la o largă 
vizibilitate națională, întipărindu-se, cu ajutorul imaginii 
deținuților văcăreşteni, în conştiinţa întregii societăți 
româneşti. Ştia acum că are în spate părți însemnate ale 
elitelor şi îşi vedea confirmată pe deplin convingerea că 
poartă o luptă dreaptă.s 


15. ASASIN 


„AM VENIT ÎN FRUNTEA PREFECTURII POLIȚIEI IAŞI ÎN ZIUA DE 5 
septembrie 1923. Cuvintele de ordine publică, de respect al 
legilor, de respect de autoritate publică, nu mai aveau 
acelaşi înțeles. Sub inspirația şi directa conducere a 
profesorului universitar A.C. Cuza o parte din studențime, la 
care se afiliaseră elevi şi elemente dubioase, transformase 
Iaşul în câmp de haiducie, expresia tânărului Zelea 
Codreanu. Devastări, bătăi, ultragii, se repetau aproape 
zilnic. Păreau [...] că se bucură de impunitate.” Constantin 
Manciu, care scria aceste lucruri la 1 iunie 1924, era 
însărcinat de guvern să pună capăt răscoalelor antisemite. A 
luat măsuri drastice, cu o mână de fier. La 23 septembrie 
1923 l-a împiedicat pe A.C. Cuza să deturneze, prin lozinci 
antisemite, Congresul Profesorilor Universitari. La 1 
noiembrie 1923 a ajuns el însuşi în linia întâi, când, la 
începutul anului universitar, radicalii au demonstrat în 
centru, pe strada Lăpuşneanu. Poliţiştii săi au fost 
împroşcați cu ouă şi nici el n-a fost cruțat. Rectorul a 
permis accesul poliției în universitate, ca să menţină 
ordinea. Manciu a devenit obiectul urii studenților radicali, 
primind numeroase scrisori de amenințare. Unii studenți au 
fost arestați sub acuzaţia că plănuiseră un asasinat. Un 
adept al lui Codreanu i-a spus în față că are misiunea de a-l 
omorî.: 

Când Codreanu s-a întors la laşi, autoritățile îi stăviliseră 
pe radicali şi a trebuit să devină mai prudent. Astfel, în mai 
1924, s-a retras la Ungheni, unde cărămidăria radicalilor a 
devenit centrul vieții lor studenţeşti, la care se alăturau şi 
țăranii şi muncitorii. În retrospectivă, Codreanu vedea acest 


moment ca pe o deschidere spre o comuniune populară ce 
depăşea clasele sociale.» 

Piatra de temelie a fost pusă la 13 septembrie 1925. 
Cărămizile trebuiau să servească următorului scop măreț: 
zidirea unui „Cămin Cultural Creştin” aproape de 
universitate, la Râpa Galbenă, un platou la capătul străzii 
Lăpuşneanu, vizavi de clădirea Fundaţiei Culturale Regale, 
la poalele Dealului Copou, nu departe nici de Strada 
Florilor, aflată mai jos în vale, unde Codreanu frecventa 
casa viitorilor săi socri. Cărămidăria şi terenul pentru 
construcție erau donații din partea unor adepţi, a unui om 
de afaceri din Ungheni şi a inginerului Grigore Bejan, 
proprietarul hotelului cu acelaşi nume şi antisemit de 
seamă la laşi. Donaţii în bani şi bunuri au venit de la 
persoane influente, cum ar fi familia Moruzi de la Dorohoi 
sau eroul din războiul mondial Gheorghe Cantacuzino- 
Grănicerul, a cărui familie se trăgea dintr-o dinastie a 
împăraţilor bizantini. O doamnă dintr-o familie princiară, 
Constanța Ghica, a pus la dispoziția activiştilor un teren cu 
grădină la laşi. Prin cultivarea legumelor, Codreanu voia să 
adune bani pentru construcţie. În această grădină, 
Codreanu i-a pus pe adepţii săi să se antreneze, 
organizându-i pe centurii, după tradiția antică romană.» La 
Ungheni şi la laşi, şi-a educat oamenii în spirit militar, 
aplicând cele discutate la închisoarea Văcăreşti. 

Manciu n-a tolerat aceste lucruri. Avea un informator 
printre oamenii lui Codreanu, iar la 30 mai 1924 a dat 
lovitura: Codreanu, îmbrăcat în port popular, îşi înşirase 
oamenii pe două rânduri, când poliția a intrat în grădina de 
zarzavat. La Codreanu s-a găsit un plan al casei lui Manciu, 
dovadă a atacului plănuit, şi o listă cu 22 de studenți din 
cercul restrâns al mişcării. Studenţii au fost duşi la 
prefectură. Ce s-a întâmplat apoi diferă în relatările lui 
Codreanu şi Manciu. Codreanu vorbeşte despre torturi grele 


aplicate studenților, el însuşi fiind amenințat şi bătut de 
Manciu şi făcut trântor, iar alţii fiind bătuţi la tălpi de 
prefectul însuşi. Manciu neagă acest lucru. La scurt timp au 
apărut la prefectură profesorii din LANC, Cuza şi 
Şumuleanu, precum şi părinţii arestaţilor, printre care şi doi 
foşti ofițeri, cerând, sub formă de ultimatum, să-i vadă pe 
studențţi.: 

De fapt, era cuvântul unuia împotriva celuilalt, însă 
Manciu însuşi a trebuit să admită că doi studenţi fuseseră 
răniți. În cadrul poliţiei şi jandarmeriei româneşti, violența 
împotriva cetățenilor era mai degrabă o regulă decât o 
excepție. Brutalitatea lui Manciu era cunoscută, şi chiar şi 
adversari ai lui Codreanu considerau torturile drept 
dovedite. Pentru prima dată a apărut o dimensiune care 
urma să-l însoțească pe Codreanu, dimpreună cu mişcarea 
sa, până la sfârşit: violența din partea autorităților. 
Codreanu era un om violent, organizator şi conducător de 
revolte şi al unui complot, ajuns notoriu pentru tulburarea 
ordinii publice. Statul care-l combătea se purta autoritar şi 
adesea destul de brutal, nu doar restabilind ordinea, ci 
escaladând, prin violență ilegală, o spirală ce n-a mai putut 
fi întreruptă până în 1941. Violenţa din partea autorităților 
doar confirma sentimentul radicalilor că îşi exercită 
autoapărarea, că nu sunt agresori, ci victime, martiri pentru 
o cauză „sfântă”. 

Faptul că mulți dintre cei brutalizați proveneau din 
familiile elitelor a devenit o amenințare pentru Manciu. 
Părinții au protestat vehement. Profesorul Şumuleanu, care 
ținea examenele cu studenții evrei cu svastica la rever, l-a 
amenințat pe prefect cu violenţa fizică. Certificatele medicale 
au fost citite cu voce tare la o manifestaţie, iar mulțimea 
însuflețită i-a purtat pe umeri pe A.C. Cuza şi Codreanu. 
Starea de spirit avea o încărcătură violentă.s S-a ajuns la 
reclamaţie şi la proces. 


Codreanu însuşi a reacționat ca şi cu un an înainte: s-a 
retras pe muntele Rarău, unde a trăit şase săptămâni ca un 
pustnic. În retrospectivă, scria: „Se înserează! Nici o ţipenie 
de om. Numai copaci şi vulturi [...]. Cu mine nu am decât 
sumanul şi o pâine”. Nu avea contact decât cu ciobanii. Din 
nou se afla într-o criză existențială, şovăia între abandon şi 
acțiune. Şi din nou a coborât de pe munte hotărât să treacă 
la fapte. Autorităţile erau la curent. Serviciul secret intern 
ştia din 28 iunie 1924 de condamnarea la moarte 
pronunțată de radicali la Bucureşti împotriva lui Manciu. 
Un student arestat a denunţat un complot. În târgurile din 
Moldova, asasinatul plănuit era un secret public. La 
creşterea tensiunii a mai contribuit şi procesul împotriva lui 
Moțţa, din cauza împuşcării lui Vernichescu. Poetul național 
Goga şi-a ridicat glasul din nou în favoarea radicalilor, 
asemuind fapta lui Moța cu drumul spre Golgota şi 
preamărindu-l pe tatăl lui Moţa, un cunoscut preot 
ultranaționalist din Ardeal. La 30 septembrie 1924, o curte 
cu juri din Bucureşti, ale cărei lucrări fuseseră afectate de 
grave tulburări printre studenți, l-a achitat pe Moţa, apărat 
de profesorul Paulescu. Achitarea a avut loc pe fundalul 
unui val antibolşevic, care, ce-i drept, n-avea la origine vreo 
psihoză: la 12 septembrie 1924, partizani conduşi de 
serviciile secrete sovietice au pătruns peste Nistru în 
teritoriul românesc, au cucerit localitatea Tatarbunar şi au 
adus provizoriu ordinea publică la colaps. Primejdia 
comunistă evocată de Codreanu şi Moţa era reală, şi iarăşi 
instanța nu a deliberat, de fapt, despre violența studenților, 
ci despre problema națională. 

Cea de-a doua achitare a unui radical violent a avut 
efectul ruperii unui stăvilar. Următoarele împuşcături au 
pornit din revolverul lui Codreanu. Acestea l-au ucis, la 24 
octombrie 1924, pe prefectul Manciu pe treptele Palatului de 
Justiţie din Iaşi şi au rănit doi poliţişti. În memoriile sale, 


Codreanu încerca să-şi prezinte fapta ca un act săvârşit sub 
un impuls de moment. Dimpotrivă, investigațiile poliției au 
dus la concluzia că fusese vorba de crimă cu premeditare. 
Tatăl său şi A.C. Cuza ar fi încercat să-l oprească de la acest 
gest, dar Codreanu i-a adunat, la jumătatea lunii octombrie, 
pe văcăreşteni în Strada Florilor; doar logodnica lui, Elena 
llinoiu, a fost exclusă. Ca şi înainte de alte atacuri, au 
depus împreună un jurământ la Mitropolie. În ziua 
procesului în care era acuzat de brutalizarea unui student, 
Codreanu s-a comportat calm în sala de judecată, însă apoi 
l-a pândit pe Manciu la ieşire. După ce a tras, ar fi fugit, 
deschizând focul asupra poliţiştilor care-l urmăreau, pentru 
ca apoi să se predea la îndemnul unui avocat. Toţi studenții 
audiaţi au lăudat şi justificat această faptă. 

Împuşcarea lui Manciu a reprezentat o cotitură profundă 
în viața lui Codreanu: imitându-şi profesorii de la 
universitate, vorbise mult despre violență, bătuse studenți, 
ziarişti şi tutungii evrei, ordonase să se arunce femei din 
tren - acum a tras şi, spre deosebire de Moţa, a şi ucis. 


16. ACHITAREA, NUNTA, TRIUMFUL 


CRIMA AR FI PUTUT ÎNSEMNA UN MOMENT DE RĂSCRUCE. La 
început aşa şi părea. Nu numai Codreanu, ci şi adepţii săi 
apropiați şi tatăl său au fost arestați. Condiţiile de 
încarcerare erau foarte aspre: celule umede şi reci ca 
gheața, alimentaţie proastă. Unul dintre văcăreşteni, Tudose 


Popescu, ar fi murit de pe urma privaţiunilor. Odată 
eliberat, tatăl lui Codreanu se temea pentru viața fiului său. 
Într-o adresă către autorităţi, a descris exact acel scenariu 
prin care guvernul, paisprezece ani mai târziu, urma să-l 
înlăture pe Corneliu Codreanu: „împuşcat când încerca să 
fugă”... 

Crima nu i-a făcut pe radicali să-şi reconsidere poziţiile, 
ci dimpotrivă: adepţii studenți adunau semnături pentru cei 
„fără nici o vină”, se rugau pentru cei arestaţi, iar la a doua 
aniversare a lui 10 decembrie au declanşat tulburări grave 
la universitate. În şedinţa din 23 noiembrie 1924, Asociaţia 
Studenţilor Creştini l-a sărbătorit pe Codreanu, care, 
„apărându-şi viața şi onoarea, a apărat onoarea întregei 
studențimi”, după ce ar fi fost chinuit de Manciu timp de un 
an. Un profesor de matematică socialist şi soția lui, 
Alexandru şi Vera Myler, au fost încolțiți în Sala Paşilor 
Pierduțţi, în holul de intrare al clădirii universității. Sala de 
curs a medicului socialist Parhon a fost luată cu asalt. Cu 
greu a evacuat armata universitatea şi a împiedicat 
manifestații de stradă. Doamnele din înalta societate 
ultranaționalistă - soțiile profesorilor Cuza, Şumuleanu, 
Găvănescu ş.a. — s-au simțit datoare să intervină. Arestații 
înşişi s-au adresat, la 29 noiembrie 1924, direct regelui, s- 
au plâns de „Golgota studențimei” şi de „politica iraţională şi 
funestă de luptă cu naţia” şi au intrat în greva foamei. LANC 
a organizat rugăciuni la Mitropolie şi a desfăşurat 
manifestații. Totuşi, conducerea universității imediat închise 
a intervenit aspru: la 6 ianuarie 1925 A.C. Cuza, ca 
instigator, a fost stismatizat şi suspendat, iar numeroşi 
membri ai Asociației Studenților Creştini au fost 
exmatriculați pentru abateri disciplinare. Cei din urmă au 
reacționat cu amenințări vehemente.? 

Codreanu împărțea celula cu un arestat evreu, față de 
care a devenit violent. Într-o scrisoare către A.C. Cuza s-a 


arătat, în continuare, profund convins de misiunea sa: „Fiți 
însă încredințat că gândul meu nu v-a părăsit, că mintea 
mea trăieşte în lumina adevărului aşa de luminos pe care l- 
ați propovăduit o viață, şi din care am putut gusta şi eu 
ceva. Adevărul Naţionalităţii. Şi dacă soarta m-a scos din 
rândurile celor cari luptă pentru dânsul, încerc totuşi să 
aduc contribuția mea prin rugăciunile mele. La lumina 
sarbădă a candelei mă rog lui Dumnezeu în fiecare seară, 
pentru sănătatea şi biruința Dumneavoastră, a tuturor 
luptătorilor, pentru biruința neamului meu. Adevărul acesta 
va birui. Şi fi-va biruința lui mai strălucitoare decât lumina 
soarelui. Atunci se va cutremura din temelie împărăția 
întunericului, a Satanei. Şi se vor înfricoşa toți cei stăpâniți 
de Satana. Se vor bucura toţi cei ce sufăr pentru adevăr, iar 
cei cari se bucură întru neadevăr vor suferi”.s 

Larga susținere primită din partea unor segmente ale 
elitelor şi ale justiției nu numai că l-au întărit pe Codreanu 
în maniheismul său fanatic, dar i-au şi hrănit înclinația 
spre violență fundamentată religios, pe care o explica într- 
un limbaj asemănător celui de predică. Ceea ce a urmat a 
fost un triumf. Tabăra național-populară s-a mobilizat chiar 
mai puternic decât la primul proces. Se răspândeau cântece 
şi poezii: 


Măi Codrene, fiu al ţării, 
vine ziua înălțării, 

Măi Codrene, fiu al ţării, 
vine ziua răzbunării |...]. 
Mâi Codrene, n-avea teamă, 
spună la toți cum te cheamă, 
şi le spune pe cuvânt: 

eşti oştean de la pământ, 

că eşti pui de Moldovean, 

ce n-ai teamă de duşmani, 


de duşmanii jidoviți, 
Tara să ne-o curăţiți! 


Guvernul a mutat procesul departe de mulțimile ce 
provocau nelinişti în universitate, la Focşani. Acest orăşel de 
provincie era puternic populat de evrei, iar armata l-a 
ocupat şi l-a închis. Însă la 17-18 martie 1925 studenţii 
radicali au străpuns blocajul şi au început să vandalizeze 
străzile. Sprijiniți de locuitori, au încercat să năvălească în 
sala de judecată, dar, nereuşind, au intrat în sinagogă şi au 
rupt sulurile Torei. Când locuitorii evrei au luat măsuri de 
autoapărare, agitatorii au chemat în ajutor țărani din satele 
dimprejur. Trupele au împiedicat înaintarea acestora şi au 
asigurat locurile importante strategic, după care făptuitorii 
pogromului, influențați de tatăl lui Codreanu, A.C. Cuza şi 
Şumuleanu, au părăsit, în sfârşit, oraşul, la 19-20 martie. 
Focşaniul fusese aproape de izbucnirea unui război civil.a 

Procesul a fost mutat apoi la Turnu Severin, în vestul 
extrem al României (20-26 mai 1925). Acolo, guvernul s-a 
făcut definitiv de râs. Văduva lui Manciu a fost jignită, în 
timp ce numeroşi avocaţi se înscriau ca apărători ai lui 
Codreanu. Cu o biată broşură plătită de guvern, soția lui 
Manciu lupta pentru prestigiul soțului ei într-un oraş 
inundat de propagandă antisemită şi în care imaginea 
străzii era dominată de studenții veniți în costume populare. 
Chiar în sala de judecată, presei i-a sărit în ochi numărul 
mare de femei care-l venerau cu entuziasm pe Codreanu. 
Acuzatul principal a folosit procesul pentru a ţine un 
important discurs politic. Au venit şi mentorii săi: profesorul 
Şumuleanu l-a comparat pe Manciu cu Gessler, iar pe 
Codreanu cu Wilhelm Tell. A.C. Cuza a vorbit de legitimă 
apărare. Fostul său comandant de companie la şcoala de 
ofițeri l-a descris pe Codreanu drept „un caracter distins, 
integru, înarmat cu un curaj extraordinar şi o iubire de țară 

care a stârnit admirația superiorilor săi”.s Preşedintele 
completului de judecată s-a arătat părtinitor, iar în public s- 
a făcut rumoare. În ultima zi a procesului, juraţii, toţi cu 
svastica la rever, i-au achitat în unanimitate pe acuzații din 
grupul văcăreştenilor, după doar cinci minute de deliberare. 
Sala a izbucnit în ovațţii, au curs lacrimi. Procurorul s-a 
adresat sălii: „În clipe ca asta, în care inimile dv. vibrează de 
emoție; în clipa aceasta, în care juraţii au rostit verdictul de 
achitare, mă adresez vouă, acum când sunteți liberați de 
vină: să uitaţi necazurile; coborâţi-vă în sufletele voastre şi 
sgândiți-vă că aţi fost judecați pe pământul Olteniei, de unde 
au pornit simțămintele înalte şi calde de patriotism. Gândiţi- 
vă că pe piept purtaţi o cruce: simbolul credinței şi al 
biruinţii. Ridicaţi-vă în sferele înalte, acolo unde e dreptate 
şi patriotism; dați impulsiune gândurilor voastre şi călăuziți- 
vă de principiile de ordine, dreptate şi iubire de Patrie. Fiţi 
iubitori de lege, neam şi credință!” Codreanu şi-a înnoit 
jurământul de a sluji țării şi naţiunii. Primarul a dispus 
arborarea drapelelor pe clădirea primăriei. În fața clădirii 
tribunalului, acuzaţii s-au fotografiat împreună cu juraţii: 
cei achitați s-au grupat, în costume populare, în jurul lui 
Codreanu, la picioarele lor, patru femei, tot în port popular, 
iar pe fundal drapelul cu svastică. La întoarcere, Codreanu 
a fost sărbătorit de studenţii din Bucureşti în cadrul unor 
manifestații, ca şi la Iaşi, unde o mare desfăşurare de trupe 
păstra ordinea. Din nou şi-a ridicat glasul Octavian Goga, 
dându-le radicalilor binecuvântarea sa: „Un formidabil vifor 
subteran cu descărcări vulcanice” — „străinii” erau avertizați. 
Au urmat manifestații antisemite. Codreanu şi soția sa au 
dovedit că emoțiile se prefac în violență: la o oprire în gara 
Buzău, Codreanu a ținut un discurs în fața liceenilor şi 
studenților care îl ovaţionau; aceştia au pornit apoi prin 
oraş, au rupt panourile publicitare ale ziarelor de stânga şi 
au spart geamurile prăvăliilor evreieşti. Apoi, la 3 iunie 


1925, Codreanu şi Moța au călătorit la Ungheni; la 
întoarcerea la Iaşi, două muncitoare evreice au fost aruncate 
din tren, trebuind să fie spitalizate, iar doi militari evrei s-au 
ales cu epoleţii rupți. La violențe similare s-a ajuns la 
Focşani, Tecuci şi Bârlad, de fiecare dată după călătoriile cu 
trenul ale lui Codreanu tatăl şi fiul, precum şi ale lui A.C. 
Cuza. Ion Moţa a dus vestea în acea parte a lumii pe care o 
considera ca având idei similare. La 9 iunie 1925 i-a scris 
conducătorului Action française, Charles Maurras, o 
scrisoare entuziastă: „În toate gările, mulțimea, în lacrimi, 
săruta mâinile eroilor noştri, îi acoperea cu flori”.s 


6. Acuzaţii şi jurații fotografiați împreună după achitarea 
asasinului şi camarazilor săi. 


Puțin timp după aceea, Codreanu a atins punctul 
culminant al popularității lui naționale: la nunta sa de la 


Focşani — loc simbolic al unirii principatelor Moldovei şi Ţării 
Româneşti în 1859 -, care a fost organizată de un 
simpatizant, generalul Macridescu, s-au adunat zeci de mii 
de oameni, veniți cu circa 2 300 de căruțe. Mireasa a fost 
adusă cu un car tras de şase boi împodobiţi cu flori. După 
slujba religioasă a urmat hora, iar apoi oaspeţii au mâncat 
pe iarbă. Nunta a fost filmată, dar filmul a fost confiscat de 
guvern.” 


7. Codreanu ca un prinț din poveşti: nunta de la Focşani 


La jumătatea lunii august 1925, Codreanu a venit din 
nou la Focşani, de data aceasta pentru a lua parte, ca naş, 
la botezul a numeroşi copii. Nu era neobişnuit ca politicienii 
să fie naşi. Codreanu însă nu putea oferi daruri sau 
favoruri. Părinţii l-au ales văzând în el un erou național. 
Deoarece, cu puțin timp înainte, se ajunsese la ciocniri între 
studenți şi tineri evrei, guvernul a intervenit, instituind 
starea de asediu în oraş. În săptămânile următoare, 
Codreanu a călătorit prin târgurile Moldovei, făcând 
propagandă pentru LANC.s Nimic nu părea să poată opri 
continua ascensiune a acestui erou popular. 


17. IDOL 


ACHITAREA ŞI CUNUNIA AU REPREZENTAT O COTITURĂ ÎN VIAŢA 
LUI CODREANU. În decurs de şapte ani ajunsese o figură 
simbolică, cunoscută în toată țara. Cercetările asupra 
fascismului i-au aplicat deseori lui Codreanu conceptul de 
charismă al lui Max Weber, decelând diferitele stadii ale 
ascensiunii lui Codreanu până la cel de semizeu, aşa cum 
era considerat de adepţii săi în ultima parte a anilor 1930.: 
Dar, din lipsă de surse, faza timpurie a rămas insuficient 
pusă în lumină. Charisma decurge din autoatribuire, din 
pretenția conducerii charismatice şi din recunoaşterea 
acestei pretenţii de către adepți. Pretenţia de a-i conduce pe 
alții se formase deja clar la Codreanu la liceul militar. 
Conducerea însemna pentru el organizare militară şi 
convertirea la misiunea sa „sfântă”. Charisma cere credință 
în conducător. Codreanu era un conducător ce adera el 
însuşi la o credință puternică, pe care o considera a fi cea a 
Bisericii Ortodoxe. Într-adevăr, el credea în neam, iar 
Biserica Ortodoxă avea pretenţia că reprezintă neamul din 
punct de vedere duhovnicesc. Nu doar că avea pretenția 
conducerii, o şi trăia: ca protagonist al actelor de violenţă, 
implicându-se fizic, fiind gata să suporte el însuşi violența. 
Actele sale de violență şi reacţiile adversarilor săi politici 
sunt părți ale unei dialectici charismatice care a contribuit 
la ascensiunea sa. Adepții săi cei mai apropiaţi trebuie 


considerați o comunitate violentă: bărbaţi şi femei care, 
împreună cu el, erau în fruntea bandelor de bătăuşi, 
demonstrau, băteau, ardeau ziare, spărgeau geamurile 
caselor evreieşti, pregăteau comploturi, procurau arme şi 
executau lovituri. Aceştia l-au cunoscut pe Codreanu şi în 
alte roluri de conducere: responsabil cu studenții, vorbitor, 
activist de partid, instructor militar şi organizator al taberei 
de muncă de la Ungheni. L-au cunoscut şi în acea 
simbolistică topografică a mişcării studenţeşti marcată de 
clădirea universității de pe Copou, de punctul de întâlnire 
antisemit de la Hotel Bejan, de căminul cultural în 
construcție, de Piața Unirii şi, pentru cercul cel mai 
apropiat, de Strada Florilor şi muntele Rarău, locul 
energetic al lui Codreanu. 

L-au cunoscut pe Codreanu şi într-o simbolistică a 
timpului pe cale de dezvoltare. În acest calendar imaginar 
erau trecute ziua de 8 noiembrie, sărbătoarea Arhanghelului 
Mihail, şi 10 decembrie, ziua tulburărilor studenţeşti din 
anul 1922. Dacă topografia simbolică a fost marcată 
preponderent de Codreanu însuşi, cea temporală a purtat 
doar parțial amprenta lui. 

Prin comparaţie, contribuţia sa la ideile politice pe care le 
propaga era mai puţin importantă. Aici se afla în întregime 
sub influența profesorilor antisemiți. Ceea ce a adus în viața 
politică a României a fost un nou mod de a înțelege unele 
noțiuni des folosite, împrumutate din vocabularul religios: 
„mântuirea”, „învierea” şi „Satana” erau înţelese de el cu tot 
impactul lor religios, şi nu doar ca metafore, ca în abordarea 
lăuntric ateistă a lui A.C. Cuza sau în limbajul politic exaltat 
al celorlalte partide. Analiza textelor timpurii ale lui 
Codreanu dezvăluie forțele motrice ale acțiunilor lui politice: 
ura față de bolşevici şi față de evrei, pe care-i echivala tot cu 
comuniştii; teama de declinul naţiunii; mânia şi teama față 
de „trădători”; o imagine maniheistă a lumii, în care Satana 


intervine efectiv. Codreanu nu era prea citit: în afară de 
nişte tratate naționalist-şovine româneşti şi germane şi de o 
cunoaştere cel mult superficială a câtorva clasici români, îşi 
prelua universul de idei din tezaurul lexical şi imagistic al 
Bisericii şi din datinile religioase populare. Limbajul 
apocaliptic exacerbat l-a preluat însă de la tatăl său, care 
avea tendința unei religiozități accentuate. Codreanu nu era 
un teoretician: îi ataca pe Lenin şi pe Troțki fără să fi citit 
vreodată un rând scris de aceştia. Nici nu considera că e 
necesar aşa ceva. Raportarea sa la vorbă şi faptă, atât de 
caracteristică vieții lui politice - dând clar prioritate faptei —, 
nu fusese, până în 1925, cumpănită şi gândită, ci mai 
degrabă trăită. 


8. O mare familie naţionalist-extremistă: Ion Zelea Codreanu şi fiica 
sa Rea-Silvia. 


Faptul că n-a rămas, cu ideile lui, un student fanatic 
izolat sau, din 1922, un mic avocat de provincie poate fi 
explicat prin răsunetul pe care l-au aflat ideile lui - în 
primul rând în familie. Tatăl lui l-a format. Mama sa, pe 


care, după propria mărturie, o iubea foarte mult, nu apare 
aproape deloc în surse. Sprijin necondiționat a găsit însă la 
alte femei din anturajul său. Familia Codreanu şi-a trimis 
fiicele la universitate: surorile Iridenta şi Rea-Silvia s-au 
angajat, ca activiste fanatice, în politica studențească, dar şi 
în campania electorală; amândouă au fost exmatriculate 
disciplinar în 1925. Silvia, care studia literatura şi dreptul, 
a ţinut în 1923 discursuri în campania electorală, fiind 
caracterizată de poliție drept „o naționalistă înfocată şi 
antisemită”, care lua parte la toate manifestaţiile şi făcea 
propagandă împreună cu Elena llinoiu. În fața poliţiei, 
lridenta a justificat complotul din 1923 cu următoarele 
cuvinte: „La disperare, oamenii care-şi iubesc ţara pot 
recurge şi la asemenea acte, ca să scape ţara de nevoi”. În 
august 1927 s-a măritat cu lon Moţa, care se sfătuia cu ea 
întotdeauna. Astfel, s-ar putea spune că partea 
moldovenească şi cea ardeleană a mişcării studenţeşti s-au 
contopit, iar vechea şi noua Românie s-au unit. 

Odată cu Elena Ilinoiu, încă o activistă radicală a intrat în 
cercul restrâns. Casa familiei ei a devenit un fel de centrală 
ascunsă a mişcării. 

Chiar dacă în izvoare apar vag, tinerele femei au jucat un 
rol enorm în mişcare. În noul stat, ele nu aveau drept de 
vot, dar au văzut în activismul studențesc şansa ascensiunii 
sociale şi a primirii lor cu drepturi depline în comunitatea 
națională, dar şi a adoptării unor roluri noi: Iridenta poza în 
manta militară, cu tunsoare băiețească şi chipiu militar, 
alături de logodnicul ei, de asemenea în uniformă. În altă 
fotografie, saluta în fața lui. 

Elena se lăsa fotografiată în picioare alături de soțul 
aşezat. În imaginea reprodusă aici, tânăra atrăgătoare 
priveşte cu multă încredere în sine spre aparatul de 
fotografiat. Alături de bărbatul ei se arată aproape 
dominatoare. Pe o carte poştală realizată cu ocazia cununiei 


este reprezentată pe acelaşi plan cu Codreanu, sub svastica 
atât de dragă lor.s 

9. Cuplul de vis al taberei național-populare: Lilica (Elena) Ilinoiu şi 
Corneliu Zelea Codreanu. 


Din acest nucleu familial făcea parte şi naşul lui 
Codreanu şi, în sens nereligios, cel de-al doilea părinte 
spiritual al său, A.C. Cuza, al cărui fiu Gheorghe frecventa 
de asemenea cercul Codrenilor, ca şi tatăl lui Moța, preotul 
radical loan Moţa, care se simțea strâns legat de tatăl lui 
Codreanu. 

Charisma a fost acceptată mai întâi de un cerc familial 
fanatizat, la care s-au adăugat mai târziu şi frații mai mici ai 
lui Codreanu. Nucleul a fost lărgit prin intermediul 
camarazilor din armată, al noilor prieteni de la şedinţele 


tumultuoase ale studenților şi de la congresele şi adunările 
acestora de la Cluj şi Cernăuţi. Bucureştiul, în schimb, a 
rămas în mare parte în afara razei de acțiune a acestui cerc 
care, în 1925, era încă departe de centru. 

Recunoaşterea  charismei a depăşit totuşi granițele 
familiei şi ale generaţiilor: establishment-ul conservator 
ieşean, alarmat de tulburările socialiste şi de manifestaţiile 
studenților comunişti din Basarabia, pus în pericol prin 
colapsul vechiului sistem al partidelor, urmărea crearea 
unei punți către generaţia tânără, pentru a-şi asigura 
puterea proprie. Garda Congştiinţei Naţionale servea drept 
braț lung al acestei elite conservatoare. Naționalismul 
tradițional şi antisemitismul din acest mediu explică şi 
simpatia boierilor, ofițerilor şi profesorilor față de studenții 
radicali, care, în ochii lor, erau „băieți buni şi fete bune”. 
Aceştia din urmă erau, la rândul lor, gata să-i primească pe 
cei mai în vârstă în grupul lor. Importanța acestei punți 
între generații, pe care au construit-o tinerii, nu poate fi 
supraapreciată. Tinerii intelectuali purtau, pe atunci, un 
război împotriva „bătrânilor”. Acest lucru nu era însă valabil 
pentru comunitatea naționalist-antisemită, în care cei mai 
în vârstă se bucurau de respect şi se puteau simți acceptați. 
Această comuniune de idei ca element de legătură între 
generaţii a fost adesea pierdută din vedere în analiza 
mişcării lui Codreanu. Însă explicația e la îndemână: 
Codreanu forma împreună cu tatăl său o comunitate 
politică, la fel şi împreună cu naşul său, Cuza. În cazul lui 
Moţa tatăl şi fiul, lucrurile nu stăteau altfel. De-a lungul 
vieții sale, Codreanu avea să-şi găsească şi alți taţi politici 
adoptivi. 


10. „Văcăreştenii”, fondatorii Legiunii Arhanghelul Mihail (în 
costume populare). În picioare, de la stânga la dreapta: Corneliu 
Georgescu, Corneliu Zelea Codreanu, Ion Moța, Radu Mironovici; 

aşezaţi: Tudose Popescu, Ilie Gârneață. 


Astfel, activiştii au dobândit rapid un înalt prestigiu social 
şi, de asemenea, sprijin material. Nu era de neglijat, în 
sfârşit, nici rolul clerului: războiul de exterminare dus de 
bolşevicii sovietici împotriva ortodoxiei ruseşti a arătat 
Bisericii Ortodoxe Române ce ar putea însemna pentru ea o 
revoluție. După 1917, cu războiul bolşevicilor împotriva 
religiei, România era cel mai mare stat ortodox din Europa. 
Dacă studenții radicali loiali Bisericii  combăteau 
bolşevismul, acest lucru a găsit încuviințarea înaltelor fețe 
bisericeşti. Astfel s-au deschis porțile bisericii Mitropoliei şi 
ale mănăstirilor de la Iaşi. Însă elita conservatoare a 
oraşului s-a dezbinat odată cu înmulțirea acțiunilor violente 
ale studenților: politicieni liberali ca Ion Gheorghe Duca sau 


Vasile Iamandi, mai târziu adversari crunți ai lui Codreanu 
şi, în cele din urmă, ambii victime ale asasinatelor 
legionarilor, aveau contacte cu partidul lui lorga şi Cuza, 
respectiv cu Garda Conştiinţei Naţionale. Dar cel târziu 
începând cu decembrie 1922 în spatele studenților se mai 
afla doar nucleul dur antisemit al elitei - o minoritate din 
laşi cu putere financiară şi nume mari, a căror strălucire 
cobora asupra activiştilor, cu toţii oameni aflați în 
ascensiune pe scara socială. 

Escaladarea violenţei a creat un cult colectiv în jurul 
studenților martiri, la care aceste elite au contribuit. 
Răspândirea cultului a avut loc şi pornind de jos, prin 
cântece şi poezii. Într-o societate în care, la ţară, mulți 
oameni nu ştiau să citească, partidele lucrau de preferință 
prin cântece, inspirându-se din bogata tradiție a cântecelor 
populare. Aceste cântece preamăreau eroi, domnitori, dar şi 
haiduci care luptau pentru dreptate şi se ascundeau în 
codru. Asemenea mituri a preluat şi familia Codreanu: prin 
numele ei, prin portul ostentativ al costumului popular, prin 
cinstirea lui Ştefan cel Mare. Acest mesaj a fost înțeles de o 
elită care cultiva ea însăşi romantismul țărănesc şi cultul 
eroilor naționali. A găsit ecou la numeroşi studenți care 
proveneau din familii de țărani. Acest limbaj imagistic a 
creat punți peste prăpăstiile sociale dintre vechile şi noile 
elite. 

Codreanu îşi cultiva imaginea de „prinț din poveşti”, de 
„Făt-Frumos” din baladele populare. Cununia lui a fost „o 
nuntă ca-n poveşti”. Faptul că pretenţiile lui charismatice 
au fost acceptate o arată mulțimea de cântece apărute 
spontan printre susținători. O culegere de cântece care îl au 
ca subiect mai ales pe Codreanu a fost publicată sub titlul 
Micul dor şi marele dor. 


Ş-am zis verde foi de păr. 


Cine-i cu suflet de fer, 

de 'nalță Crucea la cer, 
României spre folos, 
mândru ca un steag frumos? 
Este tânărul Codreanu, 

ce-l urmăreşte duşmanu”, 
ca să-i sfarme oasele, 

să-i mănânce zilele. 

Cine-i din neam de vultani, 
încunjurat de duşmani, 
pentru-că neamu-şi iubeşte 
şi pe duşmani îi trăsneşte? 
E studentul credincios, 

e Cornel, voinic, spătos, 
ce-şi pune duşmanul jos, 
pentru-a Crucii biruință, 
pentru dreapta lui credință! |... 
Ține-l, Doamne, sănătos, 
pe-acest tiner inimos 

şi la chip aşa frumos, 

ca să scoată la lumină 

la biruință deplină 
Națiunea lui română 

din robia cea păgână. 
Şi-i dă, Doamne, sănătate 
să scoată la libertate 

pe tot fratele român 
apăsat de jug păgân! 
Ajută-mi, Doamne, şi mie 
să văd astă 'mpărăţie 
de la Nistru pân” la Tisa 
fără de jidani într-însa. 


Într-un alt cântec se spune: 


Mă ‘nchin, fecior al Romei şi-al Sarmiseghetuzei, 

la glasu-ți de apostol, la braţul tău de fier, 

simt [cum] inima-mi te cheamă, şi dus de valul muzei, 
te-asamăn cu lumina Luceafărului din cer. 

Tu eşti întruchiparea simţirilor străbune, 

vlăstarul cel mai verde din Neamul românesc. 

Şi porți în pieptu-ți tânăr, ca-n vremurile bune, 

tot idealul țării... de asta te iubesc.: 


Autorii, probabil mai ales studenţi, contopeau în versurile 
lor motive din baladele populare cu antisemitismul cu 
încărcătură religioasă. Aceste cântece au extins cultul 
pentru Codreanu dincolo de lumea universitară, 
răspândindu-l, pentru început, în păturile urbane. 

studențimii extremiste şi ai activiştilor antisemiti. 


Hotărâtoare s-a dovedit şi mediatizarea ţintită prin 
intermediul imaginilor: cărțile poştale cu deținuții 
văcăreşteni, sau o fotografie în care apar Codreanu tatăl şi 
fiul împreună cu Ion Moţa, cu toţii în port popular, în fața 
unei svastici. Codreanu a devenit astfel un idol. Trebuie însă 
subliniat că, deocamdată, apărea rareori singur în imagine. 
Era încă prezentat împreună cu nucleul dur al mişcării 
studenţeşti. În 1925 nu era încă conducătorul necontestat, 
desprins din mediul său şi retras în sfere inaccesibile. 
Creşterea centralității vizuale a venit odată cu folosirea 
violenței, cu experiența închisorii şi cu achitarea. O 
împărțea însă cu Ion Moţa, bărbatul care apăsase şi el pe 
trăgaci pentru cauză. Abia nunta de la Focşani l-a ridicat 
deasupra lui Moţa, care, la rândul său, a dus-o în 1927 la 
altar pe lridenta Codreanu, la mănăstirea Neamț cea 
încărcată de tradiţie. 

Codreanu şi adepţii săi şi-au dobândit publicitatea 
mediatică graţie unui limbaj şi unei imagistici proprii, cu 
care rezonau mulți simpatizanți. Dar charisma şi-o datora şi 
adversarilor săi politici şi, mai ales, ziarelor ostile: tânărul 
conducător al studenților şi activist al violenţei capta atenția 
presei care răspândea ştiri de senzație. Acoperirea mediatică 
negativă din partea acelor ziare care erau arse ritual la 
ordinul lui Codreanu face parte dintr-o dinamică a violenței 
şi contraviolenței discursive (cea din urmă şi în practică), 
dar mai ales dintr-o dialectică a atenției: presa de stânga îl 
combătea pe Codreanu, iar acesta creştea vizibilitatea 
ziarelor prin atacuri asupra redacțţiilor şi ziariştilor. 
Internaţionalizarea mediatică a tulburărilor, printre altele 
prin intermediul Agenţiei Telegrafice Evreieşti, întărea 
sentimentul activiştilor că trebuie să se apere.: 

Astfel, „prințul din poveşti” era produsul punerii în scenă 
a propriei persoane şi al tot atât de conştientei receptări şi 
reacții din partea publicului românesc. Codreanu era un 


fenomen genuin românesc într-o vreme a schimbărilor 
radicale. 


18. ÎN FRANȚA 


ÎN SEPTEMBRIE 1925, LA CÂTEVA SĂPTĂMÂNI DUPĂ NUNTĂ, 
„Făt-Frumos”, împreună cu soţia sa şi cu Ion Moţa, pleacă 
din țară. Va fi plecat doi ani, cu o scurtă întrerupere. Micul 
grup s-a dus la Grenoble, unde Codreanu şi Moţa s-au 
înscris la doctorat în Drept. Cum se explică acest pas? În 
Pentru legionari, scrierea sa militantă din 1936, Codreanu 
indică probleme de sănătate, dar şi dificultăți în sânul 
LANC. Aceasta fuzionase cu Fascia Naţională Română şi cu 
Acţiunea Românească, primind noi notabilități, cum ar fi 
Traian Brăileanu de la Cernăuţi, profesor de sociologie şi 
traducător al lui Kant, sau generalul Macridescu. Între Cuza 
şi Codreanu apăreau primele fisuri: ca şi tatăl său 
odinioară, Codreanu-fiul avea alte idei despre organizare şi 
mai ales despre violență ca mijloc politic decât Cuza. Totuşi, 
este posibil ca şi un alt motiv să fi jucat un rol: Codreanu 
era mai adânc şocat de asasinatul săvârşit decât se admite 
în general. Se spune că, din căință, n-ar fi primit 
împărtăşania ani de zile. Desigur, sănătatea îi era afectată 
nu numai din cauza perioadei de detenţie, ci şi din cauza 
mustrărilor de conştiință.: Avea nevoie să ia distanţă, voia să 
uite. Contrastul dintre viața lui în Alpii francezi şi viața 
politică tumultuoasă din România nici că putea fi mai mare. 


Înainte de plecare, cei doi prieteni s-au retras pe Rarău şi 
s-au rugat acolo, la mănăstire. Şi în Franța au dus o viață 
retrasă, cu multe lipsuri materiale. Cu toate acestea, s-au 
bucurat de viaţa liniştită de student şi mergeau împreună la 
cursuri. Cu oroare însă, Codreanu observă că la Grenoble 
studiau şaizeci de evrei români şi redactează broşura, 
tipărită la Grenoble, Autour de la question des bourses 
accordées par lEtat francais aux étudiants roumains.: În 
primul rând însă a pornit în căutarea acelei Franțe pe care o 
cinstea: cea a „castelelor şi turnurilor vechi”, Franța 
„creştină” şi „naţionalistă”. În castele şi mănăstiri visa la 
cavaleri şi la măreţia creştină a Evului Mediu. A fost 
deosebit de încântat de un monument al cavalerului de 
Bayard (cca 1476-1524), al „cavalerului făr' de teamă şi făr' 
de prihană”. „Mă afundam în trecut.” Exaltarea romantică 
pentru Evul Mediu, care-l marcase şi mai înainte, idealul 
cavaleresc, pe care-l cultiva din vremea când era la liceul 
militar, trebuie să fi restabilit echilibrul sufletesc al 
bărbatului care voia să fie cavaler şi ajunsese ucigaş. 

Un efect liniştitor îl avea şi natura Alpilor. Dragostea lui 
pentru munţi şi-a croit din nou drum prin amintiri. În 
Franța Evului Mediu a aflat însă şi confirmarea imaginii lui 
despre lume. În decembrie 1925, îi scria entuziasmat lui 
A.C. Cuza că găsise svastici în muzeul din Grenoble, pe 
materiale din secolul II d.Hr. În biserica Sfântul Laurenţiu a 
numărat toate svasticile în parte: nu mai puțin de cincizeci 
de astfel de simboluri erau legate acolo de crucea creştină. 
Codreanu găsise din nou ceea ce căuta.s 

Pe de altă parte, mai era şi viața modestă de zi cu zi. 
Împreună cu Elena  confecționa costume populare 
româneşti, ca să iasă la socoteală cu banii. Când Moţa, venit 
cu bani de acasă, a plecat să-şi îndeplinească serviciul 
militar, situația materială a cuplului s-a înrăutățit. Locuiau 
într-un sat de lângă Uriages les Bains, unde Codreanu lucra 


ca zilier, fiind adesea plătit doar în natură. Despre această 
perioadă se ştiu doar puţine lucruri. În jurul anului 1970, 
aproape jumătate de secol mai târziu, un admirator al lui 
Codreanu a vizitat satul şi a adunat mărturii de la locuitori.+ 
Oamenii îşi aminteau de un cuplu destul de tăcut, săritor, 
prietenos, dar sărac, care se bucura să poată povesti despre 
România. Fotografii de la gazda lui îl arată pe Codreanu în 
ipostaze necunoscute: la schi, împreună cu soţia şi cu 
cunoscuți francezi la o plimbare prin zăpadă, dar şi stând pe 
pat împreună cu Elena, cu pipa în gură, slab, gânditor. A 
recunoscut că era subnutrit din cauza sărăciei. Schiul, din 
acel moment sportul său preferat, l-a învăţat de la localnici, 
care l-au luat cu ei şi la vânătoare de mistreți. Ei au 
observat cum cuplul împărțea puţinele pachete primite 
cadou din țară săracilor de prin sat, sau cum îşi citea 
Codreanu cursurile pe câmp. Elena le mai povestea 
localnicilor despre trecutul lor politic, Codreanu, în schimb, 
tăcea. Cu gazdele lui a rămas în legătură încă mulți ani. 

La universitate a suferit mai întâi un eşec. În octombrie 
1926 a picat examenul, ceea ce l-a afectat puternic. Dar, 
cum părinții lui şi ai lui Moţa îi trimiteau bani şi, pe de altă 
parte, cultiva şi vindea legume, ca la laşi, a luat-o de la 
început. În februarie 1927 a trecut examenul. La 
rugămintea lui Moţa, care i-a povestit despre criza din 
LANC, în mai 1927 s-a întors în grabă în țară. 

În retrospectivă, Codreanu şi-a prelucrat experiența din 
Franța la fel cum făcuse cu impresiile de la Berlin: îi admira 
pe fermierii conservatori înstăriți, care se hrăneau mult mai 
bine decât țăranii români şi se interesau de politica 
economică. Francezii ar fi „un popor de o moralitate severă”, 
amenințat însă de „străini”, de „bogaţii tuturor neamurilor” 
şi condus de o elită „iremediabil compromisă”, fiind „sub 
influența iudeo-masoneriei şi a bancherilor ei”. A rămas cu 
resentimente puternice față de Paris şi Londra, dar făcea 


mare deosebire „între poporul francez şi statul masonic 
francez”. Din nou vedea acționând o „hidră” ce trebuia 
călcată în picioare, din nou credea însă în „învierea” 
poporului. În gândirea lui Codreanu, toate acestea trimiteau 
mai mult la România decât la Franța. El nu putea fi cu 
adevărat deschis față de ceva străin şi nou. Despre 
impulsuri intelectuale nu vorbeşte. Convins că văzuse încă o 
societate creştină tradițională care era amenințată în 
existența ei, s-a întors în ţară, cu forțe proaspete pentru un 
nou început politico-spiritual şi pentru noi violenţe. 


19. CONDUCĂTOR AL LEGIUNII 
ARHANGHELUL MIHAIL 


LA ÎNTOARCEREA SA, CODREANU A GĂSIT O ȚARĂ 
FUNDAMENTAL schimbată. În 1925, prințul moştenitor Carol 
renunțase la succesiunea la tron. Acest Hohenzollern slab 
de caracter preferase o căsătorie morganatică, la care a 
renunțat curând în favoarea unei vieți la Paris împreună cu 
amanta sa, Elena Lupescu, fiica unor evrei convertiți. În 
1926, cele două mari partide de opoziţie, Partidul Ţărănesc, 
puternic în Vechiul Regat, şi Partidul Naţional din Ardeal, s- 
au unit în Partidul Naţional-Ţărănesc. În acelaşi an au avut 
loc alegeri parlamentare. Din campania electorală, purtată 
cu o rară violență, a ieşit victorios Partidul Poporului, 
condus de generalul Averescu. În acelaşi timp, LANC, 
prezidat de Cuza, a obținut cel mai mare succes al său, 


trimițând zece deputaţi din bastionul său din nord-estul 
României la Bucureşti. În absența fiului, Ion Zelea 
Codreanu, membru al comitetului central al LANC, a vizitat 
împreună cu Cuza târgurile Moldovei, răspândind acolo, de 
regulă cu sprijinul preoţilor rurali, aceeaşi veche lozincă 
despre vina evreilor. Pentru campania electorală venise şi 
Corneliu Codreanu din Franța (din martie până în mai 
1926). Cuza însă nu-i ceruse acest lucru şi l-a făcut să o 
simtă. În ziua alegerilor, Codreanu a văzut cum jandarmii şi 
bătăuşii au blocat satele, iar oamenii LANC au fost bătuți 
până la sânge. Jandarmii trăseseră şi în el atunci când 
străpunsese o blocadă pe o stradă din județul Putna.. 
Ciocniri cu poliția a avut şi la Focşani.» 

Guvernul Averescu s-a prăbuşit curând, fiind înlocuit de 
unul nou sub conducerea lui Ion I.C. Brătianu. În 1927 au 
murit, odată cu Brătianu şi regele Ferdinand, cele două 
figuri-cheie ale politicii româneşti din primul sfert al 
secolului XX. Noul premier, Vintilă Brătianu, nu avea 
personalitatea fratelui său mort. Nici regența cu trei 
membri pentru prințul Mihai, născut în 1921, condusă de 
patriarhul Miron Cristea, nu avea suficientă autoritate. 
Violenţa în viața politică şi guvernarea autoritară a 
Partidului Liberal şi a Partidului Poporului încălziseră 
atmosfera până la punctul de fierbere. Partidul Național- 
Ţărănesc a adunat la Alba Iulia, în inima Transilvaniei, până 
la 100 000 de demonstranți, care au jurat, într-un limbaj 
mesianic, să lupte pentru o „Românie nouă, liberă” şi 
împotriva Bucureştiului, „blestemata capitală a regățenilor” 
(mai 1928). În decembrie 1928 au avut loc noi alegeri. Cu 
77,76 procente din voturi, Partidul Naţional-Ţărănesc a 
obținut o victorie copleşitoare în alegeri. Noul prim-ministru 
luliu Maniu susținea democratizarea, statul de drept, 
descentralizarea, sistarea politicii economice protecţioniste 
în detrimentul ţăranilor. LANC a fost pur şi simplu 


pulverizată. România părea să se fi reorientat spre centrul 
democratic. După un deceniu de guvernare autoritară sub 
conducerea potentaţilor din Vechiul Regat se preconiza 
„democratizarea României prin Transilvania”.+ 

Eşecul provizoriu al LANC avea mai multe cauze: 
societatea românească pornea spre noi țărmuri şi nu mai 
voia să ştie nimic despre antisemitismul monoman al 
notabilităților Moldovei. Acestea din urmă însă au stricat 
prietenia şi cu adepţii lor din rândul studenţilor — o ruptură 
ce a cuprins o parte a vechilor cadre. Ion şi Corneliu Zelea 
Codreanu s-au îndepărtat de mentorul lor A.C. Cuza. Acest 
lucru este sugerat de o scrisoare scrisă de tânărul Codreanu 
naşului său la 25 noiembrie 1925, de la Grenoble, prin care 
refuza să fie primit în comitetul central al LANC. „Tinerii” 
aveau altă părere în privința „mijloacelor de acțiune” şi 
preferau „libertatea de acțiune” față de comitetul central. El 
însuşi, adăuga Codreanu, fusese eliberat din funcția avută 
în comitetul regional Iaşi în septembrie 1924. Moţa fusese 
dat afară din Acţiunea Românească de la Cluj, din cauza 
actelor lui de violență. Codreanu promitea să apere 
întotdeauna, orice tensiuni ar apărea, onoarea lui Cuza şi 
„adevărul veşnic” pe care-l întruchipa acesta. În absenţa lui 
Codreanu au crescut resentimentele tinerilor care se vedeau 
nedreptățiți pe listele electorale ale LANC. Nici Codreanu n-a 
fost trecut pe liste. La 8 august 1926, mănăstirea Putna îşi 
deschidea porțile pentru o adunare a studenților LANC din 
gruparea „Generaţia nouă”, înființată de Tudose Popescu. 
Aceştia s-au ridicat împotriva notabilităților partidului, cum 
ar fi inginerul Bejan, colonelul Niculcea sau avocatul fascist 
Alexandru Bacaloglu. Demne de amintit sunt motivele: ce-i 
drept, Cuza predica violența, dar partidul său era totuşi loial 
sistemului, lucru de care se loveau şi studenții care erau 
gata de violență propriu-zisă. Aceştia au respins pretenția 
lui Cuza de conducător absolut. În lucrările istoricilor se 


pierde deseori din vedere faptul că activiştilor loiali Bisericii 
le repugna teologia blasfematoare a lui Cuza, în special 
combaterea Vechiului Testament. De altfel, vederile lui Cuza 
se loveau de împotrivire şi la alți conducători LANC. Acest 
lucru a fost subliniat la o şedinţă a conducătorilor LANC 
(printre aceştia numărându-se Grigore Bejan şi Vasile Trifu) 
care a avut loc în casa lui Cuza de la Iaşi pe 3 februarie 
1927. Participanţii au conchis că teoriile lui Cuza despre 
Vechiul Testament se aflau în afara liniei partidului şi 
priveau doar „adevărul ştiinţific”.s 

Înstrăinarea dintre Codreanu şi Cuza devine limpede în 
scrisorile trimise, între decembrie 1925 şi februarie 1926, de 
la Grenoble şi Uriages la laşi. Codreanu se adresa 
mentorului său plin de respect în formă, dar fără 
compromisuri în conținut. La 20 decembrie 1925 scria că se 
spovedeşte în fața lui Cuza: „Aceasta este spovedania mea. 
Să fie ceva prost într-însa, se poate. Dar sincer şi curat ca 
zăpada este totul”. Codreanu avea în vedere un sens 
aproape religios, de vreme ce folosea noţiunea de 
„îinvățătură” pentru ideologia lui Cuza şi înțelegea disputa 
drept una dogmatică. El se apăra împotriva acuzațţiei de 
erezie. „Nu cred că Dvs. veți putea să acționați cu aceeaşi 
tărie în lumea acțiunii, a practicii, aşa cum ați acționat în 
lumea gândirii”. Dumnezeu nu îl făcuse pe Cuza pentru 
acțiune. El, Codreanu, îşi dezvoltase reflecţiile privind 
„disciplina iubirii” şi „disciplina fricii”, pe care le punea în 
relație cu refuzul lui Cuza de a da Ligii un regulament clar şi 
ordine organizatorică. Codreanu spunea că nu doreşte să 
înlocuiască iubirea cu teama, dar totuşi dădea exemple din 
viața militară - teama soldaților în timpul atacului la 
baionetă, nevoia de un ofițer strict - şi menţiona pedepsirea 
„trădătorului” Vernichescu, pentru a justifica necesitatea 
unei discipline bazate pe frică. Chiar renaşterea Franţei avea 

loc, considera el, prin disciplină „prusacă”. Codreanu îi 


dădea ca exemplu pe Camelots du Roi - organizația de 
tineret a Action française —, dar şi pe Mussolini, pe care-l 
descria drept un organizator genial şi din ale cărui lucrări 
cita. 

A doua temă principală a scrisorilor este trădarea, mai 
precis purtarea lui Cuza cu cei „credincioşi” lui. Cuza îl 
înlăturase pe profesorul Şumuleanu din LANC. Codreanu 
critica vehement motivul: Şumuleanu criticase relația lui 
Cuza cu o domnişoară din laşi. De o asemenea purtare, 
îndreptată împotriva lui Hristos şi a Scripturii, spunea 
Codreanu, s-ar fi putut bucura doar evreii, „fiii Satanei”. 
Cuza eşuase moral în calitate de conducător, aducându-i pe 
studenți într-o situație imposibilă. În al doilea rând, 
Codreanu îl apăra pe tatăl său: acesta avea multe defecte, „ii 
place să se laude, să exagereze importanța persoanei sale”, 
dar poseda şi multe calități şi era unul dintre cei mai vechi 
adepți ai lui Cuza. Foarte mâhnit se arăta Codreanu de 
afirmaţia lui Cuza că „mişcarea națională” nu datora nimic 
celor dispăruți în străinătate. El, Codreanu, stătuse 
paisprezece luni şi două săptămâni în închisoare, şi abia în 
urma epuizării fizice totale - cu un puls de doar 54 de bătăi 
pe minut - luase hotărârea de a pleca în Franţa ca să prindă 
din nou putere. Îi amintea lui Cuza că LANC nu era opera 
lui, nici ca idee, nici din punct de vedere organizatoric. 
Națiunea română, arăta Codreanu, era amenințată de evrei 
în existența ei. O tratare teoretică a acestui pericol nu era 
suficientă. 

Nefiind destinate publicităţii, aceste scrisori sunt o 
mărturie prețioasă pentru gândirea lui Codreanu în această 
fază a vieții sale. Cuza i-a rămas mentor spiritual, dar 
altminteri relaţiile s-au rupt. Codreanu vedea modelul 
mişcării în fascismul italian şi francez. Gândirea lui de 
inspirație militară, care se învârtea în jurul unor categorii 
precum „credință”, „loialitate”, „onoare” şi „trădare”, reiese 


foarte limpede. În ochii lui, Cuza era slab - politic, 
organizatoric, moral. A.C. Cuza, scria el în aprilie 1929, este 
„omul de la Turtucaia al mişcării naționale”. La Turtucaia, 
pe Dunăre, armata română fusese lovită decisiv de trupele 
bulgăreşti şi germane la începutul lunii septembrie 1916, 
din cauza unei erori a conducerii. Un om cu vederile 
militariste ale lui Codreanu nu şi-ar fi putut încheia mai 
aspru socotelile cu persoana care îi fusese spiritus rector.s 

La 18 august 1926, Cuza a convocat „Marele Consiliu” al 
LANC, unde conflictul cu cei doi Codreanu a atins un prim 
punct culminant. Adepții acestora au cerut instituirea unui 
comitet director în locul domniei de monopol a lui Cuza şi 
numirea tânărului Codreanu ca secretar general, precum şi 
respectarea statutului partidului. lon Zelea Codreanu 
boicotase această întrunire, iar majoritatea studenților i-au 
urmat exemplul. Moţa şi Gârneaţă se gândeau la o nouă 
ligă, sub conducerea lui Codreanu-tatăl. Tudose Popescu şi- 
a întins tentaculele spre Pamfil Şeicaru şi Nae Ionescu, doi 
ziarişti bucureşteni celebri, care, mai târziu, au devenit 
eminențele cenuşii ale legionarilor. În lupta din interiorul 
partidului, Moţa s-a declarat de partea prietenului său 
Corneliu, „singurul om energic”. La 11 septembrie 1926, 
Codreanu-tatăl a fost exclus din LANC. Împreună cu el, şi 
alți oameni de vază au fost înlăturați de Cuza. Ei au 
constituit „LANC-Statutar”, făcându-se referire la încălcarea 
statutului partidului de către Cuza. Acesta însă a găsit din 
nou sprijin printre studenți când, în februarie 1927, l-a 
apărat pe Nicolae Totu, ucigaşul studentului evreu David 
Falik, la Cernăuţi. La 9 septembrie 1926, Corneliu 
Codreanu a comunicat, de la Pinet d'Uriage, retragerea sa 
din comitetul central al LANC; nu mai voia să „lupte” decât 
ca publicist şi cerea - evident, necunoscând întreaga 
ruptură - o coloană în ziarul lui Cuza, Apărarea Naţională. 
Camarazilor săi le-a scris că, dacă ar fi în România, s-ar 


implica în favoarea adevărului cu aceleaşi sentimente cu 
care a trecut la faptă împotriva lui Manciu (aceasta este o 
recunoaştere clară a vinovăţiei de omor cu premeditare în 
cazul prefectului poliției). Cuza rămânea pentru el o 
„icoană”, dar, totuşi, „chacun à son plaisir” .7 

Pe fondul acestor conflicte îl îndemnase Moţa pe prietenul 
său Codreanu să se întoarcă de la Grenoble. La 24 mai 1927 
cuplul s-a întors în România, ajungând în locul natal al lui 
Moţa, Orăştie, unde acesta din urmă se retrăsese după 
serviciul militar, rupând legăturile cu activiştii aflați în 
dispută. Călătoria a continuat până la Bucureşti, unde 
Codreanu şi Moţa s-au întâlnit cu Tudose Popescu şi Ion 
Sârbu într-o berărie, fiind informaţi despre conflicte. 
Văcăreştenii s-au adunat şi au dus la sfinţit într-o biserică 
icoana din perioada detenției. Cu această ocazie, Codreanu 
a ținut un discurs programatic: dorea să devină dictator 
absolut al unei LANC reunificate, pornind la luptă hotărâtă 
împotriva evreilor. „Cine va şovăi în această clipă, va trebui 
să cadă.” Întorcându-se la Iaşi, a anunţat în fața delegaților 
Centrului Studenţesc lupta cu toate mijloacele, „de la condei 
până la revolver”. Încercarea sa de a-i lega pe toți cei 
prezenți prin jurământ a eşuat. Activiştii s-au despărțit în 
rugăciune. La 26 mai, disidenții LANC au ţinut o întrunire la 
hotelul Europa din Bucureşti. Din nou au criticat polemica 
lui Cuza împotriva Vechiului Testament şi autoritarismul 
său. O încercare de mediere a lui Codreanu a dat greş. 
Lipsit de mijloace cum era, a trebuit să împrumute bani 
tocmai de la acolitul lui Cuza, Bejan.s 

Primele zile în România ne arată un Codreanu întors din 
Franța sărac, dar refăcut şi trecând la fapte cu fanatismul şi 
disponibilitatea pentru violență dintotdeauna. Nu se observa 
la el moderație, ci, dimpotrivă, voința de a acţiona după un 
plan precis. La 15 iulie, le-a promis la Bucureşti 
conducătorilor studenților că în şase luni va aduce un nou 


avânt în cadrul mişcării. Zece zile mai târziu, la ora 10 
dimineața, văcăreştenii şi-au luat rămas-bun de la A.C. 
Cuza şi, în ciuda avertizărilor acestuia, s-au dezlegat de 
jurământul lor. Acest lucru a încheiat un drum pe care 
Codreanu, cu o lună în urmă, îl exprimase într-o formulă 
concisă în „Ordinul de zi nr. 1”: „Astăzi, vineri, 24 iunie 
1927 (Sf. loan Botezătorul), ora zece seara, se înființează: 
«Legiunea Arhanghelul Mihail», sub conducerea mea. Să 
vină în aceste rânduri cel ce crede nelimitat. Să rămână în 
afară cel ce are îndoieli. Fixez ca şef al Gărzii de la Icoană pe 
Radu Mironovici”.e 

După o lună de concentrare a rezerviştilor la Regimentul 
de infanterie 25 de la Vaslui, a urmat lovitură după lovitură. 
La 6 august, Codreanu şi Moţa au publicat la tipografia 
tatălui lui Moţa primul număr al noului lor ziar, cu nume 
programatic: Pământul strămoşesc. La 9 august, activiştii 
grupărilor antisemite au participat la un congres studențesc 
la Neamţ, în regiunea deluroasă de la poalele Carpaţilor 
Orientali. Starea de spirit era încordată, iar participanții 
presupuneau, pe bună dreptate, că în rândurile lor se află 
colaboratori ai serviciului secret al Siguranţei. Codreanu i-a 
cerut public lui Cuza să se retragă. Ruptura se arăta 
completă. Cuza: „Nu am nevoie de nici unul dintre voi, cu 
toate că v-am hrănit sufleteşte”. Codreanu: „Vom curăța pe 
toți ca pe nişte câini răpânoşi”. La 10 august, Codreanu 
anunța planul de a publica o revistă în franceză, L'Archange 
Michel, pentru a combate „calomniile” internaţionale. Între 
15 şi 17 august, legătura dintre cele două familii ale 
conducătorilor tinerei Legiuni s-a făcut mai strânsă prin 
căsătoria lui Moţa cu lridenta Codreanu, pentru care 
venerabila mănăstire Neamţ şi-a deschis biserica. La 28 
august, Codreanu a organizat în stațiunea montană Vatra 
Dornei, populată de numeroşi evrei, o manifestaţie împotriva 
„viperei jidoveşti”.» 


La congresul de la Neamţ, care fusese sprijinit financiar 
de starețul Nicodim Munteanu, un vechi cunoscut al tatălui 
lui Codreanu, văcăreştenii şi Codreanu au pus bazele 
ideologice şi organizatorice ale Legiunii Arhanghelul Mihail. 
În rezoluţia de la Neamţ au hotărât ca, pe baza doctrinei lui 
Cuza, să creeze o „organizaţie [...] independentă [...] 
tinerească” în vederea „rezolvării problemei jidoveşti”, 
organizație ai cărei membri puteau fi în continuare, 
individual, activi în LANC. Sub deviza „Faţa la duşmani”, 
„tinerețea sufletului, adică curăţenia în viață, avântul şi 
dezinteresarea în luptă” va trăi în „credință, muncă, ordine, 
ierarhie şi disciplină”. Acest tineret „va lovi în hoț, în 
corupător, în trădător, în intrigant şi în laş”, va trece la fapte 
în locul vorbelor şi va crea, prin educarea strictă a societăţii, 
o „Românie nouă”. Organizaţia va fi condusă de un comitet, 
completat de un consiliu format din foştii lideri ai 
studenților. În fiecare judeţ vor fi aleşi într-un senat membri 
în vârstă de peste 50 de ani. Mişcarea se împărțea în patru 
secțiuni: mai întâi, „Frăţiile de Cruce”, existente încă din 
1924, ale elevilor în vârstă de până la 19 ani; în al doilea 
rând, „Protecţia Legiunii”, pentru bărbații adulți; în al treilea 
rând, „Ajutorul” legionar şi, în al patrulea rând, „Secțiunea 
internațională”, pentru românii din străinătate. La 1 
septembrie 1927, Codreanu a publicat un apel în Pământul 
strămoşesc: „Victoria va fi a noastră! Fă-te părtaş al acestei 
victorii şi «Ţara te va binecuvânta.” 

12. „Grupul nr. 1 de legionari ai «Arhanghelului Mihaib” la Iaşi. 
Portul popular şi salutul roman leagă tradiția românească de 
fascismul modern (Pământul strămoşesc, 9/1927). 


Astfel, Codreanu îşi crease o organizație proprie. Poliția 
stătea cu ochii pe el şi urmărea şi sciziunea antisemiţilor în 
cei care se conformau sistemului şi cei care erau adepții 
violenței fățişe. Dar altminteri nu prea acorda nimeni atenție 
grupului sectar care se aduna în jurul unei icoane sfințite. 
Legiunea lui Codreanu mergea cu totul împotriva spiritului 
timpului. Ideile şi devizele ei erau cunoscute de dinainte de 
război. Fanatismul agitat al văcăreştenilor părea depăşit. 
Umblând prin sate în toamna anului 1926, Ion Zelea 
Codreanu se plângea la manifestaţiile ținute în Bosanci, 
Suceava şi Uideşti că e greu de luptat dacă într-un sat ca 
Bosanci apar abia vreo 30-40 ascultători. Nici la Casa 
Germană din Rădăuţi nu s-au găsit mai mult de 30 de 
oameni dornici să asculte tiradele antisemite ale lui 
Codreanu bătrânul: evreii trebuiau să lucreze pe câmp, 
creştinii să nu cumpere de la evrei, era necesar ca evreilor 


să li se retragă dreptul de a vinde băuturi alcoolice şi să li se 
ia 90% din capitalul obținut prin înşelăciune, evreii urmau 
să fie trimişi cu vapoarele în Anglia. Se înțelege că în anul 
1927, când România s-a reorientat spre centru, iar LANC a 
dispărut din Parlament, un observator nu prea putea lua în 
serios mistica văcăreştenilor.» 


20. SECTANT 


ÎNTRE 1927 ŞI 1929, „OAMENII ARHANGHELULUI”, aşa cum erau 
numiți în rapoartele poliției, s-au ocupat cu organizarea 
internă şi consolidarea ideologică a micului lor grup. La 
început au continuat să activeze mai ales în lumea 
universitară, iar raza lor de acţiune s-a extins doar lent spre 
alte zone: căminul cultural de la laşi, pentru a cărui 
administrare s-au judecat îndârjit în 1928-1929 cu Cuza şi 
Bejan şi, în cele din urmă, cu succes - ocazie cu care 
Codreanu, la 10 aprilie 1928, l-a agresat pe Bejan în casa 
acestuia, lovindu-l brutal; cărămidăria de la Prut; târgurile 
populate cu mulți evrei; câteva mănăstiri şi sate din estul 
României. 

Cercetările asupra fascismului au insistat cu oarecare 
delectare asupra ritualurilor mişcării. La 8 noiembrie 1927, 
sărbătoarea Arhanghelului Mihail, la laşi s-a ţinut într- 
adevăr o ceremonie al cărei caracter neobişnuit are darul să- 
l uimească pe un observator din afară. Totuşi, nici ideile sau 
punerea în scenă (port popular, slujbă religioasă, rugăciune, 


pomenirea marilor domnitori şi eroi) nu erau noi, nici 
numărul participanţilor - numai patruzeci - nu era 
însemnat. Nici cultul în jurul „pământului strămoşesc” nu 
surprinde, poate cel mult faptul că oamenii lui Codreanu 
purtau la gât săculețe cu țărână din toate locurile bătăliilor 
simbolice din istoria românească. Bine-cunoscută era şi 
retorica despre neamul românesc de azi care se întoarce cu 
strigătele-i tânguitoare către falnicii strămoşi. Aşa vorbise 
tatăl lui Codreanu deja cu opt ani înainte, la Putna.: 

Ideologic, micul grup propaga lozinci vechi: infiltrarea 
României cu elemente străine, sprijinită cu multe cifre. Prin 
comparație, retorica militantă ardelenească a lui Moţa 
împotriva revizionismului maghiar şi a „economismului” lui 
Cuza era de-a dreptul originală. Între timp, bătrânii domni 
din LANC-Statutar continuau să-şi debiteze tiradele urii. La 
26 mai 1928, de pildă, în fața a 1 000 de oameni strânşi în 
Dom polski (Casa Polonă) din Suceava, pe lângă tatăl lui 
Codreanu s-a manifestat şi sociologul cernăuțean Traian 
Brăileanu împotriva „păgânilor jidani”, a „liftei evreieşti”, a 
politicienilor cumpăraţi de băncile evreieşti, a liberalilor 
„jidăniţi” şi a Partidului Naţional-Ţărănesc. Chipurile, nici 
măcar sovieticii nu îi mai suportau pe evrei, astfel încât îl 
neutralizaseră pe Troțki. Codreanu-tatăl a punctat emfatic 
că pe acest pământ sfânt n-aveau dreptul să trăiască decât 
creştini, căci evreii nu îşi vărsaseră niciodată sângele pentru 
el.2 

Noi însă erau formele de organizare: Codreanu i-a 
încredințat lui Radu Mironovici conducerea Frățiilor de 
Cruce legionare. Liceenii care sprijiniseră până atunci 
dreapta radicală erau acum incluşi într-un cadru organizat. 
Codreanu îşi trăia bucuria reglementărilor militare şi prin 
stabilirea unui regulament de ordine interioară pentru 
căminul cultural din laşi. Nou şi tipic era şi militantismul 
propagat în ziarul Pământul strămoşesc: „Legionar, să nu 


faci niciodată nedreptate în viața ta. Nu te uita la vorbele 
lumii, la răutatea ei. Când conştiinţa ta îți spune că 
adevărul şi dreptatea e cu tine, tu nu te vei retrage şi nu te 
vei pleca. Vei rezista pe poziție ca o stâncă. Nu ataca. 
Rezistă. Dar de va veni vremea atacului, te vei transforma în 
fulger. Vei lovi! Vei rupe! Vei arde! În urma ta să nu cimâies 
decât cenuşa duşmanului”.+ 

Studenţii se comportau la fel ca în anii de dinainte: la 
congresul studenților de la Oradea (4-6 decembrie 1927), un 
oraş cu majoritate maghiară, respectiv iudeo-maghiară, au 
săvârşit un pogrom sălbatic care a făcut vâlvă pe plan 
internaţional, fiind însă celebrat de legionari ca 
„autoapărare instinctivă”. Totuşi, devenea limpede că 
studenții cuzişti şi cei legionari mergeau pe căi diferite. 
Codreanu sperase în van să joace un rol de frunte la congres 
şi să preia controlul asupra studenților cuzişti din Asociaţia 
Studenților Creştini. Acest lucru a dat greş; cei zece 
legionari constituiau printre cele 250 de persoane care 
făceau parte din delegaţia de la Iaşi doar o mică minoritate. 
Se pare că Codreanu nu s-a numărat printre conducători în 
timpul violențelor.: 

Netulburat de eşecuri, Codreanu lucra la „educația” celor 
care-l urmau. Îi ducea „încărcaţi de poveri [...] prin ploaie, 
vânt, căldură tropicală sau noroaie [...], escaladând stânci”, 
pentru a face din ei „oameni de voință, care să privească 
drept şi să se comporte cu bărbăție față de orice greutate”.s 

Ion Moţa a preluat rolul mentorului. Cea mai importantă 
scriere programatică a sa a fost redactată în iulie 1927, ca 
meditaţie în faţa icoanei Arhanghelului. „În aceste clipe de 
zămislire nouă, să fie spus clar şi hotărât, spre a imprima 
caracterele noului sistem născând: lumină din lumină”. Opt 
ani mai târziu, Codreanu a preluat această idee: Legiunea ar 
fi „un ordin şi un regiment”. Codreanu şi Moţa, cei doi 
cumnați, se completau reciproc la conducerea Legiunii: 


organizatorul şi ideologul. Un psihoistoric a privit perechea 
ca o uniune între un „autoritar primitiv-impulsiv şi 
sentimental-mistic” şi un „agresiv reprimat”.7 

Începuturile Legiunii au fost finanțate - aşa cum se va 
întâmpla şi mai târziu - prin donaţii de la membri şi 
simpatizanți din Moldova, Basarabia, Bucureşti şi Cluj, 
sumele cele mai mari (6 000 lei) fiind plătite de Frăţiile de 
Cruce. Poliția observase că moşierul Hristache Solomon din 
Focşani şi generalul Macridescu erau principalii donatori de 
bani. Pentru a putea cumpăra o camionetă, Codreanu a 
înființat în primăvara anului 1928 „Comitetul de 100”, ai 
cărui membri plăteau lunar câte 100 de lei. Erau ofițeri, 
ingineri, avocaţi, negustori, precum şi nu puţine femei care 
creau astfel baza materială a Legiunii.s 

Poliția urmărea călătoriile lui Codreanu prin țară. S-a 
creat, în tăcere, o nouă rețea. Nu numai instrucţia avea 
caracter militar; anii petrecuţi la liceul militar i-au inspirat 
lui Codreanu şi forma organizatorică de bază a „cuibului”, 
care avea între trei şi treisprezece membri. Călătoriile la sate 
serveau înființării unor astfel de celule. În acest sens, 
Codreanu se sprijinea pe o rețea de mănăstiri, fiindcă fără 
ajutorul monahilor şi al maicilor înaintarea dorită de el în 
zonele de la țară ar fi fost dificilă. Un nucleu de mănăstiri 
simpatizante era constituit de mănăstirile Văratec, Agapia şi 
Neamţ, Codreanu spunând în 1934 că maicile de la Văratec 
îi sunt cele mai bune prietene.» Stareța Zenaida Racliş de la 
Văratec a publicat chiar texte antisemite în Pământul 
strămoşesc. Cât de departe ajungeau ramificaţiile în județul 
Neamț ca bastion legionar o arată un raport al poliției din 
anul 1938 despre comandantul Gărzii Regale, generalul 
Coroamă, bănuit de simpatii legionare: starețul mănăstirii 
Bistrița, o maică de la Văratec, mai mulți ofițeri şi angajaţi 
ai prefecturii erau suspectați. 


Când nu era plecat în marşuri sau pe la mănăstiri, 
Codreanu ducea o viață modestă. Trăia într-o cameră 
împodobită cu fotografii şi obiecte de cult din „luptele” lui, în 
casa socrilor săi de pe Strada Florilor din Iaşi. Zilele treceau 
cu întruniri care aveau un efect demoralizant, din cauza 
numărului mic de participanţi. La 16 aprilie 1928, 
Codreanu i-a adunat pe cei loiali lui la laşi şi a propus 
întemeierea unui partid ca ramură a Legiunii, în care să fie 
cooptați activişti mai în vârstă şi cu experiență. După 
experiențele cu stilul de conducere autoritar al lui A.C. 
Cuza, a propus un comitet cu trei membri în fruntea 
partidului, care ar fi trebuit să se numească „Partidul 
Naţional Social” sau „Partidul Naţional Creştin”. Ideea 
socialismului național apăruse deja în timpul tulburărilor de 
la Iaşi, iar un „Partid Naţional Creştin” va întemeia A.C. 
Cuza împreună cu Octavian Goga în 1935. Propunerile de 
denumiri sunt indicaţii clare în privința orientării ideologice 
a gândirii lui Codreanu. Practica socială a partidului trebuia 
să fie caracterizată de manifestații paşnice (conferinţe, 
baluri, serbări) — în mod vădit, violența dezlănțuită adusese 
mai puţine roade decât se aşteptase activistul violent şi 
asasinul Codreanu. Raza de acţiune cuprindea Moldova 
centrală şi de nord (Fălciu, Roman, Neamţ, Fălticeni, 
Botoşani, Dorohoi), aşadar zona de acţiune a vechiului 
partid al lui Cuza şi lorga. La 6 septembrie 1928, 
mobilizarea a fost şi mai redusă. În grădina de zarzavat a 
nobilei ieşence Constanța Ghica n-au venit nici măcar zece 
bărbaţi ca să asculte tirada lui Codreanu despre delapidarea 
posesiunilor statului şi consideraţiile sale asupra „terorii” 
exercitate de Partidul Liberal. Şi la o şedinţă din 9 
septembrie au apărut doar câţiva membri loiali (Nicolae 
Totu, Ion Moţa, Ilie Gârneaţă, Mihail Silaghi, Ion Butnaru, 
Radu Mironovici şi câțiva studenți). Potrivit unui raport al 
poliției, Codreanu nu încerca să respecte o ordine de zi, ci 


sporovăia cu camarazii săi, întrebându-i apoi pe fiecare 
personal dacă au arme. După spusele poliției, Codreanu era 
profund dezamăgit şi nu avea încredere nici în cei din 
anturajul cel mai apropiat. Cu toate acestea, îşi urmărea 
planurile cu încăpățânare: pregătea trimiterea circularelor 
care, până la moartea sa, urmau să facă parte dintre cele 
mai importante instrumente ale conducerii Legiunii (prima a 
fost trimisă la jumătatea lunii noiembrie 1928); se îngrijea 
de extinderea grădinii de zarzavat de la laşi, de publicitate 
pentru noi abonamente la ziarul Pământul strămogşesc, 
precum şi de continuarea activității la cărămidăria din 
Ungheni. În toamna anului 1928 a deschis acolo, împreună 
cu camaradul său de înalt rang nobiliar de la Dealu, Grigore 
Ghyka, un birou de avocatură şi notariat, unde voia să 
angajeze şi jurişti stagiari cu convingeri legionare. Nu putea 
însă trăi din această activitate, iar statutul de mic avocat de 
provincie nu prea se potrivea cu imaginea de luptător.» 

În a doua jumătate a anului 1928, Codreanu a făcut două 
bilanțuri distincte. La 15 noiembrie 1928 a publicat o 
analiză cu privire la sfârşitul guvernării liberale în România. 
„Colosul politic” s-ar fi prăbuşit. În ciuda acestei metafore, 
Codreanu constata că deceniul dintre 1918 şi 1928 nu 
produsese un echilibru politic. El analiza noul sistem al 
partidelor în felul următor: „O extremă stângă sortită la o 
veşnică opoziție: partidul țărănesc şi muncitorii. O extremă 
dreaptă: mişcarea națională. Datorită însă în cea mai mare 
măsură căderii neaşteptate a mişcării naţionale, pe care a 
distrus-o însuşi preşedintele ei, echilibrul politic care tindea 
să se înfiripeze s-a zdruncinat. Slăbirea mişcării naționale a 
adus înaintarea partidului țărănesc şi ocuparea de către 
acesta a direcţiei statului. Acest eveniment va schimba 
echilibrul politic şi îl va fixa, după cât se pare, astfel: 
liberalii şi național-țărăniştii, partide de guvernământ. 
Socialiştii, mişcarea muncitorească şi fracțiunea Dr. Lupu, 


extrema stângă. Mişcarea națională: extrema dreaptă. Deci, 
după câte se pare, cel dintâi efect al venirii în putere a 
național-țărăniştilor va fi: dispariția totală a partidului 
Averescu. O părere pe care desigur în primul rând 
averescanii vor primi-o cu o bună doză de ironie. În orice 
caz, aceasta este părerea mea. Ce să faci! Vorba românului: 
unde dai şi unde creapă”. De la Partidul Naţional-Ţărănesc 
nu aştepta prea multe: şi acesta va face, în cele din urmă, 
abuz de putere, sprijinindu-se pe jandarmerie pentru a-şi 
urmări interesele în mediul rural. Nici în privința politicii 
economice nu credea noul guvern în stare de prea multe: 
„Azi democraţia înseamnă: vorbă multă şi treabă puţină. lar 
când lumii îi place să muncească puțin şi să vorbească 
mult, libertatea nu dă roade prea bune. Un regim de 
constrângere a mulțimilor către bine este mai eficace, dar e 
în contradicţie cu principiile partidului. O excitare a 
energiilor morale a națiunii este şi mai bine, dar ei au luat 
totdeauna în  deridere musolinismul”. La deschiderea 
economiei româneşti şi perspectiva obținerii de credit în 
străinătate se raporta cu lozinci antisemite: „România 
devine o sclavă modernă, la dispoziția jidănaşilor din lume!” 
Acest text ni-l arată pe politicianul Codreanu: admirator al 
lui Mussolini, duşman al democraţiei şi al partidelor şi 
antisemit. Însă el nu era mai mult decât un spectator 
nepoftit al vieţii politice. În clipa ridicării democratice a 
României, el şi adepţii săi stăteau pe margine şi criticau. 
Textul lui nu oferă propuneri constructive sau soluții 
politice. 

Cu totul altfel se prezenta cel de-al doilea bilanț, care se 
referea la mica lui mişcare, şi nu la întreaga ţară. În august 
1928, Codreanu scria că, în timp ce Pământul strămoşesc 
sărbătorea abia un an de la apariţie, oraşul Carcassone îşi 
sărbătorea două mii de ani de existență. Şi ei ar avea încă 
două mii de ani în față, dar primul an ar fi cel mai greu, 


când plugul trebuie să tragă brazdele pentru prima dată; de 
aceea, se roagă în genunchi Domnului şi sfântului ocrotitor 
al Legiunii. Toate acestea nu sunau triumfal; mişcarea mai 
puţin viețuise, cât supraviețuise. Codreanu o prezenta pe 
aceasta ca pe „o mică trupă de oameni tineri, izolaţi de toată 
lumea, neavând nici o legătură cu nici un fel de organizație, 
şi nici o rădăcine în lumea veche [...]. Ea tinde să fie izvorul 
de viață nouă a neamului băştinaş dintre Nistru şi Tisa, 
peste care s-au înstăpânit puzderia de venetici, de hoți şi de 
mişei. Mica trupă poartă numele Arhanghelului Mihail, 
biruitorul puterilor Răului, răzbunătorul nedreptăţilor”.» 
Romantismul medieval şi mitul gliei strămoşeşti păleau în 
fața a ceea ce-i mişca pe legionari: convingerea unei lupte 
eshatologice. Sabia de foc a arhanghelului nu era o metaforă 
pentru ei. Codreanu şi ai săi credeau că se luptă efectiv cu 
puterile iadului. 

Şi 1929 a fost un an al paşilor mărunți. În martie a 
călătorit la Bucureşti ca să plătească o datorie la Banca 
Franco-Română şi să aplaneze unele conflicte studenţeşti. 
La 13 aprilie s-a întors la Iaşi. În mai 1929 l-a apărat pe un 
adept şi l-a vizitat pe un activist care fusese rănit cu o armă 
de foc de un evreu. La 13 iulie a ajuns, la ora 23.40, la 
Rădăuți, unde a fost primit de 40 de legionari. A înnoptat la 
internatul de băieţi al liceului Eudoxiu Hurmuzachi, iar la 4 
dimineața a pornit în marş spre Putna, unde se sărbătoreau 
425 de ani de la moartea lui Ştefan cel Mare. Mănăstirea a 
păstrat însă distanța, refuzându-i lui Codreanu şi celor 
cincizeci de adepţi care erau împreună cu el sfințirea 
drapelelor. La miezul nopții s-a întors la Iaşi, de unde s-a 
dus pe Rarău („Eu aş putea spune, sunt copilul acestui 
schit”). Poliția l-a observat apoi la Huşi, la Văratec şi la 
mănăstirea Neamţ. Se simțea primit „ca în familie”. 
Monabhii şi maicile deveniseră, după studenți şi notabilități, 
cele mai importante ajutoare ale tinerei Legiuni. În 


Codreanu, fire mistică, vedeau o rudă spirituală. La 
începutul lunii septembrie a continuat disputa cu cuziştii în 
privința căminului cultural de la Iaşi şi a plecat apoi la 
Bucureşti pentru a pregăti un congres al LANC. În Moldova, 
a ținut conferințe despre eroul lui preferat, Ştefan cel Mare, 
şi anume la căminul cultural din laşi şi la Bereşti. La 10 
decembrie 1929 i-a chemat pe şefii de cuiburi la o primă 
întrunire. Acesta era cursul obişnuit al propagandei 
antisemite în Moldova. 

La 8 noiembrie 1929, Codreanu a asistat la laşi la 
defilarea adepților săi sub conducerea lui Ion Blănaru, prilej 
cu care s-a putut vedea cât de mică era oştirea oamenilor 
Arhanghelului (330 de bărbați), dar şi faptul că Codreanu 
nu se lăsa deloc descumpănit de acest lucru. Pentru el era 
important să aibă „ostaşi” care să-i accepte pretenţia de a 
conduce. După sunetul trompetelor şi salutul roman al 
fasciştilor, a strigat: „Trăiască poporul român la el acasă! 
Trăiască M.S. Regele Mihai I!” La predarea drapelelor, a 
îndemnat la apărarea acestora şi a mormintelor strămoşilor. 
Apoi, oamenii Arhanghelului au mărşăluit prin oraş până la 
Mitropolie. 

Codreanu anunța când planul de a crea asociații 
militante de studenți, după model german şi austriac, când 
ideea de a forma „batalioane de muschetari” pentru o 
„lovitură în stil mare”. Activitatea politică în satele Moldovei 
îi lua o mare parte din timp. Căuta să-i câştige pe cuzişti de 
partea sa, adâncind astfel schisma în extrema dreaptă. Cu 
oamenii cei mai de încredere, precum Radu Mironovici, 
inginerul Blănaru şi moşierul Hristache Solomon, umbla cu 
maşina prin regiunile rurale. La un moment dat, Codreanu 
s-a gândit să arendeze moşia organizatorului nunții lui, 
generalul Macridescu, din satul Dălhăuţi (județul Râmnicu 
Sărat), pentru ca apoi să viziteze la Brăila un avocat şi un 


pensionar care aveau acolo influență în rândul radicalilor de 
dreapta. 

În ceea ce priveşte perioada de la jumătatea anilor 1920, 
dispunem de o sursă unică până acum: corespondența lui 
Codreanu cu un lider regional, activistul LANC Marcel Adam 
de la Dorohoi, care avea să ia parte la pogromul din vara lui 
1940. La 1 august 1925, Codreanu l-a însărcinat să 
organizeze o serbare la Dorohoi, ca să strângă bani pentru 
construcția căminului cultural de la Iaşi. Cu Adam el a făcut 
un schimb de idei pe tema scindării antisemiţilor în cuzişti 
şi legionari. Astfel, la 10 martie 1928, scria: „Eu respect 
părerile şi convingerile fiecăruia. Urăsc însă pe cei perverşi 
şi pe cei care mă atacă necinstit. Pe ceilalți, chiar dacă nu 
merg pe calea mea, îi stimez [...]. În ce mă priveşte, şi eu 
sunt fiul lui Cuza, totuşi nu-l mai pot urma pentru că 
conştiinţa mea îmi spune că drumul pe care a apucat el de 
la 1925, luna august, este contrar intereselor neamului meu 
şi țării mele. Între dragostea de părinte şi datoria noastră de 
soldaţi către ţară, noi toți cari am avut norocul să 
cunoaştem toate chestiunile [...], toţi din grupul nostru de 
sacrificiu şi luptători cu arma, am ales în genunchi şi cu 
crucea în mână pe cea de a doua. Organizația noastră de 
tineri nu impune lumii! Ce pot face nişte tineri? Perspective 
şi posibilități nu sunt”. În mod limpede, Codreanu suferea 
din cauza scindării antisemiților. Ideologic, se declara în 
continuare de partea lui A.C. Cuza, însă ridica pretenții 
autoritare la putere, vorbind, ca un monarh, de „neamul 
meu” şi „țara mea”. Acest lucru contrastează cu viziunea 
pesimistă asupra propriilor posibilități. Oricum, totul este 
pătruns de o concepţie maniheistă despre prieteni şi 
duşmani, de ideea sacrificiului şi a ostăşiei eroice. El aşază 
„datoria” deasupra „dragostei” (aici, înțeleasă ca loialitate 
față de figura părintească a lui Cuza). Pe adversari îi împarte 
în cei vrednici de „stima” lui şi „perverşi”. Acesta era modul 


său aparte de a înțelege onoarea, pe care îl dăduse la iveală 
deja ca student şi pe care îl preluase din casa părintească şi 
de la liceul militar. Sesizăm aici violența ostăşească, violența 
în acord cu propriul cod al onoarei, ura față de adversari şi 
mai ales credința în propria misiune, dar şi - lucru 
important pentru înțelegerea lui Codreanu - îndoiala pe care 
caută să o mascheze prin activism. 

Putem pătrunde mai departe în universul de idei al lui 
Codreanu examinând o scrisoare din 8 iunie 1930, menită 
să-i aducă mângâiere lui Adam, care se îmbolnăvise: „Dragă 
Adam, cu surprindere şi tristeţe aflu că ai căzut bolnav. În 
privința aceasta cred următoarele: 1) curaj: tu nu poți fi 
unul dintre aceia pe care să-l învingă microbul, ci din 
potrivă vei trebui să te înalți asupra lui şi să-l striveşti. 2) 
Pentru aceasta, ca într-un adevărat războiu pe care trebuie 
să-l duci în contra boalei, trebuie să iei cu precauție toate 
măsurile”. Îi recomanda, pe puncte, a) şi b), să plece la 
Bârnova şi să se îngrijească acolo, iar pe soție şi copil să-i 
trimită la părinți. Aşa va fi din nou „voinic şi sănătos”. Apoi 
trecea la chestiuni politice: „Chestiunea mişcării. Da! Voiu 
intra în județul Dorohoiu şi voiu începe organizarea. Nu ştiu 
de voiu găsi oameni şi nu ştiu de voiu găsi un om. Oricum 
voiu da drumul luptei. Aştept să vină maşina de la Turda şi 
voiu veni spre Dorohoiu. Acolo nu ştiu unde voiu găsi un 
cal, căci am de gând să străbat călare Valea Siretului şi apoi 
Valea Prutului”. 'Tipice pentru Codreanu sunt împărțirile în 
secțiuni numerotate sau dispuse alfabetic; tipice sunt şi 
tonul de comandă în propoziţii scurte, grija față de 
camarazi, considerați subalterni, legătura dintre personal şi 
politic, laitmotivul luptei, pe care-l aplică chiar şi în cazul 
unei simple îmbolnăviri. „Voinic şi sănătos”, aceasta era 
cerința de bază pentru oamenii săi, de care se îngrijea şi de 
la care aştepta ascultare. În sfârşit, elitismul: nu căuta 


oameni, ci un singur om, un conducător. Călătoria călare 
ține de faza mobilizării timpurii a Legiunii în Moldova. 

Din această perioadă datează şi singurul contact al lui 
Codreanu cu  național-socialiştii germani, şi totodată 
singurul text scris în limba germană de fiul profesorului de 
germană de la Huşi. Este adresat redactorului-şef al ziarului 
Völkischer Beobachter”, Hermann Esser, căruia îi mulțumea 
pentru trimiterea lucrării Die jüdische Weltpest (Ciuma 
evreiască mondială), scriindu-i în continuare: „vă rugăm să-i 
socotiți camarazi şi pe români în acest război împotriva 
paraziților, în care şi noi ocupăm o poziție şi pe care ne-o 
vom păstra cu dârzenie. În primul rând trebuie creat un 
acord preliminar între toate popoarele pământului care sunt 
în război cu Satana [...]. Vă rugăm să luați cunoştinţă că, de 
câteva luni, avem o activitate din ce în ce mai importantă. În 
primul rând, noua organizație militară Legiunea Arhanghelul 
Mihail, care are ca principii: credința, munca, disciplina 
severă şi ierarhia”. :s 

Ca formaţiune militară în luptă cu Satana, într-o 
solidaritate  şovin-antisemită internaţională - aşa voia 
Codreanu să-i fie înțeleasă mişcarea în străinătate. Din 
Germania n-a venit nici o reacție; Codreanu se afla într-o 
poziție de inferioritate, un misionarism printre camarazii 
germani, ca în 1922-1923, nemaifiind de conceput. Textul 
este important fiindcă demonstrează maniheismul lui 
Codreanu: el şi ordinul său aveau un plan împotriva 
Satanei. Într-o declaraţie de principii la sărbătoarea, deja 
tradițională, de 10 decembrie 1929 anunța că sămânța 
aruncată va aduce roade în curând, că eliberarea de sub 
jugul străinilor era aproape, chiar dacă va cere jertfe 
dureroase. Pe trădători însă, striga el, îi va ucide ca pe câini. 
Situaţia era prielnică. Din cauza crizei financiare domnea 
nemulțumirea. Ţara îi va saluta, ca în 1923, pe cei care 
acționează în forță, care, prin faptele lor, aduc izbăvirea. 


„Anul 1929 a fost pentru noi un an greu, dar nu rău; anul 
1930 este un an predestinat, el va vedea lucruri mari [...]. 
Inainte, şi «trăiască Legiunea!»”:19 


21. MARŞUL 


ANUL 1930 A ADUS O IMPORTANTĂ COTITURĂ POLITICĂ ÎN 
ROMÂNIA. Ca întreaga Europă, ţara fusese greu atinsă de 
criza economică mondială. Prăbuşirea prețurilor produselor 
agricole pe piața internaţională şi politica protecţionistă a 
statelor importatoare occidentale au însemnat o catastrofă 
pentru țărani: după reforma agrară, mulți se îndatoraseră 
ca să-şi dezvolte întreprinderile. Băncile româneşti au 
pierdut între 1929 şi 1933 aproape două treimi din 
capitalurile aducătoare de dobânzi. Din cauza 
industrializării reduse, şomajul abia dacă a crescut oficial, 
dar, cu toate acestea, la sate subocuparea era vizibilă şi 
adesea domnea sărăcia lucie. Angajaţii statului şi 
pensionarii sufereau din cauza reducerilor de salarii şi 
pensii şi se puteau socoti mulțumiți că măcar primeau nişte 
bani. Criza i-a lovit dur şi pe studenți, cărora politica de 
austeritate a guvernului le-a blocat accesul la posturi în 
slujba statului. „Lipsurile materiale, aşteptările de avansare 
frustrate şi educaţia formală înaltă conlucrau pentru a 
produce o nemulțumire potenţial periculoasă din punct de 
vedere social şi politic”, afirmă istoricul Armin Heinen.: 
Purtarea aspră a băncilor şi a statului față de datornici şi 


față de cei întârziați la plata impozitelor, deseori cu 
intervenția jandarmeriei, amenința să provoace tulburări la 
țară. 

Al doilea element al crizei era eşecul previzibil al 
cabinetului  național-țărănesc, ale cărui planuri erau 
zădărnicite de criză, dar care mai trebuia să se confrunte şi 
cu luptele interne pentru putere şi cu corupția în creştere. 
Prim-ministrul Maniu însuşi şi-a păstrat integritatea, însă 
folosirea abuzivă a fondurilor statului era o practică 
întâlnită chiar şi în cele mai înalte cercuri ale partidului. Cât 
de slabe erau guvernul şi instituţiile statului s-a văzut 
atunci când prințul Carol, care renunțase la tron şi trăia în 
exil, a aterizat pe neaşteptate pe aeroportul din Bucureşti la 
8 iunie 1930, iar la scurtă vreme a fost proclamat rege. 
Astfel, regența instituită pentru Mihai I s-a încheiat. 
Demersurile pentru întoarcerea prințului fuseseră sprijinite 
de multă vreme de politicieni conservatori naționalişti cum 
ar fi Averescu, Cuza, lorga sau Goga, ale căror mici partide 
erau condamnate la dispariție în sistemul de două partide al 
liberalilor şi național-țărăniştilor. La lovitura de stat au fost 
părtaşi şi militari, oameni de afaceri şi câțiva intelectuali. Se 
vede însă că nici Maniu, nici ministrul de interne, Alexandru 
Vaida-Voevod, n-au ştiut de acest plan. Faptul că a reuşit se 
datorează şi aripii de stânga a Partidului Naţional-Ţărănesc, 
al cărei lider, Ion Mihalache, spera să obțină mai multă 
influență prin intermediul lui Carol. Foarte hotărât 
împotriva întoarcerii regelui fusese Partidul Liberal, din care 
s-a desprins o ramură „carlistă” (adică în favoarea lui Carol), 
sub conducerea istoricului Gheorghe Brătianu. Codreanu şi 
adepții săi l-au aclamat pe Carol. Deşi maşinăria de 
propagandă a lui Carol a prezentat întoarcerea acestuia ca 
pe venirea unui mesia politic, masele n-au fost cuprinse de 
euforie colectivă. După eşecul lui Averescu şi al lui Maniu, 


predomina dezamăgirea în privința politicii şi disperarea în 
privinţa situației economice. 

Această dublă insatisfacție le dădea apă la moară 
extremiştilor, care, în România, erau aproape exclusiv de 
dreapta. Comuniştii aserviți Moscovei, care susțineau, 
printre altele, trecerea Basarabiei la Uniunea Sovietică, 
constituiau o grupare minusculă şi nu aveau nici o 
influență. Codreanu, dimpotrivă, avea acum o şansă: la 25 
noiembrie 1929 a publicat un apel către „purtătorii Duhului 
nou al Vremii”, în care a pus noi accente politice: 
combaterea robiei dobânzilor la care erau supuşi țăranii 
români înglodați în datorii, lupta împotriva corupției şi a 
politicianismului, sprijinirea în special a populației 
româneşti defavorizate din regiuni marginale precum 
Maramureşul şi a moţilor din Munţii Apuseni. Pentru a 
rezolva problemele țării, spunea Codreanu, i-ar fi trebuit o 
„baghetă magică”; totuşi, România va „învia”. Însă era mare 
nevoie de luptători pentru cauza dreaptă. 

Apelul era legat de o nouă strategie: Legiunea voia să 
ajungă la popor, în primul rând la ţăranii din zone 
marginale economic şi social, unde urmărea să câştige 
populația românească. Dacă până atunci ideologia şi 
practica activiştilor fuseseră orientate către un public 
studențesc şi urban, iar apoi către unul mănăstiresc, acum 
ele aveau să fie adaptate la aşteptările şi universul de idei al 
țăranilor din cele mai sărace regiuni ale României Mari. 
„Propaganda Legiunei Arhanghelul Mihail se adaptează la 
oameni şi împrejurări. Ea este când naționalistă cu nuanță 
de antisemitism pentru lumea cultă de la oraşe [...], când 
curat antisemită, iar naționalismul este aruncat pe planul al 
doilea, pentru lumea de la sate”, se constată într-o analiză a 
poliției politice. S-au stabilit ca prime obiective județele 
Covurlui şi Putna din Moldova sudică, Câmpulung şi 
Dorohoi din Moldova nordică, județul ardelean Turda, 


populat de moti, precum şi Basarabia. Acţiunile au început 
în împrejurimile Iaşilor. Între decembrie 1929 şi primăvara 
anului 1930, în ciuda rezistenței autorităților, legionarii au 
făcut din satul Bereşti, aflat la cca 75 de kilometri nord de 
Galaţi, o bază de sprijin. La Galaţi — destinația marşurilor 
din vara precedentă —, Codreanu îi avea ca adepți activi pe 
avocații Mille Lefter şi Mihai Stelescu. 

Codreanu se pregătise bine din punct de vedere ideologic 
pentru propaganda în satele Moldovei. La 13 decembrie 
1929 a ţinut la laşi o cuvântare despre Ştefan cel Mare, 
învocând spiritul acestuia asemeni tatălui său la Putna cu 
zece ani mai înainte. O primă acţiune în Basarabia a fost 
totuşi împiedicată de autorități la 27 ianuarie 1930. Puțin 
timp după aceea însă, călare pe un armăsar şi însoțit de 
cinci sute de călăreți cu pene la pălărie, Codreanu a 
străbătut județul Cahul, peste care se autonumise şef. Acolo 
a ascultat „plângerile şi suferințele creştinilor”. Ţăranii 
pauperizaţi îl vedeau ca pe un „apostol al lui Isus Hristos”. 
Un fost prefect l-a susținut, în timp ce colonelul responsabil 
cu ordinea l-a ameninţat cu revolverul, lucru pentru care a 
fost destituit... 

Au luat ființă primele cuiburi în Cahul, unul dintre ele 
condus de un preot. Învăţătorii şi preoţii, intelectualii 
spaţiului rural, erau curelele de transmisie ale statului în 
lumea izolată a satelor: cine-i câştiga pe aceştia îi câştiga şi 
pe ţărani.: 

Aura mistică a conducătorului mişcării s-a propagat 
printr-o grijulie punere în scenă. Ţăranii basarabeni erau 
deosebit de sensibili la asta: misticismul ortodox era larg 
răspândit sub forma unei religiozități populare pronunțate, 
iar stiliştii, creştini de rit vechi, aveau mare succes. Țăranii, 
în cea mai mare parte analfabeți, gândeau în semne şi 
imagini. În situaţia lor jalnică, răscoliți de propaganda 
religioasă, mulți au văzut în Codreanu izbăvitorul mult 


aşteptat. La începutul lui februarie 1930, Codreanu 
adunase deja 13 000 de adepți. Escorta lui de călăreţi 
număra 180 de oameni.e 

Ca punct culminant, Codreanu plănuia începând cu luna 
mai 1930 un mare marş spre Basarabia: urma ca la 20 iulie 
1930 circa 1 500 de oameni să treacă Prutul prin mai multe 
locuri, să se îndrepte spre anumite destinații basarabene şi, 
în cele din urmă, să se întoarcă la Iaşi în triumf. Populaţia 
evreiască din regiune a fost cuprinsă de o mare nelinişte. 

Codreanu ceruse deja din timp asigurări de la prim- 
ministrul Maniu pentru noile lui acţiuni. Acesta l-a sunat pe 
3 februarie 1930 la Cahul şi l-a rugat prin telefon să amâne 
o manifestaţie programată pentru 5 februarie, când aveau 
loc alegeri. Codreanu i-a răspuns: „Vă e teamă că jidanii n- 
au să vină la vot? Nu aveți teamă, căci le vom comunica că 
noi după întrunire plecăm şi vă vom da şi concursul în 
alegeri cu elementele şi agenții noştri”.7 

Multă vreme, cercetătorii au interpretat greşit acest marş, 
considerând că se plănuia un pogrom de mare amploare. 
Colegul de partid al lui Maniu, Alexandru Vaida-Voevod, a 
fost privit de istorici ca un promotor ascuns al marşului. 
Vaida studiase înainte de război la Viena, unde devenise un 
admirator al lui Karl Lueger. Înainte de 1918, în 
parlamentul de la Budapesta, apărase vehement drepturile 
românilor împotriva  maghiarizării învățământului. În 
noiembrie 1929, Codreanu intervenise pe lângă Vaida- 
Voevod, care îl sfătuise să combată bolşevismul.s 

În realitate, planul marşului ocolea zonele basarabene 
locuite de evrei, concentrându-se asupra localităților 
româneşti. Codreanu nu voia să-i atace pe evrei, ci să 
câştige populaţia vorbitoare de română din Basarabia 
pentru naţiune, fiindcă, după zece ani de brutalități şi 
eşecuri ale autorităţilor, statul român cu greu se mai bucura 
de simpatie în rândul țăranilor, care, totuşi, ar fi trebuit să 


constituie națiunea română. Guvernul național-țărănesc 
ştia acest lucru, după cum ştia şi de propaganda sovietică şi 
de granița periclitată, astfel că orice întărire a identităţii 
naționale româneşti era bine-venită. Aici  interveneau 
legionarii. Planul marşului simboliza un element central al 
legionarismului: crearea unei comunități populare 
româneşti omogene, prin depăşirea identităţilor regionale. 
De la aceasta, evreii erau, în ochii legionarilor, de la bun 
început excluşi. Însă faptul că vorbitorii de română nu se 
considerau români amenința proiectul național. De aceea, 
Codreanu voia să răspândească o imagine pozitivă despre 
România, împotriva impresiei (nu lipsite de temei) că 
jandarmii bătăuşi şi funcționarii corupți ar fi reprezentativi 
pentru naţiune.» În al doilea rând, legionarii voiau să 
înainteze spre est, pentru a combate comunismul.» 
Guvernul avea motive să sprijine marşul noului Ştefan cel 
Mare, cum se autoproclamase Codreanu. Ţăranii, pentru 
care contrastul social-economic cu evreii era o experiență de 
zi cu zi, receptau deja la scară largă propaganda antisemită 
făcută de LANC. Nu Legiunea, ci LANC era responsabilă cu 
violențele antisemite în Basarabia; Legiunea n-o putea 
întrece în această privinţă şi, de aceea, a aplicat în această 
regiune o strategie nouă, naţională, şi nu antisemită. În cele 
din urmă, guvernul a interzis totuşi marşul, fiind intimidat 
de presiunea din străinătate, dar şi îngrijorat că Codreanu 
ar putea să-i facă pe țărani să se îndepărteze de Partidul 
Naţional-Ţărănesc. Şi opoziţia liberală s-a ridicat masiv 
împotriva marşului. Codreanu a încercat în zadar să obțină 
o audienţă la regele abia întronat. Astfel, marşul a rămas un 
simplu plan. Cum însă Legiunea îl promovase şi presa îi 
dedicase spații largi, iar politicieni de frunte se ocupaseră de 
chestiune, a ajuns un important succes de propagandă care 
a făcut ca Legiunea să devină cunoscută mult dincolo de 
fieful ei în formare din sudul Moldovei. În acest proiect 


fuseseră implicați oameni care au ajuns curând legionari de 
frunte: moldovenii Lefter şi Stelescu, ardelenii Ion Banea şi 
Victor Silaghi. Planul contribuise şi la mobilizarea pe plan 
intern şi la cristalizarea cadrelor. Însă Basarabia n-a devenit 
un bastion legionar. Până în 1938 au dominat aici extrem de 
violenții cuzişti. Un alt câştig erau relațiile stabilite cu Iuliu 
Maniu şi cu Alexandru Vaida-Voevod, conducătorii aripii 
ardelene a Partidului Naţional-Ţărănesc. Codreanu se 
considera din nou o victimă: „Ilnamicii unei Românii 
sănătoase şi puternice au triumfat. Jidănaşii din Sărindar 
[...]. Astăzi ne îndreptăm spre Nistru pentru ca să întoarcem 
Basarabia cu fața spre Bucureşti [...]. Basarabia trebuie să 
rămână prada bolşevismului şi să privească către Moscova, 
pentru ca ei să continue a teroriza cu provincia dintre Prut 
şi Nistru întreaga politică a României”. 


22. GARDA DE FIER 


NOTORIETATEA LEGIUNII A SPORIT ŞI DATORITĂ UNUI AL DOILEA 
EVENIMENT-CHEIE din vara anului 1930. Pentru data de 29 
iunie 1930, Codreanu a convocat o manifestaţie în 
localitatea Vama din nordul Moldovei: „Fraţi, jugul 
cămătarilor, al birului şi al tuturor relelor şi fărădelegilor 
apasă tot mai greu asupra noastră. Pământul şi toată 
bogăţia ţării este jefuită de jidani şi toți nemernicii şi 
vânduţii jidanilor [...]. Mergem spre pieirea ca neam [...]. 
Români, sculați! E ceasul al doisprezecelea [...]. La această 


adunare vor lua parte mulți fruntaşi ai luptei noastre în 
frunte cu Corneliu Zelea Codreanu - eroul Neamului.” 
Manifestaţia a dus la un incendiu de proporții. A doua zi au 
bătut clopotele, geamurile caselor evreieşti au fost sparte. 
Mii de oameni au înaintat, în sunet de bucium, spre oraşul 
Câmpulung din apropiere, punctul focal tradițional al 
manifestațiilor. Ţăranii l-au atacat pe prefect, au luat cu 
asalt băncile şi casele cămătarilor, precum şi o casă 
parohială. Violențele au cuprins rapid şi alte sate din 
județul Suceava. Jandarmii au fost chemaţi din concediu, 
regimentele garnizoanelor din împrejurimi s-au mobilizat. La 
4 iulie 1930, în marele sat Borşa din Maramureş au ars din 
temelii 128 de case, majoritatea evreieşti. Doi preoți din 
acest sat aşezat într-una din cele mai sărace regiuni ale 
țării, pe numele lor Andrei Berindei şi Ion Dumitrescu, au 
fost arestați pentru incitare la revoltă.: 

Codreanu, lon Moţa, Ilie Gârneaţă şi alți legionari de 
frunte au apărut, în septembrie 1930, ca avocaţi la procesul 
acestora, desfăşurând totodată o propagandă antisemită 
intensă la sate.: Scrierea lui Ion Banea, Cauzele Mişcării din 
Maramureş:, cea a lui Ion Sava, Pericolul satanei, şi alte 
broşuri au fost publicate la Iaşi şi Bucureşti ca parte din 

Js servitori cămătarilor candidați pe listele „partidelor“ 
ies „partidele“ cari sprijinesc pe cămătari şi trăesc din mila lor. 

parasiților și speculanților. 


13. „Jos camăta!”: afiş al LANC. 


Exasperarea țăranilor era îndreptățită, aşa cum constata 
un raport al guvernului.s Cămătarii creştini, ca şi cei evrei, 
exploatau neştiința locuitorilor de la sate şi cereau dobânzi 
enorme; colectarea brutală a impozitelor de către stat, 
deseori nu după recoltă, ci înaintea acesteia, stabilindu-se 
arbitrar suma datorată, precum şi administrarea abuzivă a 
sistemului băncilor populare de către elitele locale îi duceau 
pe oameni la disperare. Regiunea se afla în pragul unei 
răscoale fățişe. 

Şi la un alt capăt al țării ardea: aromânii, latini balcanici 
din regiunile macedonene, fuseseră curtați înainte de 1918 
de România, care îi socotea parte a națiunii române. După 
război, mulți au optat pentru România sau au trebuit să 
părăsească, din motive politice, Grecia şi Iugoslavia. Statul 
român i-a aşezat în Dobrogea, în sudul căreia trăiau pe 
atunci, alături de majoritatea bulgaro-turco-tătară, foarte 
puţini români, constituind abia două procente din populație. 
Bandele bulgăreşti de gherilă făceau regiunea nesigură. 
Bucureştiul i-a neglijat pe colonişti şi i-a lăsat în voia sorții. 
Aromânii asistaseră înainte de 1918 în Macedonia la luptele 
brutale între bandele de activişti naționalişti greci, bulgari şi 
sârbi, învățând violența ca mijloc de autoapărare. Un 
aromân, Gheorghe Beza, l-a atacat la 22 iulie 1930 pe 
subsecretarul de stat Constantin Angelescu, pe care-l 
socotea răspunzător de situația jalnică a strămutaților 
aromâni. Fusese influențat de un pamflet publicat cu două 
zile mai înainte la Bucureşti, care îi ataca pe politicaştri. 
Codreanu a fost arestat, a negat vreo complicitate, dar s-a 
solidarizat public cu Beza printr-un manifest cu titlul Al I- 
lea avertisment. Acesta lua în vizor marile ziare de stânga 
din capitală, deținute de evrei. La 30 august 1930, curtea 
din județul Ilfov l-a achitat.” 

Basarabia, Maramureşul, moţii, acum aromânii - prin 
acțiunile sale, Codreanu şi-a creat o nouă clientelă: grupuri 


marginale neglijate de stat şi lovite de criză. În timp ce 
țăranii erau greu de mobilizat pentru acțiuni mai mari, în 
cazul aromânilor lucrurile stăteau altfel: dezrădăcinațţi şi 
obişnuiţi cu violența din patria lor macedoneană, aceştia 
vedeau în Codreanu primul lider român care le acorda 
atenţie. Ei îi înțelegeau pe legionari şi cultul lor pentru 
sacrificiu şi pentru haiduci, recunoscându-se şi în cântecele 
legionare despre eroi.s I-au mulțumit lui Codreanu printr-o 
cinstire şi loialitate tot mai mare, dar şi prin disponibilitatea 
pentru lupta politică violentă. 

Pentru a-i organiza mai bine, Codreanu a înființat, în 
duminica Floriilor din anul 1930, o organizaţie specială în 
cadrul Legiunii, Garda de Fier. Ca unitate de elită, trebuia 
să constituie „armata Legiunei”; totuşi, curând a devenit un 
termen generic pentru Legiune.» Publicul larg şi serviciul de 
informaţii abia dacă mai făceau deosebire între legionari şi 
gardişti. 

O a doua reorganizare a mişcării privea Legiunea în 
ansamblu. Aceasta a căpătat un regulament care o definea 
drept „armata nouă”, cu „caracter de atac”, alcătuirea şi 
viața interioară a cuiburilor fiind reglementate precis. 
„Cuibul adunat este o biserică.” „Ceasul de şedinţă al 
cuibului este ceasul Patriei.” Şedinţele trebuiau să cuprindă 
cântece, rugăciuni şi pomenirea morţilor. Trebuia invocat 
duhul celor răposați. Trebuiau analizate ordinele conducerii 
şi situaţia politică. Codreanu a stabilit cele Cinci legi 
fundamentale ale cuibului: legea tăcerii, legea educației, 
legea muncii, legea disciplinei, legea ajutorului reciproc; 
toate acestea corespundeau spiritului militar. Ca organizație 
de femei, au fost create „cetățuile”, pentru „surorile 
Legiunii”. Cuiburile au fost împărțite în două categorii - una 
pentru acei legionari care, „cu oarbă încredere şi 
nemăsurată iubire”, erau gata întotdeauna pentru orice 
jertfă, iar alta pentru cei care nu puteau face parte din 


aceste trupe de luptă, din cauza vârstei sau din alte motive. 
Apoi erau date instrucțiuni de luptă, care ilustrau modul 
mistic de gândire al lui Codreanu: victoria s-ar obține prin 
„forţele misterioase ale lumii nevăzute”, care ar fi „sufletele 
morților, ale celor care au fost şi ei odată legați de glie”. 
Dacă se conjurau aceste forțe cereşti, duşmanii aveau să 
intre în panică; aceasta o arăta istoria. 

Legiunea era trupa de luptă riguros organizată a lui 
Codreanu într-o bătălie pe care voia s-o ducă împreună cu 
sufletele strămoşilor pentru pământul acestora - o luptă a 
forțelor binelui împotriva celor ale întunericului. 

Pe lângă aceasta, Codreanu nu neglija nici alte domenii 
centrale ale politicii sale: mobilizarea studenților şi 
combaterea cuziştilor. Schisma antisemiților a căpătat 
treptat forme violente, cele două facțiuni opunându-se pline 
de ură. La 13 martie 1930, aceste conflicte au escaladat la o 
întrunire a Asociaţiei Studenţilor Creştini, ţinută în căminul 
cultural de la Iaşi. Codreanu s-a prezentat în vechiul său rol 
de responsabil al studenţilor. Într-un discurs de două ore în 
fața a circa 150 de studenți, s-a plâns că ar fi fost insultat 
de Cuza ca „mason jidănit”. Codreanu şi-a rememorat pe 
larg viața politică. Avea să mai țină de multe ori astfel de 
cuvântări în fața oamenilor săi de încredere, acestea 
servindu-i drept autojustificare. A deplâns conflictele din 
Asociaţia Studenţilor. Preşedintelui acesteia i-a întins mâna 
în semn de pace, amenințându-l însă totodată cu războiul în 
cazul unui refuz. 

În cadrul politicii studenţeşti, Codreanu a mai modificat o 
linie de acțiune. Treptat a inclus în acțiunile sale şi capitala; 
Centrul Studenţesc din Bucureşti manifesta tot mai multă 
simpatie pentru legionari. Legiunea a obținut un prim sediu 
în centru, pe Calea Victoriei nr. 40, unde legionarii din 
provincie puteau înnopta în schimbul unei contribuții 
modeste. La 8 noiembrie 1930, ziua Arhanghelului a fost 


sărbătorită, împreună cu 150-200 de adepţi, printr-o slujbă 
religioasă la biserica Sfântului Antonie, ținută de preotul 
Georgescu-Edineţ, viitorul paroh al studențimii legionare din 
Bucureşti. Acesta a predicat că astăzi, pe pământul 
strămoşesc al naţiunii, s-ar deschide haosul şi s-ar aştepta 
un nou arhanghel care să nimicească răul. Legionarii au 
pornit în marş spre noul sediu din Calea Victoriei (pasajul 
Regina Maria), unde Codreanu a spus că, în credință în 
Domnul, Garda de Fier, ca organizație a ordinii, ar urmări 
numai idei naționale mărețe. Aceasta n-ar fi subversivă, căci 
eroii îşi privesc duşmanii direct în față. Cămăşile verzi pe 
care le purtau simbolizau natura şi viaţa. În mod deosebit i- 
a menţionat pe aromâni, care finanțau jumătate din 
costurile sediului partidului.» 

În anul 1930, Codreanu s-a prezentat în public în mai 
multe ipostaze: ca responsabil al studenţilor, ca un nou 
Ştefan cel Mare ce conduce oştirile de cavaleri cu pană la 
pălărie, ca apostol al țăranilor ajunşi în mizerie în zonele 
marginale, ca bărbat care ascultă şi înțelege suferința celor 
lipsiți de drepturi, ca avocat şi propagandist antisemit, 
mereu adaptat la situaţia locului, ca organizator al unei 
mişcări paramilitare, ca mistic ce invocă sufletele 
strămoşilor ca izvor de putere pentru lupte pământeşti. 

Astfel, se profila din ce în ce mai puternic ca unic 
conducător al mişcării. Vechii camarazi din perioada 
detenţiei trecuseră în planul al doilea. Cu toții acționau ca 
avocaţi. Însă în fruntea cavalcadei călărea Codreanu. La el 
făceau aluzie cei care vorbeau de Arhanghel şi de ucenicul 
lui Hristos şi el era cel care negocia cu politicienii de la vârf. 

În 1930, charisma lui Codreanu a primit un imbold 
important. Încă nu se retrăsese din fața adepților săi; 
dimpotrivă, se afla în cea mai strânsă legătură cu cei care-l 
urmau, se împotrivea vitregiilor timpului şi piedicilor puse 
de autorități, împărtăşea viața simplă din timpul marşurilor, 


dar şi actele comune de violență. Juca rolul unui 
comandant pe câmpul de luptă - un rol în care era clar că 
se simte bine. Legătura nemijlocită, prezența fizică au fost 
hotărâtoare în această fază, sudând strâns grupul central şi 
deschizând noilor adepţi posibilitatea de a trăi comuniunea 
în loialitate față de interior şi delimitare față de exterior. 

Codreanu a câştigat treptat teren în capitală, creându-şi 
primele centre de greutate regionale în afara căminelor 
studenţeşti şi mănăstirilor. Întrunirile publice i-au fost însă 
refuzate în Bucureşti; o mare manifestaţie a legionarilor în 
cămăşi verzi şi port popular, planificată pentru iulie 1930, 
n-a avut loc. În acest scop recruta Codreanu: grupul 
conducător se extindea şi se regionaliza. Odată cu Lefter, 
Stelescu, Banea şi intelectualul bucureştean Ion Belgea, au 
venit cadre noi. Iar Codreanu se folosea de presă încă şi mai 
abil decât înainte: aveau loc puneri în scenă spectaculoase, 
iar simplul anunț al unor acţiuni capta atenţia ziarelor şi 
stârnea multă publicitate. În sfârşit, în calitate de 
comandant paramilitar al noii Gărzi de Fier, ținea ferm în 
mână hățurile organizației. 

Raportarea lui la violență a rămas ambivalentă: o predica 
şi totodată căuta să-i liniştească pe politicienii în care vedea 
potențiali simpatizanți. Pe lângă izbucniri retorice violente, 
nu în ultimul rând împotriva concurenței antisemite a 
cuziştilor, dădea asigurări guvernului şi autorităților că va 
acționa cu cumpătare. La 19 iulie 1930 i-a explicat 
chestorului de la Focşani următoarele: Garda de Fier 
număra 20 000 de legionari, însă atât ea, cât şi numeroşii 
şcolari şi liceeni mențineau liniştea, în mod disciplinat, ca o 
„gardă națională”. Violenţa, arăta el, era exercitată de 
oamenii lui Cuza. Dimpotrivă, oamenii săi aplanau şi 
canalizau violența. Deja ca student visase să alcătuiască „o 
armată de 100 000 de soldați credincioşi”, cu care să 
dezarmeze garnizoanele din provincie şi să dea o lovitură de 


stat la Bucureşti, pentru a institui o dictatură. Executivul a 
înțeles că Garda era greu de controlat şi nu putea fi deviată 
ca diversiune împotriva comunismului. Garda crea un 
climat de violență. Faptul că însuşi Codreanu se compara cu 
Mussolini a trezit atenţia serviciilor secrete, conducătorul 
Gărzii devenind un pericol pentru siguranța națională. 

În acest timp, adepţii îl slăveau în cântecele lor: 


Foaie verde toporaşi, 
zboară vulturul din laşi, 
chiar din laşi de la cămin, 
pentru jidovul hain. 
Hotărât în gândul lui, 

a sosit în Covurlui, 

aicea când a venit, 

mii de frați l-au însoțit [...]. 
Vom pleca ca şi la nuntă, 
vom zbura în luptă cruntă, 
şi vom pune-n libertate, 
Tara noastră scumpă, frate, 
curățând-o de venetici, 
care s-au oprit pe aici. 
Curăţând-o de nevoi, 

de trântorii jidănoi, 

vom scăpa de jugul greu, 
cu mila lui Dumnezeu. 
Tara curată să fie, 

de acum până-n vecie, 

şi văzându-ne liberaţi, 

de spurcații perciunaţți, 
vom încinge-o horă mare, 
vom striga cu toții tare: 

Să trăiască Căpitan 
Corneliu Zelea Codrean'hs 


23. CRIZA ŞI CAMARILA 


RAPOARTELE LUNARE ALE INSPECTORATELOR JANDARMERIEI 
prezintă în culori sumbre iarna 1930-1931. lar punctul 
culminant al crizei economice încă nici nu fusese atins. 
Acesta va lovi țara abia în 1932. Inspectoratul Jandarmeriei 
Cernăuţi, responsabil pentru nord-est, raporta că 
întreprinderile, mai ales cele din industria lemnului, îşi 
diminuaseră personalul. Oamenii trăiau din economii. 
Guvernul nu îşi respectase angajamentele luate după 
tulburările din anul precedent. Cetăţenii se opuneau 
fiscului, iar într-un sat datornicii îşi chemaseră prietenii în 
ajutor împotriva funcționarilor fiscali. Ţăranii fuseseră greu 
afectați în timpul Marelui Război, iar după aceea se 
îndatoraseră puternic. „Având în vedere că criza, pe zi ce 
merge, se accentuează, nemulțumirile iau o intensiune mai 
mare, populaţia nevăzând nici o măsură luată pentru 
scoaterea ei din situaţia grea în care se zbate, precum şi 
zvonul care circulă între populație că nu se poate scăpa din 
situația actuală decât prin război, sau revoluţie, care trebuie 
să izbucnească în primăvară”. La Câmpulung domnea deja 
foametea. Se împărțiseră cinci vagoane de mălai. Comuniştii 
şi  antisemiţii, printre care „Liga contra cametei” a 
colonelului Niculcea - un agitator care se desprinsese de 
LANC -, întărâtau populaţia. În judeţul Caliacra din sudul 
Dobrogei, altă regiune clientelară a lui Codreanu, 


funcționarii erau revoltați că nu li se plătiseră salariile. Şi 
acolo aveau loc revolte împotriva funcţionarilor fiscali. În 
județul Cluj, țăranii plăteau dobânzi între 28 şi 40 de 
procente, fiind trataţi de bănci fără pic de milă. În Banat, 
țăranii se organizaseră singuri şi-i amenințau cu moartea pe 
avocaţi şi pe funcţionarii băncilor. În judeţul Bihor nu se 
plătiseră deloc impozitele pe anul 1930. În industrializata 
Vale a Jiului, o mie de oameni ajunseseră şomeri.: 

Acest instantaneu surprinde o ţară adânc tulburată. Deja 
în 1929, la Lupeni, guvernul pusese să se tragă asupra 
muncitorilor grevişti, o hotărâre fatală pentru renumele 
Partidului Naţional-Ţărănesc. Situaţia s-a înrăutățit ca 
urmare a instabilității politice. În intervalul 1930-1933, 
denumit, pe bună dreptate, „perioada confuziei - vremea 
experimentelor”, sistemul politic ajunsese în pragul 
colapsului. Regele îşi urmărea hotărât scopul principal, 
acela de a concentra puterea în propriile mâini şi de a 
destabiliza treptat partidele politice. În schimb, nu avea 
vreun program politic dincolo de acest scop.: Conflictele 
interne şi corupția din partidele aflate la guvernare lucrau în 
favoarea lui, ca şi veleitățile multor actori din cele două mari 
partide sau supraestimarea de sine şi ambiția şefilor de 
partide mici, cum ar fi lorga, Cuza, Goga sau Averescu. 

Hotărâtoare însă era slăbiciunea instituțiilor statului, 
care nu puteau rezista presiunilor regelui. Între 7 iunie 
1930 şi 17 aprilie 1931 s-au succedat nu mai puţin de patru 
cabinete (de două ori Maniu, de două ori George Mironescu). 
Din aprilie 1931 până în iunie 1932, prim-ministru a fost 
istoricul Iorga, ajuns la împlinirea visurilor sale politice; el a 
condus un guvern de tehnocrațţi instalat de rege - prima 
încercare a monarhului de a domni peste capul partidelor. 
Vanitosul cărturar a eşuat, chiar dacă şi el s-a folosit, 
pentru asigurarea puterii, de acea violență pe care odinioară 
o criticase atât de vehement. Au urmat patru cabinete ale 


Partidului Naţional-Ţărănesc sub Alexandru Vaida-Voevod 
(iunie-octombrie 1932; ianuarie-noiembrie 1933) şi Iuliu 
Maniu (octombrie 1932-ianuarie 1933). Cu Maniu, regele a 
ajuns la o îndârjită măsurare de forțe. Câtă vreme trăia 
Vintilă Brătianu (decedat la 22 decembrie 1930), şi liberalii 
erau în opoziție față de monarh.: 

Schimbările permanente, însoțite de certuri în interiorul 
partidelor, au epuizat reformarea de odinioară a 
formațiunilor politice. Liberalii din opoziție combăteau 
guvernul printr-un limbaj violent, îi insultau pe membrii 
acestuia, făcându-i hoţi şi escroci, cereau „izbăvirea” țării şi 
închisoare pentru guvernanți. Limbajul politic al marilor 
partide cu greu se deosebea, în înveninarea lui, de cel al lui 
Codreanu sau al lui Cuza. Ceea ce trâmbița extrema dreaptă 
nici nu era atât de extrem raportat la declaraţiile celorlalte 
formațiuni politice. Doar insistența fanatică a lui Codreanu 
asupra pedepsirii vinovaţilor chiar cu execuţia îi punea pe 
legionari într-o lumină aparte.: 

Chiar mai îngrijorătoare era înființarea unui guvern 
paralel de către rege: camarila. Carol se întorsese în 
România cu amanta sa, Elena Lupescu, şi a refuzat să 
renunțe la ea, deşi se angajase la acest lucru în fața unor 
politicieni de frunte. Cu ajutorul regelui, care în mod clar 
era dependent sexual de ea, Elena Lupescu a format o 
grupare compusă din bancheri şi oameni de afaceri, poliţişti, 
ofițeri, curteni şi intelectuali, care controlau părți 
importante ale economiei şi ale vieţii politice şi culturale. 
Prin intermediul directorului Administraţiei Poştelor şi 
Telegrafelor, Elena Lupescu deținea şi un serviciu de 
informaţii propriu, prin care supraveghea elitele.s 

Din cercul restrâns, care adusese cuplul la putere în 
1930, făceau parte Barbu lonescu, alias Leibovici, escrocul 
Hugo Backer din Cracovia, generalii Condeescu, Racoviță şi 
Tăutu, maiorul Victor Precup, colonelul Zăvoianu, precum şi 


profesorii Nae Ionescu, Mihail Manoilescu şi Nichifor Crainic 
(pe numele lui adevărat Ion Dobre). Ultimii trei erau cu toţii 
adversari ai democrației şi susținători ai modelelor statale 
autoritarist-naţionaliste, iar în cazul lui Manoilescu, al 
corporatismului de tip fascist italian. De asemenea, făceau 
parte din camarilă secretarii privaţi şi adjutanțţii regali Puiu 
Dumitrescu şi mai târziu atotputernicul Ernest Urdăreanu, 
industriaşii Max Auschnitt şi Nicolae Malaxa, Gavrilă 
Marinescu, şef al poliţiei capitalei, care înlesnea şi 
escapadele sexuale ale regelui, francmasonul Constantin 
Argetoianu, Armand Călinescu, axat pe politica internă, 
Nicolae Titulescu, omul cel mai important în politica externă 
a României, precum şi unii profesori de la universitate.s 
Astfel, o parte importantă a elitelor a trădat statul 
constituțional pentru lupta personală pentru putere. 

Mama regelui, Maria, îl descria pe Puiu Dumitrescu, 
secretarul lui Carol, ca pe un „om groaznic, tânăr şi teribil 
de vulgar şi josnic [...], agentul central al distrugerii”. Elena 
Lupescu i-a mijlocit vărului ei Emil afaceri profitabile şi s-a 
îngrijit de alianțe matrimoniale cu industriaşul Malaxa. Emil 
Lupescu s-a îmbogățit din reconstruirea Palatului Regal şi 
din afaceri cu devize. Un unchi al Elenei Lupescu conducea 
Casa Asigurărilor Sociale, iar fiul său a devenit director în 
Ministerul Propagandei. Alte rude au primit contracte 
profitabile cu armata sau lucrau pentru serviciul secret 
privat al Lupeascăi. În cerc restrâns, regele viziona filme şi-i 
şantaja pe oamenii de afaceri dependenţi de contractele cu 
statul la jocul de poker, la care-şi umplea vistieria proprie. 
Elita bucureşteană ştia că monarhul umbla seara pe străzi 
şi lua cu el tinere ţigănci, de a căror tăcere trebuia să se 
îngrijească şeful poliției.” 

Camarila nu poate fi obiect de bârfă pentru cercetare, ci, 
ca fenomen politic, trebuie privită împreună cu efectul ei 
destabilizator asupra statului şi societății. Excelent 


informatul Constantin Argetoianu, autor al unui important 
jurnal, un tip cinic şi un bun cunoscător de oameni, el 
însuşi parte a sistemului, nota: „Singurul lucru organizat în 
România Mare e jaful şi şperțul”.s El uita de serviciile secrete 
care pătrundeau până în vasele capilare ale elitelor şi cărora 
istoricii le datorează cele mai multe informații, atât corecte, 
cât şi intenționat deformate, despre viața politică a României 
în perioada dintre războaie. 

Aceştia erau femeia şi bărbaţii care, ani de zile, au 
subminat instituţiile şi statul constituțional, au deturnat 
finanţele statului, mai ales bugetul militar, au dezbinat 
partidele, sprijinindu-i la un moment dat, pe sub mână, pe 
radicalii de dreapta. Prin faptele lor, au lăsat România pradă 
extremismului legionarilor şi au lăsat țara fără apărare, 
atunci când, la sfârşitul anului 1940, Hitler şi Stalin au 
cerut descompunerea României Mari.» 

Au lăsat țara fără apărare şi prin faptul că n-au susținut 
nici un fel de valori politice, au ignorat starea jalnică a 
maselor largi ale populaţiei şi au creat, prin oportunism, 
cinism şi corupţie, o atmosferă care nu putea decât să-i 
îndârjească pe cei care credeau în reguli. Aceştia erau, în 
primul rând, tânăra generație de intelectuali. Nimic n-a 
polarizat România atât de mult ca amanta de origine 
evreiască a regelui, mai puţin din cauza originii ei, cât din 
cauza sistemului paralel pe care l-a format şi a abilității cu 
care a reuşit să compromită politicienii. Elena Lupescu a 
dezbinat şi familia regală. Regina Maria, văduva lui 
Ferdinand, se bucura de cea mai înaltă prețuire în sânul 
populației şi a fost spionată de agenții Lupeascăi. Maria a 
spus despre amanta regelui: „Astăzi, viciul stă lângă rege şi 
conduce |țara]”.'» Respectată în cercuri largi era şi regina 
Elena, neglijată de Carol II şi, în cele din urmă, în 1932, 
silită să părăsească țara. Prințul Nicolae, mai înainte 


membru cu puține puteri al regenței, s-a distanțat şi el 
treptat de fratele său lipsit de scrupule şi ahtiat de putere. 

De la țăranii din Dobrogea şi lucrătorii forestieri din 
Bucovina şi până la înălțimea dinastiei se întindea boala 
economică, politică şi morală a României Mari. Criza 
economică mondială a coincis cu agravarea crizei politico- 
morale a elitelor. În percepţia multor contemporani, acestea 
se împărțeau într-o categorie care profita de sistemul 
camarilei şi o alta care se angaja în favoarea corectitudinii şi 
moralității politice. Aceste valori erau propagate de 
Codreanu şi de adepţii săi, a căror sărăcie personală făcea 
impresie asupra multor oameni, chiar şi asupra 
politicienilor care, precum luliu Maniu, respingeau violenta 
comunitate a radicalilor antisemiți. Nu trebuie să uităm că 
Legiunea nu era o mişcare compusă exclusiv din tineri, ci 
era deschisă tuturor generațiilor. Acest lucru, precum şi 
oferta credibilă a unui rigorism moral au stat la temelia 
ascensiunii rapide a lui Codreanu. Mulți oameni disperaţi îi 
atribuiau calitățile care le lipseau celor mai mulți politicieni: 
credibilitatea şi verticalitatea. De aceea, i-au acceptat 
fanatismul. 


24. ÎN PARLAMENT 


TOTUŞI, LA ÎNCEPUTUL LUI 1931, ZBORUL LUI CODREANU DIN 
ANUL PRECEDENT părea să fi fost frânt brusc. La 30 
decembrie 1930, liceanul Dumitrescu-Zăpadă a tras asupra 


unui jurnalist de la ziarul de mare tiraj Dimineaţa, de 
orientare  stângistă. Guvernul a intervenit, a dispus 
arestarea lui Codreanu şi a interzis Legiunea. Codreanu a 
fost acuzat că urmăreşte să instituie o dictatură. La sfârşitul 
lui februarie, Codreanu împreună cu câțiva camarazi 
importanţi, cum ar fi Mihai Stelescu, Mille Lefter sau Ion 
Banea, au compărut în fața instanței. Din nou au fost 
achitați, pe motiv că recunoaşterea de către ei a monarhiei 
ar exclude intenția de a schimba sistemul. Dar Garda de 
Fier a rămas interzisă. 

Acest lucru nu l-a împiedicat însă pe Codreanu să facă 
următorul pas strategic: participarea la alegeri. Ambiţiile lui 
în acest sens mergeau în două direcţii: Parlamentul trebuia 
anihilat din interior; în primul rând însă, alegătorii trebuiau 
să-şi poată exprima adeziunea față de Legiune. Pentru 
alegerile de la 1 iunie 1931, a intrat într-o alianță cu nişte 
facțiuni de extremă dreaptă, dat fiind că, în sistemul 
electoral românesc, numai astfel de alianțe promiteau 
succes. O înțelegere cu LANC a eşuat. Nedispunând de 
fonduri mari şi de o organizare adecvată la nivel naţional, 
„Gruparea Corneliu Zelea-Codreanu” a candidat doar în 17 
din cele 71 de județe. Pe plan naţional a obținut 1,05 
procente din voturi, depăşind în douăsprezece judeţe pragul 
de 2 procente. În judeţele în care făcuse propagandă în 
1930, „Gruparea” a obținut rezultate remarcabile: în Cahul 
24,03 procente, în Câmpulung 19,13 procente, în Covurlui 
(Galaţi) 10,61 procente, la moţii din Ardeal (județul Turda) 
8,21 procente. Totuşi, formațiunea n-a obținut locuri în 
parlament. Apoi au avut loc alegeri suplimentare în județul 
Neamţ. Codreanu s-a hotărât să joace totul pe o carte şi să 
candideze chiar el. Legionarii săi s-au răspândit, au mers în 
popor, i-au ajutat pe ţărani la muncile câmpului. Cu 39,5 
procente, a devansat celelalte partide. Triumful senzațional 
al acestui outsider nu poate fi explicat doar prin problemele 


economice, disputele dintre marile partide şi slăbiciunea 
prefecților. El s-a datorat şi rețelei de mănăstiri în care 
Codreanu, de multă vreme, avea susținători tăcuți, dar 
puternici. Puțin probabil ca vreun alt județ să fi fost atât de 
pătruns de legionari ca Neamţul. În acelaşi timp, legionarii 
formaseră împreună cu ţăranii o „comuniune” de luptă 
solidară. Se născuse un nou model de practică politică 
legionară.» 

Ca deputat, Codreanu intra deodată într-o lume de care 
era străin, în care se simțea în inferioritate şi care nu-i 
recunoştea pretenţiile de conducător: Parlamentul de la 
Bucureşti. Şi Camera, şi capitala îi induceau un sentiment 
neplăcut. În Bucureşti aproape că nu erau legionari; doar 
câțiva studenţi se declarau de partea lui. Până atunci, 
Codreanu le vorbise studenților şi muncitorilor ieşeni sau 
țăranilor din zone sărace, iar ca avocat apăruse în fața 
tribunalelor de provincie, fără a se face vreodată remarcat 
prin pledoarii strălucite. Eşecul său în Parlament l-a marcat 
într-o asemenea măsură, încât, în retrospectivă, îşi apăra 
printr-o abundență de cuvinte laconicitatea de atunci. 
Atotputernicul nu i-ar fi dat talent oratoric ca să nu se 
trufească. Îi lipsea obrăznicia. „N-am batjocorit [...] şi n-am 
ofensat pe cineva. Aşa că nu m-am putut integra vieții de 
acolo”.s În luările sale de cuvânt oarecum rigide a citit lozinci 
de campanie electorală. 

Şi totuşi: „Pe Codreanu îl caracterizau un stil nou şi o 
agresivitate nedomolită prin nimic”. Codreanu sublinia 
tăcerea ca virtute a legionarilor, în opoziție cu limbuţia 
maşinăriei politice. Acest lucru nu era doar o reacție la 
propriul eşec, ci şi o tactică abilă, fiindcă mulți țărani erau 
sătui de partide şi de campaniile electorale gălăgioase. 

N-a renunțat însă la calea parlamentară, propriul succes 
în alegeri fiind mult prea impresionant. La următoarele 
alegeri suplimentare din județul Tutova, în sudul Moldovei, 


s-a implicat lon Zelea Codreanu. Asta se întâmpla în 
primăvara anului 1932, când succesele național-socialiştilor 
germani aveau deja efect asupra României. Deja în 1931 
tineretul LANC îl ovaționase pe Hitler la şedinţele sale, 
alegându-l ca model politic.s Într-o stare de spirit încinsă, cu 
violențe grave şi lupte de stradă, chiar şi la laşi, mişcarea a 
câştigat. Guvernul Iorga îi revocase prea târziu pe prefecții 
care-i sprijineau pe legionari, interzicând din nou Garda de 
Fier la 26 martie 1932; la scurt timp, guvernul lorga a 
căzut. La alegerile în mare parte libere de la 17 iulie 1932, 
Gruparea Corneliu Zelea-Codreanu a obținut cinci locuri. Ea 
candidase în 36 de județe, iar în 25 obținuse peste două 
procente. „Efectul de răspândire mai mare [...] a dus [insă] 
la o diminuare a procentului de voturi în fiefuri.” În 
campania electorală, Codreanu a vorbit şi în târgurile de vite 
unde se adunau țăranii. A putut vedea de aproape cum 
legionarii şi cuziştii se încăierau cu înverşunare în satele din 
Bucovina. Această violență în interiorul extremei drepte a 
continuat şi în 1933. 

„Gruparea” lui Codreanu a rămas o facțiune, în vreme ce 
extrema dreaptă în ansamblul ei a rămas fărâmițată, deşi, la 
presiunea susținătorilor partidelor, au avut loc iar şi iar 
convorbiri între Codreanu şi cuzişti. La începutul lui 
octombrie 1930, conducătorul LANC din Muntenia de est, 
Donca-Manea, i-a reproşat lui Codreanu că, incitat de 
francmasonul Vaida-Voevod, nu respectă înțelegerile şi 
atacă LANC, în timp ce populaţia ar cere o fuziune între 
Gardă şi LANC. Apoi, în septembrie 1931, Manea a încercat 
să intervină în acest sens pe lângă cei doi lideri de partid, 
A.C. Cuza şi Codreanu. O altă încercare de împăcare a fost 
mediată la sfârşitul lui octombrie 1931 de preotul 
studenţilor bucureşteni, Georgescu-Edineţ. În iunie 1931, 
profesorul Petre Stati s-a întâlnit întâmplător în tren cu 
Codreanu şi a mijlocit o întrunire. Conducătorul delegaţiei 


LANC era cunoscutul ziarist ieşean Rudolf Suțu. La 
discuţiile de la laşi, desfăşurate, printre altele, în casa 
socrilor săi, Codreanu a pus însă condiții care ar fi însemnat 
subordonarea lui Cuza: spirit legionar şi organizare militară 
pentru mişcarea fuzionată. O nouă încercare de conciliere a 
dat greş la sfârşitul lui iulie 1933. Pe Strada Florilor din Iaşi 
s-au întâlnit Codreanu, Ilie Gârneaţă, Gheorghe Cuza şi Dr. 
Trifu, un tânăr politician din LANC. Tânărul Cuza l-a propus 
pe tatăl său ca şef al unui partid fuzionat, al cărui secretar 
general voia să devină el însuşi. Pentru Codreanu era 
prevăzută comanda unui batalion de asalt de genul celor 
naziste (Sturmabteilungen). Conducătorul Legiunii a ripostat 
furios: „Pe când acesta (Gheorghe Cuza) se distra în lojile 
masonilor, el stătea în puşcărie şi viața îi era în pericol”.7 
Schisma s-a perpetuat, la fel ca şi ura politică dintre gardişti 
şi cuzişti, care se combăteau violent. 

Legiunea îşi datora succesul şi sprijinului abia ascuns 
din partea anumitor părți ale Partidului Naţional-Ţărănesc, 
deşi această asociere eterogenă nu avea o atitudine unitară 
față de Codreanu. Pe de o parte, era vorba de tânărul în 
ascensiune Armand Călinescu, care, purtând un petic pe un 
ochi, era supranumit „Monoclul Negru”. Călinescu era un 
om al legii şi ordinii care, la începutul lui 1931, cu sprijinul 
lui Ion Mihalache, a ordonat arestarea lui Codreanu. Acesta 
a fost începutul unei dispute personale la sfârşitul căreia 
ambele părți au plătit cu viaţa. Pe de altă parte, era 
Alexandru Vaida-Voevod. În memoriile sale, scrise în arest la 
domiciliu după instalarea regimului comunist, el afirmă că 
încă din 1929 ceruse serviciilor secrete documentele asupra 
Legiunii, căpătând impresia că avea de-a face cu o „farsă de 
copii”. Din 1930 şi până în 1932, mărturiseşte el, le-a 
ordonat prefecților să-i sprijine în secret pe legionari. Cu 
excepţia lui Stelescu, legionarii ar fi eşuat în Parlament, iar 
Codreanu ar fi provocat doar ilaritate atunci când a 


declarat: „Noi, studenţii, suntem factor conducător”. El, 
Vaida, l-ar fi sfătuit pe Codreanu să renunțe la 
antisemitism. Codreanu însuşi i-ar fi declarat că nu crede în 
antisemitism, dar că se foloseşte de acesta ca să-i trezească 
la luptă pe moldoveni. Vaida mai relatează că el însuşi, 
împreună cu ministrul educației, ar fi citit pe banca 
ministerială din Senat programul Gărzii de Fier şi ar fi 
aprobat tipărirea lui. Regele n-ar fi fost deranjat de asta, mai 
ales că era vorba doar de monarhism şi națiune. Achitarea 
în cazul Beza s-ar fi produs fiindcă apărătorul i-ar fi 
prezentat procurorului, ardeleanul Ştefan Cicio Pop, un 
discurs loial habsburgilor ținut de acesta în parlamentul de 
la Budapesta în 1916, cu ocazia intrării României în război. 
Vaida era considerat „naşul” Legiunii. Lui, dar mai ales 
regelui, Legiunea i se părea un tampon util între coroană şi 
Parlament, un fel de trupă de şoc regalistă împotriva 
numeroşilor critici ai regelui. 

În LANC se spunea că  francmasonul Vaida 
instrumentaliza Garda de Fier împotriva lui Cuza şi a 
opoziției. Această afirmație nu era lipsită de temei. 
Codreanu a profitat de sprijinul lui Vaida şi al omului său 
de încredere, Viorel Tilea. Dar el păşise pentru prima dată 
pe parchetul alunecos al politicii bucureştene, pe care nici 
el, nici adepţii săi originari din Moldova n-o puteau descifra. 
Codreanu era un adevărat outsider, nu doar prin apariție; 
înainte de toate, el nu era inițiat în intrigile politice, în 
ştiinţa felului în care funcționează politica.» Acest lucru îl 
făcea vulnerabil la influenţe şi instrumentalizare. 

Odată cu Codreanu, în 1932 a intrat în Parlament şi 
Mihai Stelescu. Acest propagandist inteligent şi înzestrat l-a 
pus îndată în umbră, în privința retoricii, pe Căpitan.» În 
calitate de conducător al Frăţiilor de Cruce şi şef al 
organizației de tineret, şi-a creat rapid o bază de putere. 


Astfel, intrarea în Parlament s-a dovedit pentru Codreanu o 
sabie cu două tăişuri. 

La Bucureşti, Codreanu n-a intrat în contact doar cu 
Parlamentul. Capitala era în rapidă schimbare. În perioada 
dintre războaie, numărul de locuitori s-a dublat, ajungând 
la circa 800 000. Peste tot se construia, arhitectura 
modernă dând oraşului înfăţişarea unei metropole 
europene. Mijloace de comunicare în masă, modă 
occidentală, cinema american, tineri intelectuali de excepție 
- în perioada interbelică, Bucureştiul se număra printre cele 
mai palpitante locuri de pe continent. Capitala era un 
laborator al ideilor filozofice, sociologice, literare şi politice, 
în mijlocul unui uriaş spațiu rural, care trăia într-un ritm 
complet diferit şi avea cu totul alte valori. Cei din elitele 
bucureştene erau francofili sofisticați, zeflemişti cultivați 
care inevitabil priveau de sus la deputatul din Neamț, cu 
portul său popular şi lozincile sale de haiduc antisemit de 
provincie. Aici nu prindeau defilările călare şi romantismul 
prințului de poveste de la începutul anilor ‘20. Generația 
1922 înaintase deja în vârstă. Şi totuşi, outsider-ul 
Codreanu a izbutit să se impună în Bucureşti. 


25. SEDUCŢIA BUCUREŞTIULUI 


LA BUCUREŞII, CODREANU A FOST ABORDAT DE MAI MULŢI 
OAMENI cu prestigiu şi influență. Aceştia i-au deschis uşile 
înaltei societăți, i-au mijlocit legături şi i-au furnizat 


informaţii de culise indispensabile pentru supraviețuirea 
politică. În acelaşi timp însă, aceşti oameni amenințau nu 
rareori poziția lui Codreanu, din cauza propriilor lor 
pretenții de putere şi a unui sentiment de superioritate 
intelectuală şi socială. Cu toate acestea, aveau nevoie de el, 
fiindcă ei nu dispuneau de acea charismă care putea 
acționa asupra maselor largi. Îşi dădeau seama că în 
răscolita societate românească, ai cărei țărani nădăjduiau în 
minuni şi izbăvire, un politician clasic nu putea promova cu 
succes ideile lor naționalist-autoritariste, inspirate din 
fascism şi național-socialism, de reformare a societăţii, că 
asta o putea face doar un conducător cu o aură 
charismatică şi cu o largă susținere. Aşa a început hora 
celor care voiau să se servească de Codreanu şi de Legiune 
pentru a-şi urmări propriile ambiţii, care însă îi erau 
necesari şi lui Codreanu însuşi pentru a progresa din punct 
de vedere politic. 

Omul care l-a introdus pe Codreanu în societate nu 
nutrea astfel de ambiţii. Dar exemplul său explică multe în 
privința succesului neobişnuit al lui Codreanu într-un 
mediu care-i era străin. În 1932, Virgil Ionescu avea 
patruzeci de ani. Acest influent om de afaceri îl însoțise pe 
Carol în exil, contribuind semnificativ la întoarcerea 
acestuia şi la preluarea puterii, curând însă a fost 
marginalizat în cadrul camarilei, prezumându-se chiar că 
regele Carol i-ar fi sedus soția. La jumătatea vieţii sale, a 
ajuns într-o criză existențială adâncă. Ionescu era prieten 
cu teologul Nichifor Crainic, care susținea un „stat 
etnocratic” pe baze ortodoxe şi promova curentul „sgândirist” 
în ziarul său Calendarul. Crainic - care îşi luase un 
pseudonim cu rezonanţă - a avut de timpuriu legături cu 
studenții legionari din Basarabia, ca profesor universitar la 
Facultatea de Teologie din Chişinău. Această facultate 
fusese înființată ca avanpost al culturii şi ortodoxiei 


româneşti la granița cu Uniunea Sovietică. Crainic i-a 
recomandat lui Ionescu să ia legătura cu Codreanu. Cei doi 
s-au întâlnit în Parlament, iar curând după aceea Ionescu l- 
a vizitat pe Codreanu la sediul partidului de pe strada Aurel 
Vlaicu din Bucureşti. Codreanu l-a primit în costum 
național. Biroul era modest - câteva broşuri, o icoană a 
Arhanghelului, câteva fotografii de la întruniri. S-a servit o 
masă țărănească simplă: mămăligă, brânză de oaie, ceapă, 
apă. lonescu a trăit o convertire. Printre acei tineri cu ochi 
strălucitori a aflat un sens şi a descoperit o comuniune. A 
găsit un conducător şi noi prieteni, tineri intelectuali care i 
se alăturaseră lui Codreanu: Vasile Marin, Vasile Cristescu, 
Mihail Polihroniade, loan-Victor Vojen, Alexandru Constant. 
Aceşti bărbaţi au înființat un cuib al intelectualilor, „Axa”, în 
care a fost activ şi Ion Moţa. Revista cu acelaşi nume a 
devenit curând organul ideologilor legionari.: Ionescu şi-a 
deschis casa pentru şedinţe, punându-şi la lucru relaţiile cu 
editorii celor mai importante ziare de orientare naționalistă — 
Pamfil Şeicaru de la Curentul şi Nae Ionescu de la Cuvântul. 
I-a recomandat pe aceştia lui Codreanu, care l-a rugat să-l 
pună în legătură cu Nae Ionescu. Nae Ionescu era o 
celebritate în viața intelectuală bucureşteană: ca profesor de 
filozofie umplea sălile, ca publicist era o voce foarte 
ascultată, ca membru al camarilei avea multă putere. 

Nae Ionescu, ca şi tizul său Virgil Ionescu (nu erau 
înrudiți), fusese marginalizat de camarilă şi s-a apropiat 
încetul cu încetul de Codreanu. Avea o apariție deosebită, o 
aură care era percepută ca diabolică şi-şi impresiona 
studenţii printr-o retorică ce se apropia din ce în ce mai 
mult de ideologia legionară. Nae Ionescu acționa prin 
cuvântul rostit: el n-a lăsat cărți importante în urma sa. 
După 1989, acest filozof charismatic, pentru care tânărul 
Mircea Eliade - ajuns după 1945 unul dintre cei mai 
importanți cercetători ai religiilor din secolul XX - lucrase ca 


asistent, a suscitat multă atenție. În România 
postcomunistă s-a discutat în mod special despre ruptura 
sa cu un foarte talentat colaborator, evreul Mihail 
Sebastian, autor al unui jurnal devenit celebru. În 1933, 
Nae lonescu, care era de mai mult timp un susținător al 
modelelor politice autoritariste şi antidemocratice, a vizitat 
Germania nazistă şi s-a întors la Bucureşti impresionat. În 
cercurile politice de la Bucureşti era considerat lucru sigur 
că e plătit de cel de-al Treilea Reich. În noiembrie 1933 s-a 
declarat public de partea Legiunii, în slujba căreia a pus şi 
ziarul său Cuvântul.» 

Nichifor Crainic, omul care mijlocea legătura cu 
Codreanu, se arăta influențat de fascismul italian când 
propaga un „naționalism constructiv” şi cerea, în locul 
„democraţiei plutocratice”, o nouă spiritualitate care ar fi 
trebuit să formeze laolaltă cu monarhia şi națiunea stâlpii 
„Statului etnocratic”. Crainic sprijinea un rol activ al regelui 
şi a pregătit, din punct de vedere ideologic, calea pentru 
dictatura regală. La începutul lunii februarie 1933, a adunat 
în redacția lui naționalişti de toate culorile politice, aceştia 
discutând conceptul de inspirație mussoliniană al „statului 
corporatist”, care era susținut şi de Mihai Manoilescu. 

Cei care au trecut de partea lui Codreanu în anii 1932- 
1933 erau oameni dezamăgiți de camarilă, membri ai elitei 
autoritarist-naționaliste şi foşti susținători ai întoarcerii lui 
Carol; modul lor de acțiune a fost determinat de lipsa unui 
sens, dar mai ales de ambiția politică. Ei i-au asigurat lui 
Codreanu un nou public şi şi-au ambalat nemulțumirea față 
de instabilitatea statului constituțional într-un program 
politic de mare impact, al cărui simbol tăcut trebuia să 
devină „Căpitanul”. Tăcerea lui Codreanu trebuia să-l înalțe 
în sfere hieratice. El îşi găsise adepţi care se pricepeau să 
vorbească mai bine decât fiii de țărani şi de preoți din 
Moldova şi Ardeal. 


D. Corneliu Z. Codreanu ieşind din Biserica Mihai 


Vodă. Alături, d. prof. Nae loncscu. 


14. Codreanu şi Nae Ionescu (Buna Vestire, 14 octombrie 1937). 


Acum, elita intelectuală a Legiunii nu mai era alcătuită 
din vechea echipă de profesori antisemiți a unor Găvănescu, 
Paulescu şi Şumuleanu, ci din marii intelectuali care 
conduceau dezbaterile culturale bucureştene şi ridicau în 
picioare amfiteatrele frecventate de noua generație. Această 
seducţie a legionarismului a fost înfierată de Eugen Ionescu 
în piesa de teatru Rinocerii. Charisma lui Codreanu i-a adus 
noi adepţi, iar aceştia nu s-au mulțumit s-o absoarbă, ci au 
lucrat ei înşişi în mod activ la o nouă imagine a lui 
Codreanu. Următoarea metamorfoză a lui Codreanu a fost 
plăsmuită de intelectuali. Din acel Făt-Frumos, apostol al 
țăranilor şi monah-cavaler trebuia să fie plămădită icoana 
unor vremuri noi, care să nu mai amintească de întinderile 
din răsăritul României şi de profunzimile medievale ale 


istoriei româneşti, ci să întruchipeze promisiunea unei 
modernități româneşti naționaliste. 


26. „IEŞIŢI LA LUPTA CEA SFÂNTĂ!” 


PERSPECTIVA CERCETĂRII DE PÂNĂ ACUM ASUPRA 
INTELECTUALILOR bucureşteni ocultează structuri 
importante ale mişcării lui Codreanu. Adepții săi cei mai 
apropiați nu proveneau nicidecum din elita intelectuală 
bucureşteană, al cărei trecut legionar a făcut atâta vâlvă în 
România după 1989, ca în cazul lui Mircea Eliade, al lui 
Emil Cioran sau al filozofului Constantin Noica.: În cercul 
restrâns din jurul lui Codreanu, probabil ei n-au fost primiți 
niciodată. 

Anii 1931 şi 1932 reprezintă în viața lui Codreanu o fază 
de tranziție, pe care a petrecut-o în activitate neîncetată, 
spunând el însuşi că n-a stat acasă nici două luni. 
Mărturisea, de asemenea, că în iunie 1932, după acțiuni şi 
campanii electorale pe care le înțelegea mereu drept „lupte” 
şi „bătălii”, el şi oamenii săi erau „sleiți de puteri fiziceşte şi 
materialiceşte”. „Fiziceşte” trebuie înțeles aici în sens 
propriu, fiindcă în primăvara anului 1932 activiştii lui 
Codreanu  mărşăluiseră prin câmpiile înzăpezite ale 
Moldovei.: Codreanu era neobosit pe drum. Poliția a raportat 
despre el că pe 23 mai 1931 a fost la Galaţi, pe 25 mai la 
Cahul, pe 26 mai din nou la Galaţi, de unde s-a grăbit să 
ajungă la Bereşti şi Cahul. La 1 iunie a plecat din judeţul 


său natal, Fălciu, pentru a se deplasa din nou la Cahul. La 
22 iunie a mers, cu un camion pe care-l cumpărase, la 
Văratec, iar la 26 iunie la Constanţa. În septembrie a fost 
din nou văzut în Moldova - la Buhuşi, Piatra Neamţ şi în 
oraşul natal, Huşi. La 27 septembrie a primit la hotelul 
Bulevard din Piatra Neamț treizeci de țărani, cărora le-a 
promis ajutor. La Târgu Neamț a vizitat târgul de vite pentru 
a intra în vorbă cu țăranii. Apoi s-a dus din nou la 
mănăstirea Văratec, la Huşi şi, trecând prin Focşani, la 
Bucureşti. Aceasta era ruta unui an electoral în județul 
Neamț, fieful în care, în anul 1933, Codreanu dispunea de 
peste patru mii de adepţi. Ruta jalona raza de acțiune a lui 
Codreanu: fiefurile sale în sudul Basarabiei, în Moldova 
sudică şi centrală, cu Văratecul ca centru spiritual. 

Nu personalitățile de la Bucureşti, ci moşierul Hristache 
Solomon din Focşani şi omul de afaceri Nuţu Eşanu, 
precum şi anumite grupuri de aromâni, umpleau găurile din 
buget. Aceştia, şi nu intelectualii bucureşteni, făceau 
campanie electorală la sate, prilej cu care Solomon şi 
finanţatorul ieşean al Legiunii au fost aproape omorâţi în 
bătaie de susținătorii Partidului Naţional-Ţărănesc. Solomon 
şi Eşanu nu doar plăteau, ci erau respectaţi în comunitatea 
legionară în calitate de conducători, iar Eşanu exercita chiar 
influență asupra programului partidului. La şedinţele 
comitetului Gărzii din aprilie 1932 au luat parte, pe lângă 
Codreanu, Mihai  Stelescu, bănățeanul Horia Sima, 
aromânul Doru Belimace, responsabilul studenţilor Traian 
Cotigă şi alți şase gardişti, dar (încă) nici un intelectual de 
seamă. Sima, pe atunci un activist puțin cunoscut, 
publicase în 1931 un articol în publicaţia Garda noastră 
care îl arăta ca adept al unui activism deosebit de radical. 
Pe atunci, asta n-a atras atenția; şase ani mai târziu însă, 
Sima s-a impus cu direcția lui de atac social-revoluționară, 
exprimată încă de timpuriu prin fantezii violente şi 


sângeroase: „suntem nişte izolați, însetați după dreptate şi 
după o rânduială mai bună în țară [...]; răbdarea noastră se 
toceşte greu. În noi sunt zăcăminte nebănuite de rezistență: 
ne vom bate, cum spune în poveşti, până când sângele va 
trece peste creştet, căci numai nişte nebuni ca noi mai pot 
întocmi o țară risipată şi ruinată”. 

În judeţul Muscel răsărea steaua acelui om pe care 
Codreanu avea să-l desemneze mai târziu drept succesor: 
inginerul Gheorghe Clime, un bărbat îndesat, hotărât, loial, 
conducător înnăscut al maselor proletare, cu un trecut 
naționalist-antisemit. Până în 1921 i-a susținut pe Iorga şi 
Cuza, după aceea a intrat în LANC, l-a urmat pe tatăl lui 
Codreanu în LANC-Statutar, iar apoi, în 1927, pe Corneliu 
Zelea Codreanu în Legiune. Era prototipul „vechiului 
luptător”. Sub aspectul originii şi al universului în care 
trăiau, aceşti provinciali erau foarte departe de „Axa” 
intelectuală în formare. 

La Bucureşti, Garda de Fier a câştigat teren prin acțiuni 
de factură militară: Codreanu îşi instruia oamenii ducându-i 
în marşuri prin oraş şi prin împrejurimi. În mai era 
planificată o manifestaţie a Cămăşilor Verzi în fața Palatului 
Regal. La 11 septembrie 1932, gardiştii făceau exerciţii în 
nordul capitalei, pe un teren abandonat al Căilor Ferate. 
Gardiştii patrulau în secret pe străzi centrale, cum ar fi 
strada Lipscani şi strada Carol. Un punct de întâlnire 
predilect era şi Arcul de Triumf din Bucureşti. Dar ei nu se 
limitau doar la exerciții. Mihai Stelescu a provocat tulburări 
grave în zona Dudeşti-Crucea de Piatră, locuită de evrei, 
apărând acolo cu două sute de oameni - o acțiune ce 
amintea de desfăşurările naziste din cartierele muncitoreşti 
ale marilor oraşe germane, care aveau loc în aceeaşi 
perioadă. Aşa s-a ajuns ca violența din Moldova să fie 
transferată în capitală.: 


Într-o fază de tranziţie se aflau şi programul partidului şi 
limbajul vizual. În 1931 şi 1932, oamenii lui Codreanu 
răspândeau afişe foarte încărcate de text, cu portretul 
conducătorului lor. Aceste pamflete trebuiau citite în fața 
țăranilor, adesea analfabeţi.s Un afiş prezintă desenul naiv al 
unui ţăran căruia Legiunea i-a promis să-l sprijine. În 
paralel, cuziştii făceau propagandă cu caricaturi antisemite. 
O emancipare a acestui limbaj vizual, ajungându-se la 
celebrarea iconică a Omului Nou, la afişe cu un limbaj 
vizual clar, conceput după modelul celor totalitare, cu puțin 
text şi un mesaj limpede, a avut loc abia la jumătatea anilor 
‘30. 

Şi chemările la vot din anii 1931-1932 trimit mai degrabă 
înapoi la anii ‘20 decât la reinterpretarea modernist- 
revoluționară, în cheie fascist-nazistă, a Legiunii de către 
intelectualii bucureşteni. În apelul către alegătorii din 
județul Sibiu, Codreanu amintea de „două milenii de 
suferință, de jertfe şi de lupte necurmate”, de „trupul” 
poporului „chinuit”, care, după oprimarea de către unguri, 
acum era împilat de politicaştri. Promitea izbăvire şi 
pedepsirea politicienilor corupți şi a agenților electorali („la 
plug”) şi se prezenta ca ocrotitor al orfanilor, văduvelor şi 
invalizilor ajunşi cerşetori: „Veniți să legăm rănile țării care 
moare. Veniți să punem, în numele românismului despuiat, 
mâna în pieptul tâlharilor moderni, a defraudatorilor 
banului public, a îmbogățiților de pe urma războiului: «La 
puşcărie şi banii înapoi» [...]. Veniţi să refacem din temelie 
țara ruinată, țara suptă, țara flămândă de dreptate şi de 
pâine, țara goală”. Alegătorilor din județul Alba Codreanu le 
era prezentat ca un „nou crai al munților”, adică un nou 
Avram lancu. Un alt afiş încerca să-i seducă pe alegătorii de 
la țară în versuri - un mijloc stilistic de care se foloseau şi 
alte partide: 


Dă-ne-l Doamne pe CODREANU, 
să ne mântuiască neamul, 

să trăiască şi EŞANUL, 

ca s-ajute pe Codreanu, 

să-i adune oaste mare 

din panduri şi din plăieşi, 

ca să-njuge jidănimea, 

cum a-njugat pe vremuri 

Ştefan Vodă la Dumbrava 

pe nemulțumiții leşi. 


Alegătorilor din Oltenia li se spunea că victoriile la 
alegerile din Neamț şi Tutova erau „prohodul de 
înmormântare al politicianilor îmbătrâniți în rele”, pentru ca 
apoi texul să continue astfel: „Încrederea voastră 
dezinteresată şi statornică ne va ajuta să făurim viitorul de 
aur pe care îl merită poporul românesc. Lupta va fi tot mai 
grea, jertfe necontenite, dar VOINȚA ŞI TĂRIA DE CARACTER A 
CĂPITANULUI NOSTRU SUNT CEA MAI BUNĂ GARANȚIE CĂ VOM ÎNVINGE. [...] 
ziua socotelilor se apropie. Dreptatea şi adevărul trebuie să 
triumfe. Românul trebuie să fie stăpân în ţara lui. Aveţi 
încredere! Fiţi trezi! Sus inimile!” 

„Străinul are de toate, iar tu, român, nici pâine”, scria pe 
un alt afiş. Împotriva „planurilor masonice”, Codreanu va 
ridica „Legea cea Dumnezească a lui Hristos”. „Idealul 
nostru e modest, foarte modest: vrem pâine onorabilă 
pentru român în ţara lui... Voim să-l facem pe român stăpân 
în ţara lui”. Dramatic este limbajul apelului către „Cetatela] 
sfântă a Iaşului”: „Ieşiți la lupta cea sfântă! Nu avem de dat 
rachiu la nimeni. Nu promitem nici bani, nici lapte, nici 
miere. [...] Ce vom avea în schimb? Acel ce va răspunde 
chemării, va câştiga: dreptul de a face jertfa pentru țară 
alături de noi. Binecuvântarea Cerului şi a tuturor 
strămoşilor. Recunoştința nepieritoare a Moldovei 


reînviate”.s Resentimentele naționaliste erau îmbinate tot 
mai mult, printr-o demagogie abilă, cu problema socială. 
Tulburările printre muncitori de la începutul anului 1933 
au făcut ca Garda să se deplaseze spre stânga, dar şi 
cuziştii şi-au întețit propaganda în oraşele industriale. 

Pentru prima dată, Legiunea se adresa şi copiilor - o 
categorie neglijată în mod constant de cercetători. „Cuvânt 
către tineret. Copii, regretul dureros apleacă umerii voştri 
tot mai jos. Părinţii voştri privesc neputincioşi cu inima 
sfâşiată de jale. Viitorul va sta înainte întunecat ca o noapte 
fără lună. [...]. Fraţi de sânge şi frați de cruce. Mobilizarea 
voastră a tuturora şi asaltul vostru vitejesc pot întoarce 
roata sorții neamului românesc. Pumnul vostru va strânge 
mâne cu hotărâre arma scumpă, pentru țară şi pentru tron. 
[...] Copii săraci cu brațe de oţel şi inimă de aur... Țara îşi 
întinde binecuvântarea ei peste capetele voastre”. Pe o foaie 
volantă scria: „Plânsul şi ruga copiilor [...]. Cine poate să ne 
pregătească calea cea bună? Îl ştiţi, îl vedeţi, este 
neînfricatul şi de toți temutul Corneliu Zelea-Codreanu. 
Durerea noastră este şi durerea lui [...]. Uniţi-vă şi 
îndreptaţi-vă privirile spre el”. De altfel, copiii erau 
mobilizați în număr mare pentru strângerea de fier vechi — o 
importantă sursă de venit pentru Legiune.» 

Pe lângă făgăduinţa mântuirii şi anunțata combatere a 
corupției, toate aceste texte mai au ceva în comun: se 
adresează abil grupurilor-țintă regionale, sociale şi 
generaționale. Elevii şi copiii din păturile defavorizate erau 
deodată apreciați şi  valorizați. Comunitatea populară 
legionară nu îi viza doar pe adulții tineri şi mai vârstnici — şi 
cei mici trebuiau să-şi aibă locul lor. Codreanu nu era doar 
izbăvitorul, ci şi conducătorul cavaleresc care-i asculta pe 
cei a căror voce nu fusese niciodată băgată în seamă. Acesta 
nu era un aspect nesemnificativ într-o ţară cu granițe 
evidente între clase şi cu prăpăstii adânci între populația 


urbană şi cea rurală. Codreanu era prezentat ca un om care 
înțelege poporul şi vorbeşte puţin. Mihai Stelescu declara, în 
acest sens, la o manifestaţie din Rădăuţi: Garda de Fier nu 
caută să câştige voturi, ci ascultă cu smerenie; Legiunea, 
fiind o mişcare a tăcerii, vrea să se delimiteze de zarva 
partidelor printr-un alt fel de a vorbi. Tatăl lui Codreanu se 
implica puternic în campania electorală, însă mai puțin ca 
orator politic şi mai mult ca predicator religios. Pe fiul său îl 
celebra mai degrabă ca „trimis al Domnului” decât în 
calitatea lui de candidat.» 

Anii 1931-1932 au adus pentru Legiune o schimbare şi în 
raporturile cu autorităţile. În campania electorală şi aşa 
violentă, legionarii apăreau nu rareori înarmați — lucru prin 
care nu se deosebeau de alți agenți electorali. Autorităţile, 
mai ales jandarmeria, reacționau la rândul lor din ce în ce 
mai dur. În 1932-1933, Legiunea a consemnat primii morţi 
din rândurile sale: Tudose Popescu a decedat din cauza 
sechelelor rămase din perioada de detenție, Virgil 
Teodorescu a fost împuşcat de poliţişti când lipea un afiş, 
iar în timpul unor grele lupte de stradă la Iaşi, care au 
culminat cu asedierea căminului cultural de către forțele de 
ordine, a fost ucis un muncitor care încercase să le ducă 
pâine celor baricadați. La laşi şi la Târgovişte, mai mulți 
legionari au fost răniți. În sfârşit, Hristache Solomon a murit 
de pe urma rănilor căpătate într-o încăierare din campania 
electorală. Codreanu a folosit prilejul pentru a dezvolta un 
cult al morților practicat şi în fascismul italian şi în 
național-socialismul german. 


27. „ŞCOALA DE FANATISM” 


ÎN 1933, LEGIUNEA A REUŞIT SĂ RĂZBEASCĂ, DEVENIND O 
MIŞCARE de importanță naţională şi atrăgând totodată 
asupra sa atenția internațională. Ea a prins avânt datorită 
venirii la putere a lui Hitler, salutată în special de A.C. Cuza 
ca o confirmare a ideilor sale. Cuza a trimis o telegramă: 
„Deputaţii LANC din Camera românească salută izbânda 
voastră germană, ca triumf al mişcării generale arice a 
tuturor  națiilor împotriva anarhiei jidăneşti şi a 
comunismului, pe care şi noi le combatem ca cea mai mare 
primejdie pentru cultura mondială şi existența României. 
Heil Hitler.”  ē LANC a înființat, după modelul 
Sturmabteilungen-urilor naziste, batalioane de asalt, aşa- 
numitele „Cămăşi Albastre”, care s-au făcut răspunzătoare 
de grave violențe antisemite. Adesea, autorităţile îi luau pe 
membrii Cămăşilor Albastre drept legionari, fapt pentru care 
violența cuzistă şi cea legionară erau confundate. În aprilie 
1933, la căminul cultural din laşi, Codreanu s-a pronunțat 
vehement împotriva boicotării de către evrei a mărfurilor 
germane şi a planificat contramanifestaţii în mai multe 
oraşe din Moldova - primul semn al unei solidarităţi fasciste 
internaționale, pornită unilateral de la Codreanu, care nu a 
renunțat niciodată la ideea unei axe româno-germano- 
italiene. 

În anii 1932-1933, Garda a profitat simţitor de simpatia 
guvernului Vaida-Voevod şi de bunăvoința, mai puțin 
perceptibilă pentru public, a regelui, ai cărui intriganți Puiu 
Dumitrescu şi Nae Ionescu vedeau în mişcarea lui Codreanu 
un instrument folositor pentru consolidarea puterii regale. 
În decursul anului 1933, Codreanu a fost primit de mai 
multe ori de Dumitrescu.: În primul rând însă, Garda a 
căpătat o importanță sporită din cauza urmărilor crizei 


economice şi a gravelor tulburări din țară. La 31 ianuarie 
1933, forțele de securitate au pierdut temporar controlul 
asupra Ploieştiului - un oraş petrolier extrem de important. 
Revolta condusă de comunişti s-a extins asupra Atelierelor 
CFR din Bucureşti, unde muncitorii au tras asupra poliției, 
fiind înăbușită abia după două săptămâni, prin arestări în 
masă. Încă o dată a devenit limpede că, în România, stat 
vecin cu Uniunea Sovietică stalinistă, acțiunile comuniste 
semănau frica în mari părți ale elitei politice. În primăvara 
anului 1933 a izbucnit un scandal cunoscut sub numele de 
„Afacerea Skoda”, în care era vorba de mită într-un contract 
de înzestrare a armatei. Implicarea politicienilor din guvern 
a stârnit indignare în populaţia sărăcită, ceea ce întărea 
poziția forțelor opuse sistemului, cum era Garda de Fier.: 
Extrema dreaptă a speculat iminenta explozie socială şi şi-a 
început propria luptă de clasă în favoarea muncitorilor 
români şi împotriva angajatorilor „străini”. Atât LANC, cât şi 
Garda făceau propagandă în mediul muncitoresc şi 
înregistrau primele succese. 

Într-o scriere  programatică, Principii călăuzitoare, 
Codreanu nu doar enumeră arhicunoscutele lui lozinci — 
angajamentul în favoarea aromânilor, a moților, a 
Maramureşului, lupta împotriva deturnării fondurilor 
statului, a cămătarilor şi a politicaştrilor —, ci se dedică pe 
larg problemei muncitoreşti. Muncitorilor le promite 
asigurarea existenței, prioritatea românilor în fața 
membrilor minorităților, participare la profit, asigurare de 
sănătate şi de accidente, asigurări sociale pentru femei şi 
copii, un program pentru timpul liber inspirat din Opera 
Nazionale del Dopolavoros din Italia şi reguli speciale pentru 
mineri. Specificul gândirii legionare devine limpede mai ales 
la sfârşitul documentului: „Economiştii s-au oprit la formula 
rece: Producție = Pământ + Muncă + Capital + Direcţia 
tehnică”, însă au uitat de „elanul sufletesc [...] al omului 


liber [...]. Tinereţea singură va putea aduce sufletul înnoirii, 
ritmul nou al vieţii [...], România serioasă, gravă, tăcută”.e 
„Legiunea este organizația războinică a neamului 
românesc."7 

Dacă vrem să înțelegem ce s-a întâmplat în România în 
acest an, trebuie să ne îndreptăm privirea nu numai spre 
Bucureşti, ci şi, sau mai ales, spre provincie. O serie de 
rapoarte lunare ale poliției din județul Tecuci ilustrează şi, 
în acelaşi timp, explică ascensiunea rapidă a Gărzii de Fier. 
Tecuci era un județ agrar, cu 156 000 de locuitori, dintre 
care doar 17 000 trăiau în aşezări cu statut de oraşe (1930), 
un județ populat aproape exclusiv de români, dacă facem 
abstracție de două sate de ceangăi şi de populaţia evreiască 
întâlnită mai ales în spaţiul urban. Doar 56% dintre 
locuitori ştiau să citească. Slăbiciunea şi dezorganizarea 
Legiunii de aici erau notorii, de aceea e cu atât mai 
remarcabilă ascensiunea ei în acest colț uitat de Dumnezeu 
din sudul Moldovei. În ianuarie 1933, poliția identificase 
259 de membri, ceea ce însemna că numărul lor efectiv era 
mai mare. Cifrele date în continuare se bazau, de asemenea, 
doar pe cazuri confirmate: în februarie erau 344 de gardişti, 
în martie 467, în aprilie 553, în mai 590, în iulie 696, în 
septembrie 707; pentru celelalte luni ale anului nu existau 
date. Lună de lună, autorităţile jandarmeriei înregistrau 
cauzele radicalizării. Având probleme cu bugetul, guvernul 
micşorase salariile funcţionarilor. Învăţătorii şi preoţii 
amenințau că vor asigura serviciul doar în raport cu plata 
primită. Mulţi funcţionari şi pensionari îşi primeau banii în 
mod neregulat. Ţăranii erau îngrijorați de scăderea prețului 
cerealelor. Criza bancară îngrădea acordarea de credite. 
Comerțul şi meşteşugurile îşi restrânseseră activitățile. 
Mulţi părinți nu mai aveau bani pentru taxele şcolare. Copiii 
lor stăteau pe stradă şi începeau, din proprie inițiativă, să 
facă propagandă legionară. La început, autoritățile au 


socotit aceste din urmă comportamente ca pe nişte acţiuni 
ale unor cercuri neimportante social, însă agitația se 
amplifica. Membri ai marilor partide discreditate din cauza 
crizei intrau în Gardă. Inginerul Blănaru, şef de sector 
legionar pentru județele Putna, Tecuci şi Tutova, umbla prin 
sate şi înființa cuiburi. Tăcuţi, gardiştii mergeau în marş la 
biserică, unde preoţii le binecuvântau drapelele. În mai, 
autoritățile îndemnau învățătorii şi preoții la 
contrapropagandă. În iulie, jandarmeria se plângea că 
deputaţii din Parlament îşi  neglijau circumscripțiile 
electorale. Mulţi preoți făceau politică de partid şi nu erau 
bine priviţi, fiindcă îşi neglijau îndatoririle clericale. Pe lângă 
legionari, câştigau teren şi stiliştii. După patru ani de criză 
gravă, statul şi elitele pierdeau controlul asupra zonelor 
rurale. Faptul că țăranii se alăturau unei opoziții radicale 
care nu putea promite cadouri electorale şi se mai şi 
mândrea cu asta era un fenomen nou în spațiul politic 
românesc. În toamna anului 1933 a devenit limpede că acea 
contrapropagandă recomandată de organele de securitate 
eşuase, ca şi propunerea de a-i demite pe loc pe învățătorii 
şi preoţii legionari sau de a nu-i mai trata în mod inegal pe 
contribuabilii aparținând diferitelor partide. Din Târgu 
Frumos, un orăşel din nordul Moldovei populat în mare 
parte de evrei, jandarmeria raporta: întreprinderile evreieşti 
prosperau, comunitatea evreiască era înstărită, dar asociația 
ei caritabilă nu avea membri creştini; dintre cei 150 până la 
200 de negustori, doar trei erau creştini; scumpirea extremă 
a alimentelor de bază, precum uleiul, făina şi pâinea, lovea 
greu populaţia în mare parte sărăcită; băncile cooperatiste 
aveau să treacă în curând la executări silite; țăranii 
produceau fără ajutorul maşinilor agricole moderne; 
moşierii dădeau bani cu împrumut, dar practicau dobânzi 
cămătăreşti; populaţia creştină privea cu pizmă înflorirea 
comunității evreieşti.: 


În cursul acestei mobilizări, Codreanu a apărut mai puţin 
în public decât înainte, spre deosebire de tatăl său şi de 
fratele Decebal, care efectuau la Huşi exerciții paramilitare.» 
Prin creşterea rapidă a mişcării, caracterul conducerii sale 
se schimbase. Până în 1931, Codreanu îi cunoştea personal 
pe mulți dintre adepţii săi, şi o mare parte a lor se simțeau 
într-o comuniune fizică de luptă cu el. Charisma lui lucra 
prin întâlnirea personală, căreia îi datora recunoaşterea 
căpătată. Acum intrau în mişcare mulți oameni cu care el 
nu împărtăşise experiențe comune, ceea ce atrăgea după 
sine o pierdere din ce în ce mai accentuată a controlului 
asupra mişcării. Codreanu a reacționat sporind cultul din 
jurul persoanei sale şi preluând controlul asupra 
organizării. 

Tonul a fost dat de ardeleanul Ion Banea, care avea să 
publice trei ani mai târziu lucrarea Căpitanul. Banea 
contribuise încă din 1928 la cultul conducătorului, aflat 
atunci la începuturi: „Îl vedem pe Şeful nostru, cu zâmbetul 
omului mulțumit de munca primului an de zile, primind 
defilarea legionarilor săi, cari, plini de avânt şi cântec, trec 
voioşi la a doua pagină zicând: «Căpitane, mergi înainte! Noi, 
încreditori în tine şi-n puterile noastre de legionari, te vom 
urma»."» Titlul de „Căpitan” a fost propagat cu un enorm 
succes. Termenul, explica Banea, era preluat din limbajul 
luptătorilor. Tinerii îl rosteau cu multă afecțiune, duşmanii 
îl luau în râs, în timp ce multor altora „persoana şi faptele ei 
legendare” le dădeau „nădejde, încredere, elan şi vitejie”. 
Banea a strâns laolaltă firele cultului lui Codreanu din 
ultimii zece ani şi le-a împletit în imaginea martirului ales, 
un martir care însă nu se mulțumea să îndure, ci era un om 
al acțiunii: „Căpitanul! Este o piatră de hotar; o graniţă. 
Sabie întinsă între două lumi. Una veche, pe care o înfruntă 
cu bărbăție, distrugându-o; alta nouă, pe care o creează, îi 
dă viață, o cheamă la lumină. Figura lui, în cuprinsul 


mişcării naționale, de la războiu încoace, apare ca o linie de 
foc, în jurul căreia se rotesc toate evenimentele mari. El a 
fost conducătorul şi animatorul. [...] Viaţa lui se îmbină cu 
lupta şi cu mişcarea naționalistă, până întru atât, încât nu 
rămâne nimic vieţii, confundându-se totul într-o continuă şi 
mare acţiune în slujba intereselor nației. Predestinat la 
jertfe, a trăit intens şi zbuciumat. A atins culmi cum rar i-a 
fost dat cuiva să dorească şi a coborât adâncuri din cari 
numai puterea lui Dumnezeu, în care crede aşa de tare, l-a 
scăpat”. Zeflemeaua şi lauda le-a primit surâzând. „S-a dat 
tot mişcării, dar el n-a cerut nimic.” „Cinci sute patru zile le- 
a trăit sub lanțuri.” „A sfințit prin suferința lui închisorile 
țării.” Răpindu-i-se libertatea, se gândea la „libertatea cea 
mare”. „Căpitanul! Gând. Hotărâre. Vitejie. Acţiune. Viață. 
Pe el îl iubim. Pe el îl ascultăm. Lui îi stăm la ordine. El este 
nădejdea noastră de azi şi a României de mâine. Prin el 
suntem tari - prin el suntem temuțţi: prin el vom birui.” 
Acest staccato aprins era nou. Tonul religios al propagandei 
deja cunoscute căpăta un ritm nou, care se desprindea de 
tradițiile ţărăneşti. Nu mai erau versuri ca în cântecele 
populare, ci tonul ascuţit al propagandei fasciste. Lui 
Codreanu i se făcea propagandă ca unui conducător de rang 
european, în rând cu Mussolini, Atatürk şi Hitler (în această 
ordine!). Cercetarea a pierdut din vedere faptul că adepţii 
unui sistem autoritar priveau cu admirație nu numai spre 
vest, ci şi spre sud. Vreme de secole, Ţara Românească şi 
Moldova fuseseră supuse Istanbulului, de aceea locuitorii 
lor nu puteau rămâne indiferenți la modul în care Mustafa 
Kemal Atatürk îşi rupea țara de trecutul otoman. Asta voiau 
să facă şi legionarii. Mai mult, din punctul de vedere al 
mentalității, modernizatorii Turciei le erau mai apropiați 
elitelor din Regat decât național-socialiştii germani. Chiar 
Codreanu a analizat, la o mică întrunire de la Sulina, 
situația Germaniei şi a Turciei. Ideologic însă, legionarii se 


declarau de partea lui Hitler şi a lui Mussolini. În aprilie 
1933, la o manifestaţie de la schitul Goleşti, lon Zelea 
Codreanu a declarat, în uralele prelungite ale mulțimii, 
următoarele: „Italia şi Germania, două ţări creştine, au 
învins francmasoneria şi comunismul. E acuma rândul 
nostru în Europa, şi în mod sigur vom învinge”. 

Aceasta este o frază-cheie. Cei doi Codreanu se vedeau 
purtaţi de o providenţă istorică şi se simțeau la aceeaşi 
înălțime cu acei afini europeni care ajunseseră deja la 
putere. Acest lucru reiese limpede dintr-un apel către 
legionarii din județul Vlaşca, de lângă Dunăre: „Din Europa, 
de pretutindeni răsună glasul învierii, al libertăţii şi al 
înălțării popoarelor. Priviţi Italia lui Mussolini, săpată de 
nevoi, cum stă ca un stejar şi înfruntă de 10 ani furtuna 
greutăților. Când noi, neamurile rămase în urmă, ne 
îndoiam strivite sub greutatea zilelor de azi, Italia nu şi-a 
plecat niciodată fruntea la pământ. Priviţi Germania lui 
Hitler, cum îşi cântă marşul triumfal al învierii. [...] Mergeţi 
alăturea de dânşii, înrolaţi-vă sub steagul cel nou şi cântați 
împreună cu ei, vestind tututor ceasul cel mare, ceasul cel 
sfânt, care vine şi pe care nimeni nu-l mai poate opri”. 

Pentru a putea face față în noua „luptă”, Codreanu a 
reorganizat mişcarea, fiind create grade noi: „comandant 
legionar”, „comandant ajutor”, „instructor legionar”, precum 
şi ordine legionare - întocmai în stilul unei armate. 
Codreanu şi-a asigurat poziția de conducător suprem şi de 
garant al legitimităţii legionare (ianuarie 1933). În octombrie 
1933, a elaborat împreună cu Mihai Stelescu şi Nuțu Eşanu 
un nou program şi o nouă organigramă, la care intelectualii 
bucureşteni n-au avut nici o contribuţie. Modelul era 
reprezentat de naţțional-socialismul german şi de fascismul 
italian. Cadrele trebuiau „mecanizate”. Organizarea a fost 
înăsprită şi centralizată după modelul conducătorului. 
Codreanu dorea o „şcoală de fanatism”, pe ai cărei 


absolvenți îi examina el însuşi. Voia să aibă la dispoziție 
două mii de oameni ca „echipă a morții”, gata să 
îndeplinească orice ordin. În vederea formării unitare era 
folosită şi Cărticica şefului de cuib.:s 

În acelaşi timp, au fost făcute liste cu cei care-i atacaseră 
pe  sardişti şi trebuiau înlăturați. Cei mai buni 
propagandişti, se aprecia, erau elevii şi studenţii. Cele mai 
multe asociații studenţeşti puteau fi considerate deja 
câştigate. Armata trebuie infiltrată sistematic, punând 
accentul pe ofițerii tineri. Codreanu voia să întărească 
dinastia prin înlăturarea elementelor supărătoare, 
exprimând acest lucru printr-o comparație plastică (o figură 
de stil pe care o folosea cu plăcere şi care trebuia să 
semnaleze legătura cu poporul): „Tronul se clatină şi noi 
avem datoria să consolidăm dinastia tăind mărăcinele, însă 
de nu va fi posibil chiar noi va trebui să punem umărul şi să 
prăbuşim şandramaua, căci românul pentru păduche nu-şi 
aruncă cojocul în foc”. 

Însă conducătorul unei asemenea mişcări era el însuşi 
amenințat. Mulți legionari se temeau de un atac asupra 
conducătorului lor şi de destrămarea mişcării. La alegerile 
din 1933, Codreanu se aştepta la 40-50 de locuri în 
Parlament, spunând că va primi ajutor efectiv din afară - o 
aluzie la Hitler. În octombrie 1933 a pus să fie epurată 
organizația județeană Craiova, unde se ajunsese la furturi. 
În aceeaşi lună a fost introdusă obligativitatea raportării: 
şefii de cuib raportau la fiecare 24 de ore şefului de judeţ, 
iar acesta din urmă dădea săptămânal raport la Centru. O 
importanță deosebită a căpătat „Comitetul de 1 000”: numai 
şefii de cuib înscrişi în acesta primeau în mod curent 
indicații secrete de la Centru, ceilalți, doar la nevoie. Centrul 
însuşi era alcătuit din cercul restrâns din jurul lui 
Codreanu - un nucleu dur supus unor fluctuații puternice. 
Se remarca faptul că văcăreştenii trecuseră în rândul al 


doilea, iar oameni ca Stelescu şi Clime ajunseseră în prim- 
plan. În campania electorală propriu-zisă, Codreanu-tatăl îşi 
reluase rolul de orator popular cu discursul său standard 
Legea jertfei în concepția creştină. i: 

15. Carnet de membru al Comitetului de 1 000, cu semnătura lui 
Codreanu. 


Mişcarea crescuse rapid şi trebuia controlată cu strictețe. 
Într-un discurs ţinut la căminul cultural din Iaşi la sfârşitul 
lui septembrie 1933, Codreanu declara că, asemenea lui 
Hitler, doreşte să introducă pedeapsa cu bătaia pentru 
legionarii nedisciplinați, de pildă pentru cei care aveau 
probleme cu alcoolul. El credea într-o revoluție grabnică şi 


cerea abnegaţie şi lepădare de sine. În octombrie 1933, 
Codreanu a creat un „Birou de educație”, care, sub 
comanda lui Stelescu, a lui Traian Cotigă, a aromânului 
Doru Belimace şi a altora doi, trebuia să-i disciplineze pe 
ucenici şi pe studenţi. Din județul Storojineț din nordul 
Moldovei, poliția raporta crearea unui serviciu secret 
legionar pentru supravegherea comuniştilor.:s La sfârşitul 
lunii octombrie 1933, Codreanu plănuia, împreună cu 
Nichifor Crainic, un cerc de studiu pentru recrutarea 
intelectualilor. Toate acestea arată că organizarea abia ținea 
pasul cu dinamica năvalnică. Codreanu crea ad hoc noi 
instituţii, care aveau un singur numitor comun: controlul 
din partea conducătorului. Multe din lucrurile hotărâte 
existau doar pe hârtie, erau nefinisate şi apoi rapid depăşite 
de noile dezvoltări. Conducerea însăşi a rămas informală, 
fiind alcătuită dintr-un cerc de apropiaţi ai lui Codreanu 
care se aruncau împreună cu el în violenta campanie 
electorală - din cadre încercate în luptă, altfel spus. 

Retorica belicoasă însoțea un an încărcat de violențe. A 
fost anul marilor manifestații şi al luptelor de stradă, al 
terorii fățişe. Deschiderea a făcut-o Mihai Stelescu la 
Bucureşti, care a condus o manifestaţie la Mormântul 
Ostaşului Necunoscut în urma căreia, la 24 ianuarie 1933, 
centrul capitalei a fost prefăcut într-un câmp de luptă. 
Codreanu tatăl şi fiul făceau propagandă puternică şi în 
vestul țării. În oraşul industrial Reşiţa şi la Teiuş, aceasta a 
declanşat dezordini. Codreanu bătrânul a fost arestat 
provizoriu. Violenţa creştea rapid chiar şi fără implicarea 
Căpitanului. Marile manifestații anunțate la Suceava şi la 
Zalău, unde Codreanu voia pasămite să adune zeci de mii 
de adepţi, au fost interzise de guvern, iar Codreanu-tatăl şi 
Stelescu au reacționat amenințând înalți reprezentanți ai 
autorităților. La Iaşi, studenții l-au întrebat pe Codreanu 
dacă să-l asasineze pe rector. În Ardeal s-au tras focuri de 


armă: căpitanul Emil Şiancu, rănit în război, l-a împuşcat în 
timpul unui proces pe întreprinzătorul forestier şi tâmplarul 
evreu Mohr, de care se plânseseră moţii din Munţii Apuseni. 
Procesul împotriva lui Şiancu a provocat agitație, ca şi, 
odinioară, cel împotriva lui Codreanu. Acesta s-a solidarizat 
cu Şiancu, un adept care dispunea de o mare reţea de relații 
în Transilvania. 

Serviciul secret intern raporta că populaţia românească 
era nemulțumită de poziția dominantă a minorităților etnice 
şi a evreilor în comerț şi industrie. Pe lângă aceasta, evreii 
ar răspândi idei socialiste şi comuniste. În continuare, 
raportul reținea următoarele: legionarii şi cuziştii promiteau 
eliminarea străinilor şi românizarea economiei; populația 
era agitată şi provoca autoritățile; în oraşe şi la țară, 
gardiştii erau întâmpinați cu ospitalitate şi primeau bani şi 
alte ajutoare materiale; peste tot se vedeau cămăşi verzi, 
pretutindeni răsunau cântecele legionarilor; acţiunile lor 
îndrăznețe furnizau teme de discuție pentru presă şi pentru 
oameni; prin marşuri extinse, legionarii pătrundeau în sate 
îndepărtate, uneori camuflați ca excursionişti, şi înființau 
noi cuiburi; oriunde îşi făcea apariția Codreanu, era 
întâmpinat cu simpatie şi curiozitate; de multă atenţie se 
bucurau cuvântările lui Codreanu-tatăl - „a cărui activitate 
este chiar din cele mai de seamă dintre conducătorii 
organizației”. Raportul despre legionari constata aproape cu 
admiraţie: „Mersul organizației Garda de Fier în ultimul 
timp, pe lângă că întreține un mare optimism în rândurile 
conducătorilor săi, a sporit chiar încrederea altora în 
acțiunea lor, mărind astfel şi simpatiile în rândul altor 
organizații. Mulţi îşi exprimă astăzi admirația pentru 
disciplina ce domneşte între membrii Gărzii de Fier, lăudând 
activitatea lor. Cei cari nu-i cunosc doresc să-i cunoască, iar 
cei cari îi cunosc se duc să-i vadă la lucru”. 


La acest succes a contribuit hotărâtor o schimbare de 
strategie: pe de o parte, marşurile prin ţară, o ajungere-în- 
popor, acum în toate regiunile țării. În monotonia cotidiană 
a satelor, marşurile aduceau o variaţie, ba chiar făceau 
senzație. Pe de altă parte, Codreanu a orchestrat două mari 
proiecte, care trebuiau să aducă vizibilitate Legiunii şi să 
demonstreze superioritatea acesteia față de administraţia 
statului. 

În localitatea moldoveană Vişani, Codreanu a plănuit 
construirea unui dig. Acolo unde statul eşua, Legiunea 
trebuia să devină activă şi să le arate țăranilor că, spre 
deosebire de partidele care vânturau promisiuni deşarte, 
Legiunea ajuta efectiv. Pe 28 iunie 1933, Codreanu a luat 
trenul de dimineață şi a făcut o vizită de două ore la 
Râmnicu Sărat, pentru a-l instrui pe şeful de județ Aristotel 
Gheorghiu şi a da ordine pentru construcție. Mai importantă 
decât planurile de construcție era însă ofensiva 
propagandistică: „România cea nouă nu poate ieşi: nici de la 
jocul cărților din cluburi, nici din cafenele, nici din 
cabareturi şi nici din călcâiele roase pe străzile oraşelor în 
plimbări şi desfătări ale diferiților don juani. Ea va ieşi din 
eroismul muncii voastre. [...] Sunteţi în ajun de a înscrie o 
nouă pagină în istoria bătăliilor legionare [...], un nou pas 
către victoria noastră, către România legionară”. Premierul 
Alexandru Vaida-Voevod mai întâi a aprobat proiectul, apoi 
însă l-a interzis, ceea ce ilustrează atitudinea lui şovăielnică 
față de Gardă.» Războiul de uzură dintre jandarmerie şi 
gardişti a atins un nou punct culminant. Autorităţile 
urmăreau cu îngrijorare propaganda înfrigurată a gardiştilor 
prin târguri şi sate. Codreanu s-a prezentat ca victimă a 
statului abuziv, care împiedica Legiunea să lucreze pentru 
populaţie. În Calendarul din 13 iulie 1933, Nichifor Crainic a 
ovaționat „digul tinerei generaţii”, chiar dacă acesta nici nu 
fusese construit. 


Un impact public încă şi mai puternic l-a avut 
construirea „Căminului legionarilor răniți” în Bucureştii Noi, 
un cartier cu multe construcții noi din nordul capitalei. Ca 
şi în cazul căminului cultural de la Iaşi, munca fizică 
laolaltă trebuia să etaleze şi să consolideze comuniunea. 
Curând, clădirea a fost redenumită Casa Verde, după 
modelul Casei Brune a lui Hitler de la München. Terenul 
fusese donat de un medic legionar din Slobozia, Dr. 
Pantelimon, care a devenit medicul de încredere al lui 
Codreanu, invitându-l chiar pe acesta la el pentru o cură. 
Proprietatea a fost înregistrată pe numele uneia dintre 
surorile lui Codreanu.: 

Noua comunitate populară dintre intelectuali, muncitori 
şi ţărani atrăgea mulți curioşi. Bucureştenilor cu conştiinţă 
națională li se părea chiar şic să-i viziteze pe legionari. Lista 
întocmită de serviciile secrete se citeşte ca un Who's Who al 
elitelor.» Intelectuali, oameni de afaceri, politicieni veneau 
să aducă laude şi bani. Simpatizanții livrau vagoane întregi 
de ciment şi materiale de construcție. Aplauze veneau şi din 
partea unor oameni precum celebrul medic Dimitrie Gerota, 
un adversar înverşunat al regelui, sau Petre Papacostea, 
politician de origine aromână înscris în Partidul Poporului al 
lui Averescu. Chiar şi Averescu a apărut pe şantier, unde 
Codreanu i-a explicat programul Legiunii. El s-a exprimat 
aprobator, însă a îndemnat să se păstreze distanța față de 
programul Partidului Naţional-Socialist German. Printre 
vizitatorii de vază care s-au arătat adânc impresionați s-au 
aflat şi Nae Ionescu şi Nichifor Crainic, cei mai importanți 
admiratori ai lui Hitler, respectiv Mussolini. Acestora 
şantierul le apărea ca o materializare a comunității 
naționale visate, ca un semn că preluarea puterii era 
iminentă. 

Pentru asta însă dreapta fărâmițată trebuia unită. În 
acest context a vorbit Averescu cu Codreanu, iar acesta cu 


Grigore Forțu, liderul Blocului Cetățenesc pentru Salvarea 
Patriei, o facțiune critică față de rege. Codreanu dorea 
încetarea atacurilor asupra lui Carol II. Euforia din tabăra 
naționalistă a determinat LANC să-şi întindă tentaculele în 
vederea unei unificări cu Legiunea, de care s-a ocupat fiul 
lui A.C. Cuza, Gheorghe, comandantul Cămăşilor Albastre. 
La 1 octombrie 1933, Ion Moţa scria în Axa că fuziunea 
extremei drepte ar fi singura cale de salvare. Planul a eşuat 
din cauza adversităților personale. Codreanu îi îndemna pe 
legionari să lupte până la moarte, căci izbânda va fi a lor; 
sânge aveau destul, nu însă şi bani.= 

Când, la 8 noiembrie 1933 (sărbătoarea Arhanghelului), 
Codreanu i-a convocat pe cei credincioşi lui, a făcut-o ca 
lider al unei mişcări ce răscolise întreaga țară. Prim- 
ministrul Vaida-Voevod tocmai demisionase. Acesta fusese 
criticat de rege din cauza atitudinii prea blânde față de 
Gardă, după cum afirma Codreanu, care specula şi în 
legătură cu noul guvern, socotind probabilă o guvernare 
țărănistă sub Mihalache, Titulescu sau Mironescu. 
Periculoasă însă i se părea o numire a liberalului Ion 
Gheorghe Duca, care ar fi acționat dur împotriva extremei 
drepte. Codreanu ameninţa: „În lupta pe care o va începe — 
zice-se din înalt ordin - eu voi ieşi victorios, pentru că acum 
nu sunt înconjurat numai de cei 100 de fanatici legionari 
decişi să moară pentru mine, ci țara este cu mine”. 

Codreanu avea dreptate. O lună şi jumătate mai târziu, 
prim-ministrul Duca zăcea răpus de gloanțe pe peronul gării 
Sinaia, nu departe de reşedinţa regală. 


28. GENERALUL 


ÎN VIAȚA LUI CODREANU, ANUL 1933 A FOST CEL AL GĂRZII DE 
FIER, dar şi anul în care a intrat în strânsă legătură cu elita 
din Bucureşti. Aceşti oameni i-au mijlocit noi relaţii şi i-au 
oferit sprijin, dar l-au şi afundat în lumea politică plină de 
intrigi a capitalei, ale cărei ramificații nu erau înţelese în 
totalitate de Codreanu şi de cercul său intim. În cazul lui 
Codreanu, pretenția de a conduce şi posibilitatea de a fi 
manipulat cântăreau la fel de greu în balanță. Ambiţiile 
personale ale foştilor susținători ai regelui, care mai şi 
rivalizau între ei, cum ar fi Nichifor Crainic şi Nae Ionescu, 
precum şi influența programatică exercitată de acesta din 
urmă sub auspiciile naţional-socialismului german îi 
copleşeau nu de puţine ori pe provincialii din care era 
alcătuit nucleul dur al lui Codreanu. Doar puţini dintre noii 
oameni de frunte din capitală s-au dovedit cu adevărat 
devotați lui. 

De cea mai deplină loialitate a dat dovadă un bărbat care 
avea să rămână până în 1937 unul dintre cei mai apropiați 
colaboratori ai Căpitanului: generalul Gheorghe  „Zizi” 
Cantacuzino-Grănicerul. Născut în 1869 într-o familie 
aristocratică, el dispunea de o întinsă reţea de relaţii în 
cadrul elitei, se afla în raporturi excelente cu regina-mamă, 
Maria, şi-l cunoştea pe Carol II din copilăria acestuia, când 
se jucase cu prințul moştenitor. Şi mai târziu a avut cu 
monarhul o relație apropiată. În mai 1936, povestea despre 
o întâlnire cu Carol II la exclusivistul Jockey Club. Regele ar 
fi spus: „Ce vrei, dragă Zizi, eu sunt rege constituțional şi 
voi vreți să omorâţi toți jidanii, cum vrei, eu, rege 
constituțional, să vă autorizez?” Cantacuzino ar fi răspuns: 
„Majestate, lasă, că-i omorâm şi fără autorizare”: În Marele 
Război se remarcase printr-un curaj deosebit. Acest 


Ludendorff 2- român era un bărbat violent, un teoretician şi 
practicant al duelului care, ca naş politic al lui Codreanu, 
provoca la duel şi politicieni de vârf ai României. 
Cantacuzino-Grănicerul gândea în categorii militare, folosea 
un limbaj cazon grosolan, uneori indecent, şi susținea un 
cod militar al onoarei pe care şi Codreanu şi-l însuşise. 
Despre el însuşi le-a spus legionarilor: „Eu sunt nebun şi voi 
ai dracului”. Cu Codreanu a dezvoltat o relație părintească, 
numindu-se în scrisorile către Căpitan tatăl acestuia, în 
timp ce Codreanu i se adresa, plin de respect, cu „Domnule 
General”. Cantacuzino-Grănicerul era membru al Partidului 
Conservator şi se arăta dezamăgit de jocul partidelor. Era 
un antisemit hotărât şi un adversar al francmasonilor, 
privindu-i şi pe evrei, şi pe francmasoni drept principali 
instigatori ai comunismului. Francmasoneria, spunea el 
într-un discurs, a fost la început „cinstită şi profesională”, 
până când au pus mâna pe ea evreii. Această diferenţiere se 
explica prin faptul că mulți membri ai elitelor româneşti 
erau francmasoni, în special în perioada când se clădea 
statul național. De aceştia, generalul nu voia să se 
distanțeze cu totul. Cantacuzino-Grănicerul i-a oferit 
conducătorului Legiunii prestigiul şi protecția sa: spre 
deosebire de Codreanu şi de cercul restrâns al acestuia, el 
avea posibilitatea să le scrie direct regelui şi patriarhului, 
chiar într-o notă personală, iar pe premieri şi pe miniştri îi 
putea trata de la egal la egal, sau chiar de sus. Cu ministrul 
de interne Inculeț şi prim-ministrul Tătărescu a vrut chiar 
să tranşeze chestiuni de onoare, dar cei doi politicieni au 
avut grijă să evite aşa ceva. În corpul ofiţerilor avea mulți 
buni prieteni.s 

Bătrânul nostru Tată, GENERALUL CANTACUZINO - GRĂNI- 
CERUL, eroul dela Coti și dela Cașin, s'a coborit printre 
noi şi ne îndeamnă: 

Legionari din toată tara, la luptă! 


16. Gheorghe Cantacuzino-Grănicerul (Buna Vestire, 18 decembrie 
1937). 


Mai mult decât Nae Ionescu şi Crainic, acest om însemna 
pentru Codreanu şi Legiunea sa o asigurare de viață 
politică. El ştia acest lucru şi a explicat, în martie 1936, 
într-o scrisoare către Ion Moţa: „Odată ce sunteți sub aripa 
mea protectoare, la mine în casă, totul se schimbă şi dl 
procuror trebuie întâi să treacă politicos pe la mine”. 


Raporturile dintre Codreanu şi Cantacuzino-Grănicerul nu 
se limitau la o unilaterală relație tată-fiu. Cantacuzino se 
vedea comandant în slujba unui om pe care-l respecta şi 
voia să-l apere. În legătură cu rolul său de preşedinte al 
partidului legionar Totul pentru Țară, înființat în 1935, nu- 
şi făcea iluzii. Față de Ion Moţa explica: „Toată lumea ştie că 
Corneliu este şef şi eu un om de paie”. Fratelui său 
Costache generalul îi scria, în februarie 1935: „Corneliu este 
de o corectitudine, de o cinste şi de o consecvență care îi 
face onoare, plus că este cert că este un cap, un mistic şi un 
«ce», care, cu o plăcere să-i zicem sadică (sic!), se sacrifică pe 
altarul patriei naționaliste. De 12 ani, om tânăr, nu se duce 
nicăieri, la nici o petrecere, se târâie în mizerie şi boală pe 
toate cimenturile tuturor închisorilor, şi nu are altă ţintă 
decât binele țărei şi mândria personală. Este singurul 
nostru om politic care nu s-a tocmit nici în țară, nici în 
străinătate şi care nu s-a plecat nimănuia, nici regelui”. 
Față de Alexandru Averescu, generalul explica, la un an 
după asasinarea lui lon Gheorghe Duca: „Profit de această 
ocazie ca să vă arăt că n-aş fi alături de şeful meu politic 
Corneliu Zelea Codreanu dacă ar avea mâinile pătate de 


sânge şi ar lua bani de la Lupeasca. [...] Generalul 
Cantacuzino este incapabil, ca şi Corneliu, să facă o 
porcărie”.+ 


În martie 1937, Cantacuzino-Grănicerul îi scria fiului său 
adoptiv pe linie politică: „Dragă Corneliu, nu există nimenea 
pe lume care să te iubească cum te iubesc eu, care să-ţi 
aprecieze suferințele de 12 ani şi răscolirea unei ţări, 
răscolire pe care ai dovedit-o salutară prin formidabila 
ordine a înmormântărei sfinților. Te îmbrățişez cu toată 
dragostea de părinte şi de legionar”. Privea Legiunea ca pe 
familia sa, apreciind că îi datora acesteia o nouă tinerețe şi 
un nou sens în viață: „M-aţi prins în mijlocul vostru într-un 
moment în care aveam mai mult ca oricine nevoie de un 


sprijin moral şi nu am găsit unul mai temeinic şi mai 
sănătos decât la voi. Mă bucur, căci eu şi Corneliu, fiul 
meu, întotdeauna suntem de aceeaşi părere, ne găsim 
mereu pe aceeaşi poziție. Prin cinste, muncă şi disciplină nu 
se poate să nu învingem, căci cu noi este adevărul şi 
dreptatea, iar nu cu duşmanii noştri”, spunea el într-o 
cuvântare ținută, cu ocazia onomasticii sale, în 1936. 
Generalul şi „Căpitanul” au întreținut un intens schimb 
de scrisori, care s-a păstrat în parte, în timp ce, în rest, 
corespondența privată a lui Codreanu trebuie considerată 
pierdută. Cantacuzino-Grănicerul îi explica lui Codreanu 
dedesubturile şi legăturile personale ale elitei româneşti, 
care altminteri i-ar fi rămas necunoscute acestui homo 
novus venit din provincie. Totuşi, caracterele celor doi 
bărbaţi nu erau chiar asemănătoare. În cercul restrâns al 
Legiunii, generalul ieşea atât de neplăcut în evidență prin 
tonul lui de cazarmă, manierele lui vulgare şi limbajul cu 
tentă sexuală, încât unii legionari, cum ar fi Gheorghe 
Clime, se retrăgeau. Astfel, la 25 august 1936, după 
asasinarea lui Mihai Stelescu - când Codreanu se temea de 
acte de răzbunare -, el scria: „La mii şi mii de oameni le arăt 
revolverul meu şi le spun că: cu ăsta ne răzbunăm în contra 


celor ce încearcă să ne calce pe coadă [...]. [Luăm] măsuri ce 
au înfricoşat pe căcăcioşii noştri de adversari şi nu 
înfricoşează pe comunişti şi terorişti decişi [...]. Pentru ăştia 


trebuie să te păzim, nu pentru cei de la Cruciada pizdei mă- 
sei”. Pentru a ilustra concepția radical antisemită despre 
lume a generalului, care credea într-o conspirație evreiască 
mondială, vom cita o cuvântare a sa despre comunism, 
ținută în primăvara anului 1936 în fața legionarilor: 
„Comunismul a fost inventat de jidani pentru stăpânirea 
lumii şi iarăşi trebuie să explic sinistra păcăleală. Jidanii, 
din nenorocire, au fost dați afară din Egipt şi Palestina, 
unde toţi la un loc împreună nu ar fi fost aşa periculoşi 


pentru că s-ar fi certat între ei cum se ceartă toate 
neamurile celelalte între ele [...]. Pribegi s-au aşezat unde au 
putut şi unde au fost tolerați cu scârbă, în toate țările. 
Această risipire în toate țările a făcut puterea lor [...]. Uniţi 
între ei pe tot globul pământesc, prin rabinii lor, au pus 
mâna pe francmasoneria care la început era o cinstită şi 
profesională (un fel de sindicat) asociaţie de zidari ce 
devenise o forță universală [...]. «Eu, jidan, sunt întâi un om, 
am drepturi şi voi ceilalți nu puteţi avea cutezanța să ne 
tratați ca pe nişte leproşi, aşadar eşim din mahalalele 
noastre (ghetouri) şi, uniți cum suntem faţă de voi dezuniți, 
cu timpul o să vă învingem». În acest răstimp au pus mâna 
pe finanțe prin bancherii lor şi pe presă [...], prin jidăniți 
plătiți de ei. Pe urmă, după marele război, au născocit 
comunismul pe baza codului jidănesc al jidanului Marx, cu 
care s-au introdus prin lojile lor masonice la Geneva, care 
din sublima Ligă a Naţiunilor a devenit Liga jidanilor şi a 
jidoviților plătiți, pentru ca în fine să pună mâna pe Rusia, 
Spania, Franța şi România şi cu ajutorul unui alt mare 
război pe care îl pregăteşte, oricari ar fi învinşii ori 
învingătorii, toate statele slăbite să cadă definitiv sub 
dominaţia jidanilor.” 

Generalul administra sediul central al Legiunii, instalat în 
casa sa, ca pe o cazarmă şi se îngrijea chiar de rânduiala de 
la toaletă. 

Relaţia strânsă dintre general şi Căpitan a ajuns într-o 
criză profundă la răscrucea anilor 1936-1937. Primele 
semne apăruseră deja în ianuarie 1936, când generalul a 
cerut bani înapoi de la Legiune („eu nu prea stau pe roze”) şi 
a spus că evreii şi masonii voiau să semene discordie între el 
şi Codreanu. În august 1936, Cantacuzino i-a reproşat 
indirect lui Codreanu că ar fi laş şi s-ar teme de oamenii lui 
Stelescu. Apoi însă situația s-a acutizat. Cantacuzino 
conducea delegaţia legionară în războiul civil din Spania. În 


timpul misiunii, Ion Moţa şi Vasile Marin şi-au pierdut viața. 
Generalul s-a întors în grabă. S-a ajuns la o profundă criză 
de încredere între aristocratul frustrat şi Codreanu, zguduit 
de moartea camarazilor săi. Cantacuzino voia să se retragă 
din funcția de lider de partid. Codreanu, bolnav de gripă, 
voia să evite acest lucru şi i-a propus generalului să ceară 
un concediu. Scrisoarea lui Codreanu continua astfel: „Dar 
unde mă adresez atunci, poate întreba cineva? Răspundeţi: 
la Corneliu Codreanu. Dar unde e? E şi el în concediu că e 
bolnav. Vine peste două zile. Părerea lui e că nu e nimic, nici 
grav, nici urgent, şi ca răspuns la toate [...] amenințările a 
plecat la plimbare. Aceasta este părerea mea. Cred că e bine. 
Cred că e rău să iau astăzi comanda efectiv şi mâni să ne 
dizolve. E caraghios. De aceea vă rog. Adoptaţi formula mea. 
Numai în caz extrem pot să vă fac scrisoarea pe care o 
cereți, adică dacă această situație vă aduce neajunsuri 
morale”. Codreanu se temea că partidul va fi interzis odată 
ce ar apărea chiar el din culise şi ar face public ceea ce, 
oricum, ştia întreaga țară: că el era conducătorul Legiunii şi 
al partidului. Cantacuzino a reacționat la această scrisoare 
cu critici aspre la adresa lui Codreanu. Nu se mai simțea 
dorit; nu înțelegea de ce victoria finală era amânată ad 
calendas graecas. Apoi a trecut la chestiuni principiale: „eu 
confund legiunea cu țara, şi nu cu D-ta, şi văd în D-ta Şeful 
minus devotați şi linguşitori ce sunt de 15 ori mai bătrâni ca 
mine, inferiori de subt toate raporturile”. Cei doi n-au ajuns 
la ruptură, dar schimbul de scrisori arată cum izbucneau 
rivalități chiar în cercul restrâns al legionarilor şi cum 
reacționa Codreanu în asemenea situații: se retrăgea la 
Predeal, pretextând că e bolnav, dar înainte de toate căuta 
să apară cât mai puţin în public - nu doar pentru a fi luat 
cât mai puțin la țintă: mai curând, retragerea şi 
inaccesibilitatea făceau parte din instrumentele lui de 


putere. Codreanu ştia că obține mai mult efect ca simbol ce 
captează proiecţiile oamenilor decât în practica politică. 


17. Codreanu şi Cantacuzino-Grănicerul la înmormântarea lui lon 
Moța şi Vasile Marin (februarie 1937). 


Pe lângă bătrânul general, de Legiune s-a apropiat şi un 
alt Cantacuzino: Alexandru (Alecu). Cantacuzino bătrânul a 
preluat în 1935 conducerea noului partid al Legiunii, iar 
tânărul a devenit personajul responsabil cu fundamentarea 
ideologică şi, în cele din urmă, succesorul lui Codreanu la 
vârful Legiunii. Familia Cantacuzino, cu multele ei ramuri, 
făcea parte din înalta aristocrație europeană şi a jucat un 
rol important în promovarea fascismului european. Elsa 
Bruckmann, în al cărei salon de la München a devenit mare 
Adolf Hitler, era născută Cantacuzene.s 

Generalul a ajutat Legiunea şi cu bani din averea 
personală, nefiind singur în această privință în elita 
românească. Ascensiunea Legiunii în anii 1933-1934 s-a 
produs nu doar prin tolerarea ei de către părți din guvern, ci 
şi prin donaţii concrete de terenuri, bani şi materiale de 
construcții din partea membrilor elitelor. Un memoriu 
întocmit probabil în anul 1934 evită, desigur, numele 
donatorilor importanţi din viața politică, despre care se 
specula mult, de pildă cele ale industriaşilor Nicolae Malaxa, 
Dumitru Mociorniță sau Ion Gigurtu de la Societatea Mica, 
care îl angajase pe Ion Moţa ca administrator imobiliar.» Nu 
era menționat nici prințul Nicolae, fratele regelui. Memoriul 
nu relata nici despre finanţări din străinătate, mai ales din 
Germania, despre care se făceau curent presupuneri în 
opinia publică. Până la sfârşitul anului 1933, Legiunea ar fi 
fost sprijinită, spunea memoriul, prin contribuțiile 
membrilor înscrişi şi ale simpatizanților convinşi, incluşi în 
„Comitetul de 1 000”. Aşa ajunseseră în posesia Legiunii 
terenul Casei Verzi, tabăra de muncă Giuleşti şi cabana de 
pe Rarău. 

Chiar şi atunci când, după asasinarea lui Duca, Legiunea 
părea  decredibilizată, donațiile n-au  contenit: Mihail 
Manoilescu, soții de generali, tinere doamne din burghezie 
donau bani şi bunuri. Deoarece, de teama autorităţilor, 


Codreanu a distrus de mai multe ori arhiva mişcării sale, nu 
se cunoaşte nimic precis despre finanţele acesteia. Chiar el 
trimitea înapoi donațiile cu origine necunoscută. Totuşi, nu 
trebuie subestimată capacitatea Legiunii de a se finanța în 
parte şi singură. Contribuțiile membrilor, vânzarea de 
fotografii, brelocuri şi broşuri, precum şi acţiunile de 
colectare a fierului vechi, de exemplu, jucau un rol 
important. Întreprinderile legionare - comerţ, croitorii şi 
restaurante —, parte a unei economii paralele legionare, nu 
produceau însă profit, iar în primăvara anului 1938 se aflau 
într-o profundă criză financiară, din care s-a ieşit cu 
ajutorul industriaşului Ion Gigurtu.» 


29. ASASINAREA PREMIERULUI 


ÎNCURCAT ÎN ACEST FEL CU PĂRŢI ALE ELITELOR, LA SFÂRŞITUL 
ANULUI 1933 Codreanu a intrat în primul său conflict 
important cu statul, reprezentat de Partidul Liberal, care a 
devenit în ochii legionarilor principalul adversar al mişcării. 
O privire unilaterală asupra Gărzii maschează însă 
dezvoltările principale din țară. Mobilizarea politică, violența 
retorică şi reală au caracterizat anul 1933 la modul general, 
nefiind specifice doar gardiştilor. Jandarmeria şi poliția 
acționau din ce în ce mai dur împotriva Legiunii, iar spirala 
violenței era accelerată de ambele părți. Guvernul național- 
țărănesc sub Alexandru Vaida-Voevod dădea semne de 
epuizare, iar asta nu s-a schimbat nici după organizarea la 


21 mai 1933 a unei mari manifestații la Bucureşti, cu 100 
000 de participanți. Pentru  Vaida-Voevod devenise 
periculoasă noua conducere a Partidului Liberal, prezidat de 
capabilul Ion Gheorghe Duca. La 14 noiembrie 1933, regele 
i-a încredințat lui Duca formarea guvernului şi l-a 
însărcinat cu organizarea alegerilor. Încă de pe atunci, 
căderea lui Vaida-Voevod şi ascensiunea lui Duca au fost 
comentate în moduri diametral opuse. 

Duca îşi pregătise bine calea spre putere, plănuind, 
asemenea lui Maniu odinioară, să forțeze schimbarea 
guvernului printr-o demonstraţie de masă. În iunie 1933, şi- 
a asigurat sprijinul unor cercuri influente din Franța. Când 
regele Carol II a sărbătorit, în septembrie 1933, cincizeci de 
ani de existență a Castelului Peleş (o reşedinţă regală 
construită în stil german în stațiunea montană Sinaia), 
Duca i-a întâlnit acolo atât pe regele Alexandru al 
Iugoslaviei, cât şi pe ministrul de externe cehoslovac Edvard 
BeneL:, inițiatorul Micii Antante - acea alianţă care trebuia 
să apere țările din Europa central-răsăriteană şi de sud-est 
ieşite învingătoare din război împotriva revizuirii tratatelor 
de pace. 

Numirea lui Duca în funcţia de prim-ministru a fost 
interpretată de politicieni ca Nae Ionescu şi Nichifor Crainic 
drept rezultatul unui complot al camarilei. Curând s-a 
răspândit zvonul că ar fi vorba de o conspirație şi că Duca 
ar fi promis la Paris desființarea Gărzii de Fier. Şi presa de 
stânga vedea în înlăturarea lui Vaida-Voevod o urmare a 
presiunii franceze împotriva extremei drepte din România, 
aflată în plină expansiune. Vaida-Voevod însuşi vedea în 
ministrul de externe Nicolae Titulescu, în bancherii francezi 
şi în ministrul francez de externe Paul-Boncour pe cei care 
trăseseră sforile pentru schimbarea puterii. Mari părți ale 
opiniei publice îl considerau pe Duca omul „domnişoarei”, 
adică al Elenei Lupescu. Printre cercetători, problema 


rămâne disputată. Ce-i drept, Carol II nu prea avea o 
alternativă politică la liberali: Partidul Poporului al lui 
Averescu se dezbinase din cauza atitudinii față de camarilă, 
după ce Octavian Goga, de orientare procarlistă, înființase 
Partidul Naţional Agrar. Pe lângă acestea, mai existau doar 
partidele care se reduceau la un singur om, precum cel al 
lui Iorga. Grupurile carliste ale lui Goga şi Gheorghe 
Brătianu erau prea mici şi prea slabe pentru a prelua 
puterea de la Partidul Naţional-Ţărănesc. În acelaşi timp, în 
spectrul de extremă dreaptă, între cuzişti şi legionari se 
înăsprea nu numai tonul. Cuza îl făcuse pe Codreanu 
„dobitoc polonez”, iar pe legionari, „donquijotişti”. În 1927, 
lansase şi alte injurii: „Vânduţi jidanilor! Speculanțţi! 
Jnapani! Pehlivani!” Cele două grupări se angajau în dispute 
violente. Ideologi legionari precum loan-Victor Vojen credeau 
deja din mai 1933, sub impresia evenimentelor din 
Germania, că se află într-un „moment prerevoluționar” şi 
sărbătoreau accelerarea extremă a timpului. Vasile Marin 
anunța „sfârşitul democraţiei” prin autodizolvarea statului 
de drept. Nu voia să se dezică de antisemitism, spunea 
Marin, însă atacul viza democraţia; „chestiunea evreiască” 
era importantă fiindcă era strâns legată de „lichidarea 
democrațţiei”.: 

Extrema surescitare a opiniei publice nu promitea nimic 
bun pentru campania electorală. Nu numai gardiştii 
contribuiau la un climat violent. Istoricul şi liderul de partid 
Gheorghe Brătianu le-a ordonat oamenilor săi ca, dacă sunt 
atacați, să răspundă cu arme de foc şi l-a ameninţat fățiş cu 
moartea pe Duca. Adversarii camarilei din Partidul 
Poporului al lui Averescu se lansau în atacuri violente. 
Grigore Trancu-laşi, fostul ministru al muncii, şi Averescu 
cereau chiar înlăturarea regelui. Trancu-laşi spunea că țara 
este condusă de un manechin manevrat de familiile Wolf şi 


Wieder (rudele Elenei Lupescu). Aripa de stânga a Partidului 
Naţional-Ţărănesc, sub Ion Mihalache, ataca şi ea camarila. 
Garda însăşi se mândrea că este „o organizație de luptă, 
compusă din ce are mai ales tinerimea entuziastă a 
României de după războiu”, care îşi pune „mâinele sale 
energice pe frâiele acestei ţări” şi va zdruncina domnia 
guvernantilor. Statul legionar, pe care legionarii îl promiteau 
ca pe un model alternativ, va fi alcătuit astfel: „Nu vor mai 
exista decât muncitori în viitorul stat legionar. Trântorii vor 
fi puşi la muncă. Statul legionar va căuta să aplice nu 
numai măsuri, dar să creeze o şcoală a «spiritului nou al 
vremii», o şcoală de educaţie pentru a transforma 
fundamental spiritul societății de azi, materialist, 
distrugător, francmason. Statul legionar va curăți prin 
pedeapsa cu moartea toți germenii răului. Pe toți cei «mari» 
ce au furat banul public, pe toți trădătorii din timpul 
războiului rămaşi nepedepsiți, pe toți cei ce au uneltit din 
umbra hrubelor massonice contra statului şi națiunii 
noastre”. Codreanu promitea un parlament în care deputații 
să nu se îmbogăţească din diurnă, precum şi salarii plătite 
în funcție de utilitatea muncii pentru societate: un muncitor 
manual ar trebui să câştige mai mult decât un om de stat. 
Promitea modernizarea agriculturii, verificarea averilor 
dobândite pe căi necinstite, eliminarea identităților regionale 
specifice. „Distrugând, prin dragoste frățească, hotarele 
dintre provincii, nu vor mai exista: ardeleni, regățeni, 
basarabeni, ci: legionari cari vor conlucra cu râvnă şi iubire 
la mărirea şi prosperitatea patriei lor dintre Nistru şi Tisa”.2 
Ceea ce făcea ca acest limbaj să fie atât de periculos 
pentru elite era noul amestec de chiliasm şi revoluţie 
socială, care stătea sub zodia tulburărilor muncitoreşti de la 
începutul anului 1933. Societatea zguduită de greve, lupte 
de stradă, agitație comunistă subterană, criză economică şi 
scandaluri de corupție era un sol extrem de fertil pentru 


propagandă. La sfârşitul lui noiembrie, situația a escaladat: 
la laşi, gardiştii au spart geamurile casei politicianului 
liberal Victor Iamandi, rănind-o pe fiica acestuia, au distrus 
Clubul Liberal, iar procurorul general a fost rănit în lupte de 
stradă. Garda a fost apărată de politicieni conservatori 
naționalişti cum ar fi Goga şi Gheorghe Brătianu, liderul 
tinerilor liberali, precum şi de Partidul Poporului. La 
întrebarea unui redactor de la Cuvântul lui Nae Ionescu, 
Codreanu s-a referit la violența scăpată de sub control: 
victimele ei erau gardiştii, care cădeau într-o luptă dreaptă 
şi nobilă, ucişi de gloanțe şi de lovituri; ţara îşi omora cei 
mai buni fii, dar noua generație neînfricată era gata să 
meargă pe drumul ei până la sfârşit; această generaţie 
pretindea demnitate. 

În aceste împrejurări, prim-ministrul Duca a interzis la 9 
decembrie 1933 Garda de Fier, motivând că aceasta încerca 
să instaleze prin teroare un regim anticonstituțional şi 
reprezenta un pericol pentru societate. Interzicerea Gărzii 
fusese pusă la cale mai ales de ministrul de externe Nicolae 
Titulescu, care a primit sprijin de la Paris şi Praga, negând 
însă mai târziu vehement că ar fi jucat un rol. Titulescu se 
temea de ascensiunea Germaniei național-socialiste şi vedea 
în Gardă o ramură a ceea ce, în România, era numit 
hitlerism. Duca se împotrivise multă vreme acestei măsuri, 
dar Titulescu exercitase o mare presiune asupra lui. Din 
culise acționa Franța, al cărei ministru plenipotenţiar în 
România, Andre d'Ormesson, trimisese la Paris, pe 4 
decembrie 1933, un lung raport despre Garda de Fier. 
Politicienii români îl asiguraseră că Garda va fi interzisă 
îndată ce va expira termenul de înscriere pe listele 
electorale. Ministrul Franței nu făcea un secret din faptul că 
Garda ar obține la alegeri un număr considerabil de voturi: 
„este sigur că, dacă s-ar lăsa mână liberă propagandiştilor 
Gărzii de Fier, viitoarele alegeri le-ar aduce numeroase 


voturi. Probabil ar ajunge unul dintre partidele cel mai 
puternic reprezentate, ceea ce, atât din cauza lipsei lor 
totale de experiență politică, cât şi din cauza teoriilor şi 
programului lor, ar fi un dezastru pentru România”. 
Ministrul de externe Titulescu, care, din precauţie, părăsise 
țara, ajungând în Cehoslovacia, se afla în strânsă legătură 
cu d'Ormesson, care, la 9 decembrie 1933, a telegrafiat la 
Paris: „Dl titulescu, care a ținut să-mi împărtăşească el 
însuşi această decizie, tocmai m-a informat că, pentru a 
avea câştig de cauză, a trebuit să învingă ezitările dlui Duca. 
Chiar a amenințat că-şi va da demisia, sub falsul pretext al 
stării de sănătate, dacă dizolvarea Gărzii de Fier nu se va 
realiza imediat. În aceste condiţii, acest partid nu-şi va mai 
putea prezenta la alegeri candidaţii pe o listă proprie. Dl 
titulescu considera această măsură indispensabilă, dar nu 
ascunde faptul că ar putea urma o anume agitație în țară”. 
Fără îndoială, Titulescu a fost cel care a orchestrat 
interzicerea Gărzii. El avea să nege hotărât acest lucru patru 
ani mai târziu, când, într-una din numeroasele turnuri ale 
politicii interne, ministrul de externe critic față de rege s-a 
regăsit împreună cu Codreanu şi Maniu în tabăra celor care 
voiau să împiedice o dictatură regală. Nu doar presiuni 
externe, ci şi teama de tulburări asemănătoare unui război 
civil şi de afluența masivă de tineri în Gardă l-au determinat 
pe Gheorghe Tătărescu, ministru influent şi, în curând, 
succesor al lui Duca în funcţia de prim-ministru, să ia 
cuvântul printr-un discurs radiofonic la 13 decembrie 1933. 
După interzicere a urmat un val de arestări: mii de gardişti 
au fost închişi, iar unii au intrat în greva foamei. Pe 10 
decembrie 1933, Codreanu le-a transmis adepților lui să 
accepte măsurile represive; gardiştii din Ardeal erau 
îndemnați să-şi dea votul lui Iuliu Maniu, iar cei din 
celelalte provincii, tânărului liberal Gheorghe Brătianu sau 
lui Alexandru Averescu.: 


Interzicerea Gărzii de Fier a fost criticată de presa 
naționalistă de dreapta a lui Crainic şi Ionescu. Presa de 
stânga a salutat măsura, dar s-a arătat îngrijorată de starea 
de spirit înfierbântată. Generalul Cantacuzino-Grănicerul, 
un prieten al lui Duca, i-a scris la 11 decembrie „scumpului 
Iancu”, promițând să evite vărsarea de sânge, dar 
avertizându-l indirect: „Cu tot răul ce ni-l faci, creştineşte te 
îmbrățişez”. Ministrul Franţei la Bucureşti relata pe 12 
decembrie 1933: „Dizolvarea Gărzii de Fier, deşi în general 
aşteptată, a provocat o emoție fără îndoială sinceră într-o 
parte a opiniei publice, dar destul de artificial exagerată în 
alte medii care, în perioada electorală, sunt bucuroase să 
folosească orice mijloace pentru a clătina guvernul. De fapt, 
nu este prima dată în România când o organizaţie politică 
are o asemenea soartă, şi mulți dintre cei care aruncă azi 
piatra asupra dlui Duca au uitat probabil că susținuseră 
guvernul național-țărănesc care, în 1930, dizolva aceeaşi 
Gardă de Fier. Este sigur, totuşi, că multă lume, chiar în 
Partidul Liberal, uitând caracterul demagogic şi chiar 
terorist al mişcării conduse de dl Zelea Codreanu, regretă că 
a fost lovită o organizaţie naționalistă care, mai ales printre 
studenți, recruta aderenți ale căror patriotism şi sinceritate 
nu pot fi puse la îndoială. Chiar în sânul guvernului, ştiu că 
această opinie a fost susținută de câțiva miniştri şi probabil 
de dl Duca însuşi. Dar, în sfârşit, punctul de vedere al 
dizolvării este cel care a prevalat, iar preşedintele Consiliului 
a fost, după dl Titulescu, primul care mi-a declarat că erau 
imposibil de tolerat acțiunile unui partid organizat militar, 
care-şi proclamă sus şi tare intenţia de a recurge la violență 
pentru a-şi atinge obiectivele”. La Bucureşti circulau zvonuri 
că va urma un act de răzbunare din partea legionarilor. 
Apoi, la 29 decembrie 1933, trei legionari de origine 
aromână - Nicolae Constantinescu, Ion Caranica şi Doru 
Belimace - l-au ucis pe prim-ministrul care aştepta pe 


peronul gării din Sinaia. Ţara a reacționat şocată, cu toate 
acestea nu puțini, mai ales țărani şi intelectuali, şi-au 
exprimat satisfacția.: 

Până azi, culisele şi adevărații responsabili ai atentatului 
nu sunt cu totul clarificate. Interpretarea legionară vede în 
Duca mai degrabă victima unei lupte de putere între Gardă 
şi camarilă, încercând astfel să-i dezvinovăţească pe 
Codreanu şi pe cei din jurul lui. Contemporanii şi istoricii 
au constatat numeroase nepotriviri. De neînțeles este, de 
pildă, eşecul serviciilor secrete, altminteri atât de eficiente, 
iar aceasta în ciuda numeroaselor avertismente şi a 
amenințărilor scrise şi telefonice. Chiar şeful serviciului 
secret a admis, la 4 ianuarie 1934, într-o convorbire cu 
Armand Călinescu, tânărul politician în plină ascensiune 
din Partidul Naţional-Ţărănesc şi viitorul adversar principal 
al lui Codreanu, că se ştia dinainte despre atentatori, dar că 
organele subordonate ar fi eşuat, iar Duca n-ar fi respectat 
măsurile preventive de protecţie. Curioasă este şi atitudinea 
regelui, acesta refuzându-i ultimele onoruri celui care, în 
1930, se exprimase împotriva întoarcerii lui. Astfel, curând 
au apărut zvonuri că regele s-ar afla în spatele atacului. 
Aceste speculaţii au fost alimentate şi mai mult când s-a 
aflat unde se ascunsese Codreanu după atentat: la o anume 
doamnă Cernăianu, care nu era, nici mai mult, nici mai 
puţin, decât o rudă a Elenei Lupescu. Alegerea acestei 
ascunzători, în care se afla o instalaţie de interceptare a 
convorbirilor telefonice de către serviciile secrete, avea să-i 
dăuneze pe viitor şi mai grav din punct de vedere politic lui 
Codreanu şi să contribuie semnificativ la dezbinarea 
Legiunii în 1934. Cantacuzino-Grănicerul i-a explicat 
fratelui său, într-o scrisoare iritată, că Codreanu ar fi fost 
doar vecin cu doamna Cernăianu şi n-ar fi ştiut nimic de 
rudele ei, iar când Cernăianu ar fi informat-o telefonic pe 
Lupească, Codreanu ar fi părăsit casa imediat. 


Codreanu s-a ascuns apoi la un adept al său, Ştefan 
Zăvoianu, colonel rănit în război, iar în cele din urmă, la 15 
martie 1934, s-a pus de bunăvoie la dispoziția autorităților. 
Ministrul d'Ormesson presupunea că poliția ştiuse de 
ascunzătoare, dar că, sub influenţa unei puteri necunoscute 
- aluzie la Carol II - renunțase să-l aresteze. În mod 
confidenţial, el a raportat la Paris că Nicolae Titulescu 
suspecta camarila; Titulescu mai spunea că, după părerea 
sa, monarhul sprijinea Garda şi că, în politica externă, 
tindea spre Roma şi Berlin. Între timp, în închisoare, 
experiența comună a arestului alimenta din nou un 
puternic sentiment de comuniune. Totuşi, existau opinii 
divergente asupra practicilor de urmat. Tatăl lui Codreanu 
dorea să impună un regim de rugăciune şi de post atât de 
strict, încât până şi preotul pogromist Dumitrescu-Borşa a 
considerat că se întrece măsura.s 

Guvernul a instituit starea de urgență. Prim-ministru a 
devenit Gheorghe Tătărescu, care, spre deosebire de 
subsecretarul său de stat de la Interne, Victor lamandi, 
căuta concilierea cu Legiunea, probabil şi la indicația 
regelui. După asasinat au fost arestaţi în jur de două mii de 
legionari de frunte şi simpatizanți, printre aceştia şi Crainic 
şi Nae lonescu, autoritățile procedând brutal. Generalul 
Cantacuzino-Grănicerul a fost lovit personal de prefectul 
poliției. Ziarele favorabile Gărzii, Calendarul şi Cuvântul, au 
fost interzise. Şeful serviciului secret, Eugen Cristescu, 
bănuia că atacul fusese plănuit în casa generalului 
Cantacuzino-Grănicerul, cu participarea lui Codreanu. De 
altfel, spunea el, îi propusese lui Duca să procedeze la 
percheziție şi arestare, ceea ce prim-ministrul a refuzat, de 
teama unui scandal. Potrivit lui Cristescu, după lovitură 
Codreanu ar fi primit o indicație de la adjutantul regal Puiu 
Dumitrescu, ascunzându-se apoi. Adjutantul, pe de altă 
parte, ar fi dus o luptă îndârjită cu Lupeasca. În acest sens, 


continua Cristescu, adjutantul s-ar fi folosit de Gardă ca 
mijloc de presiune, recomandându-i regelui chiar să-l 
primească în audiență pe Codreanu. Potrivit lui Cristescu, 
teama de Gardă era atât de mare în anturajul regelui, încât 
chiar comandantul jandarmeriei şi şeful poliției, colonelul 
Marinescu, s-ar fi reasigurat la Codreanu. Totuşi, adjutantul 
a pierdut în lupta pentru putere cu Lupeasca şi a fost 
îndepărtat de la curte. Armand Călinescu a comentat acest 
lucru cu cuvintele: „Camarila creştină a fost înfrântă de 
cealaltă, semită”. Ziaristul Pamfil Şeicaru i-a spus mai 
târziu lui Călinescu că Lupeasca ar fi fost implicată în 
atacul asupra lui Duca şi ar lucra împreună cu Garda. 
Isteria a mers atât de departe, încât se zice că ministrul de 
interne Inculeț şi Eugen Cristescu se temeau să nu fie 
otrăviți de Lupească. 

Mai serios trebuie luată o declaraţie dată de Virgil Ionescu 
- odinioară om de încredere al lui Carol II, iar acum, al lui 
Codreanu - în calitate de martor la procesul împotriva 
asasinilor. Ionescu a declarat că el stabilise contactul între 
Codreanu şi Palat, spionând în acest timp pentru Codreanu. 
Potrivit lui Ionescu, regele era binevoitor față de Gardă; însă 
el, Ionescu, ar fi încercat să împiedice ca adjutantul regal 
Puiu Dumitrescu să pună stăpânire pe Gardă. Ca să se 
răzbune pe îndepărtarea sa de la Palat, Dumitrescu le-ar 
relata acum gardiştilor că Lupescu, Wieder şi Titulescu 
ceruseră interzicerea Gărzii, ceea ce ar fi neadevărat. Un 
actor important în aceste intrigi era, în sfârşit, Nicolae 
Titulescu, care se punea mereu de acord cu ministrul 
Franței. Față de acesta, el se prezenta ca pionier în lupta 
împotriva camarilei, declarând că i-ar fi cerut regelui să-i 
destituie pe Puiu Dumitrescu, pe tatăl acestuia, care 
comanda jandarmeria, precum şi pe ministrul de război 
Uică. Franța, dar şi Cehoslovacia şi Iugoslavia, adică cei mai 
importanți aliați ai României, au pledat ca Titulescu să preia 


Externele şi în noul cabinet, pentru a împiedica o eventuală 
reorientare a politicii externe româneşti către Berlin şi 
Roma. Titulescu, la rândul său, le-a dat clar de înțeles 
aliaților că poziționarea României față de Vest depindea în 
foarte mare măsură de el, întrucât camarila, apropiată de 
Gardă, ducea țara pe căi greşite. Aşa se prezentau luptele de 
culise din politica românească, duse într-o atmosferă 
înveninată, după cum scria ministrul d'Ormesson: „în 
această țară, în care intriga domneşte pretutindeni, circulă 
zvonurile cele mai contradictorii, dar se simte cum pluteşte 
în aer o nelinişte reală”.s 

La 19 martie 1934 a început procesul împotriva celor trei 
atentatori şi a conducerii Legiunii - cu totul, 52 de 
persoane. Atmosfera din sală era, din nou, favorabilă 
acuzaților. Au fost chemaţi nu mai puţin de 703 martori, 
dintre care 670 din partea apărării. Cei trei asasini erau 
cinstiți în cercurile legionare, cu încuviințarea lui Codreanu, 
drept „nicadori” (un cuvânt format din primele silabe ale 
numelor lor). Ei au fost condamnați la muncă silnică pe 
viață. 

Codreanu, Cantacuzino-Grănicerul şi politicienii de frunte 
au fost însă achitaţi, după ce crema elitei politice - pornind 
de la Averescu şi Vaida-Voevod, care se declara mândru naş 
al Legiunii, trecând prin Argetoianu, Goga, Iorga, Maniu şi 
Mihalache şi până la Gheorghe Brătianu - a depus mărturie 
în favoarea lor. Deja la începutul lunii februarie, regele 
hotărâse achitarea lui Nae lonescu. Rezultatul acestui 
proces, clar dirijat, nu reflecta hotărârea unei justiţii 
independente, ci voința regelui, care în timpul procesului a 
explicat, în particular, că „Codreanu are un admirabil spirit 
organizator”. Este limpede că monarhul voia să se folosească 
de Gardă ca instrument în lupta pentru putere. Ministrul 
d'Ormesson şi cea mai importantă sursă de informaţii a 
acestuia, Nicolae Titulescu, au urmărit desfăşurarea 


procesului cu nelinişte crescândă. Potrivit lui Titulescu, 
Curtea ar fi fost gata să-i condamne şi pe conducătorii 
Gărzii, dar un semn venit de sus — de la rege — a împiedicat 
acest lucru. Acest semn a avut un efect mai puternic decât 
încercarea guvernului lui Gheorghe Tătărescu de a obține o 
condamnare. Diplomaţia franceză a înțeles în scurt timp că 
procesul avea ca scop disculparea naționalismului 
românesc. Mărturiile unor politicieni de prim rang în 
favoarea lui Codreanu au zdruncinat încrederea - şi aşa 
limitată - a francezilor în elita politică românească. Potrivit 
francezilor, Constantin Argetoianu, „cu cinismul său 
obişnuit”, a admis că ar fi format bucuros un cartel electoral 
cu Codreanu - iar acest lucru, după cum aveau s-o arate în 
curând planurile colaboratorului lui Argetoianu, Jean 
Pangal, nu era o vorbă goală. În urma procesului, diplomații 
francezi au tras concluzia că acțiunile Gărzii trebuiau 
canalizate - pe lângă aceasta, guvernul trebuia să rezolve 
„problema evreiască”, pentru a priva extrema dreaptă de 
argumentul ei principal. Aceste remarci arată cât de mult se 
lăsa influenţată principala putere protectoare a României 
din Occident de puternica atmosferă antisemită.» 

Moartea lui Duca şi zdruncinarea liberalilor au creat 
spațiu pentru intrigi politice ale regelui şi ale adversarilor 
săi numeroşi, dar prost coordonați. Legiunea slăbită şi 
conducătorul ei lovit păreau o masă de manevră potrivită 
pentru acțiuni împotriva camarilei sau obținerea puterii 
politice cu ajutorul regelui. În urma achitării, guvernul şi-a 
prezentat demisia, dar regele n-a acceptat-o.» 

Despre răspunderea personală a lui Codreanu în privința 
asasinatului s-a discutat mult printre contemporani şi în 
cercetare. Mihai Stelescu, fostul coleg de partid al lui 
Codreanu, afirma în 1936 față de Armand Călinescu, pe 
atunci principalul opozant politic al lui Codreanu, că ar avea 
dovezi că însuşi Codreanu plănuise fapta. Printre aromâni, 


din rândurile cărora proveneau asasinii, domnea uimirea şi 
nemulțumirea, căci Sterie Ciumetti, om de încredere aromân 
al lui Codreanu, cunoscut ca adversar al Lupeascăi, fusese 
ucis de poliție în împrejurări neclare. Legionarii aromâni nu 
înțelegeau de ce Codreanu manifesta un interes redus 
pentru clarificarea cazului, şi chiar „nicadorii” se simțeau 
neglijați de el, motiv pentru care i s-au plâns lui 
Cantacuzino-Grănicerul. Această purtare şovăielnică a lui 
Codreanu a iritat masa aderențţilor, şi aşa puternic 
influențată de zvonuri şi timorată de măsurile poliției. 

Indiferent dacă Codreanu a ordonat atentatul - ceea ce, 
în structura de conducere a mişcării, pare mai plauzibil — 
sau nu, el şi cercul său intim au contribuit la crearea unui 
climat violent: au contribuit, fiindcă şi alți politicieni, dar şi 
presa au instigat împotriva lui Duca. Legionarii însă au fost 
cei care au tras, acest lucru putând fi şi efectul unei 
ranchiune a aromânilor față de Duca, considerat de 
refugiații din Elada mult prea favorabil grecilor. Fapta a fost 
posibilă fiindcă organele de securitate le-au permis acest 
lucru atentatorilor. Ani de zile, Garda fusese sprijinită de 
premierul Vaida-Voevod şi de colaboratorul acestuia, Viorel 
Tilea. Dă de gândit şi faptul că oameni care au sprijinit, 
respectiv au tolerat Legiunea au primit înalte funcții în stat. 
Pe lângă premier, acest lucru este valabil în primul rând 
pentru ministrul de interne Ion Inculeț, cu care lon Zelea 
Codreanu luase odinioară legătura, şi, începând din 
octombrie 1934, pentru subsecretarul de stat de la Interne, 
Eugen Titeanu, unul dintre cei mai importanţi protectori ai 
lui Codreanu.» 

Fără îndoială, câştigătorul politic al acestor evenimente 
era regele: premierul incomod fusese înlăturat, iar Garda de 
Fier, devenită periculos de puternică, fusese slăbită prin 
arestări şi, astfel, îmblânzită politic. Conducătorilor ei li se 
arătase, prin proces, că se poate acționa împotriva lor, dar 


că pot fi şi tolerați dacă se arată ascultători. Achitarea lui 
Codreanu a avut loc la indicația regelui şi mai puțin prin 
lucrarea Sfântului Anton din Padova, căruia Căpitanul îi 
atribuia salvarea sa. În ce fel intenţiona regele să folosească 
Garda s-a observat la câteva zile după achitarea lui 
Codreanu. La 29 aprilie 1934, sardiştii au trecut prin fața 
Palatului Regal, regele stătea la balcon şi, la ovaţiile lor — 
„Trăiască Garda”, „Trăiască Codreanu” - a ridicat mâna în 
salutul roman. Fanfara poliției din Prefectura Bucureştiului 
i-a însoțit apoi pe demonstranți la locuința lui Nae Ionescu 
şi la cea a lui Cantacuzino-Grănicerul, unde Codreanu îşi 
stabilise sediul. Răspunsul monarhului cu privire la 
uciderea premierului său nu putea fi mai lipsit de echivoc. 
Ministrul d'Ormesson a telegrafiat la Paris că manifestația 
ar fi trebuit să deturneze opinia publică de la lovitura eşuată 
a ofițerilor sub Victor Precup. Nimic nu s-ar petrece fără 
voința monarhului: „Bunul plac şi bunăvoința lui Carol sunt 
singurele care vor decide”... 

Partidele politice au condamnat atentatul. Biserica 
Ortodoxă a publicat, la 6 februarie 1934, o luare de poziţie, 
în care problema a fost deplasată în spațiu: făptuitorii ar fi 
fanatici balcanici, care s-ar deosebi de „sufletul [...] nobil, 
bun şi blând” al românilor. Astfel, Biserica a evitat o 
condamnare a lui Codreanu şi a ideologiei legionare, dar şi 
clarificarea rolului jucat de clerici de frunte în mediul 
dreptei  naționaliste.+ Regele şi Biserica voiau să se 
folosească mai departe de Gardă. 


30. SCHISMATIC 


DACĂ DEJA ÎMPREJURĂRILE ASASINĂRII LUI ION GHEORGHE 
DUCA sunt îndeajuns de derutante, elita politică a României 
s-a implicat, în lunile şi anii care au urmat, într-un ghem de 
intrigi şi mai greu de descurcat. Pe termen lung, acestea au 
contribuit la implozia sistemului partidelor, care, în ochii 
unei mari părți a populației, şi-au pierdut orice credibilitate. 
Acest lucru le-a oferit regelui şi camarilei mai mult spațiu de 
manevră politică, dându-i însă din nou elan şi lui Codreanu. 
În ciuda achitării, el primise o lovitură grea. Garda era, cel 
puţin de iure, ilegală, iar ca organizaţie se afla în pericol: 
mai întâi fiindcă nu mai putea lucra pe față, apoi şi pentru 
că apărea o opoziţie internă. Totuşi, conflictele interne 
trebuie văzute pe fundalul crizei politice generale. Într-un 
stat şi o societate destabilizate, armata s-a văzut chemată să 
intervină. Ofițerii opozanți voiau chiar să preia Garda. 
Generalul Averescu le-a făcut gardiştilor dezorientați 
propuneri în sensul unei lovituri de stat, pe care ar fi trebuit 
să o conducă bătrânul Cantacuzino-Grănicerul. Potrivit 
unor zvonuri, Averescu s-ar fi propus chiar ca lider al Gărzii, 
în timp ce justiția spera că influența armatei îi va mai 
domoli pe gardişti; potrivit altor zvonuri, Cantacuzino- 
Grănicerul i-ar fi predat lui Averescu, în lupta împotriva lui 
Carol II, lista membrilor Gărzii. 

Din toate astea n-a ieşit nimic; pe de altă parte însă, 
maiorul Victor Precup, un carlist dezamăgit cu simpatii 
pentru Garda de Fier, a încercat la începutul lui aprilie 1934 
să dea o lovitură de stat. Nu era primul. Deja în ianuarie 
umblaseră zvonuri despre planul de asasinare a regelui 
ticluit de doi generali, probabil cu ştiinţa lui Averescu. 
Acesta din urmă lucra între timp la o a treia tabără, pe 
lângă cele ale vrăjmaşilor liberali şi național-țărănişti. I-a 


adunat în jurul său pe Goga, Argetoianu şi Gheorghe 
Brătianu, şi-a întins tentaculele spre Maniu, de sprijinul 
armatei era sigur. Astfel a apărut, ca o opoziție unită față de 
rege, „blocul constituțional”, care însă era mai curând 
impresionant pe hârtie decât eficient în realitate. 

În retrospectivă, probabil că nimic nu apare mai bizar 
decât încercarea influentului mare maestru al Marii Loji 
Naţionale Române, Jean Pangal, de a se folosi de Gardă 
pentru planurile sale ambițioase. Pangal era considerat o 
eminență cenuşie a politicii româneşti şi un prieten intim al 
lui Constantin Argetoianu. El şi-a condus loja pe un făgaş 
antisemit-naționalist, ceea ce a provocat dezbinarea 
influenţilor francmasoni români. În timp ce o parte a 
acestora a rămas liberală şi orientată internațional, Pangal 
urmărea, potrivit rapoartelor serviciilor secrete, o dictatură 
naționalist-autoritaristă, pentru care, aidoma altor 
politicieni, avea nevoie de  gardiştii  dezorientaţi ca 
pedestraşi. Pe la jumătatea lunii iunie 1934, marele maestru 
se gândea chiar să i se adreseze direct lui Codreanu. El şi-a 
întins tentaculele spre Ionel Moţa, căruia voia să-i ofere un 
post într-un guvern militar sub Averescu. A presupune că 
Moța sau Codreanu, care combăteau amândoi cu 
înverşunare francmasoneria, ar fi intrat într-un asemenea 
joc pare cel puțin ciudat. Mai concrete erau însă 
perspectivele tratativelor lui Pangal cu A.C. Cuza şi cu fiul 
acestuia, Gheorghe, francmason, cu scopul fuziunii dintre 
Marea Lojă Naţională şi LANC. Uneltirile lui Pangal, care s- 
au prelungit până în primăvara anului 1935, au provocat 
nelinişte în rândul populaţiei evreieşti. Pangal însuşi credea 
— din nou potrivit aprecierii serviciului secret - că i-ar putea 
câştiga pe evreii români pentru proiectul său de instaurare a 
unui regim naţionalist controlat de franecmasoni. Înainte de 
toate, afacerea Pangal aruncă o lumină revelatoare asupra 


intrigilor țesute de politicienii de la Bucureşti, cărora nici o 
opțiune nu li se părea nerealizabilă..: 

Presiunea franceză şi, de asemenea, asocierea 
surprinzătoare a celor două mari partide au împiedicat în 
1934 o guvernare de dreapta. Ministrul d'Ormesson relata la 
Paris, pe 8 iunie 1934, pe un ton neobişnuit de critic, că 
rolul regelui ar fi deosebit de problematic, ba chiar că ar 
trebui să vorbim, în acest context, de „psihopatie”. 
Constantin Argetoianu ar fi fost, în ultimele luni, „geniul 
rău” al politicii româneşti, remarcându-se prin „cinismul cel 
mai violent”. Situația politică era descrisă de d'Ormesson în 
culori şi mai sumbre: Averescu era senil, iar țara evitase în 
ultimul moment o dictatură regală. „Ideea dictaturii, 
născută din capriciul veleitar al unui rege aliat cu 
machiavelismul şiret al unui curtean, a fost la un pas de a fi 
realizată.” 

Guvernul a rămas instabil şi a alunecat spre dreapta: 
începând din octombrie, susținătorii lui Codreanu 
determinau politica Ministerului de Interne. Atât liberalii, 
cât şi național-țărăniştii erau slăbiți de luptele intestine 
pentru putere — dintre vechea şi noua generație de politicieni 
în cazul liberalilor, dintre ardelenii burghezi (Vaida-Voevod, 
Maniu) şi agrar-socialiştii din Vechiul Regat (Mihalache) în 
cazul Partidului Naţional-Ţărănesc; pe lângă aceasta, Maniu 
şi Vaida-Voevod se combăteau şi personal. Vaida-Voevod era 
cunoscut drept „naşul” politic al lui Codreanu. Mihalache 
însă, lider al aripii de stânga, se arăta mai nou entuziasmat 
de „geniul” politic al lui Mussolini. Căuta favorurile micilor 
grupări de la stânga partidului său, pentru a slăbi astfel 
aripa de dreapta din jurul lui Vaida-Voevod.= Astfel, în 1934 
existau trei tabere politice - liberalii, Partidul Național- 
Ţărănesc şi gruparea eterogenă din jurul lui Averescu —, 
însă ele erau din ce în ce mai mult nişte conglomerate 
politice care se desfăceau în grupuri clientelare. 


După proces, Codreanu trebuia să-şi schimbe strategia. 
În 1933 apăruse ca lider al unei Gărzi de Fier gata de 
acțiune violentă, dar şi ca politician clasic. Luase parte la 
manifestaţiile din campania electorală şi, ca şi în anii 
precedenţi, umblase prin țară ca un mare preot al ritului 
legionar, asistând, de pildă, la sfințirea unui camion 
legionar de propagandă la Craiova. Garda răspândea zarvă 
şi violență, ca şi celelalte partide, de altfel. Trupele de asalt 
ale acesteia, numite „echipele morţii”, produceau teamă 
chiar şi numai prin denumire. În 1934 însă, Codreanu 
trebuia să admită că prin aceste metode Garda nu prea se 
putea diferenţia în ochii populaţiei de celelalte partide şi că 
pretenţia de a fi „şcoala duhului nou” avea de suferit. 
Codreanu a ordonat o schimbare de direcție, pe care nu toți 
au urmat-o de bunăvoie. Orice s-ar zice, asasinarea lui 
Duca şi procesul puseseră Garda într-o situaţie dificilă. Ea 
nu mai putea acționa pe față. Zvonurile potrivit cărora 
Codreanu lucra pentru Lupească se mențineau cu 
încăpățânare. De aceea, Garda şi conducătorii ei s-au retras 
din atenția publică, iar Codreanu s-a refugiat pe Rarău, în 
timp ce oamenii săi, în ciuda interzicerii organizaţiei, făceau 
propagandă pe tăcute, „de la om la om”, cum se spunea. lar 
această propagandă a avut mare succes, beneficiind de 
sprijinul mărinimos al prințului moştenitor Nicolae, care se 
afla într-o opoziție tot mai accentuată față de fratele său 
Carol. Acesta din urmă însă îl lăsa în pace şi se folosea la 
rândul lui de Gardă. 

Totuşi, unii legionari de frunte nu i-au iertat lui Codreanu 
purtarea de după asasinarea lui Duca. În vara anului 1934, 
nemulțumirea s-a prefăcut în revoltă. Mihai Stelescu, orator 
charismatic şi erou al luptelor de stradă de la începutul lui 
1933, îl considera pe Codreanu din ce în ce mai mult un 
politician mediocru şi un intelectual ratat, dar mai ales un 
trădător. Stelescu ştia că Virgil Ionescu şi Codreanu 


negociaseră cu prefectul Poliției Capitalei, Gavrilă 
Marinescu, deci, implicit, cu camarila. Ambiția îi era 
alimentată de forțe care combăteau camarila, dar şi de 
persoane apropiate camarilei. Într-o tabără de vară din 
Basarabia, a adunat disidenți în jurul lui. Portretul lui 
Codreanu a fost dat jos. Stelescu a luat hotărârea să-l 
înlăture pe Codreanu. Un prim atentat pe Rarău a eşuat. În 
următorul, un adept al lui Sielescu a încercat să pună 
cianură de potasiu într-o sticlă de ţuică. Probabil pentru a- 
şi crea un alibi, Stelescu a orchestrat o demonstraţie 
zgomotoasă la Râmnicu Vâlcea, care s-a terminat cu o grevă 
a brațelor încrucişate şi cu arestări în masă, pasămite 
provocate în mod deliberat. Legionarii bănuiau că Stelescu 
aşteptase în închisoare ştirea despre executarea atentatului; 
pentru a-l pune la încercare, i s-ar fi pasat un mesaj fals 
anunțând reuşita atentatului, fiind astfel demascat. Unchiul 
soției lui  Stelescu, director general în Ministerul 
Comunicaţiilor, ar fi pregătit otrava acasă la el. Prin el, 
Richard Franasovici, un membru al camarilei, şi liberalul 
Victor lamandi ar fi aflat de tensiunile din cadrul Legiunii; 
în acest joc periculos era implicat şi ziaristul Pamfil Şeicaru. 
Atentatorul prin otrăvire a fost trădat, probabil de fostul 
atentator Gheorghe Beza şi de adjutantul lui Codreanu, 
Dumitrescu-Zăpadă, fiind prins în Gara de Nord din 
Bucureşti. Codreanu, Cantacuzino-Grănicerul şi Nichifor 
Crainic au năvălit apoi în locuința goală a conspiratorilor şi 
au percheziționat-o. Stelescu, eliberat din închisoare, a fost 
adus în fața unui „tribunal de onoare” legionar, prezidat de 
Cantacuzino-Grănicerul, cel priceput la duel. Stelescu a 
clacat şi şi-a cerut iertare. A fost degradat şi exclus din 
Legiune. În public însă, Codreanu le-a comunicat 
legionarilor, la 25 septembrie 1934, că rămâne la aprecierea 
sa dacă şi când va fi Stelescu primit înapoi.: 


Ruptura în cadrul Gărzii şi atentatul au făcut vâlvă pe 
plan internaţional. Presa românească de stânga făcea 
propagandă în favoarea „steliştilor”, cum erau numiți adepţii 
lui Stelescu. Cine s-a afla, mai exact, în spatele atentatului 
rămâne totuşi nesigur. Legionarii îi bănuiau pe liberali, 
gândindu-se la o răzbunare pentru asasinarea lui Duca; 
totuşi, multe întrebări au rămas fără răspuns. În 1934, 
ziariştii din Bucureşti colportau informaţia că în spatele lui 
Stelescu s-ar afla Alexandru Averescu şi generalul Nicolae 
Rădescu, amândoi adversari ai camarilei (Rădescu fiind 
cunoscut ca un adversar înverşunat al regelui), dar şi 
Constantin Caragea, un membru al înaltei nobilimi, a cărui 
soție, sub numele conspirativ Haiduc, lucra ca spioană 
pentru Carol II. Aceşti oameni au finanțat întemeierea 
Cruciadei Românismului, o mişcare care, sub conducerea 
lui Stelescu, a preluat din obiectivele şi metodele Legiunii, 
dar a renunțat la antisemitism şi la violențe de stradă. 
Cruciada n-a ajuns niciodată mai mult decât o facțiune, 
însă mai ales la laşi şi în mediile aromâne au existat 
legionari care au trecut la Stelescu.s 

Stelescu era un duşman declarat al camarilei, fiind 
finanțat de adversarii acesteia. Codreanu însă, din cauza 
loialității sale față de rege, se apropia, în ochii multor 
legionari, periculos de mult de camarilă. Stelescu cunoştea 
exact viața internă a Gărzii, iar Codreanu se temea de el. O 
misiune de mediere întreprinsă de fratele lui Codreanu, 
Horia, a eşuat (15 februarie 1935). 

Mişcarea lui Stelescu a câştigat în renume atunci când 
Panait Istrati (1884-1935), celebrat ca un Gorki sau Romain 
Rolland român, s-a alăturat „Cruciadei”, după ce se 
delimitase, dezamăgit, de Uniunea Sovietică.s 

Campania lui Stelescu îl atingea personal pe Codreanu, 
derutându-i şi pe legionari. Ea îl lovea pe Codreanu în 
punctul cel mai sensibil: în renumele său, în venerarea-i 


idolatră ca lider al mişcării tinereşti naționaliste, aşa cum se 
vedea Legiunea pe sine, precum şi în independența sa față 
de elita politică de la Bucureşti. La 4 aprilie 1935, Stelescu 
a publicat o scrisoare deschisă către Codreanu, în care-i 
reproşa acestuia şi tatălui său că duseseră la pieire „multe 
suflete curate”. L-a făcut pe Codreanu mincinos, avid de 
circumscripţii electorale avantajoase (în județul Putna), 
plagiator - Cărticica şefului de cuib nefiind scrisă de el —, 
produs al lui Vaida-Voevod, laş care evita luptele cu 
jandarmeria. „Tu veneai în urmă să te ovaționeze lumea la 
procese sau să-i îngropi”, rezuma Stelescu succesele cu 
efect la public ale lui Codreanu la tribunal. Deosebit de 
afectat a fost Codreanu de aluziile, nedezvoltate mai mult, la 
relaţiile sale cu maicile mănăstirii Agapia din Moldova, de 
care se simțea legat încă din anii 1920. Stelescu nu făcea un 
secret din faptul că voia să-l scoată din viața politică pe 
„Zelinschi”, aşa cum începuse să-l numească pe Codreanu.s 

Stelescu i-a tăiat lui Codreanu pretenţiile charismatice 
din rădăcină,  descriindu-i originea etnică drept 
neromânească: Codreanu ar fi pe jumătate polonez, pe 
jumătate german, dar sigur nu român; ar fi un „venetic” 
care, prin actele sale de violență „neromâneşti” şi banda lui 
de criminali, pângăreşte România: „Nu-ţi permitem să dai 
îndrumări acestui neam. Tu eşti venetic, eşti străin, eşti leh, 
eşti neamt. De aceea, ceri alianța cu nemții. Sângele din tine 
vorbeşte. Du-te în Germania de te închină lui Hitler. Afară, 
până ce nu vei fi linşat. Afară, străinule, din țara aceasta 
sfântă, de al cărei tineret îţi baţi joc”. În 1936, Stelescu a 
publicat facsimile după actele din registrul stării civile 
referitoare la părinţii lui Codreanu.» Împreună cu Cultul 
Patriei, o asociaţie a notabilităților bucureştene, s-a plănuit 
chiar publicarea unui articol cu titlul „Conducătorul Gărzii — 
homosexual”, la care s-a renunțat însă, din motive 
necunoscute. În schimb, Stelescu a afirmat că Codreanu ar 


fi susținut de o grupare de politicieni francmasoni alcătuită 
din fostul premier Vaida-Voevod, antisemiţii Cuza şi Goga, 
precum şi Eugen Titeanu. Codreanu ar fi primit bani direct 
de la marele maestru al Lojii Marelui Orient.» 

În numărul din 7 martie 1936 al ziarului său Cruciada 
Românismului, Stelescu a căutat să-şi regleze toate socotelile 
cu Codreanu. El îi lua în râs începuturile de la Iaşi. „Te-ai 
putut evidenția prin asasinarea unui român; ai reuşit să 
încălzeşti minţile unor adolescenți în jurul unei icoane, în 
fața căreia îți făceai cruce cu mâinile pătate de sânge 
omenesc [...], să joci în fața naivilor pe misticul bun ca 
pâinea caldă, înțelegător, care-i induce pe oameni în eroare, 
din tăcere ai făcut o dogmă, dar o organizaţie nu poți să 
conduci”. Codreanu ar fi un „şmecher” care intră mereu în 
combinaţii politice, umple cafenelele cu zvonuri, se dă drept 
vizionar, dar nu îi poate păcăli decât pe naivi. Spre 
deosebire de Mussolini sau Lenin, n-ar avea nici o doctrină. 
„D-ta n-ai cules de la ei decât cămaşa colorată şi metoda 
violenţei, care la ei a fost calea finală a unei revoluţii ce 
dospise mai întâi”. Atacurile au atins punctul culminant în 
articolul Galeria şarlatanilor naționali: Corneliu-Zilinschi- 
Lorenţ-Antec-Condac-Brauner.  Gangsterul naționalismului 
integral românesc. Studiu  antropo-socio-lombrozian al 
colonelului Niculcea, care îl descria pe Codreanu drept 
ungur şi duşman al neamului românesc, excluzându-l din 
națiune şi recomandându-i sinuciderea: „Conducătorul 
politic al unui neam trebuie să posede cu prisosință 
subconştientul acelui neam. Toți marii conducători politici 
naționali de azi îl au cu prisosință. Hitler este german, 
Mussolini latino-roman, Atatürk este turc sadea. Întreb, ce 
ai tu românesc în sângele tău, corcitură străină [...], decât 
sânge leşesc, hunic, unguresc şi nemțesc [...]. Vii tu, 
Lorențule, îndrăzneşti tu, Antecule, să comanzi pe moți, pe 
care neamul tău unguresc i-a ținut 100 de ani sub jug şi 


sânge? Laşule şi leşule. Te-au simțit şi ei. Păzeşte-ţi capul 
sau pune-l degrabă în ştreang”. În repetate rânduri, 
Stelescu îl provocase şi amenințase pe Codreanu, vorbind şi 
de propriul său sfârşit violent, ca şi cum ar fi voit să şi-l 
grăbească. Raporturile dintre  Stelescu şi Codreanu 
ajunseseră de o violență ucigaşă, dar până la jumătatea 
lunii iulie 1936 agresiunea a pornit de la cel dintâi.» Aceasta 
era atmosfera dintre crucişti şi Legiune cu două săptămâni 
înainte de asasinarea lui Stelescu la 16 iulie 1936. 

lon Moţa l-a descris pe Stelescu unui corespondent 
german drept „un fel de Strasser sau Röhm”; Stelescu a 
sfârşit şi el ca aceşti doi adversari ai lui Hitler din Partidul 
Naţional-Socialist (unul dintre ei, Strasser, fiind un stângist 
notoriu). Ca şi în cazul asasinării lui Duca, nu se poate 
stabili dacă a existat sau nu un ordin direct de asasinare 
din partea lui Codreanu. Este clar că Codreanu a fost foarte 
afectat de atacuri, acuzând şi probleme de sănătate. Obsesia 
lui paranoidă că ar fi înconjurat de trădare şi trădători părea 
să fi fost confirmată. În anturajul său a început să răsune 
cu voce tare chemarea la răzbunare. Şi astfel, în iulie 1936, 
aflându-se pe un pat de spital, Stelescu a fost ucis cu o 
ploaie de gloanțe de un comando legionar format din zece 
oameni — celebrați apoi sub numele de „decemviri” —, printre 
ei aflându-se mai mulți teologi. Asasinii s-au predat 
autorităților, aşa cum cerea codul onoarei şi al jertfei 
legionare promovat de Codreanu. Opinia publică era din nou 
îngrozită. După 1945, istoriografia comunistă a înfierat 
crima zugrăvind-o în toate detaliile ei bestiale. S-a ignorat 
faptul că Stelescu însuşi anunţase că va elibera țara de 
„parazitul Zilinschi” şi că el însuşi era o parte marcantă a 
universului violenței fasciste.» În biroul său erau atârnate 
portretele lui Mussolini, Troțki şi Atatürk. Micul său grup 
era infiltrat în parte de agenţi secreţi, în parte de comunişti, 
dar, în orice caz, era antidemocratic şi antiliberal. Stelescu a 


fost orice altceva decât o figură luminoasă. Mai curând a 
devenit victima propriei aplecări spre violență, dar mai ales 
victima opoziției sale față de camarilă. Susținătorii lui din 
anul 1935 se retrăseseră în mare parte, iar Stelescu, expus, 
şi-a pierdut orice protecție. Din nou, asasinii legionari au 
trecut la atac nestingheriți. Din nou, ministrul de interne se 
numea lon Inculeț şi din nou victima deranjase camarila, nu 
în ultimul rând prin solicitarea de a redeschide procesul 
asasinării lui I.G. Duca. Acest lucru ar fi compromis, 
probabil, persoane din anturajul regelui. 

Legionarii au interpretat cele întâmplate drept pedepsire 
dreaptă a unui trădător.:s În tabăra de muncă de la Focşani, 
preotul legionar Vasile Boldeanu i-a lăudat pe asasini: „Am 
venit acum, noaptea, la voi, ca să vă aduc o mare veste, o 
veste care trebuie să vă bucure pe toți deopotrivă. 
Trădătorul Mihail Stelescu şi-a dat sufletul, nemaiputând 
rezista în fața celor 45 de gloanțe ale legionarilor 
bucureşteni cari au intrat în corpul lui. Aceasta este 
pedeapsa dată de legionari trădătorilor [...]. Gândiţi-vă bine 
ce faceţi, să aveți credință în Dumnezeu, şi atunci când veți 
primi o poruncă a Căpitanului, trebuie ascultată şi 
executată cu sfințenie şi fără nici o şovăire”.s Reacţia lui 
Boldeanu arată sectarismul legionarilor; chiar şi un preot 
apăra o crimă, dacă aceasta era de folos mişcării, ba chiar le 
cerea ascultătorilor săi ca, dacă vin ordine în acest sens, să 
săvârşească şi alte acte de violenţă. 

Codreanu însuşi şi-a asumat public răspunderea faptei. 
Totuşi, după asasinat, o analiză a Siguranței a constatat o 
schimbare de strategie a mişcării legionare: în ochii unor 
cercuri largi, asasinatul zdruncinase şi pretenția Legiunii că 
urmează morala creştină. Potrivit raportului, Codreanu ar fi 
înțeles că mişcarea sa încă nu era în situația de a prelua 
puterea şi că, prin violență, nu-şi va atinge scopul.” 


În cercurile guvernării se manifestau disensiuni cu privire 
la reacția autorităţilor la asasinat: şeful poliției, Gavrilă 
Marinescu, i-a explicat lui Armand Călinescu, la întrebarea 
indignată a acestuia privind purtarea plină de menajamente 
față de asasini, că politicianul liberal de frunte Richard 
Franasovici şi ministrul de interne Ion Inculeţ se temeau de 
tulburări. Şeful Sigurantei împărtăşea această apreciere şi a 
ordonat protejarea personală discretă a ministrului de 
interne; în acelaşi timp, a cerut întocmirea unor liste cu 
crucişti şi legionari periculoşi, pentru a împiedica alte acte 
de violență. Marinescu însuşi ar fi vrut ca asasinii să fie 
ucişi în timpul transportării la închisoare; el l-a avertizat pe 
rege că o curte cu juri îi va achita pe făptaşii legionari, cum 
se mai întâmplase în trecut. Ziarele erau supuse cenzurii, 
iar organul Partidului Naţional-Ţărănesc, Dreptatea, n-a 
primit încuviințarea de a publica următorul text: „Guvernul 
patronează organizațiuni mistice de suprimare a oamenilor 
politici incomozi. Guvernul, sub inspirația nefastă a dlui 
Inculeț, a balcanizat complect biata țară românească. 
Nimeni nu mai are siguranța zilei de mâine”. Ziarului Facla 
nu i s-a permis să scrie că, în ciuda avertizărilor, poliția n-a 
împiedicat asasinatul. Cine voia încheierea violențelor, se 
spunea, ar trebui să-i dea puterea lui Codreanu. 

Stelescu a reuşit să clatine ca nimeni altul charisma lui 
Codreanu. Exemplul său a arătat că liderul Legiunii era cel 
mai vulnerabil la atacurile din propriul anturaj politic. 
Cuziştii ba luau în derâdere pasiunea lui Codreanu pentru 
cultivarea legumelor, ba îl taxau pentru legăturile unor 
apropiaţi de-ai săi cu cei de la putere. În aprilie 1933, ziarul 
partidului, Apărarea Naţională, îl descria drept un „imbecil 
trufaş şi ţâcnit, întrebuințat de guverne pentru a crea 
diversiuni şi a risipi voturile cuziste”, unde cel puțin 
caracterul diversionist al Gărzii de Fier nu era departe de 
realitatea politică; dincolo de asta, remarca arată cât de 


jignit era Cuza din cauza „apostaziei” foştilor săi ucenici şi la 
ce nivel verbal se purta polemica cuzistă, care aici nici 
măcar nu era îndreptată împotriva evreilor.» Mult mai 
periculos s-a dovedit însă atacul lui Stelescu la adresa 
originii etnice a lui Codreanu, a precarităţii lui intelectuale 
şi a lipsei lui de curaj personal. De primele două puncte s-a 
legat dictatura regală în primăvara anului 1938, când a 
hotărât să-l anihileze, politic şi fizic, pe Codreanu. 
Deocamdată însă, odată cu asasinarea lui Stelescu, 
Codreanu avea din nou cale liberă pentru a-şi impune 
pretențiile de conducere charismatică în sânul comunității 
de credință a adepților săi. 


31. TATONAREA UNUI NOU ÎNCEPUT: 
TOTUL PENTRU ȚARĂ 


ÎN 1934, CODREANU S-A PURTAT CU PRECAUȚIE ŞI ABIA DACĂ s- 
a arătat în public. Voia să-şi redobândească încrederea pe 
Rarău. În acest loc important pentru el, în mai 1934 
Codreanu a ținut o slujbă de pomenire pentru Ciumetti, 
care fusese omorât, şi tot aici şi-a adunat oamenii în jurul 
său, din nou pentru muncă în comun, în vederea construirii 
unei cabane. Ca un stareț, a stabilit pentru adepţii săi un 
program strict al fiecărei zile, cu rugăciune şi muncă, într-o 
disciplină  militar-monastică. La şase dimineața era 
deşteptarea, urmată de toaletă, ceai, două ore de sport, trei 
ore de muncă, două sau trei ore de îndoctrinare. În fiecare 


sâmbătă avea loc un marş obligatoriu, în timpul căruia 
mulți dintre cei neantrenaţi făceau bătături. În zilele de 
sărbătoare, la mănăstirea din apropiere cânta un cor 
legionar. În mijlocul taberei flutura drapelul cu simbolul 
mişcării, crucea inspirată de gratiile închisorii. Aceste 
manifestări au fost sprijinite de prinţul Nicolae, care avea o 
moşie în pitorescul Broşteni. Legionarii se puteau simți din 
nou încurajați la nivel înalt.: 

Un al doilea refugiu, în Giuleşti (pe atunci în apropiere de 
Bucureşti), a fost pus la dispoziţie de simpatizantul Didi 
Micescu. Acolo, Codreanu şi rudele lui, ca odinioară la Iaşi, 
cultivau legume, purtau discuții confidențiale, iar Codreanu 
redacta scrieri politice. Didi Micescu era fratele mai mic al 
lui Istrate Micescu, mai târziu ministru de externe şi autor 
al Constituţiei din 1938, unul dintre cei mai înverşunați 
duşmani ai lui Codreanu, dar şi un antisemit declarat, care, 
în 1937, i-a exclus pe evrei din Baroul Bucureşti.» 

Pe lângă prințul Nicolae şi părți ale elitei naționaliste 
conservatoare din Bucureşti, generalul Cantacuzino- 
Grănicerul s-a numărat printre susținători. Relațiile sale, 
care ajungeau până la Palat, îi protejau pe gardişti, dat fiind 
că aceştia trezeau simpatii tăcute şi în Ministerul de Interne. 
După câteva luni, presa britanică, ca de pildă Manchester 
Guardian, născocea articole potrivit cărora Codreanu 
călărea noaptea pe un cal bălan prin satele Moldovei, 
întărâtându-i, precum Hitler, pe țărani prin cuvântările sale. 
Pentru zona rurală, sunt mai precise datele autorităților 
române: în iunie 1934, gardiştii se pregăteau pentru 
marşuri de propagandă, care trebuiau conduse de studenții 
activişti Gheorghe Furdui, Traian Cotigă şi Mihail Stelescu. 
Garda îşi întindea din nou tentaculele, încetul cu încetul, ca 
să-şi continue acțiunile acolo unde începuse cu atâta succes 
în anul precedent. Potrivit informațiilor poliției, la sfârşitul 
anului 1934 Garda număra 1 724 de cuiburi, fiecare având 


între trei şi treisprezece membri. Tabere de muncă şi 
marşuri - ceea ce se prefigura în prima jumătate a anului 
1934 trebuia să conducă, în 1935, la revenirea mişcării 
legionare. Taberele au creat o nouă topografie legionară a 
României. Pe lângă acestea, legionarii au ridicat numeroase 
troițe şi au săpat fântâni. Simbolurile legionare, precum 
mătăniile, se vindeau în multe locuri. Pretutindeni, culoarea 
verde era semnalul uşor de recunoscut, iar crucea de gratii, 
simbolul Legiunii.s 

Anul 1934 a fost însă şi anul schismei lui Stelescu şi, în 
general, al tatonării unei reorganizări. În această privință, 
Codreanu trebuia să pună stăpânire pe situaţie, ca să nu-şi 
lase mişcarea pradă atacului lacom al conservatorilor 
naționalişti bine aşezaţi, de teapa lui Averescu. În aprilie 
1934, se gândea la înființarea, ca partid politic, a unei aripi 
noi a Legiunii, sub numele de „Partidul Naţional”. Nae 
Ionescu spera să obţină funcţia de secretar general, iar 
ambițiosul teoretician al corporatismului, Manoilescu, chiar 
conducerea partidului, în timp ce Codreanu ar fi rămas şef 
al Legiunii. Totuşi, Codreanu nu avea încredere în 
Manoilescu. La o întrunire a cuibului intelectualilor 
bucureşteni, Axa - centrul ideologic al mişcării —, a explicat 
cum voia să procedeze: informaţiile urmau să fie comunicate 
doar verbal; mişcarea avea nevoie de o perioadă de linişte, 
ca să-i separe pe cei credincioşi de trădători; în orice caz, 
violența trebuia lăsată deoparte. A creat grupe de lucru în 
cadrul Gărzii, existentă de facto în continuare. Scopul 
acestora era să întreprindă schimbările programatice de 
macaz. În toate grupele de lucru, Codreanu şi-a rezervat 
conducerea. Devine evidentă şi strădania sa - chiar față de 
intelectualii care, în 1933, organizaseră o campanie gardistă 
atât de susținută - de a-şi afirma, fără echivoc, poziţia de 
conducere. Nu degeaba a ținut, în acest sens, şi primele 
două conferințe dintr-o serie cu care, în iarna 1934-1935, 


Centrul Legionar Studențesc a început ofensiva politică la 
Universitatea din Bucureşti. La 23 decembrie 1934, a ales 
ca teme Chemarea tineretului de azi şi Problema Macedo- 
Românilor, arătând ce subiecte voia să dezvolte în fața 
studenților: rolul său conducător în mişcarea studențească 
şi aducerea unui omagiu acelei grupări susținătoare care, 
probabil, se dovedise cea mai loială şi mai angajată - 
aromânii. Această abordare se deosebea de modul de alegere 
a temelor în grupul intelectual central al legionarilor din 
Bucureşti, care discutau probleme ideologice, cum ar fi 
Comunismul şi Garda de Fier (Ion Belgea), Național- 
socialismul german şi Garda de Fier (Vasile Cristescu), 
Curente noi în economia politică (Alexandru Constant) sau 
teme tipic legionare, precum Sufletul legionar (Gheorghe 
Clime), Credinţa în nemurirea sufletului (Ilon Veverca) şi De ce 
va învinge Garda de Fier? (Vasile Marin, Alecu 
Cantacuzino).+ 

Partenerul lui Codreanu în vederea reorganizării era 
generalul Cantacuzino-Grănicerul - aşadar un militar, şi nu 
neastâmpăratul Manoilescu sau Nae Ionescu cel mereu 
dornic de atenţie, de vreme ce aceştia nu s-ar fi mulțumit 
niciodată cu rolul de oameni de paie. Ionescu, care în 1934 
întreținea relații strânse cu cel de-al Treilea Reich, şi-a 
impus totuşi poziţia de spiritus rector, căci Nichifor Crainic, 
marcat de experiența arestării, se desprinsese de Codreanu, 
iar în februarie 1935 s-a alăturat LANC-ului lui Cuza. În 
februarie 1935, Legiunea a intrat din nou în viața politică, 
înregistrându-se oficial ca partidul Totul pentru Ţară (TPT), 
forma prescurtată a lozincii „Totul pentru țară, nimic pentru 
noi”. Conducerea partidului a fost preluată de generalul 
Cantacuzino-Grănicerul. Codreanu a rămas în culise, dând 
chiar, pentru prima dată, semne de retragere din viața 
politică de zi cu zi. Generalul şi Gheorghe Clime conduceau 
mişcarea. Comunicarea cu Codreanu se desfăşura anevoios, 


deoarece acesta era deseori absent şi, în plus, îi folosea pe 
oamenii din cercul său restrâns unii împotriva altora. În fața 
lui Clime, generalul cita din indicaţiile lui Codreanu: „Vă rog 
să primiți comanda întregii mişcări legionare [...]. Veţi 
proceda absolut în toate chestiunile cum veți crede Dv. de 
cuviință, eu dorind ca să nu fiu vizitat prea des de legionari, 
şefi etc.”. Totuşi, Codreanu îi ordonase generalului să nu 
lucreze cu Clime, ci doar cu secretarul general Dumitrescu- 
Borşa. Codreanu se interesa pe atunci mai mult de 
înființarea unei şcoli de schi la Predeal, prin intermediul 
favoritului său de acolo, Ion Dobre.s 

În faţa străinătăţii însă, Codreanu îşi afirma statutul de 
lider ideologic. În interviurile pentru presa germană şi 
italiană, se prezenta drept un mare admirator al lui Hitler şi 
al lui Mussolini, adaptându-şi declaraţiile de loialitate în 
funcție de destinatari. „Prețuiesc mai mult mişcarea 
național-socialistă decât pe cea fascistă”, declara el pentru 
Berliner Illustrierte Nachrichten (3 mai 1934), „fiindcă a 
introdus în istoria lumii o nouă cotitură, punând problema 
rasei în prim-plan. Adolf Hitler este marele geniu al rasei 
germane”. Totuşi, Codreanu îşi sublinia independenţa: „Cu 
național-socialismul din Germania, Garda de Fier se află cel 
mult în relaţii de idei”. În faţa presei italiene declara, în 
iunie 1934, că România s-ar afla acolo unde era Italia între 
1919 şi 1922, adică înainte de preluarea puterii de către 
fascişti. Mussolini ar fi, în calitate de creator, omul genial al 
epocii, iar Roma, capitala întregii lumi. În timp ce ziariştilor 
germani le-a promis bune tratamente ale minorității 
germane din România, față de cei italieni a vorbit, pentru 
prima dată, despre cea mai delicată problemă de politică 
externă a României, şi anume revizuirea tratatelor de pace. 
Codreanu a rămas în această privință evaziv, spunând că-şi 
doreşte un sistem mai corect de tratate. Acest lucru venea în 
întâmpinarea revizionismului italian în spaţiul dunărean 


într-o măsură mai mare decât le-ar fi plăcut naţionaliştilor 
români, care se temeau de Italia ca putere protectoare a 
Ungariei şi Austriei şi ca principal adversar al sistemelor de 
securitate regională ale unor puteri învingătoare ca 
Iugoslavia şi Cehoslovacia (Mica Antantă). Codreanu îşi 
vedea afirmaţiile într-un alt context, vorbind de viitorul 
război al Europei fasciste împotriva bolşevismului, iar acesta 
a rămas, până la moarte, firul conducător în politica sa 
externă. Civilizaţia creştină ar fi fost amenințată de 
împărăţia satanică a bolşevicilor, iar Occidentul ar fi fost 
prea slab ca să poată opune rezistență, fapt pentru care 
doar o Europă a revoluțiilor naţionale îi putea oferi României 
protecție adevărată. 

Pe plan intern, aceste declaraţii de fidelitate n-au rămas 
fără ecou. Generalul Cantacuzino-Grănicerul, francofil 
declarat, se opunea direcției lui Codreanu, favorabilă 
Germaniei. El a încercat să rezolve dilema printr-o formulare 
alambicată: „Jos Germania  revizionistă, dar trăiască 
Germania antisemită cu care putem şi trebuie să avem 
raporturi economice”. Critici au venit şi din partea lui Moţa, 
care, ardelean fiind, reacționa cu multă sensibilitate la orice 
tentativă de revizuire a granițelor. Codreanu argumenta, din 
contră, că „rasa ariană este umilită într-o pace dictată de 
finanțele evreieşti”. 

De contactele cu străinătatea nu s-a ocupat însă 
Codreanu, ci cumnatul său, Moţa, care a participat la 
întrunirea fascistă europeană de la Montreux, organizată de 
Italia, mai precis de Comitati autonomi per lUniversalită di 
Roma (CAUR) a lui Eugenio Coselschi (16-17 decembrie 
1934). Faptul că Moţa a fost arestat provizoriu de 
autoritățile elveţiene a fost pus de gardişti în seama 
ministrului de externe Nicolae Titulescu, pe care-l 
considerau un duşman înverşunat. Moţa întreținea relații şi 
cu centre de propagandă național-socialiste, dar nu s-a 


realizat o colaborare organizatorică mai strânsă. Germania 
nazistă nu miza pe legionari, ci pe Octavian Goga. 

Alături de Moţa s-a ridicat, ca intelectual de marcă, 
boierul Alecu Cantacuzino. Tânărul Cantacuzino se arăta a 
fi tot atât de cult pe cât era de talentat în domeniul oratoriei. 
Mama lui, Alexandrina, fusese în 1910 cofondatoare a 
Societății Ortodoxe Naţionale a Femeilor Române. Spre 
deosebire de Stelescu, Moţa şi Cantacuzino admiteau 
pretenţiile charismatice ale lui Codreanu. 

Ca şi în anii precedenţi, pentru sărbătoarea 
Arhanghelului Mihail Codreanu a dispus să se facă 
rugăciuni şi pomenirea morților - „suntem cu încredere 
neclintită în sabia neiertătoare a Sf. Arhanghel Mihail” —, 
indicând într-o circulară direcția de urmat în noul an: 
„Camarazi, a trecut cel mai greu an; cel mai greu pe care l- 
am întâlnit noi în lupta noastră; cel mai greu pe care poate, 
de sute de ani, l-a întâlnit tineretul românesc. Bilanțul: 18 
000 arestări, cu 18 000 de case călcate de barbari şi 
umplute de sânge nevinovat; 300 de bolnavi în închisori, 16 
morți şi 3 înmormântați de vii sub pământ [...]. Anul care 
vine este un an de noroc pentru noi: Mişcarea legionară va 
lua aspect de avalanşă şi va repurta victorii triumfale [...]. 
Închinaţi-vă pentru cei morți care veghează asupra noastră 
şi vegheaţi asupra celor trei care mor sub pământ. Înainte, 
dragi legionari! Fiți mândri de tot ce a fost în anul acesta 
greu şi păşiţi cu o nesfârşită încredere în anul care vine”.e 

Această previziune a lui Codreanu s-a adeverit doar în 
parte. Pentru el, 1935 a devenit anul autorităţii zdruncinate. 
Criza Stelescu a ajuns la punctul culminant, iar poliția nota 
cu interes că Zelea Codreanu a rămas singur pe Rarău, 
răspândindu-se chiar zvonul că era finanțat de tatăl 
Lupeascăi. Ameninţător era mai ales faptul că un reproş al 
lui Stelescu părea să se adeverească: Căpitanul risca să 
piardă conducerea ideologică. Direcţia era definită mai 


degrabă de Ion Moţa, dar mai ales de Alecu Cantacuzino, 
care a prezentat două scrieri programatice. La congresul 
studenților de la Craiova (aprilie 1935), care, de facto, era o 
manifestare legionară, a vorbit despre Românul de mâine. 
Discursul era vitalist, futurist, intelectual şi se inspira 
puternic din retorica fascistă italiană despre transformarea 
societăţii într-una eroică, dând însă expresie şi frustrării 
membrilor unei naţiuni periferice de a fi consideraţi de 
categoria a doua, precum şi voinței de a învinge această 
condiție printr-o ruptură totală cu trecutul, prin violență 
radicală. „Porunca generației noastre este să trăim o 
tensiune extremă, o tensiune excepțională de viață, o 
hipersforțare de voință şi de energie spre a crea o nouă 
tradiție de existență românească şi a înălța acest Neam la 
rangul de mare putere în Europa. Cu violență şi extremism 
să ne înfăptuim menirea de a ridica Națiunea românească în 
rândul raselor  stăpânitoare”. Radical  antiburghez, 
Cantacuzino făcea propagandă în favoarea unui român care 
se distinge prin intransigență, mândrie, vitejie, sentiment al 
onoarei în exces şi dorința de forță şi autoafirmare, 
intoleranță, creştinism şi antiiudaism şi care ar trebui să-şi 
extirpe „firea sa blândă şi iertătoare”.» 

Tot Cantacuzino a fost cel care a purtat disputa cu 
principalul adversar ideologic, şi anume în scrierea Între 
lumea legionară şi lumea comunistă. Aici, punea în 
comparație ceea ce el desemna drept stalinism, 
mussolinism, hitlerism şi kemalism şi, de asemenea, îi 
discuta pe Dostoievski, Berdiaev, Barrès şi Jaurès - nume 
de care, cu excepţia lui Barres, probabil Codreanu nu auzise 
niciodată. Cantacuzino a găsit lucruri pe care legionarismul 
le avea în comun cu comunismul: ca şi comuniştii, legionarii 
urmăreau ceea ce el descria drept abolirea nedreptății 
sociale, a feudalismului bancar, a privilegiilor, a 
speculațiilor cu capitalul. Ca şi comuniştii, Cantacuzino 


respingea tradiția liberală a secolului al XIX-lea. Se delimita 
însă de comunişti pe temeiurile că aceştia înlocuiau 
creştinismul cu ateismul, zideau un nou Turn Babel şi se 
înclinau în faţa lui Marx şi Lenin. În ultimă instanţă, 
spunea el, comuniştii erau interesați doar de îmbogățirea 
colectivă. Comunismul era antiuman, anihilând 
personalitatea individului. Comunismul şi legionarismul se 
deosebeau prin scopul ultim. Comunismul folosea omul 
doar ca mijloc de a-şi atinge scopul, în timp ce Legiunea se 
interesa de iubirea de semeni, înfrumusețarea spiritului, 
vindecarea trupului, selecțiunea sufletească şi fizică, de o 
„nație de români sănătoşi, de statură înaltă, cu suflet şi trup 
voinicesc, gata să moară strajă neînvinsă la granițele 
românismului, pentru apărarea şi înălțarea creațiilor 
geniului românesc” împotriva unei „societăți mecanice”. El 
celebra aceste lucruri ca pe o „revoluție interioară”. Teoria 
lui Cantacuzino poate fi lesne descrisă drept fascistă - avem 
cultul eroilor morți şi Omul Nou, în timp ce elementul 
creştin-transcendent se retrage mult în comparaţie cu 
mistica  văcăreştenilor. Raportul de apropiere cu 
comunismul va marca societatea românească timp de mai 
multe decenii şi explică de ce, în jurul anului 1970, mulți 
foşti legionari salutau comunismul național şi crearea unui 
stat industrializat, conştient de misiunea sa în politica 
externă.» 

Legiunea avea acum un autentic mentor fascist, iar cei 
mai mulți intelectuali bucureşteni argumentau asemănător, 
făcând acest lucru spre nemulțumirea ieşenilor, care, 
provinciali şi nu atât de cultivați, se simțeau puşi în umbră 
de străluciții ideologi fascişti din capitală. Codreanu, ca lider 
spiritual, era provocat. Totuşi, ce i-ar fi putut opune unui 
Cantacuzino? 


32. UN „LOURDES ROMÂNESC” 


ÎN ZIUA DE VINERI, 31 MAI 1935, CIOBANUL PETRACHE LUPU 
MERGEA printr-o pădure din vecinătatea satului Maglavit de 
la Dunăre, vrând să ajungă la stâna sa. Deasupra unor 
buturugi de plopi tăiați i s-a arătat un moş cu barbă albă, 
plete şi aripi, de la care venea o mireasmă minunată. Lupu a 
văzut numai vârful nasului, ochii mari, albaştri, şi gura ale 
cărei buze nu se mişcau când vorbea mogul: „Nu-ţi fie frică, 
că-ți dau bun curaj. Uite, am să-ți spun o vorbă. Să te duci 
să spui la lume, la părintele, la primărie şi la biserică, că 
dacă nu se potoleşte lumea, dacă nu ţin sărbătorile, dacă nu 
se lasă de rele, dacă nu vin la biserică, dacă nu se pocăiesc, 
atuncea va fi prăpăd”.: Bătrânul îmbrăcat în alb a îndemnat 
şi ca femeile să nu-şi mai arunce copiii nou-născuți în gropi 
sau să-i părăsească în lanuri de porumb. Oamenii, a rostit 
el, trebuie să se unească ca fraţii, să se roage şi să 
postească împreună, altfel Domnul va arunca foc asupra lor. 
Apoi, moşul a dispărut într-un nor pătrat. Lupu n-a făcut 
nimic, ci s-a dus mai departe la oile lui. Totuşi, moşul i s-a 
arătat din nou şi în vinerea următoare, şi, fiindcă Lupu din 
nou nu i-a dat ascultare, şi în vinerea de după aceea. Lupu 
a mărturisit că-i este teamă de oameni. Atunci moşul a 
spus: „Acum trebuie să te duci să dai de veste semenilor tăi, 
să îmbrățişe sfânta dreptate, să se pocăiască şi să se lepede 
de ispitele Satanei până ce mânia mea nu s-o stârni”. Apoi 
i-a spus lui Lupu o „vorbă mare”, pe care n-avea voie s-o 
comunice nimănui până ce nu va veni vremea. În duminica 
următoare, cu încuviințarea preotului satului, Nicolae 
Bobin, Lupu s-a adresat ţăranilor, care se rugau pentru 
ploaie, fiindcă o secetă făcea ravagii în Oltenia. Au plecat în 
pădure, iar Lupu a prezis vânt şi ploaie. Ţăranii stăteau cu 


lumânări printre pomi, când un vânt a stins toate 
lumânările, în afară de cea a lui Lupu. 

Această legendă pioasă, răspândită imediat în toată ţara, 
stă la începuturile Lourdes-ului românesc. Ceea ce a 
căpătat amploare în acel loc din Pirineii francezi pe 
parcursul anilor, în România anului 1935 s-a petrecut în 
mod accelerat. Mijloacele de comunicare moderne, 
reportajul, fotografia şi filmul, au dus vestea minunii 
ciobanului sărac, dar cinstit în toate colțurile României şi, 
curând, şi în străinătate. 


18. Minunea de la Maglavit: „Moşul”. 


Începând de la jumătatea lunii iulie 1935, România a fost 
cuprinsă de o isterie religioasă, ațâțată de ziarele de mare 
tiraj din Bucureşti. Zeci de mii, apoi sute de mii de oameni 


s-au îndreptat spre Maglavit — cu trenuri speciale, camioane, 
iar mulți țărani din nordul sărac, chiar pe jos. Mergeau în 
pelerinaj la buturuga la care se arătase „Moşul”, se băteau 
pe aşchii din buşteanul sfânt, pe petice din haina lui Lupu. 
Aristocraţi din Bucureşti porneau pe drumul prăfuit spre 
jalnicul sat de la Dunăre, iar odată ajunşi acolo dormeau pe 
țărână în curtea lui Lupu, împreună cu cei mai săraci dintre 
săraci. Ciobanul predica îmbrăcat în veşminte albe, 
strălucitoare, care-l distingeau de marea masă de oameni în 
tonuri întunecate; aşa îl prezentau imaginile răspândite de 
mass-media. „Faceţi pocăință, întoarceți-vă”, suna mesajul. 
Curând, au avut loc alte minuni în toată țara. Dumnezeu şi 
Maica Domnului s-au arătat mai ales unor oameni simpli, în 
special în estul şi sudul României. Ca şi la Maglavit, preoții 
satelor erau la fața locului şi țineau slujbe religioase, vestea 
răspândindu-se pretutindeni extrem de repede şi mobilizând 
mii de oameni. 

Numeroşii adepţi şi puținii adversari ai minunii de la 
Maglavit erau de acord că impasul economic şi moral al 
întregii societăți sporise atât de tare nevoia unei intervenții 
supranaturale, încât oamenii cu greu se puteau sustrage 
forței de atracție a acestei explozii de misticism şi chemării 
la pocăință. Cu cea mai mare seriozitate se invoca 
„reînvierea României în duhul buturugii”. Maglavitul a fost 
asemuit cu Lourdes atât de cinstitorii, cât şi de adversarii 
lui Lupu, iar fanaticii ortodocşi aclamau „Lourdes-ul 
românesc”, care punea țara pe aceeaşi treaptă cu Franţa. Ca 
şi Lourdes, Maglavitul ajunsese un fenomen economic şi 
politic. După scurte ezitări, ierarhia bisericească s-a 
implicat pentru a menţine controlul şi a canaliza isteria 
maselor. Episcopul responsabil, Vartolomeu Stănescu de la 
Râmnicu Vâlcea, unul dintre cei mai hotărâți adepţi ai lui 
Codreanu din rândurile clericilor ortodocşi, în acelaşi timp 
însă şi susținătorul unui „socialism creştin” de inspirație 


catolică franceză, l-a dat curând la o parte pe preotul din 
sat, întreprinzătorul Bobin. Acesta înființase rapid un 
comitet al pelerinilor, în care era membru şi Horia, unul 
dintre fraţii lui Codreanu. Bobin l-a invitat pe Căpitan 
printr-o telegramă: „Zecile de mii de credincioşi creştini şi 
români, adunați pe câmpul revelaţiilor divine de la Maglavit, 
salută cu entuziasm hotărârea legionarilor creştini de a 
ridica prin munca lor idealistă zidurile mânăstirei 
Neamului”. Generalul Cantacuzino-Grănicerul s-a oferit să 
călătorească la Maglavit şi l-a rugat pe Codreanu la 7 
august 1935, deci la doar trei săptămâni după cea de-a treia 
apariție, să-i dea instrucțiuni. Răspunsul este semnificativ 
pentru modul lui Codreanu de a înțelege politica şi credința: 
„Domnule General, 1) Cred că oriunde se aprinde credința 
poporului românesc în Dumnezeu, noi trebuie să încurajăm. 
2) Cred că e bine ca Dv. să mergeţi acolo (dacă doriți cu 
preotul Dumitrescu) spre a vedea ce este. 3) În caz când e 
vorba să se facă o mănăstire şi oamenii cer concursul 
brațelor noastre (şi numai în cazul în cazul [sic!] că ei şi 
preotul din sat cer), D-voastră permiteți. 3) [sic!] Dar noi 
putem apărea aici ca nişte demagogi şarlatani cari voim să 
profităm de mulțimea acestor oameni, sau ca nişte oameni 
mânați de o credință sinceră că facem un bine şi că nu 
cerem în schimb decât binecuvântarea lui Dumnezeu peste 
lupta noastră. Rog înlăturați deci calculul electoral şi atrageți 
oamenilor atenţia asupra acestui lucru. 4) În cazul că 
oamenii vor, alcătuiți o echipă de 40 legionari, care se vor 
prezenta la fața locului fără muzici, fără surle, în modul cel 
mai umil şi mai plin de credință, şi vor începe facerea 
cărămizilor. Ideia unei coborâri la o gară anterioară şi a unei 
intrări triumfale a legionarilor nu se poate concepe şi nici 
aproba. În asemenea ocazii poate constitui o blasfemie”. 
Denumirea de „mănăstirea Neamului” a  respins-o, 
propunând un nume după Maica Domnului.: 

19. Scrisoare autografă a lui Codreanu către Cantacuzino- 
Grănicerul cu privire la atitudinea pe care ar trebui s-o adopte 
Legiunea vizavi de presupusele apariții divine de la Maglavit. 


Legionarii n-au avut prilejul să se manifeste vizibil la 
Maglavit. Dacă la început fenomenul a fost creat, din dorința 
de senzație, de ziarele bucureştene de mare tiraj orientate 
spre stânga - Adevărul şi Dimineața -—, la scurt timp 
controlul asupra pelerinajului de masă a ajuns în spectrul 
național-conservator. Proprietari de ziare precum Pamfil 
Şeicaru şi deputaţi locali concurau pentru atenţie, la fel ca 
şi episcopul. Patronajul a fost însă curând preluat de rege şi 
de patriarh. Numeroasele trenuri speciale erau comandate 
de stat, devenind tot mai limpede că monarhul şi anturajul 
său, ca şi vârfurile Bisericii, foloseau Maglavitul pentru a 
dirija şi stăpâni emoţiile unei societăți adânc zdruncinate şi 
dezorientate. Episcopul Vartolomeu Stănescu s-a îmbogățit 
nu doar prin publicarea de broşuri în tipografia numită 
după el, ci mai ales prin conducerea unei bănci care 
administra donațiile imense. Teologii includeau minunea în 
tradiția misticii ortodoxe: „Credem, Doamne, în Tine şi în 
minunile Tale şi ne hotărâm cu mult cutremur sufletesc să 
trăim o altă viață! Mai aproape de Tine dorim să trăim; să Te 
întâlnim în lumina fulgerătoare pe calea Damascului, ca şi 
oarecând marele Pavel. Şi aşa, primeniti în haina însorită a 
bunătăţii Tale, să ne urcăm cu paşi grăbiţi spre muntele 
Taborului. Acolo să privim cu duhul strălucirea şi slava Ta”, 
scria preotul Demetriu Cristescu într-o broşură.: 

Vocile critice nu lipseau, dar acestea aproape că n-au 
avut audiență. Naturalişti celebri, adesea apropiați de 
comunişti şi de socialişti, cum ar fi vechiul adversar în 
publicistică al lui Codreanu din zilele Gărzii Conştiinţei 
Naţionale de la laşi, Constantin Parhon, s-au ridicat 
împotriva isteriei printr-o „Ligă contra prejudecăţilor”, o 


organizație camuflată a Partidului Comunist. Critica lui 
Parhon arăta că masele de țărani ajunşi în mizerie au nevoie 
de pâine, educaţie şi dreptate, nu de misticism. Alte ziare 
orientate spre stânga denunțau îmbogățirea lui Bobin şi a 
episcopului, dar şi condiţiile igienice catastrofale dintr-un 
sat sărac în care se adunau zeci de mii de bolnavi. 
Rapoartele poliției contraziceau legenda pioasă potrivit 
căreia pelerinii nu mai păcătuiau: furturile şi violența 
ajunseseră, dimpotrivă, la cote înfricoşătoare. 

20. Mulţime de pelerini la Maglavit. 


În toamna anului 1935, vremea rece a pus capăt, 
provizoriu, afluenței maselor, dar până la preluarea puterii 
de către comunişti Maglavit a rămas un loc de cult. Regele a 
devenit naşul fiului lui Lupu, iar în cel de-al Doilea Război 
Mondial şi Ion Antonescu s-a folosit de cioban ca de un 
sfânt ocrotitor. Importanța pe care o acorda oficial România 
Maglavitului s-a văzut clar atunci când, în pavilionul 
românesc de la Expoziţia Universală de la Bruxelles, a fost 
prezentat un film despre Lupu. Misticismul şi pelerinajele 
trebuiau arătate lumii drept elemente ale României 
moderne. 

Fără Maglavit nu se poate înțelege redresarea rapidă a lui 
Codreanu după scoaterea Gărzii de Fier în afara legii la 
sfârşitul anului 1933. Contemporani ca Alexandru Vaida- 
Voevod vedeau deja o legătură între Codreanu şi Lupu, care 
n-a fost însă niciodată investigată amănunțit de cercetători. 
Vaida-Voevod vorbea de „epidemii sufleteşti”.s Maglavitul 
este expresia crizei profunde a societății româneşti. Multe s- 
au întâlnit aici: starea jalnică provocată de criza economică 
mondială, eşecul statului în mediul rural, neîncrederea în 
instituții, speranța nerealistă într-o schimbare rapidă printr- 
un eveniment miraculos, nevoia tuturor păturilor sociale de 
a avea un lider demn de a fi onorat şi aducător de izbăvire. 
Era clară şi pierderea încrederii şi a respectului față de 
ierarhia Bisericii. Maglavitul a fost controlat de elitele 
existente. Lupu, pe care medicii l-au diagnosticat ba ca 
surdomut, ba ca întârziat mintal, era doar un instrument în 
mâinile celor care-l dirijau. În 1949, a semnat un proces- 
verbal al Securității comuniste, a cărui legătură cu realitatea 
este greu de dovedit, potrivit căruia Bobin l-ar fi dirijat, ba 
chiar Bobin însuşi s-ar fi costumat în „Moş”, ca să-l 
impresioneze. 

Ciobanul semidebil nu putea prelua un rol de conducere. 
Dar ceea ce întruchipa el a avut urmări esenţiale pentru 


noua strategie a lui Codreanu, care, începând din 1935, nu 
şi-a mai trimis adepţii în popor mărşăluind şi gata de 
violență, ci ca pe clăditori ai unei țări noi. Legiunea 
Arhanghelul Mihail cultivase dintotdeauna practici mistice, 
venerându-l pe Codreanu ca mântuitor. La Maglavit, 
influența legionară din culise s-a făcut simțită doar pentru 
scurt timp. Însă Legiunea nu avea nevoie să controleze 
Maglavitul ca să profite de forța mobilizatoare a credinţei în 
minune şi mai ales de aşteptarea, amplificată până la 
isterie, a mult doritei izbăviri. Misticismul de la Maglavit, 
care cuprindea toate clasele sociale, este fundamental 
pentru înțelegerea mobilizării legionare. Aici s-a realizat 
haotic şi instinctiv ceea ce făgăduia învățătura legionară a 
mântuirii: comuniunea populară, fără clase, a Omului Nou, 
creată printr-un act izbăvitor şi prin educație, o comuniune 
care promitea dreptate pe pământ şi mântuire în cer. 
Contemporanii conservatori au pierdut din vedere ce 
însemna, de asemenea, Maglavitul: nu doar începutul unei 
revoluții spirituale, ci şi al uneia sociale, legată de cea 
dintâi. 


33. „COLOANA A CINCEA” 


MAGLAVITUL A AVUT ASUPRA LEGIUNII EFECTUL UNUI STRIGĂT 
DE TREZIRE, iar 1935 a fost anul în care legionarii au mers 
„în popor” asemenea narodnicilor ruşi de odinioară, în „vara 


nebună” din 1874. Spre deosebire de socialiştii ruşi, în cea 


mai mare parte nobili, studenții activişti legionari proveneau 
cel mai adesea ei înşişi din familii de țărani, cunoşteau 
mentalitatea țăranilor, vorbeau ca aceştia şi ştiau cum să-i 
abordeze. Vechiul model legionar al taberei de muncă a 
dobândit o nouă dimensiune: nu mai era vorba doar de o 
formare lăuntrică a comuniunii, ci şi de o extindere în 
societatea rurală. În 1935, legionarii au înfiinţat tabere de 
muncă în toată ţara, în care se construiau şi se renovau 
biserici, se ridicau case pentru săraci în sate, se 
îmbunătățea infrastructura. Numeroşi tărani, adesea 
conduşi de preoții lor, le ofereau legionarilor cazare şi hrană, 
iar mulți localnici lucrau cot la cot cu ei. Legionarii erau 
primiți simbolic în comunitatea satului atunci când țăranii îi 
luau la horă. 

Munca voluntară prestată de legionari nu era un fenomen 
specific românesc. Şi în alte țări, tinerii intelectuali mergeau 
la ţară ca să descopere o experiență nouă a comuniunii prin 
munca la sat, adesea organizată în tabere. În România însă, 
legionarii dădeau în vileag incapacitatea statului de a 
construi şi întreține infrastructura în mediul rural; ei 
eludau represiunea aparatului de stat, trăiau ideologia 
faptei pe care o propaga Codreanu şi se distanțau progresiv 
de metoda violenței pure a anului 1933, fără însă ca violența 
să fi dispărut din practica legionară, mai ales în zonele 
rurale. Adversitatea dintre jandarmerie şi Legiune a dus 
mereu la incidente în aceste zone. În cele mai multe tabere 
nu apărea Codreanu însuşi, ci se lăsa reprezentat de 
generalul Cantacuzino-Grănicerul. El s-a concentrat în 
întregime asupra taberei de la Carmen Sylva, la Marea 
Neagră, care, în topografia sa personală, a luat locul 
muntelui Rarău. Acolo, în 1935, a condus până la patru 
sute de legionari la construirea unei străzi pe coastă. Pentru 
general, taberele aveau efectul unui Maglavit legionar - 
trezirea națiunii la o viață nouă.» 


Reorganizarea şi ascensiunea mişcării legionare şi a 
organizației ei politice, partidul Totul pentru Ţară, aveau loc 
pe fondul unei aparente stabilități politice a României. 
Economia s-a redresat la jumătatea anilor ‘30, lucru care s- 
a observat clar mai ales în capitală, în insulele industriale 
din Banat şi în regiunile petrolifere din Muntenia. Între 1934 
şi 1937, Partidul Liberal a guvernat sub conducerea prim- 
ministrului Gheorghe Tătărescu, un om devotat regelui, iar 
în România acest lucru a dus la o continuitate politică 
neobişnuită. Totuşi, liniştea de la suprafață era înşelătoare. 
Partidul Naţional-Ţărănesc voia să ajungă la putere, lucru 
de care regele Carol II a profitat ca să slăbească sistemul 
partidelor, să şantajeze guvernul cu eventuala încredințare a 
puterii opoziției şi să-i ademenească pe politicienii din 
opoziție cu posibila numire în funcția de prim-ministru. 
Îndărătul acestei stabilități de fațadă, sistemul românesc de 
partide s-a prăbuşit. Acest lucru a fost provocat în mare 
măsură de intervențiile regelui şi intrigile camarilei, dar şi 
de înclinația majorităţii politicienilor de a nu refuza 
invitaţiile şi ofertele regelui. În mod deosebit a fost atins de 
aceste manevre Partidul Naţional-Ţărănesc, deja eterogen. 
Aripa agrară de stânga a lui Ion Mihalache era împotriva 
celei ardelene, burghez-conservatoare, a lui luliu Maniu, 
care apăra intransigent statul constituțional parlamentar 
împotriva tendințelor autoritare ale regelui. Sprijiniți 
substanțial de Carol II, au apărut aşa-numiţii „centrişti”: 
oameni ca Armand Călinescu sau Virgil Potârca, ce sperau 
să-şi satisfacă, prin apropierea de monarh, ambiția 
personală şi, adesea, şi setea de câştig. Cu abilitate, Carol II 
s-a folosit de Mihalache împotriva lui Maniu. Pentru a 
împiedica preluarea guvernării de către Maniu, Carol II a 
subminat baza regional-politică din Ardeal. Alexandru 
Vaida-Voevod a întemeiat în februarie 1935 Frontul 
Românesc, care a cerut un numerus valachicus, adică 


favorizarea etnicilor români față de minorităţi, şi a înființat 
asociații paramilitare.. Dezbinarea bazei transilvănene a lui 
Maniu a eşuat. Maniu însuşi a căutat aliați împotriva 
regelui şi ai camarilei, iar astfel a început, mai ales în 
decursul anului 1937, să se întâlnească cu Codreanu, care 
se îndepărta tot mai mult de rege ca persoană - nu de 
monarhie ca instituție. 

21. Defilarea antisemitelor „Cămăşi Albastre”: manifestaţie a 
Partidului Naţional Creştin la Bucureşti (1936). 


Carol II era conştient de pericolul unei alianțe opozante 
dintre conservatorii ardeleni şi mişcarea legionară extremist- 
naționalistă şi s-a ocupat, de aceea, de formarea unui bloc 
antisemit de dreapta, credincios regelui. La 14 iulie 1935, 
cei doi mari antisemiți ultranaționalişti, A.C. Cuza şi 
Octavian Goga, şi-au unit partidele, formând Partidul 


Naţional Creştin (PNC), fapt pe care fiul lui Cuza, Gheorghe, 
profesor universitar la Iaşi, ca şi tatăl său, poet, iar acum 
secretar general al antisemiților uniţi, îl aclama într-o 
broşură ca fiind „ideala înfrățire”. Mai ales în vechile fiefuri 
ale LANC din Basarabia şi nordul Moldovei, partidul 
dispunea de un bazin electoral ce îl depăşea pe cel al 
legionarilor. Regele folosea acest partid nu numai ca mijloc 
de presiune împotriva legionarilor greu de controlat, ci şi 
drept canal de comunicare neoficială cu Germania național- 
socialistă, a cărei putere crescândă în sud-estul Europei nu 
putea fi ignorată de România. PNC era sprijinit masiv de 
Amt Rosenbergs, biroul (şi) de politică externă al Partidului 
Nazist. Goga, şi nu Codreanu, era omul național-socialiştilor 
în România, iar fiul lui Cuza, Gheorghe, era unul dintre cei 
mai mari admiratori ai lui Hitler de pe aceste meleaguri. 
Propaganda PNC răspândea, prin intermediul afişelor, cea 
mai primitivă ură antisemită. 

Partidele lui Vaida-Voevod, Goga şi Cuza au luat parte la 
alegeri, în timp ce Codreanu şi mişcarea sa constituiau o 
grupare extraparlamentară, care mai întâi trebuia să-şi 
găsească locul în noul mediu politic.s A existat, fără îndoială, 
în România o „coloană a cincea” a celui de-al Treilea Reich; 
contrar celor trâmbițate de propaganda contemporană şi de 
cea comunistă de după 1945, nu legionarii erau complicii 
„hitlerismului”, ci politicienii apropiaţi regelui din cadrul 
establishment-ului. La 8 noiembrie 1936, cu sprijinul secret 
al partidului nazist, 100 000 de adepţi ai PNC au trecut în 
marş prin Bucureşti, arborând salutul hitlerist şi drapele cu 
svastică, iar aceasta cu aprobarea unui guvern care, prin 
intermediul lui Goga, întreținea legături secrete cu nazişti de 
frunte. Asemenea marşuri nu li s-au permis niciodată 
legionarilor.s 

Goga-cuziştii, cum au fost numiți, au rămas cei mai 
înverşunați adversari ai legionarilor, iar disputele violente în 


acest mediu afectau mai ales regiunile din estul ţării. În 
Basarabia, de pildă, Legiunea rămânea slabă, iar în 
Bucovina şi părți din Moldova, din cauza puterii PNC, nu 
putea câştiga întregul segment de alegători naționalişti- 
antisemiți. Strategia regelui s-a dovedit de succes. 

O relaţie specială se crease între membrii taberei de 
extremă dreaptă în aşa-numita „problemă evreiască”. 
Codreanu a rămas adânc marcat de gândirea lui Cuza şi 
Iorga (de dinainte de 1914). Cu toate diferenţele politice, nu 
şi-a pierdut niciodată respectul față de Cuza ca doctrinar al 
antisemitismului românesc. Cuza cerea deschis, în 
Parlamentul României, o „soluţie finală”, pregătind retoric 
deportarea şi uciderea evreilor. În scrierea sa programatică 
Pentru legionari, Codreanu reda în esență doctrine cuziste. 
Şi în importantul interviu pe care l-a acordat cotidianului 
Daily Herald, publicat pe 8 ianuarie 1938, Codreanu 
spunea: „Sunt pentru eliminarea fără excepţie a evreilor din 
viața națională a României. Aceştia au creat o clasă de 
mijloc care s-a aşezat între cercurile conducătoare şi clasa 
muncitorească, împiedicând amestecul dintre cele două 
clase [...]. Evreii vor să ne distrugă viața națională; de aceea, 
trebuie să-i anihilăm. Toţi evreii trebuie să părăsească țara. 
Unde să meargă? Aceasta este o problemă pentru toate 
națiunile, care trebuie să le găsească teritorii. Dacă lumea a 
putut descoperi radioul, televiziunea, telegrafia şi altele 
asemenea, de ce n-ar putea să rezolve şi problema evreilor? 
Nu ştiu unde ar trebui să se ducă, dar trebuie să scăpăm 
viața noastră națională de ei”. Lupta Legiunii ar fi îndreptată 
împotriva „bolşevismului satanic”.» 


22. Ministrul de interne Armand Călinescu (al treilea din stânga), 
împreună cu Goga (cu joben) şi A.C. Cuza (cu barbă albă şi baston), 
flancati de bătăuşi antisemiţi ai Partidului Naţional Creştin 
(ianuarie 1938). 


Într-un comunicat de presă către opinia publică 
românească se observă o argumentare destinată uzului 
național ce poate fi considerată tipică pentru Legiune. În 
ianuarie 1938, erau la guvernare Goga şi Cuza - antisemiți 
şi duşmani înverşunați ai Legiunii. Codreanu le saluta 
măsurile antisemite, deplângând, în acelaşi timp, atacurile 
lor asupra Legiunii. Linia sa argumentativă principală avea 
însă în vedere nu populația evreiască, ci obsesia legionarilor: 
„trădătorii” care urmau „oferta satanică” şi „principiul 
trădării”, adică românii care se înțelegeau drept adversari ai 
Legiunii.» 

Ca şi A.C. Cuza, Codreanu se arăta inflexibil în gândirea 
sa antisemită. „Eliminarea” însemna pentru el emigrarea 
forțată. Într-o analiză internă asupra modalităţilor de 


învingere a duşmanilor, s-a discutat, cu privire la populaţia 
evreiască, de măsuri coercitive în vederea emigrării, iar în 
cazul deturnării fondurilor publice, de tragerea în țeapă în 
stilul lui Vlad Ţepeş. Antisemitismul lui Codreanu era nu 
atât fundamentat pe biologia raselor, cât social, economic, 
cultural şi religios. Evreii erau văzuți drept piedica 
principală în calea modernizării României şi a formării unei 
comunități naționale omogene. Întâlnim aici antisemitismul 
românesc de la sfârşitul secolului al XIX-lea şi începutul 
secolului XX, moştenirea lui Eminescu şi a Partidului 
Naţionalist-Democrat al lui Iorga şi Cuza. 

Codreanu a rămas, până la sfârşitul vieţii sale, un 
antisemit convins. Legiunea, spre deosebire de cuzişti, nu 
era o mişcare antisemită monotematică. Pe bună dreptate s- 
a observat că a avut un succes deosebit atunci când 
antisemitismul radical de la începuturi, din Moldova, a fost 
desprins de dublul mesaj al resurecției naționale şi al 
revoluției sociale.: Codreanu exercitase şi încurajase ani de 
zile violenţa împotriva evreilor, contribuind astfel substanţial 
la starea de spirit antisemită din România. Dar el nu era 
singurul răspunzător pentru această stare de lucruri. 
Uciderea evreilor de către armată şi autorități începând cu 
anul 1941 nu se datorează doar propagandei legionare şi 
practicilor violente ale acesteia. S-a pierdut din vedere în 
mare măsură faptul că LANC şi PNC, aşadar partide tolerate 
de rege şi de establishment - PNC fiind finanțat din 
Germania -, poartă o răspundere insuficient cercetată față 
de exercitarea violenței fizice împotriva evreilor, asta dacă 
facem abstracție de tonurile antisemite din multe partide, cu 
excepţia aripii de stânga a Partidului Naţional-Ţărănesc şi a 
altor grupări de orientare mai accentuat stângistă. 

În România comunistă, legionarilor li s-a atribuit, decenii 
de-a rândul, răspunderea exclusivă pentru violența 
antisemită dezlănțuită, implicaţia fiind că acesta ar fi fost 


un fenomen declanşat de elemente marginale. S-au 
estompat şi diferențele dintre Legiunea aflată sub 
conducerea lui Codreanu şi cea a lui Horia Sima - un aspect 
care, totuşi, trebuie privit cu oarecare circumspecţie. Căci, 
după 1945, adepţii lui Codreanu au transferat toată 
răspunderea asupra lui Sima, construindu-şi o legiune 
integră din punct de vedere moral, aşa-zis „codrenistă”, al 
cărei antisemitism a fost negat sau relativizat. Această 
reabilitare a lui Codreanu este contrazisă de dovezile 
adunate în urma cercetărilor. Cu toate acestea, trebuie să 
ținem seama de faptul că Legiunea s-a schimbat 
considerabil după arestarea şi moartea lui Codreanu (după 
aprilie 1938), din cauza uciderii conducerii ei extinse (circa 
trei sute de persoane în septembrie 1939), a noii conduceri 
cu iz terorist de sub Sima şi în urma primirii de numeroşi 
membri noi în scurta perioadă a statului legionar. În 1940 
n-au mai intrat în joc, ca primari şi şefi de poliţie, vechile 
cadre ale Legiunii, ci mai ales o nouă generație - nu 
„credincioşii”, în mare parte intelectuali ai satelor, adică 
învățători şi preoţi, ci tineri ţărani şi muncitori radicali, 
care-l cunoşteau pe Codreanu doar ca icoană şi abia dacă ar 
fi putut înțelege misticismul legionar al generației 
fondatorilor.» 


34. COMUNA LEGIONARĂ 


FAMILIA ESTE UN PUNCT DE REFERINȚĂ ŞI UN CONCEPT-CHEIE 
în viața lui Codreanu - o viață care poate fi privită şi ca o 
încercare continuă de formare a comunității. Familia a 
rămas întotdeauna cel mai important sprijin al Căpitanului, 
iar în perioadele de ameninţări serioase cu moartea îi lăsa 
să se apropie doar pe fraţii şi surorile sale. Totuşi, strânsele 
legături familiale contraziceau doctrina lui Codreanu despre 
comunitate, care nu se forma prin rudenie sau prin alegeri 
democratice, ci în virtutea selecției operate de conducător. 
Arătându-se consecvent cu această idee, în toamna anului 
1935 Codreanu le-a cerut fraților şi surorilor sale să aducă 
„un imens sacrificiu” şi să se retragă din mişcare. Rolul său 
de conducător era definit de el ca al unui bărbat „fără casă 
şi avere”. Combaterea clientelismului şi corupției, sărăcia şi 
corectitudinea sunt mesaje centrale ale legionarismului. 
Codreanu le lua în serios şi voia să trăiască în conformitate 
cu ele. N-a rupt însă niciodată legăturile cu familia, ca 
sprijin emoţional; aceasta a rămas mereu un refugiu pentru 
el. De fapt, sora lui Iridenta, soția celui mai bun prieten al 
său, lon Moţa, precum şi fratele său Horia îi stăteau 
aproape şi păstrau vechea tradiție, din vremea studenției de 
la Iaşi, a cultivării legumelor în comun, pe moşii donate de 
protectori. Şi tatăl său activa mai departe ca predicator 
legionar ambulant, admirat de adepţi pentru talentul său 
oratoric. În centrul legionar din Bucureşti, în schimb, abia 
dacă se arăta vreodată. 

Familia este însă şi un concept-cheie al legionarismului. 
Într-adevăr, prin „familie legionară” Codreanu înțelegea acea 
comunitate de viață, de credință, dar şi economică pe care o 
aduna în jurul lui în sediile mişcării din Bucureşti — în casa 
lui Cantacuzino-Grănicerul din mijlocul oraşului, în Casa 
Verde din cartierul Bucureştii Noi şi, în cele din urmă, în 
Palatul Legionar de lângă casa lui Cantacuzino-Grănicerul. 
Această familie împărțea masa, patul şi îmbrăcămintea 


după principiile „dragostei şi vredniciei” (ale iubirii creştine 
de aproapele, interpretată legionar) şi ale muncii în comun 
fără plată. Toate acestea pot fi înțelese şi drept „comună 
legionară”, iar criticii i-au reproşat Căpitanului că ar fi 
comunist. Codreanu considera, în schimb, că este vorba de 
renunțare, dragoste, camaraderie, vrednicie, muncă, vitejie, 
bună-cuviinţă, despre o jertfă care susține comunitatea ca 
un „stâlp de beton”, despre un „trust al săracilor” — 
„trustului diverşilor capitalişti şi speculatori trebuie să le 
opunem trustul oamenilor săraci”, sublinia el într-o notă 
anticapitalistă. Toate acestea însă n-ar fi fost comunism, ci 
ar fi izvorât din iubirea creştină față de aproapele.» 

Din această comună făceau parte femei şi bărbați, dar şi 
copii, pe care Codreanu i-a inclus anume în doctrina şi 
practica mişcării lui. Căpitanul, neavând copii, adoptase o 
fiică a fratelui său Horia, dar numărul copiilor din anturajul 
lui a crescut prin adopţia de facto din familii nevoiaşe de 
țărani şi muncitori. Pe aceşti copii i-a invitat şi în tabăra de 
vară condusă de el la Carmen Sylva, la Marea Neagră. A fost 
selectat un mic grup, care trăia permanent în mansarda 
Casei Verzi. Principiile şi modul de viață nu erau 
„comuniste”, ci ale unei comunități asemănătoare celei 
mănăstireşti, în cadrul căreia Codreanu se manifesta ca un 
părinte strict. El, care în 1934 visase să întemeieze 
mănăstiri, a ajuns într-adevăr să creeze centrul 
cvasimonastic al unui ordin ascetico-militant. Unul dintre 
copii şi-a publicat memoriile câteva decenii mai târziu, 
amintindu-şi de atmosfera deosebită de comuniune, 
credință şi respect față de conducătorul asemenea unui 
stareț, pe care copiii îl vedeau adesea plimbându-se prin 
curte însoțit de un câine ciobănesc şi un lup domesticit. 
Codreanu conducea comunitatea împreună cu soția sa, dar 
în primul rând cu Nicoleta Nicolescu, conducătoarea 
femeilor Legiunii, văzută de copii în chip de mamă, care-i 


învăța rugăciuni şi al cărei mod de viață ascetic amintea de 
cel al unei stareţe. Desigur, nu era vorba de o comunitate 
contemplativă, ci de ceea ce Codreanu considera a fi o 
„şcoală” - o şcoală a luptei, a faptei, constituindu-se ca o 
etapă pregătitoare pentru țelul legionar final, învierea 
colectivă a națiunii. Copiii îi ofereau, desigur, un reazem 
sufletesc, dar, totuşi, primirea lor în comunitate era un act 
eminamente politic. Această comunitate din Bucureşti era 
laboratorul României legionare utopice, condusă de rigorişti 
ascetici militanți. Se spunea că Nicolescu cerea ca tuturor 
legionarelor nou-venite să li se verifice fecioria de către 
medici. Ceea ce construise Codreanu era o comună 
legionară, organizată după principii militare şi monastice — 
cei doi poli ai concepţiei lui despre lume. 

„Familia” legionară se baza pe rudenia creată. Dacă în 
tinerețe Codreanu a fost, împreună cu A.C. Cuza, naşul a 
numeroşi copii la botezuri în masă - un obicei frecvent la 
politicieni, pentru a-şi crea clientelă -, în mişcarea lui a 
promovat ţintit căsătoriile între adepţi: legionarele trebuiau 
să se mărite numai cu legionari, Căpitanul fiind uneori naş 
de cununie. Locurile unde se retrăgea la țară erau scena 
unor petreceri de nuntă la care se adunau uneori până la 
două mii de legionari, intrând astfel sub incidența 
restricțiilor legale în privința adunărilor. Cununiile legionare 
în prezența lui Codreanu celebrau ideea legionară de familie 
şi însăşi prezența în trupa Căpitanului, care altminteri 
apărea doar în fața unor grupuri mici de adepți. 

Autorităţile au analizat temeinic această „familie”, 
identificând deținătorii de funcţii în mişcare şi partid, care 
administrau cele două centre din Bucureşti şi, începând din 
1936, infrastructura legionară în rapidă dezvoltare: cantine, 
restaurante, prăvălii şi ateliere meşteşugăreşti pe strada 
Gutenberg, în apropierea centralului Liceu Lazăr, în 
cartierul muncitoresc Griviţa, în apropiere de Gara de Nord, 


în cartierul negustoresc Obor. Biserica Sfântul Ilie Gorgani, 
de lângă casa lui Cantacuzino-Grănicerul, a devenit punctul 
sacru central al legionarilor din Bucureşti. Comandantul 
Frăţiilor de Cruce, Gheorghe Istrate, comandantul Centrului 
Studențesc Legionar din Bucureşti, directorul Cooperativei 
Legionare, un comandant legionar ce activa acolo, 
coordonatoarea cantinei, directorul cantinei şi, pentru un 
timp, garda de corp a lui Codreanu, Dumitrescu-Zăpadă, 
precum şi şeful legionar al judeţului Dolj făceau parte din 
cercul restrâns al administraţiei legionare, formând „familia 
legionară”. O listă clară a membrilor „familiei” n-a existat 
niciodată. Codreanu stabilea cine are acces în nucleul 
fluctuant al acestui cerc. Un raport al poliției referitor la 
conducerea Legiunii menționa, la jumătatea anilor ‘30, 120 
de persoane. 

Dacă vrem să stabilim cine se bucura de încrederea 
Căpitanului - care se temea mereu, nu fără temei, de 
trădare şi spionaj —, trebuie să citim scrierile lui Codreanu 
din perioadele de ilegalitate şi de detenţie. În 1938, în 
Însemnări de la Jilava, menţiona pe Nicoleta Nicolescu, pe 
trezorierul său Nicolae  Horodniceanu, pe Nicolae 
Smărăndescu, pe colonelul Zăvoianu (la care se ascunsese 
la începutul anului 1934), pe Alecu Cantacuzino, pe 
publicistul Mihail Polihroniade, pe profesorul de liceu Vasile 
Cristescu, pe cofondatorul Legiunii, Ilie Gârneaţă, mai mulți 
teologi, conducători ai studenților şi avocaţi, precum şi pe 
protectorii săi, anume inginerul Eugen lonică şi Nae 
Ionescu. Dintre cei care muriseră deja la acea vreme, 
Codreanu îşi amintea de Hristache Solomon, Sterie 
Ciumetti, Moţa şi generalul Cantacuzino-Grănicerul. Multă 
vreme a fost subestimat Horodniceanu: acest absolvent al 
Institutului Politehnic - legionar din 1928, responsabil cu 
studenţii între 1932 şi 1934 — era secretarul lui Codreanu şi 
cel mai important dintre apropiații săi. Cercul acesta de 


persoane se caracterizează prin faptul că mulţi au suferit o 
moarte violentă, îndeplinind deci chemarea lui Codreanu la 
„jertfă”, o convingere derivată din noţiunea legionară de 
„Crez”.s 

În analiza comunităţii trebuie să se distingă între mai 
multe cercuri. După familia biologică şi cea „legionară” 
veneau membrii Legiunii, membrii partidului şi asociația 
susținătorilor anonimi (Prietenii Legiunii), precum şi marea 
oştire a simpatizanților. Statisticile autorităților arată că în 
anii ‘30 erau cam de patru ori mai mulți simpatizanți decât 
membri ai partidului. Aceştia din urmă, la rândul lor, nu 
trebuie confundați cu legionarii. Codreanu făcea o deosebire 
strictă între legionari, care erau primiți abia după trei ani de 
probă, şi aripa partidului. Altă deosebire se făcea între 
„vechii luptători” din vremea Gărzii de Fier şi cei care 
intraseră în mişcare după 1933, în împrejurări mai 
favorabile şi mai puțin dominate de violență. Cele două 
organizații se suprapuneau doar la vârf, în persoana 
conducătorului. Pentru Codreanu, Legiunea a fost 
întotdeauna deasupra partidului. Între 1935 şi 1937, 
partidul i-a fost încredințat bătrânului general Cantacuzino- 
Grănicerul, în timp ce Codreanu conducea Legiunea, 
considerându-se comandant „spiritual” al întregii mişcări. 
Componența cercurilor era determinată prin selecție, 
competența centrală a lui Codreanu. Legionarii ajungeau să 
fie selectați prin disciplină, ascultare şi spirit de sacrificiu — 
însuşiri pe care Codreanu le punea în mod repetat la 
încercare. Acest sistem de loialitate de coloratură personală 
nu corespundea structurilor organizatorice pe care 
Codreanu le instituise în partid.e 

Codreanu a încercat să controleze creşterea rapidă a 
Legiunii şi a partidului prin oprirea admiterilor şi prin 
epurări, în cazul cadrelor o importanță hotărâtoare având 
contactul personal cu conducătorul. Astfel, Codreanu a 


mizat în repetate rânduri pe crearea unei elite evidențiate 
simbolic, pentru care se folosea de sistemul militar de 
ranguri şi distincții sub formă de ordine, pe care l-a extins 
ultima oară în 1937 (Crucea Verde, Crucea Albă, Ordinul 
Comerțului Legionar, Majadahonda). Elita mai veche s-a 
constituit în Senatul legionar, un organ consultativ al 
personalităților. Grupul central a fost însă integrat în 
„Comandanții Bunei-Vestiri” şi purtătorii Crucii Albe, iar un 
cerc mai larg în Comitetul de 1 000. Grupul central de 
intelectuali ai cuibului Axa i-a fost lăsat lui Ion Moţa. Pe 
legături personale se baza şi încercarea lui Codreanu de a-i 
integra pe simpatizanți şi donatori în comitete. În 1931, 
Codreanu i-a împărțit pe susținători în donatori, ale căror 
nume erau publicate pe un avizier de la sediul Legiunii, şi 
sponsori anonimi, Prietenii Legiunii.” 

Numele „prietenilor” îi erau cunoscute doar lui Codreanu, 
pe unii dintre aceştia admițându-i personal în mişcare, dat 
fiind că administra fişierul membrilor. Vizibil era doar 
vârful, reprezentat de membri ai elitei, cum ar fi Maria Beiu 
Palade - în a cărei vilă de la Slănic Căpitanul a fost oaspete 
în mai 1937 —, Zoe Sturdza, membră a înaltei boierimi, 
bancherul Grigore Coandă. „Prietenii aveau filiale în 
provincie. La Paşcani, de pildă, erau membri boierii şi 
moşierii locali Mihai şi Grigore Sturdza, un inginer feroviar, 
doi maiştri, un proprietar de local şi unul de librărie (în 
aceasta din urmă făcându-se propagandă). „Prietenii” s-au 
dovedit o sabie cu două tăişuri. Ei ofereau bani, informații, 
ancorare în elită, dar, totodată, făceau ca Legiunea să fie 
sensibilă la influența notabilităților din mediul liberal şi al 
establishment-ului. De aceea, în ultimă instanță, nu se 
poate lesne clarifica cine pe cine infiltra şi dirija. În acest 
sistem de cercuri, la marginea exterioară se aflau industriaşi 
influenți ca Nicolae Malaxa, Ion Gigurtu - susținător al lui 
Mota -, Dimitrie Mociorniță sau directorul Uzinelor Reşiţa, 


locotenent-colonelul Petrescu, care finanțau Legiunea şi-l 
sfătuiau pe Codreanu în chestiuni punctuale sau chiar îl 
avertizau.: 

Adepții, funcționarii şi politicienii de la partid, 
simpatizanții şi finanțatorii - toți aceştia alcătuiau acele 
grupuri de persoane ierarhizate cu care Codreanu 
întreținea, la apogeul puterii sale, legături personale şi 
pentru care el nu era trezitorul retras al națiunii, ci 
conducător şi politician, deci un om care putea fi găsit în 
vederea stabilirii unui dialog. Lucrul acesta avea însă un 
preț: întâlnirile, adesea cu zeci de persoane pe zi, îl epuizau 
pe Codreanu văzând cu ochii. În vara anului 1937, aşadar 
foarte târziu, s-a stabilit că vizitatorii care veneau în biroul 
lui Codreanu trebuiau să se înscrie sau să se anunţe şefului 
de judeţ; vizitatorii erau instruiți să plece dacă nu-i reținea 
Codreanu şi să nu se aşeze câtă vreme Codreanu însuşi 
stătea în picioare. Stilul de conducere al lui Codreanu, care 
se baza pe contactul personal, îşi atinsese limitele. Numai 
prezența fizică şi accesibilitatea conducătorului ţineau 
mişcarea laolaltă: asta atrăgea după sine o certă slăbiciune 
organizatorică şi vulnerabilitate.» 


35. APROPIAŢII 


GRUPUL DE OAMENI CU CARE CODREANU SE ÎNTÂLNEA ZILNIC 
ERA MARE, mai ales că dedica mult timp primirii adepților. 
Totuşi, trebuie să subliniem că, în punctul culminant al 


puterii legionare (1936-1938), spre deosebire de toți ceilalți 
conducători charismatici din Europa interbelică, Căpitanul 
nu apărea, cu puține excepţii, în public, de pildă la mari 
manifestații, ci se întâlnea doar cu cei devotați într-o zonă 
semipublică, protejată, a mişcării. 

El nu avea o viață privată, un domeniu al existenței care 
să nu fie politic. Virgil Ionescu povestea că a încercat în 
zadar să-l invite pe tensionatul Codreanu la un meci de 
fotbal. După doar câteva minute, Căpitanul a plecat, 
complet dezinteresat. Codreanu nu se ducea nici la cinema, 
nici la teatru. Nu citea. Nu ştia ce este timpul liber. Tot ce 
făcea avea încărcătură politică. Găsea, cel mult, relaxare în 
sport — înota dimineața în mare în timpul taberelor de vară 
de la Carmen Sylva, sau mergea la schi când era la Predeal. 
Ce-i drept, la Carmen Sylva se mai amesteca printre turişti, 
dar chiar şi la mesele de pe plajă ţinea minute de reculegere 
pentru legionarii căzuți şi încheia întrunirea cu cântecul 
bisericesc Cu noi este Dumnezeu. Cânta cu plăcere 
împreună cu legionarii, care-şi aminteau de vocea lui bună 
de tenor. Mai degrabă tatăl lui Codreanu, cu umorul său 
rudimentar, bătrânul Cantacuzino-Grănicerul şi preotul 
Dumitrescu-Borşa se îngrijeau de o atmosferă mai relaxată 
şi chemau lăutari țigani. Cel mai cunoscut poet al Legiunii 
şi, în acelaşi timp, conducător regional al Olteniei, Radu 
Demetrescu-Gyr, impresiona ca povestitor. Această viață 
axată în întregime pe politică şi-a cerut tributul. De mai 
multe ori, Codreanu a suferit stări de epuizare, fiind nevoit 
să caute odihnă în natură.: 

Despre căsnicia lui Codreanu se ştie foarte puţin. După 
moartea sa, adversarii au răspândit zvonuri despre o relație 
a Elenei Codreanu cu Victor Silaghi, confidentul intim al 
Căpitanului, iar un raport al Securităţii comuniste referitor 
la o întâlnire dintre Iridenta şi Elena de după câteva decenii 
indică o situație asemănătoare. Aceste surse trebuie folosite 


cu cea mai mare prudenţă, deoarece mulți duşmani ai lui 
Codreanu voiau să lovească tocmai în conduita lui 
personală ireproşabilă, care le inspira respect multor 
contemporani, chiar şi adversarilor. Dintre „măsurile de 
reeducare” la care au fost supuşi legionarii în închisorile 
comuniste şi care adesea erau însoţite de torturi brutale, 
fizice şi psihice (un exemplu celebru este „Fenomenul 
Piteşti”, desfăşurat în special între anii 1948 şi 1951), făcea 
parte calomnierea sistematică a lui Codreanu. Făptaşi erau, 
la închisoarea Aiud, foşti conducători legionari precum 
preotul pogromist Dumitrescu-Borşa, loan-Victor Vojen sau 
Petre Pandrea, al cărui volum Garda de Fier trebuie citit ca 
parte a acestei campanii. Dumitrescu-Borşa, care, în calitate 
de „comisar de românizare”, efectuase exproprierea averilor 
evreieşti la începutul anilor 1940, mai răspândea chiar şi în 
anii 1970 zvonuri despre presupuse aventuri amoroase ale 
chipeşului Codreanu, care, în mod cât se poate de evident, 
erau inventate.» 

Este limpede însă că, într-o oarecare măsură, Elena şi 
Corneliu Codreanu au luat-o pe căi separate. Elena, 
activistă a studenților gata de violenţă, cel puțin la nivel 
declarativ, îşi dorea din ce în ce mai mult o viaţă liniştită, 
stabilă. A lucrat doar pentru scurt timp, în anii 1929-1930, 
ca profesoară suplinitoare, renunțând apoi la o viață 
profesională proprie. Până să se mute în Casa Verde din 
Bucureşti, la sfârşitul anului 1937, familia Codreanu, 
adesea împreună cu familia Clime, locuia ca oaspeţi ai 
susținătorilor, de exemplu, la inginerul Ionică - ca o ironie a 
istoriei, pe Strada Francmasonilor: din Bucureşti —, iar mai 
târziu în casa generalului Cantacuzino-Grănicerul, în 
centrul capitalei. Înainte de mutarea la Bucureşti, cuplul 
lipsit de posibilități locuia într-o cameră din casa socrilor, pe 
Strada Florilor din Iaşi. În 1934, Codreanu îşi amintea, în 
însemnările din jurnal, de atmosfera de țară, aproape idilică, 


dintre gară şi universitate, de străzile nepavate şi casa 
modestă a funcţionarului feroviar lIlinoiu, unde îşi 
împodobise camera cu fotografii, arme şi suveniruri. 
Codreanu a dobândit o anume independenţă financiară abia 
când a devenit deputat. Totuşi, a dispus imediat ca 
deputații mişcării sale să doneze Legiunii mare parte din 
salariile lor mari. Ana Maria Marin, soția doctrinarului 
legionar Vasile Marin şi confidentă intimă a Codrenilor, 
vorbea de sărăcia decentă în care trăiau aceştia şi de 
virtuțile de femeie casnică ale Elenei. În schimb, 
Dumitrescu-Borşa relata că gestul de a refuza un cadou - 
mobilă şi covoare scumpe, trimise de un legionar din Arad — 
ar fi enervat-o pe Elena. Codreanu a respins un asemenea 
lux cu motivaţia că îl sufocă; obiectele le-a vândut lui Nae 
Ionescu, care tocmai îşi amenaja vila de la Băneasa, în 
apropiere de Bucureşti. Episodul indică rigorismul moral- 
ascetic crescând al lui Codreanu, care voia să trăiască 
„modest”, după cum spunea el. Virgil Ionescu relatează că, 
după uciderea lui Manciu, Codreanu ar fi renunțat la 
împărtăşanie vreme de zece ani, mortificându-se în mod 
repetat şi făcând pocăință - dormea pe podea. Elena 
Codreanu părea că agreează din ce în ce mai puțin acest 
mod de viață.: 

Şi astfel, în viața lui Codreanu a intrat o altă femeie, care- 
i împărtăşea valorile într-un mod aproape fanatic: 
conducătoarea femeilor Legiunii, Nicoleta Nicolescu. Fiică a 
unor părinți divorțaţi, ea era susținătoarea unui model 
feminin care  contrazicea doctrina legionară oficială 
privitoare la rolul mamei: „Orice cale pentru femeie e 
închisă, chiar aceea a dreptului de a avea datorii”. Nicolescu 
însă îşi dorea o femeie „mai demnă de ea”, „mai serioasă în 
atitudini şi în preocupări, mai cinstită, mai capabilă”. Era, 
în toate, o activistă hotărâtă şi o adeptă fidelă: „[să] învăţăm 
să prețuim  Căpitanul”.s Era prezentă permanent în 


anturajul lui Codreanu, în cercul oamenilor foarte apropiați, 
de pildă în excursiile la schi de la Predeal. Când interacționa 
cu bărbații cu funcții de conducere era foarte încrezătoare în 
sine. O dată însă Codreanu a pedepsit-o aspru în urma unui 
conflict intern. Ea şi-a acceptat pedeapsa, arătând astfel 
credință şi ascultare față de Căpitan. Nicolescu era nu 
numai conducătoarea organizaţiei de femei, ci apărea în 
comuna legionară ca pandant feminin al lui Codreanu, mai 
ales în faţa copiilor. În Imnul tinereții legionare se spune, cu 
trimitere la mitul național al Mioriţei, că moartea ar fi „cea 
mai scumpă nuntă dintre nunți”, unirea ultimă cu natura. 
Nicoleta Nicolescu a murit la mai puţin de un an după 
Codreanu, iar moartea ei se află în deplin acord cu acea 
cultură a jertfei şi martiriului în care crezuse atât de mult. 
În timp ce Codreanu era arestat, iar Elena, ca soţie, avea 
grijă de el, Nicolescu a intrat în lupta clandestină şi a 
dezvoltat, printre alții împreună cu Mircea Eliade, o rețea de 
informaţii în Bucureşti. Arestată la 29 iunie 1939, a fost 
aruncată de vie într-un crematoriu, potrivit relatărilor 
legionare (sursele poliției vorbesc, în schimb, de o execuție 
la marginea unui drum național). Conducătoarea femeilor 
Legiunii a fost prefăcută în cenuşă, iar conducătorul, stropit 
cu acid sulfuric şi acoperit cu o placă de beton. Acest sfârşit 
oribil i-a adus împreună pe Codreanu şi pe femeia care, 
dintre cele aflate în anturajul său, i-a dăruit cea mai multă 
credință. 

Nicoleta n-a dat-o însă la o parte pe Elena. În detenţia cu 
izolare din 1938, Codreanu le-a visat „dormind în pat, pe 
soția mea şi pe Nicoleta”. Însă femeia pe care el, în acelaşi 
vis, o căuta după un accident era Nicoleta, nu Elena. Visul 
ne arată cum se raporta, în subconştient, Codreanu la cele 
două femei care, pe lângă mama lui, i-au fost cel mai 
aproape. Relaţia dintre ele şi față de el n-a fost, probabil, 
niciodată exprimată în cuvinte.s 


Chiar şi în cercul restrâns de apropiaţi, doar câţiva 
oameni au putut urma rigorismul moral din ce în ce mai 
pronunțat al lui Codreanu. Lipsa lui totală de umor, 
insistența față de reguli şi principii, refuzul oricărui 
compromis îi copleşeau chiar şi pe cei mai convinşi 
legionari. „Omul drept”, căruia îi făcea propagandă 
Codreanu, era complet opus omului pe care, de pildă, Ion 
Luca Caragiale îl ridiculiza ca arhetip al caracterului 
național românesc. De aceea, nu ne surprinde faptul că 
Elena Codreanu n-a reuşit să îndeplinească exigenţele 
ascetice ale soțului ei. S-a retras în viața privată, şi-a însoțit 
soțul la munte şi la moşiile donate de protectori în Muntenia 
şi Dobrogea şi a reapărut în public abia la exhumarea 
soțului ei, în toamna anului 1940. 

Există alte două figuri feminine foarte apropiate lui 
Codreanu despre care nu ştim aproape nimic. Una este „fata 
mamii”, fiica adoptivă, Cătălina, căreia Codreanu îi ducea 
dorul când era închis în 1938 şi despre ale cărei jocuri de 
copii relatau legionarii. Puțin individualizată este şi mama 
lui Codreanu, femeia care, probabil, a jucat cel mai 
important rol în viața lui. Eliza Brauner a rămas mereu în 
fundal, dar a oferit familiei ei, care credea profund că 
Corneliu Codreanu era un ales, mai mult sprijin decât tatăl, 
care prea des făcea pe grozavul şi nu-şi mai putea ascunde 
de mult problema cu alcoolul. Eliza Brauner devine 
accesibilă istoricului abia atunci când, în 1938, are grijă de 
fiul ei arestat, împreună cu Elena, în timp ce Nicoleta 
Nicolescu activa în clandestinitate. Legătura strânsă cu 
mama reiese din însemnările lui Codreanu din detenție: îi 
apărea în vis, iar faptul că era singură de sărbătoarea 
Paştelui, în 1938 - aproape toți membrii familiei erau 
arestați — îl preocupa în mod deosebit. Eliza Brauner a ținut 
familia laolaltă în timpul detenţiei fiului ei şi, mai ales, după 
moartea Căpitanului. Faptul că nu era cu totul decuplată de 


politică îl arată schimbul de scrisori din anul 1944 cu 
Vartolomeu Stănescu, fostul episcop al Râmnicului, internat 
la mănăstirea Bistrița din cauza simpatiilor lui legionare.s 


36. MUNȚII ŞI MAREA - AXE SPAŢIALE 
BIOGRAFICE 


ESTE FRAPANT CĂ CELE MAI MULTE PERSOANE DIN CERCUL 
restrâns al lui Codreanu proveneau din Vechiul Regat, 
neapărând aproape deloc oameni din provinciile încorporate 
în 1918. Codreanu şi cercul său restrâns au rămas legați de 
societatea României Mici de dinainte de războiul mondial. 
Căpitanul n-a vizitat aproape deloc meleagurile de la vest de 
Carpaţi. „Regățean” prin excelență, acestea i-au rămas în 
mare măsură străine - o alegere ciudată pentru 
conducătorul unei mişcări de omogenizare națională. 

Nu doar Ardealul apare rar în însemnările lui Codreanu 
din timpul detenției din 1938. Dispar şi Moldova şi 
Bucovina, teritoriile unde a început activitatea Legiunii. De 
fapt, prin mutarea la Bucureşti, rădăcinile lui moldoveneşti 
au slăbit. Legiunea combătea regionalismul ca pericol 
pentru națiunea română, ceea ce-i aducea succes politic. De 
aceea, Codreanu cultiva cercul din Moldova prin rare vizite 
la Iaşi, nedezvăluite publicului, cum a fost, de exemplu, cea 
din mai 1934. Se simțea bine printre „vechii luptători” de 
acolo. Era invitat la masă, cum s-a întâmplat în octombrie 
1936, de vechii săi susținători, de pildă profesorii 


Şumuleanu şi Găvănescu, se îngrijea de tipografia de la 
Căminul Cultural, se întâlnea cu tovarăşi de drum precum 
Gârneaţă, sau cu avocați importanţi ca Nellu Ionescu, făcea 
excursii cu maşina, dar mai ales vizita casa socrilor de pe 
Strada Florilor, unde-i aduna pe adepţii cei mai apropiați. 
Toate acestea aveau efectul unei călătorii în propriul trecut: 
locuri, oameni, ritualuri. Totuşi, laşiul devenise un oraş de 
provincie. Codreanu urma logica centralismului românesc, 
nu pe cea a regionalismului moldovenesc al cuziştilor.: 

După 1933, în viața sa şi a apropiaților săi, o axă 
muntenească, ce pornea de la stațiunea montană Predeal, 
trecea prin topografia legionară a Bucureştiului şi ajungea la 
stațiunea de la mare Carmen Sylva, a înlocuit axa 
moldovenească dintre muntele Rarău, laşi, Ungheni şi sudul 
Basarabiei. Odată cu schimbarea geografiei personale, s-a 
modificat şi comunitatea. Moldova a rămas în urmă, la fel şi 
Basarabia, ambele regiuni fiind orientate mai degrabă cuzist 
decât legionar. Înlocuirea Rarăului atât de iubit de el cu 
Carmen Sylva şi Predeal este simbolică. 

La Marea Neagră, în mijlocul unei comunități ajunse la 
şapte sute de persoane în 1936, Codreanu şi-a petrecut 
probabil perioada cea mai fericită a vieţii. Ca şi pe Rarău, 
viața în tabăra de vară era strict reglementată. Seara, 
Codreanu răspundea la întrebările adepților săi - „Căpitane, 
dezvoltă chestia femeilor!” —, care-l ascultau cu credință în 
amfiteatrul natural al falezei. O imagine de propagandă îl 
arată în semiprofil, cu marea pe fundal - aproape ca un 
guru filozof.» 

Carmen Sylva simbolizează ideea lui Codreanu despre 
modul de viață ideal pentru el, ca predicator şi conducător 
aflat în fruntea unei comunităţi formate potrivit propriei 
dorințe.  Predealul, în schimb, nu era o continuare 
nemijlocită a Rarăului. Alesese această stațiune montană 
pentru că acolo, pe muntele Susai, găsise osemintele 


neînhumate ale unor oşteni căzuți în războiul mondial. 
Codreanu s-a fotografiat în acest osuar natural, care este, 
probabil, icoana cea mai expresivă a credinței sale în 
comunitatea românilor ce cuprinde toate generaţiile. Faptul 
că autoritățile au împiedicat cu forța construirea unui 
monument i-a supărat în mod deosebit pe el şi pe 
Cantacuzino-Grănicerul. Predealul a devenit totuşi un loc al 
intimităţii familiale şi politice, dar şi „cetatea sporirii 
spiritului şi faptei legionare”, o contragreutate la ceea ce 
propaganda legionară numea „Bucureştiul iudeo-bizantin”. 
La Predeal, Codreanu a obținut un teren, unde plănuia să 
deschidă un restaurant legionar. În momentele hotărâtoare 
de la cumpăna dintre anii 1937-1938, Codreanu călătorea la 
munte, lăsând politica din capitală în seama echipei sale. 

La Bucureşti a fost inaugurat în septembrie 1937 Palatul 
Legionar, sediul reprezentativ al partidului, pe terenul 
generalului Cantacuzino-Grănicerul din centrul oraşului, în 
apropiere de biserica legionară Sfântul Ilie Gorgani. Sălile 
erau împodobite cu un portret mare al lui Codreanu şi cu 
imagini reprezentându-i pe Arhanghelul Mihail, pe Ion Moţa 
(soldatul participant la războiul civil din Spania, cinstit ca 
martir) printre arhangheli şi pe Vasile Marin în ipostază de 
luptător, dar şi cu diagrame şi grafice referitoare la 
progresul mobilizării legionare. La parter se vindeau covoare 
şi ţesături, pe pereți atârnau fotografii şi afişe, pe mese erau 
expuse ziare referitoare la istoria mişcării. Veneau mulți 
vizitatori.+ 

Codreanu era un om al Vechiului Regat, dar mai ales al 
Vechiului Regat rural. În ciuda propagandei legionare a unei 
Românii modernizate a furnalelor, Căpitanul nu-i urma 
lăuntric pe doctrinarii săi urban-intelectuali. Când, în 1937, 
într-o scrisoare către generalul Cantacuzino-Grănicerul, lua 
măsuri de precauţie pentru cazul în care ar fi fost ucis, l-a 
rugat pe bătrân ca, după pilda lui Daniil Sihastrul față de 


Ştefan cel Mare, să le dea legionarilor sfaturi „părinteşti”. 
Daniil Sihastrul era întemeietorul mănăstirii Putna. În 
situații extreme, ceea ce gândea şi simțea Codreanu avea 
legătură cu Moldova. În notițele sale scrise, în stilul unui 
jurnal, în ascunzătoarea de la Bucureşti între februarie şi 
aprilie 1934, Codreanu medita la muntele Rarău şi la 
întemeietorul sihăstriei de acolo, Petru Rareş, fiul lui Ştefan 
cel Mare, care se retrăsese pe vârful muntelui pentru a 
scăpa de otomani. Codreanu se asemuia pe sine cu 
voievodul aflat la ananghie şi jura să-i desăvârşească 
lucrarea prin construirea unei mănăstiri pe munte. În 
acelaşi timp, sublinia şi legăturile sale cu mănăstirile 
moldoveneşti Bistrița, Agapia, Neamț şi Văratec. Aici se 
arată, în două situaţii de urgenţă, un element central al 
personalității lui Codreanu: admirator al marilor voievozi 
moldoveni, cinstitor al mănăstirilor şi sihăstriilor de munte, 
moldovean naționalist-romantic, care visa să fie, asemenea 
lui Ştefan şi Petru, un conducător războinic ortodox în 
slujba credinței şi un susținător al Bisericii.s Adepții săi au 
cuprins aceste elemente într-o formă tipic legionară. 
Cântecul Ştefan Vodă (Marşul legionarilor vrânceni) era 
printre cele mai îndrăgite, punându-l pe Căpitan pe acelaşi 
plan cu voievodul: „Tu, Codrene, eşti nădejdea [...] /, la cum 
ştii în mână cnutul / Şi românii nu mai pier”. 


37. FRACŢIONISM 


CODREANU PUNEA ATÂT DE MULT ACCENTUL PE FAMILIE ŞI 
COMUNITATE şi pentru că mişcarea sa era departe de a fi 
omogenă. Doar figura Căpitanului ținea laolaltă organizația 
de masă, a cărei uriaşă dezvoltare între 1936 şi începutul 
anului 1938 dădea la iveală sau abia forma unele falii. Până 
la arestarea sa din aprilie 1938, conducerea lui Codreanu a 
rămas, cel puţin în public, necontestată. În Legiune şi în 
partid a trebuit însă, după 1933, să medieze şi să facă 
ordine din ce în ce mai mult. Cel mai simplu de rezolvat 
erau  invidiile personale, de pildă cele dintre Nicoleta 
Nicolescu şi Dumitrescu-Borşa. La 30 februarie 1936, 
Codreanu a exclus-o pe Nicolescu pentru trei luni din 
mişcare şi a suspendat organizația de femei din Bucureşti. 
Cazurile de indisciplină sau de exces de zel, după cum am 
arătat, dăunau mişcării extrem de mult. Codreanu a 
intervenit aspru mai ales împotriva faptelor de violență 
neautorizate sau a înşelăciunilor, distanțându-se, de 
asemenea, de atacurile spontane la adresa membrilor elitei.: 

Mult mai problematice s-au dovedit diferenţele regionale 
şi mai ales cele strategice. O primă fracțiune era 
reprezentată de „vechii luptători” de la Iaşi şi din Ardeal, 
care, odată cu mutarea lui Codreanu în capitală şi primirea 
intelectualilor în mişcare, s-au văzut dezavantajați. La 
început, chiar şi Ion Moţa a susținut opoziţia lui Stelescu, 
care nu era respinsă nici de Dumitrescu-Borşa, Traian 
Cotigă şi lon Belgea. Aceştia îi priveau pe foştii carlişti cu 
neîncredere şi-i reproşau lui Codreanu trădarea față de 
vechile prietenii şi o schimbare de caracter. El a explicat, în 
noiembrie 1934, că-i primeşte pe cei noi doar din motive 
tactice. Gruparea aceasta a căutat sprijin la generalul 
Cantacuzino-Grănicerul. Dat fiind că, după 1933, Codreanu 
întreprindea rar călătorii mai lungi, forțele centrifuge 
regionale nu s-au diminuat.» 


Cu adevărat importante au devenit aceste grupări doar la 
vest de munți, în teritoriile odinioară maghiare, nu şi în 
Bucovina, vechea zonă de influență a Codrenilor. În Ardeal, 
Codreanu acționa doar prin rețeaua lui Ion Moţa, care, până 
la sfârşit, a rămas adânc convins de misiunea cumnatului 
său. În octombrie 1936, Codreanu l-a însărcinat cu 
conducerea legionarilor din Muntenia. Moartea lui Moţa în 
luptele din războiul civil din Spania, la Majadahonda, se 
explică nu prin fuga de opoziția din cadrul Legiunii, ci prin 
misticismul său exaltat legat de apărarea Crucii împotriva 
forțelor bolşevice infernale. Doliul lui Codreanu era sincer şi 
întreaga mişcare a ținut un an întreg de doliu. Imnul 
dedicat lui Moţa şi lui Vasile Marin, căzut împreună cu el, 
expresiv din punct de vedere muzical, dar şi ca text, redând 
tensiunea dintre întunecime şi făgăduinţa mântuirii, făcea 
parte dintre cele mai importante cântece legionare. Ca 
guvernator al Legiunii la vest de Carpaţi, Moţa era o 
personalitate de neînlocuit. Falia intralegionară de-a lungul 
Carpaţilor a devenit vizibilă de-abia în 1938. Fracţiunea 
apuseană s-a dovedit plină de succes - în 1937, partidul 
legionar a obţinut cel mai bun rezultat în județul Arad. În 
primul rând însă, aceasta era, după 1937, substanţial mai 
activă şi mai predispusă la violență decât Legiunea din 
Vechiul Regat, îndatorată mai puternic lui Codreanu 
personal.: 

Codreanu se străduia din greu să controleze două curente 
care-l împingeau atât pe el, cât şi mişcarea pe făgaşe 
periculoase. Unul din ele era fracțiunea procarlistă care, 
chiar după ruptura cu regele din februarie 1937, căuta în 
continuare o reconciliere. Nae Ionescu şi Mihail Manoilescu, 
oameni ai establishment-ului, acționau în această direcție, 
la fel ca şi publicistul Mihail Polihroniade. Ca om de 
legătură, regele îl folosea din nou pe Alexandru Vaida- 
Voevod, cu care Codreanu încheiase o convenție în mai 


1936, obligându-se să nu atace camarila — promisiune greu 
de ținut, din cauza grupării anticarliste din Legiune. Chiar 
şi în iunie 1937, Codreanu tot se mai simțea legat de 
această convenție.: Abia în toamna anului 1937 a trecut de 
partea anticarliştilor din politica românească - Maniu 
(principalul concurent ardelean al lui  Vaida-Voevod), 
Gheorghe Brătianu, Dr. Gerota —, punându-i, provizoriu, pe 
linie moartă pe carliştii din cadrul mişcării. Oscilarea a fost 
explicată de Codreanu în fața adepților dezorientați în 
august 1937, printr-o formulă contradictorie în politica 
reală: „în chestia națională, pe linia dlui Vaida-Voevod, însă 
pe chestia constituțională ea [Legiunea] se identifică cu 
acțiunea dlui Maniu”.s 

O a doua fracțiune puternică era constituită de aripa 
radical-fascist-social-revoluționară, apărută în urma 
propagandei masive a lui Codreanu printre muncitori de la 
sfârşitul verii anului 1936 - o acțiune cu consecințe extrem 
de grave la nivelul Legiunii. Personajul principal al grupării 
era Gheorghe Clime, şeful Corpului Muncitoresc Legionar. 
Clientela sa îşi dorea acţiune, preluarea puterii, revoluție 
socială. Chiar dacă Clime, personal, i-a rămas fidel lui 
Codreanu până la sfârşit, muncitorii voiau o schimbare 
rapidă şi o îmbunătăţire a situației materiale, pe care 
propaganda legionară le-o şi promitea. Mistica abia dacă 
avea efect în acest mediu. Muncitorii se dovedeau prompti, 
uşor de mobilizat şi, de aceea, erau mai valoroşi politic decât 
țăranii mai puțin mobili. Centrul de greutate politic aluneca 
însă spre o dinamică social-revoluționară pe care Codreanu 
cu greu o putea stăpâni. Nu degeaba se temea Căpitanul de 
infiltrarea comunistă. După ce a fost arestat în aprilie 1938, 
a pierdut controlul asupra acestei aripi foarte active. De la 
muncitorii legionari conduce un fir spre preluarea puterii de 
către comunişti începând cu vara lui 1944. Codreanu 
pusese bazele unei mişcări antisistem extreme, care n-avea 


simţ pentru făgăduinţa mântuirii transcendente şi respingea 
radical statul constituțional, societatea burgheză şi 
economia de piață. În cercul intim al Legiunii se discutau 
fără echivoc țeluri comuniste, cum ar fi exproprierea 
terenurilor, naționalizarea economiei, distribuirea de către 
stat a unor resurse ca hrana, locuinţele şi educația. Această 
aripă de stânga era în mult mai mare măsură interesată de 
bunuri materiale şi de putere lumească împotriva elitelor 
existente decât gruparea mistică din jurul lui Codreanu. 

O forță hotărâtoare în direcția acțiunii erau şi cei doi 
Cantacuzini. Bătrânul îşi dorea implicare şi luptă, 
promovând radicalizarea şi exprimându-se mult mai apăsat 
decât voia Codreanu: în august 1936, la Rădăuţi, 
ascultătorii înfierbântaţi strigau că oamenii Partidului 
Naţional-Ţărănesc trebuie împuşcaţi şi spânzurați, iar Ion 
Mihalache, ars de viu. De aceea, la trecerea dintre anii 
1936-1937, Codreanu i-a luat puterea lui Cantacuzino- 
Grănicerul, aristocratul şef de partid. La o dezbinare de 
durată nu s-a ajuns, fiindcă, în cele din urmă, generalul s-a 
supus conducătorului. Alecu Cantacuzino se profila însă nu 
doar ca teoretician legionar, ci şi ca lider al unei mişcări de 
frondă împotriva regelui. În primăvara anului 1938, afirma 
că nu doar regele ar trebui înlăturat, ci întreaga dinastie. Le 
predica țăranilor că România este stăpânită de o casă regală 
străină, care trebuie înlocuită de o dinastie românească. 
Codreanu nu mersese niciodată atât de departe; regalismul 
său profund a rămas, până la sfârşit, motivul pentru care 
nu s-a luptat pentru înlăturarea regelui, ca să nu mai 
vorbim de dinastie. De altfel, comandantul Gărzii Regale era 
un simpatizant legionar. Înlăturarea monarhului ţinea, prin 
urmare, de domeniul posibilului.? 

Luptele dintre cercul  moderaţilor fideli dinastiei, 
fracțiunea revoluționarilor sociali radicali şi gruparea 
fascistă din jurul tânărului Cantacuzino au atins punctul 


culminant între toamna anului 1937 şi primăvara lui 1938. 
În Codreanu se dădea o luptă. Îl detesta personal pe rege şi 
aprecia destui politicieni anticarlişti de frunte. Totuşi, îi 
lipsea puterea de a rupe pisica în două. Dar nici n-a legat 
mâinile forțelor anticarliste, după cum nici mai înainte nu îi 
condamnase public pe asasinii legionari - „nicadorii” şi 
„decemvirii”. Făcea aşa ceva doar în cazul unor legionari 
violenți de rangul al doilea care îi atacaseră, de pildă, pe 
Virgil Madgearu sau pe rectorul de la Iaşi, Traian Bratu. 
Nehotărârea şi atitudinea tot mai contradictorie explică, în 
parte, eşecul lui Codreanu. El făcea să se ridice multe 
spirite. Ca să le stăpânească, trebuia să le canalizeze 
energia spre exterior. De aceea, mişcarea se reinventa 
aproape anual. Sistemul de putere construit inițial pe relații 
personale şi verificări personale efectuate de Codreanu era 
sortit eşecului ca mişcare de masă. Codreanu era devansat 
de forțele antisistem ale stângii revoluționare şi fasciste, 
devenind el însuşi, în mod paradoxal, o forță temperantă în 
propria mişcare. Toate aceste forțe s-au revărsat necontrolat 
de îndată ce autorităţile l-au plasat pe conducător în 
detenţie în regim de izolare. 


38. ICONIZAREA 


ÎNTRE 1933 ŞI 1938, FORŢA DE RADIAŢIE CHARISMATICĂ A LUI 
CODREANU a atins punctul culminant. Personalitatea 
Căpitanului a căpătat definitiv o interpretare dogmatic- 


doctrinară din partea adepților săi, fixându-se, în acelaşi 
timp, şi o iconografie la fel de dogmatică. Ca şi mai înainte, 
charisma se forma printr-o modelare conştientă la care 
contribuiau atât Căpitanul, cât şi cei care-l urmau. 
Codreanu acționa prin cuvântul scris, dar mai ales prin 
imagini. Doctrina faptei şi a tăcerii propagată de el căpăta 
din ce în ce mai mult o formă vizuală. Chiar el considera 
imaginea mai importantă decât cuvântul, şi cu atât mai 
importante sunt transformările modului său de a se 
prezenta. Mutarea la Bucureşti a pus capăt apariţiei lui 
Codreanu în port moldovenesc, el nemaiarătându-se 
aproape deloc în public în haine albe, strălucitoare. La 
jumătatea anilor *30, Codreanu a adoptat cinci forme de 
apariție. Cea dintâi era urban-civilă: în costum şi cravată. A 
doua, Codreanu bronzat, în bluză bleu, cu părul în vânt. 
Cea de-a treia, Codreanu în haină lungă de piele neagră, o 
dată şi cu o pălărie mare întunecată. Cea de-a patra, 
Codreanu în cămaşă verde, şi cea de-a cincea, Codreanu în 
port popular cu cojoc închis la culoare. 

23-24. Codreanu bronzat, în două fotografii făcute la Carmen 
Sylva. 


Toate apariţiile Căpitanului luau în calcul impactul 
iconografic. În îmbrăcăminte de oraş se prezenta în fața 
adepților. Îmbrăcăminte sport, de vară, purta la Carmen 
Sylva, unde iniția sute de legionari în muncă şi ideologie. 
Haina lungă de piele o alegea în cazul rarelor apariţii în 
public la Bucureşti: la înmormântarea generalului 


Cantacuzino-Grănicerul păşea în fața adepților, care formau 
o masă întunecată, cu privirea umbrită, îmbrăcat ca liderii 
politici extremişti din anii ‘30 — aceasta este ipostaza fascist- 
urban-activistă. În schimb, cămaşa verde ţine de perioada 
Gărzii de Fier. Îl vedem pe Codreanu în această uniformă de 
luptă în fotografii private făcute împreună cu oameni din 
cercul său intim, gata de violență. Codreanu considera 
cămaşa verde o îmbrăcăminte aproape sacră, interzicându- 
le legionarilor să apară în public în uniformă fără a li se fi 
ordonat. Se temea de „profanare”, dar reacționa şi la 
represiunea în creştere a autorităților față de uniformele 
paramilitare. A cincea formă de apariție publică a devenit 
imaginea iconică a Căpitanului. Aceasta nu mai scotea în 
evidenţă părțile deschise ale costumului popular, ci îndrepta 
ochii privitorului, grație cadrului format de părţile de 
culoare închisă ale îmbrăcăminții, spre fața lui Codreanu. Pe 
chipul lui domină ochii, obiect de cult al Legiunii. Privirea 
trece pe lângă cel ce contemplă imaginea, spre depărtări. 
Acesta este vizionarul, alesul, Mesia, făgăduinţa întrupată a 
mântuirii neamului. Elementul mesianic era subliniat şi de 
un afiş electoral care-l prezenta pe Codreanu în semiprofil, 
cu Marea Neagră pe fundal. Căpitanul este adâncit în 
lectură, în fața dimensiunii fundamentale a naturii. Ca 
filozof retras, se sustrage ochilor privitorului. În ambele 
cazuri lipseşte orice alt simbol: fără svastică, fără crucea de 
gratii legionară. Conducătorul mesianic acționează printr-o 
prezență inaccesibilă adepților. La a zecea aniversare a 
Legiunii, Codreanu le-a împărtăşit adepților săi certitudinea 
mântuirii: o turmă mică crescuse sub loviturile vrăjmaşilor 
nemiloşi şi ale „tuturor uneltirilor întunecate”. „Am trăit din 
mila lui Dumnezeu şi din vârful săbiei noastre” - o 
formulare care rezumă cât se poate de plastic tensiunea 
dintre mistică şi activism. „Suntem un milion! Un milion de 
suflete de femei, copii, de bărbați şi bătrâni cari au o 


credință nouă, cari trăiesc, cari luptă, cari jertfesc sub steag 
legionar”. Profesori universitari, muncitori, preoți, învățători 
de sat, comercianți, țărani sau ciobani, taţi, soți, mame şi 
soții — cu toţii alcătuiau comunitatea legionară. „Fii corect; 
fii drept; fii curat; fii voios... în Patria legionară”.: 


Bruma: Gradi 2 Ba 


25. Imaginea iconică a Căpitanului. 


Această prezentare de sine iconografică este completată, 
la nivelul textului, de o ortodoxie legionară discursivă. Un 
articol aproape delirant semnat de legionarul, altminteri 
necunoscut, Dimitrie Schlosser a apărut în revista de la 
Chişinău România creştină (1 septembrie 1935): „Căpitanul 
- un cuvânt magic, care, purtat pe aripi argintii de vulturi, 


prin undele nevăzute ale seninului ceresc, ca şi fumul 
tămâit din cădelnița divină, s-a împrăştiat pe întregul 
cuprins al țării, umplând de un balsam dumnezeiesc inimile 


a tot ce e român [...]. Căpitanul este dezrobitorul de suflete 
[...]. El este retorta din care s-a născut elanul [...]. Căpitanul 
este o forță materializată şi supranaturală [...], dominând ca 


un rege asupra lumii noastre spirituale. El este «Mesia» 
poporului românesc, el este osânditul care, ca Hristos, a 


trecut prin toată gama suferinței [...]. El a cerut drumul 
«Golgotei».” In aceeaşi revistă apăreau versurile lui Aurelian 
Călin: „Tu eşti însuşi adevărul [...]. / Vai celor pe cari îi 


zdrobeşte asprimea ta!”. În organul de presă legionar Buna 
Vestire, mesianismul apare, în 1937, la fel de clar. Cu 
prilejul aşezării pietrei de temelie a noului sediu al Legiunii 
din Bucureşti, ziarul scria la 3 iulie 1937: „Sus, la geam, 
Căpitanul generației, Corneliu Codreanu, ascultă, smerit, 
slujba divină. Depăna icoanele unei vieți întregi. De la 
începuturi până azi, 20 ani de viaţă înviforată, de luptă, de 
suferință şi insultă, dar şi de biruință, de răstignire, dar şi 
de zare luminată spre Înviere, se spovăduiau în gândul 
Căpitanului.  Şi-aducea aminte... Cea dintâi piatră 
fundamentală aşezată de Mişcarea Legionară la temelia 
Neamului, sub ocrotirea măritului Arhanghelul Mihail... 
Cele dintâi visuri... Cele dintâi lupte... [...] O generaţie 
întreagă se ruga în sufletul Căpitanului”. Codreanu era 
celebrat ca simbol al Omului Nou pe care voia să-l creeze 
Legiunea în România: „Mişcarea Legionară vrea înnoirea 
națiunii. Piatra de temelie a înnoirii este omul nou”, se 
spune, la 8 iulie 1937, în articolul de fond al ziarului Buna 
Vestire. „Un nou tip de om. Încăierat cu toate poftele şi 
păcatele care strigă în carnea lui: omul capabil să se ridice 
peste el însuşi, omul mare - al onoarei, al demnităţii —, omul 
tare - al curajului, al ordinei —, omul eroic: al luptei 
nepotolite, al sacrificiului, al jertfei [...]. Un singur om - 


Căpitanul - a cerut transformări de suflet, pentru 
transformarea sufletească a Națiunii. Un singur om - 
Căpitanul - poate birui, pentru că numai el a găsit calea 
biruinţii. Prin omul nou pe care l-a cerut şi l-a creat”. 
Codreanu este celebrat aici nu doar ca un conducător, ci ca 
un fel de demiurg care-i insuflă naţiunii o nouă viață şi o 
remodelează din temelii. Punctul culminant este atins de 
cvasidivinizarea lui Codreanu într-un alt text din aceeaşi 
ediție: „Neînfrânt, senin în fața loviturilor şi a morții, 
Căpitanul a venit pentru a deschide veacul învierii. Singur şi 
înțeles, la început, de o mână de oameni, cari au putut să 
cuprindă în minţile şi-n sufletele lor Minunea, secondat mai 
târziu, cu religiozitate, de o generație întreagă, e stăpân azi. 
A adus în Neamul lui: religia muncii, credința în viitorul 
magnific al Patriei şi disciplina, în suflet, în minte, în faptă. 
Când alţii tăceau şi întârziau zidirea, Căpitanul vorbea prin 
tăcere şi-n faptă. A legat tot ce alții au dezlegat în ființa 
noastră autentică de neam; a dezlegat tot ce alții au legat cu 
otravă străină de noi. Restaurator al demnității, al onoarei, 
al dreptăţii şi al bunului-simț, Căpitanul vine să ceară, 
hotarât, răscumperarea tuturor uitărilor noastre mari din 
trecut, când Horia şi Tudor au trebuit să cadă sub roată şi 
sub iataganul trădării. Căpitănia legionară nu este o 
comandă personală impusă, ci una istorică, simțită ca o 
necesitate vie, începută de ziditor, de Căpitan, şi răsfrântă, 
oglindită în sufletul intemporal al neamului românesc, prin 
mărturisirea adeziunii voluntare, spre ordine, spre muncă şi 
spre credință. Nu se restrâng libertăți, prin comanda 
Căpitanului, nu se renunţă la individualitate, nu se ordonă 
jertfă şi nu se creează disciplină formală obligatorie. Se 
disciplinează numai în şantier curat, adevăratul sens al 
libertăţii, prin renunțarea voluntară la beţia «libertăților» de 
ordin personal, egoist, pentru eliberarea, pentru expresia de 
libertate sublimă, în realizarea noastră ca neam, pe plan 


istoric [...]. Căpitanul nu are nevoie să comande şi să 
impună. E ascultat, instinctiv. E iubit, fără să fie temut - e 
respectat, fără să ordone. Biruința legionară nu va fi decât 
prezența Căpitanului în fiecare suflet de om nou de român 
nou, crescut din toate baladele noastre, din toate doinele şi 
de toate rugăciunile celor din cer şi celor pe pământ. Atunci, 
țara îngenuncheată în fața cerului se va recunoaşte, 
strălucitoare, în ziditorul drumului de biruință, în Căpitan”. 
În acest text este rezumată chintesența cultului legionar al 
conducătorului -— libertatea individului constă în faptul de a 
se lăsa, de bunăvoie, absorbit în marele ansamblu al 
colectivului, dăruindu-se conducătorului națiunii. 
Colectivismul legionar trebuie să învingă orice formă de 
liberalism individual, văzut ca egoist. Conducătorul nu are 
nevoie să aplice forța, fiind recunoscut şi iubit prin dăruire. 
Mintea se retrage din fața instinctului, cuvântul din fața 
tăcerii, rațiunea din fața credinței. Definirea doctrinei 
legionare ca atare, dar şi în folosul comunității populare 
naţionale poate fi înțeleasă doar pe fundalul unei puternice 
aşteptări a mântuirii; această aşteptare poate fi asumată şi 
împlinită cu adevărat doar de un mântuitor. Limbajul cu 
încărcătură religioasă oglindeşte exaltarea multor legionari, 
dar aruncă o lumină puternică şi asupra dezorientării 
evidente a unor părți din societatea românească. 
Comparaţiile cu Hristos au loc, în acest sens, nu doar 
implicit, ci şi direct, prin folosirea unor noţiuni teologice 
cheie. Deşi în retrospectivă aceste lucruri pot părea o 
blasfemie, Biserica Ortodoxă Română şi mulți cinstitori ai 
lui Codreanu din rândul clerului n-au avut, în mod evident, 
nici o problemă să-l venereze pe Căpitan ca pe un Mesia pe 
drumul Golgotei.2 

26. Codreanu predicând în fața adepților săi la Carmen Sylva. 


S-a arătat, pe bună dreptate, că această charismă 
mesianică nu se mărginea doar la conducător, ci privea şi 
comunitatea credincioşilor, care se afla într-o relaţie 
apropiată de cea a apostolilor față de Mântuitor. Revista 
antisemită Porunca vremii îl aclama pe Codreanu ca „un 
inspirat, un om nou, un chemat al Neamului”. Valeriu 
Cârdu celebra „caracterul mesianic” al mişcării, care a creat 
voluntari gata de jertfă şi martiriu, „soldați ai unei religii”. 
Conducătorul studențesc Şerban Milcoveanu, de viță nobilă, 
prelucra mai departe ideea „neamului mesianic”. La sfârşitul 
anului 1937, când preluarea legală a puterii de către 
Legiune părea posibilă, iar opinia publică era de partea 
mişcării, credința în Legiune a unora dintre doctrinari a luat 
forme paroxistice. Ziarul Buna Vestire a publicat o serie de 
eseuri ale unor intelectuali de frunte, printre care Mircea 
Eliade şi Sextil Puşcariu, sub titlul „De ce cred în biruința 
legionară”. Codreanu însuşi nu mai scria. El apărea doar ca 


icoană; se dădeau citate din scrierile sale, în calitate de 
creator retras.: 

Întâlnirile personale, convertirile prin contact direct 
făceau parte din experiențele esenţiale ale credincioşilor. 
Mulţi dintre ei lăsau mărturii cu privire la convertirea lor. 
Cei mai mulți îl căutau pe Codreanu având deja aşteptarea, 
speranța mântuirii, deseori în momente de criză existențială. 
Voiau să se dăruiască „magnetismului” său, aşa cum 
spuneau ei. Virgil Ionescu l-a descris pe Căpitan în 
memoriile sale ca pe un excelent psiholog, care i-a arătat lui, 
bogatul om de afaceri, printr-o masă de prânz frugală, 
sensul ascetic al Legiunii. Codreanu ar fi fost un „izvor 
nesecat al iubirii”, răspândind această iubire creştină 
asupra celor din jur, un bărbat ce deținea cheia lăzii de 
comori ascunse sub munţi de gunoi. Conducătorul 
studențesc Traian Cotigă l-a văzut pe Codreanu de Paşti, în 
1925, la Focşani, fiind lovit de privirea acestuia ca de o 
săgeată. l-a întins mâna prin gratiile închisorii - o trăire 
pascală, ca o trezire personală, cu aluzie la crucea de gratii 
legionară.: Un student, influențat de îndrumarul lui Banea 
despre cultul conducătorului, s-a simțit „electrizat” la 
venirea lui Codreanu, fiind copleşit mai ales de privirea 
acelor ochi „de culoarea adâncimilor mării”. Cele ce se aflau 
în jur ar fi dispărut: vedea totul ca învăluit în ceață, doar 
chipul Căpitanului lumina strălucitor. 

În jurul ochilor lui Codreanu se crease aproape un cult, 
asemănător cu cel al lui Hitler. Virgil Ionescu spunea că îi 
străfulgera cu ochii pe vizitatorii săi, evaluându-i pe oameni 
după privirea lor. Un aromân relata că, atunci „când te 
privea, te pătrundea [...], nu mulți aveau curaj să se uite în 
ochii lui”. Buna Vestire vorbea de „privirile de oţel fluid ale 
Căpitanului”. Îndată ce Codreanu se arăta în Piaţa Unirii, 
istorisea în retrospectivă legionarul ieşean Nae Tudorică, se 
adunau iute mii de oameni în jurul siluetei sale 


impunătoare. Alţii se entuziasmau de faptul că Codreanu 
„era ceva care te fascina”, „era mândru, era corect”. Liderul 
aromân Constantin Papanace îl elogia pe Codreanu ca „mare 
cunoscător al realității obiective”, ca om care cultivă 
comuniunea spirituală cu adepţii săi, un conducător 
responsabil, căruia i se aduce „cultul onoarei în exces”, a 
cărui măreție naturală se regăseşte şi în scrisul său energic. 
Chiar şi scepticii scriau despre o privire metalică 
pătrunzătoare, despre un bărbat frumos, care purta 
îmbrăcăminte ca de monah şi era înalt ca arborii din 
Bucovina. Receptarea nemijlocită a charismei 
conducătorului avea o importanță deosebită în cadrul unei 
mişcări ce nu putea folosi nici radioul, nici cinematograful 
pentru propagandă. Astfel, cenzura de stat a făcut să apară 
un spațiu public alternativ care se baza pe oralitate şi 
contacte directe şi în care se întâlneau, într-o formă unică, 
religiozitatea populară şi politica modernă a maselor. 
Experiențele de convertire petrecute În prezența 
conducătorului aveau caracter religios şi creau legături 
personale neobişnuit de puternice. 

27. Codreanu la costum (Buna Vestire, 12 octombrie 1937). 


Charisma lui Codreanu nu era însă recunoscută şi 
amplificată doar de adepţi, ci şi de adversari şi observatori, 
din țară şi din străinătate. După 1918, România a dobândit 
nu doar drept de vot universal, ci şi o nouă cultură mass- 
media. Tocmai ziarele bucureştene stângiste precum 
Dimineața sau Adevărul, dar şi Opinia de la laşi, dedicau 
spaţii largi Legiunii şi conducătorului ei. Codreanu sells.s 
Acest lucru era valabil, desigur, doar în perioadele în care 
cenzura nu elimina Legiunea din paginile ziarelor. Presa 
minorităților, cum ar fi Arader Zeitung, de limbă germană, 
prefera uneori să tacă. Între presa de stânga şi Legiune 
exista o dialectică aparte. Începând din anii '20, legionarii 
ardeau acele ziare cu priză la public care nu le erau pe plac. 
Acestea, la rândul lor, câştigau în notorietate prin 
combatarea Căpitanului. Ca şi în cazul Maglavitului, presa 
de stânga mediatiza fenomene național-ortodoxe. Fără 
agitația mediatică a adversarilor săi, Codreanu ar fi fost 
promovat doar de acea parte a presei care îl privea cu 
simpatie, respectiv de propaganda membrilor mişcării.? 

Un rol aparte în creşterea celebrității lui Codreanu l-a 
jucat presa străină. Mai ales după preluarea puterii de către 
Hitler, care a coincis cu anul violent al Gărzii de Fier (1933), 
ziarele franceze şi în special cele britanice au început să-l 
observe mai îndeaproape pe Codreanu, pe care-l percepeau 
drept un lider nazist român. Relatările despre Căpitan 
apelau, pe de o parte, la trimiteri către naţional-socialism, 
iar pe de altă parte la o exotizare deliberată a României. 
Manchester Guardian (1934) sau Times and Tide îl 
comparau pe Codreanu cu Hitler, considerându-l „brutal ca 
Göring” şi „lipsit de scrupule ca Goebbels”.s Ziarele franceze 
începuseră să relateze sporadic despre Codreanu după 
asasinarea lui Manciu. Procesul asasinării lui I.G. Duca din 


1934 a stârnit în mod deosebit atenția. Ziarul comunist 
L'Humanite vedea în Codreanu un agitator antisemit şi un 
pucist ca şi Hitler, L'Intransigeant îi scotea în evidență 
misticismul, atitudinea ostilă Franței şi apropierea de 
Germania. L'Ouest-Éclair scrisese deja în 1931 despre 
„şedinţele nocturne” ale unei „organizaţii ca în romane”. În 
1938, reieşea că Codreanu ar fi „un om aparte [...], cu 
capacități magnetice şi putere psihică asupra maselor”.» 
Presa germană şi cea italiană îl judecau cu mai multă 
bunăvoință, vădind însă un anumit scepticism şi o anume 
reținere de ordin cultural. Hamburger Nachrichten îl descria 
pe Codreanu, cu prilejul procesului Duca, drept un tânăr 
imberb, în costum național, cu „o statură impunătoare”. 
Susținătorii îi  admirau  „voluntarismul” înflăcărat, 
„martirajul” — noțiuni cunoscute din limbajul nazist. 


28. Codreanu prezentat aproape ca un star de cinema: afiş 
electoral legionar pentru alegerile din primăvara anului 1938, care 
n-au mai avut loc. 


Ritmul relatărilor din presa străină era dictat de 
evenimente spectaculoase, precum asasinarea lui Stelescu, 
declaraţia de adeziune la Axă a lui Codreanu sau criza de 
stat din România anului 1938. În presa franceză, articolele 
despre Codreanu reflectă, de fapt, însăşi tensiunea extremă 
din politica internă a Franței. L'Humanite stigmatiza 

„internaționala fascistă sângeroasă” a „polonezului Zelinski” 


(sic!) şi avertiza în 1938 față de o lovitură de stat fascistă, în 
timp ce cotidianul de extremă dreaptă L'Action francaise 
manifesta simpatie,  denunțând în decembrie 1938 
asasinarea lui Codreanu drept lucrătură a evreilor şi a 
premierului francez Léon Blum. În presa burgheză, 
Codreanu era respins din cauza opțiunilor lui în politica 
externă, schițându-se o imagine orientalizată, înstrăinată 
cultural. Journal des débats relata, în 1936, despre miile de 
tineri care umblau prin sate cântând şi dansând sau 
organizau sărbători religioase pline de mister, la care, pe la 
miezul nopții, apărea Codreanu cu o cruce de foc, pe un cal 
bălan. În schimb, La Croix publica un presupus interviu cu 
Codreanu, care ar fi avut loc într-o cafenea de pe 
Schottenring, la Viena (Codreanu n-a ajuns niciodată la 
Viena!). Codreanu era descris ca un actor sau comediant 
care fabulează despre otravă şi antidot, un personaj care 
posedă un farmec ştrengăresc, fără a seduce, şi care 
priveşte masele ca pe o femeie gata să se dăruiască; toate 
aceste elemente amintesc parcă de thrillerele balcanice ale 
autorului britanic Eric Ambler, în care Garda, plasată într- 
un univers oriental al terorii, trebuia să-i dea frisoane 
cititorului. 

Înfățişarea plăcută a lui Codreanu era de asemenea 
speculată în reprezentarea mediatică, mai ales în publicațiile 
străine. În Daily Herald din 7 ianuarie 1938, era văzut ca un 
„personaj hollywoodian”, care ar fi putut face în America o 
strălucită carieră de actor, iar sediul Legiunii era descris ca 
un loc în care pereții erau acoperiți de svastici, de portrete 
ale lui Hitler şi ale legionarilor morți. Legionarii au răspândit 
imediat acest articol ca manifest. Înfățişarea lui Codreanu 
juca şi în România un rol important, mai ales în cultul 
legionar al personalității. Cât de mult conta fizicul în acest 
cult o arată următorul detaliu: după instituirea dictaturii 
regale în februarie 1938, autoritățile au interzis filmele 


western, fiindcă legionarii erau tentaţi să-l vadă pe 
Codreanu în actorii chipeşi de pe ecran, salutându-l cu 
mâna întinsă. Şi prințul Paul al României şi-l amintea pe 
Codreanu „frumos ca o vedetă de cinema”. 

Alta era poziția presei poloneze, mai ales în 1938. 
Legiunea întreținea relații cu activiştii naționalişti polonezi, 
iar în România se vorbea despre contactele speciale ale 
„polonezului” Codreanu.  Personajul-cheie era trimisul 
Poloniei la Bucureşti, MirosL,aw Arciszewski, prin care se 
stabileau legături cu tinerii naționalişti polonezi care, de 
altfel, vizitau şi tabăra de la Carmen Sylva. Arciszewski şi 
cercurile poloneze naționaliste conservatoare care păstrau 
legătura cu el susțineau Legiunea atât de intens, încât 
Ministerul de Externe de la Varşovia se temea că, în cazul în 
care s-ar afla despre aceste acțiuni, ar apărea complicații 
diplomatice masive. În 1934, trimisul polonez, fără să facă 
un secret din respectul său pentru Hitler, care tocmai 
încheiase o convenție cu Polonia, îi explica ministrului 
Franței la Bucureşti, Andre d'Ormesson, că majoritatea 
românilor ar sprijini Garda de Fier. Îl avertiza chiar pe 
francez că Garda l-ar putea pedepsi dacă alege să rămână în 
continuare pe poziții adverse. Polonia invita la Varşovia, 
pentru formare, legionari de frunte. Chestiunea de fond era 
interesul polonez pentru un front comun polono-român 
împotriva bolşevismului sovietic, care amenința ambele țări. 
Viceversa, presa legionară se arăta deosebit de favorabilă 
Poloniei. Din cauza pierderilor masive din arhivele poloneze, 
se poate reconstitui doar în linii mari legătura Legiunii cu 
Polonia, care a fost trecută cu vederea de majoritatea 
contemporanilor şi istoricilor, dar care, după cum avea s-o 
arate intervenţia lui Arciszewski în criza guvernamentală 
românească din februarie 1938, era mult mai importantă 
decât se crede de obicei. Dacă la începutul lui 1938 politica 
externă germană nu se baza pe Codreanu, iar pe prim- 


ministrul antisemit Goga îl considera slab, Polonia conta în 
totalitate pe o alianță Codreanu-Goga.: 

Mai ales după asasinarea lui Codreanu, în presa poloneză 
au apărut relatări cuprinzătoare, pozitive, dar fără nuanțe 
exotizante. Nu doar apropierea culturală şi ideologică a jucat 
un rol important, ci şi teama îndreptăţțită, comună 
românilor şi polonezilor, față de Uniunea Sovietică 
stalinistă. Codreanu a dat doar câteva interviuri, fiind însă 
conştient de efectul acestora. El pare să fi favorizat presa 
britanică. Ultimul ziarist străin primit de el, în ianuarie şi 
februarie 1938, a fost corespondentul ziarului Daily Herald, 
Alexander L. Easterman, care avea legături foarte strânse şi 
cu Casa Regală.. După aceea, Căpitanul şi-a pierdut orice 
influență asupra presei. În timpul celor două procese 
intentate împotriva lui în primăvara anului 1938, presa 
românească i-a luat la țintă puterea charismatică. Presa 
occidentală era uşurată: prietenul Axei îşi aflase sfârşitul. În 
ziarele italieneşti şi germane totuşi, la indicaţia guvernelor, 
relatările au fost foarte reținute. Pentru Europa occidentală 
- dar şi pentru presa sovietică, mai ales în 1938 — Codreanu 
reprezenta un decupaj est-european, balcanic, al lui Hitler, 
iar pentru puterile Axei, un personaj privit cu neîncredere 
crescândă. De aceea, nici n-a existat un război de presă 
între aceste două tabere din Europa. Acoperirea mediatică 
pe care o avea în străinătate i-a dăunat mult lui Codreanu, 
deoarece adversarii săi străini dădeau crezare declarațiilor 
sale de politică externă, provenite dintr-o pură iluzie a 
Căpitanului. Impactul pe care îl avea Codreanu în 
străinătate a fost notat în ţară de serviciile de informații, dar 
şi de rivalii săi, precum cuziştii, care luau în derâdere 
cunoştinţele deficitare de limba engleză ale Căpitanului, 
presupunând că în spatele interviurilor se afla soţia 
doctrinarului Mihail Polihroniade.. 


Deşi a fost unul dintre cei mai cunoscuți lideri politici din 
perioada interbelică, nu există imagini filmate cu Codreanu, 
şi ne-a parvenit doar o singură înregistrare audio originală. 
Pe film s-a păstrat numai a doua înhumare, din 1940, iar 
aceasta într-un jurnal cinematografic german. 

Codreanu apare astăzi atât de retras şi premodern tocmai 
pentru că este cunoscut doar din imagini statice - fotografii 
şi reprezentări idolatre realizate de adepţii săi. Lipsa 
dimensiunii cinematografice subliniază o trăsătură 
fundamentală a istoriei lui Codreanu şi a mişcării sale: ca 
opozanți ai sistemului, erau inferiori aparatului puterii de 
stat. Autoritățile i-au exclus din domenii centrale ale vieții 
publice: nu aveau acces la canalele de comunicare cele mai 
moderne şi mai de succes, controlate de stat - 
cinematograful şi filmul - şi, în mare măsură, nici la 
expunerea oferită de adunările publice de partid. Legiunea 
avea propriul univers mediatic şi dispunea de un spațiu 
semipublic în topografia legionară şi în comunicarea „de la 
om la om”. Cu atât mai valoros este singurul document 
audio disponibil, anume un discurs, înregistrat pe disc, din 
anul 1937. Acesta surprinde chintesența Legiunii sub 
Codreanu: „Dragi camarazi, după 15 ani de lupte, de 
prigoniri şi de jertfe, tineretul României trebuie să ştie că 
ceasul biruinței legionare nu mai este departe. Toate 
încercările de vrăjmăşire vor fi strivite. Toate planurile de 
ademenire, toate încercările de cumpărare a sufletelor, toate 
încercările de dezbinare şi toate trădările vor cădea la 
pământ. Priviți-i drept în ochi pe toți tiranii voştri. Îndurați 
cu resemnare orice lovitură. Suportați orice chin, căci jertfa 
noastră, a tuturora, va fi temelia de fier, de trupuri frânte şi 
de suflete chinuite, a biruinței. Acei ce vor cădea dintre noi 
vor avea nume şi morminte de eroi, iar cei ce ne vor ucide 
vor purta nume de trădători şi vor fi blestemați din neam în 
neam. Din adâncuri se înalță biruitor legionarul, cu sufletul 


său de stâncă. Cei ce cred că-l pot învinge, ca şi cei ce cred 
că-l pot cumpăra, se vor convinge în curând, dar prea 
târziu, că s-au înşelat.” 

Codreanu vorbeşte rar şi pătrunzător; diferența dintre 
modul său de exprimare şi cel al altor lideri fascişti ai 
timpului este notabilă. În ceea ce îl priveşte, este 
propovăduitorul care se adresează credincioşilor. Este vorba 
de jertfă şi martiriu, ispită şi statornicie, blestem şi alegere, 
de valea de lacrimi pământească şi de speranța în înviere. 
Nu lozinci politice, nu antisemitism sau chemare la revoluție 
lumească. Dacă n-am cunoaşte contextul campaniei 
electorale, am interpreta textul în primul rând din punct de 
vedere religios. Este vorba de un fel de descântec, amplificat 
şi mai mult prin blestem. Din nici un alt document mistica 
legionară nu reiese atât de limpede. 


39. MISTICUL 


PERSONALITATEA LUI CODREANU ESTE GREU DE SURPRINS în 
spatele universului imagistic al propagandei legionare. În 
1933, în revista Axa a fost publicată o imagine care 
transpune în formă iconică acest sentiment: un legionar — 
modelat, evident, după Codreanu - cu o figură sculpturală, 
similară unui totem, şi contururi neclare, evanescente. 
Căpitanul pare neclintit, rigid ca o imagine de cult destinată 
venerării, care poate fi însă interpretată, căci nu-i vorbeşte 
de la sine privitorului; mijlocirea are loc prin intermediul 


preoților. Poate că intelectualii cuibului Axa au gândit sau 
au simțit astfel. Sigur este că aura charismatică, 
„magnetică”, privirea pătrunzătoare, capacitățile vizionare 
care-i erau atribuite lui Codreanu făceau dificilă apropierea 
lui de oameni. Rapoartele poliției vorbesc deschis despre 
faptul că mulţi legionari vedeau în Codreanu o ființă 
semidivină, expunând icoane ale acestuia. Supraînălțarea 
conducătorului era un element fundamental al credinţei 
legionare, care se manifesta şi în propria familie. În 1941, 
Ion Zelea Codreanu scria că fiul său ar fi creat Legiunea „din 
inspirația lui Dumnezeu”. Stelescu afirma că familia 
Codreanu vedea în Corneliu o „reîncarnare” a Arhanghelului 
Mihail.: 

Modul de gândire al lui Codreanu apare în mai multe 
scrieri programatice, pregătite pentru public. Din 
corespondența lui s-a păstrat foarte puţin. Din aceasta fac 
parte şi ciorne ale circularelor către adepţi, asupra cărora se 
consulta cu Cantacuzino-Grănicerul. Mai multe scrisori 
adresate bătrânului general tratează probleme politice şi 
chestiuni personale. În scrisul lui lăbărțat, Codreanu 
foloseşte un limbaj lapidar, cu propoziţii scurte, cel mai 
adesea în stilul unor indicaţii. Dintre textele mai lungi, care 
nu erau concepute neapărat pentru publicare, fac parte 
Însemnările de la Jilava, redactate în timpul detenţiei 
(preponderent în regim de izolare) din primăvara anului 
1938. Scrierea a fost răspândită de legionari sub formă 
puţin de existența unui text în genul unui jurnal, pe care 
Codreanu l-a scris de asemenea într-o situație de excepţie — 
ascuns în casa din Bucureşti a colonelului Ştefan Zăvoianu 
- între februarie şi aprilie 1934. 

De mai multe ori, în arest, Codreanu a reflectat asupra 
propriei persoane. În retrospectivă, poliția politică a reținut 
că tocmai detenția în regim de izolare îi scotea la iveală 


adevăratul caracter - un amestec de nehotărâre, îndoială şi 
misticism. Această evaluare pornea de la părerea lui Horia 
Sima, care în vara anului 1940 intrase din nou în politica 
oficială şi avea toate motivele să-şi  devalorizeze 
predecesorul, plasându-se astfel în centrul atenției. O 
asemenea apreciere nu este însă cu totul greşită, după cum 
se poate constata în urma unei analize a celor două jurnale, 
surse-cheie referitoare la personalitatea lui Codreanu. În 
1934, el scria în timp ce, pe stradă, vânzătorii de ziare 
anunțau arestarea lui. Textul îmbină, fără o structură 
recognoscibilă, meditații şi idei despre politica internă şi cea 
externă. Trăsătura de bază însă este urmarea Drumului 
Crucii.: 

Codreanu îşi începe însemnările din 1934 recunoscându- 
şi slăbiciunea: „Primeşte-ne, Doamne, în brațele tale [pe] cei 
ce ne-am pierdut orice sprijin material pe valurile lumii. 
Leagă rănile noastre şi redă-ne putinţa de a ne reîntoarce în 
luptă”.s Codreanu se simțea nu numai învins, ci şi trădat, 
trădarea fiind o obsesie a vieții sale. Dacă ar avea un singur 
glonț şi ar trebui să aleagă între duşman şi trădător, ar 
trage în cel din urmă, spunea el odată; afirmația ilustrează 
sugestiv polarizarea politicii interne a României. În acele 
momente însă, medita asemuindu-se cu Hristos şi încercând 
să se pună în locul Fiului lui Dumnezeu: „Sufletul 
dumnezeiesc al mântuitorului lisus Hristos de acolo, de sus, 
desigur îşi aduce adesea aminte de timpul petrecut pe 
pământ, ca om printre oameni. Multe din aceste amintiri 
sunt dureroase”. Apăsătoare trebuie să fi fost pentru Hristos 
amintirea loviturilor primite la interogatoriul din fața lui Ana 
şi a lui Caiafa, dar cu adevărat înfiorător trebuie să fi fost 
gândul la trădare şi la trădător. După o săptămână de post 
strict, Codreanu nota: „Trebuie să înțelegem în primul rând 
că nimic nu stă în calea credinţei. Ea biruie [...]. Gândiţi-vă 
numai la cei 12 apostoli ai Dumnezeului nostru lisus 


Hristos. O mână de oameni luminați de credință în 
Dumnezeul lor şi porniţi în cele patru colțuri ale lumii. Câte 
le-au stat în cale; câte şiretenii, câte năpaste şi câte 
asupriri”. Marea gândire a grecilor şi armata neînvinsă a 
romanilor păleau în fața credinței apostolilor. Toate 
prigonirile, toate rugurile înălțate de împărații păgâni doar 
au întărit credința, tot astfel cum împilarea românilor 
ardeleni de către unguri n-a făcut decât să le întărească 
convingerea. Pe sine însuşi se vedea, pe de o parte, în 
strânsă legătură cu credința şi Biserica patriei sale 
moldoveneşti, având ca puncte de referință mănăstirile 
Bistrița, Agapia, Neamţ şi Văratec, iar pe de altă parte se 
vedea urmându-i pe mucenicii creştini. „Centrul devenise 
mănăstirea Văratec, unde aveam cele mai mari prietenii în 
maicile Zenaida Racliş, Pompilia Cistor etc. şi unde era şi 
cumnatul meu, Mihail Craciu, inginer silvic, şeful ocolului 
Văratec”. Statul român era considerat de el un stat păgân. O 
importanță aparte revenea icoanei Arhanghelului Mihail, 
simbolul mişcării: donase copii ale icoanei din închisoarea 
Văcăreşti bisericii Sfântul Spiridon din laşi, Căminului 
Cultural Creştin din laşi şi mamei sale. O altă copie o purta 
mereu la el. „Sfântul Arhanghel Mihail şi-a arătat puterea 
lui către noi”. Totuşi, Codreanu constata deprimat că el şi 
oamenii săi influențaseră, cu ideile lor, 30 000 de studenți: 
„Unde sunt? S-au răspândit ca potârnichile. Să fi rămas, ar 
fi fost 40 000 de intelectuali cu situaţii, cu vârsta 
maturității, profesori, medici, ingineri etc. N-am rămas însă 
decât aceşti 5 şi în jurul nostru îi numărăm pe ceilalți pe 
degete, Lefter, Ibrăileanu, Blănaru, inginerul Clime, Silaghi”. 
Pe „Axa vieții noastre” s-ar fi plasat văcăreştenii. Codreanu 
se vedea ca un conducător al unei mici grupări de aleşi 
prigoniți, care-i urmau pe primii creştini, ca martir al unei 
noi credințe. Elita bucureşteană care tocmai i se alăturase 
nu era inclusă în rândul lor. 


a 
AKEN 


29. Codreanu reprezentat asemenea unui totem (Axa, 1 octombrie 
1933). 


Aceste meditații se întretaie cu notițe referitoare la 
practici superstițioase, din domeniul religiozității populare. 
Codreanu încerca să afle norocul şi ghinionul anumitor zile, 
luni, ani din semne, alcătuindu-şi un sistem de viaţă. 
Printre crizele sale existențiale se număra o operaţie la față, 
efectuată la liceul militar din Dorohoi; compara această 
experiență cu trecerea dintre anii 1933-1934, când au avut 
loc „cele mai mari mizerii şi cele mai mari primejdii”. 1933 


era apreciat ca „anul rău”. Începuse bine, cu „lupte 
sângeroase, dar glorioase”. Vara a adus „infamia de la 
Vişani”, adică împiedicarea construcției digului. Ar fi fost 
mai bine spre toamnă, odată cu începerea construcției Casei 
Verzi. La 15 noiembrie au început schimbările: moartea lui 
Virgil 'Teodorescu, asedierea Căminului Cultural de la Iaşi, 
valul de arestări. „Toate drumurile acestea au dus la 
peronul de la Sinaia.” Apoi a mai fost ucis şi Ciumetti. 
Codreanu se vedea pe sine şi pe ai săi ca victime ale 
violenței exercitate de stat, justificând astfel asasinarea 
premierului. Eşecul politic era pus pe acelaşi plan cu 
neajunsurile din viața privată: socrul său, pe care îl iubise 
ca pe un tată, a murit de cancer. În toamna anului 1932, şi 
soacra şi-a descoperit un cancer la sân, de care s-a operat. 
La Botoşani i-a murit un unchi de cancer la stomac, apoi 
încă un unchi, la Huşi. A fost afectat şi de faptul că 
hingherii i-au omorât câinele, pe care-l numea „armura [lui] 
războinică”. 

Erau anumite luni care aduceau noroc sau nenorocire. A 
încercat să descopere un sistem printre acestea: luni rele 
din viața lui ar fi fost decembrie şi ianuarie, de pildă în 
1916, 1930-1931 şi 1933-1934. Luni bune ar fi fost, în 
schimb, februarie, martie şi aprilie. În februarie 1928 a 
cumpărat camionul Legiunii; la 3 februarie 1930 a ţinut la 
Cahul o mare manifestaţie. Bună ar fi fost şi luna martie a 
anului 1917; la 4 martie 1923 a fost înființată LANC; în 
1924, 1925 şi 1931 a fost achitat la procese în martie; la 17 
martie 1932 a câştigat alegerile în Tutova. Lunile de vară 
erau plasate în rândul celor bune, iar octombrie şi 
noiembrie erau considerate sumbre şi aducătoare de 
nenorociri. Pasul următor consta în evaluarea zilelor 
săptămânii. În copilărie, joia ar fi fost o zi norocoasă. 
Vinerea postea mereu cu strictețe; era o zi ocrotită, dar nu o 
zi bună. Numărul său personal norocos era treisprezece, iar 


cel al mişcării, şapte. S-a născut pe 13 septembrie. În 1912, 
şi-a dat examenul militar pe strada 13 Septembrie. Într-o zi 
de 13 a schimbat clasa la Dealu. Complotul din 1923 l-a 
plănuit la Bucureşti, pe strada 13 Septembrie. Pe de altă 
parte, camionul Legiunii avea numărul de înmatriculare 
„Iaşi 7”. În 1931 au fost arestaţi şapte legionari, care apoi au 
fost duşi la circa de poliție în camera 7 şi au stat 77 de zile 
în arest. 

Acest simbolism al numerelor era completat de semne 
personale: în 1909, un învăţător i-a citit în palmă, 
prezicându-i o încercare grea la vârsta de 34 de ani (deci în 
1933-1934). După zece ani de luptă politică, legionarele din 
Bucureşti i-au dăruit un cocker spaniel negru, pe nume 
Nero. Văzându-i culoarea, i-a trecut fulgerător prin minte că 
ar fi un semn rău. Tatăl său însă era de părere că un câine 
negru putea fi de bun augur. Totuşi, atunci au început toate 
ghinioanele. Avea mereu presimţiri în noaptea de Paşti. În 
1933 a stat în mijlocul unei mulțimi de necredincioşi şi a 
simțit că se apropie cel mai rău an din viața lui. Zile întregi 
a fost supărat, deoarece Fragu, câinele lui, fusese omorât. 
Oamenilor săi le-a spus că el însuşi va scăpa cu viață doar 
printr-o minune şi, într-adevăr, dacă trăia acum, aceasta se 
datora numai unei minuni. 

Însemnările lui Codreanu din 1938, spre deosebire de cele 
din 1934, se ocupă intens de interpretarea viselor sale. 
„Niciodată n-am visat aşa de mult ca acum”, nota el la 9 
iunie 1938.: În noaptea de Paşti din acel an, pe 24 aprilie, a 
văzut în vis următoarele persoane: pe mama sa, pe Elvira 
Gârneaţă (sora văcăreşteanului Ilie), pe Nicoleta Nicolescu, 
pe trezorierul Legiunii, Nicolae Horodniceanu, pe sora lui 
Iridenta, cu cei doi copii ai săi, pe ceilalți patru frați şi surori 
şi pe tatăl lui.: 

În vis, cel mai mult îi apăreau tatăl său, şi el arestat, dar 
mai ales mama sa, care era singură de Paşti, într-o casă 


pustie. „Nu-i nici un suflet lângă mama. Străinii toți o 
ocolesc şi de teamă nu-i mai intră în casă. Bate o inimă 
stingheră şi ne caută pe toţi prin închisori, aleargă după 
fiecare prin celulele noastre să ne găsească. Să ne mângâie, 
să ne sărute”.s În alte vise îşi întâlnea tovarăşii de drum: 
Mota, Hristache Solomon, generalul Cantacuzino-Grănicerul 
sau Alecu Cantacuzino. 

A visat, de asemenea, despre o bătălie în împrejurimile 
foarte familiare ale Predealului şi despre bucăţi de stânci 
vulcanice care cădeau pe o masă la care stătea el, tatăl său 
şi un al treilea, nenumit, în jurul unei singure ceşti de cafea. 
A încercat, împreună cu tatăl, să o salveze pe mama sa, 
acoperită cu pământ. A visat un tren deraiat, în care erau el, 
mama, soția, fiica sa şi Iridenta; a împiedicat trenul să se 
răstoarne punând umărul. Sunt vise care dau expresie 
temerii de o catastrofă, dar care, în ciuda celor mai mari 
primejdii, se termină bine. Sunt şi vise în care, pe lângă 
tatăl său, apar numai femei. În vise îl însoțeau mai ales 
femeile, nu camarazii săi legionari. 

Un loc central în însemnările din 1938, la fel ca în notițele 
din 1934, îl ocupă meditaţiile referitoare la simbolistica 
Drumului Crucii, care parcurge ca un fir roşu gândirea lui 
Codreanu. În Cărticica şefului de cuib, catehismul Legiunii, 
care trebuia citit la toate şedinţele de cuib, Codreanu le-a 
recomandat adepților săi Drumul Crucii, într-un limbaj fără 
echivoc: „Legionarul [...] se urcă mereu cu nesfârşită 
credință. Acum e obosit. Cade. Îşi juleşte mâinile şi din 
genunchii lui pentru prima dată vede sângele curgând [...]. 
Un ultim efort. Şi fruntea de viteaz ajunge sus la creasta 
învingătoare, pe vârful muntelui suferinței, cu sufletul 
creştin şi românesc, plin de fericire şi bucurie”: Abia în 
1938, mărturiseşte el, a început să citească sistematic 
Evangheliile şi epistolele lui Pavel. Această lectură, în 
însingurarea aproape totală a unei celule umede, fără 


lumină - „stau singur, ceas după ceas, şi zi după zi. Nu văd 
chip de om” - a potențţat şi mai mult dimensiunea mistică. 
„Peste timpul lung, dincolo de 2 000 de ani, îl văd pe 
Domnul nostru lisus Hristos, descris din Evanghelie, ca şi 
cum ar fi la zece paşi de mine, îi văd îmbrăcămintea, îl văd 
cum păşeşte rar înaintea apostolilor, cum ridică brațul, cum 
vorbeşte cu ei, cum binecuvintează lumea, îl văd cum a 
căzut jos şi se roagă: «Doamne, fă să treacă paharul acesta 
de la mine, dacă este cu putință» [...], îl văd cum l-au prins 
şi cum îl duc legat spre Ana şi Caiafa. Ce trebuie să fi fost în 
sufletul lui atunci, în drumul acela? Ce dureri, ce griji, ce 
amenințări copleşitoare îi fulgerau pe dinainte! Ce uriaş 
examen trebuia să dea! Îl văd cum îl bat, cum îl lovesc în 
față, la interogatoriul luat în noaptea aceea de către farisei 
şi cărturari, mai-marii zilelor de atunci. Cum căuta să-l 
încurce cu tot felul de întrebări şi El tace şi se uită la fiecare 
din jurul lui. Se uită în ochii lor, poate va găsi vreun sprijin 
la vreunul din ei. În nenorocirile lui, omul se leagă de doi 
ochi prieteneşti. O privire caldă, prietenească, înțelegătoare, 
îi dă speranțe, puteri. Nimic [...], pretutindeni ochi de fiară, 
plini de ură, de viclenie, de pofta de a chinui”. 

Dând citate din Evanghelii, Codreanu îl urmează pe 
Hristos pe toate treptele Drumului Crucii. Paralelele cu 
propriile lui experienţe - arestarea, calomnierea prin presa 
aliniată, problemele grave de sănătate pricinuite de recidiva 
tuberculozei, singurătatea, procesul de fațadă - sunt 
evidente, ca şi încercarea de a găsi speranţă în învierea lui 
Hristos. „A înviat Hristos, sădind nădejdea învierii din morți; 
că viața noastră nu se termină aici, la aceşti aşa de trecători 
60-70 ani; că se prelungeşte dincolo; că ne vom întâlni iar 
cu cei dragi ai noştri şi nu ne vom mai despărți niciodată. 
Că vom învia din morți în numele lui Hristos şi numai prin 
Hristos, adică în afară de credinţa în Hristos nimeni nu va 
învia şi nu va fi mântuit”.e 


Din aceste texte mistica transpare clar ca forță motrice. 
Codreanu era un om profund credincios, marcat de tradițiile 
ortodoxiei, de care ţine şi lectura sa târzie a Bibliei. Până la 
experiența citirii Bibliei din anul 1938, creştinismul său a 
fost caracterizat de ritualuri şi practici religioase populare. 
În nici un caz nu se afla în afara Bisericii, care, în mod 
tradițional, mai ales în monahism, cultiva perspectiva 
mistică asupra lui Dumnezeu. Mistica nu era un simplu 
atribut, iar religia nu era pentru el doar un mijloc pentru a 
atinge un scop. În textele sale profund personale, Codreanu 
încearcă să-şi învingă teama şi îndoielile adânci prin 
credinţa în înviere şi în viața veşnică făgăduită creştinilor. 

Analizele asupra personalităţii lui Codreanu au scos în 
evidență când aplecarea spre misticism, când latura sa 
activist-violentă. Dar cele două nu se află în opoziție. Ambele 
fac parte din firea lui Codreanu, dar una din ele se 
manifestă, în diverse etape, mai puternic decât cealaltă: 
mistica, în perioadele de arest la izolare, în stare de asuprire 
şi represiune politică, iar dimensiunea vitalistă în mijlocul 
oamenilor cu aceleaşi idei, care-i întăreau credința în 
misiunea lui. Acest fapt reiese limpede din cele două 
jurnale. Credința este izvorul datător de putere în vederea 
acțiunii politice. De lângă mistic nu lipseşte niciodată 
politicianul. 

Codreanu a lăsat şi unele reflecții sumare despre 
configuraţia alianțelor în politica europeană. Îi admira pe 
social-democraţii austrieci care s-au răzvrătit în februarie 
1934 şi-l disprețuia pe autoritarul cancelar federal social- 
creştin Engelbert Dollfuss şi pe liderul Heimwehr-ului», 
Ernst Rüdiger Starhemberg. Muncitorii social-democrați 
erau pentru el eroi, iar susținătorii statului corporativ, 
reprezentanţi laşi ai unei societăți burgheze depăşite. 
Exemplul Austriei, precum şi propria sa experiență din 1933 
i-au inspirat pe de-o parte o atitudine radical antiburgheză, 


pe de alta convingerea că revolta împotriva aparatului 
puterii de stat este zadarnică. Ambele elemente sunt 
fundamentale pentru evaluarea politicianului Codreanu. În 
privința politicii externe, era convins de ascensiunea 
Germaniei național-socialiste şi profețea izolarea României 
în politica externă. Doar asocierea cu Italia şi Germania ar fi 
putut proteja țara de amenințarea Uniunii Sovietice 
staliniste. Pe puterile occidentale aliate cu România nu le 
credea în stare de aşa ceva. Considera că România era mai 
prost înzestrată militar decât în 1916. Linia călăuzitoare în 
politica externă era, pentru el, lupta împotriva Uniunii 
Sovietice, percepută ca forță satanică. Interpreta politica 
externă a Italiei şi Germaniei doar din perspectiva 
antisemitismului, dat fiind că Franţa, în ochii lui, era 
stăpânită de evrei şi masoni. Mussolini era antisemit în 
măsura în care combătea „efectul semiților”: comunismul şi 
lojele. În viziunea lui, totul se desfăşura pe tărâmul luptei 
finale „a popoarelor creştine de a se libera de sub stăpânirea 
şi influența iudaică”. În politica internă, era preocupat de 
constelația partidelor şi de posibila fuziune cu cuziştii, care 
însă nu-i surâdea, fiindcă unul singur putea să conducă.: 
Reflecţiile de mai sus trebuie puse mereu în legătură cu 
ideile mistice, ceea ce se întâmplă foarte rar în cercetare. 
Toate laolaltă conturează o perspectivă apocaliptică asupra 
istoriei, în care forțele binelui luptă împotriva răului, 
întocmai cum face Arhanghelul Mihail cu sabia lui de foc. 
Codreanu reinterpreta fascismul italian şi național- 
socialismul german drept mişcări creştine, considerându-le 
apropiate în plan ideatic de mişcarea sa. Această eroare 
fundamentală şi exaltarea mistică a lui Codreanu se numără 
printre motivele pentru care puterile Axei nu sprijineau 
Legiunea. Nu trebuie pierdut din vedere nici faptul că 
teoreticienii legionari accentuau diferențele față de fascismul 
german şi cel italian de la sfârşitul anilor ‘30. Astfel, 


principalele deosebiri dintre „naționalismul nostru 
răsăritean” şi Occident vizau păgânismul celui din urmă, 
materialismul, separația dintre Biserică şi stat, în timp ce 
scopul Legiunii era mântuirea religioasă. Interpretarea 
textelor profund personale ale lui Codreanu, cu puternicul 
lor filon mistico-ortodox, pune în lumină diferența de ordin 
politic şi istoric dintre Hitler şi Codreanu. Interpretarea zilei 
de pe urmă este la primul rasistă, la cel de-al doilea 
religioasă - iar la Codreanu această interpretare nu ia forma 
unei „religii politice” cu atribute clar definite.» 

Observatorii ortodocşi slavi aveau o percepție aparte şi 
înțelegeau dimensiunea politică a misticii legionare mai bine 
decât cei neortodocşi. Nikolai Pavlovici Sablin, liderul 
diasporei ruşilor albi din Bucureşti, pe care Codreanu l-a 
întâlnit la un ceai împreună cu câțiva aristocrați români — 
Dimitrie Sturdza, Constantin Caragea, Mihai Sturdza, Alecu 
Cantacuzino -, l-a comparat pe Căpitan cu Rasputin, 
sfetnicul fatal al ultimului cuplu de țari, dată fiind forța lui 
hipnotic-magnetică. Ambasadorul iugoslav Iovan Ducici îl 
numea, în aprilie 1938, un „maniac”, a cărui mişcare ar 
aminti mai ales de curentele mistice din Rusia 
prerevoluționară: „agitația o fac cu icoana şi cu cuțitul”, 
preiau şcoli, recrutează preoți şi ofițeri, până la cel mai înalt 
grad. Din această perspectivă, Codreanu, a cărui presupusă 
origine ucraineană era subliniată de diplomatul iugoslav, 
îmbina fascismul,  naţional-socialismul şi  amalgamul 
ideologic care provocase revoluția din Rusia. Mişcarea lui 
Codreanu intra aici în rezonanță cu experiența balcanică a 
grupurilor teroriste subterane, care, pe atunci, dădeau de 
lucru lugoslaviei.:s 

Mistica lui Codreanu explică, în orice caz, efectul său 
neobişnuit asupra unei mari părți a populaţiei, care, 
stârnită de fenomenul Maglavit şi de alte episoade similare, 
nu năzuia doar în mod difuz la izbăvirea supranaturală, ci 


spera în conturarea unei mistici structurate, îndreptate spre 
un țel politic, cu o făgăduință clară a mântuirii şi, mai ales, 
cu un vestitor şi izbăvitor bine definit. Acesta era, desigur, 
Căpitanul. 


40. SCRIITORUL POLITICO-RELIGIOS 


CODREANU SUSȚINEA O ÎNVĂȚĂTURĂ A TĂCERII, FIIND CONVINS 
de superioritatea imaginii față de cuvânt, sau a cântecului 
față de discurs. Prin urmare, s-a delimitat de partidele 
consacrate, potențându-şi astfel detaşarea charismatică. 
Codreanu era însă şi scriitor politic. În dezvoltarea sa 
intelectuală se distinge o cotitură: din activist violent, din 
avocat şi ziarist, din orator în fața studenţilor şi 
muncitorilor, devine un conducător izolat de majoritatea 
adepților şi de public, accesibil doar prin imagini 
memorabile. Deoarece după 1933, chiar şi în perioadele de 
relativă toleranță din partea autorităților şi de sprijin din 
partea politicienilor bine situați, Codreanu apărea doar 
extrem de rar în fața publicului nelegionar - în fond, era 
şeful unei opoziții extraparlamentare cu posibilități limitate 
de a se întruni —, el comunica în scris cu adepții săi. 
Circularele cu indicaţii şi instrucțiuni, precum şi scrierile 
doctrinare mai ample erau principalele instrumente folosite 
în acest sens. După mutarea la Bucureşti, Codreanu a lăsat 
propaganda publicistică în seama adepților. Articolele sale, 
până acum puțin cercetate, publicate în organe de presă 


cuziste, dar mai ales în revista Pământul strămoşesc din anii 
1920 şi 1928, erau caracterizate prin antisemitism, 
antibolşevism, cultul eroilor şi polemici vizându-l pe A.C. 
Cuza. 

Universul doctrinar inspirat de credința Legiunii avea 
propriul său limbaj, cu un vocabular puternic marcat biblic 
şi ecleziastic. Ca autor al celor mai importante scrieri, 
alături de Ion Moţa, Codreanu şi-a lăsat amprenta asupra 
limbajului folosit. Însă majoritatea mesajelor din spaţiul 
politic condensau ideologii existente înainte de război, iar 
conceptele-cheie ale universului lingvistic legionar nu făceau 
excepție în această privință. Noţiunile de „mântuire”, 
„izbăvire” şi „înviere” fuseseră propagate vreme de decenii de 
reprezentanții naționalismului românesc. Codreanu însuşi 
era un cititor plin de râvnă al limbajului bombastic, alarmist 
şi chiliast al lui Nicolae Iorga şi A.C. Cuza, la rândul lor 
reprezentanţi ai curentelor fundamentale ale gândirii 
naționaliste. Din aceste idei şi elemente de recuzită 
conceptuală, legionarii au creat un mesaj coerent al 
credinței, pe care l-au extins, într-o perioadă de schimbări 
profunde, în rândul publicului larg, ceea ce mentorilor şi 
îndrumătorilor lor nu le reuşise înainte de 1914. 

Contemporanii l-au ridiculizat pe Codreanu, 
considerându-l limitat intelectual şi lipsit de erudiție. 
Nevolnicia intelectuală i-a fost reproşată de Stelescu, care 
încerca să-i fisureze charisma. Căpitanul nu era, într- 
adevăr, un intelectual în sens clasic, aşa cum erau mulți 
dintre adepţii săi bucureşteni din cercurile elitei. Nu prea 
citea. Nu se ştie nimic de lecturile lui din anii maturității. Se 
uită însă că era un om interesat de limbaj — desigur, sub un 
aspect utilitarist, pentru a-şi răspândi învăţătura. Ciornele 
circularelor dovedesc o prelucrare intensă a textului. Lua 
parte şi la compunerea cântecelor - atât de importante, de 
altfel —, intervenind în formularea mesajului. Spre exemplu, 


în Imnul muncitorilor, a înlocuit expresia „pâinea ne-au 
furat” cu „pâinea ne-au luat”, fiindcă aşa se spunea în 
popor. Legionarii acordau multă atenție folosirii unui limbaj 
uşor de înțeles, care să corespundă modului de exprimare al 
țăranilor şi muncitorilor. Căpitanul a marcat decisiv acest 
univers lingvistic legionar. 

Ideologii legionari se străduiau să-l apere pe scriitorul 
Codreanu împotriva atacurilor critice. Demersul lui Ion 
Banea este concludent în acest sens, în lucrarea sa 
hagiografică: „Căpitanul nu este un obişnuit al scrisului. În 
viața lui plină de luptă a stat mai mult cu mâna pe sabie 
decât pe condei”. Stilul lui Codreanu este caracterizat de 
Banea ca fiind „limpede, fără ascunzişuri şi fără 
întortocheli”. Tipice pentru conținutul său ar fi iubirea față 
de Moldova, „pământul nostru în suferință”, afecțiunea față 
de cei mici şi față de copii, pasiunea pentru păduri şi munți. 
Apoi, ar fi energic şi sentimental. Stilul se schimbă însă 
atunci când Codreanu vorbeşte despre „lupta” sa. Banea 
citează pasaje antisemite agresive („Ascultă, jidane, tu să 
vorbeşti în numele acestei Moldove?”) şi apelurile alarmiste 
specifice lui Codreanu („În clipa când duşmanii ne copleşesc 
şi politicienii ne vând, români, strigați cu înfrigurare, ca pe 
potecile munţilor în ceasurile de furtună: patria, patria, 
patria”). Banea îşi formula teoria literară legionară în felul 
următor: „Aşa scrie Căpitanul! Limpede, curgător şi energic, 
ca un râu de munte. Cu duioşie față de amintirile noastre şi 
înțelegere pentru suferințele pământului strămoşesc. Cu 
seriozitate, despre misiunea generației noastre. Sobru şi 
imperativ, când se adresează luptătorilor. Viforos, când 
apără onoarea Neamului şi a Patriei”. Banea explică, în 
parte, felul de a scrie al lui Codreanu prin misiunea 
acestuia. În acelaşi timp însă, scoate în evidență cele două 
trăsături definitorii ale conducătorului Legiunii: pe de o 
parte, iubirea sentimental-romantică față de natură, față de 


săraci şi de cei slabi, cu puternic ancoraj regional, iar pe de 
altă parte violența verbală a conducătorului unei mişcări de 
masă ce-i insultă pe străini ca fiind „venetici” şi „vampiri”, 
făcând propagandă, în cuvinte patetice („fii ai lui Ştefan cel 
Mare şi Sfânt, copii ai Moldovei”), unei resurecții naționale 
(„energie cerească de trăsnet”). 

Scrierile principale ale lui Codreanu sunt Cărticica şefului 
de cuib şi volumul Pentru legionari, apărut în 1936. Cărticica 
reprezintă un melanj neînchegat, care ilustrează interesul 
lui pentru reglementarea şi organizarea grupurilor. Din 
acest motiv, uimeşte tocmai prin slabul caracter sistematic. 
Împărţirea cuiburilor, organigrama Legiunii, desfăşurarea 
şedinţelor, atribuţiile comandanților, trăsăturile de caracter 
ale conducătorilor, recrutarea, uniforma, disciplina şi 
pregătirea sunt cuprinse în primele opt părți ale lucrării, 
aplicabile şi într-o şcoală militară. Semnificativă este partea 
a noua, despre drumul pe care-l are de străbătut legionarul. 
Limbajul este plastic, puternic expresiv: „muntele 
suferinței”, „pădurea cu fiare sălbatice” şi „mlaştina 
deznădejdei”, ca metafore ale încercărilor la care era supus 
un legionar. Codreanu descria Legiunea ca pe o „şcoală a 
suferinței”: „Fiecare suferință este un pas înainte către 
mântuire, către victorie [...]. Cei ce-au suferit şi vor mai 
suferi încă vor fi adevărați eroi ai luptei legionare”... Dacă 
„muntele suferinței” trimite la Drumul hristic al Crucii, 
„pădurea cu fiare sălbatice” şi „mlaştina deznădejdei” sunt 
prezentate fără referințe religioase. Limbajul aminteşte de 
exercițiile de supraviețuire din armată şi de romanele de 
aventuri cu pasaje de înfricoşător romantism eroic („De la 
marginea pădurii se aud urletele acestor fiare sălbatice care 
de abia aşteaptă să intre cineva acolo pentru a-l sfâşia”; 
„alții intră şi se întorc înapoi, iar alții se îneacă acolo”). 
Codreanu le cerea adepților lui să treacă eroic cele trei 
încercări - nu cel „abil”, pe care-l respingea, trebuie să fie 


modelul, ci cel curajos („unde nu-i risc, nu-i glorie”). Aceste 
pasaje dau expresie adevăratelor preocupări ale lui 
Codreanu şi universului său de sentimente. Lucrul devine 
evident prin comparație cu partea politică extrem de vagă a 
Cărticelei. În aceasta din urmă se afirmă că statul bazat pe 
principiile de la 1789 trebuie depăşit de „un tip nou de om”, 
care se naşte dintr-o „ofensivă categorică” împotriva 
„direcției spirituale de astăzi”, din crearea unui om eroic, a 
unui „uriaş”. În acest sens, Legiunea ar fi „o şcoală 
spirituală”, nu o mişcare politică sau socială. După veacuri 
de întuneric, poporul român se află, zice el, în fața 
„răsăritului soarelui”, a învierii. Însă Codreanu nu poate 
cuprinde în cuvinte felul în care ar trebui să se contureze 
noua Românie. Pe el îl preocupa calea spre mântuire, un 
drum pe care păşea ca un cavaler onest care învinge 
piedicile şi nu le ocoleşte, care se luptă cu balaurul şi biruie 
răul. În prim-plan stăteau faptele eroice, şi mai ales curajul 
eroic; era gândirea unui ofițer, nu a unui strateg. În ultimă 
instanță, Codreanu era încă un entuziast comandant de 
grupă al cadeţilor, ca la Mănăstirea Dealu; zeflemeaua 
contemporanilor era, în această privință, justificată.. 

După această făgăduință a mântuirii, urmează modele de 
formulare, instrucţiuni specifice, regulamentul utilizării 
diurnei parlamentare, texte pentru cântece, o scurtă schiță 
a istoriei organizației, formulele de legământ din 1927, 
textul a două discursuri ale lui Codreanu în Parlament, 
„Cele 10 porunci” legionare şi regulile înscrierii în Legiune. 
În ansamblu, este vorba de un text foarte puţin structurat, 
alcătuit din fragmente, nesistematic, impulsiv, deloc 
intelectual, care articulează însă universul său de gândire şi 
credință. Spre deosebire de Garda de Fier şi de partidul 
Totul pentru ară, Codreanu înțelegea Legiunea ca centru 
de pregătire a Omului Nou, acel ales cu care voia să 
înfăptuiască actul reînvierii naționale. Poate că, prin această 


scriere, el le-a oferit celor din cuiburi, deja însuflețiți de 
credința legionară, un fel de manual de meditaţie; însă e 
greu de crezut că şi-a câştigat astfel noi adepţi, cu atât mai 
puțin în cercurile intelectuale. 

Acest obiectiv a fost însă atins grație volumului Pentru 
legionari, care nu doar a fost salutat de presa de dreapta, 
dar s-a dovedit şi un succes de public. După câteva 
săptămâni, primul tiraj de 10 000 de exemplare era epuizat, 
iar în septembrie 1937 a apărut o ediție populară, în acelaşi 
număr de exemplare. Cartea descrie viața politică a lui 
Codreanu din 1916 până în 1933. Spre deosebire de 
Cărticica şefului de cuib, această scriere are o structură 
clară, îmbinând istoria politică cu problemele fundamentale 
ale învățăturii de credință legionare. Limbajul este uşor 
inteligibil, argumentarea, bine închegată. Adversarii au 
încercat să conteste calitatea de autor a lui Codreanu, iar la 
procesul din 1938 volumul a fost luat în derâdere - un 
indiciu al succesului său şi al potențialului distructiv pe 
care i-l atribuiau autorităţile. Însă cea mai bună indicație a 
reuşitei este modul în care au procedat autoritățile cu 
volumul al doilea, care trata anii 1933-1936 şi care, cel mai 
probabil, fusese încheiat în aprilie 1938, la momentul 
arestării lui Codreanu. Căpitanul lucrase intens la al doilea 
volum, chiar şi la Carmen Sylva.” Ministrul de interne, 
Armand Călinescu, a dispus ca manuscrisul să fie ars. Dacă 
au existat copii, acestea n-au ieşit la iveală până azi. În 
schimb, primul volum fusese examinat în octombrie 1936 de 
poliția politică şi apreciat ca neprimejdios.: 

Pentru legionari este textul cel mai frecvent citat de 
cercetători; cu toate acestea, n-a fost aproape deloc analizat 
sistematic. Codreanu numea sursele ideologiei sale: Iorga şi 
A.C. Cuza. În rest, lipseşte orice dezbatere ideologică legată 
de liderii fascişti internaționali. Se vede foarte clar de aici că, 
asemenea altor doctrinari legionari, Codreanu considera 


legionarismul un fenomen paralel, independent de fascismul 
italian şi de naţional-socialismul german. În timp ce Alecu 
Cantacuzino sau Mihail Manoilescu teoretizau această 
autonomie ideologică, iar Vasile Cristescu solicita, în 1933, 
material de propagandă la ambasada germană, Codreanu se 
abţinea de la orice comparaţie.» Învățătura lui de credință 
era dedusă dintr-un mediu pur românesc, fapt prin care îşi 
sublinia propriile capacități de conducere. 

Codreanu se distanța explicit de orice fel de program 
concret, nu pentru că, aidoma lui Hitler, n-ar fi vrut să-şi 
îngrădească flexibilitatea politică printr-o platformă 
dogmatică, ci pentru că voia ca Legiunea să fie înțelesă 
drept o comunitate de viață şi credință destinată creării 
unui Om Nou. Pe Hitler îl menționa într-un scurt capitol în 
care, ca şi în interviul din 1934, îşi exprima respectul față 
de prestaţia lui politică, dar, în acelaşi timp, respingea orice 
formă de dependenţă, chiar şi financiară, aşa cum insinuau 
adversarii săi. „În Germania, a învins Adolf Hitler, în luptă 
cu hidra iudeo-masonică din toată lumea.” Prin această 
imagine tipică, Codreanu schița importanța pe care o avea 
pentru el Hitler. Totuşi, accentua: „A.C. Cuza luptă 
împotriva jidanilor de la 1890, iar noi de la 1919 [...], când 
nici nu auzisem de Adolf Hitler”. Respingea astfel acuzele 
cum că ar fi un imitator al lui Hitler şi, totodată, arăta clar 
că nu va îngădui ca problema saşilor din Ardeal să 
alimenteze tensiuni între național-socialişti şi Legiune. 

Dacă facem abstracţie de această referire intenționată, 
prin care-şi sublinia autonomia, principala scriere a lui 
Codreanu urmează firul roşu al propriilor convingeri şi 
experiențe. Structura este alcătuită din părți de text 
întrețesute, referitoare la istoria propriei vieți şi la istoria 
mişcării, alături de pasaje doctrinare. Părțile principale sunt 
intitulate „Păşind în viață” - „Mişcarea studențească” — 


=» 


„Problema jidănească” - „Un an de mari încercări” — 


„Legiunea Arhanghelul Mihail” - „Spre masele populare” — 
„Democraţia împotriva neamului” - „Ofensiva calomniilor”. 
În capitolele narative, Codreanu urmăreşte, în mare parte, 
fapte ce pot fi confirmate şi din alte surse, pe care le 
interpretează din perspectivă proprie. Doctrina lui politică se 
înscrie în dimensiunile antisemitismului cuzist şi ale 
considerațiilor antidemocratice. Respingerea democrației 
este justificată prin şase afirmaţii doctrinare: „1. Democraţia 
sfarmă unitatea neamului românesc”; „2. Democraţia 
transformă milioanele de jidani în cetățeni români”; „3. 
Democraţia este incapabilă de continuitate în efort”; „4. 
Democraţia pune în imposibilitate pe omul politic de a-şi 
face datoria către neam”; „5. Democraţia este incapabilă de 
autoritate”; „6. Democraţia este în slujba marii finanțe”.» 
Aceste şase teze schițează universul ideologic al lui 
Codreanu: naționalismul integral şi  omogenizator, 
antisemitismul, autoritarismul, anticapitalismul se leagă de 
imperativul unei conduceri puternice. 

Codreanu susținea o imagine elitistă asupra lumii. 
Mulțimea era slabă şi influențabilă; prin urmare, trebuia 
condusă. „După cum albinele îşi cresc «regina», tot astfel un 
popor trebuie să-şi crească elita lui.” Această elită n-ar 
putea să apară prin alegeri, n-ar trebui să se bazeze nici pe 
ereditate, ci ar trebui creată prin selecție — el numea acest 
fenomen „selecțiune socială”—, care ar trebui să înlăture atât 
principiul democratic, cât şi pe cel aristocratic, existent în 
societatea românească, aşadar dubla moştenire a vechilor 
elite. Noua elită se constituie prin selecția operată de 
conducător, care se sfătuieşte, în această privință, cu cei din 
jurul său. Acesta era, în viziunea sa, principiul de conducere 
a Legiunii. 

Totodată, această conducere, care se formează singură, ar 
trebui să domnească după şapte principii fundamentale: 
curăția sufletească, capacitatea de muncă şi de creație, 


vitejia, viața aspră, spartană, sărăcia, credința în 
Dumnezeu, dragostea. În continuarea acestei enumerări de 
virtuți legionare, Codreanu delimitează legionarismul de 
învățătura Bisericii Ortodoxe: „Facem o mare deosebire între 
linia pe care mergem noi şi linia Bisericii Creştine. Linia 
Bisericii este cu mii de metri deasupra noastră. Ea atinge 
perfecțiunea şi sublimul. Nu putem cobori această linie 
pentru a explica faptele noastre. Noi, prin acțiunea noastră, 
prin toate faptele şi gândurile noastre, tindem către această 
linie, ne ridicăm spre ea, atât cât ne permite greutatea 
păcatelor cărnii şi condamnarea la care am fost sortiți prin 
păcatul originar”. 

Acest pasaj-cheie ne introduce în nucleul învăţăturii lui 
Codreanu, o credință militant-ascetică ce corespunde 
principiilor ordinelor cavalereşti medievale. Din volumul 
Pentru legionari lipseşte orice mistică personală şi orice 
referire la Drumul Crucii, elemente care, în însemnările de 
jurnal din 1934 şi 1938, sunt atât de hotărâtoare. Codreanu 
îşi înțelegea scrierea ca o carte de luptă, ale cărei aspecte 
mistice nu sunt religioase, ci naționaliste. El respingea 
individualismul şi, asemenea tatălui său odinioară la Putna, 
celebra neamul românesc, care cuprindea: „l. Toţi românii 
aflători, în prezent, în viață. 2. Toate sufletele morților şi 
mormintele strămoşilor. 3. Toţi cei ce se vor naşte români.” 
Neamul ar avea „1. Un patrimoniu fizic, biologic: carnea şi 
sângele. 2. Un patrimoniu material: pământul țării şi 
bogăţiile lui. 3. Un patrimoniu spiritual”. Acestuia din urmă 
îi atribuia cea mai mare importanță, patrimoniul spiritual 
cuprinzând „concepţia despre Dumnezeu”, „onoarea” şi 
„cultura”, socotite a fi „expresia geniului naţional, a 
sângelui”. 

„Un neam trăieşte în veşnicie prin concepţia, onoarea şi 
cultura lui.” Neamul era, pentru Codreanu, o comunitate 
ereditară, dar mai ales o unitate mistică, având un sistem 


specific de valori. Ţelul neamului nu sunt puterea lumească 
şi bunăstarea. „Țelul final nu este viaţa. Ci Învierea. Învierea 
neamurilor în numele Mântuitorului lisus Hristos.” 
Dumnezeu le-ar fi dat românilor o misiune istorică proprie, 
aprecia Codreanu, întărind această afirmaţie prin două 
citate din Apocalipsa lui Ioan. Pe baza acestui pasaj — şi fără 
a se cunoaşte jurnalele încă mult mai expresive —, Codreanu 
a fost caracterizat drept „un gen de mistic religios”. Un 
cercetător român exprimă acest lucru în felul următor: „În 
esență, Legiunea se poate reduce la ideea unei comunități 
de sânge mistică şi transcendentă, care se vedea în stare să 
pună în aplicare poruncile timpului, făcând astfel uitat 
trecutul cu politicaştrii săi”. 

Învierea națiunii este înțeleasă de teoreticienii 
fascismului, de preferință, ca teorie a unui „naționalism 
palingenetic”, care ar fi nucleul oricărei ideologii fasciste. 
Explicațiile lui Codreanu par să corespundă, punct cu 
punct, acestei definiții. Totuşi, doctrina Căpitanului se 
deosebeşte în mod hotărâtor de alte fascisme prin modul 
său nemetaforic, profund religios, de a înțelege învierea. Nu 
este vorba doar de „renaştere” pe pământ (gr. palingenesia), 
ci de o cale îndreptată în sus, de o făgăduință a mântuirii 
transcendente, aşa cum promite creştinismul. Tocmai 
pentru a nu se expune suspiciunii de erezie şi de sectarism, 
Codreanu a fost nevoit să facă distincţie între învățătura sa 
şi cea a Bisericii. Dar el nu se vedea în afara Bisericii, cu 
atât mai mult cu cât era vorba de o Biserică care, 
reprezentând ortodoxia românească, se înțelegea pe sine 
drept instituție națională şi voia să fie o Biserică națională. 
Considera că face parte din Biserică, dar ca lider al unei 
elite de luptători credincioşi. 

Nu e nevoie să facem referire la admiraţia lui Codreanu 
pentru Evul Mediu - fie că e vorba de Moldova sau de 
Franţa - pentru a stabili comparațţia cu ordinele cavalereşti. 


Etica răspândită de Codreanu - onoare, vitejie, ascultare, 
credință în Dumnezeu, sărăcie - corespundea principiilor 
marilor ordine cavalereşti. Doctrinarul Mihail Polihroniade a 
exprimat acest lucru foarte concis: „Ca în Evul Mediu al 
apărării credinţei, crucea şi spada sunt emblemele mişcării 
legionare”. Ordine cavalereşti n-au existat niciodată în 
ortodoxie, care, spre deosebire de Biserica Catolică, a avut 
întotdeauna rezerve față de războaiele religioase şi față de 
recunoaşterea martirilor căzuți în războiul sfânt. 
Comunitatea de credință militantă creată de Codreanu în 
cadrul ortodoxiei reprezenta aşadar o noutate, care a 
entuziasmat, desigur, ierarhi importanți, dar mai ales mii de 
preoţi, monahi şi monahii — chiar dacă conducerea oficială a 
Bisericii nu s-a declarat niciodată de partea lui Codreanu şi, 
în cele din urmă, l-a combătut.: Între cele două războaie 
mondiale, în România s-au format puternice organizaţii de 
mireni, precum „Oastea Domnului”, sub conducerea unor 
clerici care simpatizau cu legionarismul. Aceste organizații 
şi apariţiile miraculoase de felul celor de la Maglavit sunt, pe 
de o parte, expresia unui fenomen de masă, prin care 
credincioşii căutau noi forme de participare activă la viața 
Bisericii, dar şi expresia unui impas şi a dorinței de 
orientare spiritual-religioasă. Legiunea s-a remarcat, în 
acest context, prin activismul său pronunțat, prin noile 
modele şi practici de viaţă, precum şi prin latura ei social- 
revoluționară tot mai accentuată. Această din urmă tendință 
- nu şi întreaga mişcare - poate fi descrisă drept 
„naționalism proletar”. Glorificarea cavalerilor monastici, 
curați din punct de vedere moral, nu reprezenta nimic 
neobişnuit pe plan european. Adolf Hitler a fost celebrat 
într-un asemenea mod în iconografia nazistă. 

S-a spus despre Codreanu, chiar şi în cercetarea 
modernă, că ar fi condus o sectă religioasă plasată în afara 
ortodoxiei, făcându-se vinovat de erezie. Asemenea 


observaţii pierd din vedere faptul că procesul de 
reglementare şi legalizare existent în bisericile ortodoxe se 
deosebeşte de acela al Bisericii Catolice. Drept urmare, 
hotarele rămân deseori vagi, iar Biserica Ortodoxă nu 
procedează la excluderi atât de prompte ca Biserica Romei. 
Dacă Biserica nu s-a distanțat de un politician eretic 
precum A.C. Cuza, care îşi articula propriul creştinism şi 
sub aspect dogmatic, de ce ar fi condamnat în ansamblu 
legionarismul, care şi-a exprimat întotdeauna adeziunea la 
ortodoxie? Biserica s-a pronunțat, punctual şi sub 
presiunea împrejurărilor, asupra asasinării lui Duca şi 
asupra taberelor de muncă, pe care guvernul voia să le 
îngrădească. A fost însă reținută când era în cauză doctrina 
legionară - lupta împotriva democrației, împotriva 
francmasonilor şi a evreilor - şi a trecut cu vederea 
practicile religioase ale legionarilor sau misticismul lor. Cum 
ar fi putut să procedeze altfel, când mitropoliţii Basarabiei şi 
Ardealului, mii de preoți, diaconi, teologi şi studenți în 
teologie, călugări şi călugărițe sprijineau entuziasmați 
Legiunea? Unele cercetări mai noi arată că, dimpotrivă, 
doctrina şi practica legionară erau trup din trupul 
ortodoxiei, fie că era vorba de modul organic de a înțelege 
comunitatea sau de pomenirea morților, de pildă, sub formă 
de parastase.:s 

O a doua abordare contestă tocmai acest nucleu religios 
al mişcării lui Codreanu. În sensul teoriei religiei politice, 
expusă pe larg în cercetările asupra fascismului, se vorbeşte 
de „lozinci cvasireligioase”, care ar fi servit unei „religii 
politic-seculare cu clară voință de putere”.» Astfel, 
legionarismul este pus pe acelaşi plan cu fascismul italian şi 
cu național-socialismul german. E adevărat că au existat 
voci care urmăreau în primul rând o revoluție politică şi 
socială - oameni care se înțelegeau drept teoreticieni ai 
fascismului sau care susțineau, ca Mihail Manoilescu, 


variante ale doctrinelor fasciste, precum corporatismul lui 
Mussolini. Dezbaterile din cercetare neglijează uneori faptul 
că legionarismul era un edificiu doctrinar compus din mai 
multe voci şi că exista o comunicare pe mai multe canale. 
Un edificiu doctrinar legionar de tip monolitic este mai 
degrabă un construct al cercetărilor asupra fascismului 
preocupate de istoria ideilor decât o realitate istorică. În 
punctul culminant al puterii sale, Codreanu era oarecum 
deasupra presei curente, chiar şi deasupra organului de 
presă al mişcării sale, Buna Vestire. El nu se opunea însă ca 
intelectualii din jurul lui să-şi realizeze propriile construcții 
de idei, care preluau elemente fasciste în chip mult mai 
pregnant decât conducătorul şi care urmau doar parțial 
transcendența profund religioasă, mistică a lui Codreanu. 
Această relație tensionată a fost exprimată de Mihail 
Polihroniade, care, după prăbuşirea mişcării în 1938, se 
plângea că ar fi fost mai bine ca legionarii să postească şi să 
se roage mai puțin şi să acționeze mai mult.» 

Postul şi rugăciunea erau însă pe atunci rânduite de 
Codreanu însuşi. În loc să reacționeze prin violenţă, 
legionarii, spunea el, trebuie să stăruie „în înfrângerea 
oricărei pofte, în biruința contra trupului şi a materiei”. 
Codreanu propovăduia „eliberarea sufletului de sub jugul 
materiei [...], deci în apropierea cât mai mult de morți, de 
sfinți, de Mântuitorul lisus Hristos, de Dumnezeu”. După 
instituirea dictaturii regale, n-a ordonat, de pildă, rezistența 
armată, ci a recomandat invocarea duhului lui Ion Moţa, 
căzut în Spania. Postul şi rugăciunea înving orice duşman, 
credea Codreanu. Este nevoie de o „luptă ascetică”. „Cei ce 
vă rugați, fiți siguri că în calea voastră totul se va lumina. 
Eu, în cei 18 ani de lupte, în cele mai grele şi mai 
primejdioase clipe, am citit la 12 noaptea, timp de 12 de 
nopți, «Paraclisul maicii Domnului»; am mai citit în timpul 


prigoanei, am purtat-o [sic!] tot timpul cu mine cărticica cu 
rugăciuni a sfântului Anton de Padova.” 

Acela care, referindu-se la Legiune în ansamblu, vede 
religiozitatea doar ca atribut şi vorbeşte de sacralizarea 
politicului şi, în cele din urmă, de pervertirea creştinismului 
în scopuri fasciste va găsi argumente în acest sens în 
publicistica legionară. Însă Legiunea, sau, mai exact, 
anumite părți ale elitei ei intelectuale şi, din 1938, ale 
grupării teroriste din jurul lui Horia Sima, nu trebuie 
confundată cu conducătorul ei. Dimpotrivă, ar trebui să 
căutăm să desluşim concepţiile şi rolul lui Codreanu şi să 
analizăm cu seriozitate afirmațiile lui. 

Pentru Căpitan şi pentru cei mai apropiaţi tovarăşi întru 
„credința legionară”, gândirea de martir şi transcendența 
atârnau mai greu în balanță în momentele hotărâtoare, aşa 
cum se vede şi din citatul de mai sus; în orice criză politică 
majoră, misticismul lui Codreanu ieşea din nou la iveală. 
Fiecare arestare, fiecare retragere în clandestinitate, fiecare 
nouă victimă în rândurile mişcării îi întăreau convingerea că 
este un martir şi că, asemenea lui Hristos, trebuie să ia 
asupra sa suferințele adepților. Cercetările asupra 
fascismului subliniază pe bună dreptate pronunțatul cult 
legionar al morţii şi al jertfei, care poate fi întâlnit şi în alte 
fascisme, dar şi în unele regimuri autoritare - să ne gândim 
doar la cultul morţilor creat în jurul cancelarului austriac 
Engelbert Dollfuss. Însă în cazul lui Codreanu şi al multora 
dintre adepții săi cei mai convinşi, rădăcinile acestor 
reprezentări nu pot fi scoase la suprafață printr-o înţelegere 
generică a fascismului. Codreanu se lăsa călăuzit de 
convingerea că urmează Drumul Crucii; acest lucru nu era 
valabil pentru toți adepţii Legiunii. De asemenea, Legiunea 
sub conducerea lui Codreanu şi mişcarea de după moartea 
lui nu trebuie privite ca unul şi acelaşi lucru. Este limpede 
că acel „Drum al Crucii” căruia îi făcea propagandă 


Codreanu îi copleşea pe cei mai mulți dintre adepți. Când 
aparatul de stat a trecut cu adevărat la atac, din Legiune n- 
a mai rămas decât o comunitate mică de credincioşi ai cărei 
membri au refuzat să se dezică de mişcare, asumându-și 
astfel, în mod conştient, moartea. Pentru nucleul dur al 
Legiunii şi mai ales pentru Codreanu, religia nu era un 
atribut al doctrinei şi practicii, un instrument pentru 
obținerea puterii, ci esența a ceea ce legionarii numeau 
„crez”. În acest sens, Căpitanul, ca personalitate, a fost 
consecvent în cadrul universului său ideologic. Un 
cercetător român foarte critic față de Legiune precizează 
acest lucru: „Intransigența lui, statomicia în credinţă, 
integritatea morală, modul modest, ba chiar sărac, de a-şi 
duce viața, credinţa lui ortodoxă fanatică erau, fără îndoială, 
însuşiri care-l ridicau deasupra unei lumi de sceptici şi 
profitori, cu moravuri laxe, ba chiar corupte”. Însă tocmai 
această mistică pronunțată, această năzuință spre 
transcendent a slăbit puterea de decizie a politicianului 
Codreanu. Până la sfârşit, Căpitanul nu şi-a putut armoniza 
cele două roluri, de mântuitor al României şi de politician 
fascist opus sistemului. De aceea a şi eşuat. 


41. CONDUCĂTOR AL LEGIUNII ŞI AL 
PARTIDULUI 


DOCTRINA MISTICĂ ŞI ACTIVISMUL, ACTIVITATEA 
SCRIITORICEASCĂ şi conducerea politică sunt strâns legate în 


viața lui Codreanu. Se vedea drept conducător care trebuie 
să pună în aplicare, în politică şi societate, conceptul său al 
unei comunități de aleşi. Mulţi dintre adepţii săi şi mai ales 
cei din afara mişcării vedeau în el, în primul rând, un om 
politic care aspiră la putere. După eşecul Gărzii de Fier, al 
experimentului unui paramilitarism dispus la violenţă, între 
anii 1934 şi 1938 Codreanu îşi restructurase mişcarea. 
Legiunea şi partidul care o susținea, Totul pentru Țară, au 
trebuit armonizate. I-a încredințat generalului Cantacuzino- 
Grănicerul conducerea partidului. El însuşi a păstrat 
conducerea Legiunii şi rolul de călăuză „spirituală” a 
partidului, precum şi comanda nemijlocită a legionarilor din 
partid. Voia să întreţină „focul sfânt al spiritului şi doctrinei 
legionare”. Aşadar, ca grupuri, legionarii şi membrii de 
partid nu se suprapuneau. Partidul era subordonat Legiunii, 
iar structurile de partid şi ale Legiunii existau unele lângă 
altele. Oficial, se nega orice legătură a celor două aripi ale 
mişcării cu Garda de Fier, care era interzisă. De facto însă — 
asta o ştiau şi autorităţile —, ramura de partid nu era nimic 
altceva decât o continuare a Gărzii cu o nouă strategie. 
Codreanu făcea o deosebire strictă între legionari, care 
trebuiau să treacă printr-o perioadă de probă de trei ani şi 
reprezentau elita adepților, şi simplii membri de partid. În 
ierarhiile Legiunii şi ale partidului, organizate în paralel, 
atât la nivel naţional, cât şi regional, funcționarii Legiunii au 
avut întotdeauna un statut superior şefilor de partid. Toţi 
urmau un principiu strict de conducere. 

Relaţia cu şeful de partid Cantacuzino-Grănicerul n-a 
rămas netulburată. Codreanu i-a alăturat acestuia în partid 
pe Ion Moţa, în calitate de vicepreşedinte, şi pe Gheorghe 
Clime, ca secretar general, iar problemele doctrinare le-a 
încredințat cuibului intelectualilor, Axa. Puterea formală a 
lui Cantacuzino-Grănicerul era astfel îngrădită. Informal, el 
se vedea ca „om de paie al lui Codreanu”. Omul de paie 


avea, totuşi, idei proprii: voia participare la alegeri şi 
stabilirea duelului ca mijloc de rezolvare a conflictelor 
interne. Acționa ca portavoce a Legiunii, dar prin scrisori de 
amenințare şi atacuri sălbatice împotriva unor politicieni de 
frunte determina o radicalizare a opiniei publice mai 
puternică decât i-ar fi plăcut lui Codreanu. A numit 
candidați proprii pentru conducerea organizației de 
studenţi, fără a ține cont de opinia Căpitanului. În august 
1936, Codreanu a instituit o conducere extinsă a partidului 
şi i-a pus în subordinea sa pe cei mai importanți lideri ai 
studenților, precum şi pe şeful organizației de tineret a 
Frățiilor de Cruce. În octombrie, generalul era, de facto, 
înlăturat de la putere.2 

La începutul anului 1937, Codreanu şi Cantacuzino- 
Grănicerul au ajuns la un conflict deschis privind 
intervenția mişcării în războiul civil din Spania, o intervenție 
care, din cauza morții legionarilor Moța şi Marin şi a 
întoarcerii precipitate a generalului, dăunase atât renumelui 
şefului de partid, cât şi prestigiului conducătorului Legiunii. 
Codreanu l-a destituit pe general, lucru de care nu ştia însă 
nici un legionar. La 27 februarie 1937, Cantacuzino îi scria 
conducătorului Legiunii: „Dragă Corneliu, dar de ce ai 
plecat, tocmai în momentele acestea. Gândeşte-te şi la mine. 
Mi-ai luat comanda (şi foarte bine ai făcut şi mă bucură 
foarte mult), dar ştim numai noi amândoi”. Îi cerea lui 
Codreanu să facă publică schimbarea conducerii, însă acest 
lucru ar fi putut duce la interzicerea partidului. Generalul şi 
Căpitanul s-au împăcat; Cantacuzino-Grănicerul i s-a supus 
lui Codreanu, convins de „misiunea istorică” a acestuia. A 
rămas angajat față de mişcare şi, cu puţin timp înainte de 
moarte, dădea sfaturi privind campania electorală şi făcea 
recomandări referitoare la comerțul legionar, susținând 
înființarea unei „bănci legionare”, în al cărei consiliu de 


supraveghere s-ar fi regăsit el, Codreanu, Clime şi influentul 
simpatizant Grigore Coandă. 

Când Cantacuzino-Grănicerul a murit, în toamna anului 
1937, Codreanu a unit din nou, într-o singură mână, 
mişcarea şi partidul. Înmormântarea generalului, organizată 
cu mare pompă, a fost ultima manifestaţie a legionarilor în 
spațiul public, după îngroparea celor doi luptători din 
Spania. Generalul Cantacuzino-Grănicerul i-a lăsat averea 
sa lui Codreanu. Moartea lui l-a privat însă pe Căpitan de 
cel mai puternic lobbyist al său în armată şi în cercurile 
elitei, lucru care s-a întâmplat într-un moment politic 
hotărâtor. Atunci când avea cea mai mare nevoie, Codreanu 
pierdea o asigurare politică de viață, „un stâlp şi un zid de 
apărare”. 

Ca o măsură importantă de comandă şi conducere, 
Codreanu a aplicat epurări repetate în mişcare şi a recurs la 
răsplătirea sau pedepsirea adepților. Nu degeaba se temea 
că, în cazul creşterii mişcării, în partid şi în Legiune ar intra 
aventurieri politici, dar şi criminali. Este evidentă strădania 
sa de a ţine în mână mişcarea ce creştea rapid, de a-şi 
păstra privirea de ansamblu asupra celor ce i se alăturau. 
Trecerea de la un mic grup de adepți pe care îi cunoştea 
personal la o mişcare de masă a copleşit, în mod evident, 
structurile de conducere ale mişcării legionare. În 
septembrie 1936, Codreanu a instituit comisii de control, a 
ordonat să se respingă nouăsprezece din douăzeci de cereri 
de înscriere, să se distingă clar între legionari şi simpli 
membri de partid şi să se facă excluderi, „cu blândeţe şi cu 
eleganță sufletească”. Trei luni mai târziu a remaniat toate 
cadrele de conducere, cu excepția preşedintelui partidului, 
şi l-a numit pe Ion Moţa vicepreşedinte. S-a exprimat aspru 
față de „o serie de mici haimanale, pleava satelor şi oraşelor, 
oameni fără nici un căpătâi, purtând şi batjocorind sfânta 
cămaşă verde, în care au murit martirii noştri”. În 1936 a 


convocat o întrunire a tuturor cadrelor de rang înalt, la care 
au fost invitați şi simpatizanţii doritori să se înscrie. Au fost 
de față trei secretari care au notat răspunsurile date la 
întrebarea lui Codreanu despre cum s-ar comporta cei 
prezenţi în cazul preluării guvernării. Majoritatea pretindeau 
putere şi posturi. Codreanu a ascultat, apoi a spus: „Nu au 
ce căuta în Legiune cei ce sunt stăpâniți de pofte şi ambiţii 
personale”.s Lupta împotriva carierismului era susținută şi 
de hotărârea ca, la alegerile din 1937, şefii de județe să 
primească locuri extrem de dezavantajoase pe liste. De mai 
multe ori a dizolvat organizaţii întregi, cum s-a întâmplat, de 
pildă, în noiembrie 1933 cu organizația județeană 
Constanţa (din cauza „laşităţii” față de autorităţi). O măsură 
similară a vizat, în februarie 1936, centrul de la Bucureşti, 
iar în iulie 1937, organizaţiile judeţene de la Roman şi Bălți, 
precum şi cea a oraşului Vaslui. La sfârşitul anului 1936 a 
lăsat intenţionat fără conducere judeţe deosebit de slabe din 
Basarabia, din curbura Carpaţilor şi din județul său natal, 
Fălciu. În 1933 l-a demis pe liderul bănățean Pavel 
Boldureanu, care catalogase Garda drept „teroristă”. În 
culise, unii dintre vechii luptători uneltiseră împotriva lui 
Boldureanu, care trecea drept un moderat. Pedepsele au 
lovit şi adepţi foarte apropiaţi, precum Nicoleta Nicolescu — 
conducătoarea femeilor Legiunii -, Bănică Dobre, care nu 
împiedicase actele de violență ale oamenilor din tabăra de 
muncă pe care o comanda asupra politicianului țărănist 
Virgil Madgearu (Codreanu voia să-i supună pe vinovați la 
pedepse corporale în piața principală din Sinaia), sau pe 
şeful județean din Neamţ, care adunase fără permisiune 
donații pentru cumpărarea unui camion. Numărul mare de 
astfel de cazuri dovedeşte că, până şi în cadrul structurilor 
de conducere, rigorismul propovăduit de Codreanu se putea 
pune în practică doar în linii mari. În februarie 1936, când 
invidiile interne dădeau în clocot, s-a grăbit la Bucureşti ca 


să-i disciplineze pe Bănică Dobre şi Nicoleta Nicolescu, 
amenințând să dizolve cu totul centrul legionar din 
Bucureşti: „Vă rog să fiți asiguraţi cu toţii că mă voi simți în 
stare să refac un viitor legionar sănătos, curat şi puternic”.s 

În circulara nr. 80 din 1 iulie 1937, în mod deloc 
surprinzător, Codreanu îl vedea pe diavol în spatele 
conflictelor: „Unde începe conflictul, acolo încetează 
Legiunea, încetează viața legionară. Acolo este moarte şi 
trăieşte diavolul. De aceea, legionarul în conflict cu un altul 
şi-a pierdut ființa sa legionară”. A stabilit că, în cazul unui 
conflict, unul dintre cei implicați trebuie să plece, şi anume, 
noul venit, cel fără grad, sau cel cu vechime, în cazul unui 
conflict cu un membru nou, dar de rang mai înalt. Prin 
aceasta, Căpitanul lăsa să se vadă un principiu de bază al 
mişcării: distincția între „vechii luptători”, înscrişi înainte de 
1933 - căliți în anul violent 1933 şi în ceea ce legionarii 
numeau, cu rezonanțe biblice, „marea prigoană” —, şi cei ce 
se alăturaseră mişcării ulterior, într-o perioadă când 
represiunile se diminuaseră. Nu violența autorităţilor, ci 
ascultarea oarbă trebuie să ţină laolaltă cea de-a doua 
categorie, transformând-o într-o comunitate. 

De asemenea, Codreanu voia să stăpânească creşterea 
mişcării prin standardizarea vieţii legionare. În acest scop, 
serviciul în taberele de muncă, declarat, în vara anului 
1936, obligatoriu pentru toți legionarii, trebuia să genereze 
angajament şi loialitate.; Din nou se manifestă aici dubla 
formaţie a conducătorului: cea de militar, dar şi cea de 
responsabil cu organizarea asociaţiilor, datând din timpul 
studenției şi al LANC. Invidiile şi luptele pentru funcții 
duceau la tensiuni tocmai acolo unde viața comunitară 
legionară trebuia să fie trăită deosebit de intensiv: în 
taberele de muncă, unde membrii se denunțau reciproc.» Ca 
jurist, a pus accentul pe norme, creând în birocraţia 
mişcării un nou serviciu, Contenciosul Legionar, care îi 


apăra, de asemenea, pe legionari în fața instanțelor de 
judecată. Din această structură făceau parte persoane din 
cercul restrâns al conducerii.» Printre acțiunile de 
standardizare şi, totodată, de ierarhizare se numărau 
introducerea  decorațţiilor legionare, formarea mereu 
reînnoită a elitelor — culminând cu numirea „Comandanților 
Bunei-Vestiri” ca grupare conducătoare —, dar şi procedee de 
contabilizare a participărilor la şedinţe, a donațiilor obținute 
şi a kilometrilor de marş parcurşi, pe baza cărora se 
întocmeau tabele de ranguri, pe cuiburi şi provincii. Toate 
aceste măsuri nu puteau fi aplicate fără extinderea 
birocraţiei. Astfel, a crescut numărul de servicii care se 
ocupau cu justiția, furnizarea de informaţii, propagandă, 
inspecţie şi control (din decembrie 1936) şi, mai ales, cu 
pregătirea cadrelor. Multe planuri au rămas neconturate 
sau doar în stadiu de proiect. Între 1933 şi 1938, mişcarea 
nici nu mai avea o ramură paramilitară capabilă de 
intervenție.» 

În ciuda pretențiilor la o conducere absolută, Codreanu 
acționa în acord cu cei mai apropiați adepți, care se 
schimbau continuu: Ion Moța, Gheorghe Clime, generalul 
Cantacuzino-Grănicerul şi bibliotecarul Academiei, Ion 
Belgea, făceau parte, după 1933, din acest nucleu. 
Căpitanul îşi comunica ideile în cadrul unor consfătuiri 
lărgite de analiză a situației, la care participau, uneori de 
mai multe ori pe săptămână, legionari de frunte, 
bucureşteni şi oaspeţi din provincie. În acest cerc, Codreanu 
se manifesta mai ales ca vorbitor, referindu-se cu predilecție 
la istoria mişcării. Crearea unei narațiuni a mişcării 
legionare trebuia să susțină sensul drumului spre mântuire 
făgăduit. 

Câteva exemple din toamna anului 1937, adică din 
punctul culminant al mobilizării legionare, ilustrează stilul 
de conducere al lui Codreanu: în vederea campaniei 


electorale care se apropia, la 2 septembrie 1937 el a instituit 
un birou dedicat pregătirii alegerilor, condus de avocatul 
Stelian Stănicel. A doua zi, le-a oferit ziariştilor care 
simpatizau cu Legiunea locuri pe liste. La 5 septembrie a 
creat o nouă decorație, Ordinul Comercial Legionar, pe care 
a acordat-o conducătorului Cooperativei Legionare. La 12 
septembrie, alături de Gheorghe Clime, i-a convocat pe şefii 
şi inspectorii regionali ai partidului Totul pentru Ţară. 
Codreanu şi-a început expunerea cu o retrospectivă istorică, 
pornind de la înființarea Legiunii, a criticat vehement 
guvernele din ultimii ani, printre care şi pe cel al lui Vaida, 
pentru că acesta nu permisese construirea digului de la 
Vişani. Apoi a trecut la situația actuală. Elita românească, a 
arătat el, se mobiliza la lupta cea mare pentru comerț - aşa 
descria Codreanu încercarea de a construi un sistem 
propriu de cooperative şi prăvălii, îndreptat explicit 
împotriva oamenilor de afaceri evrei. Codreanu se considera, 
astfel, primul comerciant al ţării. Vedea victoria foarte 
aproape, mult mai aproape decât s-ar fi aşteptat. După 
această expunere, notată de un agent al serviciilor secrete, 
Codreanu i-a chemat la el, separat, pe şefi, purtând discuţii 
până la ora 21.30, întrerupte doar de o pauză între orele 13 
şi 15. În încheiere, au fost date directive generale. Liderii 
legionari trebuiau să acţioneze împotriva stângii şi a 
adepților Partidului Naţional-Ţărănesc, menajând însă aripa 
din jurul lui Iuliu Maniu, întrucât acesta urma să-şi epureze 
partidul de forțele de stânga. De asemenea, legionarii 
trebuiau să evite fricțiunile cu alte forțe naționaliste. A doua 
zi, Codreanu a primit corul comunității din Bacău, care, 
după o apariţie la radio, luase masa la restaurantul 
legionar, cântând acolo în cinstea lui. La 14 septembrie, 
Codreanu şi-a sărbătorit ziua onomastică participând la o 
slujbă în biserica Sfântul Ilie Gorgani. La o întâlnire cu şefii 
legionari, Codreanu şi-a expus previziunile politice: el credea 


că guvernul va rezista până în toamnă, urmând să fie 
înlocuit de o coaliție formată de Octavian Goga şi Alexandru 
Vaida-Voevod. La 15 septembrie a anunțat o inspecţie în 
provincie, pentru reorganizarea structurilor regionale cu 
rezultatele cele mai slabe. La o întâlnire cu şefii regionali de 
partid, la 17 septembrie, au apărut tensiuni între Codreanu 
şi Clime, deoarece Căpitanul nu dorea să se exprime critici 
la adresa coroanei şi voia să respecte convenția cu Vaida din 
mai 1936, cerând, de asemenea, o atitudine defensivă față 
de alte grupări, în timp ce Clime susținea acțiuni violente. 
La o altă discuţie, din 21 septembrie, Codreanu şi-a păstrat 
strategia defensivă, deşi i s-au raportat „provocări” din 
partea adepților PNC-ului şi ai PNŢ-ului. Apoi a convocat 35 
de legionare şi simpatizante care lucrau la restaurantul 
legionar. Spre sfârşitul lunii, se interesa de pregătirea 
inaugurării Palatului Legionar. (Codreanu se mişca 
permanent într-un cerc restrâns de adepţi. Luna septembrie 
1937 este reprezentativă pentru stilul său de conducere, 
care se baza pe convorbiri personale, cu discuţii foarte 
limitate de analiză a evoluţiei politice. Codreanu evita 
interacțiunea cu masele, neavând de altfel, oficial, nici o 
funcție. El prefera să rămână într-o zonă protejată, în care 
nu i se opunea nimeni. Oamenii din lumea nelegionară de 
afară pe care îi lăsa să se apropie de el erau cel puţin 
simpatizanți ai Legiunii, aşa cum a fost, de pildă, cazul 
corului de la Bacău. Codreanu conducea aşa cum învățase 
la liceul militar - ca lider de grup; nu comunica cu marea 
masă a adepților săi decât prin circulare. 

Codreanu voia, fără îndoială, să conducă - însă trebuie să 
ne întrebăm dacă înțelegea într-adevăr cum funcționează o 
mişcare de masă, sau dacă înțelegea semnalele pe care le 
transmitea comportamentul liderului muncitorilor legionari, 
Gheorghe Clime. Se simțea legat mental, într-o măsură mult 


mai mare decât Clime, de oamenii din partidele naționaliste 
consacrate, precum Goga sau Vaida. 

Codreanu a fost cel care a întreprins schimbările 
hotărâtoare de direcţie politică atunci când activitatea 
mişcării atinsese punctul culminant: taberele de muncă, 
propagarea evitării violenţei, construirea unui sistem 
economic propriu („comerțul legionar”, în toamna anului 
1935), dar mai ales distanțarea de țărani şi mobilizarea 
muncitorimii, în toamna anului 1936. Când, după patru ani 
de neparticipare, ramura politică a Legiunii a intrat din nou 
în campanie electorală în toamna anului 1937, Codreanu a 
preluat conducerea acesteia: primea rapoarte telefonice, 
trimitea circulare şi împărțea sarcini agenților electorali din 
provincie. Spre deosebire de perioada lui de început, nu mai 
călătorea în provincie pentru a înființa organizaţii locale, 
cum se întâmplase, de exemplu, la Râmnicu Vâlcea în 1932, 
sau pentru a conduce manifestații în campania electorală. 
Mobilizarea din județe era acum lăsată în seama oamenilor 
săi, pe care-i chema pentru raport la Bucureşti. Călătorea 
doar în lumea protejată a comunităţii legionare. Presiunea 
autorităților şi detaşarea sa crescândă ca lider charismatic 
au contribuit, poate, la această retragere.» 

Un impediment major în activitatea de coordonare şi 
comunicare îl constituia infiltrarea de către agenții 
serviciilor de informaţii chiar şi a cercului său celui mai 
intim. Codreanu ştia că lucruri strict confidențiale erau 
cunoscute Siguranţei, ştia că şi în cazul convorbirilor 
cercului conducător existau spioni în încăpere, iar aceste 
lucruri îi îngrădeau masiv capacitatea de acțiune politico- 
strategică. Uneori se plângea de acest lucru, alteori îi 
avertiza pe informatori. În iulie 1937, le-a cerut să vină la el 
şi să se prezinte - o inițiativă neobişnuită, care n-a produs 
probabil rezultate, dar care este semnificativă pentru 
istorici. Căci se pune întrebarea: pentru cine vorbea, de fapt, 


Codreanu, în cercul extins, în care bănuia că există spioni — 
doar presupuşilor săi fideli, sau şi informatorilor, trimițând 
astfel mesaje mascate regelui, camarilei şi guvernului?:s 
Rămâne neclar cine a colaborat cu diversele servicii de 
informaţii. După moartea lui Codreanu, succesorul său, 
Horia Sima, a fost acuzat că ar fi agent dublu şi că s-ar afla 
în slujba lui Mihail Moruzov, şeful Serviciului Secret de 
Informaţii al Armatei. Începând din anul 1940, mai ales 
tatăl lui Codreanu şi alți adversari ai lui Sima erau convinşi 
de acest lucru. După 1945, respectiva teorie făcea parte din 
arsenalul metodelor comuniste de „reeducare” a legionarilor 
arestați. În mod corespunzător, se cere prudență în 
interpretarea  discursurilor din interiorul Legiunii. În 
România interbelică, serviciile de informații, care 
supravegheau întreaga viață socială importantă din punct 
de vedere politic, reprezentau, probabil, cea mai eficientă 
componentă a administrației. Statul era autoritar, un stat al 
poliției şi al informatorilor; orice politician trebuia să ia în 
calcul acest domeniu din umbră. Codreanu şi-a format un 
serviciu de informații propriu, pe care l-a subordonat 
omului său de încredere, Ion Belgea. Despre modul de 
funcționare a acestui serviciu se ştiu foarte puține lucruri. 
Abia în iunie 1937 s-a stabilit obligația raportului 
săptămânal şi lunar pentru ramura de partid.» Rețeaua 
simpatizanților legionari ajungea însă până în corpul 
ofițerilor superiori, în serviciul diplomatic şi în Garda 
Regală. Este posibil ca „prietenii Legiunii” să-i fi furnizat lui 
Codreanu informații importante. Ținând însă cont că aceşti 
reprezentanți ai elitelor îşi urmăreau propriile interese, 
Codreanu nu le putea da crezare întru totul. Şi el avea 
contacte punctuale cu serviciile secrete — o întâlnire cu şeful 
Sigurantei, Cernat, este documentată —, cu industriaşi de 
frunte - cunoscute mai ales din memorii, nu din rapoartele 
serviciilor secrete — şi cu politicieni. Întâlnirile cu aceştia din 


urmă erau urmărite îndeaproape de poliția politică, ce-i 
menaja pe mai-marii din economie apropiați camarilei. 
Drept urmare, Codreanu avea unele informaţii despre 
mersul lucrurilor în culise, dar probabil ştia mult mai 
puține decât cunoşteau adversarii săi politici despre 
treburile interne ale Legiunii. Ce urmări psihologice a avut 
activitatea neîndoielnică a informatorilor în cadrul Legiunii 
asupra lui Codreanu, care, oricum, presupunea că sunt 
trădători peste tot, este greu de apreciat. El se afla sub 
influența permanentă a diferitelor fracțiuni din mişcare, care 
urmăreau scopuri foarte diferite. Menţinerea direcției în 
această situație, când Căpitanul nu mai avea încredere în 
cei din jurul său, constituie un segment din viața politică a 
lui Codreanu foarte puţin analizat de cercetători. Dar, 
hotărât lucru, aplecarea spre mistică şi transcendenţă în 
perioadele de criză nu putea fi nicidecum atenuată de 
această paranoia a trădării.is 


42. VIOLENȚE ŞI AMENINȚĂRI 


CAPACITATEA DE MANEVRĂ A LUI CODREANU ÎN VIAŢA POLITICĂ 
a fost îngrădită treptat şi din pricina violențelor legionare. 
Începând cu 1934, declaraţiile sale publice referitoare la 
violență s-au schimbat, trecând de la încuviințarea clară la 
autoapărare şi, în cele din urmă, la acceptare pasivă. 
Această evoluție nu s-a desfăşurat pe deplin liniar; 
Codreanu n-a exclus categoric folosirea violenței pe drumul 


către putere. Problematică este, desigur, proveniența 
surselor, dat fiind că mare parte din enunțurile care 
încuviințează violența sunt furnizate doar de surse ale 
poliției. Discursul Legiunii despre violență şi despre 
aplicarea acesteia avea efecte contradictorii atât asupra 
adepților, cât şi asupra adversarilor. În cele din urmă, el a 
paralizat şi a dezbinat Legiunea. Deseori se pierde din 
vedere că însuşi Codreanu, care făcuse uz de violență şi 
chiar ucisese, trebuia să ţină seama tot mai mult de faptul 
că ar putea fi înlăturat de cercuri care îi erau ostile.: 

De la adepții aromâni ai lui Stelescu, dar şi din anturajul 
aparatului de securitate al regelui veneau semnale care 
trebuiau luate în serios, mai ales după ruptura cu Carol II, 
la începutul lunii februarie 1937. Conducătorul Legiunii 
primise ameninţări clare chiar şi înainte de asta. Şeful 
Siguranței, Cernat, care se temea de o lovitură de stat 
legionară, l-a sfătuit în august 1936 - după asasinarea lui 
Stelescu, şi după ce persoane din anturajul regelui 
primiseră amenințări cu moartea, în contextul unei înclinații 
tot mai accentuate spre violență în rândul legionarilor — să- 
şi tempereze atitudinea față de rege. Răspunsul primit nu l- 
a mulțumit însă pe Cernat. Codreanu ştia care este 
pericolul şi, la 11 martie 1937, s-a exprimat față de omul de 
încredere al lui Maniu, Zaharia Boilă: „Eu sunt condamnat 
la moarte de către regele Carol II”. Într-adevăr, şeful Poliţiei 
Capitalei, Gabriel Marinescu,  recomandase în 1936 
lichidarea  „decemvirilor” în timpul unui transport de 
deținuți şi propusese, mai târziu, organizarea unei bande 
din trei sute de deținuți, cu scopul de a-i ucide pe Codreanu 
şi pe cei mai importanți treizeci de legionari. Generalul 
Cantacuzino-Grănicerul a intervenit, la jumătatea lui aprilie, 
pe lângă Marinescu, pledând pentru evitarea violențelor 
extreme şi cerând ca poliția să renunțe la şicanarea 
legionarilor. Cu toate acestea, vechea camaraderie dintre 


ofițeri n-a mai fost de ajuns pentru o conciliere, atât de 
serios devenise conflictul cu regele.: 

Zvonul planurilor de asasinat l-a determinat pe unul 
dintre legionarii de frunte să adune printr-o circulară, fără 
autorizație, păreri despre cum ar trebui răzbunat cel mai 
bine Codreanu.s Deja în martie 1937, poliția consemna 
jurăminte de răzbunare ale grupării legionare aromâne, care 
era deosebit de predispusă la violență.s Această situație este 
semnificativă deoarece arată că legionarii se obişnuiseră cu 
ideea morții lui Codreanu şi, mai ales, cu absența unor 
indicaţii privitoare la modul de a reacționa într-o asemenea 
eventualitate. Căpitanul s-a văzut constrâns să ia măsuri de 
precauţie pentru eventualitatea lichidării sale, ceea ce, într- 
un fel sau altul, era de natură să-i zdruncine poziția de 
conducător. În aprilie 1937, lua în calcul un complot 
comandat de Elena Lupescu.” Într-o discuţie cu generalul 
lon Antonescu la Predeal, Codreanu i-a spus că are 
cunoştinţă de pericolul în care se află, dar că are totodată 
satisfacția de a şti că, în situația uciderii sale, politicienii vor 
fi împuşcaţi în număr mare. Antonescu l-a avertizat că 
acesta nu era cel mai potrivit mod de a vedea lucrurile, 
fiindcă oameni nevinovaţi urmau să fie omorâți; în opinia sa, 
calea legalității ar fi sporit popularitatea lui Codreanu.: Ca 
în multe alte situații, Codreanu oscila între violență 
impulsivă şi resemnare. La 25 februarie 1937 i-a scris 
generalului Cantacuzino-Grănicerul o scrisoare, publicată 
aici in extenso întrucât redă bine modul de gândire al lui 
Codreanu: faptul că se percepea ca lider al unei generaţii ce 
avea o răspundere deosebită față de întreaga naţiune; 
preocuparea sa pentru integrarea generației mai vechi, al 
cărei rol era să ofere „sfat şi ajutor” celor tineri; şi, cum s-a 
mai spus, interpretarea relației cu generalul în strânsă 
conexiune cu istoria Moldovei - Codreanu apărea ca un nou 
Ştefan cel Mare, iar Cantacuzino ca un „părinte 


duhovnicesc”, asemănător lui Daniil Sihastrul, legendarul 
întemeietor al mănăstirii Putna: „În cazul când subsemnatul 
voi fi arestat sau voi muri ucis de aceşti vrăjmaşi ai națţiei 
noastre (Partide, Camarilă, Poliție), care uneltesc de ani de 
zile la această ucidere mişelească a mea, doresc ca tineretul 
pe care eu l-am condus să se conducă, din acel moment, 
singur. Să fie singur stăpân pe soarta şi pe sângele său 
pentru împlinirea misiunei sale istorice. E o problemă de 
înaltă conştiinţă pentru mine de a prevedea şi această 
eventuală situație a morții mele — şi de a nu lăsa tinerețea 
de azi, care păşeşte în lume pe a sa răspundere, cu sabia şi 
cu sângele său, sub conducerea unui om pe care noi toți îl 
iubim şi-l respectăm, dar care aparține unei alte generații. 
Doresc deci ca tinerii să fie stăpâni pe soarta lor şi să 
asculte de o singură poruncă: chemarea misiunii istorice a 
generaţiei lor, care numai lor li se adresează. Dacă ei vor 
veni la Dv. şi vă vor cere sfatul, ca Ştefan cel Mare lui Daniel 
Sihastru, vă rog să li-l dați cu aceeaşi părintească şi caldă 
dragoste [cu] care mi l-aţi dat şi mie. Dacă vă vor cere un 
ajutor, cum ați fost pentru mine un părinte, fiți, vă rog, şi 
pentru ei. Dacă vă vor cere mai mult decât atât (sfat şi 
ajutor), staţi-le, atât cât Dumnezeu vă va mai da puteri, cu 
toate puterile la dispoziție, pentru Binele neamului 
românesc şi Biruința lui. Vă rog a anunța aceasta şi 
celorlalți bătrâni ai mişcării legionare. Eu sunt lângă Dv., şi 
lângă această sfântă tinerețe legionară, acum şi totdeauna. 
Trăiască Legiunea!” 

În aprilie 1937, el a stabilit ca, în cazul uciderii sale, 
legionarii să i se alăture lui Iuliu Maniu, de care Codreanu 
se apropiase atunci în viața politică, după cum vom relata 
îndată. Printr-o circulară, le-a ordonat adepților să-i 
răzbune moartea. Odată arestat însă, a transmis Legiunii să 
păstreze liniştea şi să spere în vremuri mai bune, fiindcă 


supraviețuirea lui fizică depindea, din februarie 1938, de 
resemnarea adepților săi. 

Discursul lui Codreanu referitor la violență trebuie privit 
în relație cu amenințarea contraviolenței şi cu problemele 
amenințătoare ale mobilizării celor din afara comunității 
credincioşilor. După 1933, discursul lui Codreanu despre 
violență s-a schimbat, cel puţin în declaraţiile pentru 
publicul larg. A condamnat actele de violență şi amenințările 
pe care nu le autorizase, cum s-a întâmplat, de pildă, în 
cazul atacului asupra politicianului țărănist Virgil 
Madgearu, opozant de frunte al mişcării, sau în cazul 
atentatului asupra rectorului Universității din Iaşi, 
germanistul Traian Bratu (1937). Documente de arhivă 
arată că, în anumite cazuri, Codreanu i-a pedepsit pe 
legionarii violenți.: Totuşi, această distanțare față de 
violență, permanent condiționată, urmărea obiective tactice; 
scopul era să demonstreze publicului că mişcarea se 
îndepărtase de epoca violentă a Gărzii de Fier. Pe de altă 
parte, Codreanu voia să instituie disciplina în rândul unei 
mişcări care creştea cu rapiditate şi în care destule inițiative 
veneau „de jos” — căci asemenea inițiative puteau deveni 
periculoase pentru el în plan politic şi puneau sub semnul 
întrebării pretenția sa de a conduce. Această dinamică a 
suprasolicitat vizibil structurile de comandă ale Legiunii, 
care se bazau pe contacte personale, pe încredere, dar şi pe 
ideea exercitării unui control direct din partea 
conducătorului. Codreanu s-a arătat din ce în ce mai 
copleşit - simplele sancțiuni împotriva comandanților din 
subordine care făceau exces de zel nu puteau rezolva 
neajunsurile organizatorice. În acel moment, era uşor de 
observat ceea ce constataseră dascălii săi de la şcoala de 
ofițeri: Codreanu era un bun conducător de grup, dar nu un 
strateg. În problema violenței, o mare importanță revenea 
raportului cu aparatul represiv al statului. Deasupra 


partidului Totul pentru Ţară, organizația succesoare a Gărzii 
de Fier, atârna permanent sabia lui Damocles: partidul 
putea fi interzis oricând. „Vom îndura cele mai mari umilinți 
pentru a nu da naştere la ocazii ca guvernul să poată aplica 
legi speciale”, a ordonat Codreanu în martie 1937.» Cu cât 
mişcarea creştea, cu cât câştiga, mai ales începând cu anul 
1936, mai mulți membri şi simpatizanți din pătura de 
mijloc, cu atât mai mult trebuia să se desprindă de 
reputaţia actelor de violență anarhică, pe care adversarii o 
subliniau neabătut. De aceea, controlul violenței era un 
atribut esenţial al conducerii, ca şi al disciplinării în 
interiorul Legiunii. Codreanu însuşi, sub impresia uciderii 
lui Stelescu şi a atmosferei generale încărcate de violență, 
şi-a exprimat punctul de vedere într-o scrisoare către 
generalul Cantacuzino-Grănicerul, la 4 septembrie 1936, 
astfel: „Domnule General, urmăresc din ziare preocuparea 
autorităților de a restabili omenia, pacea şi ordinea în 
raporturile dintre diferitele organizaţii politice. Aud 
vorbindu-se de dezarmări. Desigur se face aluzie la singura 
înarmare reală: înarmarea sufletească. Zece sau douăzeci 
revolvere care s-ar găsi asupra membrilor unei organizații 
nu înseamnă înarmare. Dar dezarmarea nu înseamnă 
aruncarea sau confiscarea acestor 20 de revolvere. Ea 
înseamnă restabilirea păcii în suflete prin restabilirea 
omeniei în raporturile dintre oameni. Suntem cei dintâi care 
la sfaturile şi îndemnul autorităților răspundem: da, vrem 
pace! Pentru că ştim şi noi să răspundem la omenie cu 
omenie. Dar cerem ca să se ştie că noi n-am provocat pe 
nimeni şi n-am dorit război cu nimeni. Nici nu voi să venim 
la guvern: deci nu concurăm pe nimeni. Dacă s-a ajuns la 
această situație de încordare este numai pentru că am fost 
atacați cu mişelie, atacați pentru simplul motiv de a 
complace puterii iudaice. Vrem pace. Dar cerem să se 
renunțe cel puțin pe viitor la cuvinte şi atitudini care cer 


palme sau pistol. În acest sens, Domnule General, suntem 
gata să dezarmăm şi să aplicăm prin bună înţelegere orice 
măsură, legală şi omenească, pe care ar crede o autoritate a 
statului ca necesară pentru restabilirea păcii. Dacă vom 
vedea că nu se poate şi că iar voi fi ţintă, atunci, cu adâncă 
părere de rău, vom fi siliți ca să ne apărăm”. 

Codreanu însuşi folosise violența şi făcuse propagandă în 
favoarea violenței şi, prin aceasta, a influențat în mod 
esențial climatul în care acționau acei adepţi care loveau în 
adversari chiar şi în lipsa unor indicații de sus. Dincolo de 
asta, se pare că ar fi vorbit iar şi iar despre preluarea puterii 
prin forța armelor, aşa cum s-a întâmplat şi la o consfătuire 
cu Ion Moţa, Gheorghe Clime şi alți conducători; a susținut 
că doar curajul şi revolverele legionarilor puteau salva 
România de comunismul evreiesc. Între anii 1936 şi 1938, 
Codreanu nu mai reuşea să controleze forțele pe care le 
dezlănțuise. Mulți adepţi nu înțelegeau că liderul lor nu mai 
credea în capacitatea Legiunii de a prelua puterea imediat, 
insistând din ce în ce mai mult că trebuie înfăptuită 
educația lăuntrică şi crearea Omului Nou, că Legiunea e o 
şcoală a „omului drept”, nu doar o organizaţie de luptă. 
Totuşi, Codreanu nu s-a distanțat niciodată de echipele 
morții — „nicadorii” şi „decemvirii” - , ci, dimpotrivă, a făcut 
posibil cultul omagierii memoriei acestora. Propriul său 
discurs în favoarea violenţei a alunecat, după 1933, tot mai 
mult în domeniul a ceea ce el înțelegea prin autoapărare. 
Totuşi, la sfârşitul anului 1937, părea că, odată cu crearea 
corpului Moţa-Marin, deschidea din nou calea acţiunii 
paramilitare, după ce un an întreg făcuse afirmaţii 
contradictorii: în septembrie 1937 era de părere că ar putea 
abandona tactica renunţării la violență în campania 
electorală - anunțată în primăvară —, iar două săptămâni 
mai târziu afirma din nou că renunțarea la violenţă ar fi o 
lecţie pentru celelalte partide şi un exemplu de etică 


legionară. În cele din urmă, în 1938, sub impresia 
represiunii masive din partea statului, vorbea despre 
acceptarea violenței fără împotrivire, ca semn al condiţiei 
alese a legionarilor. Această ezitare permanentă, evident sub 
influența fracțiunilor concurente între care oscila, trebuie 
să-i fi dezorientat atât pe adepţi, cât şi opinia publică, 
dându-le însă legionarilor dispuşi la violență impresia unei 
încuviințării tacite.:s 

Problema aplicării necondiționate a violenței sau, 
dimpotrivă, a renunțării la violență din motive tactice a 
dezbinat tot mai mult mişcarea în 1938. Atitudinea lui 
Codreanu era contradictorie şi echivocă. Câtă vreme s-a 
aflat în libertate a putut, din poziția sa de conducător 
charismatic, să împiedice opoziția fățişă, menţinând 
mişcarea pe linia pe care o stabilea. Îndată ce a fost arestat, 
în aprilie 1938, contradicţiile interne s-au manifestat 
deschis. 

În evaluarea violenţei legionare, discuţia a pornit, până 
acum, de la ideea unei mişcări centralizate şi conduse 
riguros, în care Codreanu dădea toate ordinele, ce se aplicau 
cu strictețe. Dar, ca şi în cazul altor mişcări de masă din 
perioada interbelică şi al sistemelor totalitare, şi în cadrul 
Legiunii se manifestau inițiative „pornite de jos”, de la adepți 
care credeau că vin astfel în întâmpinarea conducerii; erau 
convinşi că acționează în slujba intereselor celor aflați în 
frunte, dacă treceau la acţiune fără ca iniţiativele lor să fi 
fost autorizate de sus. Adversarii politici îl considerau 
responsabil pe Codreanu personal pentru orice act de 
violență al adepților săi. Într-adevăr, după cum am arătat, 
Codreanu a avut o contribuţie semnificativă la degenerarea 
vieții politice prin propriile acte de violență şi prin 
încurajarea, respectiv îngăduirea violenței exercitate de 
adepții săi. Cu toate acestea, măsurile disciplinare interne 
din ce în ce mai disperate arată că nici Căpitanul nu putea 


gestiona, din punct de vedere organizatoric - şi, probabil, 
nici din punct de vedere mental - trecerea de la o 
comunitate de adepţi bazată pe loialitate la o mişcare de 
masă mult mai anonimă. Codreanu a pierdut controlul, iar 
această pierdere a controlului, într-o chestiune hotărâtoare 
din punct de vedere politic, a contribuit substanțial la 
declinul său politic şi personal. Chiar el a înțeles acest lucru 
foarte bine când, la 21 martie 1938, a salutat un posibil 
arest la domiciliu, căci în acest fel nu mai putea fi făcut 
răspunzător pentru eventuale acte de răzbunare.is 


43. ESCALADAREA CONFLICTULUI: 
CĂPITANUL ŞI REGELE 


DUPĂ CE, ÎN 1935, LEGIUNEA ŞI PARTIDUL SĂU, TOTUL PENTRU 
ȚARĂ, s-au consolidat, anul 1936 a fost cel al unei noi 
înfloriri. Taberele de muncă aveau un rol esențial în acest 
sens, deşi Patriarhia îşi retrăsese binecuvântarea față de 
aceste întreprinderi în octombrie 1935, spre nemulțumirea 
vechiului şef de partid, Cantacuzino-Grănicerul. Până la 
sfârşitul anului 1937, partidul n-a luat parte la alegeri, 
chiar dacă mobilizarea luase amploare din 1936, atingând 
punctul culminant în 1937. La sfârşitul acelui an, partidul 
număra în jur de 178 000 de membri; numărul legionarilor 
era estimat la circa 270 000. Codreanu însuşi anunța: 
„Suntem un milion!” În aprilie 1938, centrala Legiunii 
presupunea că partidul (între timp desființat) avea undeva 


între 240 000 şi 250 000 de membri şi că numărul 
legionarilor se ridica la un milion.: La prima vedere, aceasta 
poate părea o exagerare. Dacă însă ținem seama că numărul 
de simpatizanți era apreciat de autorități ca fiind de patru 
ori mai mare decât cel al legionarilor reperaţi, dar mai ales 
că grupuri importante de adepţi (femei, tineri şi copii) nu 
aveau drept de vot, numărul apare într-o lumină nouă. Dacă 
pentru fiecare votant de sex masculin, potrivit rezultatelor 
alegerilor din 1937 - oficial 478 000 de voturi, număr redus 
prin manipulare -, mai socotim doar un singur membru al 
familiei, ajungem la cifra de un milion de românce şi români 
orientaţi legionar. În orice caz, nu încape îndoială că 
Legiunea a fost în Europa interbelică organizația de extremă 
dreaptă care, fiind în opoziție, în aşa-numita „fază de 
mişcare” (adică înainte de preluarea puterii), a atins cea mai 
largă mobilizare de masă, indiferent de clasa socială, în 
raport cu populaţia totală. În acelaşi timp, Legiunea a fost 
singura mişcare studențească din istoria europeană recentă 
căreia i-a reuşit trecerea din campusul universitar „în 
popor”. Fie şi numai aceste lucruri fac ca Legiunea şi 
conducătorul ei să se distingă într-o evaluare comparativă.» 
Din punctul de vedere al politicii de partid, între 1934 şi 
1938 s-au cultivat mai departe legături cu politicienii de 
dreapta, în special cu Vaida şi Goga şi, mai sporadic, cu 
Averescu. Lucrurile erau, şi în această privință, determinate 
de permanente manevre tactice. Astfel, în 1936, Averescu îşi 
întinsese tentaculele spre Codreanu, retrăgându-şi-le după 
asasinarea lui  Stelescu; ulterior,  camaradul său 
Cantacuzino-Grănicerul, precum şi Ion Moţa l-au acuzat de 
lipsă de caracter şi de servilism. Codreanu mai considera 
chiar şi în aprilie-mai 1937 că o apropiere de mareşal ar fi 
de dorit. În acelaşi timp, Legiunea trebuia să ia în calcul 
încurajările sporite din partea opiniei publice, şi, tocmai de 
aceea, o împotrivire mai puternică a guvernului liberal. La 


acea vreme, tânărul liberal Gheorghe Brătianu se apropia 
tot mai mult de Legiune. Istoricul a devenit cea mai 
importantă persoană de contact, neoficială, a Germaniei 
naziste; la 16 noiembrie 1936 a fost primit de Adolf Hitler, 
căruia i-a promis că România se va angaja într-o politică 
externă antibolşevică. Codreanu nu mai voia însă să-l 
sprijine pe ardeleanul Vaida-Voevod, carlist şi populist de 
dreapta, pe care-l credea asociat carliştilor de centru din 
Partidul Naţional-Ţărănesc; totuşi, în septembrie 1937 se 
gândea la o întâlnire cu acesta, întrucât era probabil ca 
ardeleanul să fie însărcinat cu organizarea alegerilor. Relaţia 
cu Vaida-Voevod era mereu un test cu hârtie de turnesol 
pentru poziția Legiunii față de monarh. Octavian Goga a 
încercat atât să creeze o coaliție a dreptei naționaliste — 
Cuza, Goga, Vaida-Voevod (aprilie 1937) —, cât şi să-l curteze 
pe Codreanu.: Însă duşmănia lui Codreanu față de familia 
Cuza rămânea neclintită. E de presupus că motivele nu erau 
mai deloc ideologice, ci înainte de toate de natură personală: 
vechi animozităţi din perioada de la Iaşi, certuri familiale şi 
vanități de conducător vexate. Faptul că Gheorghe, fiul lui 
A.C. Cuza, fusese, pentru un timp, membru al unei loji 
masonice îl indigna în mod deosebit pe Codreanu. Când doi 
cuzişti au încercat să-l contacteze în vederea formării unui 
„front naţionalist”, Codreanu a reacționat, în februarie 1937, 
spunând: „Camarazi, să vă feriți de câini, de curve şi de 
cuzişti”. Tabăra naționalist-antisemită a rămas dezbinată.+ 
Într-un mod aparte s-a dezvoltat, în 1936, şi relația față 
de monarh, a cărui politică de dezbinare progresivă a 
partidelor consacrate, prin sprijinirea luptelor interne între 
fracțiunile acestora, se vădea din ce în ce mai fructuoasă. 
Carol II punea Legiunea într-o situație inconfortabilă, 
sprijinindu-i atât pe Vaida-Voevod, cât şi pe Goga şi Cuza. 
Frontul Românesc al lui Vaida-Voevod a eşuat, în timp ce 
Partidul Naţional Creştin, sprijinit de regimul nazist, înflorea 


în România. Pe lângă acestea, existau numeroase facțiuni de 
extremă dreaptă, precum național-socialiştii conduşi de 
fratele premierului liberal Tătărescu, sau Svastica de Foc, 
desprinsă de partidul lui Goga şi Cuza.s Carol II căuta să 
instrumentalizeze Legiunea pentru a institui o dictatură. 

Prin mijlocirea renumitului sociolog Dimitrie Gusti, 
Gheorghe Furdui, responsabilul legionar cu mişcarea 
studențească - din cercetările istoricilor reiese că ar fi fost 
informator -, a obținut o audienţă, precum şi sprijin 
financiar şi logistic pentru un congres al studenţilor la 
Târgu Mureş (aprilie 1936). Acest congres reprezintă o 
treaptă importantă în escaladarea conflictului şi a violenței. 
Pe drum, participanţii studenți au profanat, la Sinaia, piatra 
comemorativă a premierului I.G. Duca. Ciocnirile violente cu 
jandarmeria bine înarmată au fost evitate cu greu. 
Congresul s-a întrunit sub protecţia lui Eugen Titeanu, 
subsecretar de stat la Interne. Dezbaterile au fost 
înfierbântate şi au alternat cu marşuri. La sfârşit s-a impus 
o fracțiune a studenţilor legionari care a hotărât formarea 
unor „echipe de pedepsire”. Legionari de frunte, printre care 
Alecu Cantacuzino, s-au angajat public să o ucidă pe Elena 
Lupescu, pe şeful Poliţiei Capitalei, Gabriel Marinescu, şi pe 
alți funcţionari şi politicieni de la vârf, precum Armand 
Călinescu. Această stare de spirit încărcată de violență s-a 
extins în toată țara, alimentată şi de generalul Cantacuzino- 
Grănicerul.s 

Peste vară au fost agresați ziarişti şi au avut loc atacuri 
asupra întrunirilor Partidului  Naţional-Ţărănesc, iar 
economistul țărănist Virgil Madgearu a fost agresat în 
propria lui casă; au fost arse ziare de stânga, iar la 
Bucureşti s-au tras focuri de armă la ciocnirile dintre 
muncitorii tipografi de stânga şi legionari. Violenţa a 
culminat cu uciderea lui Stelescu la 16 iulie 1936. Şeful 
Siguranței, Constantin Cernat, presupunea că urmează o 


lovitură de stat legionară, şi chiar susținători ai Legiunii 
precum ministrul de interne Inculeț au început să se teamă. 
În final, Inculeţ şi Titeanu, omul său, au tras ponoasele de 
pe urma afacerii „echipelor de pedepsire”, despre care s-a 
presupus, probabil nu fără temei, că fuseseră inițial gândite 
ca mijloc de presiune împotriva unor grupări din Partidul 
Naţional-Ţărănesc, aflat în opoziție. Trimisul austriac îl 
descria pe Titeanu drept un „Fouche român, un om tânăr, 
foarte ambițios şi tot atât de cinic”, adăugând că Inculeţ ar fi 
mărturisit public că „nu vrea să se lase împuşcat”? 

Codreanu n-a apărut în public. Şi-a petrecut vara anului 
1936 la Carmen Sylva, unde le predica adepților şi scria 
volumul al doilea al lucrării Pentru legionari.: Încuviinţase 
asasinarea lui Stelescu, de ai cărui susținători se temea, dar 
altminteri se ținea departe de grupările radicale care incitau 
la acţiune. În interiorul mişcării, Căpitanul a intervenit 
pentru moderație, motiv pentru care forțele radicale i-au 
reproşat că este lipsit de curaj şi că-i trădează în acest fel pe 
activiştii legionari precum  Ciumetti sau asasinii lui 
Stelescu. 

Vrând să canalizeze printr-o acțiune de amploare violența 
ce creştea amenințător, la sfârşitul verii lui 1936 Codreanu 
a înfăptuit probabil cea mai importantă schimbare de 
direcție din cariera sa politică. El a hotărât că țărănimea va 
scădea în importanță față de muncitorime, urmând ca 
atenția predilectă a Legiunii să se îndrepte către aceasta din 
urmă. Aşadar, Codreanu ținea seama de rapidele schimbări 
sociale din țară, dar şi de epuizarea şi de posibilitatea 
redusă de mobilizare a țăranilor. Aceştia nu-şi puteau 
părăsi satele atât de uşor, dat fiind că munca la câmp, dar 
şi izolarea multor aşezări le îngrădea considerabil 
capacitatea de acțiune. Altfel stăteau lucrurile cu 
muncitorii: în majoritatea lor, fii de ţărani atraşi de locurile 
de muncă din industrie, ei îşi duceau viața în oraşe având 


un puternic sentiment de inferioritate economică, de izolare 
şi de înstrăinare culturală. Înfometaţi la propriu, liberi şi 
gata de luptă, muncitorii au devenit principala masă de 
manevră a Legiunii în ultimul an şi jumătate sub 
conducerea lui Codreanu. La începutul lunii octombrie 
1936, când şi-a vizitat socrii şi vechii camarazi la Iaşi, 
Căpitanul a profețit că Legiunea va ajunge la putere într-un 
an şi jumătate sau doi şi a adăugat: „Când voi fi stăpân şi 
pe muncitorime, atunci cu aceste două forțe - studenţii de o 
parte şi lucrătorii de alta - voi sili pe oricine ar fi la cârma 
ţării să ne lase conducerea ţării”. În aprilie 1937, Codreanu 
a acordat muncitorimii statutul de vârf de lance al Legiunii, 
plasând-o chiar şi înaintea studenților. 

Aşadar, Căpitanul s-a întors la originile sale de activist 
antibolşevic: printre muncitori. Succesul a fost răsunător, 
susținut şi de elocventul Imn al muncitorilor legionari, pe 
care Codreanu îl considera un antidot împotriva 
Internaționalei. Prin această rocadă, Legiunea a căpătat un 
caracter proletar şi social-revoluționar mai accentuat. În 
cercul restrâns se vorbea despre o redistribuire radicală şi 
despre o adevărată revoluție socială, plănuindu-se 
instaurarea unei economii a colhozurilor, ceea ce ar fi 
însemnat ca toate produsele să fie predate statului, care 
apoi trebuia să le ofere oamenilor îmbrăcăminte, hrană, 
locuințe şi educaţie: „...pământul şi uzufructul fiind al 
statului. În schimb, cei ce vor munci vor cere de la stat tot 
ce trebuie, afară de bani şi drept la proprietate”; „Oamenii să 
fie întrebuințaţi acolo unde se simte nevoie, nu unde vrea 
omul”. În armată urma să se poarte cămaşa verde şi să se 
înlăture toate deosebirile vizibile de rang. Evreii nu aveau să 
fie izgoniți prin violenţă, ci siliți prin boicot să emigreze — 
sau, la nevoie, obligați să presteze munci la câmp: „Pe evrei 
nu-i va scoate cu forța din ţară, ci îi vor boicota şi aşa vor fi 
forțați să părăsească țara. De nu vor voi, vor fi trimişi la 


munca câmpului, şi dacă nici acolo nu vor voi, apoi la 
cultivat ciuperci pe nisipurile Mării Negre”. Minoritățile 
bulgară, maghiară şi turcă urmau să fie protejate în caz de 
„purtare bună”, iar pentru cei care deturnau bani din 
fonduri publice se prevedea pedeapsa trasului în țeapă, 
după vechiul obicei românesc. Totuşi, aceste planuri sociale 
radicale sunt consemnate doar într-un raport al unui 
informator.» Propaganda legionară promitea „dreptate - pace 
— pâine pentru neamul românesc”. Teoreticienii mişcării au 
dezvoltat o doctrină legionară axată pe muncitorime şi un 
limbaj vizual  expresiv-futurist, care trebuie privit în 
contextul unei propagande care se profesionalizase extrem 
de mult. Codreanu nu mai era interesat de grupuri 
marginale de țărani, ci de modernizarea industrială a țării. 
Fabricile şi furnalele au devenit parte a imagologiei 
legionare. Corpul Muncitoresc Legionar i-a fost încredințat 
lui Gheorghe Clime, prilej cu care şeful aristocrat al 
partidului a îmbrățişat un muncitor. Comunitatea populară 
trebuia să fie şi o comunitate economică, şi anume pe 
socoteala minorităților, în special a celei evreieşti. Corpul 
Muncitoresc, în care se adunau elemente orientate spre 
violență, mobile, uşor de folosit, a crescut masiv. Codreanu 
executase un viraj spre stânga care le-a dat comuniştilor, şi 
aşa lipsiți de susținere, lovitura de grație. Dar muncitorii nu 
aspirau la vreo mântuire mistică; ei voiau condiții de viață 
mai bune şi putere economică pentru etnicii români. Stânga 
legionară, care s-a confruntat intens, în teorie şi practică, cu 
concurența comunistă, vrând s-o învingă pe aceasta cu 
propriile ei mijloace, este parte integrantă a marelui succes 
politic din anul 1937. În acelaşi timp însă, ea a introdus 
încă un element eterogen în cadrul unei mişcări şi aşa 
împovărate de tensiuni latente între fracțiuni şi orientări. 
Astfel, centrul de greutate s-a mutat spre un activism 
revoluționar înclinat spre violență, care prezenta asemănări 


ideologice cu comunismul; după 1945, acest fapt a produs 
urmări pe termen lung.» 

Politicieni de frunte ai Partidului Naţional-Ţărănesc, 
precum lon Mihalache sau Armand Călinescu, interveneau 
pe lângă Carol II, îndemnându-l să acţioneze hotărât 
împotriva Legiunii. În vara anului 1936, şi Gabriel 
Marinescu l-a sfătuit pe rege să lichideze conducerea 
mişcării. Monarhul nu i-a răspuns, în mai 1936, lui 
Călinescu, pe care tocmai îl transforma în omul său de bază, 
a ezitat şi în fața lui Max Auschnitt şi a adjutantului său, 
Ernest Urdăreanu (amândoi membri ai camarilei), chiar 
dacă acesta din urmă îl ruga cu lacrimi în ochi să reprime 
Legiunea. La începutul lui 1937, monarhul încă justifica 
existența Legiunii, în fața presei străine, ca formă de 
expresie a sentimentelor naționaliste:s, căci până în 
februarie 1937, dar probabil şi după aceea, spera să aducă 
Legiunea sub controlul său. La începutul lunii februarie 
1937, Carol II i-a oferit lui Codreanu, într-o întâlnire secretă 
din casa industriaşului Malaxa, funcţia de prim-ministru, 
dacă acesta i-ar încredința conducerea Legiunii. Codreanu, 
care în noiembrie 1936 încă mai spera la această funcție, a 
refuzat, spunând că n-ar putea dispune de Legiune ca de o 
masă de manevră. Acesta a fost momentul rupturii fățişe, 
momentul în care Codreanu - aşa cum o ştia şi el, şi aşa 
cum l-au avertizat susținători puternici din culise, precum 
Malaxa  („Nefericitule, ce-ai făcut?”) - şi-a semnat 
condamnarea la moarte. Coabitarea cu un monarh, după 
modelul italian, de pildă, nu-i părea posibilă, cel puţin nu 
cu cineva precum Carol II. Codreanu punea astfel misiunea 
deşteptării naţionale deasupra dobândirii propriu-zise a 
puterii, dar arăta totodată că are prea puţină înțelegere 
pentru limitele propriilor posibilități. El voia să demonstreze 
că nu putea fi încadrat în tiparul politicianului convenţional 
care urmăreşte în primul rând obţinerea puterii şi că punea 


pe primul loc misiunea sa istorică, aşa cum o înțelegea el: 
abolirea sistemului existent şi crearea Omului Nou, de tip 
legionar. Dar, în acest fel, risca să intre într-o luptă directă 
pentru putere cu monarhul, care a început să vadă în 
Codreanu un rival periculos, chiar dacă, în particular, l-a 
ridiculizat ca „belfer bicisnic”. 

Apoi, Codreanu şi-a îngustat şi mai mult spațiul de 
manevră față de puternicul rege prin faptul că s-a aliat cu 
cei mai fermi adversari ai lui Carol II, care acționau din 
două direcții. Pe de o parte, erau democraţii burghezi, 
oameni ca Maniu sau medicul Dimitrie Gerota (un personaj- 
cheie în privința stabilirii contactelor), care-l detestau pe 
rege din cauza defectelor lui morale şi voiau să-l înlăture din 
cauza ambițiilor lui dictatoriale. Pe de altă parte, era 
fracțiunea aristocraților care spera să-l aducă pe tron pe 
prințul Nicolae. În primăvara anului 1937, conflictul 
intradinastic dintre Carol şi Nicolae se îndrepta spre punctul 
culminant. Diplomaţii relatau că prințul moştenitor Mihai ar 
fi tras asupra Elenei Lupescu, iar alții spuneau că prințul 
Nicolae ar fi fost cel care trăsese; regina Maria s-ar fi 
aruncat între ei, fiind rănită. Simpatiile lui Nicolae pentru 
Legiune nu mai erau de mult un secret. Sub pretextul că ar 
avea un stil de viață imoral - domeniu în care, de fapt, cei 
doi frați se întreceau unul pe altul —, Nicolae a fost exclus 
din dinastie. Asta s-a întâmplat într-o şedinţă a Consiliului 
de Coroană la care partidul legionar n-a fost lăsat să 
participe. Generalul Cantacuzino-Grănicerul îi luase în mod 
public partea lui Nicolae. Legionarii şi-au manifestat intenția 
de a-l vizita pe prinț pentru a-şi arăta solidaritatea. 
Responsabilii legionari cu mişcarea studențească şi-au 
exprimat susținerea pentru Nicolae într-o foaie volantă. 
Toată lumea ştia că prinţul era omul Legiunii - nu atât al lui 
Codreanu, cât al lui Cantacuzino-Grănicerul. Aristocrația 
pusă pe frondă îl împingea pe Codreanu pe o pantă 


prăpăstioasă. La 12 aprilie 1937, Căpitanul a declarat în 
fața adepților (şi cel puţin a unui informator): „Văd bine că 
împrejurările ne impun să trecem la luptă. Mi-am făcut 
toate socotelile şi am ajuns la concluzia că trebuie să 
declarăm război Regelui, cu riscul de a cădea sfârtecaţi până 
la unul. Război între noi şi M.S. Regele Carol [probabil, o 
formulare a informatorului - n.a.], căci lovitura întâia nu 
porneşte de la noi, ci de la Suveran, care n-a ştiut decât să 
ne lovească [...]. Noi am încercat să[-l] salvăm pe Rege şi 
încercăm încă, dar Suveranul nu ne-a ascultat [...]. Chiar şi 
o cireadă de boi când o loveşti, şi ea reacționează şi îşi iese 
din țâțâni. Vai de cel ce a lovit-o, căci din mijlocul ei se 
găseşte vreunul care să te ia în coarne”. În circularele 
legionare, monarhul a fost îndepărtat din formula „pentru 
Rege, Cruce şi Neam”.:s 

Căpitanul, care avusese mereu vederi regaliste, nu mai 
era acum doar un politician care nu voia să se supună 
monarhului, ci devenise şeful unei mişcări care acoperea o 
opoziție subversivă a aristocrației. Nu a căzut doar Nicolae; 
deja din noiembrie 1936, aparatul puterii îl înlăturase pe 
unul dintre susținătorii cei mai influenți şi cei mai 
însemnați din punct de vedere simbolic, apropiat al lui 
Cantacuzino-Grănicerul: mitropolitul Gurie Grosu al 
Basarabiei, care şi-a pierdut funcţia şi demnităţile în urma 
unor acuzaţii anume ticluite şi a unei campanii de presă. 
Diplomaţii au constatat că poliția acţiona din ce în ce mai 
dur împotriva Legiunii; trimisul austriac comenta modul de 
acţiune al lui Gavrilă Marinescu în felul următor: „Începe să 
capete proporții care, obiectiv, depăşesc măsura necesarului 
şi, fără îndoială, au ca urmare o înstrăinare generală a 
publicului larg față de guvern şi chiar față de purtătorul 
coroanei. Aparatul puterii de care dispune guvernul este, în 
prezent, în mod sigur suficient pentru a putea preveni 
acțiuni publice şi a-i reprima pe adversarii politici. Dar, sub 


suprafață, focul mocneşte mai departe, creând o atmosferă 
care, în mod sigur, nu poate fi descrisă drept foarte 
îmbucurătoare şi plină de speranță”. 

Codreanu nu cultivase o relație apropiată cu prințul 
Nicolae. Aceasta era lumea celor doi Cantacuzini. Lui îi erau 
mai apropiaţi politicienii burghezi din tabăra conservatoare 
- Maniu, Vaida-Voevod, Goga, şi, până la un punct, 
Averescu. În urma unor negocieri îndelungate, desfăşurate 
prin mijlocirea unor ardeleni precum căpitanul Şiancu şi Ion 
Banea, dar şi a studentului legionar muntean Şerban 
Milcoveanu, Căpitanul a început să se apropie de Iuliu 
Maniu în primăvara anului 1937. Tatonările între un 
democrat convins şi adept al alianței cu Marea Britanie şi 
Franța, pe de o parte, şi un duşman declarat al ambelor 
orientări, pe de altă parte, trebuie înțelese într-un context 
anume. Cei doi îşi întemeiau apropierea pe un respect 
reciproc, care nu era nicidecum de natură politică, ci 
morală. Maniu n-a făcut niciodată un secret din faptul că 
respingea ideile politice de bază ale lui Codreanu. El a 
rămas un democrat, un adept al puterilor occidentale şi un 
adversar al puterilor fasciste ale Axei. Totuşi, după cum a 
declarat public în 1938, respecta incoruptibilitatea, 
consecvența şi verticalitatea lui Codreanu. Ambii politicieni 
se opuneau dictaturii regale care prindea tot mai mult 
contur. Într-un spaţiu politic care se baza încă puternic pe 
relații personale, un democrat şi un fascist se aliau pentru 
atingerea unui țel comun: protejarea statului constituțional 
în fața autoritarismului. Prin comparație cu alte ţări 
europene, o asemenea alianță poate părea neobişnuită sau 
chiar paradoxală, dar ea nu contravenea logicii sistemului 
politic românesc. Acestei coaliții i s-a alăturat un alt 
anticarlist, tânărul liberal Gheorghe Brătianu - om al 
naziştilor şi, pe lângă asta, un strălucit istoric al Evului 
Mediu.” 


Nou intrat în rețeaua politică a lui Codreanu era 
generalul Ion Antonescu, un ofițer de carieră ambițios şi 
conştient de puterea sa. Acesta era dezgustat de corupția 
din armată, de care-l făcea răspunzător pe rege şi care îl 
împinsese în tabăra forțelor critice față de monarh. 
Antonescu îl urmărise cu atenție pe Codreanu încă din 
1933. În 1936 s-a ajuns la o primă întâlnire personală la 
Predeal, în timpul căreia Antonescu ar fi rostit salutul 
legionar: „Trăiască Legiunea şi Căpitanul!” Antonescu vedea 
în Legiune o întărire ideologică a națiunii, dar, în acelaşi 
timp, un factor de instabilitate politică. În 1936, Codreanu 
se gândea deja la preluarea puterii împreună cu generalul, 
situaţie în care Antonescu ar fi trebuit să devină prim- 
ministru. Mai târziu, i-a oferit generalului — dar, pare-se, şi 
altui militar, generalul Moruzi - chiar conducerea mişcării. 
În mai 1937, Antonescu şi Codreanu s-au întâlnit din nou la 
Predeal; generalul nu s-a lăsat convins să ia poziţie în 
problema conflictului dinastic dintre rege şi prințul Nicolae 
şi l-a îndemnat pe conducătorul Legiunii la moderație, mai 
ales cu privire la anunţatele acte de răzbunare legionare în 
cazul unei asasinări a lui Codreanu. Până la sfârşitul anului 
1937, Antonescu, care, spre deosebire de Codreanu, 
susținea alianța cu puterile occidentale, a rămas în culise; 
ulterior, a intrat în forță în viața politică. 

În 1937, în jurul lui Codreanu s-au adunat tot mai mulți 
adversari ai lui Carol din viaţa politică şi din armată. În 
decembrie 1937, când erau programate alegeri hotărâtoare, 
iar Codreanu s-a prezentat cu partidul Totul pentru Ţară, 
relația cu monarhul era compromisă. Codreanu încheiase 
cu Maniu şi Gheorghe Brătianu, la sfârşitul lunii noiembrie 
1937, un „pact de neagresiune”, care plasa întreaga opoziție 
anticarlistă împotriva guvernului liberal. Oamenii care 
mijlociseră mai înainte legătura cu regele - Nae Ionescu şi 
Manoilescu - fuseseră marginalizaţi; starea de spirit era 


determinată de cei puşi pe frondă. Codreanu a spus în 
cercul său intim (lucru transmis imediat mai departe de 
informatori): „În ţara românească cunosc două ruşini: 
ruşine jidovească şi ruşine monarhică”. Dacă regele nu avea 
să-şi schimbe politica, îl păştea răzbunarea. Desigur, nu 
putem supraaprecia asemenea afirmații izolate. Ofensiva lui 
Codreanu se desfăşura alături de politicienii burghezi, nu de 
extremiştii din propriile rânduri, precum conducătorul 
muncitorilor, Clime, sau Alecu Cantacuzino.» 

Anii 1936-1937 au mai adus un moment de cotitură: 
orientarea politicii externe în favoarea puterilor Axei şi 
împotriva alianțelor existente ale României cu puterile 
occidentale şi cu forțele antirevizioniste din sud-estul 
Europei (Mica Antantă din Balcani, 1934). În 1936, într-o 
circulară, precum şi într-o scrisoare deschisă către rege, 
redactată într-o manieră care arăta siguranța de sine, 
Codreanu îşi definea poziția în politica externă, având ca 
idee de bază respingerea explicită a Uniunii Sovietice. Teama 
de un atac al puternicului vecin sau de tranzitarea României 
de către trupele sovietice, care ar fi venit în ajutor 
Cehoslovaciei împotriva germanilor, era axa în jurul căreia 
gravita gândirea sa: sovieticii nu vor părăsi România 
„înainte de a ne sataniza, adică bolşeviza”. La 8 aprilie 1936, 
ministrul de externe Titulescu a fost insultat într-o scrisoare 
de şeful partidului, Cantacuzino-Grănicerul. Acesta a 
proferat invective antisemite, reproşându-i lui Titulescu că 
ar fi dirijat de sinagogi şi de lojile masonice: „D-ta eşti şeful 
Internaționalei Roşii față de Corneliu Codreanu, ajutat de 
mine, şeful Naţionalei Verzi”. Mai mult, Cantacuzino- 
Grănicerul îl amenința, fără înconjur, pe ministru cu 
moartea: „Du-te la cimitir, du-te la Bellu şi vei vedea pe 
lespezi numele meu şi data naşterii; n-ai decât s-o sapi pe 
aceea a morții mele, dar să ştii că nu toți judecă ca mine şi 
ca Corneliu şi, de nu te astâmperi, ţi-o spun pe față, cum 


am spus-o şi lui Duca; pot s-o spun şi procurorului, şi 
judelui, şi lui Dumnezeu. i-o spun franc: dacă nu te vei 
astâmpăra, şi D-ta, şi toți Mihalachii din lume să ştie că se 
va găsi iarăşi unul cu dor de țară, de cruce şi de Rege, să vă 
suprime ca pe nişte câini”. Subtextul îl constituia încercarea 
ministrului de a căuta o conciliere cu Uniunea Sovietică, 
fără a obţine o garantare explicită a graniţei de est, dat fiind 
că aliați importanți ai României, precum Franța şi 
Cehoslovacia, acționau similar, de teama celui de-al Treilea 
Reich. Scrisoarea este notabilă şi prin prisma faptului că 
generalul îl informa pe Titulescu cu privire la diferența de 
opinii dintre el şi Codreanu atunci când era vorba de 
mijloacele folosite pentru a ajunge la putere: „Corneliu vrea 
să ajungă pe căi paşnice şi constituționale, dar noi dorim 
din răsputeri să ne jertfim, eu doresc prigoană, procese, 
condamnări, dizolvări, pentru că ştiu că fără sacrificiu nu se 
dă la o parte o haită de lupi, şi indigeni, şi străini. Eu, în 
special, ştiu că, pe cât eşti de lichea şi de fricos, pe atât sunt 
de curagios şi, de când cu moartea scumpei mele Dudu, 
curagiul meu s-a înzecit”. Citatul ilustrează firea violentă a 
generalului, care amesteca chestiunile personale cu cele 
politice, lăsându-se condus, în mare măsură, de bine- 
cunoscuta sa impulsivitate. De altfel, el trebuie socotit unul 
dintre principalii responsabili pentru crearea climatului de 
teamă şi violență din România anului 1936. 

Titulescu a fost destituit la sfârşitul lunii august 1936, 
deoarece devenise incomod pentru Carol II, care căuta să 
realizeze o apropiere de Germania, fără a rupe însă relațiile 
cu Franța şi Marea Britanie. Pentru politica externă 
românească, aceasta a antrenat schimbări importante. În 
plan regional, regele şi guvernul şi-au îndreptat atenția 
asupra Iugoslaviei şi Poloniei. Iugoslavia era interesată de 
statu-quoul teritorial. Polonia făcea demersuri pe lângă 
România în vederea aderării la un front antibolşevic.» 


Legionarii, care îşi vedeau confirmată poziția, au început 
să arate un interes crescut pentru agenda externă. Se poate 
spune că, din toamna anului 1936, Codreanu a înglobat 
politica externă în activitatea sa, în sensul că a ieşit în 
public cu o strategie clară. Antibolşevismul lui Codreanu, 
care s-a manifestat încă din tinerețe, se împletea cu ideea 
unei alianțe ideologice româno-germano-italiene, căreia 
acum îi făcea propagandă într-un mod tot mai energic. În 
acest sens, la 26 septembrie 1937, el le-a adresat o 
telegramă lui Hitler şi Mussolini: „Alături de întreg poporul 
italian, alături de întreg poporul german, alături de Roma şi 
Berlin, legionarii români, adică tot ce are România mai 
tânăr, mai corect, mai hotărât şi mai viteaz, salută cu elan 
nemărginit întâlnirea istorică a Ducelui Benito Mussolini cu 
Führerul Adolf Hitler. Nici o putere din lume nu va înfrânge 
puterea lor şi nici o umbră nu va adumbri gloria lor”.= În 
ajunul alegerilor din decembrie 1937, a mers şi mai departe, 
promițând că, în situația preluării guvernării, va încheia în 
decurs de 48 de ore o alianță cu puterile Axei: „În 48 de ore 
după biruința mişcării legionare, România va avea o alianță 
cu Roma şi Berlinul, intrând astfel în linia misiunii sale 
istorice în lume. Apărătoare a Crucii, a culturii şi a 
civilizației creştine. Aceasta nu înseamnă că urâm Franța şi 
poporul francez, căci el va face tot ca noi, reintrând şi el în 
aceeaşi misiune istorică în lume. Ceea ce este azi, este o 
simplă divagaţie iudeo-masonică, de care poporul francez, în 
ceasul învierii lui, se va scutura cu o energie hotărâtoare. În 
privința revizionismului afişat şi speculat de d. Titulescu, 
MIŞCAREA LEGIONARA AFIRMA CA NICI O REVIZUIRE DE 
FRONTIERĂ NU SE VA FACE ÎN DEFAVOAREA ROMÂNIEI”, se 
putea citi în publicaţia legionară Buna Vestire. Codreanu 
visa la o axă a națiunilor creştine renăscute, evocându-i din 
nou pe evrei şi pe francmasoni ca întruchipări ale 
duşmanului. Astfel de declaraţii au făcut ca mişcarea să fie 


privită ca opozant al garantării securității externe a 
României de către puterile occidentale. Din acest motiv, 
comunicatele lui Codreanu au provocat multă îngrijorare la 
Paris şi Londra. În spatele acestor anunţuri nu se aflau nici 
negocieri, nici acorduri; politica externă legionară era 
iraţională, dirijată de ideologie, necoordonată.2 

Codreanu îşi vedea întărite convingerile de guvernul 
francez de stânga al Frontului Popular, condus de Léon 
Blum, dar şi de izbucnirea războiului civil din Spania. 
Uciderea clericilor şi distrugerea bisericilor de către 
comuniştii şi  socialiştii spanioli păreau să confirme 
coşmarurile legionarilor, care urmăreau în imediata 
proximitate lupta bolşevicilor împotriva ortodoxiei ruseşti. 
Legionarii erau convinşi că trebuie să intre în lupta credinței 
împotriva puterilor infernului, fapt ilustrat de un afiş 
electoral din 1937: un supraom legionar, desenat în notă 
futuristă, ţine în mâini o cruce de gratii; la stânga lui, forțele 
dezlănțuite ale iadului chinuie credincioşii şi Biserica, iar la 
dreapta românii se prind în hora tradițională, pe un fundal 
în care apar fabrici moderne şi o biserică neatinsă. 
„Împotriva duşmanilor de la hotare şi a celor din ţară, 
legionarul Gărzii de Fier stă strajă neclintită”, se spune în 
textul afişului. 

În presa legionară se urmărea războiul civil din Spania, 
dar şi avansarea japonezilor în China. Legiunea simțea că ia 
parte la o luptă ce cuprinsese întreaga lume. Când 
Codreanu numea studențimea Alcâzar-ul Legiunii, el prelua 
mitologia lui Francisco Franco - apărarea cetăţii Toledo 
împotriva forțelor republicane. Deosebit de înflăcărat era Ion 
Moţa, care s-a hotărât să plece la luptă în Spania. Sub 
atenţia exacerbată a presei, l-au urmat cei doi Cantacuzini, 
Vasile Marin, preotul Dumitrescu-Borşa şi alți membri ai 
mişcării. Moţa părea să caute moartea, martiriul în lupta 
împotriva răului. La Majadahonda, el şi Marin au căzut la 


începutul anului 1937. Generalul Cantacuzino-Grănicerul, 
care se aşteptase la o funcţie de comandă din partea lui 
Franco, a venit înapoi nemulțumit, fapt ce a fost interpretat 
ca dezertare.» 


POTI UITATI OD cu HOTARE 
ACELOR- DIN -TARA -LEGIONAR UE 
GARZ FE X- STĂ STRAJE NECLINTIT 


30. Afiş electoral legionar din anul 1937. 


Aducerea trupurilor neînsuflețite în ţară s-a transformat 
în cea mai mare demonstraţie legionară din toate câte au 
fost. Trenul a trecut prin Germania, unde național-socialiştii 
i-au omagiat pe cei doi legionari. Apoi, venind din Bucovina, 
a străbătut toată România, însoțit de Codreanu şi de 
legionari de frunte. Chiar şi în gările celor mai mici localități, 
țăranii aşteptau alături de preoţii satelor, într-un frig 
năprasnic. Acompaniat de circa două sute de preoți, de 
ambasadorul german şi cel italian, precum şi de 
reprezentantul lui Franco, catafalcul a fost purtat prin 
Bucureştiul acoperit de zăpadă. Presa aducea tribut 
morților, şi chiar şi Nicolae Iorga, adversar înverşunat al lui 
Codreanu, vorbea de „doi băieţi viteji”. În ceea ce privea 
anticomunismul, în România exista un consens 
fundamental, care făcea să pălească divergențele dintre 
partide. Faptul că doi legionari muriseră pentru convingerile 
lor a creat pretutindeni o impresie adâncă. În perioada 
următoare, mii şi mii de oameni au intrat în partid şi în 
Legiune. În 1937, aceasta s-a extins în toată ţara, devenind 
o mişcare de masă care a cuprins toate păturile sociale. 


a -< Eo. sAr ea. 
31. Codreanu în faţa bisericii lui favorite din Bucureşti, Sf. Ilie 
Gorgani, la înmormântarea lui Moţa şi Marin. 


Cea mai mare manifestaţie legionară de până atunci a 
declanşat reacţii vehemente, inclusiv în plan diplomatic. 
Guvernul a criticat aspru participarea diplomaților germani 
şi italieni la înmormântare, însă curând a trebuit să 
constate că nu poate rezista la presiunea exercitată de 
puterile Axei. Roma şi Berlinul au respins categoric 
rechemarea celor doi reprezentanți, Ugo Sola şi Wilhelm 
Fabricius. Guvernul român a suferit o înfrângere 
diplomatică considerabilă, pe care trimisul britanic a 
comentat-o astfel față de colegul său austriac: „Cei doi 
miniştri au fost obraznici, dar prim-ministrul a fost un 
adevărat idiot”.2s 

Mai importante s-au dovedit însă urmările pe plan intern. 
Regele i-a propus lui Codreanu să preia guvernarea, iar 
politicienii de dreapta au făcut noi avansuri Legiunii. 
Trimisul austriac evalua situația în felul următor: „Făcând 
abstracție de cazuri cu totul extreme, organismele 
determinante ale Ministerului de Interne n-au intervenit 
niciodată cu seriozitate împotriva elementelor radicale de 
dreapta, cel mai adesea studenți. Atitudinea antisemită a 
acestora displace probabil doar puținora dintre membrii 
guvernului, în adâncul sufletului lor; opoziția puternică 
împotriva comunismului şi religiozitatea mistică a tinerilor 
oferă tot atât de puține motive de combatere ca şi orientarea 
lor naționalistă; nu în ultimul rând, partidele de dreapta, şi 
anume nu doar Totul pentru Ţară al lui Codreanu, ci şi 
național-creştinii şi vaidiştii, au lansat un berbece împotriva 
socialiştilor şi țărăniştilor, împiedicând aceste grupări să-şi 
înceapă atacul propriu-zis împotriva guvernului liberal. În 
timp ce Goga, Cuza şi Vaida au adus servicii şi n-au făcut 
niciodată guvernului greutăți deosebite, legionarii n-au 
renunțat niciodată la principiile lor, exprimându-şi tot mai 
des nemulțumirea în mod palpabil, fără a se da înapoi nici 
de la amenințări şi atacuri teroriste. Condamnările la 


moarte ale adversarilor politici, ale disidenţilor din propriile 
rânduri, ale evreilor etc. n-au fost rare. Ameninţările nu s- 
au oprit nici în fața unor persoane din anturajul 
suveranului, cărora li se reproşează o influență nefastă. În 
timp ce, în cercurile guvernante, mai înainte nu se acorda 
atât de multă importanţă pericolului din partea radicalilor 
de dreapta, în ultima vreme lucrurile s-au schimbat abrupt. 
Din partea miniştrilor şi a membrilor familiilor lor se pot 
auzi, dintr-odată, remarci extrem de îngrijorate, care le 
vădesc nervozitatea. Gărzile ar avea o răspândire cu totul 
incredibilă în țară, se speră că nu este prea târziu şi că 
prim-ministrul va mai avea tăria de a stăpâni situaţia etc. — 
într-adevăr, maşina guvernamentală s-a pus în mişcare”. În 
corpul diplomatic, resorturile ascensiunii lui Codreanu 
fuseseră înțelese într-o anumită măsură; dar faptul că 
sprijinul venea nu numai din interiorul guvernului, ci şi de 
la Casa Regală şi chiar de la monarh, a rămas, fără îndoială, 
neştiut. În schimb, se zvonea în aceste cercuri că o trupă de 
legionari, acționând cu mai multe camioane, ar fi încercat 
eliberarea  „decemvirilor”, dar a fost oprită de unităţi 
puternice ale armatei, pentru ca apoi să se țină, în prezența 
directorului închisorii, o ceremonie religioasă la care ar fi 
îngenuncheat împreună deținuții, legionarii şi trupele de 
pază. 

Demonstrația de putere politică a Legiunii i-a împins la 
acțiune şi pe duşmanii acesteia. Astfel a apărut un nou 
adversar hotărât al lui Codreanu, în persoana lui Armand 
Călinescu. Legiunea şi conducătorul ei nu mai erau masa de 
manevră a coroanei şi a politicienilor de dreapta. Distribuţia 
forțelor se schimbase. Codreanu ştia acest lucru şi se temea 
pentru viața lui. Dar şi legionarii sau simpatizanţii din 
păturile superioare erau din ce în ce mai neliniştiți. În 
interiorul partidului, Codreanu a fost acuzat că, odată cu 
Moţa şi Marin, şi-a sacrificat cei mai buni oameni. Căpitanul 


a explicat, cu ochii în lacrimi, că s-a opus călătoriei, dar că 
Moţa, gata de orice, a amenințat cu un scandal. Față de Ana 
Maria Marin, văduva lui Vasile Marin, n-a găsit cuvinte de 
alinare. S-a aşezat lângă ea, a făcut o pasiență şi a plecat 
fără un cuvânt. lridenta, sora lui, rămăsese şi ea văduvă. 

Celor doi morți li s-a ridicat un mausoleu la Casa Verde. 
Când construcţia a ars, lovită de trăsnet, dar sicriele n-au 
fost deteriorate, s-a vorbit de o minune. În jurul morţilor s-a 
creat un cult, iar corpul de elită al Legiunii, aflat încă în fază 
de proiect, a primit numele lor. Moţa îşi căutase moartea. El 
s-a comparat cu miticul Meşter Manole, care şi-a zidit soția 
într-o biserică, pentru a asigura trăinicia edificiului. Cine 
trage azi în Spania asupra lui Hristos, a spus el, o va face 
mâine în România. Scrisoarea de adio a lui Moţa a fost citită 
de Codreanu în fața adepților săi: „Măi, Cornelule, am luptat 
14 ani alături de tine, te-am cunoscut, şi cu cât încercam să 
pătrund mai mult în inima ta, cu atât îmi dădeam seama că 
nu mă pot despărți de tine. Te-am înţeles în totul şi am trăit 
în continuu însuflețit de crezurile tale. De la tine am învățat 
să iubesc credința în care m-am născut şi să mă jertfesc 
pentru ea”. Propoziția finală - „Să faci, Căpitane, o ţară ca 
soarele sfânt de pe cer!” - a devenit făgăduinţa mântuirii 
legionare în toată țara.” 

Starea de spirit mesianic-revoluționară l-a cuprins şi pe 
Codreanu, care cu greu mai putea stăvili forțele radicale 
aflate în continuă expansiune. Lucrurile se precipitau spre 
deznodământ; acesta a venit la alegerile parlamentare din 
20 decembrie 1937. 


44. „SPRE MAREA BIRUINŢȚĂ LEGIONARĂ” 


DIN 1935, JANDARMERIA ŞI POLIŢIA ÎNTOCMISERĂ RAPOARTE 
ALARMANTE, arătând că legionarii câştigau teren în toată 
ţara. Încetul cu încetul, acaparau spațiul public. Cântecele 
lor răsunau pretutindeni: la târgurile de vite, la hramurile 
bisericilor, la nunţi, la serate dansante sau literare, la 
cinema, în universități şi în trenuri. În toată ţara se 
ridicaseră troițe, pe garduri şi porți fuseseră inscripționate 
simbolurile legionare. Adepții mişcării construiseră, în regim 
de voluntariat, biserici, fântâni, case şi străzi, adesea cu 
ajutorul populaţiei locale. Propaganda faptei şi a tăcerii îi 
impresiona pe ţărani. În centrele industriale, muncitorii 
intrau masiv în Corpul Muncitoresc Legionar. În 
universități, consiliile studenţeşti erau dominate de 
legionari. În şcoli şi licee, profesorii cultivau entuziasmul 
pentru „România de mâine”. Mulţi preoți se alăturaseră 
mişcării, pe față sau pe ascuns. În armată, numeroşi ofiţeri 
îşi manifestau, de asemenea, simpatia: cei tineri în mod 
deschis, iar cei mai înalți în grad, ceva mai discret. La 
începutul anului 1938, diplomaţii erau de părere că două 
treimi dintre toți preoții şi ofițerii erau de partea Legiunii. 
Brațul lung al mişcării ajungea până la Garda Palatului, al 
cărei comandant, Dumitru Coroamă, nutrea simpatii 
legionare. Printre funcționari, Legiunea se bucura de 
popularitate, lucru valabil şi pentru o parte a boierimii şi a 
elitelor urbane. Mobilizarea de masă din anul 1937 a adus 
Legiunii şi partidului zeci de mii de noi membri. Prin 
moartea lui Moţa şi Marin în Spania, românii primiseră 
dovada eroismului şi a spiritului de sacrificiu legionar. 
Asasinarea lui Duca şi a lui Stelescu păreau uitate. 
Diversiunea cu Frontul Românesc al lui Vaida-Voevod 


eşuase. Ascensiunea puterilor Axei întărea orientarea 
politicii externe a lui Codreanu.: 

Când România a intrat, în toamna anului 1937, în 
campania electorală pentru alegerile din 20 decembrie, 
Legiunea putea să conteze pe recolta eforturilor depuse de-a 
lungul mai multor ani. O premisă în acest sens era şi 
„pactul de neagresiune” cu Iuliu Maniu şi Gheorghe 
Brătianu. Acest pact urmărea, formal, desfăşurarea de 
alegeri libere, dar se opunea de fapt guvernului carlist 
condus de Tătărescu şi mai ales tendinţelor dictatoriale ale 
monarhului. Maniu îi ceruse lui Codreanu să-i 
marginalizeze din anturajul său pe oamenii apropiați 
regelui, mai ales pe Nae Ionescu şi Mihail Manoilescu; cel 
dintâi îi catalogase pe oamenii lui Maniu drept „jidani 
ţărănişti”. În contrapartidă, Maniu a făcut în aşa fel încât 
fostul ministru de externe Nicolae Titulescu, de mai mulți 
ani adversar al Legiunii şi critic influent pe plan 
internațional al monarhului, înlăturat de rege din guvern 
din cauza apropierii diplomatice de Uniunea Sovietică, să 
caute o conciliere cu Codreanu. Titulescu s-a înjosit atât de 
mult, încât, într-o broşură, a trecut răspunderea desființării 
Gărzii de Fier, din decembrie 1933, asupra lui Ion Gheorghe 
Duca, fapt care i-a scandalizat pe liberali, dar n-a reuşit să 
diminueze iritarea lui Codreanu în privința fostului şef al 
diplomaţiei române. Într-unul din rarele lui interviuri, 
Codreanu a subliniat că apropierea de Maniu avea la bază 
stima personală: „Mi-a făcut impresia unui om cu sufletul 
curat, ca all] unui tânăr din generaţia noastră. Vă spun 
lucrul acesta pentru că eu apreciez, înainte de înțelepciune, 
puritatea sufletească a oamenilor. Fără aceasta, toate 
celelalte nu mai înseamnă nimic”.2 

Atunci, în 1930, s'a ridicat din mijlocul nosimun om, unul singur, care datorită 
naşterii, culturei şi mai ales hotărâri de care a ditjovadā, a făcut ca mişei să amu- 
țească, să se ascundă în gaură de şarpe, şi restaurăunea să rămâe fapt împlinit. 
Astăzi, acelaş om, GHEORGHE BPATIANL în fața pericolului care ne ame- 
ninţă, se ridică din nou cu glasu-i de Român nez pentru a preîntâmpina ca frea- 
mătul de mânie şi de revoltă al opiniei publice să nu se transforme mâine, într'o 
năprasnică furtună; i 
De data aceasta, însă, numai este singur. 

Un partid întreg, câlit în lupte grele, îl urmează cu credinţă, iar pactul încheiat 
de partidul „Naţional-Ţărănesc“ cu partidul „Toti pentru Ţară“ şi cu partidul lui 
Gheorghe Brătianu, este o garanţie mai mult tă cu ajutorul lui Dumnezeu şi cu 
acela al voturilor vosasire, alegători Buzoeni, miştă vor îi măturați şi vor dispare cum 


au dispărut şi în 1930, A z 

Pentru alegerile de Cameră, care vor avea be la 20 Decembrie a. c. Gheor- 
ghe Srătianu, prezintă alegătorilor Buzoeni, următoarea lista de candidați, având 


semnul trei linii în picioare II] și cu subsonnatul în fruntea ei: 


1) GEORGE |. DUNKA 
2) Dr. TOMA MURGU 
3) MIHAIL POPESCU avocat 
4) ALEXANDRU BRANISKY inginer 
5) NICOLAE BOGDANESCU avocat 
6) ALEXANDRU SO TSMAN inginer 

32. Gheorghe Brătianu invocă, în campania electorală din 1937, 
pactul de neagresiune cu partidul Totul pentru Țară. 


În decursul anului 1937, Legiunea şi partidul investiseră 
masiv în consolidarea structurilor organizatorice. Explozia 
numărului de membri copleşise conducerea. Dincolo de 
asta, mobilizarea nu se desfăşura uniform în diferitele 
regiuni. La jumătatea lunii octombrie 1937, Codreanu a 
hotărât suspendarea înscrierilor. În campania electorală 
propriu-zisă, partidul şi Legiunea desfăşurau, pentru prima 
oară după 1933, acțiuni în toată țara, chiar dacă nu era 
vorba de manifestații ample. Codreanu însuşi conducea 
acţiunile de la Bucureşti. În zonele rurale, agenţii electorali, 
adesea studenţi, se loveau de represiunea hotărâtă a 
jandarmeriei. Manifestările electorale planificate în regiunea 
petroliferă de la nord de Bucureşti au fost interzise de 
poliție. Legiunea a avut întotdeauna succes în contextul 
stabilirii unor legături directe între oameni. Cea mai 
importantă manifestare a fost, după înmormântarea lui 
Moţa şi Marin din februarie, înmormântarea generalului 
Cantacuzino-Grănicerul, decedat la 9 octombrie 1937. 
Codreanu l-a numit ca succesor pe adeptul său de 
încredere, Gheorghe  Clime, conducătorul muncitorilor 
legionari. În acest fel, aripa social-revoluționară a dobândit o 
influență sporită în partid. Campania electorală a fost 
planificată cu precizie militară. Toţi legionarii au fost 
implicați, inclusiv în supravegherea procesului de vot din 
ziua alegerilor, pentru a se împiedica eventuale falsificări. 
Reuşita acestei acțiuni a fost confirmată de ministrul 
Franței la Bucureşti, Adrien Thierry, care critica în raportul 
său către Paris intervenţia jandarmeriei şi instituirea 
carantinei în zonele rurale.: 


Toată lumea știe 

33. Iuliu Maniu, personaj central al vieții politice în România 
interbelică, aici pe un afiş electoral. 


Populația părea cucerită de Legiune, iar cooperarea cu 
politicieni respectați ai opoziţiei sporise renumele 
organizației. În provincie, atmosfera era încărcată, după 
cum o dovedesc rapoartele poliției: într-un vagon de clasa a 
H-a, pe ruta Vaslui-Bucureşti, studenții au atârnat un 
tablou al lui Codreanu şi au intrat în conflict cu conductorul 
trenului, care voia să-l înlăture. La Orhei, în Basarabia, un 
conducător legionar a anunțat că vrea să vadă guvernul tras 
în țeapă şi că avea numele tuturor duşmanilor pe o listă 


neagră. Din multe regiuni, cum a fost cazul, spre exemplu, 
la Ploieşti, soseau veşti despre „echipe de sacrificiu” dispuse 
la violență. Conducătorii regionali din Oltenia vedeau în 
alegeri o luptă pe viață şi pe moarte între Legiune şi 
establishment.: 

Pe baza rapoartelor alcătuite de oamenii săi de încredere, 
Codreanu conta pe circa 25-27 de procente din totalul 
voturilor. La alegerile propriu-zise, care au avut loc la 20 
decembrie 1937, pe un ger năprasnic, partidul Totul pentru 
Ţară a ajuns, după publicarea cu mare întârziere a 
rezultatelor oficiale, la 478 000 de voturi (15,58 procente). 
Codreanu, care, într-o stare de spirit febrilă, îşi făcea 
propria numărătoare, a ajuns împreună cu oamenii săi la 
cifra de 1,28 milioane. În 1946, şeful Siguranţei, Eugen 
Cristescu, avea să declare că numărul real de voturi acordat 
legionarilor fusese mult mai mare decât rezultatul oficial. 
Constantin Argetoianu, ca întotdeauna bine informat, 
cunoştea rezultatul corect: 22 de procente pentru Codreanu. 
În aceste condiţii, titlul triumfător din Buna Vestire nu era 
foarte exagerat: „Am fost cinci - suntem un milion - vom fi 
țara toată”, cita ziarul o lozincă a Legiunii, adăugând 
apăsat: „Prefacerea sufletească a neamului românesc într- 
un neam cu mândrie împărătească e în mers. Şi mersul ei 
nimic nu îl poate opri. Nimeni nu se îndoieşte că adevăr 
vorbesc legionarii: «Vom fi țara toată». Ba poate că sunt 
chiar de azi”. În mod neobişnuit pentru România, alegerile 
se desfăşuraseră relativ liber, deşi campania electorală nu 
fusese deloc lipsită de violență. Încă şi mai neobişnuit era 
faptul că guvernul condus de Gheorghe Tătărescu, în ciuda 
manipulării masive a alegerilor, nu izbutise să obțină 
majoritatea. 

Legionarii triumfau. Preluarea guvernării părea iminentă. 
Circulau zvonuri despre o lovitură de stat. Oportuniştii 
intrau în Legiune în valuri. Ediţia de Anul Nou a ziarului 


legionar Buna Vestire a fost publicată cu titlul „1938 - Anul 
legionar”. Almanahul legionar pentru anul 1938 anunţa: 
„vom face din fiecare român un erou, gata de luptă, gata de 
jertfă, gata de moarte. Omul nou, sau națiunea înnoită, 
presupune o mare înnoire sufletească, o mare revoluție 
sufletească a poporului întreg”. Mesajul „înnoirii sufleteşti” 
mergea mână în mână cu disprețuirea ostentativă a 
aspectelor materiale, atribuite lumii celei vechi, care trebuia 
învinsă: „Nu te gândi că sub regimul legionar vei putea trăi 
din afaceri, mită, intervenţii”. Codreanu credea că la 
următoarele alegeri va obține legal majoritatea.s 

Marile partide democratice erau slăbite în urma luptelor 
interne şi, astfel, incapabile să apere eficient statul 
constituțional. La 28 decembrie 1937, regele a încredințat 
formarea guvernului Partidului Naţional Creştin al lui Goga 
şi A.C. Cuza, care obținuse doar 9,62 procente din voturi. 
Astfel, Carol II a adus la putere nişte politicieni antisemiţi, 
printre care profesori şi intelectuali de frunte, care cereau de 
ani buni „eliminarea” evreilor, dar care aveau o susținere 
precară în Parlament. Poziţiile-cheie au fost încredințate de 
rege „centriştilor” din Partidul Naţional-Ţărănesc grupați în 
jurul lui Armand Călinescu, măsură prin care Carol II a 
slăbit considerabil opoziția democratică. Armata a câştigat-o 
de partea sa prin cooptarea lui Ion Antonescu.? 

În jurnalul său, monarhul a notat cu privire la formarea 
cabinetului: „Normal, după tabloul prezenţei electorale, aş fi 
trebuit să[-l] chem pe Codreanu. Nimeni, în afar de 
legionari, n-ar fi aprobat acest gest. Pentru mine, era o 
totală şi absolută imposibilitate. Metodele teroriste ce le 
adoptase, antisemitismul violent, ideile lor vădit radicale în 
politica externă, răsturnarea alianțelor, legătura 
antinaturală de a se apropia numai de Germania, în general 
toate metodele lor radicale şi antisociale. Mi-a rămas, deci, o 


singură soluție constituțională, aceea de a face apel 
național-creştinilor lui Goga şi Cuza”.s 

Carol II sprijinise însă Legiunea din umbră timp de ani 
buni, iar cu zece luni mai devreme ar fi vrut să devină 
conducătorul acesteia. Acum, ca pretinsă măsură împotriva 
Axei şi antisemitismului, îi numea în fruntea guvernului pe 
admiratorii radical antisemiţi ai lui Hitler, ale căror vizite la 
Nurnberg şi Berlin erau cunoscute tuturor şi fuseseră 
denunțate în termeni duri, în timpul campaniei electorale, 
de Partidul Naţional-Ţărănesc. De cealaltă parte, Julius 
Streicher şi Alfred Rosenberg îl lăudaseră în mod public pe 
A.C. Cuza, numindu-l „mentorul  antisemitismului 
european”. Acest lucru se ştia şi în România.» 

Partidul Național Creştin avea să-şi dovedească în scurt 
timp incapacitatea de guvernare, vădind, prin extensie, 
incompetența generală a tuturor partidelor, ceea ce 
corespundea calculului dictatorial al monarhului. PNC mai 
servea însă la îndeplinirea unui scop. Printr-o înțelegere 
secretă cu Armand Călinescu, s-a dat mână liberă 
batalionului de asalt al PNC-ului, „Lăncierii”, ținta fiind nu 
neapărat populaţia evreiască, ci mai ales Legiunea. În 
jurnalul său, Carol II nota: „Goga, mai ales, şi Cuza sunt 
duşmani de moarte ai gardiştilor şi hotărâți de a întreprinde 
orice pentru exterminarea lor. În aceasta vor fi perfect 
secondați de Călinescu, care este complect de acord cu ei”. 
Faptul că, în acest fel, a fost instituită o dreaptă loială 
sistemului, dar coalizată împotriva Legiunii revoluționare, a 
fost înțeles şi de ambasadorul sovietic. Aripa cuzistă a 
guvernului Goga-Cuza îşi încheia vechile socoteli cu 
legionarii, iar regele şi ministrul de interne nu erau nevoiți 
să suprasolicite jandarmeria în contextul acestei escaladări 
calculate a violenței. A urmat o perioadă de turbulențe şi 
lupte de stradă între Cămăşile Albastre cuziste şi Cămăşile 


Verzi legionare. În plus, Partidul Naţional-Ţărănesc şi-a 
mobilizat Gărzile Ţărăneşti. 

Pe plan naţional, noul guvern a adoptat legi antisemite, 
care au dezlănțuit panica în rândul populației evreieşti. 
Ziarele de mare tiraj de stânga, deţinute de evrei, au fost 
interzise. Libertatea presei a fost îngrădită şi mai mult de 
cenzură. Evreilor li s-a retras licența de comercializare a 
băuturilor alcoolice. Goga a anunţat verificarea 
naturalizărilor, care, după 1918, avuseseră oricum loc la 
presiunea internațională, şi expulzarea a jumătate de milion 
de imigranți evrei. La sate au apărut zvonuri legate de 
exproprierea evreilor. Exodul masiv al capitalului şi 
retragerea din viața economică a oamenilor de afaceri evrei 
au aruncat țara într-o criză gravă. Pe 31 decembrie 1937, 
cursul dolarului a crescut de la 160 la 200 de lei. Bursa a 
fost închisă până la 10 ianuarie 1938, iar titlurile de stat 
româneşti s-au devalorizat, fiindcă ţările occidentale au avut 
o puternică reacție negativă. Ambasadorul britanic a 
catalogat guvernul drept fascist şi a pus sub semnul 
întrebării vizita lui Carol II la Londra, care urma să aibă loc 
în martie 1938. Ministrul Franței în România, Adrien 
Thierry, sprijinea din culise formarea unui guvern alcătuit 
din liberali şi național-țţărănişti, în fruntea căruia urma să 
se afle Dinu Brătianu. Însă mareşalul Palatului Regal, 
Ernest Urdăreanu, a zădărmicit acest plan, atrăgându-i 
atenţia  trimisului francez că mulți național-țărănişti 
respingeau cursul anticarlist al lui Maniu, iar linia de 
ruptură se desfăşura de-a lungul Carpaţilor; oameni ca 
Titulescu constituiau o excepție de la această regulă. La 
liberali, se certau Dinu Brătianu şi Gheorghe Tătărescu. 
Urdăreanu voia să-i inoculeze ministrului francez ideea că 
regele se temea de o lovitură de stat din partea lui Maniu şi 
Codreanu; în acelaşi timp, el a căutat să-şi liniştească 
interlocutorul, explicându-i că Jon Antonescu primise 


sarcina de a ţine în frâu simpatiile legionare din cadrul 
armatei. Trimisul german considera că guvernul Goga-Cuza 
este proitalian. Telegrama de Anul Nou a lui Goga către 
Hitler n-a folosit la nimic, după cum n-a avut succes nici 
încercarea, susținută de Rosenberg, de a curma interesul 
Germaniei pentru Legiune. La scurtă vreme, şi ambasadorul 
italian la Bucureşti, Ugo Sola, se arăta sceptic: 75% din 
elitele româneşti erau de origine evreiască, drept care, 
considera el, Goga n-avea nici o şansă.» 

Cu cât situația devenea mai haotică, cu atât creştea 
controlul regelui. Carol II se putea prezenta drept singurul 
garant al liniştii şi ordinii, în stare să salveze țara de 
fascismul ameninţător. Înainte de întrunirea Parlamentului, 
s-au stabilit noi alegeri pentru luna martie a anului 1938. 
Declaraţiile naive ale lui Codreanu în materie de politică 
externă şi numeroasele rapoarte care prezentaseră Garda de 
Fier ca vlăstar al naţional-socialismului n-au rămas fără 
rezultat. La Londra şi Paris a sporit teama de Legiune, în 
timp ce Roma şi Berlinul vedeau nu în Codreanu, ci în Goga 
reprezentantul intereselor lor. Faptul că, în România, 
cuziştii lui Goga primiseră de la rege misiunea de a acționa 
împotriva legionarilor abia dacă a fost perceput, iar 
complexitatea situației abia dacă a fost înțeleasă. 

Formarea guvernului din antisemiți radicali şi ţărănişti 
cumpăraţi de rege zgâlțâise sistemul politic. Vechile partide 
au reacționat. La sfârşitul lunii decembrie 1937, schisma 
liberală a fost vindecată prin reunificarea dintre vechiul 
partid condus de Dinu Brătianu şi tinerii liberali sub 
Gheorghe Brătianu. Totuşi, premierul carlist aflat pe picior 
de plecare, Gheorghe Tătărescu, țesea intrigi eficiente 
împotriva acelor liberali care se opuneau perspectivei unei 
dictaturi regale. În Partidul Naţional-Ţărănesc, Iuliu Maniu 
era vizibil slăbit. Din „pactul de neagresiune” nu mai 
rămăsese mare lucru, fiindcă Gheorghe Brătianu ieşise din 


ecuație, iar Corneliu Codreanu ezita între păstrarea coaliției 
alături de Maniu şi concilierea cu Goga, mult mai apropiat 
ideologic." 

Între 20 decembrie 1937 şi 10 februarie 1938, 
evenimentele care au marcat istoria României s-au succedat 
foarte rapid. Codreanu nu mai fusese niciodată atât de 
aproape de putere. La 29 decembrie 1937, serviciul de 
informaţii raporta că 50 000 de muncitori legionari plănuiau 
un marş spre Bucureşti, sub pretextul de a-l da jos pe 
ministrul de externe, Istrate Micescu. Codreanu, presupusul 
lider revoluționar, se afla însă la Predeal, unde se refăcea 
după campania electorală la schi. Între timp, ceilalți oameni 
din fruntea mişcării se sfătuiau la Bucureşti. Circulau 
insistent zvonuri potrivit cărora regele Carol II urma să fie 
înlocuit cu prințul moştenitor Mihai.» 

Codreanu nu-şi făcea însă mari planuri, căci se vedea din 
nou expus presiunilor venite din partea carliştilor şi 
anticarliştilor din rândurile Legiunii. Între începutul lui 
ianuarie şi data de 9 februarie s-a îndepărtat de Maniu, 
apropiindu-se de Goga. Reorientarea politică era radicală: 
alianța pentru ocrotirea Constituţiei era abandonată în 
favoarea unei reunificări parţiale a taberei naționalist- 
antisemite. Diferitele etape ale acestui proces pot fi 
reconstituite, dar motivele evenimentelor sunt mai greu de 
elucidat. Anticarlişti precum Gerota şi profesorul de liceu 
Grigore Forțu îl presau pe Codreanu să mențină alianța cu 
Maniu. De Anul Nou, Căpitanul promitea încă solemn că, 
împreună cu liderul țărănist, va duce o luptă pe viaţă şi pe 
moarte împotriva regelui. La 5 ianuarie 1938, a negociat cu 
Maniu la hotelul Athénée Palace din Bucureşti, unde acesta 
i-a oferit funcţia de premier în cadrul unui guvern de 
coaliție. Codreanu a stat la îndoială, fiindcă în culise 
interveneau legionarii carlişti, dar mai ales Ion Antonescu, 
care voia să medieze între Căpitan şi Carol II. Generalul l-a 


avertizat pe Codreanu cu privire la infiltrări ale comuniştilor 
în rândurile Legiunii: muncitorii cereau o revoluție, 
îndepărtându-se de ideea fundamentală a mişcării. 
Antonescu n-a devenit doar un important om de legătură 
între Codreanu şi establishment-ul credincios regelui; era 
văzut de trimişii puterilor occidentale ca un partener de 
dialog extrem de important, datorită francofiliei lui 
cunoscute. Deşi purta discuţii cu toată lumea, Antonescu 
nu îşi lua nici un angajament, ci, gândindu-se la propria 
poziție, îşi asuma rolul de mediator între Legiune, rege şi 
puterile occidentale. Prin intervenţia ziaristului Stelian 
Popescu, trimisul francez Adrien Thierry s-a întâlnit cu 
generalul la 24 ianuarie 1938. Popescu îl informase pe 
Thierry că, în săptămânile precedente, Antonescu făcuse tot 
posibilul pentru a tempera Legiunea, mai ales în chestiuni 
de politică externă. În discuţia cu Thierry, Antonescu a spus 
că Legiunea nu mai putea fi reprimată violent, iar în ceea ce 
privea politica externă, nu mai putea fi deturnată de la 
traseul ei, favorabil Germaniei. Prin urmare, era important 
ca liderul Legiunii să fie înconjurat de oameni chibzuiţi, care 
să-i aducă aminte de răspunderea pe care o avea față de 
națiune. Antonescu a mai spus că il sfătuise pe rege să 
respecte Constituţia. Codreanu, pe de altă parte, părea să 
aibă încredere în Antonescu şi chiar să fie deschis la o 
convorbire cu regele. Voia însă să fie invitat în audiență, nu 
să o solicite el. Pe 20 ianuarie 1938, i-a scris lui Ion 
Antonescu: „I. Dacă e vorba să fiu chemat: M.S. alege 
momentul, la orice oră din zi sau din noapte. II. Dacă e vorba 
să cer eu audiență, e bun să aleg eu momentul, în aşa fel 
încât să nu am inconveniente. III. În cazul de faţă, acum nu- 
mi convine. Căci sunt în tratative cu dl Maniu. Este foarte 
posibil ca să nu se mai încheie pactul de neagresiune. N-aş 
dori ca să se interpreteze aceasta ca o urmare a audienței 
mele la Palat”. Dată fiind neîncrederea lui Codreanu față de 


monarh, în acel moment de tensiune politică extremă 
audiența n-a mai avut loc. Maniu se băgase din nou pe fir, 
iar conducătorul legionar de la Storojineț, din nordul 
Bucovinei, boierul Neagoe Flondor, înrudit cu mareşalul 
Palatului Regal, a trebuit să dea deoparte fracul deja 
pregătit, căci Codreanu refuzase indignat o asemenea 
costumație: dacă ar fi mers în audienţă, s-ar fi prezentat 
doar în costum naţional în fața monarhului. În acele zile 
tensionate, Codreanu a acceptat mai multe cereri de interviu 
din partea ziarelor occidentale. A răspuns ziarului fascist 
italian La Stampa, dar şi ziarului britanic Daily Herald. 
Pentru cel din urmă a declarat, la 15 ianuarie 1938, că 
relația lui cu regele era „corectă”, dar că el insista totuşi în 
direcția unei schimbări în politica externă, care să se 
manifeste împotriva „bolşevismului satanist”. În privința 
politicii interne, respingea atât democraţia, cât şi dictatura 
regală, prin formularea „noi suntem pentru creştinism, 
dragoste şi credință, căci aceasta este adevărata dictatură”. 
Față de Goga se arăta mai împăciuitor: nu va lupta 
împotriva unui guvern care ia măsuri antisemite şi 
acționează împotriva Legiunii, chiar dacă nu înțelege multe 
lucruri. Nu voia să devină unealta evreilor într-o luptă 
fratricidă între grupările naționale, nici nu se plângea de 
politica legionară a guvernului, ci se mărginea să spună: 
„Dumnezeu să vă ajute să faceţi pentru popor ceea ce am 
vrea noi”. În orice caz, trebuia evitat conflictul care 
amenința să apară între coroană şi neam. La sfârşitul lui 
ianuarie, a intrat în scenă Vaida-Voevod, cerând o declarație 
de loialitate faţă de dinastie. În schimb, Codreanu l-a rugat 
să intervină pentru încetarea violențelor împotriva 
legionarilor.:s 

Însă aceste violenţe au escaladat. Prim-ministrul Goga se 
simțea neajutorat, realizând că este jucăria unor forțe mai 
puternice. Întrucât partenerii lui de guvernare, cuziştii şi 


fosta grupare de centru, îl obstrucţionau foarte eficace, el 
vedea în asocierea cu Codreanu singura cale de scăpare. La 
5 februarie 1938, Codreanu a publicat o circulară la adresa 
goga-cuziştilor: „Bine, frate naționalist, tu faci lagăre pentru 
români? [...] Vrei tu ca la sfârşitul guvernării tale să ieşim 
noi, românii, nimiciți, iar hoardele jidăneşti, pe care pretinzi 
că ai venit să le nimiceşti, să iasă neatinse?” 

La 6 februarie 1938, Codreanu s-a întâlnit cu dr. Gerota 
şi cu Alecu Cantacuzino în Casa Verde, manifestând 
înțelegere pentru A.C. Cuza şi Goga, care, după părerea lui, 
erau manipulați de Călinescu şi de şeful Poliției, Marinescu. 
Codreanu era totodată influențat de trimisul polon şi de cel 
german; trimisul polon Arciszewski păstra legătura, în acest 
sens, cu colegul său german Fabricius. Polonia îşi dorea o 
Românie puternică drept aliat împotriva Uniunii Sovietice. 
Prin urmare, trimisul polon a intervenit pe lângă lon 
Antonescu, căruia i-a cerut să-l determine pe Codreanu să 
adopte un comportament neutru față de Goga. Alfred 
Rosenberg miza, de asemenea, pe unificarea dintre PNC şi 
Legiune. Polonia şi Germania încercau astfel să stabilizeze 
tabăra naționalistă românească, ambele voind să 
îndepărteze România de Franța şi s-o facă să adopte o 
orientare antisovietică. 

La 9 februarie 1938, prin medierea diplomatului Mihai 
Sturdza, membru al înaltei aristocrații, Codreanu s-a 
întâlnit cu Goga în casa industriaşului Ion Gigurtu, 
simpatizant legionar. Cei doi au ajuns la o înțelegere. 
Senatul Legiunii a hotărât ca ramura de partid să suspende 
lupta electorală. Tatăl lui Codreanu luase poziţie, la 8 
februarie, împotriva dictaturii şi violenţei, declamând că ţara 
nu este o moşie de dat în arendă şi că poporul român nu se 
va lăsa subjugat. 

În decurs de o lună, Codreanu schimbase direcția politică 
dinspre Maniu spre Goga, de la o alianță care, în ciuda 


atitudinii politice diametral opuse, se baza pe stimă, pe 
convingerea - nouă pentru Codreanu - în importanța 
regulilor politice şi a rezistenței împotriva unei dictaturi 
iminente a camarilei spre o coaliție întemeiată ideologic. 
Codreanu spera într-o mişcare unitară naționalist- 
antisemită, care să pună capăt tulburărilor asemănătoare 
unui război civil şi vechii schisme cu PNC/ LANC, aducând, 
de asemenea, extrema dreaptă la putere, printr-o victorie 
clară în alegeri. Nu îndrăznea să se asocieze cu forțele 
anticarliste, în parte chiar  antidinastice, împotriva 
monarhului. Nici în această problemă hotărâtoare n-a ajuns 
să adopte o poziţie clară. Respectul profund față de coroană 
poate explica parţial ezitarea acestui regalist convins. Pe 
lângă asta, în urma unor alegeri relativ libere, o extremă 
dreaptă unită ar fi avut perspective bune de succes şi ar fi 
putut prelua puterea legal, situaţie în care influența regelui 
putea fi limitată. Cât despre Goga, care avea relații din ce în 
ce mai tensionate cu aripa cuzistă a partidului său, el s-a 
îndepărtat politic de rege prin acest pact, scuturându-şi 
dependența de până atunci. lon Antonescu juca în 
continuare, din umbră, un rol însemnat: îl îndemna pe 
Codreanu la moderație, întreținea legături cu ambasadorul 
britanic, iar la 12 februarie 1938 a pregătit o mobilizare 
parțială, fiind preocupat de granița de vest.. 

Carol II, susținut de ministrul său de interne, Armand 
Călinescu, accelerase pregătirile pentru o lovitură de stat cu 
mult înainte să se producă apropierea dintre grupările 
dreptei naționaliste. La 18 ianuarie 1938, cei doi aleseseră 
deja noi simboluri electorale, fapt menit să-i dezorienteze pe 
alegătorii slab alfabetizați. „Vechile sisteme de presiuni şi 
falsificări nu mai sunt eficace”, considera Călinescu. La 31 
ianuarie 1938, regele şi ministrul de interne au căzut de 
acord asupra unui plan de acţiune secret în vederea 
instituirii unei dictaturi, care prevedea înzestrarea masivă a 


Jandarmeriei cu arme automate şi gaze otrăvitoare -— „întâi 
gazele şi apoi arme”, nota ministrul. Lovitura de stat a fost 
planificată până în cele mai mici detalii: epurarea armatei de 
legionarii infiltraţi, înlăturarea partidelor, o nouă constituție 
- „bine schiţată, în taină” —, numirea în fruntea guvernului a 
unui om cu înalt prestigiu, organizarea rapidă a unui 
referendum asupra Constituţiei, „o nouă atmosferă, de reală 
înnoire” împotriva „forțelor revoluționare primejdioase”. 

Între timp, liberalii păşiseră pe calea confruntării cu 
Legiunea, iar direcția tinerilor liberali fusese abandonată. 
Dinu Brătianu l-a atacat vehement pe Codreanu în ziarul 
liberal de partid Viitorul. Noţiunile-cheie erau impunitatea, 
teroarea, fanatismul - făcându-se trimitere la Petrache Lupu 
şi la Maglavit -, infiltrarea comuniştilor, „germenii 
revoluției”, dezorientarea conştiințelor. „De la marşul unor 
tineri în uniformă care pot cânta în cor şi până la rezolvarea 
unor probleme sociale, economice, financiare şi politice este 
un drum lung. Valurile revoluției mătură tot ce le stă în 
cale, nimicindu-i chiar pe cei care le-au stârnit”. Rareori a 
rezumat un politician natura şi dinamica Legiunii atât de 
clar; în acelaşi timp, viziunea paternalistă arată cât de 
departe erau vechile elite de cele mai puternice forțe 
sociale. 

La 10 februarie 1938, Goga s-a prezentat într-o audiență 
la Carol II: „Te-ai pus de acord cu Codreanu? Foarte rău, 
dragă Goga, foarte rău. Voi forma alt guvern”. Goga s-a 
retras. În ajun, Carol II discutase ultimele detalii ale loviturii 
de stat împreună cu ceilalți conspiratori - ministrul de 
interne Călinescu, Gheorghe Tătărescu şi  mareşalul 
Palatului Regal, Urdăreanu. Pentru păstrarea aparențelor, 
politicieni de frunte au fost convocați la rege şi ademeniți cu 
posturi de miniştri. Cu această ocazie, luliu Maniu a 
evidențiat încă o dată pericolul instaurării unei dictaturi. 


Monarhul a suspendat Constituţia, pretextând că apără țara 
de primejdia fascistă. 

Această hotărâre a fost influențată şi de considerente de 
politică externă. Franța făcea cele mai mari presiuni, 
amenința cu încetarea livrărilor de arme şi cu retragerea 
garanţiei franceze pentru granițele româneşti. Marea 
Britanie îşi manifesta, de asemenea, ostilitatea, având în 
vedere prietenia lui Goga față de Axă. Trimişii celor două țări 
la Bucureşti, Adrien Thierry şi Reginald Hoare, manifestau o 
profundă neîncredere față de monarh, în contextul 
legăturilor sale cu extrema dreaptă. Thierry relata că regele 
Carol II prelua elemente din programul legionar, fiind 
interesat mai mult să dezbine Partidul Naţional-Ţărănesc şi 
să slăbească rezistența lui Maniu decât să-l neutralizeze pe 
Codreanu. Călătorind prin ţară, Thierry şi-a făcut o impresie 
neliniştitoare: la Ploieşti, a ajuns cu maşina în mijlocul unei 
nunți legionare, la care se spune că ar fi participat o treime 
din populația oraşului. La lumina torțelor, se intonau 
cântece legionare; domnea - spune Thierry - „o atmosferă 
mistică”. Ministrul de externe francez Yvon Delbos şi 
omologul său britanic Anthony Eden renunțaseră la orice 
politețe diplomatică față de ministrul de externe Istrate 
Micescu, transmițându-i că, din punctul lor de vedere, 
România se îndrepta spre un regim totalitar. Franța se 
resemnase cu sfârşitul democrației pe aceste meleaguri, iar 
Thierry a spus: „Măcar de ne-ar scuti dictatura regelui Carol 
de cea a «Căpitanului» Codreanu”. Uniunea Sovietică s-a 
folosit de dispariția unui diplomat de frunte de la 
reprezentanța sa din Bucureşti - care, din câte se ştie, a 
reapărut la Roma, ca transfug - pentru a intimida guvernul 
român. Ceea ce a urmat a fost un regim care a preluat 
numeroase elemente din ideologia şi practica legionară.» 

În seara zilei de 10 februarie, la ora opt, Codreanu a 
primit un telefon de la Gheorghe Cuza şi A.C. Cuza, care l- 


au rugat să-i primească în Legiune, întrucât ar fi fost traşi 
pe sfoară de ministrul de interne. Potrivit celor doi, toată 
violența împotriva legionarilor pornise de la Călinescu - 
acolo unde prefecţii erau cuzişti, Legiunea fusese cruțată. 
Codreanu i-a scris lui Gheorghe Cuza, refuzându-l, dar 
promițând să se răzbune pe duşmani, fireşte fără a-i numi. 
Căpitanul a adoptat această atitudine şi pe fondul planurilor 
de asasinat îndreptate împotriva sa, urzite de ministrul de 
externe Istrate Micescu cu ajutorul prefectului de Neamţ şi 
ajunse la urechile lui Codreanu grație unui fost şef de stat- 
major.» 

La ora unu noaptea s-a întrunit Consiliul de Coroană, 
care a pus în aplicare lovitura de stat, ştiind sigur că 
Occidentul îşi va arăta aprobarea. Adrien Thierry a raportat 
la Paris: „Regele Carol, în acelaşi timp neliniştit de 
tendințele puternicului său vecin din răsărit şi zguduit în 
încrederea sa față de trăinicia regimului hitlerist, a 
constatat că, în urma greşelilor guvernului său, prietenia 
franco-engleză riscă să-i scape. Aceste împrejurări au 
provocat una din schimbările bruşte care-l caracterizează, 
aşa încât a hotărât să concedieze pe loc fragila echipă 
ministerială în spatele căreia crezuse, într-un moment de 
teamă, acum şase săptămâni, că se poate refugia”. Cel 
dintâi premier al regimului de dictatură regală a fost 
patriarhul Miron Cristea. De distrugerea Legiunii, care se 
înțelegea pe sine drept mişcare naţional-ortodoxă, avea să se 
facă responsabil nimeni altul decât întâistătătorul Bisericii 
Ortodoxe Române. Cristea era omul de paie pe care-l 
căutaseră regele şi ministrul de interne. Coroana şi Biserica 
trebuiau să înlocuiască statul constituțional parlamentar. 
La 24 februarie, în urma unui plebiscit cu vot deschis, oral, 
a fost adoptată noua Constituţie - cu o majoritate, deloc 
surprinzătoare, de aproape sută la sută. Maniu conchidea 
lucid: „Carol se îndreaptă cu paşi repezi spre prăpastie. Nu 


este de regretat prăbuşirea lui iminentă, ci faptul că atrage 
în catastrofă țara şi viitorul ei”.= 


45. LOVITURA DE STAT A REGELUI 


DE CE N-A DAT CODREANU O LOVITURĂ DE STAT ÎN IANUARIE 
SAU FEBRUARIE 1938, când opinia publică părea a fi de 
partea lui? Se poate argumenta că organizaţia lui nu era 
pregătită pentru acest pas. Lipseau unitățile paramilitare cu 
efective puternice, la fel şi armele; lipsurile organizatorice 
ale mişcării, care creştea rapid, erau evidente. Mult 
anunțatul „Corp Moţa-Marin” număra, la sfârşitul lunii 
ianuarie 1938, doar 6 800 de recruți neînarmaţi. Împotriva 
lui Codreanu stăteau jandarmeria, poliția şi serviciile de 
informaţii. În armată se bucura de foarte multă simpatie, 
desigur, dar nu la nivelul structurilor de comandă. Ion 
Antonescu îi explicase fără echivoc lui Codreanu că, în caz 
de nevoie, armata va acţiona în forță împotriva Legiunii. 
Este semnificativ că, la sfârşitul lunii decembrie 1937, nici 
serviciile de informaţii nu luau în calcul un puci clasic, ci 
un marş al muncitorilor asupra Capitalei. Codreanu trebuia 
să dea doar un semn, şi avalanşa ar fi pornit. N-a făcut-o. 
Analiza trebuie să țină seama de evoluția personalității lui 
Codreanu. În 1923, Codreanu plănuise asasinarea a 
jumătate din elită. În 1924, împuşcase un şef al poliţiei. În 
1933, el omagia încă modelul fascist clasic de folosire a 
forței. De aceea, contemporanii şi istoricii n-au dat crezare 


declaraţiilor lui de mai târziu, când se arăta în favoarea 
preluării legale a puterii şi condamna punctual acte de 
violență ale adepților; afirmaţiile sale în acest sens au fost 
catalogate drept acțiuni de propagandă şi manevre 
înşelătoare. Totuşi, analiza scrierilor lui Codreanu, şi mai 
ales a documentelor personale, precum jurnalele şi 
scrisorile, demonstrează că el îşi nuanțase abordarea. Odată 
cu înaintarea în vârstă, activistul fanatic al violenței 
devenise un om care oscila între acțiune politică şi 
contemplație mistică şi care, în momentele tensionate, se 
retrăgea în lumi mistice. Rolul său începea să semene, din 
ce în ce mai mult, cu cel al unui educator al neamului. În 
practica politică ezita din ce în ce mai mult, oscilând între 
fracțiunile concurente din Legiune şi partid. Politicianul 
Codreanu menționase în 1936, la Carmen Sylva, anii 1939- 
1940 ca moment al unei posibile preluări a guvernării, dar 
ulterior a devenit mai vag. Când spunea că mişcarea sa nu 
era pregătită să preia răspunderea guvernării, avea, din 
propria-i perspectivă, în multe privințe dreptate. Căci el 
urmărea înnoirea morală a societăţii, şi prin aceasta, în cele 
din urmă, mântuirea colectivă transcendentă a neamului; în 
viziunea sa, puterea lumească era doar o etapă 
premergătoare în atingerea acestui țel. Dacă o obținea prea 
repede, proiectul de educaţie legionară risca să dea greş. 
Horia Sima a dovedit în 1940, în doar câteva săptămâni, cât 
de pertinentă era ipoteza lui Codreanu - desigur, din 
perspectivă legionară. În 1938, Căpitanul nu îşi manifesta 
imperativ dorința de a ajunge la putere. Preluarea puterii 
era mai curând condiționată, pe de o parte, de legalitate — 
fiindcă credea în succesul său în cazul unor alegeri libere — 
şi, pe de altă parte, de ceea ce numea „pregătirea 
sufletească” a cadrelor sale.: 

Există însă şi alte motive importante. Codreanu avea 
îndoieli cu privire la reuşita unui puci, consemnând acest 


lucru, în jurnalul său, încă din 1934. El ştia că puterea 
statului era superioară puciştilor. La începutul anului 1937, 
după înmormântarea luptătorilor din Spania, când se 
vorbea insistent despre o lovitură de stat, a precizat, în 
Circulara 58, că Legiunea nu va organiza niciodată o 
conspirație sau o lovitură de stat. Totuşi, în iunie 1937 un 
informator raporta că în cercul său restrâns se spunea: „Noi 
vom trebui să venim la putere numai prin forță”; pentru 
aceasta era nevoie ca lucrurile să fie pregătite cum se 
cuvine, pentru „a revoluţiona statul, din temelie, creând 
statul legionar”. Rapoartele informatorilor trebuie însă 
analizate cu prudență, de la caz la caz. Pe de altă parte, 
având în vedere schimbările din starea de spirit a 
Căpitanului şi afirmațiile sale adesea impulsive, 
contradicţiile nu trebuie să ne mire prea mult.: 

Câteva luni mai târziu şi, de asemenea, şi în timpul 
procesului său din primăvara anului 1938, Codreanu a 
declarat limpede că nu vrea să transforme România într-o a 
doua Spanie. Această motivație a fost probabil subestimată. 
Codreanu era profund tulburat de războiul civil din Spania 
şi de moartea lui Moța şi Marin. Teama de bolşevism a 
constituit o forță motrice de la începuturile lui politice şi nu 
l-a părăsit niciodată. El îi prevestea României o soartă 
înfiorătoare în situația în care trupele sovietice ar fi venit în 
țară, fie şi pentru a trece mărşăluind spre Cehoslovacia. 
Şase ani mai târziu, temerile lui au devenit realitate. Din 
punctul de vedere al lui Codreanu, un puci legionar ar fi 
provocat un război civil, iar acest lucru s-ar fi întâmplat 
într-o țară a cărei graniță răsăriteană nu era recunoscută de 
Uniunea Sovietică, care, de altfel, purta în Spania un război 
prin intermediari; după cum am menționat, Ion Antonescu 
vedea situația într-un mod asemănător.: 

Renunțarea la varianta loviturii de stat l-a adus pe 
Codreanu într-o situație dificilă; îi rămăsese doar asocierea 


cu o altă forță politică. Aici, şi-a urmat impulsul ideologic, 
încheind cu Octavian Goga o înțelegere mediată de 
Germania. El conta pe alegerile de la 2 martie 1938 şi spera 
că situația externă se va schimba în favoarea sa, prin 
ascensiunea rapidă a celui de-al Treilea Reich în spaţiul 
dunărean. Credea că timpul acționa în favoarea lui. La 12 
februarie 1938, un informator din cercul intim raporta că 
legionarii aveau de gând să aştepte majoratul prințului 
moştenitor Mihai. Potrivit acestui raport neobişnuit, dacă 
acesta n-ar fi devenit rege în 1940, dinastia urma să fie 
înlăturată, iar fiul mai mic al lui Moţa avea să fie proclamat 
rege. Codreanu a hotărât să aştepte.: 

Oricât de ciudat ar putea părea, Codreanu devenise un 
nehotărât, un factor de frânare şi încetinire într-o mişcare 
ce se radicaliza tot mai mult. Succesul mobilizării 
muncitorilor, cooptarea unor aristocrați influenţi cu agendă 
politică proprie, numeroasele fracțiuni reticente din cadrul 
mişcării, marginalizarea vechilor săi oameni de încredere au 
contribuit la  înstrăinarea conducătorului de părți 
importante ale organizaţiei pe care o crease. Codreanu mai 
ținea mişcarea laolaltă doar graţie  charismei lui 
incontestabile. Atitudinea şi mesajele lui au devenit tot mai 
dificil de înțeles pentru partea predispusă la acțiune a 
mişcării, în puternică creştere. Spre deosebire de diverşi 
diplomați de frunte şi de oameni ca lon Antonescu, 
Codreanu subestima caracterul social-revoluționar pe care-l 
asumase tot mai mult Legiunea începând cu sfârşitul anului 
1936. Revelatoare sunt aprecierile lui Antonescu dintr-o 
convorbire cu trimisul extraordinar britanic Reginald Hoare; 
el descria Legiunea ca pe un protest politic declanşat 
împotriva uriaşei corupții din țară, iar pe Codreanu, ca pe 
un mistic („în parte, o revoltă împotriva abaterilor 
politicienilor din partide şi, în parte, un fel de misticism”). 
La remarca lui Hoare privind infiltrarea comuniştilor în 


Legiune, „... generalul mi-a spus că discutase foarte serios 
cu Codreanu despre prezența comuniştilor în mişcarea sa. 
Răspunsul acestuia fusese că erau cu toţii convertiți, iar 
generalul evidențiase absurditatea unei asemenea idei, 
întrucât nu era vorba de adeziuni individuale, ci de grupuri 
întregi care se alăturau, păstrându-şi organizarea intactă”. 
Aşadar, în cercurile politice importante de la Bucureşti se 
ştia că forța motrice a Legiunii nu mai era constituită de 
„vechii luptători” şi de adepţii unui crez legionar mistic, ci, 
în măsură tot mai mare, de revoluționari dispuşi la violență. 
Aici, Antonescu era mai lucid decât Codreanu. Această 
situație avea să provoace urmări grave şi să contribuie la 
căderea lui Codreanu.: 

Codreanu s-a îmbolnăvit la sfârşitul lunii ianuarie şi, de 
îndată ce a fost posibil, s-a retras în munți. Înstrăinarea de 
dinamica pe care o provocase a devenit vizibilă şi în urma 
acestei distanțări spaţiale. Între 10 februarie şi 17 aprilie 
1938, când un val de arestări a slăbit considerabil Legiunea, 
Codreanu era oarecum detaşat de evenimente. După 
suspendarea Constituţiei, a analizat împreună cu cercul 
intim situaţia creată de „Franța jidovită”. Legiunea, sublinia 
el, urma să acționeze în strictă legalitate, pentru a îngreuna 
demersurile noului regim. Puciul împotriva Constituţiei i-a 
adus pe Maniu şi pe Codreanu din nou împreună, prin 
mijlocirea lui Gerota. Pe 22 februarie, la sfatul lui Maniu, 
Codreanu a desființat partidul Totul pentru Ţară, dar nu şi 
Legiunea. El voia să protejeze țara de tulburări, dar era 
convins că, în conflictul dintre coroană şi naţiune, va 
învinge aceasta din urmă. Credința tuturor legionarilor 
urma să fie pusă la încercare. Totodată, a dispus ca 
activităţile cuiburilor să se desfăşoare în linişte. Arhiva a 
fost în mare parte distrusă, respectiv ascunsă - iar azi e 
probabil pierdută. Pe 7 martie, întreprinderile economice 
legionare şi-au încetat activitatea.s 


La 23 februarie 1938 a apărut ultimul interviu al lui 
Codreanu pentru străinătate, în Daily Herald. Ziaristul a 
căutat să dramatizeze lucrurile: portretul lui Hitler din 
biroul lui Codreanu fusese, pasămite, dat jos, ba mai mult, 
Căpitanul ar fi dat la o parte propriul tablou. „Ochii mari şi 
frumoşi ai chipeşului Hitler român nu vor mai privi către 
admiratori şi duşmani”. 

Pentru publicul intern, Codreanu a explicat că, odată cu 
desființarea partidului, guvernul nu va mai putea să acuze 
mişcarea de anarhie sau să folosească forța împotriva ei. La 
28 februarie şi-a adunat echipa de conducere, printre ai 
cărei membri se numărau Gârneaţă, Clime şi Dumitrescu- 
Borşa. A respins varianta negocierilor. Dorea să învingă prin 
luptă. Potrivit raportului unui informator, ar fi spus: „Dacă 
aş fi chemat acum şi mi s-ar oferi puterea, n-aş primi-o, 
pentru că ar însemna în primul rând să ajungem la 
tranzacții [...], şi deci [la] compromiterea şi chiar ratarea 
reformelor revoluționare pe care vrem să le înfăptuim atunci 
când va veni biruința noastră”. Apoi şi-a făcut cruce şi a 
ridicat şedinţa cu cuvintele: „Am lăsat aici o foaie de hârtie 
şi un creion, acestea în aşteptarea zilei biruinţei, când tot de 
aici voi scrie prima circulară a victoriei”. La 1 martie, i-a 
anunţat pe legionari că îi aşteaptă o vreme a încercării. În 
acest mod teatral, voia să transmită încredere cercului său 
de apropiați. Poate credea, într-adevăr, că guvernul nu va 
îndrăzni să acţioneze în forță împotriva lui. În faţa adepților, 
a explicat că desființarea partidului trebuia privită ca o nouă 
„şcoală”, ca o „punere la încercare” a încrederii şi credinţei 
lor. 

În mod vădit, Căpitanul voia să părăsească ţara. 
Zvonurile au indicat ca destinaţii mai întâi Roma, apoi, 
fiindcă Italia n-a reacționat, Berlinul, ba chiar Londra, unde 
se pregătea traducerea cărții lui. La 1 martie, Codreanu a 
aflat că paşaportul i-a fost anulat. Dispoziţia fusese dată de 


ministrul de interne personal, pentru a-l neutraliza politic 
pe conducătorul mişcării. Călinescu se temea, de asemenea, 
că puterile Axei l-ar putea folosi pe Codreanu ca mijloc de 
presiune împotriva României. Reacţia Căpitanului a fost mai 
întâi de furie, apoi de nelinişte. Cu puţine zile în urmă, la 25 
februarie 1938, eşuase un atentat asupra sa. Codreanu s-a 
retras la Predeal. Calea unui exil temporar era blocată. Nu 
pare să fi luat serios în considerare varianta fugii pe 
ascuns. 

În săptămânile următoare, starea lui de spirit a oscilat 
între dârzenie şi disperare, între sete de răzbunare şi 
resemnare. La 28 februarie vorbea despre demersuri pe 
lângă Hitler şi Mussolini pentru a obţine garantarea 
granițelor României Mari - până atunci nu luase în 
considerare un asemenea pas —, despre înscăunarea 
prințului moştenitor Mihai cu sprijin internaţional şi despre 
readucerea în țară a reginei Elena, care emigrase din cauza 
şicanelor lui Carol II şi ale amantei acestuia, Elena Lupescu. 
Cumpănea din nou o acţiune anticarlistă. Dacă, în cazul 
unei emigrări provizorii, autorităţile nu l-ar mai fi lăsat să 
intre în ţară, s-ar fi întors „pe o păsărică cu aripi de fier”. De 
asemenea, Codreanu amenința să se răzbune pe Vaida- 
Voevod, Tătărescu, Iorga şi pe patriarh, pe care-l numea 
„porc şi sperjur”. 

Cu o săptămână înainte, la 22 februarie, îi scrisese 
ministrului de interne Călinescu o scrisoare în care-i 
reproşa încălcarea legii, jurământ fals şi trădarea propriilor 
principii şi în care anunța „lupta de eliberare a românilor 
din lanţurile puterii evreieşti”. În această scrisoare, 
Codreanu privea înapoi la cei şaisprezece ani de „luptă” 
politică, subliniind că şi-a desființat partidul pentru că nu 
vrea să se lase împins într-un război civil. Suspendarea 
Constituţiei era privită ca o jignire a neamului, ca o 
provocare la război pentru orice român. Noul regim nu 


corespundea nici cursului istoriei, nici voinței poporului: 
„Pretutindeni națiunile refuză rolul de turmă. Ele voiesc rol 
de biruitor”. Bătrânii, elitele, dar şi Biserica Ortodoxă 
Română trădaseră poporul: „Actuala constituție este o piatră 
de mormânt pentru viața nației româneşti”. Scrisoarea se 
dorea a fi o încheiere a socotelilor cu puterea şi ducea 
lucrurile într-un punct din care nu mai exista întoarcere.» 
Curând însă, în tumultul sentimentelor şi-a făcut din nou 
loc încrederea. Evoluţia politicii externe a avut un efect 
încurajator asupra lui Codreanu. Legionarii au salutat 
entuziasmați alipirea Austriei la Germania. Potrivit 
raportului unui informator, Codreanu ar fi vorbit astfel: 
„Dictaturile polițiste instituite de oameni ce n-au nimic 
comun cu sufletul națiunei şi cari le instituiesc contra 
națiunei nu pot să dureze; mai devreme sau mai târziu, se 
năruie. Nu pot dura decât regimurile de mână forte 
instituite de jos în sus, cari au consensul întregii națiuni, 
sau cel puțin a majorității națiunei, şi care se bazează pe un 
ideal ce este al întregii națiuni. Regimuri noi cu oameni 
vechi nu se poate. Regimurile cari n-au la baza lor o morală 
nu pot trăi. Regimurile mixte care caută să împace «capra cu 
varza» se dovedesc până la urmă un simplu bluf. Cu cât 
regimul a fost mai despotic, cu atât reacţiunea este mai 
puternică. Popoarelor în genere le plac regimurile autoritare, 
nu însă cele despotice. În tot cursul istoriei s-a dovedit că 
toate regimurile despotice au avut urmări tragice şi pentru 
cei ce le-au instituit, şi asupra națiunilor. Forța armată şi 
aparatul administrativ, în marea lor majoritate, de abia 
aşteaptă momentul ca să reacționeze”. Aşadar, Codreanu 
se simțea purtat de un trend istoric care, după părerea lui, 
trebuia să conducă la o stăpânire naționalist-autoritară 
sprijinită de mase. Dictatura regală, în schimb, era privită 
ca un regim artificial, fără suprastructură morală şi fără 
sprijin în rândul populației. Căpitanul credea că are alături 


de el părți importante ale aparatului de stat. Regele, fireşte, 
nu putea să interpreteze un asemenea raport decât ca pe un 
semnal de alarmă. La 16 martie, Codreanu i-a trimis lui 
Hitler o telegramă de felicitare. În discuţiile purtate cu 
apropiații, prevestea căderea Cehoslovaciei, sfârşitul Micii 
Antante şi implozia dictaturii lui Carol II, subliniind 
necesitatea unei alianțe cu Germania. Avea mari aşteptări 
de la întâlnirea dintre Mussolini şi Hitler, ce urma să aibă 
loc în mai 1938. Legionarii vedeau în Hermann Göring un 
susținător important. Codreanu primea rapoarte evidențiind 
nemulțumirea față de noul regim atât din partea corpului 
ofițeresc, cât şi din Ardeal, unde îngrădirea drepturilor 
cetăţeneşti provoca resentimente mai acute decât în Vechiul 
Regat, a cărui populaţie era mult mai pasivă şi mai puţin 
educată politic. Codreanu îşi încuraja adepţii. În anumite 
momente se simțea atât de puternic, încât lua în calcul o 
epurare temeinică a cadrelor. Uneori se mai retrăgea, aşa 
cum făcuse şi în timpul crizei guvernamentale de la 
începutul anului. La 1 aprilie a făcut o drumeţie pe masivul 
Postăvaru, lângă Predeal.» 

Celelalte partide politice fuseseră luate prin surprindere 
de lovitura de stat a regelui. Slăbiciunea lor s-a văzut 
limpede când, în decursul primăverii, tot mai mulți 
politicieni s-au lăsat ademeniţi de ofertele monarhului şi s- 
au alăturat dictaturii. În aprilie 1938, Dinu Brătianu şi Iuliu 
Maniu au întreprins o încercare de a crea un front comun al 
opoziției, dar au dat greş. Codreanu, care a fost şi el 
contactat, refuzase colaborarea cu liberalii. Regele şi 
ministrul de interne îşi puteau pune în practică planul de 
înlăturare a singurei opoziții cu adevărat periculoase. 
Codreanu trebuia discreditat moral şi înlăturat din viața 
politică în urma unui proces aranjat. Din acest punct de 
vedere, Uniunea Sovietică, unde se desfăşuraseră bine- 
cunoscutele procese staliniste, oferea material documentar 


bogat, lucru de care lumea era conştientă în România. 
Codreanu, a cărui ascensiune fusese înlesnită de o justiție 
părtinitoare, avea să fie acum doborât de acelaşi sistem 
corupt. Situația era de două ori grotescă: Căpitanul fusese 
achitat pentru omucidere, dar urma să fie judecat pentru 
delicte pe care nu le săvârşise; pe de altă parte, statul 
recurgea la mijloace ilegale pentru a interveni împotriva unei 
mişcări care se dezvoltase prin violență şi cu ajutorul 
establishment-ului, dar care acum făcea apel la statul de 
drept pentru a se opune dictaturii regale.» 

Ministrul de interne Călinescu a folosit drept pretext o 
polemică între Nicolae Iorga şi Codreanu pentru a intenta 
un proces împotriva celui din urmă. În Neamul Românesc, 
ziarul din care tânărul Codreanu îşi preluase ideile şi 
conceptele, istoricul a început o campanie împotriva 
Legiunii, cerând închiderea întreprinderilor economice 
legionare. La 26 martie 1938, iritat, Codreanu i-a trimis 
istoricului o scrisoare pătimaşă: „Ei bine, nu mai pot. Din 
marginile puterilor mele omeneşti, eu care te-am respectat 
îti strig: eşti un incorect, eşti un necinstit sufleteşte. [...] Eu 
nu mă pot bate cu d-ta. N-am nici geniul, nici vârsta, nici 
condeiul şi nici situația d-tale. N-am nimic. D-ta ai totul. 
Dar din adâncul unui suflet lovit şi nedreptăţit îţi strig, şi îţi 
voi striga din adâncul gropii: eşti un necinstit sufleteşte, ti- 
ai bătut joc pe nedrept de sufletele noastre nevinovate. Voi 
ne acuzaţi de violență, după ce ați întrebuințat contra 
noastră cele mai mari violențe, împingându-ne la desperare 
şi păcat [...], voi necinstiților sufleteşte, vă vom dovedi acum 
că nu vom reacţiona în nici un fel la toate provocările 
voastre. Nu să ne închideți comerțul nostru, să ne înăbuşiți 
avântul, ci să ne bateți la tălpi, să ne trimiteţi în Insula 
Şerpilor, să ne ucideți cu pietre, să ne spânzurați cu 
picioarele în sus şi să ne bateți în cuie, să ne supuneți la 
cele mai mari umilinți. Nu veţi întâmpina [...] nu numai nici 


o violență, ci nici măcar o opunere”.:: Cu prilejul acestei 
polemici, Codreanu conştientizase că, deşi se afla în fruntea 
celei mai mari mişcări de masă din țară, rămăsese în mare 
măsură un outsider. El păstrase întotdeauna distanța față 
de politicienii consacraţi, atacându-i pe temeiul corupției 
atât de răspândite. Politicienii, pe de altă parte, nu-l 
consideraseră niciodată egalul lor în societate. Codreanu era 
revoltat din cauza loviturii primite de la cel pe care îl 
considera maestrul său în politică. El nu realiza prăpastia 
adâncă dintre  autoritarismul unui admirator al lui 
Mussolini, cum era Iorga, şi propria sa doctrină 
revoluționar-chiliastă, pe care establishment-ul nu putea s-o 
perceapă decât ca pe o nebunie primejdioasă. 

Ministrul de interne Călinescu l-a convins pe irascibilul 
istoric şi ministru de stat să depună plângere, pentru că 
fusese insultat în calitate de funcționar guvernamental. La 
30 martie, s-a publicat un comunicat de presă potrivit 
căruia Iorga i-ar fi trimis înapoi scrisoarea lui Codreanu, „cu 
cea mai îndreptățită indignare [față de] aceste cuvinte 
nesocotite din partea cuiva care, neamintindu-şi cât sânge 
s-a vărsat de el şi de pe urma faptelor sale, ar trebui să se 
coboare în conştiinţa sa pentru a se pocăi, evitând Ţării 
primejdiile ce adună asupra ei”. Prin aceste cuvinte, lorga 
recunoştea indirect forța pe care o dobândise mişcarea 
studențească, la a cărei apariție contribuise şi el şi care 
acum devenise o mişcare de masă revoluționară deasupra 
stărilor sociale şi ostilă sistemului. Codreanu evalua greşit 
atât hotărârea duşmanilor săi, cât şi forța mişcării sale. Ca 
de multe alte ori, atitudinea lui a oscilat şi în această 
perioadă critică între reflecţie mistică şi activism. Spera în 
sprijinul puterilor Axei, dar nu voia să rişte un conflict 
deschis, de teama Uniunii Sovietice. Drept urmare, a 
renunțat la orice inițiativă, devenind un pion la discreția 
actorilor politici interni şi externi. Ultimele luni din viața 


Căpitanului au fost marcate de pasivitate, de o atitudine pur 
reactivă. 

Când a auzit zvonul că va fi pus sub arest la domiciliu, 
Codreanu a reacționat pozitiv, gândindu-se că nu va mai 
putea fi tras la răspundere pentru actele de violență ale 
legionarilor - o recunoaştere indirectă a faptului că pierdea 
din ce în ce mai mult controlul asupra oamenilor săi. 
Discuţiile cu apropiații (19 martie 1938) arată că el gândea 
încă în termenii unui absolvent al şcolii de ofițeri: Legiunea 
era asemenea unei companii care trebuia să treacă prin raza 
de acțiune a artileriei, iar el voia să o treacă fără morți şi 
răniți. Apoi a mai făcut o comparație: „barcagiul care îşi 
conduce barca printre alciurile de gheață nu loveşte gheața 
cu lopata, căci ar risca să-şi rupă lopeţile şi, în acest caz, ar 
sta la discreţia alciurilor de gheaţă cari l-ar strivi”. După 
puțin timp, la 26 martie, când se apropia sărbătoarea 
Paştelui, a trasat o paralelă între patimile Mântuitorului şi 
prigoana îndurată de mişcarea sa, atacată de „calapodul 
monoclat al ministrului de interne” şi de presa controlată de 
stat. A avertizat că e posibil să apară circulare falsificate şi 
să se descopere aşa-zise depozite de arme legionare. S-a 
apărat împotriva acuzaţiei că n-ar fi etnic român, afirmând 
că şi lui Marinescu, şeful Poliţiei, i s-ar putea spune 
Marinschi, iar ministrului Călinescu, Călinschi. „Neamul 
întreg este străin şi numai ei sunt «Români», care 
schingiuiesc pe români, calcă în picioare Constituţia şi legile 
țării şi care trimit în închisori cei mai buni entuziaşti fii ai 
țării”, a încercat el să contraatace, prezentându-i pe 
duşmanii săi drept duşmani ai neamului. După 
autodizolvare şi arestări în masă, rămăsese doar nucleul 
spiritual al Legiunii, „natura intim spirituală a mişcării, 
aceea care nici Căpitanul, nici sabia, nici focul, nici temnita, 
nici moartea nu o poate dizolva”. Oamenilor săi le-a ordonat, 
la 4 aprilie, să treacă în clandestinitate. La replica lui Iorga, 


a răspuns provocator: „Eu mă cobor în adâncul conştiinţei 
mele şi văd că mi-am apărat în 15 ani de luptă la baionetă 
pământul țării mele. În acest timp am primit lovituri. Îmi 
văd trupul şi sufletul plin de răni, pe care mi le-au săpat 
duşmanii cu armele lor şi, mai ales, trădătorii din mijlocul 
nației noastre. Coboară-te şi dumneata şi spune-mi: ce 
vezi?” Credea mai departe în ascensiunea puterilor Axei şi în 
prăbuşirea dictaturii regale, pe care o prezicea pentru anul 
1940 sau 1941. Coroana şi opoziția democratică aveau să se 
sece una pe alta de puteri, iar după aceea va veni ceasul 
Legiunii. Pentru revărsarea tensiunilor, la care se va ajunge 
atunci, Legiunea nu va mai fi răspunzătoare. Cu puţin timp 
înainte de începerea procesului, la jumătatea lunii aprilie 
1938, a luat în derâdere zvonurile privind planurile 
legionare de asasinare a monarhului, spunând că acesta se 
omoară singur. Carol II, la fel ca Stalin, dezonora prin 
regimul său întregul popor, ceea ce dictatorii puterilor Axei 
nu făceau. Afirmațiile Căpitanului depindeau însă de 
puternicele oscilații ale stării lui de spirit. La 5 aprilie, când 
şi-a luat rămas-bun de la adepții cei mai apropiaţi, iar 
aceştia au invocat misiunea sa istorică, Codreanu a spus: 
„Nu! A venit timpul să-mi plătesc păcatele, nu poți 
totdeauna fugi în fața istoriei. Dacă Domnul va vrea, voi 
scăpa de această cursă, dar îmi veți promite că nu veți 
întreprinde răzbunări fără ordin”. Le-a impus tuturor să 
renunțe la răzbunare. Apoi a rămas singur în fața icoanei 
Arhanghelului, potrivit relatării îmbibate de dramatism a 
martorei oculare Ana Maria Marin. Recurgea iarăşi la gesturi 
teatrale, la fel ca după autodizolvarea partidului. Îşi 
evidenția însingurarea, detaşarea de adepţii săi, pe care a 
înțeles să-i lase în urmă fără vreun mesaj clar, fără a le da o 
direcție. Într-o perioadă hotărâtoare, Codreanu n-a arătat 
spirit de conducere şi s-a lăsat dirijat de factori externi, 


găsindu-şi refugiul în reprezentări nebuloase, precum 
„misiune”, „încercare” şi „pedeapsă”.:s 

La 7 aprilie a avut loc o discuţie între profesorul Enric 
Oteteleşanu, simpatizant legionar, şi generalul Ion 
Antonescu. Cei mai mulți ofițeri din statul-major, a spus 
Antonescu, considerau Legiunea ca fiind de neînvins. 
Mişcarea, aprecia el, dăduse naştere spiritului de sacrificiu, 
care-i „lipseşte românului nostru”. Legiunea avea însă 
nevoie de canalizarea forțelor ei. După Antonescu, ea 
aştepta slăbirea dictaturii, pentru a veni apoi la putere. Asta 
ar duce însă la o baie de sânge, iar regele ar ajunge în fața 
unui tribunal popular. De aceea, Antonescu plănuia să 
preia el însuşi puterea, împreună cu Codreanu. Acesta nu 
trebuia însă să devină un Führer (Antonescu a folosit 
termenul german), aşa cum îşi dorea, căci aşa ceva ar 
însemna o catastrofă pentru coroană şi pentru ţară. Mai 
curând, un guvern militar va trebui să promoveze 
schimbarea treptată a mentalității societății româneşti în 
spirit legionar, creând astfel fundamentul necesar instalării 
lui Codreanu drept „simplu şef de guvern”. Antonescu, care 
era contestat de camarilă la momentul convorbirii cu 
Oteteleşanu, schițează aici tocmai acel scenariu prin care 
avea să ajungă la putere un an şi jumătate mai târziu. 
Personal, îl aprecia pe Codreanu, dar îl considera cel mult 
un doctrinar spiritual. Convorbirea din aprilie 1938, 
interceptată de poliția politică, a neliniştit, pe bună dreptate, 
atât pe rege, cât şi guvernul. Spre deosebire de Codreanu, 
acest om putea deveni realmente periculos pentru regim, 
căci Antonescu nu se pierdea într-o veşnică oscilare între 
mistică şi politica de zi cu zi. La 6 septembrie 1940, a 
înfăptuit ce a zis, dar nu alături de Codreanu, ci de Horia 
Sima, liderul necharismatic al fracțiunii teroriste a 
Legiunii.. 


În timp ce adversarul său ezita, ministrul de interne 
Călinescu acționa metodic şi hotărât. La 4 aprilie, i-a 
prezentat regelui ampla lui ofensivă politică: arest la 
domiciliu pentru 100-120 de legionari, cenzură strictă a 
presei, propagandă prin ziarele de stat şi cinema, epurarea 
administraţiei, organizarea unei călătorii a regelui în țară, 
concomitent cu oferirea de daruri - de pildă, lemn din 
pădurile de stat pentru ţărani. Deja la 15 aprilie, exista 
Legea pentru apărarea ordinii în stat, ale cărei prevederi 
aveau ca scop eliminarea practicilor legionare: propaganda 
în lăcaşurile de cult şi în şcoli, depunerea de jurăminte, 
intonarea cântecelor cu motivaţie politică în grupuri - pe 
stradă, precum şi în autovehicule sau în trenuri -—, 
exmatricularea elevilor şi studenților activi politic. Legionarii 
au fost indignati şi, fără ştirea lui Codreanu, şefii regionali 
au emis un apel hotărât la luptă. La 17 aprilie 1938, 
Codreanu a fost arestat. Adepții săi bănuiau că se punea la 
cale asasinarea lui Codreanu - anume, împuşcarea sa în 
timpul unei aşa-zise evadări. 

Un val de arestări a paralizat mişcarea şi a făcut ca 
planurile gândite de Codreanu pentru această eventualitate 
să devină de prisos, asta pentru că şi prezumtivii săi 
succesori, Clime şi Banea, au fost reținuți în lagăre. În 
primul moment, legionarii au jurat răzbunare. Mulţi s-au 
grăbit să vină la Bucureşti, dar au fost nevoiţi să se supună 
ordinului lui Codreanu de a păstra liniştea absolută. În mod 
evident, conducătorul Legiunii nu crezuse că adversarii săi 
vor acționa atât de hotărât. Represiunea exercitată de stat 
făcuse parte prea mult timp dintr-un proces al măsurării 
forțelor, pe care Codreanu nu îl considerase niciodată cu 
adevărat periculos. Acum însă, lucrurile se prezentau cu 
totul altfel. Ministrul de interne a distrus structurile de 
comandă şi de comunicare ale unei Legiuni prost pregătite. 
Cenzura asupra presei a impulsionat zvonurile care, într-o 


Românie cu o libertate limitată a presei, se manifestaseră 
din plin şi înainte. Începând din februarie 1938, legionarii 
au trăit mai mult ca oricând într-un univers al credințelor şi 
supozițiilor. Intervenţia forțelor externe şi iminenta izbucnire 
a unei revolte - acestea două erau presupunerile cel mai 
frecvent exprimate printre legionari. La 18 aprilie se spunea 
că generalul Antonescu, care fusese eliberat din funcţie în 
urma remanierii cabinetului şi care era ţinta unei campanii 
de presă duse de Călinescu, va contacta cât de curând 
Berlinul şi Roma. Codreanu, se mai zvonea, era ţinut captiv 
de singurul regiment de gardă rămas fidel regelui, în vreme 
ce ceilalți ofițeri de gardă îi pregăteau eliberarea; se aştepta 
o manifestaţie organizată de Maniu. Goga şi adepţii lui 
credeau într-un plan bine pus la punct al lui Codreanu şi 
sperau să preia puterea alături de el, în timp ce Partidul 
Naţional-Ţărănesc se aştepta la o intervenţie a puterilor 
Axei. 

Nimic din toate acestea nu s-a întâmplat. Germania 
privise deja cu scepticism guvernul lui Goga. Acum, 
secretarul de stat Ernst von Weizsăcker i-a indicat în 
termeni clari trimisului german la Bucureşti, Wilhelm 
Fabricius, că nu trebuie să se amestece deloc în politica 
internă românească. Carol II însuşi îl întrebase pe trimisul 
german, la 19 martie 1938, dacă telegrama lui Codreanu cu 
urări pentru Hitler fusese trimisă prin intermediul legației, 
ceea ce Fabricius a negat. Monarhul cerea ca Germania să 
se distanțeze public de Codreanu şi de mişcarea legionară. 
Germania n-a reacționat, deoarece influența economică în 
România era mai importantă pentru ea decât imprevizibilul 
Codreanu. Regele testase cu succes cel de-al Treilea Reich. 

La 19 aprilie 1938, într-o zi însorită de primăvară, potrivit 
jurnalului lui Constantin Argetoianu, cu puțin înainte de 
ora opt dimineața, Codreanu a fost condus de doi jandarmi 
în fața curții marţiale, unde avocaţii săi l-au întâmpinat cu 


salutul legionar. Iorga s-a scuzat, invocând motive de 
sănătate şi necesitatea de a termina Istoria românilor. Îşi 
dăduse seama că Armand Călinescu îl folosise într-un mod 
primejdios; era, de asemenea, conştient că ministrul de 
interne nu îngăduia ca el să se retragă din proces. Termenul 
de judecată fusese fixat în aşa fel încât mulți martori să 
lipsească. Codreanu a comparat procedura cu cea a 
proceselor staliniste, ținute doar pentru a păstra aparențele. 
Iorga, a spus el în instanţă, se ascundea în spatele aceleiaşi 
cenzuri pe care odinioară o criticase. Pe Iorga îl prețuise 
întotdeauna, după cum se putea citi în volumul Pentru 
legionari. El îi trimisese scrisoarea în discuţie lui Iorga în 
calitate de persoană particulară, şi nu de ministru de stat; 
prin urmare, acuzaţia de insultă la adresa unui funcționar 
public era lipsită de obiect. În ziare, a mai spus Codreanu, 
se publicau scrisori falsificate ale adepților. Bătrânul Ion 
Găvănescu s-a prezentat în fața instanței şi a confirmat 
rolul lui Iorga în formarea generaţiilor de studenți 
naționalişti. Nae Ionescu, care s-a prezentat şi el ca martor, 
a declarat că Legiunea nu era nici revoluţionară, nici 
subversivă. Toată apărarea era însă inutilă, fiindcă sentința 
era stabilită dinainte. Pentru prima dată, Codreanu a fost 
condamnat serios de un tribunal românesc, pentru ca apoi 
să fie transportat imediat în sudul Bucureştiului, la 
închisoarea Jilava, bine-cunoscută lui, unde i s-a repartizat 
o celulă umedă, de şase metri pe patru. Acţiunile 
ministrului de interne erau bine ticluite: Codreanu trebuia 
istovit în izolare, nu numai psihic, ci şi fizic. Într-adevăr, 
vechea tuberculoză i-a reapărut. 

La câțiva kilometri depărtare, în elegantul Jockey Club, 
Constantin Argetoianu observa reacția rudelor unora dintre 
cei arestați. Aceşti membri ai elitelor erau surprinşi să vadă 
că şi familiile lor aveau de suferit de pe urma acestor măsuri 
şi încercau, prin intervenții, să-şi elibereze fiii din arest. 


Potrivit lui Argetoianu, legionarii se lăsaseră duşi ca mieii. 
Apelul lui Codreanu la linişte îl socotea „copilăresc”, iar 
modul de acțiune al legionarilor — diletant. Cu puținele arme 
găsite nu s-ar fi putut ocupa nici măcar o mahala. La 21 
aprilie 1938, toate asociaţiile legionare au fost interzise: 
partidul Totul pentru Ţară, Legiunea Arhanghelul Mihail şi 
Garda de Fier.: 

La 22 aprilie, Codreanu scria, de la Jilava, că se vede 
supus unei încercări de la Domnul, poate ultima din viață. 
Potrivit lui Codreanu, mulți se arătaseră imaturi în fața 
primei încercări - „la prima suflare de vânt aspru”. Această 
constatare era valabilă mai ales pentru Prietenii Legiunii. 
„Iată pentru mine dovada tristă că am avut dreptate când 
am spus, în circulara de la 21 februarie, că bătălia trebuie 
amânată: nu eram pregătiți, ţara nu era pregătită”. Cei care 
erau urmăriți trebuiau să se retragă în păduri şi în munți. 
Nimănui nu-i era permis să se poarte necugetat. Postul 
negru, adică renunțarea completă la hrană, trebuia ținut 
două zile pe săptămână, în sensul unei „lupte ascetice”. 
„Vremurile de azi ne impun o nouă şcoală: a aşteptării. 
Faceţi această şcoală”. Poziţiei lui Codreanu i s-au alăturat, 
la 8 mai 1938, şi conducătorii legionari închişi la mănăstirea 
Tismana, care cereau dreptate de la rege, exprimându-şi, 
totodată, fidelitatea față de monarhie.» 

Însă regimului îi reuşise lovitura. Nici partidele politice, 
nici opoziția radicală nu îndrăzniseră să opună o rezistență 
reală. În ambele cazuri, baza de masă a organizaţiilor s-a 
dovedit prea slabă şi prea puțin structurată, iar ierarhia s-a 
vădit a fi limitată la câteva personaje-cheie, care, în situația 
unui conflict cu coroana şi aparatul acesteia, se simțeau 
inferioare inclusiv din punct de vedere psihologic. În ce 
priveşte politica externă, calculul lui Codreanu se dovedise 
greşit. Ministerul german al Afacerilor Externe era interesat 
de o convenție economică extinsă şi de garanţia că România 


se va opune tranzitării armatei sovietice în cazul unui război 
cu Cehoslovacia, dar nu de soarta imprevizibilului mistic din 
fruntea Legiunii. Presa germană a scris despre proces fără 
să facă comentarii, iar cea italiană, în tonuri emoționale 
care nu aveau semnificație politică. Codreanu apreciase 
greşit reacția puterilor Axei, chiar dacă adepţii săi se agățau 
mai departe de zvonurile privind presupuse intervenții 
diplomatice.2: 

La jumătatea lunii mai, corespondentul agenţiei de presă 
sovietice TASS la Bucureşti nu se mai arăta interesat de 
Codreanu. Potrivit jurnalistului sovietic, soarta Căpitanului 
era pecetluită: urma să moară în închisoare, dacă nu cumva 
intervenea, totuşi, Germania. Mai important i se părea ce 
avea să se întâmple cu numeroşii conducători din eşalonul 
secund.» 

Între timp, ministrul de interne pregătea o a doua 
lovitură, cea decisivă. Procesul pentru insultă la adresa 
unui funcționar public servise, de fapt, la observarea reacției 
legionarilor şi a străinătăţii. Pedeapsa uşoară ar fi permis, în 
cazul unor intervenţii vehemente - de orice fel —, eliberarea 
lui Codreanu fără ca guvernul să-şi piardă prestigiul. La 17 
mai, Călinescu, care cunoştea poziția germană din 
rapoartele Sigurantei, l-a informat pe trimisul Fabricius cu 
privire la acuzațiile ce urmau să-i fie aduse lui Codreanu şi 
a promis că presa românească va evita compromiterea 
Germaniei. Acest mod de acțiune demonstrează că ministrul 
de interne se simțea foarte sigur pe sine. Fabricius respecta 
politica nonintervenționistă a țării pe care o reprezenta. 
Faptul că îl simpatiza pe Codreanu îl arată propunerile sale, 
lipsite de succes, ca prințul Friedrich von Hohenzollern să 
intervină pe lângă Carol II pentru Codreanu; ideea unui 
eventual apel la regina Maria nu a mai fost luată în calcul, 
dat fiind că aceasta nu mai avea influență asupra fiului ei. 
Partea românească a menţinut presiunea asupra lui 


Fabricius. La 22 mai, cu o zi înainte de începerea 
procesului, ministrul de externe Nicolae Petrescu-Comnen a 
sugerat că guvernul său ar deține materiale 
compromițătoare, pe care nu doreşte însă să le folosească 
împotriva Germaniei. Asigurat în acest fel, Călinescu a mers 
până la capăt. Patriarhul Miron Cristea, prevăzător, plecase 
din ţară, pentru a fi asociat cât mai puţin cu prăbuşirea 
conducătorului unei mişcări de masă naționalist-ortodoxe şi 
apropiate de Biserică. Între 23 şi 27 mai 1938, Codreanu a 
fost pus din nou sub acuzare în fața curții marţiale, şi 
anume pentru înaltă trădare, activități subversive şi 
devoalarea unor documente de stat. Se afirma existența 
unui schimb secret de telegrame cu Hitler, când, de fapt, 
acesta nu răspunsese la telegrama oficială de felicitare 
trimisă de Codreanu după anexarea Austriei. Concomitent, 
campania de presă împotriva lui Codreanu a atins punctul 
culminant. Orchestrată de ministrul de interne, această 
ofensivă mediatică trebuia să năruie charisma Căpitanului. 
Principalele elemente ale atacului amintesc de textele lui 
Stelescu din anii 1934-1936. Titlul unui articol apărut în 
Lumea Românească pe 29 aprilie 1938 suna în felul 
următor: „Corneliu Zilinsky, acesta este adevăratul nume al 
lui Corneliu Zelea Codreanu. Şeful Gărzii de Fier are o 
origine polono-maghiaro-germană”. În Neamul Românesc al 
lui Iorga, „teroristul Zelinski era comparat cu liderul 
comunist român de origine bulgară Cristian Racovschi: 
ambii erau numiți „duşmani de țară şi neam”. La 8 mai 
1938, ziarul lui Iorga apărea cu titlul: „Masca trădătorului 
Corneliu Zelea Codreanu a căzut. l-a fost smulsă de 
vrednicii ostaşi ai țării din justiția militară română”. Iorga 
descria impactul lui Codreanu în felul următor: „în afara 
granițelor el trebuia să pozeze în super-intelectual al țării 
româneşti, înăuntru ca descendent din eroii legendari ai 
neamului românesc”. Informația îl cataloga pe Codreanu, la 


16 mai 1938, drept un „agent provocator” care stârnea 
nelinişti în țară încă din 1919, adăugând: „...a ucis români, 
a ucis bolnavi pe patul de spital. A făcut «totul, dar nu 
«pentru țară», ci dimpotrivă în contra ţării, în contra 
neamului, pentru îngenuncherea poporului unor interese 
străine”. Frontul scria la 17 mai 1938: „Zilinsky e vinovat în 
fața lui Dumnezeu, a legilor şi a oamenilor. [...] cu o 
perseveranță  diabolică, cu o migală criminală, fostul 
conducător al Gărzii de Fier a învățat pe adepții săi să 
urască, să duşmănească, să se răzbune”. În ziarul liberal 
Viitorul se publica în aceeaşi zi testamentul lui Stelescu, în 
care acesta îi atribuia lui Codreanu vina pentru asasinarea 
lui Duca. În Lumea Românească apărea pe 22 mai o istorie a 
familiei Codreanu, potrivit căreia tatăl lui Codreanu era un 
ateu care fusese exclus, în 1898, din toate liceele. Familia 
Codreanu era acuzată că a adus în Bucovina românească 
„duhul străin”, neavând nimic de-a face cu „răzeşii săraci şi 
mândri din Igeşti” (locul de naştere al lui Codreanu-tatăl), 
aceştia din urmă fiind, pe de altă parte, descrişi ca deosebit 
de violenți în comparație cu vecinii lor. 

avea. tezei Cine a îndrăgit străinii 


scite: RIR RATIU Mânca-i'ar inima câinii 
ir ct Mânca-i'ar casa pustia 
Și neamul nemernicia. 


ZEU MS! zis CODREANI 


Comandantul legionarilor este un străin de neam și de țară 


Nu există nici un ZELEA CODREANU 


ù cheamă !elinski din 


Tatăl: ION ZELINSKI 
Mama: ELISA BRAUNER 


Pentru lămurirea mulțimii wnim cu ACTE nu cu vorbe. 


In ultimul timp a apărut pe arena vicli po'Wiremânazti un nou pariki Inijiulat „Talul pentru Ţară 
firmă nouă a veti azccințiuni tareriste „Garda de ilar" tare a ințeiai tă-ți intemeaza activilalea re asasinat 
oribile ie au produs pnanima indignare şi revolta Inired opinii pubike ramânești. 


34. Demolarea charismei: campanie de presă împotriva lui 
Codreanu în preajma alegerilor din decembrie 1937. 


Toate aceste articole aveau drept scop excluderea lui 
Codreanu din corpul națiunii. Ziarele scriau despre 
presupusa lui origine străină şi îl zugrăveau ca pe un om 
violent, care răspândea o mistică nesănătoasă şi-i seducea 
pe românii paşnici. Spre deosebire de veneticul Zilinschi, 
răposatul Moţa era prezentat drept conducătorul român al 
Legiunii: Iorga scria, la 21 mai 1938, în Neamul Românesc, 
despre un „intelectual fin, românul de inimă şi de baştină”, 
pe care Codreanu l-ar fi înlăturat („El trebuia, prin urmare, 
trimis departe pe drumuri fără întoarcere”). Întregul 
fenomen al mişcării legionare era externalizat, ca şi cum n- 
ar fi avut nimic de-a face cu România şi cu românii. În cel 
mai bun caz, adepţii Legiunii erau români cu intenţii bune, 
conduşi pe căi greşite. În cercurile diplomatice se răspândea 
ideea că Codreanu era un fanatic şi un mistic semidoct, un 
conspirator care-i împuşca personal pe adversarii lui. 
Călinescu afirma că liderul legionar era bolnav, dar că 


poporul român nu avea înclinații mistice. Ambasadorul 
iugoslav - un bun observator, ţinând cont de apropierea 
culturală - nota că ascensiunea lui Codreanu li se datora 
mai ales lui Vaida-Voevod şi lui Tătărescu, adăugând că 
majoritatea populaţiei era de partea sa. Acum, aprecia el, 
represiunea era singura soluție, dar, cu toate acestea, 
Codreanu rămânea cel mai important bastion împotriva 
bolşevismului. Omologul său german atrăgea atenția asupra 
faptului că legionarii ar putea trece la comunism. Pe termen 
mediu, s-a dovedit că amândoi au avut dreptate. 

Acuzarea îl prezenta pe Codreanu şi ca inapt din punct de 
vedere intelectual, punea la îndoială calitatea sa de autor al 
scrierilor semnate de el şi susținea că are legături cu puteri 
străine (nenumite). Procuratura lucra cu documente evident 
falsificate; Codreanu a demonstrat acest lucru, dar cererea 
de investigare a problemei i-a fost respinsă. În ciuda 
intimidărilor, s-au înfățişat şi de data aceasta martori 
dispuşi să facă depoziţii în favoarea lui Codreanu, în timp ce 
mulți dintre foştii lui avocaţi au refuzat preluarea apărării, 
iar mulți alți martori au fost închişi în lagăre. 

Jurnalul din detenţie al lui Codreanu probează gravele 
sale probleme de sănătate şi şocul psihic suferit. Soţia lui 
nu credea că va putea supraviețui în închisoare mai mult de 
trei-patru luni. Procesele din 1938 se deosebeau radical de 
triumfalele puneri în scenă din anii de început. Codreanu le 
spunea avocaților săi, pe care i-a primit la 20 mai 1938, că e 
indignat de acuzația dezonorantă de înaltă trădare, dar că, 
din pricina epuizării, nu mai poate să gândească clar. 
Această opinie era împărtăşită şi de principala lui 
apărătoare, Lizeta Gheorghiu. Zvonurile potrivit cărora 
Codreanu ar fi fost torturat nu pot fi dovedite. La alte 
discuţii, el s-a arătat sceptic față de unii dintre apărătorii 
săi. Suspecta peste tot informatori. Când a fost vizitat de 
mama sa, a izbucnit în plâns, spunând totuşi că va scăpa şi 


de data aceasta. Cu totul altfel s-a exprimat față de doi 
dintre avocaţii săi: „Eu am să mor, voi să mă răzbunați nu 
pe mine, ci ideea”. Nu existau unități secrete de luptă, a zis 
el. Legiunea n-avea nimic în comun cu Hitler şi Mussolini: 
„fascismul are concepția de stat sub vechea idee romană, 
iar hitlerismul ideea socialistă bazată pe rasă, pe câtă vreme 
legionarismul se bazează pe ideea sufletească. Aceasta este 
cauza că la legionari, fără program scris, se vede numai 
suflet, fiind hotărâți de convingerea sufletească”. Codreanu 
era sfâşiat între speranţă, disperare, dorință de răzbunare şi 
încercarea de a-şi formula testamentul politic. 

Nimeni nu se îndoia că şi rezultatul celui de-al doilea 
proces fusese hotărât dinainte. Potrivit ambasadorului 
iugoslav, mare parte din populaţie vedea în acest proces o 
calamitate națională, întrucât doar Legiunea combătuse 
corupția, iar acum camarila ajunsese să-l pedepsească pe 
cel care voise mereu să facă bine. Împotriva acuzaţiei de 
înaltă trădare au luat poziție reprezentanți de frunte ai elitei. 
Generalul Petrovicescu, care condusese procesul Duca, s-a 
arătat sigur că liderul legionar va fi achitat din lipsă de 
probe. Codreanu, a spus el, nu era un trădător; dimpotrivă, 
el ar fi fost primul care a pedepsit orice trădător. Generalul 
lon Antonescu a declarat că Codreanu fusese preocupat 
doar de binele ţării, recunoscând, de altfel, că mişcarea lui 
nu era pregătită să preia puterea. Codreanu nu era, în mod 
sigur, un trădător, fiindcă el, Ion Antonescu, nu i-ar fi întins 
mâna unui trădător. Eugen Petit, prefect de laşi în anii 
1919-1920, şi-a amintit de angajamentul antibolşevic al lui 
Codreanu. Nichifor Crainic, care de trei ani şi jumătate nu 
mai ținea legătura cu Codreanu, a spus că îl consideră 
incapabil de trădare. Mihail Manoilescu a afirmat că lui 
Codreanu i-ar fi stat în putere să dea o lovitură de stat, dar 
că refuzase să procedeze în acest fel din motive etice, 
socotind o asemenea acțiune lipsită de onoare. Cea mai 


impresionantă a fost depoziţia lui Iuliu Maniu, care trebuia 
să-şi apere şi propria poziție. El a evidenţiat că, dincolo de 
puternicele diferențe de opinie — care ţineau de politică şi de 
viziunea asupra lumii —, îl respecta pe Codreanu pentru 
„sinceritate în acțiune, consecvență şi tenacitate, calități cari 
se găsesc atât de rar în viața noastră politică şi la 
conducătorii vieții publice”. 

La 24 mai, Codreanu a ținut o cuvântare în cauza sa. 
Ambasadorul iugoslav şi-l amintea în haine murdare, după 
trei nopţi nedormite în închisoare, la capătul puterilor. 
Codreanu a amintit de discuţia cu Ion Antonescu din 
ianuarie 1938, când a promis să nu facă din România o a 
doua Spanie: „Lovitură de stat nu voim să dăm. Prin esența 
însăşi a concepțiunei noastre noi suntem contra acestui stat 
[...], noi aşteptăm biruința noastră de la desăvârşirea în 
sufletul națiunei a unui proces de perfecțiune omenească”. 
Tânăra generaţie văzuse prea bine mănuşa care i se 
aruncase, a continuat Codreanu, dar n-o va ridica. El nu 
voia să dea lecții generației vârstnice. Aceasta va da 
socoteală în fața istoriei. Nu plănuise o revoluție, ci ceruse 
un paşaport. Lăsa încrezător soarta sa şi a tineretului 
român în mâna justiției militare, a spus în încheiere. Acest 
patos avusese efect ani de-a rândul.” Însă procesul din mai 
1938 nu mai semăna deloc cu celelalte procese în care 
fusese implicat Codreanu. Curtea alcătuită din patru ofițeri 
a deliberat rapid. A respins cererile apărării, care voia să-i 
convoace pe martorii din arest şi să dovedească falsul în 
documente şi care solicita, de asemenea, mai mult timp 
pentru studierea dosarului. Pe 27 mai, Codreanu a fost găsit 
vinovat de deținerea unor documente secrete, de delicte 
împotriva ordinii publice, de contacte externe stabilite în 
scopul declanşării unei revoluţii sociale şi al înarmării 
adepților săi. A fost condamnat la zece ani de muncă silnică, 
privat de drepturile civile vreme de şase ani şi obligat să 


plătească o amendă de cinci mii de lei. Legionarii, 
dezorganizaţi, n-au întreprins nici o încercare de a-l elibera; 
mulți adepţi proeminenţi au început să se retragă. Presa 
dirijată de ministerul de interne aprecia: „Sentința de ieri a 
sancționat aventura personală [...]. Cariera personală a 
polonului rutean Corneliu Codreanu s-a sfârşit. Demnitatea 
unui neam întreg nu putea îngădui ca, în numele sufletului 
românesc şi [al] aspirațiilor sfinte ale acestui suflet, să 
vorbească un străin” (Informatia, 29 mai 1939); „O pedeapsă 
bine meritată care pune capăt anarhiei” (Frontul, 29 mai 
1938). Ziarele scriau de un tineret condus pe căi greşite, 
care ar trebui să se adune cu încredere în jurul tronului. 
Însă limbajul şi conţinutul mesajelor propagandistice din 
presă purtau, în mod vădit, amprenta ideologiei legionare. 
Când Seara cerea o „nouă orientare către naționalism a 
tineretului”, ea răspândea ideile lui Codreanu. Prețul pe care 
trebuia să-l plătească statul pentru acest proces era 
considerabil. Resturile statului de drept, oricum şubred, au 
fost năruite de guvern. Când Armand Călinescu combătea 
Legiunea fascistă, el nu apăra democraţia, ci dictatura 
regelui. Ideologia lui nu aducea nimic nou, ci prelua 
elemente de recuzită ale acelui legionarism care pătrunsese 
adânc în porii societății româneşti - atât de adânc, încât 
gândirea şi limbajul legionar impregnau chiar şi concepția 
despre lume a adversarilor politici.2 


46. ÎN PĂDUREA DE LA TÂNCĂBEŞTI 


PRIN CONDAMNAREA DEFINITIVĂ, CODREANU A IEŞIT DIN VIAŢA 
POLITICĂ a României ca personaj activ. Ultimele luni din 
viață şi le-a petrecut în închisorile de la Jilava, Doftana şi 
Râmnicu Sărat. La început a fost ținut în izolare strictă, în 
condiții aspre, care au fost ulterior îmblânzite, printr-o 
îngrijire medicală mai bună. Îmbunătăţirea condiţiilor de 
detenție se datora, desigur, unei înțelegeri cu ministrul de 
interne. Câtă vreme Codreanu ținea Legiunea sub control, 
nu avea să i se întâmple nimic. Disciplina legionarilor a 
devenit asigurarea de viață a Căpitanului. Puterile Axei n-au 
reacționat la sentință. Trimisul german Fabricius s-a arătat 
sceptic cu privire la viitorul mişcării. Mistica lui Codreanu 
ar fi fost mai importantă, credea el, decât intelectualii din 
cercul restrâns. Ministrul de interne a acționat hotărât 
împotriva adepților celor mai apropiaţi. Potrivit rapoartelor 
poliției, populaţia evreiască a primit sentința cu entuziasm. 
Altminteri, în România era linişte. La sfârşitul lui iunie au 
fost judecaţi adepţi de frunte; cei mai mulți au fost internați 
în mănăstiri fortificate. Prin cântece, rugăciuni, precum şi 
prin prelegeri şi cursuri ţinute de numeroşii profesori 
universitari, au clădit aici o viață legionară a lor.: 

Din iunie până în octombrie, Codreanu însuşi a folosit tot 
mai insistent cuvântul de ordine „linişte”. Spera într-o 
revizuire a sentinței la jumătatea lui iunie - speranță 
zădărnicită la termenul din 16 iunie —, iar apoi, din nou, în 
noiembrie. O asemenea încredere într-o justiție dirijată şi 
întru totul dependentă pare aproape suprarealistă, dar ne 
arată faptul că, într-un stat fără organizaţii civile, chiar şi 
adversarii declaraţi ai sistemului erau lăuntric orientați 
către instituțiile acestuia. Se conturau limpede, de 
asemenea, slăbiciunile politice şi aprecierile fundamental 
eronate ale lui Codreanu, atât în privința adversarilor, cât şi 
a propriilor adepţi. 


Aceştia din urmă întreprindeau acțiuni spontane. Ţăranii 
din Bucovina plănuiau un marş la Bucureşti. Tinerii 
legionari, care se infiltraseră masiv în Straja Ţării, 
organizația de stat creată de rege din care trebuia să facă 
parte întreg tineretul României, au folosit concursul 
„Tineretul României” de la 1 mai drept prilej de manifestaţie 
legionară. Dar Codreanu a interzis desfăşurarea altor 
acțiuni similare, invocând amenințarea sovietică de la 
granița de est. De asemenea, a interzis orice propagandă 
prin staţii radio clandestine. Aceste indicaţii au coincis cu 
apogeul însemnărilor mistice din detenţie. Căpitanul, izolat 
şi bolnav de plămâni, avea alături o singură ființă: o pasăre 
care-şi făcea cuib, menţionată în notițele sale cu o doză 
evidentă de autocompătimire.: 

Legionarii aflați în libertate erau dezorientați. Structura 
de comandă se dovedea instabilă şi vulnerabilă. Primul 
conducător, Radu Mironovici, a fost curând arestat. Aceeaşi 
soartă au avut-o şi succesorii lui, Ion Belgea şi Ion Antoniu. 
După valul de arestări din mai 1938, sistemul de 
comunicare nu mai funcționa în mare măsură, fiind înlocuit 
de zvonuri, care sporeau şi mai mult confuzia. La începutul 
lunii iunie 1938, apăruseră deja două fracțiuni: o grupare 
care susținea atitudinea pasivă adoptată de Codreanu şi o 
grupare înclinată spre activism. Din cea de-a doua orientare 
făceau parte mai ales studenți şi intelectuali precum lon 
Belgea, care a condus mişcarea în clandestinitate până la 
arestarea sa din iulie 1938, Viorel Trifa şi mai cu seamă 
Horia Sima. Din prima grupare făceau parte Ioan-Victor 
Vojen, Nicolae Horodniceanu, Nicolae Smărăndescu, Radu 
Mironovici şi Mircea Eliade. În timp ce Trifa plănuia 
atentate, Vojen ordona post negru. El urma astfel indicaţiile 
lui Codreanu, care, în urma noilor sale trăiri mistice, 
devenise încrezător în biruința „luptei ascetice”, pe care o 
recomandase la sfârşitul lunii iunie 1938. Spre sfârşitul 


verii, s-au format grupuri de comandă subterane, în 
principal în jurul unor nume ca Horia Sima, aromânul 
Constantin Papanace, Alexandru Cantacuzino şi Vasile 
Cristescu, pe care Codreanu îl numise în fruntea mişcării. 
Nu putea trece neobservat faptul că, pe lângă fruntaşii din 
Bucureşti, bănățeanul Horia Sima înainta în prim-plan, 
într-un mod de neoprit. Cum a reuşit să facă acest lucru şi 
cum trebuie apreciat rolul lui? În această privință s-a 
declanşat deja la începutul anilor ‘40 un conflict înverşunat 
între aşa-numiții codrenişti şi simişti dinăuntrul mişcării.s 
Timp de mai multe decenii, în comunitatea legionară 
rămasă, aceste două grupări au avut dispute aprige cu 
privire la răspunderea lui Sima pentru radicalizarea Legiunii 
şi asasinatul judiciar al lui Codreanu. Codreniştii, începând 
cu tatăl lui Codreanu, considerau că, mai întâi, Sima i-a dat 
pe mâna poliției pe cei mai importanți lideri din 
clandestinitate, iar apoi, declanşând valul de teroare din 
toamna anului 1938, a provocat sfârşitul lui Codreanu. Prin 
alte acte de terorism, precum şi prin asasinarea lui Armand 
Călinescu la 21 septembrie 1939, a provocat intenționat un 
al doilea asasinat judiciar, vizând aproape trei sute de cadre 
legionare. Atunci au fost executați legionari precum 
Gheorghe Clime, Alecu Cantacuzino, lon Dobre, Mihail 
Polihroniade, Gheorghe Istrate, lon Banea, Gheorghe 
Furdui. La ordinul regelui, în fiecare județ au fost împuşcaţi 
doi legionari, cadavrele lor fiind expuse pe străzi şi în pieţe. 
În 1940, după eliminarea întregii elite legionare, Sima a 
devenit conducătorul necontestat al Legiunii. Argumentația 
codrenistă subliniază şi distincţia - deja menționată - dintre 
o tradiție „bună” şi una „violentă” a mişcării, cea dintâi fiind 
reprezentată de Codreanu. Mai mult, codreniştii vedeau în 
Sima un agent al lui Mihail Moruzov, şeful serviciilor secrete 
militare. Pentru această ultimă acuză nu există dovezi, însă 
rapoartele serviciilor secrete militare din vara anului 1941 


par să susțină interpretarea codrenistă a morții lui 
Codreanu. Horia Sima intrase, ce-i drept, de timpuriu în 
Legiune, ajungând în 1932 conducător în județul Caraş din 
Banat, dar a rămas puțin vizibil. Abia arestarea celorlalți 
lideri, în aprilie 1938, i-a netezit drumul spre putere. 
Prăbuşirea canalelor de comunicare i-a înlesnit, grație 
numeroaselor sale călătorii, recunoaşterea rolului de 
conducător în aproape toate părțile țării. 

Sima miza pe teroare. Odată cu el au venit pentru prima 
dată la putere cadre din vestul României. Este frapant că 
mai ales cadrele din Vechiul Regat au sprijinit atitudinea 
pasivă a lui Codreanu. Teroarea legionară a venit din vest şi 
a cuprins cu precădere această parte a țării. După ce, în 
vară, un atentat asupra regelui dăduse greş, oamenii lui 
Sima, în jur de o sută, au răspândit între 14 octombrie şi 28 
noiembrie 1938 un val de teroare, mai ales în Banat şi în 
Ardeal. În Vechiul Regat a fost linişte. La 14 octombrie a fost 
aruncată în aer linia ferată Timişoara-Radna; au urmat 
atentate asupra depozitelor de gaz, a fabricilor de textile şi 
de chibrituri. La 2 noiembrie a fost pusă o bombă în cantina 
studenților evrei din Cluj, la 16 noiembrie în sinagoga din 
Reşiţa, la 26 noiembrie în Teatrul Naţional din Timişoara, 
iar la 28 noiembrie, în urma unui atentat asupra rectorului 
de la Cluj, un poliţist şi-a pierdut viața. În noaptea de 29 
spre 30 noiembrie, Codreanu, „nicadorii” şi „decemvirii” au 
fost sugrumați de jandarmi, fără sentință judecătorească. 
Sima a răspuns, între 2 şi 5 decembrie, cu o nouă serie de 
atentate, căutând să se afirme ca răzbunător al lui 
Codreanu.: 

Era aşadar Sima răspunzător de moartea lui Codreanu, 
pentru că nu respectase ordinul de a păstra liniştea? Chiar 
în situația celei mai favorabile interpretări a demersurilor 
sale, este limpede că Sima a nesocotit ordinele lui Codreanu. 
La un interogatoriu din mai 1940, Sima a justificat 


atentatele respective ca măsuri de contracarare a planurilor 
guvernului de a-l ucide pe Codreanu, care circulau din 
august. Cert este că, în fața violenței autorităților, care 
includea adesea torturarea arestaților, mulți legionari nu 
mai voiau să stea liniştiți, că aura charismatică a lui 
Codreanu pălise în spatele zidurilor închisorii, că circularele 
false, răspândite de serviciile de informaţii, alimentau 
dezorientarea şi zdruncinau încrederea în conducerea 
mişcării, şi aşa aproape anihilată. Totuşi, Sima nu era un 
smintit oarecare; el îşi dădea probabil seama de consecințele 
abordării lui violente. Prin atentatele respective, a pus în 
pericol viața lui Codreanu, motiv pentru care familia 
liderului, chiar şi decenii mai târziu, era convinsă că Sima 
poartă răspunderea politică pentru uciderea Căpitanului. În 
primăvara anului 1940, Siguranța ajunsese la concluzii 
asemănătoare, având informaţii că Sima nu s-a ostenit 
niciodată să intre în legătură cu Codreanu. Există indicii în 
favoarea tezei că Sima a provocat intenționat asasinarea lui 
Codreanu. Acest lucru nu poate fi însă dovedit.s 

Cât despre Codreanu, în vara şi toamna lui 1938 acesta 
era condamnat la pasivitate. La o vizită a soției, în iulie, îi 
povestea despre boala de plămâni, adăugând însă că se afla 
sub tratament. A recomandat păstrarea liniştii şi s-a supus 
instrucțiunilor stricte ale personalului închisorii. Cu cei de 
afară întreținea legături prin mijlocirea angajaților 
instituției, precum şi prin soția sau mama sa. Aceste 
contacte erau, cel puțin în parte, aprobate de ministrul de 
interne, fiindcă astfel Codreanu putea încuraja la calm. 
Căpitanul spera într-o schimbare a politicii externe. În 
tabăra adepților se vehiculau diverse circulare şi ordine ale 
liderului, a căror autenticitate este însă greu de dovedit. La 
sfârşitul lunii iunie 1938, Codreanu ar fi comparat Legiunea 
cu un piersic care a înflorit iarna, adică mult prea devreme. 
Potrivit acestei directive (autentice sau nu), legionarii, ca şi 


conducătorul lor, trebuiau să aibă încredere în Dumnezeu; 
cel care n-avea răbdare trebuia să părăsească Legiunea. La 
jumătatea lunii iulie 1938 a apărut o circulară în care 
Codreanu spunea că se simte cu douăzeci de ani mai tânăr 
şi mai încrezător ca niciodată. Conform mesajului, la 18 
septembrie urma să aibă loc o lovitură de stat; prin urmare, 
din fiecare regiune trebuiau să vină spre Bucureşti între 800 
şi 1 000 de legionari.s 

Armand Călinescu hotărâse ca presa să tacă, iar țara să 
uite. Dezorientarea legionarilor prin zvonuri contradictorii îi 
venea în ajutor. Avea nevoie de timp pentru construirea 
unui regim care, prin stil, retorică şi program, încorpora 
multă substanţă legionară. În mod clar, dictatura regală a 
lui Carol II a folosit elemente ale legionarismului în practica 
politică, fără a atinge însă vreodată un sprijin popular 
comparabil cu cel de care se bucurase Legiunea. Printre 
legionari au existat mereu zvonuri referitoare la o mijlocire 
din partea generalului Antonescu (la sfârşitul lui 
septembrie), la o posibilă fugă a lui Codreanu şi la o lovitură 
de stat care îi va urma. În sfârşit, mulți sperau într-o 
revizuire a procesului. Se mai spunea şi că va interveni 
Maniu. La începutul lui octombrie, sora lui Codreanu, 
Iridenta, a făcut demersuri pe lângă profesorul Forțu, 
pentru ca acesta, împreună cu dr. Gerota şi generalul 
Moruzi, să intervină la rege. Toate acestea indică o gândire 
marcată de o profundă încredere în autoritate, de mitul unui 
rege bun, dând la iveală o separare între coroană şi 
persoana lui Carol II care nu poate să nu surprindă. De 
asemenea, devine limpede cât de redus era bagajul de idei 
autentic revoluționare la mulți membri din elita societății. În 
momentul crizei decisive, credința iraţională în autoritățile 
consacrate s-a dovedit a fi mai puternică; acest lucru nu era 
însă valabil pentru aripa social-revoluționară a Legiunii, 
care risca totul.? 


Situaţia politică s-a înăsprit în toamna anului 1938: pe 
de o parte, prin valul de teroare declanşat de Sima, iar pe de 
altă parte, prin apelurile disperate adresate de Vasile 
Cristescu şi Alecu Cantacuzino regelui. Profesorul şi 
aristocratul fugiseră din arest la 20 iunie 1938, beneficiind 
probabil de ajutorul mamei lui Cantacuzino, Alexandrina, 
luptătoare pentru drepturile femeilor şi ortodoxă convinsă. 
La 13 octombrie, aristocratul l-a acuzat pe ministrul de 
interne că este „omul sinedriului” şi că jertfeşte România 
bolşevismului. Preotul Dumitrescu-Borşa i s-a adresat lui 
Constantin Argetoianu, descriindu-i metodele de tortură 
aplicate la ordinul şefului Poliției Capitalei, Nicky 
Ştefănescu: bastonade, sufocare prin scufundare în apă, 
scoaterea unghiilor, umilirea legionarelor — împinse în acest 
fel, de multe ori, la sinucidere.s 

De la Codreanu însuşi s-au păstrat doar câteva texte din 
ultimele luni ale vieţii. La 14 iunie, cu sănătatea slăbită, şi-a 
făcut testamentul. Le-a lăsat 50 de hectare de pământ şi un 
teren de la Predeal (5 600 de metri pătrați), în părți egale, 
femeilor din familie: mama, soția şi fiica; drepturile de autor 
ale cărților sale le-a împărțit între mamă şi soție; s-a gândit 
şi la Socrate, ciobanul care se ocupa de oile lui de la Silistra; 
moşia de la Carmen Sylva urma să fie administrată, până la 
încheierea contractului de arendă, de fratele său Ion. 

Codreanu se gândea la o nouă carte - un comentariu la 
epistolele lui Pavel, care îl impresionaseră profund. 
Reflectase asupra unor fisuri ca Napoleon, Hitler şi 
Mussolini, pe care i-a interesat doar puterea lumească. Însă 
un adevărat conducător era dator să-şi pregătească adepții, 
după modelul primilor creştini, pentru lupta finală dintre 
bine şi rău. Ultimul plan al lui Codreanu viza crearea unei 
şcoli a înaltei moralități creştine. 

În acest timp, strategia pasivităţii în clandestinitate 
ajunsese din ce în ce mai greu de aplicat, deoarece adepții 


acestei orientări, şi în curând aproape toți membrii 
Comitetului, au fost arestaţi, în ciuda purtării lor prudente. 
În libertate a rămas doar Horia Sima, omul care trebuia să-i 
succeadă lui Codreanu.» 

În închisoarea Doftana, Codreanu a fost ţinut 
preponderent în regim de izolare. Mama lui l-a vizitat la 14 
iulie, în condiţii stricte de siguranță. Înaintea întâlnirii 
dintre mamă şi fiu, cantina închisorii a fost evacuată în 
întregime. Convorbirea a fost consemnată de funcționarii 
aflați de față. Mama a întrebat de starea ochilor lui 
Codreanu; apoi au vorbit despre recolta viticolă şi despre 
rude. Codreanu a spus că primeşte tratament medical, i se 
fac injecții şi iese la aer curat. La 30 iulie i-a scris de la 
Doftana tatălui său că suferă mai degrabă din pricina 
nefericirii familiei decât din cauza bolii de plămâni. Va 
rămâne însă tare pe timp de furtună, ca o santinelă 
românească, spunea el. Printre rudele şi adepţii lui 
domneau neliniştea şi nesiguranța. La 30 septembrie, mama 
lui a încercat în zadar să-l viziteze după mutarea în 
închisoarea de la Râmnicu Sărat (15 septembrie 1938). 
Poliția a interogat toate persoanele care se intersectaseră cu 
Eliza Codreanu, chiar şi pe cele pe care doar le întrebase de 
drum. Un deținut eliberat de la Doftana a povestit că liderul 
legionar fusese ţinut acolo în detenţie strictă, dar că 
personalul de pază îi furnizase informaţii ascunse în 
țigarete. De aceea, administraţia închisorii luase în calcul o 
tentativă de evadare. S-a vorbit mult şi despre o cerere de 
grațiere a lui Codreanu, ca şi despre o posibilă revizuire a 
procesului. Cât priveşte condițiile de detenţie de la Râmnicu 
Sărat, cea mai precisă relatare i se datorează lui Virgil 
Ionescu, care era închis acolo împreună cu alți legionari de 
frunte. Hrana era proastă: ceai din buruieni uscate, 
mămăligă plină de paie, nisip şi pietricele. Când s-a aflat de 
venirea lui Codreanu, s-a instalat neliniştea. Conducătorul 


legionar a fost ţinut izolat de ceilalți deținuți; totuşi, a 
izbutit să le transmită un bilet adepților săi şi să vorbească 
o dată cu Bănică Dobre. La cererea autorităților, Codreanu 
dădea din închisoare ordine legionarilor să respecte 
înțelegerea cu guvernul în privința păstrării liniştii. 

Vineri, 28 octombrie, cu o lună înaintea morții, el a 
redactat un fel de scrisoare de rămas-bun, în care se 
prezenta nu doar ca martir al mişcării legionare, ci şi ca 
martir creştin. Textul este construit în jurul imnului 
dragostei din Epistola întâia către Corinteni a Apostolului 
Pavel (1 Cor 13: 4-7): „Dragostea este îndelung răbdătoare, 
dragostea nu se mânie, nu pune în socoteală răul. 
Dragostea suferă toate, crede toate, nădăjduieşte toate, 
rabdă toate”. „În aceste zile”, arată Codreanu, „cuvintele de 
mai sus pot părea stranii. Şi totuşi acesta este adevărul 
suprem”. Toate loviturile îl purtau spre înălțimi aflate 
deasupra oricărei răzbunări. Pe duşmanii săi îi întâmpina 
cu iubire. Nu se temea de nimeni şi nu cerea nimic. Celor 
care îi erau credincioşi le dădea doar un singur sfat: „Urmaţi 
linia de mai sus, acceptaţi jertfa şi vă veţi bucura de 
Biruinţa Învierii”. Scrisoarea se încheia cu o observaţie 
politică: el nu era de acord cu guvernul, dar de aceasta vor 
răspunde cei puternici. Acum românii trebuiau să păstreze 
liniştea: „Am auzit că vă agitați. Greşit. Ca români, vă 
îndemn la linişte desăvârşită, aşa cum totdeauna v-am 
spus”. Ultimul text al lui Codreanu se constituie din 
elemente mistice şi politice deopotrivă. Totuşi, bagajul de 
idei mistice cântăreşte mai mult decât ceea ce rămăsese din 
activismul politic. Codreanu, slăbit fizic şi apăsat de izolare, 
se vedea din nou în descendența mărturisitorilor credinței 
creştine. În ce măsură o răsturnare politică l-ar fi condus 
din această fază mistică înapoi către activismul politic (dacă 
ne gândim la oscilaţiile stării sale de spirit din primăvara 
anului 1938) rămâne de discutat. 


În vreme ce Codreanu scria aceste rânduri, îngrijorarea 
adepților săi creştea. Acordul de la Munchen, din 30 
septembrie 1938, a dus Germania național-socialistă spre 
un nou zenit al puterii. După prăbuşirea Cehoslovaciei, 
România şovăia între Marea Britanie şi Germania, în ideea 
de a obţine sprijin împotriva Uniunii Sovietice. În timpul 
verii, când Codreanu era în detenție, Germania şi România 
purtau negocieri tot mai intense referitoare la livrări de 
arme, petrol şi cereale. La Ministerul german al Afacerilor 
Externe, secretarul de stat Ernst von Weizsäcker insista să 
se evite tot ce l-ar putea irita pe rege; avea în vedere, în 
primul rând, acordarea unui posibil sprijin încarceratului 
Codreanu. La 29 septembrie 1938, mareşalul Palatului 
Regal, Constantin de Flondor, a luat legătura cu trimisul 
german Fabricius. Aceasta a inaugurat o schimbare de 
direcție în politica externă a României, care nu mai putea 
menţine o atitudine rezervată față de Germania. Industria de 
armament, reprezentată, de pildă, de Malaxa, arăta un 
interes deosebit pentru o colaborare cu firmele germane. 
Gheorghe Brătianu a preluat rolul de mediator cu 
reprezentanți de frunte ai național-socialismului. Trimisului 
german Fabricius i-a declarat că s-a îndepărtat de mişcarea 
legionară, „atunci când a observat că în aceasta s-au adunat 
toate elementele nemulțumite din România. A ajuns la 
concluzia că politica Gărzii - chiar împotriva dorinţei 
conducătorului ei — trebuia să ducă la catastrofă”. 

Acordul de la Munchen a dat naştere la tot felul de 
zvonuri în cercurile diplomatice. Reprezentantul diplomatic 
al Albaniei la Bucureşti afirma că ştie din sursă sigură că 
regele Carol II l-ar fi trimis pe ministrul de interne Călinescu 
la Codreanu pentru a-i oferi acestuia postul de ministru de 
externe, dacă Codreanu ar fi renunțat în scris la orice 
manifestare de duşmănie față de rege; însă conducătorul 
legionarilor ar fi refuzat oferta. Acelaşi diplomat a raportat la 


Tirana că Italia şi Germania exercitau presiuni pentru 
formarea unui guvern de tranziţie în care să fie cooptat şi 
Codreanu. Zvonurile erau, cel mai probabil, lipsite de orice 
temei, dar arată că diplomaţii vedeau încă posibilă o 
conciliere între coroană şi Legiune. 

În acest timp, monarhul pornise într-o călătorie care 
trebuia să-l ducă la Londra, Paris şi Berghof, reşedinţa 
montană a lui Hitler. Marea Britanie s-a arătat reținută; la 
Paris, Carol II a fost primit cu răceală. Vizita în Germania 
fusese pregătită de Gheorghe Brătianu. La 24 noiembrie, 
Hitler l-a primit pe rege. În timpul negocierilor privind 
poziția României într-o Europă de sud-est masiv remodelată 
politic, Carol II a telefonat de mai multe ori în ţară. 
Atentatul asupra rectorului de la Cluj a fost, în mod evident, 
hotărâtor pentru indicaţia, care nu este documentată în 
scris, de a-l elimina pe Codreanu.: 

Execuţia lui Codreanu fără sentință judecătorească n-a 
fost însă un act de moment, ci rezultatul unui plan. Despre 
soarta lui Codreanu discutau şi partidele de opoziție. La 
începutul lunii noiembrie 1938, Ion Inculeț, vechiul 
susținător al Căpitanului, schița un scenariu pentru cazul 
în care se va forma un guvern liberal: exil de câțiva ani 
pentru Codreanu, eliberarea legionarilor mai bătrâni din 
lagăr şi reintegrarea lor, un nou ziar pentru Nae Ionescu, 
angajarea pe posturi în administraţie a tinerilor fără 
experiență în vederea compromiterii lor - aşadar o înfrânare 
şi dezamorsare a mişcării printr-o presiune puternică a 
statului, dar fără vărsare de sânge. Iuliu Maniu insista 
pentru revizuirea procesului şi eliberarea deținuților. 
Legionarii sperau în intervenția puterilor Axei, răspândeau 
zvonuri despre o acțiune de eliberare, lipeau bilete de 
propagandă verzi pe felinare şi afişiere. Diplomaţii raportau 
că, la Cernăuţi, cetățenii ceruseră cu multă insistență 
eliberarea lui Codreanu, fapt ce ar fi impresionat profund 


autoritățile. Nu atentatele lui Sima, ci presiunea 
politicienilor de frunte ai României, care voiau să-l readucă 
pe Codreanu în viața politică a țării, periclitând astfel 
regimul regelui, explică în mod esenţial hotărârea 
monarhului şi a lui Călinescu. Modul lor de acțiune s-a lovit 
de împotrivire chiar în cercurile de la curte. La începutul 
lunii noiembrie, Gabriel Marinescu, Constantin Argetoianu, 
comandantul Gărzii Regale, Dumitru Coroamă, dar şi 
mareşalul Palatului Regal, Constantin de Flondor, le-au dat 
de înțeles unor legionari de frunte că Codreanu va fi 
eliminat în timpul absenței lui Carol II, astfel încât regele să 
poată evita o complicitate prea vădită la un asasinat politic. 
Pentru a zădărnici acest plan, Horia Sima, Vasile Cristescu 
şi aromânul Constantin Papanace au publicat la 11 
noiembrie un apel în care se spunea că „cel mai curat om al 
generației noastre” nu avea voie să fie ucis. Totuşi, în acelaşi 
timp, Sima a ordonat să se săvârşească atentate. 
Asasinatul a fost plănuit în cele mai înalte cercuri. La 13 
noiembrie 1938, omul cel mai apropiat de rege, Ernest 
Urdăreanu, i-a cerut lui Armand Călinescu să-i elimine pe 
Codreanu şi pe Maniu. Călinescu nota lapidar în jurnalul 
său: „Codreanu da, Maniu nu”. Operaţiunea s-a desfăşurat 
în noaptea de 29 spre 30 noiembrie 1938. Codreanu, 
„nicadorii” şi „decemvirii” au fost luaţi din închisoarea de la 
Râmnicu Sărat şi suiți într-un camion, legați de mâini şi de 
picioare. Când coloana de maşini a ajuns în pădurea de la 
Tâncăbeşti, cei paisprezece deținuți au fost, după o scurtă 
ezitare, sugrumați de jandarmi. Coloana şi-a continuat 
drumul spre închisoarea Jilava, unde a ajuns pe 30 
noiembrie, la ora şapte dimineața. Pentru a face mai 
plauzibilă versiunea oficială a unei încercări de evadare 
eşuate, cadavrele au fost împuşcate în spate. Trupurile, 
aruncate într-o groapă comună, au fost dezgropate după 
două zile, stropite cu acid sulfuric şi acoperite cu o placă 


groasă de beton. Jandarmii implicaţi au fost lăudațţi şi, pe 
lângă o recompensă, au primit şi ameninţări pentru cazul că 
ar rupe tăcerea. 

La 30 noiembrie, postul de radio al statului a relatat că 
cei paisprezece bărbaţi ar fi fost împuşcaţi în timp ce 
încercau să fugă, pe o ceață deasă. În ceea ce priveşte 
reacția internațională, Germania s-a manifestat deosebit de 
virulent, deoarece Hitler se simțea pus într-o lumină proastă 
de Carol II. Într-adevăr, momentul ales de autoritățile 
române lăsa să se înțeleagă că Hitler ar fi aprobat 
asasinatul. Ministrul Propagandei, Joseph Goebbels, care, 
în calitate de fost agitator printre muncitori la Berlin, îşi 
ascundea doar cu greu resentimentele față de aristocrați, 
nota în jurnalul său la 2 decembrie 1938: „Acest porc de 
rege român. Un monarh tipic. Mă doare inima când mă 
gândesc la Codreanu”. Asasinatul judiciar l-a catalogat 
drept „triumf al evreimii”. Această atitudine a ideologului-şef 
nazist nu produsese încă urmări politice. Apoi, la 4 
decembrie 1938, Goebbels a fost primit de Hitler, care i-a 
dat permisiunea să înceapă o campanie de presă împotriva 
României. Abia acum a început presa germană o campanie 
împotriva regimului carlist, adesea cu citate din ziarele 
poloneze şi maghiare. Pe 6 decembrie, trimisul român n-a 
fost primit, pentru o discuţie, de Goebbels. Presiunea 
masivă a intimidat autoritățile române, iar câteva luni mai 
târziu Germania şi-a atins scopul: o Românie aproape 
complet dependentă economic. Presa italiană vehicula 
lozinca, rămasă fără urmări politice, „Codreanu nu moare”.:s 

În România, chiar şi adepţii regimului, precum lorga şi 
Argetoianu, erau dezgustați de modul de acţiune al 
guvernului, fiindcă vedeau în această faptă o lezare a 
principiilor statului de drept. Iorga a ajuns de aceea în 
conflict cu Călinescu, fiind nevoit să accepte cenzurarea 
ziarului pe care îl conducea. Doar puţini au încuviințat 


fapta, şi asta doar în particular. Este cazul lui Istrate 
Micescu, care a spus că, în calitate de jurist, nu aproba cele 
întâmplate, dar că operaţiunea fusese impusă de raţiuni de 
stat. 

Diplomaţii puterilor Axei vorbeau despre o indignare 
generală. Trimisul albanez relata la 7 decembrie 1938 că 
Marea Britanie nu aproba, chipurile, „metoda medievală” de 
execuție. Trimisul german, Carl August Clodius, raporta la 
Berlin: „Respingerea acestui asasinat se manifestă la fel de 
puternic în aproape toate cercurile populației. N-am întâlnit 
nici un politician român care să fi făcut măcar încercarea de 
a justifica această crimă față de mine. Până şi membrii 
guvernului şi persoane apropiate de guvern au încercat doar 
cu multe ezitări să justifice şi să explice asasinatul, cu 
argumente foarte slabe privind necesități de stat. 
Înverşunarea în Garda de Fier este uriaşă. Chiar şi 
funcționari ministeriali activi, apropiați de Garda de Fier sau 
de membri ai acesteia, şi-au exprimat, în convorbirile cu 
mine, dezgustul în modul cel mai tăios”. Pe 19 ianuarie 
1939, ministrul de externe Grigore Gafencu a încercat, într- 
un mod penibil, să-l disculpe pe rege, care, fiind plecat din 
țară, n-ar fi ştiut nimic de toate acestea. Orice altceva ar fi 
însemnat o recunoaştere implicită a faptului că monarhul îl 
înşelase pe Hitler şi îl mințise pe Hermann Göring. România 
nu-şi mai putea permite aşa ceva, iar Gafencu a afirmat 
deschis că guvernul său se temea de mânia lui Hitler. În 
vestul Europei - cu excepția unor cercuri din Action 
française —, precum şi în rândurile populaţiei evreieşti din 
România, domnea, potrivit rapoartelor poliției, uşurarea, ba 
chiar bucuria fățişă. Reprezentantul diplomatic francez 
Henry Spitzmuller a raportat la Paris că Armand Călinescu 
i-ar fi comunicat pe 29 noiembrie 1938 că liderul Legiunii şi 
ceilalți treisprezece deținuți vor fi împuşcaţi „fără proces”, 
iar Ion Antonescu va fi arestat. La 30 noiembrie 1938, 


diplomatul evalua situația astfel: „Opinia publică este 
nervoasă, iar reacția guvernului, prin brutalitatea ei 
neobişnuită, a produs stupoare [...]. Avem tendința de a 
aproba această trezire de energii, chiar dacă deplângem 
caracterul ei sângeros „.17 

În cultura legionară a amintirii, asasinarea lui Codreanu 
reprezintă un moment marcant. De aceea, nu surprinde 
tonul drastic al celor mai multe relatări. Familia lui 
Codreanu a fost cutremurată. La 24 decembrie 1938, fratele 
său Ion îi trimitea mamei, din închisoarea de la Caransebeş, 
o scrisoare care evidenţiază adulația mistică a familiei 
pentru Corneliu Codreanu, dar care arată şi cât de mult se 
simțea aceasta exclusă din societatea românească. Codrenii 
veniți de la Huşi, sprijiniți multă vreme de establishment-ul 
naționalist, ajunseseră să se simtă tratați ca nişte câini 
turbaţi. Nesiguranța profundă pe care o simțeau față de 
elite, dar căreia nu îi dăduseră expresie în perioada 
ascensiunii lor, transpare limpede aici. Narațiunea pe care o 
construise familia, povestea unei familii de naționaliști 
exemplari care îşi câştigaseră poziția în societate prin luptă 
neîncetată, se sfărâmă de un sistem politic şi social 
solidificat, care i-a respins, i-a marginalizat şi, în ultimă 
instanță, i-a lichidat fizic: „...în sufletul meu este noapte 
mereu şi noapte va fi de acum încolo, căci ultima candelă 
ce-mi lumina calea s-a stins. S-a dus Corneliu, s-a dus la 
Ionel Moţa. După 20 de ani de luptă, de suferință şi de 
jertfă, moare în lanţuri de trădător, împuşcat. Ar trebui pe 
toți să ne împuşte ca pe nişte trădători ce suntem. Tataie a 
trădat la Oituz, la Mărăşti, la Caşin, în timpul războiului, iar 
noi am trădat în timp de pace. Nici unul să nu mai rămână 
din noi, de la bunic până la nepoți, să ne împuşte ca pe 
nişte câini turbaţi, să piară sămânța de trădători ai lui 
Codreanu. Să rămână numai ei, eroii din pădurea de la 
Doftana”. Pentru legionarii din România, întregul edificiu al 


credinței lor politice se năruise. Timp de mai multe luni au 
circulat zvonuri potrivit cărora liderul legionar ar fi fugit, s- 
ar fi ascuns şi se va întoarce. Se bănuia ba că este în 
Germania, împreună cu lon Antonescu, ba la Trieste, ba la 
Elbasan, în Albania - un zvon răspândit de aromânii 
originari din sudul Balcanilor. Faptul că Elena Codreanu nu 
primise trupul neînsuflețit nu făcea decât să alimenteze 
aceste speculaţii. La 30 noiembrie, ea se prezentase la 
Jilava, dar un ofițer îi comunicase că nu ştie nimic de morți 
şi nici n-a auzit împuşcături. În 1939, Elena a plecat pe 
ascuns în Germania, unde a aflat adevărul. Familia rămasă 
în România se agăța de orice fir de pai: în iunie 1939, 
părinții, împreună cu copiii lor Rea-Silvia şi Ion, s-au reunit 
la Huşi şi au susţinut că Corneliu ar fi intervenit la Berlin 
pe lângă Hitler, ca să împiedice un atac bulgăresc împotriva 
Cadrilaterului. Poliţia locală lua în serios orice zvon care 
părea să indice că familia Codreanu nu credea în moartea 
lui Corneliu. Astfel, şeful poliției a raportat la Bucureşti că 
numele lui nu era trecut în pomelnicul dat de familie la 
biserică. Toate aceste zvonuri şi supoziții arată cât de mult 
credeau Codrenii în misiunea fiului, respectiv a fratelui lor, 
cât de puternic era universul paralel pe care-l clădiseră şi 
cât de intensă era mistica familială. La această cultură a 
neîncrederii şi îndărătniciei contribuise mult şi atmosfera 
socială a României Mari: cenzură, autocenzură, o zvonistică 
debordantă şi nenumărate intrigi. 

O jumătate de an mai târziu, familia a acceptat, în cele 
din urmă, moartea lui Corneliu drept un fapt. La 28 
noiembrie 1939, Rea-Silvia şi Constanţa, soția lui Horia 
Codreanu, care se puteau mişca relativ libere, spre 
deosebire de alți membri ai familiei, i-au dat servitoarei 
Codrenilor sarcina de a împărți haine şi mâncare săracilor şi 
au asistat la o slujbă de pomenire pentru Corneliu şi fratele 
său lon, împuşcat de autorități. 


Majoritatea legionarilor au crezut însă varianta oficială. 
Mulţi au izbucnit în plâns, alții au jurat răzbunare. Mulți s- 
au cufundat în trăiri mistice, pentru a putea trece peste 
şocul pierderii celui de la care aşteptaseră mântuirea. Virgil 
Ionescu povesteşte în memoriile sale că, în noaptea 
întunecoasă şi ploioasă de 29 spre 30 noiembrie, a visat că 
Codreanu mergea împreună cu el prin apa unui pârâu 
limpede, în amonte, până când, deodată, a dispărut. 
Diplomatul Mihail Sturdza, care coresponda din 1937 cu 
liderul Legiunii, a auzit despre cele întâmplate la radio; 
ştirea ar fi fost transmisă printre melodii de muzică uşoară, 
jazz şi vals. În multe locuri, legionarii au ţinut trei zile de 
post negru. Doar îl veneraseră pe Codreanu ca pe un 
Dumnezeu. Mântuitorul era mort, iar vestea mântuirii părea 
să fi murit împreună cu el. Sima a ordonat din nou atentate, 
apoi s-a aşternut tăcerea. Legiunea s-a dezmembrat definitiv 
în fracțiuni care se combăteau reciproc. 

Între timp, regimul îi curta pe legionarii închişi. Deja din 
septembrie, poliția politică constatase cu satisfacție că 
mişcarea se destrăma. Mulţi oportunişti, intrați târziu în 
Legiune, părăseau corabia în derivă; tineri din familii bine 
situate se prăbuşeau plângând la interogatorii. Fără 
medierea lui Codreanu, numeroasele fracțiuni ale mişcării 
au pornit atacurile reciproce, iar vechile invidii au reapărut 
cu şi mai multă intensitate. La trecerea dintre anii 1938- 
1939, mulți s-au dezis public de Legiune pentru a se integra 
din nou în societate. Presa românească a relatat pe larg 
despre gesturile de supunere ale unor legionari de frunte. S- 
a sărbătorit ca o victorie a statului faptul că Nae Ionescu şi 
peste douăzeci şi cinci de clerici legionari au recunoscut 
noul regim ca „loc al ideii de ordine şi de adevărat 
naționalism constructiv”, față de „o acţiune de nelinişte şi de 
zbucium potrivnică marilor interese istorice ale neamului 


românesc”. Armand Călinescu a anunţat, în fața presei 
străine, sfârşitul Gărzii de Fier. 

Odată cu Căpitanul, dispăruse şi pretinsul său 
magnetism mistic. La 23 februarie 1939, Călinescu a 
declarat pentru Paris Soir: „Garda de Fier a dispărut pentru 
totdeauna [...]. Nu mai e, deci, nevoie să vorbim despre ea. 
Nici nu mai are rost să-i pomenim numele. Poate că e păcat 
pentru dumneavoastră şi pentru confrații dumneavoastră 
ziarişti, fiindcă era un excelent subiect de reportaj 
senzațional, care a dispărut acum pentru totdeauna. 
Scuzaţi-mă că, într-un fel, vă iau pâinea de la gură”. Din 
aceste câteva propoziții reiese clar strategia lui Călinescu: o 
damnatio memoriae, accentuarea rolului presei în 
ascensiunea lui Codreanu şi, în sfârşit, un cinism menit să 
atenueze îndoielile față de corectitudinea afirmațiilor sale. 
Dar, în linii mari, avea dreptate: câmpul magnetic al 
Legiunii fusese distrus. Particulele se reorientau. Mulţi 
membri ai elitelor se întorceau spăsiți la guvern şi la rege. 


UN CULT EFEMER ŞI O TĂCERE 
ÎNDELUNGATĂ 


ISTORIA VIEŢII LUI CODREANU NU SE ÎNCHEIE CU MOARTEA LUI: 
prea puternice au fost cultul celui dispărut şi amintirea 
exacerbată, dar şi tăcerea şi uitarea. Trupul de care se 
temea regimul n-a fost dezintegrat atât de mult de acidul 
sulfuric, nici acoperit atât de bine de tonele de beton turnate 


deasupra, încât să nu poată fi exhumat după aproape doi 
ani de la execuţie. În timp ce, în curtea închisorii Jilava, 
două macarale făceau un zgomot asurzitor, care se 
amesteca cu cântecele legionarilor, o trupă de extremişti a 
năvălit în celulele unde erau închişi reprezentanții de frunte 
ai regimului carlist. În ploaia de gloanțe au murit şeful 
Serviciului Secret de Informaţii al Armatei, Mihail Moruzov, 
şeful Jandarmeriei, generalul Bengliu, şeful Poliției, Nicky 
Ştefănescu, şi încă vreo şaizeci de oameni (26-27 noiembrie 
1940). Nicolae Iorga şi Virgil Madgearu au fost răpiți şi 
împuşcaţi. Dintre figurile centrale aflate în conflict în anii 
‘30 - fie de partea coroanei, fie de partea Legiunii —, doar 
câteva mai erau în viață la sfârşitul lui 1940, cel puţin în 
țară. 

În scurt timp, legionarii au brodat în jurul exhumării 
povestiri miraculoase, răspândite şi în presa fascistă din 
străinătate: trupul lui Codreanu ar fi fost aproape neatins, 
doar spatele fiind marcat de acid; în schimb, cadavrele 
„decemyvirilor” şi ale „nicadorilor” ar fi fost desfigsurate. 
Potrivit acestei relatări inspirate din tradiția hagiografică 
creştină, Codreanu trebuia sărbătorit ca un personaj din 
rândul sfinților. 

Cultul morţilor era un element esenţial al dictaturii lui 
Horia Sima. Reînhumarea lui Codreanu s-a desfăşurat într- 
o notă emfatică şi sumbră. 

La 30 noiembrie 1940, într-o zi rece de iarnă, trupul 
neînsuflețit al Căpitanului, alături de cele treisprezece ale 
camarazilor săi, a fost purtat pe străzile Bucureştiului până 
la Casa Verde şi înmormântat acolo, lângă Moţa şi Marin. 
Codreanu, „nicadorii” şi „decemvirii” fuseseră depuşi mai 
înainte la biserica Sfântul Ilie Gorgani, din centrul 
Bucureştiului. Pe coşciuge se aflau coroane de la Hitler, de 
la ministrul de externe Joachim von Ribbentrop, de la 
Rudolf Hess, trandafiri roşii de la Benito Mussolini, 


trandafiri albi de la ministrul de externe italian Galeazzo 
Ciano, crizanteme de la Partito Nazionale Fascista. La ora 
nouă dimineața, s-au adunat la biserică Ion Antonescu, 
Horia Sima, un adjutant al regelui, reprezentanții 
diplomatici ai Germaniei, Italiei, Spaniei şi Japoniei. 
Mitropolitul Moldovei a ţinut slujba, în fața unei păduri de 
drapele verzi. Sicriele au fost purtate prin oraş, în acorduri 
legionare, până la Casa Verde. Elena Codreanu, în haine de 
doliu, mergea sprijinindu-se de lon Zelea Codreanu, având-o 
alături şi pe fiica ei adoptivă. Se spune că nu mai puţin de 
100 000 de cămăşi verzi au înfruntat vântul rece al iernii 
timpurii. Mai multe avioane au aruncat flori deasupra Casei 
Verzi, în sunet de bucium. În aceeaşi zi, printr-un act 
simbolic, au fost anulate sentințele împotriva lui Codreanu. 

Legionarii voiau să transforme mormântul într-un loc de 
cult. Ideologul şi poetul legionar Radu Gyr a compus, în 
acest sens, un poem ce exprimă cultul eroismului într-un 
limbaj cu accente tipic legionare, îmbinând misticismul cu 
chiliasmul şi făcând din moartea lui Codreanu punctul de 
plecare al unei noi măsurări a timpului: 


Mormântul Căpitanului 


De-aici ‘nainte, Vremea se măsoară 
cu trudnicile tale oseminte, 

şi veacul care curge peste ţară 
începe din cenuşa ta fierbinte. 


Mergi printre noi cu sfânta-ți moarte vie 
ne tămâiezi cu marea ta tăcere... 
mormântul tău e numai Înviere, 

prin tine luminăm de veşnicie. 


Prin tine bem, setoşi, din Mântuire, 
prin tine doar, ne-am curăţit de zgură... 


Izvor ne eşti şi cină şi zidire 
şi patrafir şi cuminecătură. [...] 


Dar de-or veni, cândva, cu paşi uşarnici, 
la groapa ta, mişeii şi viclenii, 

şi se vor bate-n piept cu pumni făţarnici, 
slăvind lumina sfintelor vedenii, 


Mormântul tău, gemând, să se ridice 
şi duhul tău, țâşnind din veşnicie, 
într-un năprasnic fulger să despice 
pângăritoarea lor nimicnicie! 


În acest poem exaltat se consumă apoteoza postumă. 
Codreanu este pus în legătură cu elemente fundamentale 
ale creştinismului, este asociat cu noțiuni centrale ale 
teologiei creştine: înviere, mântuire, izvor, cuminecătură. 
Căpitanul este celebrat ca un mântuitor făcător de minuni, 
fără să reiasă clar dacă poziţia lui este cea de sfânt sau 
aproape egală cu Hristos. La această înălțime ameţitoare a 
fost adus cultul. 

Şi totuşi, câteva săptămâni mai târziu, sub dictatura 
militară a lui Antonescu, locul destinat pelerinajului a 
devenit un loc al uitării. După 1944, comuniştii au distrus 
mausoleul legionar. Ce s-a întâmplat cu osemintele lui 
Codreanu, unde se află ele astăzi sau dacă mai există, nu se 
ştie. Mormântul familiei de la Huşi îi menţionează numele, 
dar nu-i adăposteşte rămăşiţele pământeşti.» 

Aceste rămăşiţe emanau un mesaj pe care au vrut să-l 
anihileze toate cele trei dictaturi româneşti — cea a regelui, a 
mareşalului şi a comuniştilor. Un loc de pelerinaj, aşa cum 
plănuise Horia Sima, nu trebuia, în nici un caz, să ia 
naştere. Miza era însă una mai mare. Codreanu întrupa 
Legiunea, în sensul propriu al cuvântului. El însuşi folosise 
imaginea propriului trup pentru propagandă, în cele mai 


diverse forme. Aspectul său plăcut, cultul creat în jurul 
privirii Căpitanului, al ochilor lui, trebuiau să accentueze 
elementul mesianic şi vizionar al prezenței sale politice. 
Adepții şi adversarii deopotrivă erau conştienţi că succesul 
legionar depindea, în mare măsură, tocmai de prezența lui 
Codreanu în universul de reprezentări al membrilor 
Mişcării, şi în sensul intimidării taberei adverse. 
Convingerea cvasireligioasă a legionarilor se baza însă în 
mod substanţial pe ideea de integritate a acestui trup, fie el 
şi neînsufleţit, care era oferit adepților spre venerare. În 
percepția susținătorilor, suprimarea corporalității nu se 
producea atât prin moarte, cât prin încercarea de a nimici 
trupul şi, respectiv, de a-l face imposibil de localizat: în 
acest fel, se urmărea ca liderul legionar să nu mai aibă nici 
un loc în societatea şi istoria românească. Izgonirea lui 
Zilinski-Brauner, aşa cum îl numea propaganda de stat, din 
comunitatea etnico-națională a românilor trebuia săvârşită 
prin înlăturarea trupului neînsuflețit: Codreanu trebuia 
şters, discursiv şi fizic, din amintirea colectivă. Această 
strategie a atins punctul culminant prin aşa-numita 
„reeducare” din închisorile comuniste, în cadrul căreia foşti 
legionari îşi puneau adesea sub presiune „camarazii” de 
odinioară. 

Împotriva acestei strategii s-a format, în exil şi chiar şi în 
țară, în clandestinitate, o cultură legionară a amintirii, 
divizată între cea a codreniştilor şi cea a simiştilor. Nu este 
cazul să urmărim aici, în detaliu, meandrele şi intrigile 
acestor grupări. Trebuie mai curând să ne punem problema 
rolului jucat de membrii supraviețuitori ai familiei 
Codreanu, în sensul tezei unei biografii de familie pe care 
am expus-o la începutul acestei cărți. 

Soarta familiei Codreanu, după moartea violentă a 
Căpitanului, ar putea constitui obiectul unei cărți aparte. 
Destinul ei  oglindeşte, în miniatură, cursul istoriei 


româneşti de după 1938 - în miniatură însemnând aici, 
într-o măsură tot mai mare, departe de viața politică 
publică. În lunile imediat următoare asasinării Căpitanului, 
părea că atât Codrenii, cât şi întreaga Legiune sunt, din 
punct de vedere politic, anihilaţi. La 15 februarie 1940, Ion 
Zelea Codreanu îi scria fiicei lui Rea-Silvia, din închisoarea 
de la Miercurea Ciuc, o scrisoare ce trăda o depresie 
profundă, dar demonstra şi cât de puternică era aderenţa 
lui la reprezentări mistice tipice pentru Legiune: „În 
primăvară, foarte devreme, să plantați pe mormântul lui 
Ionică [fiul său, Ion, fusese ucis în 1939 - n.a.] din florile şi 
trandafirii lui. Şi de este loc alături, fixați o bancă bună. De 
asemenea, mormântul moşului. De mine nu duceți grijă, 
sunt deplin sănătos şi rezist foarte bine prin minunile 
sfinților ocrotitori. Sunt liniştit sufleteşte de când am părăsit 
acea speranță lumească. lar rugăciunile pentru toți viii şi 
toți morţii noştri şi scrierea tâlcuirilor la Noul Testament 
sunt bucuriile mele. Doamne ajută!” 

Totuşi, cel târziu în contextul succeselor militare ale celui 
de-al Treilea Reich din primăvara anului 1940, Carol II s-a 
văzut nevoit să se apropie de Legiune pentru a-şi salva 
poziția din ce în ce mai şubredă. Monarhul i-a curtat pe 
bătrânul Ion Zelea Codreanu şi pe fiul acestuia Horia, care, 
dintre frații Codreanu, nutrea cele mai puternice ambiţii 
politice. Ion Zelea Codreanu nu uitase însă represiunea 
dirijată de rege. El a fost arestat la începutul lui iunie 1940, 
când i-a blestemat la mormântul fiului său Ion, ucis în 
1939, pe făptaşi — aşadar autorităţile. În aceeaşi lună, a luat 
parte la un parastas pentru Alexandru Cantacuzino şi 
Mihail Polihroniade. Spre deosebire de Horia Sima, a refuzat 
să încheie o înțelegere cu regele. În scurta perioadă a 
dictaturii legionare (din 6 septembrie 1940 până la 21-23 
ianuarie 1941), bătrânul Codreanu a intrat într-un conflict 
înverşunat cu Horia Sima, care l-a marginalizat rapid. În 


acest context, lon Zelea Codreanu i-a reproşat lui Sima 
inclusiv că voia să-l asasineze; pasămite Sima ar fi organizat 
un atentat asupra lui şi a fiului său Decebal, care a eşuat. 
Bătrânul Codreanu şi ceilalți membri ai familiei se arătau 
convinşi că Sima se făcea răspunzător de moartea 
Căpitanului, fiindcă, împotriva ordinului acestuia, 
organizase atacuri teroriste. După căderea lui Sima, 
Codrenii au rămas în România, dar şi-au pierdut orice 
influență politică. Bătrânul Codreanu încerca să se prezinte 
ca adversar hotărât al lui Sima, pe care-l cataloga drept lider 
comunist al unei fracțiuni violente (vorbea de „pleava de la 
Bucureşti, comunistă, care a fost adunată de Horia Sima în 
scopuri criminale”), pentru ca, în acest fel, să 
supraviețuiască politic. În august 1941, ținea post negru. 
Deoarece fuseseră marginalizați politic, Codrenii erau 
supravegheați de autoritățile antonesciene, dar nu urmăriți 
ca mai înainte. Când bătrânul Codreanu a murit, la 
înmormântarea din 23 noiembrie 1941 au luat parte doar 
membrii cercului restrâns al familiei; înhumarea la Casa 
Verde, propusă de Ion Antonescu, a fost refuzată de 
Codreni. Odată cu Ion Zelea Codreanu, Legiunea codrenistă 
şi-a pierdut reprezentantul simbolic cel mai important din 
țară, care nu numai că întruchipa continuitatea 
genealogică, dar se prezenta drept păstrător al învățăturii 
Căpitanului împotriva ereziei simiste. Continuitatea 
genealogică devenise fragilă: Ion Zelea Codreanu junior 
fusese împuşcat în septembrie 1939, în timpul masacrului 
săvârşit de poliție asupra legionarilor. Horia a fost ucis de 
un jandarm în 1941. Membrii supraviețuitori ai familiei, 
îndeosebi Elena Codreanu şi Iridenta Moța, dar şi, din 
fundal, Eliza Codreanu, mama lui Corneliu - evanescentă ca 
întotdeauna —, au menținut în timpul războiului legătura cu 
legionari de frunte. În special Elena a încercat, mai întâi la 
Berlin, unde plecase în 1939, apoi la Bucureşti, chiar şi 


după rebeliunea din 21-23 ianuarie 1941, să adune în jurul 
ei legionari reprezentativi. În aceste cercuri era continuat 
cultul inițiat de Ion Codreanu, care îl prezenta pe Căpitan 
drept o figură luminoasă, iar pe Sima ca întruchipare a unei 
violențe nelegionare - o narațiune ce a fost reluată, după 
1989, de apologeţii legionari. 


TE 


35. Elena Codreanu în arestul comuniştilor (1951). 


Începând cu 1945, supraviețuitorii nucleului legionar au 
împărtăşit soarta celorlalți persecutați politic în România: 
ani de internare în lagăre, urmați de izolare în domiciliu 
forțat, iar în cele din urmă de marginalizare socială. Astfel, 
Elena Codreanu a fost arestată împreună cu cumnata ei, 


Iridenta, în primăvara anului 1945 şi închisă vreme de şase 
luni în lagărul de la Caracal. În 1950, a fost arestată din 
nou de Securitate şi, după o lună de detenţie pentru 
cercetări, plasată pentru încă două luni la închisoarea 
Jilava, şi apoi două săptămâni la Mislea. Până în 1950, a 
trăit din veniturile aduse de o tutungerie de pe Calea 
Rahovei nr. 1 şi de cele 33 de hectare de pământ de lângă 
Giurgiu. Între 1951 şi 1953 a lucrat în atelierele de confecții 
din Târgşor. În 1954 a fost dusă din nou la Mislea, în 
septembrie, acelaşi an, la Dumbrăveni şi, în sfârşit, în 
martie 1955, la Jilava, unde a fost interogată timp de două 
luni. Securitatea n-a găsit suficient material acuzator pentru 
a deschide un proces, însă o considera pe Elena, în calitate 
de văduvă a conducătorului Legiunii, atât de periculoasă din 
punct de vedere politic, încât i s-a impus domiciliu forțat la 
Lăteşti (raionul Feteşti, regiunea Constanţa). Ca să scape de 
numele incriminator de Codreanu, s-a măritat la 21 
octombrie 1956 cu locotenent-colonelul Praporgescu. Şi 
lridenta a ajuns, în 1950, din nou în arest, împreună cu 
fiica ei Gabriela şi fiul ei Mihai, care au fost eliberați în 
1954. A trăit în continuare ca femeie casnică, întreținută de 
copiii ei. În 1982 a vrut să plece în Austria, dar Securitatea 
n-a lăsat-o. Potrivit rapoartelor informatorilor, în cercul 
intim al familiei ea susținea mai departe idei legionare. Se 
plângea că, din cauza numelui pe care îl poartă, copiii ei se 
confruntau cu dezavantaje profesionale şi sociale. Tot 
potrivit rapoartelor informatorilor, arăta preocupare pentru 
soarta legionarilor de frunte şi a familiilor lor. De pildă, în 
aprilie 1974, se interesa de parastasul soției lui Virgil 
Ionescu sau de Radu Mironovici, care trăia într-un cămin de 
bătrâni de lângă Bucureşti şi care, de teama autorităților, 
refuza orice contact cu foştii legionari. Şi Decebal Codreanu 
a petrecut mulți ani în lagărele comuniste: începând cu 
1948, a stat închis şase ani. După eliberarea din 1954, au 


urmat patru ani de domiciliu obligatoriu; în 1960 a fost 
condamnat din nou la şaizeci de luni într-un lagăr de 
muncă, dar, în 1963, a fost eliberat de la Periprava, unde a 
stat şi fratele său Cătălin până în 1964. Întrucât nu părea 
să fi renunțat la crezul legionar, Securitatea îl urmărea cu 
atenţie. În 1968, Decebal i-a criticat pe legionarii de frunte 
care fuseseră implicaţi în reeducarea de la Aiud sau care, 
precum Radu Gyr sau Nichifor Crainic, scriau pentru ziarul 
Glasul patriei, slujind astfel regimul comunist. Securitatea 
încercase să-l recruteze în martie 1954, dar este limpede că 
Decebal Codreanu a refuzat, iar discuţiile cu Securitatea s- 
au încheiat în primăvara anului 1965. Potrivit rapoartelor 
informatorilor, în anii 1970 încă mai susținea Legiunea, dar 
şi un „antisemitism umanitar”, considerându-l pe Horia 
Sima, după caz, fie agent britanic, fie agent al Gestapo-ului. 
Fratele său Cătălin, „comisar de românizare” în al Doilea 
Război Mondial, a fost închis aproape permanent între 1948 
şi 1964, pentru că, în anii de după război, se alăturase unei 
grupări legionare clandestine. După eliberare, a fost urmărit 
de patru informatori; încercarea de racolare a Securităţii s-a 
soldat cu un eşec. Potrivit rapoartelor informatorilor, şi în 
anii 1970 îl mai venera pe fratele său Corneliu drept un 
„geniu”, la fel ca Decebal, şi îi citea pe Mircea Eliade, 
Constantin Noica şi Nae Ionescu. Spre deosebire de Decebal, 
el critica lipsa libertăţii de opinie, dar saluta, pe de altă 
parte, naționalismul promovat de comunişti. Securitatea a 
acordat un interes deosebit unei colecţii de fotografii 
păstrate de Cătălin. 

Codrenii au fost supravegheați intens de Securitate; 
numeroşi informatori au primit misiunea de a-i urmări. 
Aceştia au produs o mulțime de rapoarte, a căror 
interpretare, aşa cum se întâmplă mereu în astfel de cazuri, 
trebuie făcută cu multă prudenţă. Cu toate acestea, se face 
remarcat un fapt: Iridenta, Decebal şi Cătălin se arătau 


încântați de cotitura național-comunistă survenită la 
jumătatea anilor 1960. Îl admirau îndeosebi pe Nicolae 
Ceauşescu, care, aşa cum reiese din rapoarte, ar fi adus 
României, dupa părerea Codrenilor, renume mondial şi ar fi 
modernizat ţara. În 1972, un informator nota: „Decebal 
susține întruna că legionarii ar fi urmărit țeluri identice cu 
socialiştii, dacă nu chiar cu comuniştii, afară de politica 
agrară, unde nu s-ar fi atins de pământul țăranilor. Dar ar fi 
expropriat moşiile, naționalizat băncile şi industria”. În 
1975, se consemna o altă remarcă a lui Decebal: „Legionarii 
ar fi avut țeluri identice ca ale comuniştilor, că ei ar fi chiar 
comunişti şi că familia Codreanu în frunte cu Corneliu au 
urmărit să realizeze din România o țară puternică, 
independentă, cum este astăzi”. Astfel de afirmaţii, 
exprimate în repetate rânduri, corespundeau întru totul 
logicii unei orientări importante în legionarism: este vorba 
de ideea unei dictaturi a modernizării şi educaţiei, de 
crearea unui Om Nou - lucruri pe care le urmăreau şi 
comuniştii. Cum comuniştii se serveau tot mai mult de 
naționalismul românesc ca sursă de putere, şi cum acest 
naționalism era puternic marcat legionar, nucleul dur al 
vechii Legiuni se putea recunoaşte pe deplin în România 
naționalistă şi xenofobă a lui Ceauşescu. După părerea lor, 
diferența esențială consta, pe lângă colectivizarea 
agriculturii, în lipsa unei ideologii naţionale subliniat 
creştine. În ce măsură Codrenii făceau cunoscute astfel de 
opinii în mod intenționat posibililor informatori şi ofițerilor 
coordonatori, cu scopul de a îmbunătăți condiţiile de trai ale 
familiei, de care se plângeau deseori, este dificil de evaluat 
pornind de la surse. Totuşi, chiar independent de aceste 
rapoarte, punctele de legătură recognoscibile dintre 
comunism şi doctrina legionară sugerează că familia 
Codreanu ar fi putut aprecia ca pozitive anumite aspecte ale 
național-comunismului. 


Începând cu anii ‘60, Codrenii urmăreau cu atenţie 
reabilitarea treptată a ideologiei naţionaliste din perioada 
interbelică. Astfel, Decebal Codreanu spunea în 1966, de 
față cu o persoană loială regimului: „L-aţi reconsiderat pe 
Goga şi-l prezentaţi ca pe un mare patriot, deşi el a fost 
prim-ministru antisemit şi anticomunist. De unde ştiu eu că 
peste câțiva ani nu veți spune şi despre fratele meu că a fost 
cel mai mare revoluționar şi patriot?” În această privință se 
înşela, desigur, deoarece Ceauşescu era mult prea interesat 
să se prezinte pe sine însuşi drept lider charismatic ca să ia 
în calcul reînvierea figurii lui Codreanu, arătând astfel 
întregii lumi de unde proveneau elemente esențiale ale 
ideologiei pe care o promova. Charisma lui Codreanu, odată 
reînsuflețită, ar fi devenit de-a dreptul periculoasă pentru 
dictator, căci putea pune sub semnul întrebării rolul de 
conducător al acestuia. În schimb, Decebal Codreanu avea 
dreptate când observa că, în regimul național-comunist, 
numeroase personalități antisemite ale culturii de altădată 
erau reintroduse, încet şi pe nesimţite, în canonul culturii 
naționale.s 

Supravegherea strictă a Codrenilor rămaşi în viață de 
către Securitate n-ar fi fost, aşadar, necesară. Căci doar în 
cercul restrâns al familiei îl pomeneau aceştia pe Corneliu, 
în a cărui misiune n-au încetat să creadă niciodată. Nu par 
să se fi gândit vreodată la o propagandă activă sau la 
continuarea activității politice. Dimpotrivă, mulți dintre 
membrii familiei încercau să părăsească România. Cu un an 
înainte de prăbuşirea regimului comunist, în octombrie 
1988, Securitatea a realizat o privire de ansamblu asupra 
familiei Codreanu: Elena Praporgescu şi fratele ei, Mihail 
llinociu, erau supravegheați, la fel şi celelalte rude 
supraviețuitoare ale Căpitanului. Iridentei i se refuzase în 
1987 o cerere de călătorie în străinătate, deşi nepoata ei era 
măritată în Austria. Fiul ei fusese recrutat ca informator de 


Securitate, dar a fost eliberat de responsabilități în 1976. 
Cătălin (care a murit în 2002, ca ultimul dintre frați) era, şi 
el, supravegheat de Securitate; nepoților lui li s-a permis să 
facă studii universitare. Nepoţii lui Horia Codreanu nu s-au 
mai întors din călătoriile întreprinse în Italia în 1982, 
respectiv în 1987, iar o nepoată a emigrat în Canada. Şi 
copiii fiicei adoptive a lui Codreanu, Cătălina, plecaseră în 
Canada. Nicador Florea, fiul lui Horia, a practicat un 
legionarism activ după 1989, până la moartea sa, în 2014; 
soția lui rămăsese, în 1980, în Israel. Decebal murise în 
1977, iar fiul său, medic, a fost spionat de Securitate. 
Aşadar, după ce rudele din generaţia lui Corneliu Codreanu 
au trăit multă vreme în lagăre, copiii şi nepoţii s-au putut 
integra profesional în România. Faptul că ei şi-au văzut, 
totuşi, situația drept precară o arată cazurile de emigrare; 
membrilor mai tineri ai familiei li s-a permis să călătorească 
în străinătate, dorință refuzată însă reprezentanților 
generației interbelice, chiar şi la vârste înaintate. 
Securitatea îşi justifica decizia arătând că fraţii şi surorile 
lui Codreanu îşi păstraseră convingerile legionare.s 

Restrângerea cultivării memoriei Căpitanului la cercul 
strâmt al familiei oglindeşte, în miniatură, felul în care a 
gestionat România la scară largă, între 1941 şi 1989, 
moştenirea Legiunii. Codreanu a devenit o nonpersoană, un 
subiect tabu. În primii ani ai comunismului, adepţii săi au 
fost siliți prin tortură să se dezică de idolul lor de odinioară 
şi să-l discrediteze în mod activ. Istoriografia regimului a 
dus mai departe strategia adversarilor lui Codreanu din 
perioada interbelică, prezentându-l pe Căpitan şi mişcarea 
sa drept ajutoare ale lui Hitler, cu care „românii adevărați” 
nu aveau nimic de-a face. 

După căderea comunismului, o bună parte dintre vechii 
legionari au apărut din nou în public. S-a format şi o „nouă 
dreaptă”, o mişcare neolegionară. Au fost reeditate scrieri 


multă vreme interzise, s-au tipărit o serie de memorii care 
urmăreau să-l prezinte pe Codreanu drept luptător 
anticomunist şi să-l exonereze de acuzaţiile de violență şi 
antisemitism. După ocultarea din timpul comunismului, a 
apărut un interes public, la început naiv, față de o mişcare 
care era cunoscută drept anticomunistă. Cercetările s-au 
axat, la rândul lor, asupra legionarilor care luptaseră în 
munți împotriva comunismului. Neolegionarismul însă a 
rămas un fenomen fragmentat de luptele dintre fracțiuni, în 
spatele căruia mulți observatori suspectau mâna Serviciului 
Român de Informații, provenit din fosta Securitate. Aceste 
grupări neolegionare au negat vehement caracterul fascist al 
Legiunii, văzând în Codreanu un învățător religios sau chiar 
un „erou neo-cosmogonic”. Interpretarea de factură New Age 
s-a îmbinat cu venerarea lui Codreanu de către neonaziştii 
din alte țări. Dar toate acestea n-au dobândit niciodată o 
reală însemnătate politică, iar Codrenii încă în viață n-au 
obținut, înăuntrul acestui mediu, un rol conducător. Tot 
atât de puţin succes au avut şi cei care voiau să reînvie 
taberele de muncă legionare sau întreprindeau pelerinaje în 
locuri de comemorare. Dezbaterea publică din România nu 
s-a ocupat de Codreanu, ci s-a concentrat mai degrabă 
asupra trecutului legionar al unor intelectuali importanți 
din perioada de după război, precum Mircea Eliade sau Emil 
Cioran, care, aşa cum s-a arătat în această carte, în anii '30 
nici nu făcuseră parte din nucleul dur al Legiunii. În cadrul 
acestei dezbateri, Codreanu a rămas mereu în umbră. 

Mai puţin vizibile, dar de o importanţă cel puţin tot atât 
de mare în societate, sunt curentele fundamentaliste 
ortodoxe active pe Internet, care-l cinstesc pe Codreanu ca 
mucenic creştin şi confecționează icoane ale lui; de acest 
context ţin şi discuţiile privind trecutul autentic sau 
presupus legionar al unor cunoscuţi duhovnici precum 
Arsenie Boca sau Iustin Pârvu. Biserica Ortodoxă Română 


nu şi-a analizat până astăzi, în mod cuprinzător, relația cu 
Codreanu sau cu mişcarea legionară în ansamblu. 

Multă vreme, părți ale cercetării şi interpretării acestei 
teme au fost în mâinile istoricilor naționaliști antisemiți 
afiliați Partidului România Mare. În mass-media, Codreanu 
se constituie, de cele mai multe ori, ca subiect de scandal 
ori ca personaj exotic. Se discută despre nunta Căpitanului 
sau despre actele lui de violență, fără a se analiza însă 
contextul istoric mai larg şi a se examina caracterul deosebit 
de problematic al persoanei sale şi al Legiunii. În orice caz, 
statul român a reacționat la tendințele neolegionare. Legea 
217/2015 „reglementează interzicerea organizațiilor, 
simbolurilor şi faptelor cu caracter fascist, legionar, rasist 
sau xenofob şi a promovării cultului persoanelor vinovate de 
săvârşirea unor infracțiuni de genocid contra umanității şi 
de crime de război”. Până acum, această lege n-a provocat 
însă o dezbatere serioasă şi cuprinzătoare privind locul lui 
Codreanu în istoria României. Pentru o analiză critică 
cuprinzătoare a moştenirii legionare în societatea 
românească şi a locului lui Codreanu în istoria 
contemporană a României, crucială nu este atât legislația, 
cât inițiativa la nivelul societății, care lasă de dorit. În afara 
României, Codreanu este astăzi aproape necunoscut. Doar 
în cercurile de extremă dreaptă i se aduce o anume cinstire.” 


ÎNCERCARE DE INTERPRETARE 


LA ÎNCHEIEREA ACESTEI CĂRŢI, SE PUNE PROBLEMA 
INTERPRETĂRII ŞI ÎNCADRĂRII. Ce loc are Corneliu Zelea 
Codreanu în istoria europeană recentă?: La un sfert de veac 
după moartea lui Codreanu, istoricul Ernst Nolte, 
teoreticianul fascismului, a formulat teza potrivit căreia, „în 
gândirea lui catastrofică monomană”, doar Codreanu l-a 
egalat pe Hitler, iar Legiunea a fost, „probabil, chiar cea mai 
interesantă şi mai complexă dintre toate mişcările fasciste”. 
De aceea, în mod tradițional, pentru interpretarea Legiunii 
se face apel la comparaţia cu alte mişcări fasciste, demers în 
cadrul căruia aproape că nu se face nici o diferenţă între 
mişcare şi conducătorul ei. O abordare biografică arată însă 
că aceste două elemente nu se suprapun, că există o 
diferență între masa revoluționară, ostilă sistemului, de la 
sfârşitul anilor 1930 şi micul cerc de mistici fanatici din 
jurul conducătorului. În mod sigur, nu o diferență absolută, 
de vreme ce Codreanu s-a înțeles pe sine, până la sfârşit, nu 
doar ca doctrinar, ci şi ca politician. Opoziția dintre 
orientarea mistic-transcendentă a nucleului şi obiectivele 
întru totul lumeşti, adică social-revoluționare, ale celor mai 
mulți adepţi ai Legiunii este însă crucială pentru 
interpretare. 

Ca persoană, Codreanu n-a fost, până acum, aproape 
deloc comparat în mod sistematic cu alți conducători 
charismatici ai unor mişcări şi regimuri totalitare din 
vremea sa. În schimb, s-a aplicat asupra sa şi, mai nou, şi 
asupra mişcării sale teoria charismei a lui Max Weber, care, 
în cazul lui Codreanu, chiar se impune. Deoarece însă, în 
urma unei asemenea abordări, pot fi şterse diferențe între 
conducător şi mişcare, aici se va arăta, dintr-o perspectivă 
biografică, că liderul legionar se diferențiază prin trăsături 
marcante de alți conducători charismatici ai totalitarismelor 
europene din perioada interbelică. În acest sens, trebuie 
avute în vedere mai multe fapte: că el însuşi a ucis; că, în 


mod evident, pentru el nu exista câtuşi de puţin un spațiu 
privat în care să se retragă; relația spirituală strânsă cu 
clerici şi maici; separarea tot mai clară a unui cerc restrâns 
de fanatici religioşi de masa adepților, care avea tendinţe 
social-revoluționare tot mai pronunțate şi nici nu înțelegea, 
nici nu împărtăşea chiliasmul transcendent al lui Codreanu. 
Pe lângă acestea, odată cu înaintarea în vârstă, se amplifică 
momentele de slăbiciune ale Căpitanului în activitatea de 
conducere: fără a renunța la rolul său politic, el se înțelegea 
tot mai mult ca pedagog spiritual al neamului, se izola în 
anumite perioade de viața politică a Capitalei şi nu mai 
putea stăpâni sau înțelege forțele sociale pe care le trezise. 
De aici a decurs istoricizarea conducătorului încă din timpul 
vieţii: chiar dacă Codreanu ar fi supraviețuit detenției din 
1938, i-ar fi fost foarte greu să stăvilească fracțiunea 
radical-teroristă din vestul țării, sub conducerea lui Horia 
Sima, şi să nu pornească el însuşi pe calea acelei revoluții 
sociale spre care se îndreptau activiştii proletari dispuşi la 
violență ai Legiunii. Acest scenariu a fost prezis de Ion 
Antonescu la începutul lui 1938 şi s-a transformat, sub 
dictatura legionară a lui Horia Sima, într-o realitate politică 
brutală, ce-i drept, de scurtă durată. În 1938, Codreanu a 
fost pur şi simplu copleşit de acele elemente social- 
revoluționare pe care le activase cu atât de mult succes prin 
mobilizarea muncitorilor din 1936, iar aceasta nu doar când 
era încă în libertate, ci mai ales atunci când, în detenție, nu- 
şi mai putea ține mişcarea laolaltă. Legionarii dedicați 
revoluției sociale aveau nevoie în continuare de Codreanu ca 
idol şi icoană, dar nu ca lider efectiv. Scăpate de sub control 
erau, în 1938, şi aripile rivale pro şi anticarliste ale mişcării, 
şi îndeosebi acei frondeuri care se gândeau chiar la 
răsturnarea dinastiei. 

Prin neglijarea „conducătorului ca fenomen de sine 
stătător în cadrul mişcării legionare, s-a pierdut din vedere 


şi cât de mult îi determinau viața două principii care, la 
prima vedere, se armonizează greu: activismul politic radical 
şi violent, în stil fascist - Codreanu a bătut adversari cu 
mâna lui, ca şef al unei trupe paramilitare, a săvârşit un 
omor şi folosea cu plăcere metafore violente —, şi o mistică 
pronunțată, o religiozitate profundă, de tradiție ortodoxă. 
Gândirea catastrofică a lui Codreanu era, într-adevăr, 
„monomană” - în această privință, nu se deosebea de Hitler. 
La fel ca Hitler, era profund convins că poporul său este 
amenințat cu declinul, că, aşa cum vestise deja tatăl său 
înainte de Primul Război Mondial, ceasul al doisprezecelea 
era aproape şi că trebuia să salveze neamul românesc dintr- 
o mare strâmtoare, înainte ca acesta să dispară. Codreanu 
se înțelegea pe sine — aşa cum era înțeles şi de segmente 
largi ale societății româneşti - ca salvator mesianic şi ca 
înnoitor. Prin el trebuia să renască națiunea, nu printr-o 
simplă întoarcere la vechile stări, care nu puteau decât să 
umple de spaimă masele ţărăneşti din Regat, ci prin crearea 
unei comunități populare egalitare, în care țăranii şi 
muncitorii etnici români ar fi fost integrați şi acceptaţi 
social, dar în care şi aristocrația, lipsită de orientare în 
societatea de mase, şi-ar fi putut găsi loc. Această înnoire, 
care ar fi însemnat o nivelare socială şi, prin industrializare 
forțată, o schimbare profundă a structurilor rurale, era 
înțeleasă drept modernizare tocmai de către intelectualii 
legionari radicali ai anilor ‘30 şi avea puțin în comun cu 
entuziasmul conservator pentru ţărani al multor intelectuali 
de dinainte de război. 

Dacă definim acum fascismul, aşa cum se obişnuieşte în 
cercetările mai noi, drept „ultranaţionalism palingenetic” 
(după formularea lui Roger Griffin), atunci Codreanu, cu 
doctrina lui despre izbăvire, mântuire şi învierea colectivă a 
neamului, era un fascist în stare pură. Părți însemnate ale 
gândirii lui erau marcate de cuzismul radical antisemit, al 


cărui conducător, A.C. Cuza, se declara, ca şi Codreanu, de 
partea lui Hitler. Admiraţia lui Codreanu pentru fascismele 
din Franța, Italia şi Germania se observă fără dificultate, 
începând din anii ‘20. Modelului fascismului italian şi 
german îi corespundea şi activitatea paramilitară a Gărzii de 
Fier. Şi din punctul de vedere al politicii externe, Codreanu 
îşi exprima o profesiune de credință clară față de Italia şi 
Germania, ceea ce era motivat atât de ideologie, cât şi de 
politica de securitate: socotea că doar puterile Axei sunt în 
stare să apere România în fața Uniunii Sovietice şi, în 
acelaşi timp, credea profund în lupta comună alături de 
puterile Axei împotriva Satanei bolşevice. Dar Codreanu îşi 
sublinia mereu, prin raportare la adversarii săi politici, 
independența doctrinară şi organizatorică față de fascismul 
italian şi de național-socialismul german. Ca 
ultranaționalist, nu dorea vreo dependenţă față de cele mai 
importante mişcări fasciste, ci egalitatea Legiunii cu acestea 
— o idee pe care doctrinarii săi au elaborat-o ideologic în a 
doua jumătate a anilor ‘30, scoțând în evidență o 


spiritualitate transcendentă, antimaterialistă, ca 
specificitate legionară în comparaţie cu fascismul italian şi 
național-socialismul german. Sublinierea acestei 


independenţe a fost preluată, după 1989, şi de apologeţii 
legionari care voiau să desprindă Legiunea din contextul 
fascismului. Totuşi, cercetarea istorică este unanimă în 
încadrarea ideologică a lui Codreanu şi a legionarismului, 
din motivele menţionate mai sus; astfel, Legiunea are un loc 
bine stabilit în orice teorie comparativă asupra fascismului. 
Dar, chiar şi într-o examinare comparativă, trebuie să se 
țină seama de diferenţele şi specificul fascismului românesc. 
Căci liderul legionar a mers pe o cale proprie în credința lui 
că trebuie să lupte, asemenea Arhanghelului Mihail cu sabia 
sa de foc, împotriva Satanei. Chiliasmul lui nu era 
împrumutat din limbajul religios doar ca metaforă, ca la alți 


lideri extremişti din perioada interbelică, ci era efectiv 
religios, orientându-se nu doar spre lumea aceasta, ci şi 
spre cea de dincolo. 

Sub aspect analitic, putem fi tentaţi, din perspectiva 
zilelor noastre, să despărțim cele două sfere, de vreme ce ele 
țin de două modele de interpretare aparent opuse, unul 
teoretico-fascist şi altul istorico-religios. Însă tocmai din 
amalgamarea celor două dimensiuni a rezultat înțelegerea 
de sine şi modelul de organizare al nucleului Legiunii, al 
acelui cerc intim în care se mişca Codreanu şi pe care îl 
clădise de-a lungul anilor: un ordin cavaleresc ortodox cu o 
mistică pronunţată şi o viață comunitară practicată ca 
„familie legionară”, iar pentru cercul larg de adepţi, o 
organizație laică cu caracteristici social-revoluționare tot 
mai puternice, în regiunile rurale militant antisemită, în 
oraşe predominant  naţionalist-ortodoxă. În tradiția 
ortodoxă, care, spre deosebire de Occidentul catolic, nu 
cunoştea varii ordine călugărești, şi cu atât mai puțin ordine 
militare, o asemenea mişcare era neobişnuită, dar nu eretică 
în sine, fiind sprijinită de numeroşi preoți, monahi, maici şi 
ierarhi şi nefiind niciodată condamnată in toto de Biserica 
Ortodoxă Română, care, după 1918, căuta o bază de masă 
într-o societate de masă. 

În cazul lui Codreanu, religia şi religiozitatea nu serveau 
doar unei supraînălțări şi sacralizări a politicului. O 
perspectivă care interpretează elementul religios în ultimă 
instanță în cheie seculară, aşa cum se întâmplă mai ales în 
cazul religiei politice elaborate de teoreticianul italian al 
fascismului Emilio Gentile, este prea limitată» Orice 
descriere a lui Codreanu şi a mişcării lui trebuie să includă, 
în mod explicit, nu numai realitatea fascistă, ci şi pe cea 
naționalist-religioasă. Codreanu nu doar că personifica 
această din urmă dimensiune, o şi trăia. Stilul său de viață 
ascetic, activitatea sa militantă, mistica sa, „familia 


legionară” ca obşte de aleşi construită şi condusă de el 
realizau pretenția mântuitoare utopică a doctrinei legionare 
deja în lumea aceasta, sub forma comunitarismului 
legionar. În această doctrină, în comunitatea populară 
legionară trăită sub un conducător charismatic, hieratic, se 
puteau recunoaşte straturi sociale extrem de diferite, care 
căutau sprijin şi orientare într-o țară răscolită de 
transformări radicale. După 1935, Codreanu a încercat să 
ancoreze cât mai mult în țară practica socio-culturală 
comunitaristă a nucleului dur al Legiunii, prin taberele de 
muncă şi printr-o societate legionară paralelă de care țineau 
atât „comerțul legionar”, cu magazine proprii, cât şi 
restaurantele legionare. 

Codreanu era ecranul cu multe feţe pe care se proiectau 
dorințele unei societăți profund dezorientate, traumatizate 
de război şi clătinate de permanente ameninţări şi crize. Ca 
nici un alt om politic, el s-a făcut ecoul acestora în 
numeroasele lui transformări politice de-a lungul a două 
decenii, încercând permanent să  recâştige controlul 
discursiv asupra  proiecţiilor respective sau, după 
posibilităţi, să le configureze el însuşi de la bun început. 

Analiza atinge aici unul dintre cele mai dificile puncte ale 
acestei biografii: trebuie să ne întrebăm în ce măsură poate 
fi privit Codreanu din punct de vedere structuralist, ca 
produs al unei societăți şi al unor circumstanţe istorice, şi 
în ce măsură poate fi văzut ca o forță creatoare autonomă. 
Sau, altfel spus: ce şi cât de mult a configurat şi a hotărât 
Codreanu însuşi? Aici, în comparație cu alți lideri fascişti, 
precum Mussolini sau Hitler, situația izvoarelor este 
nefavorabilă. Dispunem de foarte puţine surse care să nu fi 
fost destinate publicului larg sau să nu fi servit scopurilor 
serviciilor de informaţii. Aceasta înseamnă că istoricul nu 
are aproape deloc acces la cercul restrâns al Legiunii, în 
esență la familia lui Codreanu şi la câțiva adepţi, precum 


Gheorghe Clime. Oamenii cei mai apropiaţi lui Codreanu n- 
au lăsat memorii, iar memorialistica apărută în România 
înainte de 1989 ține adesea de contextul aşa-numitei 
„reeducări” din lagărele comuniste; textele scrise după 1989 
sunt deseori apologetice, iar mesajul lor de ansamblu este 
denaturat din cauza distanței mari în timp față de epoca 
interbelică. Textele publicate de Codreanu în timpul vieții 
servesc autostilizării. Scrisorile lui s-au păstrat doar în mică 
parte. În măsură mai mare, jurnalul din 1934 oferă o privire 
asupra gândirii şi emoţiilor lui Codreanu, ca text coerent şi 
relativ amplu. În cazul însemnărilor din 1938, din timpul 
detenției, nu se poate exclude presupunerea că el le-a 
înțeles ca pe un fel de testament politico-mistic; în orice caz, 
trebuie să fi luat în calcul descoperirea notițelor. În ambele 
cazuri, este vorba de texte care erau predominant meditativ- 
mistice şi doar în mică parte nemijlocit politice. Jurnalul din 
1934 prezintă un om superstițios, marcat de practici 
popular-religioase mistice, al cărui univers cuprindea 
manifestarea entuziasmului față de domnitorii medievali ai 
Moldovei, față de mănăstirile moldoveneşti, față de lupta 
împotriva societăţii burgheze (chiar dacă, la fel ca în Austria, 
lupta a fost purtată de social-democrațţi), precum şi reflecţii 
tactice privind politica internă a României. Se profilează clar 
credința în soartă, ca şi legătura strânsă cu oamenii săi de 
încredere. Predomină impresia pasivității, şi nu a voinței de 
a acționa hotărât; acest lucru este valabil şi pentru 
însemnările din 1938. Ambele texte au luat naştere în 
momente de izolare, în ascunzătoare şi în detenție, şi 
oglindesc o stare de spirit aparte. Lectura trezeşte îndoieli 
cu privire la voința şi hotărârea conducătorului. Pentru a 
răspunde la întrebarea formulată mai sus, istoricul ar avea 
nevoie de materiale privind desfăşurarea proceselor 
decizionale din cercul restrâns al Căpitanului. Există 
numeroase rapoarte despre întruniri de analiză a situației 


ale fruntaşilor legionari. Dar este vorba de monologuri ale 
lui Codreanu sau de dări de seamă ale membrilor fruntaşi, 
nu de discuţii sau convorbiri care au dus la luarea de 
decizii. Hotărâri scrise aparținându-i lui Codreanu se găsesc 
mai degrabă în scrisorile lui, din care s-au păstrat doar 
puţine fragmente, precum şi în corespondenţa cu şeful 
partidului Totul pentru ară, generalul Cantacuzino- 
Grănicerul. Cele mai multe scrisori ale lui Codreanu nu 
discută însă decizii care să traseze o cale de urmat. Ele sunt 
scrise într-un stil laconic şi de cele mai multe ori organizate, 
concis, pe puncte. Sunt indicații militare, şi mai puțin 
reflecții strategice care să arate principiile ideologice şi 
considerentele de practică politică din spatele anumitor 
decizii. Este vorba, deseori, de disciplinarea adepților sau de 
încurajarea acestora. Nu se ştie clar, de exemplu, ce fel de 
dezbateri au precedat mobilizarea atât de însemnată a 
muncitorilor din toamna anului 1936. În schimb, din 
scrisori reiese poziția lui Codreanu față de fenomenul 
Maglavit sau față de escaladarea violenţei politice în vara 
anului 1936. În acest caz, voința, dar şi capacitatea sa de 
conducere pot fi recunoscute fără echivoc. 

Dificilă este şi încadrarea ideologiei legionare, a 
contribuției ideologice proprii a lui Codreanu şi a atitudinii 
sale față de publicistica din ambianța sa. Codreanu a 
elaborat scrieri doctrinare care erau în mod sigur citite de 
adepții săi, după cum o arată succesul la public al lucrării 
Pentru legionari. În această carte, Codreanu şi-a împletit 
viața cu istoria mişcării. A acordat o mare importanță 
volumului al doilea al acestei scrieri programatice 
autobiografice — ca şi adversarii săi politici, de altfel, care au 
pus să fie distrus manuscrisul, ceea ce e un alt indicator al 
influenței lui Codreanu ca scriitor politic. Nu se ştie cum se 
desfăşura procesul scrierii, cu cine discuta, sau dacă cineva 
citea textul pentru a formula sugestii. Şi tatăl său obişnuia 


să scrie broşuri. În mediul cuzist-legionar s-a discutat de 
mai multe ori aprins despre paternitatea unor broşuri 
programatice cum ar fi Călăuza bunilor Români sau Cărticica 
şefului de cuib, ceea ce arată că redactarea unor scrieri de 
acest gen era considerată un atribut important al 
conducătorului politic, iar contestarea paternității putea 
dăuna prestigiului politic. Succesul său printre adepţii 
ştiutori de carte se datorează, în mod sigur, şi volumului 
Pentru legionari, în vreme ce Cărticica a fost declarată 
lectură obligatorie în cuiburi, devenind astfel o scriere 
canonică a mişcării. Nu se ştie ce anume şi cât de mult citea 
Codreanu din scrierile altor intelectuali legionari. În general, 
nu se ştie mai nimic despre lecturile lui sau despre reflecțiile 
din cercul intim şi din cadrul familiei; singurele lecturi 
recomandate adepților săi pe care nu le scrisese el erau 
cărțile de rugăciuni în cinstea Maicii Domnului şi a 
Sfântului Anton de Padova, scrieri care probabil n-aveau 
mare căutare printre ideologii şi intelectualii legionari. 

Privirea lui Codreanu se îndrepta în mod constant asupra 
României şi neamului românesc. Şederile lui în străinătate 
n-au lăsat mai deloc urme intelectuale. Ce-i drept, întreținea 
legături cu presa internațională, dar Ion Moţa era cel care 
voia să construiască activ o Internaţională fascistă, în timp 
ce Codreanu se mulțumea să se plaseze retoric într-o relație 
de solidaritate cu Germania şi Italia. Plecarea a şapte 
legionari pentru a lupta în războiul civil din Spania şi 
decizia lui Codreanu de a rămâne în România au făcut 
vizibilă această opoziţie, la fel ca politica externă naivă a lui 
Codreanu, care consta în lozinci fără nici un fundament în 
practica politică. Codreanu înțelegea prea puţin lumea din 
afara României. Aceasta îl interesa doar în măsura în care 
era importantă pentru proiectul său de mântuire națională; 
Căpitanul a rămas, până la sfârşit, un ideolog extremist al 
politicii interne. 


Cu o carieră axată pe propria ţară, el face parte dintre 
politicienii de opoziţie cu cel mai mare succes din istoria 
recentă a Europei. De asemenea -— iar asta i-ar putea 
surprinde mai ales pe observatorii occidentali, pentru care 
anul 1968 reprezintă un reper al istoriei contemporane —, el 
a fost singurul conducător european al studenților care a 
reuşit să mobilizeze, grație mişcării sale, o țară întreagă, şi 
anume nu dintr-o poziție de extremă stângă, ci de extremă 
dreaptă. Prin „succes” înțelegem aici faptul că a reuşit să 
creeze o mişcare de masă amplă, dincolo de vârste şi pături 
sociale, cu toate că nu a ajuns niciodată la putere. 
„Opoziţie” înseamnă că în toate negocierile cu elita 
naționalist-conservatoare el a fost condus de o viziune 
revoluționară (despre un plan clar nu poate fi vorba) care 
trecea dincolo de structurile existente, care viza distrugerea 
şi, astfel, depăşirea acestora. Cazul lui Codreanu ilustrează 
şi calea pe care o poate apuca un conducător al unei mişcări 
studenţeşti radicale. Încă din 1923, avântul acestei tendinţe 
antisemit-ultranaționaliste slăbise. Susținătorii mişcării s- 
au radicalizat şi mai mult şi au trecut la o strategie bazată 
pe teroare — asemenea stângii radicale din Italia şi Germania 
anilor 1970. Spre deosebire de aceasta, terorismul 
studențesc românesc s-a bucurat de sprijinul unor largi 
cercuri ale populației, dar şi al autorităţilor. Tocmai acest 
consens  politico-ideologic între părți importante ale 
societății româneşti a făcut posibilă trecerea de la activismul 
studențesc la o mişcare politică. Universitățile şi şcolile au 
rămas cadre de formare a radicalilor. Aceştia însă s-au 
desprins de mediul universitar, acționând asupra unui 
mediu social mult mai important din punct de vedere 
numeric. Sprijinul din partea unor segmente importante ale 
elitelor a contribuit considerabil la ascensiunea lui 
Codreanu. Delimitarea de aceste elite era, totodată, un 
element central al discursului legionar. Numai la o 


examinare superficială s-ar putea vedea aici o contradicţie. 
În esență, Legiunea nu mai era parte a establishment-ului 
conservator-naționalist din perioada de dinainte de 1914, 
aşa cum rămăseseră, de pildă, cuziştii, în ciuda imaginii lor 
de pogromişti brutali. Emanciparea lui Codreanu față de 
susținătorii lui din partea coroanei, a serviciilor secrete, a 
partidelor, a Bisericii, a demnitarilor, a industriei şi a 
mediului universitar s-a manifestat încă de la început. Prin 
urmare, ceea ce elitele concepuseră ca instrument de control 
al societății de masă pe cale de formare, ca o curea de 
transmisie între establishment-ul naţionalist-conservator şi 
masa reprezentată de țărani şi muncitori (care aveau acum 
drept de vot), precum şi de generația mai tânără de elevi şi 
studenți, ca stăvilar împotriva agitaţiei sociale şi a 
pericolului revoluției comuniste, s-a transformat în anii ‘30 
într-o forță care voia să frângă regulile vieţii politice şi 
sociale ale României Mari. În acest proces în mod 
fundamental opoziționist, Codreanu a fost la început o forță 
motrice, iar spre sfârşit, în raport cu elementele militante ale 
Legiunii, a devenit o frână - asta pentru că nu mai putea 
canaliza în scopuri politice violența pe care o practicase şi o 
glorificase el însuşi vreme îndelungată. 

Zdrobirea Legiunii lui Codreanu de către dictatura regală 
şi tabuizarea ei în comunism au ascuns multă vreme 
acţiunea pe termen lung a ascensiunii legionare. Într- 
adevăr, din perspectivă istorică, nimeni n-a mai bulversat 
vreodată societatea românească aşa cum au făcut-o, la 
timpul lor, Căpitanul şi adepţii săi. Un asemenea impact al 
lui Codreanu a fost cu putință deoarece el nu era un agent 
venit din afară - aşa cum îl prezentau adversarii săi —, ci un 
produs al societății româneşti la trecerea acesteia spre 
modernitate. Formarea lui, atmosfera politică din tinerețe 
izvorau din acel naționalism şi antisemitism pe care îl 
propagau intelectuali români de frunte, atât de la catedrele 


universităților, cât şi la manifestări electorale. Codreanu a 
fost influențat de instituţiile centrale ale statului - mai ales 
de armată —, iar în al doilea rând, de universitate. Biserica 
Ortodoxă şi tradiția sa monastică au jucat, de asemenea, un 
rol fundamental. Trăsături esențiale ale gândirii, simțţirii şi 
modului de acțiune au fost dobândite de Codreanu într-o 
casă părintească religios-militaristă, dar mai ales la şcoala 
de ofițeri. Fără încuviințarea şi sprijinul material al 
establishment-ului, cariera lui politică nu s-ar fi putut 
desfăşura niciodată cu atâta succes. Aceasta a început cu 
acțiunile antibolşevice de spărgător de grevă la Iaşi, de care 
burghezia oraşului nu putea decât să se bucure, 
continuându-se cu o înlănțuire aproape nesfârşită de 
încurajări pentru un tânăr dintr-un târg de provincie care 
urca tot mai mult pe scara socială: laude din partea 
profesorilor şi bunăvoință din partea  notabilităților 
Moldovei, sprijin duhovnicesc în importante mănăstiri de 
maici şi de călugări din Moldova, juraţi care îl aplaudau, 
complicitatea vădită a justiţiei, iar mai târziu, sprijinul unor 
politicieni de frunte ca Vaida-Voevod, Inculeț, Tilea şi 
Titeanu, precum şi al camarilei de sub Puiu Dumitrescu, 
prinţul Nicolae şi regele Carol II. În anul 1934, la procesul 
Duca, toți cei care aveau un rang şi un nume au depus 
mărturie în favoarea lui. Iuliu Maniu i-a arătat respect, ba 
chiar şi Nicolae Titulescu, care, în 1933, susținuse 
interzicerea Gărzii de Fier, i s-a supus, până la urmă, printr- 
un act de înjosire de sine. Acestea sunt însă doar exemplele 
vizibile ale sprijinului oferit de elită. Greu de sesizat din 
izvoare este sprijinul tacit din partea industriaşilor sau a 
Bisericii, ai căror reprezentanți nu-şi făceau publice 
simpatiile, cu câteva excepţii, printre care mitropolitul 
Basarabiei, Gurie Grosu. Nu mai punem la socoteală 
aprobarea maselor largi. Într-un stat guvernat autoritar, cu 
o democraţie care funcționa, în cel mai bun caz, parțial, asta 


nu conta însă mult în luptele bucureştene pentru putere. 
Codreanu trebuie să fi avut, până la sfârşit, sentimentul că 
societatea românească l-a vrut, l-a dorit şi l-a susținut şi că 
astfel, din perspectiva lui, a făcut ceea ce este bine. 
Încercările disperate ale guvernului de a-l exorciza pe 
Codreanu în anul 1938, de a-l exclude din comunitatea 
populară, pe care conducătorul Legiunii o construise în mod 
esențial prin propaganda sa, dovedesc susținerea de care se 
bucura Căpitanul în societatea românească. 

România era guvernată - ca să folosim un concept 
pertinent, deşi, altminteri, se foloseşte izolat, doar în 
legătură cu Turcia - de un „stat profund”, a cărui expresie 
(desigur, nu exclusivă) era camarila. Serviciile secrete, 
armata, oamenii de afaceri importanţi, lojile masonice, 
intelectualii ambițioşi aveau mai multă influență decât 
Parlamentul şi instituțiile prevăzute de Constituţie. Acest 
„stat profund” îl susținea pe Codreanu, fiindcă Legiunea se 
dovedea un instrument folositor pentru intimidarea 
adversarilor politici sau - în sensul lui Carol II - pentru 
subminarea statului constituțional şi pregătirea unui regim 
autoritar, care avea nevoie de o masă de manevră. „Statul 
profund” era, din punct de vedere mental, în mare măsură 
ancorat în epoca de dinainte de 1914; era elitist şi se limita 
la un cerc de bărbaţi aflați în competiţie, care se cunoşteau 
bine personal. Mulţi dintre aceşti oameni politici, mai ales 
cei din Regat, nici n-au înțeles şi nici n-au acceptat 
societatea de masă, cu dreptul ei de vot universal. Ei s-au 
folosit de acel homo novus venit din provincie, de la Huşi, 
care, deşi era în mod vădit nesigur şi lipsit de experiență pe 
scena politică bucureşteană, reuşea să capteze atenția 
maselor. În acest fel, puterea establishment-ului naționalist- 
conservator trebuia să dobândească o nouă bază de masă, 
fără a se schimba în mod substanţial. Importantă a fost, în 
acest sens, şi impresia unor asemănări ideologice între 


vechile elite şi Legiune. Faptul că mulți membri ai elitelor, 
din partide, universități, armată, mediul de afaceri şi 
Biserică, împărtăşeau în mare măsură ideile Legiunii a 
înlesnit considerabil ascensiunea lui Codreanu şi a adepților 
săi:  antibolşevismul, antisemitismul şi naționalismul 
pronunțat erau promovate în majoritatea partidelor politice, 
deşi cu intensități diferite. Conflictele Legiunii cu autoritățile 
aveau loc deoarece în cadrul establishment-ului nu exista 
un consens referitor la atitudinea față de Legiune, fapt care 
s-a manifestat, de exemplu, prin luptele pentru putere 
dinăuntrul camarilei de la răscrucea anilor 1933-1934 sau 
prin conflictele din interiorul guvernului Tătărescu. 
Legiunea a fost însă zdrobită abia atunci când Codreanu s-a 
distanțat definitiv de rege, respingând fățiş propunerea de 
colaborare a acestuia, şi s-a orientat pentru un timp spre 
opoziția anticarlistă, respectiv a plecat urechea spre 
fracțiunile anticarliste şi antidinastice din cadrul mişcării. 
Atât Carol II, cât şi Codreanu par să fi tras învățăminte din 
modelul italian al coabitării dintre Victor Emanuel III şi 
Benito Mussolini. Căci Carol nu voia să fie un monarh lipsit 
de susținerea poporului: de aceea îşi dorea să devină 
conducător al Legiunii, oferindu-i lui Codreanu funcția de 
prim-ministru cu prețul de a renunța la mişcare. În schimb, 
Codreanu nu se vedea, asemenea lui Mussolini, stând 
alături de un monarh influent, care, în ciuda lipsei de 
popularitate, ar fi constituit un al doilea centru de putere. În 
momentul conflictului dintre coroană şi Legiune, la 
începutul anului 1938, aceasta din urmă pătrunsese atât de 
mult în societatea românească, încât până şi dictatura 
autoritară care l-a eliminat pe Codreanu a fost nevoită să 
preia, în mare măsură, idei legionare şi limbajul legionar. A 
fost tragedia României că Legiunea n-a fost zdrobită de o 
democraţie în stare să se apere cu mijloacele statului de 
drept, ci de un regim autoritar, impregnat de idei legionare, 


fără susținere propriu-zisă în societate. Mai ales tineretului, 
curtat de monarh, îi lipsea încrederea în dictatura regală. 
Corneliu Zelea Codreanu, cu mistica sa şi entuziasmul 
său pentru Evul Mediu, cu viziunea sa romantică asupra 
naturii şi stilul său de viață monastic, prezintă numeroase 
trăsături premoderne, care amintesc de intelectualii români 
ai naţiunii din perioada premergătoare lui 1914. În acelaşi 
timp, ca lider politic, el era totuşi un om modern, o dată 
pentru că, fiind un fiu al epocii sale, nu se putea sustrage 
evoluţiilor fundamentale ale societăţii, iar apoi pentru că 
încerca să le modeleze în mod activ. Se vedea pe sine, 
împreună cu Hitler şi Mussolini, ca parte a unei triade 
fasciste internaţionale. A absorbit schimbările sociale şi a 
înțeles instinctiv, de la început, importanța muncitorimii în 
formare. În anturajul său au fost schițate diferite propuneri 
de remodelare socio-economică radicală a României, de la 
corporatismul de tip italian până la idei colectiviste, care 
amintesc de bolşevismul stalinist. Şi aici se ridică din nou 
întrebarea cu privire la conducerea politică personală a lui 
Codreanu: el nu a definit-o niciodată în conținutul ei. 
Politica lui economică, înainte de 1933, era negativă; ea 
consta în denunțarea emoțională a unor abuzuri, în cererea 
pedepsei cu moartea pentru corupție. Această emoție avea 
resorturi personale, corespunzând convingerii că şi el, şi 
neamul lui ar fi victimele unei mari nedreptăți. Lui 
Codreanu îi lipsea înțelegerea teoretică aprofundată a 
politicii economice. El înțelegea însă intuitiv dimensiunea 
emoțională a mizeriei economice, resentimentele enorme ale 
țăranilor şi muncitorilor declasaţi social față de un 
establishment puţin credibil politic şi moral, disperarea 
stârnită de faptul că nici Marea Unire nu îmbunătățise 
simţitor condițiile de viață ale majorităţii populaţiei. 
Mobilizarea muncitorilor după 1936 a fost răspunsul 
Legiunii la schimbările sociale rapide din România, dar şi o 


reacție față de constatarea că țăranii se lăsau implicaţi cu 
greu în acțiuni politice de durată ale Legiunii, iar 
studențimea era prea slabă numeric. Schimbarea de direcție 
pare să fi pornit de la Codreanu, care a reacționat la aceste 
două fenomene; faptul că a contribuit la ofensiva 
muncitorească inclusiv prin elemente de detaliu e vizibil în 
intervențiile lui redacționale în Imnul muncitorilor legionari al 
lui Radu Gyr. În anturajul lui Codreanu - participarea lui 
nu poate fi stabilită pornind de la surse — s-a creat un nou 
limbaj propagandistic cu imagini ale unei Românii legionare 
a fabricilor şi furnalelor strălucitoare, ale unei țări urbane, 
industrializate şi respectate în Europa modernă, care le 
oferea muncitorilor condiții mai bune de viaţă şi includerea 
într-o comunitate populară definită etnic. Asupra acestui 
Codreanu modern îşi proiectau speranțele intelectualii 
bucureşteni şi muncitorii români. 

Stânga legionară, care se configura şi din punct de vedere 
doctrinar, a evoluat rapid într-o forță dinamică, a cărei 
tendință social-revoluționară avea însă doar puţin în comun 
cu mistica legionară din anii '20. În curând, doar Codreanu, 
ca idol legionar, mai ţinea legate aceste curente; 
conducătorul muncitorilor, Gheorghe Clime, spre deosebire 
de majoritatea activiştilor din Corpul Muncitoresc Legionar, 
făcea parte dintre veteranii legionari ai anilor '20. Unii 
observatori, precum lon Antonescu, au înțeles pericolul 
acestei dinamici, considerând că asistau la infiltrarea 
comunistă a unei mişcări, ce-i drept, naționalist-ortodoxe 
radicale, dar totuşi loială sistemului economic şi social prin 
respectarea proprietăţii private. Codreanu susținea, cel 
puţin în discuţiile cu Antonescu, că poate controla acest 
curent proletar revoluţionar. Însă Antonescu a fost cel care 
a avut dreptate. Dictatura legionară a lui Horia Sima n-a 
adus la putere vechile cadre din anii ‘20 şi din prima parte a 
anilor ‘30, ci aripa social-revoluționară din generația mai 


tânără, adică acei oameni pe care lon Zelea Codreanu îi 
descria, în 1941, ca „pleava de la Bucureşti”. Şi totuşi, 
aceşti oameni orientați spre îmbogățirea personală, care 
urau elitele burgheze, nu fuseseră crescuţi de Horia Sima, ci 
de Codreanu şi de aripa de stânga a Legiunii. Pentru 
Antonescu, încă de la începutul lui 1938, Codreanu putea fi 
un om al ordinii, nu însă şi Legiunea în ansamblu. 
Antonescu se îndoia de capacităţile lui Codreanu ca 
politician şi l-ar fi văzut mai degrabă ca doctrinar fără 
putere în cadrul unei dictaturi militare conduse de el, ca 
mesager al suprastructurii legionare a unui regim autoritar. 
În 1941, Antonescu a zdrobit cu armata această stângă 
legionară. Însă sămânţa legionarismului social-revoluționar 
a răsărit cu adevărat abia în comunism. lar această stângă 
legionară nu poate fi nicidecum desprinsă de acțiunea 
politică a lui Codreanu şi, implicit, de răspunderea lui. 
Rămâne deschisă întrebarea dacă şi când a devenit el 
conştient că aripa social-revoluționară îi scăpase de sub 
control şi că pierdea din ce în ce mai mult puterea asupra 
propriei mişcări. 

Discuţia privitoare la relația conducătorului Legiunii cu 
modernitatea nu se epuizează însă luând în considerare 
problema muncitorească şi folosirea dinamicii sociale. Nu în 
ultimul rând, Codreanu a dat dovadă de modernitate în 
calitate de actor şi de obiect al noului univers mediatic al 
perioadei interbelice. El şi anturajul său s-au adaptat 
societății de masă, care impusese votul universal şi, odată 
cu introducerea acestuia, se dezvoltase şi în România, 
semnificativ mai bine decât partidele tradiționale ale 
notabilităților. Presa naționalistă îl proslăvea pe Codreanu, 
presa de stânga îl ataca, făcându-i astfel publicitate şi în 
afara ţării. În acest sens, Căpitanul era produsul unui nou 
peisaj mediatic românesc, cu ziare de mare tiraj, orientate 


spre senzațional. Curând a apărut un univers mediatic al 
Legiunii. 

Cuvântul rostit şi scris, precum şi imaginile erau 
elementele centrale ale lumii mediatice legionare, dat fiind 
că imaginea în mişcare, aşadar cinematograful şi, în cadrul 
acestuia, jurnalul de actualități au rămas inaccesibile 
pentru Codreanu. Până astăzi, Codreanu este recunoscut 
pentru lipsa lui de talent retoric. Şi totuşi, el şi-a început 
cariera ca vorbitor în adunările publice. Desigur, a eşuat în 
Parlament, într-un mediu politic care îi era străin şi care-l 
respingea şi-l dispreţuia. În fața muncitorilor şi ţăranilor, 
dar mai ales în fața adepților săi vorbea, în schimb, cu 
plăcere şi ținea cuvântări lungi. Totuşi, a devenit conştient 
că, prin tăcere şi mai ales prin accentuarea elementului 
vizual, putea obţine succese politice mult mai mari în 
spațiul public. Astfel, în funcție de regiune şi de mediul 
social, a manevrat abil diferite aşteptări: s-a purtat ca un 
nou Ştefan cel Mare în Moldova, ca un nou Avram lancu în 
Ardeal, ca un erou călare printre țăranii din Basarabia, ca 
Făt-Frumos în port popular în târgurile din Moldova, ca 
apostol tăcut al țăranilor ajunşi în mizerie, în anii de 
început; apoi, ca idol - până la încremenirea într-o figură 
totemică - al intelectualilor rafinați, cunoscători ai culturii 
din afara Europei, şi ca icoană în mediul urban, în anii pe 
care i-a petrecut între Bucureşti şi Carmen Sylva. Mulţi 
intelectuali îl ridicau în slăvi, tocmai pentru că aveau puține 
contacte efective cu el şi pentru că simțeau nevoia unui 
obiect de venerație. Codreanu şi cei din jurul lui au speculat 
entuziasmul cremei intelectuale față de moda fascistă, față 
de modelul totalitar, au câştigat de partea lor scriitori şi 
compozitori, primindu-i însă pe foarte puţini dintre ei în 
cercul lor intim - de pildă, pe Radu Gyr. Iconografia 
conducătorului oglindeşte manipularea tipic legionară a 
aşteptărilor regionale sau specifice diferitelor pături sociale — 


un element central al succesului mobilizării şi, în acelaşi 
timp, o cauză a creşterii fracționismului şi contradicțiilor 
interne în cadrul mişcării. 

Iconografia lui Codreanu a devenit, în ultimii săi cinci ani 
de viață, tot mai diversă şi mai profesionistă: Căpitanul trăia 
retras, departe de orice adunare publică - de care statul îl 
priva, acum, în mod intenționat —, accesibil şi tangibil 
aproape exclusiv prin intermediul imaginii statice. Doar 
apropiații îl cunoşteau pe acel Codreanu bronzat, în 
îmbrăcăminte sport, cu pantaloni şi cămaşă de culori 
deschise, care îşi instruia adepţii la Carmen Sylva, se 
întreținea şi cânta cu ei. Imaginile pe care le răspândea 
Legiunea în toată ţara se prezentau cu totul altfel: Codreanu 
apărea de cele mai multe ori în port popular, mai rar în 
haină lungă de piele sau în îmbrăcăminte de oraş. Varianta 
din urmă apărea mai ales în fotografiile publicate în presă, 
la care susținătorii de la ţară nu aveau acces decât sporadic. 
Nici o imagine de largă circulaţie nu-l prezintă în cămaşa 
verde. Evita să apară într-o postură militară într-un univers 
politic dominat de numeroase uniforme de partid. În acest 
fel, se plasa deasupra brațului militar al mişcării sale, 
alunga intenționat amintirea violențelor care erau legate de 
cămaşa verde a Gărzii de Fier şi care acum, pe drumul spre 
putere, erau tot mai puţin oportune. Înainte de toate însă, el 
evita în acest fel să fie urmărit personal de autorități ca 
urmare a interzicerii uniformei. 

Reprezentarea iconică a avut succes şi pentru că liderul 
legionar în carne şi oase a rămas absent din jurnalele 
cinematografice. La apoteoză s-a ajuns printr-o imagistică 
orientată tot mai mult după modele religioase, care sublinia 
hieraticul, imobilitatea şi, astfel, vizionarul şi asceticul. Era 
un limbaj imagistic care, datorită asemănării cu icoanele, 
era înțeles cu uşurinţă de populaţia de la țară, dar care, 
grație rafinamentului estetic, găsea ecou şi în mediul 


intelectual. Acest univers de imagini era însoțit de un 
discurs legionar care-l înălța pe Codreanu la rangul de 
supraom şi-l venera ca apostol sau chiar ca mântuitor — 
ceea ce, de fapt, contravenea ataşamentului profund al 
mişcării față de Biserică. 

Spre sfârşit, Codreanu cel iconic a avut, probabil, mai 
multă importanță pentru mobilizarea legionară decât omul 
şi politicianul care, în rare ocazii, apărea personal în costum 
în spaţiul public. Deloc întâmplător, cele două apariţii 
importante în public după interzicerea Gărzii de Fier - la 
funeraliile lui Moţa şi Marin, precum şi la înmormântarea 
generalului Cantacuzino-Grănicerul, ambele în 1937 - au 
fost înscenate cu grijă. La marşul în cinstea generalului, 
Codreanu păşea singur, în haină neagră de piele, încadrat 
larg de un careu de legionari: în acest fel era subliniată 
inaccesibilitatea unui presupus ales al Providenței. 

Iconizarea conducătorului a continuat şi după moartea 
lui Codreanu. Portretul acestuia era un element esențial 
pentru legitimarea succesorului său, Horia Sima. Dacă 
virajul spre stânga şi mobilizarea muncitorilor l-au copleşit 
în cele din urmă pe politicianul Codreanu, cultul său, care, 
după cum am văzut, era construit cu precădere din imagini, 
l-a transformat într-un monument, într-un totem pietrificat 
ce nu mai avea nevoie de omul în carne şi oase, de 
politicianul ezitant, adesea nesigur şi supus oscilaţiilor stării 
de spirit. 

Iconografia conducătorului a fost creată atât de oameni 
aflaţi la baza ierarhiei, cât şi de personaje din vârful ei. În 
anii '20 au apărut o mulțime de broşuri cu poezii şi cântece, 
redactate de adepți entuziaşti. Reflecţiile lui Codreanu cu 
privire la punerea în scenă publică a persoanei sale sunt 
greu de reconstituit pe baza surselor disponibile, spre 
deosebire, de pildă, de cazul lui Hitler sau al lui Mussolini. 
Dar nu trebuie să-l privim în nici un caz ca pe un simplu 


obiect mânuit de cei apropiaţi. El era conştient de efectul 
apariției lui în public şi punea mare preț pe anticiparea şi 
dirijarea reacțiilor la acțiunile politice — să ne gândim numai 
la atitudinea lui în momentul primirii invitației la Maglavit 
sau la intervenţiile lui redacționale în textele cântecelor 
legionare de propagandă. 

Cultul legionar al conducătorului a fost tot atât de puţin 
impus din afara societății româneşti ca şi legionarismul în 
ansamblu. Codreanu şi adepţii săi au venit în întâmpinarea 
unor aşteptări enorme din partea unei societăți profund 
dezorientate: etnicii români din teritoriile unificate în 1918 
erau chinuiți de temeri şi îndoieli, de noi probleme de 
identitate într-un stat eterogen din punct de vedere cultural, 
iar aceasta nu numai din cauza populației numeroase de 
alte etnii  (regionalismul etnicilor români atârna, de 
asemenea, greu în balanță), apoi se adăugau criza 
economică mondială, sărăcia larg răspândită, neîncrederea 
în elita politică extrem de coruptă şi în structurile de stat în 
parte nefuncționale, teama de vecinii revizionişti de la est, 
vest şi sud, instabilitatea vădită a sistemului politic - toate 
acestea exacerbau speranțele într-o soluție clară, rapidă, 
izbăvitoare. Cât de prezentă era această speranță de 
mântuire în toate păturile populaţiei o demonstrează isteria 
din jurul arătării lui Dumnezeu la Maglavit. Codreanu a 
preluat aceste speranţe, adesea mistice, într-o intervenție 
divină şi a schițat o viziune vagă despre o Românie mare, 
puternică, nivelată social, care avea să învie colectiv în urma 
unei purificări morale. Faptul că el, spre deosebire de Garda 
Conştiinţei Naţionale, nu s-a legat niciodată de un program 
practic (nu a preluat, de exemplu, corporatismul fascist 
italian susținut, printre alţii, de Mihail Manoilescu) l-a făcut 
să devină mai lesne un ecran de proiecție al tuturor 
dorințelor posibile, chiar contradictorii, de la muncitori până 
la înalta aristocrație. Aceasta din urmă era, după reforma 


agrară şi introducerea votului universal, precum şi după 
intrarea în scenă a elitelor burgheze din teritoriile odinioară 
maghiare şi austriece, tot mai marginalizată politic, 
economic şi social. 

În lucrările de specialitate, Legiunea şi legionarismul sunt 
percepute adesea drept o singură ideologie şi o singură 
mişcare sub un singur conducător. O abordare de tip 
biografic, care se apleacă şi asupra adepților, adică asupra 
bărbaţilor şi femeilor din anturajul lui Codreanu, ne arată 
altceva. Dezbinările adânci din rândurile Legiunii au devenit 
într-adevăr vizibile abia după moartea lui Codreanu, dar ele 
erau cunoscute elitelor politice şi serviciilor secrete, care 
încercau să le exploateze în folosul lor. Această mişcare 
eterogenă era ţinută laolaltă, de fapt, prin figura 
conducătorului, care era de necontestat în public, şi prin 
declaraţiile de susținere față de el, ceea ce nu excludea 
critici şi tensiuni interne. La prima vedere, Legiunea pare 
centrată atât de mult asupra conducătorului, încât 
întrebarea cu privire la capacitatea de conducere a lui 
Codreanu nu s-a pus propriu-zis încă. Multe dintre 
considerațiile de mai sus îl fac pe Codreanu să apară drept 
un produs al societății şi al contextului istoric, drept obiect 
şi instrument al elitelor politice; alte elemente, în schimb, îi 
pun în lumină voința şi capacitatea de a conduce. Se 
impune, aşadar, întrebarea privitoare la rolul său ca subiect 
activ care decide singur şi, prin aceasta, la responsabilitatea 
lui politică. Răspunsul nu este, nici aici, lipsit de 
ambiguitate. Pe de o parte, Codreanu s-a lăsat ani buni 
folosit, ba chiar condus de rege şi de politicienii naționalişti 
de dreapta. Aceştia îl considerau o resursă politică 
disponibilă în spectrul de dreapta, un garant al bazei de 
masă necesare unei guvernări autoritare, însă altfel un 
politician mediocru, un provincial care nu înțelegea politica 
înaltă. Condescendenţa vechilor elite bucureştene îi aplica 


lui Codreanu, după categoriile specifice Regatului de 
dinainte de 1914, ştampila de outsider sau, în cel mai bun 
caz, pe aceea de fiu al unui carierist care se luptă pentru 
recunoaştere. Disprețul lui Iorga față de fostul său ajutor şi 
admirator entuziast, lon Zelea Codreanu, ale cărui tirade de 
dinaintea războiului le publicase fără ezitare în Neamul 
Românesc, este aici simptomatic. 

Pe de altă parte, Codreanu ne apare ca un actor 
independent, care a ridicat pretenții clare de conducere încă 
din anii ‘20 şi s-a impus treptat. Şi aici, imaginile sunt un 
indicator important: în propaganda ulterioară anului 1930 
nu mai existau fotografii de grup cu Codreanu; camarazii săi 
dispăruseră în umbră, în timp ce pe afişe apărea doar 
portretul conducătorului. El şi-a afirmat poziția de 
conducere şi după ce s-a retras în mare măsură din 
adunările publice (manifestații, deplasări călare, marşuri, 
prezență în Parlament), după iarna 1933-1934, şi anume în 
calitate de autor al unor scrieri doctrinare şi de om care lua 
decizii strategice hotărâtoare, precum mobilizarea 
muncitorilor. În numeroase şedinţe, adică în faţa unui 
auditoriu devotat şi redus, îşi explica în mod regulat 
viziunea asupra ideologiei legionare, vorbind, de preferință, 
despre începuturile mişcării, îmbinându-şi biografia cu 
istoria Legiunii, ceea ce a şi fixat până la urmă în scris în 
lucrarea Pentru legionari, o narațiune canonică pentru 
adepţi. În mod vădit, Codreanu era avantajat atunci când 
putea conduce şi îndoctrina un mic grup de adepți legați 
prin jurământ, pe care-i cunoştea şi-i alesese personal, sau 
când ţinea lecţii unor legionari ce-l ascultau orbeşte, fie la 
Căminul Cultural din Iaşi, fie la Carmen Sylva; evita să se 
angajeze în dezbateri cu intelectualii legionari de frunte, 
întrucât aceasta i-ar fi zdruncinat poziția de conducător 
charismatic. De aici reiese indirect şi nemulțumirea lui față 


de anonimizarea mişcării, care era urmarea inevitabilă a 
creşterii ei rapide. 

Coordonarea unei mişcări de masă cerea însă mai mult 
decât acest stil de conducere bazat pe contact personal. 
Acest lucru a ieşit în evidență atunci când Codreanu a 
stabilit ca fiecare membru al Prietenilor Legiunii să se 
anunțe personal la el sau atunci când a preluat personal 
instruirea conducătorilor studenților legionari. Stilul său de 
conducere era marcat de militărie — din care a cunoscut însă 
doar practica ofițerilor inferiori —, dar şi de neîncredere, 
precum şi de teama de informatori şi de trădare. Nu putem 
sublinia îndeajuns că liderul legionar considera că 
„trădătorii” sunt mai periculoşi decât populaţia evreiască a 
României, pe care o atacase deosebit de agresiv în anii '20. 
În jurul „trădătorilor” din interior, din societatea 
românească şi din Legiune, construise o poveste de-a 
dreptul obsesivă, care punea cazuri precum cele ale lui 
Vernichescu şi Stelescu în legătură cu bine-cunoscutele 
cazuri de trădare din istoria României, de pildă sfârşitul 
tragic al lui Mihai Viteazu sau al lui Tudor Vladimirescu. 
Codreanu era convins că istoria neamului său fusese adusă 
pe un făgaş greşit de duşmanii din afară şi de trădători - o 
idee care nu-i aparținea, ci pe care o preluase de la 
intelectualii naţionalişti, ascuţind-o extrem de mult. În 
schimb, faptul că în rândurile Legiunii se infiltraseră 
serviciile secrete, până în cercul foarte apropiat conducerii, 
era o realitate. Codreanu avea o conştiinţă acută a acestui 
fapt, iar o atmosferă de neîncredere îi limita serios 
capacitatea de acțiune. 

Dinamica unei mişcări ce creştea rapid şi stilul de 
conducere al lui Codreanu, bazat pe control şi verificare 
directă, care putea atinge efectiv doar un mic cerc de 
persoane, au ajuns tot mai mult în contradicție. Schimbarea 
permanentă a sistemului de organizare a Legiunii nu rezolva 


problemele de conducere, ci le amplifica, pentru că ierarhia 
şi controlul strict care se cereau, în lipsa unor căi de 
comunicare clare, nu puteau decât să rămână fără efect 
într-un stat cu o suprafaţă mare şi cu o populaţie majoritar 
rurală. Atârna greu în balanță şi faptul că, deseori, 
competențele nu erau definite clar în Legiune şi în partid. În 
1935, de teama unor noi interdicții, Codreanu l-a împins în 
față pe Cantacuzino-Grănicerul ca şef de partid. Bătrânul 
general trebuia să conducă formațiunea Totul pentru Țară, 
iar Codreanu şi-a rezervat conducerea supremă a Legiunii 
şi, astfel, şi pe cea a partidului. Această dublă structură de 
conducere a deschis poarta intrigilor de tot felul, dat fiind că 
adepţii, în cazul unor conflicte, se plângeau de preferință la 
unul dintre cei doi conducători. Analiza relației generalului 
cu Codreanu aruncă o lumină deosebită asupra poziției 
celui dintâi în Legiune: Cantacuzino-Grănicerul recunoştea 
charisma lui Codreanu, resimțind, spre sfârşitul vieții sale, 
Legiunea drept o nouă sursă de sens. N-avea nici o 
dificultate să-l recunoască pe Codreanu drept conducător la 
nivel ideologic. Dar, ca politician experimentat, ca membru 
al înaltei nobilimi ce avea acces la rege, el cunoştea bine 
mecanismele de putere ale României. Codreanu era, în ochii 
lui, un outsider nefamiliarizat cu tainele puterii, pe care 
trebuia să-l inițieze în mod corespunzător. Prin tiradele lui 
şi prin înclinația spre violență, generalul era convins că 
poate stabili orientarea partidului. Codreanu îi era, din 
punct de vedere social, inferior lui Cantacuzino-Grănicerul, 
iar lecţiile din partea acestuia erau greu de suportat. De 
aceea, l-a făcut pe general să simtă că el era deținătorul 
charismei ce asigura puterea. Generalul s-a supus. 
Propaganda legionară a trecut sub tăcere lupta pentru 
putere şi s-a folosit în continuare de popularitatea vechiului 
luptător, cinstit ca erou de război. Cantacuzino-Grănicerul 
nu a avut intenţia să se îndepărteze de Legiune, dar, din 


cauza bolii, a dispărut din viața politică. Codreanu se 
emancipase de bătrânul general, exact cum se desprinsese 
odinioară de A.C. Cuza. De teama unei aproprieri, i-a ţinut 
prevăzător la distanță şi pe alți posibili patroni ai Legiunii 
din cadrul establishment-ului - Nae Ionescu, dar mai ales 
Mihail Manoilescu -, folosindu-se de ei împotriva altor 
fracțiuni ale Legiunii. 

Stilul de conducere al lui Codreanu era caracterizat 
printr-o distanțare crescândă de adepţii săi. Întrucât 
autoritățile nu permiteau adunări publice legionare, iar 
Codreanu nu mai voia să se prezinte în fața unui public 
nelegionar, după 1933 el nu mai apărea la manifestații. 
Radioul şi cinematograful, după cum am arătat, i-au rămas 
inaccesibile. Frapant este şi felul în care s-a restrâns raza de 
acțiune teritorială a conducătorului: până în 1933 
desfăşurase el însuşi campanii electorale intense, vizitase 
sate, se arătase adepților din provincie. Represiunea din 
iarna 1933-1934 l-a silit să se retragă în spaţiul intern 
legionar - în clădirile legionare din Bucureşti, la Carmen 
Sylva, în curtea din Giuleşti, iar spre sfârşitul vieţii sale şi la 
conacul Frunzescu de lângă Tuzla sau la Predeal. Spaţiul 
semipublic legionar - înțelegând prin aceasta grupuri mai 
mari de legionari şi simpatizanți care se întâlneau 
întotdeauna în domenii protejate (de pildă, la Carmen Sylva, 
acest spațiu semipublic cuprindea peste 700 de persoane) — 
era condus de Căpitan, care comunica prin circulare, iar în 
cazul unor chestiuni secrete, prin curieri. În presa legionară 
- de pildă, în Buna Vestire - n-a mai scris după 1933, în 
contrast cu încercările sale jurnalistice din anii ‘20. Aşadar, 
el apărea în aceste publicaţii de cele mai multe ori prin 
portrete şi lozinci, nu cu contribuții personale. Şi aceasta 
era o formă de distanţare față de adepţii săi, dar şi o 
strategie de a evita o comparaţie directă între textele sale şi 
cele ale intelectualilor legionari. 


Codreanu conducea vrând să creeze loialitate prin contact 
personal, fie prin primirea vizitatorilor, prin rapoarte directe 
ale cadrelor din provincie sau prin întâlnirile regulate 
extinse ale fruntaşilor legionari din Bucureşti. Această 
experiență a contactului personal era ridicată în slăvi de 
propaganda legionară şi stilizată ca moment de convertire, 
ceea ce se vedea şi din cultul creat în jurul privirii lui 
Codreanu. Trăirea contactului personal avea poate darul de 
a întări puterea charismatică a lui Codreanu, dar ea nu 
oferea un substitut pentru apariția lui regulată la 
manifestații de masă, care ar fi demonstrat publicului larg 
puterea de mobilizare a Legiunii. 

Capacitatea de conducere a fost limitată considerabil de 
căile de comunicare fragile şi de infiltrarea informatorilor în 
organizație. Dat fiind că autorităţile controlau poşta, 
telefonul, căile ferate, drumurile şi cenzurau presa, mulți 
adepți din Bucureşti, ca să nu mai vorbim de provincie, nu 
aveau acces la informații şi indicaţii. Implementarea unei 
informări şi comunicări constante şi demne de încredere, în 
statul polițienesc care era România, a rămas pentru 
Codreanu, până la sfârşit, o problemă aproape de 
nerezolvat. Formarea unui serviciu de informaţii propriu a 
înaintat lent, ceea ce, într-un spațiu public marcat de 
cenzură şi de zvonuri, a avut un efect negativ asupra 
capacității de acțiune a conducătorului Legiunii. Căpitanul a 
încercat să se conecteze la starea de spirit din provincie 
solicitând rapoarte şi dări de seamă constante. Totuşi, nu 
putea conta pe loialitate adevărată decât acolo unde erau în 
funcțiune vechile rețele - acest lucru era valabil pentru 
Moldova, Bucovina şi zona din jurul Bucureştiului, dar nu 
pentru Banat şi Ardeal. În aceste din urmă regiuni trebuia 
să se bizuie pe autoritatea cumnatului său. Când Ion Moţa a 
fost ucis, poziția lui Codreanu la nord-vest de Carpaţi a fost 
zdruncinată. Horia Sima şi adepţii lui au acţionat într-o 


dependenţă laxă față de Codreanu şi față de regățenii din 
conducere. Ei au fost astfel în stare să umple rapid vidul de 
putere creat prin arestarea capilor Legiunii în primăvara 
anului 1938. Adepții lui Sima îl cinsteau poate pe Codreanu 
ca idol, dar ca lider politic în îndepărtatul Bucureşti nu-l 
văzuseră aproape deloc de aproape. 

Politicienii care îl susțineau din umbră pe Căpitan au 
avut grijă ca Legiunea să rămână o opoziţie 
extraparlamentară şi ca accesul ei la adunări publice să 
rămână interzis. Legiunea a contracarat această strategie 
mergând în popor, înființând tabere de muncă, desfăşurând 
propagandă prin viu grai, iar conducătorul ei, pe care doar 
puţini îl cunoşteau personal, a devenit, tocmai prin această 
decuplare de populaţie promovată de autorități, un idol 
situat la distanță. Această distanțare n-a fost aleasă de 
Codreanu de la început; totuşi, el şi anturajul său - şi în 
această privință am fi dorit să avem surse mai exacte 
privind reflecţiile strategice - trebuie să fi înțeles că un om 
care se prezenta ca mântuitor al neamului va exercita de la 
distanță o fascinaţie mult mai mare decât în calitate de 
vorbitor la manifestații, fapt ce nu l-ar fi diferențiat de 
concurența politică. Fără voie, adversarii politici din 
structurile de securitate ale statului au contribuit la 
impactul lui charismatic. 

Dacă adepţii ar fi aflat mai multe despre practica 
conducerii sub Codreanu, imaginea sa de vizionar înțelept s- 
ar fi clătinat. Căpitanul intervenea adesea, ce-i drept fără o 
metodă  recognoscibilă, în proceduri disciplinare şi în 
chestiuni punctuale privind organizaţiile judeţene ale 
partidului Totul pentru Ţară, dar se şi retrăgea de multe ori 
din domeniul operativ, lăsându-l în seama bătrânului 
general. Însă de îndată ce acesta acţiona autonom, se 
ajungea la tensiuni cu întemeietorul Legiunii. Chiar şi în 
momente hotărâtoare, de pildă la începutul anului 1938, 


Codreanu a părăsit Bucureştiul, ducându-se la Predeal. 
Acest comportament trebuie să-i fi dezorientat pe adepţi şi 
să fi slăbit mişcarea, care, fără conducătorul absolut, nu 
avea o viață organizatorică proprie. Desigur, după cum au 
arătat cercetările asupra național-socialismului german, 
tocmai structurile de comandă neclare şi suprapuse creează 
mecanisme care, în mişcările  policratice, îi oferă 
conducătorului putere şi spațiu de manevră, deoarece în 
cazul conflictelor create, în ultimă instanță, artificial el 
rămâne singura instanţă de legitimare şi de decizie. În mod 
evident, şi Codreanu s-a folosit de acest mecanism pentru a- 
şi asigura puterea în cadrul mişcării. 

În aprilie 1938, consecinţele acestei structuri centrate pe 
persoana lui Codreanu şi ale sistemului de comandă neclar 
au devenit vizibile. Dacă conducătorul nu voia sau nu putea 
să acţioneze şi să decidă, aparatul se rupea în părțile din 
care era format, adică în fracțiunile concurente, care 
aproape că nu aveau legătură între ele. În absenţa lui 
Codreanu, majoritatea  fruntaşilor nu  îndrăzneau să 
acţioneze. În acest fel s-a deschis calea pentru Horia Sima, 
singurul hotărât să umple vidul de putere fără să ţină 
seama de Căpitan. 

Poziţia de lider a lui Codreanu, atât de bine reliefată 
pentru cei din exterior şi evidenţiată continuu de Căpitan în 
relaţiile cu susținătorii săi, era aşadar considerabil mai 
fragilă şi trebuia să fie tot timpul afirmată de el înăuntrul 
mişcării. Căci din afară pretenția sa de conducător şi 
charisma sa nu erau periclitate, dat fiind că atacurile 
externe mai degrabă îi uneau pe legionari. Pericolul a apărut 
atunci când unii adepţi apropiaţi, care-l cunoşteau bine, au 
început să se îndoiască de capacitatea sa de a conduce şi de 
înzestrarea lui intelectuală şi când îndoiala s-a tradus prin 
acțiune politică. Aşezarea ambițiilor personale deasupra 
intereselor de partid făcea parte din viaţa politică de zi cu zi 


în România interbelică, la fel şi sistemul bine pus la punct 
de informatori şi de propagatori de zvonuri. Totuşi, în afară 
de Mihai Stelescu, nimeni n-a îndrăznit să opună rezistență 
pe față, iar asasinarea lui Stelescu arată că anturajul lui 
Codreanu vedea în disidență cel mai mare pericol pentru 
mişcare. Ion Moţa a dat expresie acestui fapt atunci când l-a 
comparat pe Stelescu cu adversarii naţional-socialişti ai lui 
Adolf Hitler, care au fost, de asemenea, ucişi. În această 
atmosferă de tensiune latentă şi, uneori, cât se poate de 
vizibilă, Codreanu trebuia să meargă mereu înainte, pentru 
a îndrepta în exterior energia acumulată de adepți. Aceasta 
antrena o radicalizare aproape permanentă a mişcării. Se 
trezeau speranţe care cu greu puteau fi împlinite. Codreanu 
crea o stare de spirit revoluționară, în care el era, în acelaşi 
timp, cel care pune în mişcare şi cel care este pus în 
mişcare; în cele din urmă, aceste două posturi nu au mai 
putut fi clar deosebite. 

În cadrul organizaţiei, fractiunile concurente îi dădeau de 
lucru lui Codreanu. Legiunea era concepută ca o suită de 
adepți care-i datorau supunere absolută conducătorului. 
Dar, între 1927 şi 1938, ea a evoluat într-o structură 
multiformă: ca mişcare de tip catch-all, care se adresa 
tuturor păturilor sociale, Legiunea trebuia să preia şi toate 
tensiunile ce  caracterizau societatea românească din 
perioada interbelică. Această structură tot mai 
contradictorie era ținută laolaltă de Codreanu, respectiv de 
recunoaşterea statutului său de conducător. În procesul de 
diferenţiere a suitei de adepţi se pot recunoaşte mai multe 
straturi temporale: astfel, dacă privim dinspre sfârşit, în 
1938 nu mai rămăsese aproape nimeni dintre camarazii din 
vremea începuturilor de la Iaşi. Cel mai important element 
de legătură cu originile fusese Ion Moţa, a cărui moarte l-a 
zdruncinat pe Căpitan. Cu cadrele de conducere din anii 
1936-1938, în special cu bucureştenii, rareori putea 


împărtăşi experiența acțiunilor violente comune şi 
momentele legate de începuturile mişcării (aşa cum se 
întâmpla, de pildă, cu Gheorghe Clime). 

Prima generaţie de legionari din anturajul lui Codreanu 
era marcată de legătura dintre violența exercitată personal 
şi aplecarea mistică, dar şi de o comunitate în care actorii se 
cunoşteau personal şi, adesea, trăiau împreună. Căminul 
Cultural Creştin de la laşi este un simbol al acestei 
perioade. Acest grup aparținea aceleiaşi generaţii şi era 
susținut material şi politic de vechile notabilități ale 
Moldovei. 

De îndată ce, după 1930, Legiunea a devenit un fenomen 
politic de importanță națională, iar Codreanu s-a mutat la 
Bucureşti, au slăbit legăturile cu camarazii moldoveni. 
Dintre aceştia, mulți au renunțat la activitatea militantă, în 
timp ce susținători importanți de la Iaşi au trecut pe planul 
al doilea. Moldova în ansamblu a dispărut din orizontul 
politic al lui Codreanu. În imediata apropiere a Căpitanului 
s-au adunat noi forțe, mai ales oameni din Muntenia, care-i 
erau superiori intelectual, dar şi din punctul de vedere al 
provenienței sociale, şi care deseori - dacă ne gândim la cei 
doi Cantacuzini - aveau opțiuni mai radicale şi cedau mai 
greu pretenţiei lui de a conduce decât fiii ţăranilor 
moldoveni de la Universitatea din Iaşi. Aceştia din urmă 
văzuseră în Codreanu nu numai un lider, un idol, ci şi unul 
de-al lor, unul care se simțea, la fel ca ei, acasă şi la 
universitatea ieşeană, şi în lumea antisemitismului militant 
de provincie, şi într-un univers îmbibat de o religiozitate 
populară ortodoxă. Fotografiile de la Văcăreşti arată că 
tânărul Codreanu, deşi era recunoscut drept conducător, 
era privit mai degrabă ca un primus inter pares. 

Această experiență împărtăşită a originii, a acţiunii şi — 
deosebit de important - a detenţiei comune lipsea în lumea 
bucureşteană. Mediul acesta era mai dinamic, mai 


intelectual, mai modern, dar şi mai dificil de controlat. 
Codreanu se bucura aici de mai multă autoritate ca idol şi 
ecran de proiecție al viziunilor politice decât ca politician. 
Trebuia să ţină seama mai puțin de vechii camarazi şi 
susținători, care cunoşteau bine începuturile lui modeste. 
De aceea, altfel decât în Moldova, la Bucureşti trebuie să se 
fi simţit un outsider într-un mediu urban, rafinat, marcat de 
conexiuni politice greu de deslugşit, de intrigi şi zvonuri, în 
care pretenția lui charismatică, recunoscută de țăranii 
moldoveni, era în pericol să devină obiectul criticii sau chiar 
al ridiculizării şi astfel, prin nerecunoaştere, să-i fie risipită 
charisma. 

Apoi, între 1930 şi 1933, Codreanu a mers pe calea 
acțiunilor paramilitare. Era vremea  cămăşilor verzi 
(succesoarele portului popular), a unei practici şi ideologii 
care, inspirându-se din modelul italian şi cel german, dar şi 
din starea de spirit dominantă în Europa, viza ritmul, 
violența şi activitatea militantă. În această direcție a fost 
sprijinit din umbră mai ales de Vaida-Voevod. Codreanu a 
împins înainte această evoluție, pentru a-şi asigura poziția 
de conducere. În perioada respectivă, s-au ridicat militanţi 
precum Mihai Stelescu şi Horia Sima. Această tendință a 
condus la escaladarea şi la turbulențele din decembrie 
1933. 

După valul de represiuni din iarna 1933-1934, Codreanu 
s-a hotărât să apară mai puţin în public. Este evident că se 
temea, în ciuda susținerii arătate de o parte a guvernului 
Tătărescu, de o nouă interzicere a ramurii de partid a 
Legiunii, dacă şi-ar fi asumat iarăşi pe față conducerea. Ca 
să nu mai fie el însuşi răspunzător din punct de vedere 
juridic, a pus oameni de paie în fruntea partidului Totul 
pentru Ţară - pe Gheorghe Cantacuzino-Grănicerul sau pe 
Gheorghe Clime. Aceştia au recunoscut în exterior charisma 
conducătorului, dar în activitatea politică au avut inițiative 


proprii, foarte radicale. Şefii de partid aparțineau aripii 
militante a Legiunii şi trebuie să-l fi considerat pe Codreanu 
o fire ezitantă. Faptul că bătrânul general i-a reproşat 
şovăiala şi frica l-a marcat probabil puternic pe 
conducătorul Legiunii. 

Retragerea lui Codreanu dintr-o poziție de conducere 
vizibilă, ce se prefigurase încă înainte de 1933, i-a 
zdruncinat charisma în fața adepților celor mai militanţi. În 
acel moment a intervenit cel mai periculos concurent al său, 
Mihai Stelescu, care a avut o vreme succes considerabil, dat 
fiind că şi-a exprimat public nedumerirea cu privire la lipsa 
de implicare a lui Codreanu în timpul ciocnirilor dintre 
gardiştii militanţi şi forțele de ordine. Ceea ce Stelescu 
spunea deschis, trebuie să fi gândit, în tăcere, mulți 
legionari dezamăgiți; dați deoparte se simțeau mai ales cei 
din generaţia fondatorilor mişcării şi moldovenii, dar şi cei 
care-şi doreau o dinamică revoluționară. S-ar putea spune 
că Codreanu a fost nevoit să se redescopere: nu mai era 
credibil ca lider al unor unități paramilitare; pe lângă 
aceasta, autoritățile au împiedicat o nouă înarmare a unui 
braț militar legionar. Aşa se explică de ce Codreanu se 
prezenta mai mult ca un doctrinar, ca un personaj care voia 
să educe mişcarea şi neamul. Începând din 1934, a încercat 
să se descotorosească de faima proastă a violenței gardiste. 
Ca să-şi păstreze statutul de conducător, s-a ridicat 
deasupra adepților şi s-a distanțat de cei care-l urmaseră în 
perioada de început. Renunţând la activitatea militantă, 
anume la participarea la marşuri şi manifestații, s-a 
înstrăinat de adepţii radicali ai perioadei de început. Totuşi, 
decizia a fost contrabalansată de faptul că, în urma acestei 
retrageri, Codreanu a dobândit — abia acum - acea charismă 
care a făcut posibilă mobilizarea maselor, mai ales începând 
cu anul 1936. 


Printre schimbările survenite în configurația adepților se 
numără, după 1933, şi retragerea oficială a familiei sale din 
mişcare, un gest menit să sublinieze poziția singulară şi 
libertatea de acțiune a lui Codreanu, potrivit modelului altor 
conducători charismatici din perioada interbelică. 
Conducătorul Legiunii voia să aparțină întru totul mişcării 
sale şi neamului său. Cu toate acestea, părinții, fraţii şi 
surorile au rămas, în culise, persoanele cele mai apropiate. 
Întrucât serviciile secrete nu se puteau infiltra în familie, 
ştim foarte puţine despre mecanismele interne din acest 
cerc intim, de exemplu despre relația lui Codreanu cu 
cumnatul său lon Moţa, care s-a alăturat cuibului de 
intelectuali Axa, şi cu tatăl său, Ion, care a venit foarte rar 
la Bucureşti. Ca întruchipare a antisemitismului de 
provincie, ca om cu purtări grosolane, dependent de alcool, 
tatăl nu era deloc prezentabil la Bucureşti, în timp ce în ţară 
a rămas popular ca orator. 

Între 1935 şi 1938, împărţirea s-a conturat clar: „familia 
legionară” din jurul lui Codreanu, adepţii cu viziune social- 
revoluționară, aristocrații anticarlişti radicali, care odinioară 
fuseseră carlişti aparținând establishment-ului, intelectualii 
bucureşteni, toți concentrați în Bucureşti, în timp ce 
camarazii moldoveni din perioada de început îşi pierduseră 
orice influență, iar cadrele din provincie erau aproape 
complet lipsite de greutate politică. 

În percepţia contemporanilor şi a posterităţii, Legiunea 
Arhanghelul Mihail era şi este indisolubil legată de violența 
politică. Dimpotrivă, apologeţii legionari îl zugrăvesc pe 
Codreanu drept un educator al neamului şi arată că violența 
trebuie considerată o deviere. Aceasta este o narațiune pe 
care legionarii codrenişti au dezvoltat-o imediat după 
moartea conducătorului, delimitându-se de gruparea din 
jurul lui Horia Sima, pe care o prezentau drept îndepărtată 
de ideile legionare. Cum trebuie înțeleasă atitudinea lui 


Codreanu față de violența legionară? Căpitanul se arătase în 
tinerețe extrem de agresiv, dar, odată cu vârsta, a început să 
se detaşeze de viața politică cotidiană, retrăgându-se la 
munte sau la mare. În perioada de început el se situa încă 
bucuros în fruntea unor oameni gata să folosească violența. 
Amenința el însuşi cu violența şi nu se sfia să-şi pună în 
practică amenințările. La 24 de ani, a plănuit chiar şi o 
mare lovitură teroristă împotriva elitei politice şi economice. 
Schimbarea ulterioară venea în contradicție cu dinamica 
accelerată a mişcării sale, îndeosebi după 1936. Codreanu 
îmbătrânea; deseori părea epuizat, copleşit de numeroasele 
presiuni din interiorul şi exteriorul mişcării. Cazul Stelescu 
şi obsesia trădării nu puteau decât să-l consume şi mai 
mult. Desigur, ar fi greşit să construim o evoluție liniară de 
la activistul violent la misticul tăcut. În anii '20, dar şi mai 
târziu, Codreanu nu doar a acționat violent, dar a şi 
promovat cultul violenței. Faptul că cei treisprezece asasini 
din rândurile mişcării, „nicadorii” şi „decemvirii”, au fost 
executați împreună cu el a subliniat la sfârşit acest lucru, 
aşa cum intenționaseră, de altfel, autorităţile. Dacă, după 
1933, Codreanu urmărea limitarea violenţei, el se gândea în 
primul rând la controlul asupra mişcării sale. Se temea, pe 
bună dreptate, de puterea poliției, a jandarmeriei şi a 
serviciilor secrete, şi voia să evite confruntarea deschisă, ca 
în vremea Gărzii de Fier, spre deosebire de legionarii mai 
tineri şi mai radicali. Cezura anului 1933 reiese clar din 
convingerea, fixată în scris în jurnalul din 1934, că o 
mişcare paramilitară nu poate face față aparatului de 
securitate al statului, când acesta e bine organizat. Asta o 
simțise pe propria piele, asta era şi lecţia pe care o învățase 
în urma revoltei social-democrate eşuate din Austria 
(februarie 1934). Şocul suferit în urma represiunii din 
partea statului în 1933-1934 explică schimbarea sa de 


strategie, fără ca el să se fi distanțat vreodată definitiv şi 
explicit de violență. 

Odată cu creşterea rapidă a mişcării, începând cu toamna 
anului 1936, a apărut şansa reală de a obține legal puterea. 
Dar militantismul exagerat îi speria pe alegători. Renunțarea 
la violență, recomandată în interiorul mişcării încă din 1936 
şi propagată în spațiul public mai ales în 1937, trebuia să 
facă din Legiune o organizație respectabilă, cu precădere în 
cercurile conservatoare, care cereau linişte şi ordine. Astfel, 
Codreanu a subliniat caracterul de organizație educativă al 
Legiunii şi faptul că ea nu era încă pregătită să preia 
puterea, fiindcă pentru aceasta îi lipseau cadrele necesare. 
Adepții radicali vedeau altfel lucrurile, iar în noiembrie 1937 
cu greu au fost împiedicaţi să profereze amenințări cu 
moartea la adresa adversarilor politici, în vechea tradiţie 
gardistă.. Dimensiunea  mistic-contemplativă a lui 
Codreanu, care n-a înlocuit-o însă niciodată pe cea politică, 
a devenit mai pronunțată tocmai în momentul în care 
adepții cereau preluarea puterii, adică în primăvara anului 
1938. Dincolo de asta, membrii Legiunii credeau că vin în 
întâmpinarea conducerii dacă devin violenți, căci, până la 
urmă, nu făceau decât să-i imite pe Căpitan şi pe cei din 
jurul său. De aceea, este greu de dovedit dacă atacurile 
asupra lui Mihai Stelescu sau asupra membrilor elitei, 
precum Virgil Madgearu sau rectorul de la Iaşi, Traian 
Bratu, au fost ordonate de Codreanu personal sau nu. În 
cazul lui Madgearu şi al lui Bratu, corespondența internă a 
Legiunii vorbeşte mai degrabă împotriva acestei 
presupuneri; cu toate acestea, dinamica violenței a fost 
declanşată de Codreanu personal, în calitate de agresor şi 
de asasin. Legionarii care săvârşeau acte de violență din 
proprie inițiativă şi credeau că vin în întâmpinarea 
conducerii nu se deosebeau aproape deloc de autorii actelor 
de violență din sistemele de putere fascist, național-socialist 


sau bolşevic, de pildă în timpul Marii Epurări din Uniunea 
Sovietică sau al Holocaustului. 

Codreanu nu s-a dezis niciodată în mod univoc de 
violență, fiindcă atunci şi-ar fi renegat implicit începuturile 
în rândurile mişcării şi n-ar mai fi fost înțeles de cei mai 
dinamici adepţi ai săi - muncitorii şi intelectualii radicali 
care promovau violența. Deosebit de periculoase erau 
pentru Codreanu reproşurile adepților, cum că ar fi temător 
şi lipsit de curaj, că nu i-ar fi susținut îndeajuns pe 
„nicadorii” şi „decemvirii” arestaţi, că se ascundea de copoii 
lui Stelescu, că nu îndrăznea să dea marea lovitură. Prin 
raportare la planurile de asasinate şi de puciuri din anii ‘20, 
Codreanu trebuie să fi părut aripii dispuse la violență din 
mişcare puţin credibil sau, în cel mai bun caz, enigmatic. 
Afirmațiile contradictorii făcute de el pe tema violenței între 
anii 1935 şi 1938 trebuie înțelese pe fondul tensiunilor 
uriaşe dintre radicalii şi moderaţii din Legiune, cărora 
trebuia să le facă oferte politice. Dar, nici în ceea ce îl 
priveşte, Căpitanul nu pare să fi rezolvat vreodată 
contradicția dintre disponibilitatea la violenţă, etica creştină 
şi speranța într-o preluare legală a puterii. Nu trebuie să 
uităm că pentru Codreanu, ca şi pentru atât de mulți autori 
ai unor acte de violență politică, violența reprezenta mereu 
un gest defensiv şi că această convingere era utilizată drept 
justificare a violenţei legionare. Un conducător care se vede 
pe sine permanent ca victimă, care promovează un cult al 
martirajului şi care îndeamnă la jertfa de sine consideră 
violența ca parte componentă a vieții politice. De aceea, 
discursul legionarilor despre statutul lor de victime nu 
implică o distanțare față de violență, ci mai degrabă o 
legitimare şi înnobilare a acesteia. 

Ţinta acestei violențe erau acele grupuri în care Căpitanul 
credea că i-a identificat pe duşmanii neamului românesc: 
populaţia evreiască, precum şi „jidăniții” şi „trădătorii”, 


adică oamenii bănuiți că lucrează în favoarea evreilor. 
Antisemitismul lui Codreanu era cuzist - prin urmare, un 
produs al tradiției antisemitismului românesc din secolul al 
XIX-lea. Definirea altor grupuri de adversari era însă mult 
mai neclară. Legiunea oferea numeroaselor grupuri etnice 
ale României Mari integrarea în comunitatea românească 
dacă ele renunțau la apartenența la o altă comunitate 
etnică, adică se dizolvau ca structuri colective, reducându-şi 
alteritatea culturală la poziția de indivizi. Acest lucru era 
valabil, o dată, pentru toți ortodocşii de altă etnie decât cea 
română, inclusiv pentru romi. În acest sens, în 1933, 
Codreanu s-a oferit să-l ajute pe preşedintele Uniunii 
Generale a Romilor din România, Gheorghe Lăzărescu- 
Lăzurică, susținut şi de patriarhul Bisericii Ortodoxe 
Române, să organizeze un congres al romilor.s Datorită 
confesiunii lor, romii îi păreau integrabili şi, în plus, politic 
nepericuloşi. Acelaşi lucru era valabil pentru comunităţile 
mai mici de ucraineni, ruşi şi lipoveni de rit vechi, dar şi 
pentru catolici, de pildă pentru polonezii şi germanii din 
Bucovina. O atitudine ostilă maghiarilor este greu de reperat 
la regățeanul Codreanu, spre deosebire de cumnatul său, 
Ion Moţa. Încă de la început, excluşi din comunitatea 
plănuită erau evreii, a căror „eliminare” din România — 
acesta era termenul folosit de propagandă - era susținută 
deja de A.C. Cuza, reprezentând totodată un obiectiv pe care 
Codreanu l-a urmărit până la sfârşit. Programul nivelării 
depline a tuturor diferențelor regionale şi etnice şi al 
înlăturării comunităţilor de alte etnii era fundamental 
pentru Codreanu. Indivizii de etnie neromânească erau 
tolerați atâta timp cât nu erau organizați în comunități 
etnice proprii. În ochii Legiunii, şi românii cu identitate 
regională bine definită erau un pericol pentru națiune - să 
ne gândim la marşul peste Prut, plănuit ca măsură de 
românizare a basarabenilor de etnie română. Codreanu, 


care avea el însuşi o origine etnică amestecată, înțelegea 
neamul în mod biologic, dar nu, în sens rasist, ca fiind 
închis ermetic prin naştere. El cerea un angajament față de 
neamul românesc, în vreme ce apartenența la Biserica 
Ortodoxă Română reprezenta un avantaj, ca indicator al 
loialității. Programul lui, cel al unei comunități etnice 
omogenizate şi nivelate social, a pregătit în România 
persecutarea şi masacrarea populației evreieşti, iar mai 
târziu s-a manifestat în politica regimului național-comunist 
de sub Nicolae Ceauşescu. 

Tema violenței legionare din timpul vieții lui Codreanu, 
care este adesea tratată izolat, punându-se accentul asupra 
unor atentate spectaculoase, trebuie plasată într-un context 
mai larg. Această biografie încearcă să arate că violența nu 
străbate doar viața lui Codreanu, ci caracterizează în genere 
societatea românească a vremii sale. În acest sens, am 
subliniat intenționat o continuitate în cadrul căreia Primul 
Război Mondial a adus cu sine o intensificare a violenţei, dar 
n-a marcat deloc o ruptură. Anii 1903, 1905 şi 1907 indică 
izbucniri ale violenței de masă în acele zone de graniță 
dintre România şi Rusia în care a crescut Codreanu. Pe 
lângă asta, anii 1903 şi 1907 reprezintă puncte culminante 
ale violenței antisemite. Viața politică a României Mari era 
marcată de violență verbală şi fizică; limbajul politic exaltat 
şi demonizarea adversarilor politici erau elemente 
caracteristice aproape tuturor partidelor. Mai ales în 
campaniile electorale, violența nu rămânea apanajul 
legionarilor; cuziştii, agenții electorali ai Partidului Liberal, 
dar şi susținătorii Partidului Național-Țărănesc se 
năpusteau cu pumnii asupra adversarilor, iar uneori 
foloseau şi arme. Înaintea asasinării lui Ion Gheorghe Duca, 
mulți politicieni din opoziție au creat aproape o stare de 
spirit a linşajului. Organele de ordine acționau deseori 
brutal, nu doar împotriva extremiştilor, ci mai ales împotriva 


păturilor lipsite de privilegii, precum țăranii sau muncitorii. 
Desigur, această stare de fapt nu-i scuteşte de răspundere 
pe Codreanu şi pe adepţii săi, care au alimentat considerabil 
o asemenea stare de spirit. Însă presupusa opoziţie între un 
activism legionar violent şi o societate preponderent 
nonviolentă, despre care se vorbea deja în anii '30, nu 
corespunde realității sociale a României interbelice. Şi în 
ceea ce priveşte violența, Codreanu şi adepții lui erau 
produse ale timpului şi societăţii în care trăiau -— desigur, nu 
erau nişte obiecte lipsite de voință, ci configurau, în mod 
conştient, o societate ce devenea tot mai brutală. Această 
cale a condus, începând cu 1941, la Holocaust, şi cu 
participare românească. Pentru asta Legiunea poartă, 
desigur, o parte din vină, ce poate fi uşor identificată şi 
indicată, dar vinovate se fac şi elitele şi instituţiile centrale 
ale României Mari, al cărei monarh a instituit, în decembrie 
1937, un guvern declarat antisemit, din care făceau parte 
intelectuali de frunte ai țării - printre alţii, şi A.C. Cuza, 
părinte politic adoptiv al lui Codreanu şi responsabil de 
violențe antisemite mai ales în estul României.s 

Discuţia despre conducere şi violență ne duce la 
problema relaţiei lui Codreanu cu puterea şi cucerirea 
puterii. Dorința de a ajunge la putere l-a motivat încă din 
prima parte a anilor ‘20. În 1923, a plănuit o mare lovitură 
teroristă pentru doborârea elitelor aflate la conducere. Se 
pare că, în anii ce au urmat, a avut planuri, vag conturate, 
privind o lovitură de stat. În 1933, conducea Garda de Fier 
în numeroasele ciocniri cu jandarmeria, asemănătoare celor 
dintr-un război civil. După cum am arătat mai sus, 
contraatacul autorităţilor l-a făcut să-şi vadă clar limitele; 
prin urmare, a ordonat mişcării sale să se retragă, mizând 
pe pătrunderea organică a țării prin propagandă legionară. 
Când aceasta a dat rezultate, iar numărul simpatizanţilor a 
crescut, posibilitatea unei preluări legale a puterii părea 


foarte aproape. Dar, în sistemul politic românesc, acest 
lucru era posibil doar cu sprijinul regelui. Codreanu a 
refuzat însă condiţiile lui Carol II. Începând din acel 
moment, lupta sa pentru putere nu s-a mai dus împotriva 
unor grupări ale Partidului Naţional Liberal şi ale Partidului 
Naţional-Ţărănesc (este vorba de grupări, fiindcă în ambele 
partide erau politicieni care-l sprijineau pe Codreanu), ci 
împotriva aparatului de putere al monarhului. Codreanu a 
fost deturnat de la orientarea lui, la început carlistă, de 
două fracțiuni: cea social-revoluționară şi cea a frondei 
aristocrate. Numai în anturajul său se vorbea despre 
posibilele urmări ale acestui conflict, în cazul victoriei 
Legiunii: înlăturarea monarhului, eventual chiar a dinastiei. 
Codreanu s-a apropiat de actori anticarlişti precum Maniu 
şi a negociat cu oameni ca lon Antonescu, care-şi jucau 
propria carte între coroană şi Legiune. La sfârşitul anului 
1937, regele a încercat să stăvilească opoziția anticarlistă, 
exploatând vechea  dezbinare din spectrul ortodox- 
naționalist-antisemit. Dar când, în februarie 1938, 
Codreanu s-a apropiat de Octavian Goga, ținând cont de 
atmosfera generală şi de înscrierile masive în Legiune, nu 
mai era exclusă o victorie a extremei drepte unificate, în 
cazul unor alegeri desfăşurate corect. Codreanu ar fi venit la 
putere formând o coaliție cu conservatorii naționalişti, 
asemenea lui Adolf Hitler cu cinci ani înainte. 

Alegerile n-au avut loc. Legiunea n-a ajuns la putere. 
Speculaţiile  contrafactuale sunt, pe bună dreptate, 
controversate în cercetarea ştiinţifică. Totuşi, pentru 
evaluarea lui Codreanu, este important să ne întrebăm dacă 
preluarea puterii sub conducerea sa s-ar fi desfăşurat altfel 
decât sub Horia Sima, doi ani şi jumătate mai târziu. 
Codreanu însuşi a dat răspunsul, în repetate rânduri: 
mişcarea lui, spunea el, nu e pregătită. Avea dreptate. 
Slăbiciunile structurale ale Legiunii, descrise mai sus, arată 


că liderul dispunea de o masă mare de adepţi slab 
coordonațţi: s-ar fi zis că ei îl purtau pe conducătorul lor 
înainte precum o forță a naturii, însă primăvara anului 
1938 a arătat cât de falsă era această impresie. Un val de 
arestări a fost suficient pentru a separa micul nucleu dur de 
restul adepților, reducând Legiunea la grupări militante 
fărâmițate. Codreanu ar fi vrut să creeze o organizație de 
masă într-o societate de masă, dar, cu excepţia părților 
odinioară habsburgice ale ţării, în România Mare lipsea 
orice tradiție a rezistenței organizate împotriva puterii de 
stat, atât în cazul elitelor, în mare parte dependente 
economic de stat, cât şi în cazul țăranilor, a căror 
împotrivire se manifesta doar în momente de extremă 
disperare, iar atunci în mod haotic, aşa cum arătase anul 
1907. Când aparatul de stat a lovit, în Regat s-a prăbuşit 
până şi ideea de rezistenţă, în timp ce în vestul guvernat de 
maghiari până în 1918, unde românii aveau o lungă tradiție 
de rezistență organizată, se puneau bombe. Pierderea 
treptată a controlului asupra adepților săi, deseori 
subliniată în interpretarea de față, precum şi activitatea 
violentă notorie a acestora în opoziție permit presupunerea 
întemeiată că o preluare a puterii de către legionari în anul 
1938 s-ar fi sfârşit la fel ca în 21-23 ianuarie 1941. Am fi 
asistat la căderea regelui, la pogromuri, la declanşarea 
haosului în stat şi în administraţie, la îmbogățirea celor 
ajunşi la putere şi, în cele din urmă, la o intervenţie a 
forțelor armate. 

O biografie, chiar dacă este concepută ca descriere a vieţii 
politice, cum este cartea de față, trebuie totuşi să se ocupe 
şi de cele personale, private, cel puţin în măsura în care 
acestea au produs efecte în activitatea politică. Codreanu nu 
făcea diferențieri între sfera privată şi cea publică, politică. 
Crescuse într-o familie puternic politizată; tatăl său, frații, 
surorile, soția şi cumnatul făceau parte din mişcarea 


condusă de el. Multă vreme, Codreanu abia dacă a dispus 
de vreo proprietate privată. Până în anii '30, locuia 
împreună cu soția la socri, sau la camarazi apropiați. 
Destinderi private, cum ar fi lectura sau filmele, nu sunt 
cunoscute; fumatul - la Grenoble se fotografia cu pipa în 
gură - l-a lăsat de timpuriu, alcool pare să nu fi consumat 
aproape deloc, iar de mâncat mânca foarte modest, țţinându- 
se de regulile ortodoxe ale postului. Cum viața îi era 
marcată întru totul de politică, a ajuns de mai multe ori în 
stări de epuizare. Odihnă găsea mai ales în natură, la munte 
şi la mare, iar în anii de început, la mănăstirile din Moldova; 
se relaxa de asemenea prin activitate fizică, în drumeții şi la 
schi, prin meditație, dar şi cântând alături de adepţii săi. 
Totuşi, nici în aceste împrejurări nu rămânea loc pentru 
momente strict private, petrecute fără adepţi sau fără 
activități cu amprentă politică. Dimpotrivă, cultul 
conducătorului se manifesta şi în cadrul informal, deoarece 
Codreanu li se înfățişa adepților ca învățător şi deschizător 
de drumuri. Dat fiind că Siguranţa nu s-a putut infiltra în 
familia sa, se cunosc foarte puţine lucruri despre cercul său 
cel mai intim. Acest lucru este valabil şi pentru căsnicia lui. 
După 1945, Securitatea a încercat să-i determine pe foştii 
legionari să vorbească despre sexualitatea lui Codreanu. 
Fapt este că nu se ştie nimic despre acest subiect; în timpul 
vieţii lui, nici măcar adversarii politici declarați n-au abordat 
vreodată această temă. Trebuie să presupunem că Codreanu 
trăia în asceza pe care o propovăduia. Acelaşi lucru e valabil 
pentru situația lui financiară. În mod evident, Căpitanul nu 
avea o viață privată. Trăia pentru ceea ce socotea a fi 
misiunea sa politică. Modul în care-şi ducea viața - sărăcie 
ostentativă, renunțarea la distracţie şi destindere - era o 
parte elementară a programului său politic. Prin această 
radicalitate personală, a câştigat o credibilitate care le lipsea 
celor mai mulți dintre concurenții lui politici - poate cu 


excepţia lui Iuliu Maniu, a cărui orientare în viață era pur 
burgheză. Codreanu s-a remarcat şi prin faptul că nu 
accepta existența unor zone gri. El cunoştea doar sisteme 
binare:  prieten-duşman,  susținător-trădător.  Nuanţele 
intermediare şi compromisurile îi erau străine. De aceea, nu 
cunoştea umorul sau gluma şi, în general, nimic din ceea ce 
l-ar fi putut abate de la misiunea sa; nu există mărturii că 
ar fi râs vreodată spontan. Toată viața s-a aflat într-o 
tensiune enormă. Nu pare să fi cunoscut destinderea, fapt 
ce explică epuizarea, îndoiala şi temerile, împotriva cărora 
căuta sprijin în meditaţia mistică. Momentele de meditație 
au inspirat în repetate rânduri noi acțiuni, adesea violente 
(să ne gândim, de pildă, la planurile şi faptele sale din 1923 
şi 1924). „Familia legionară” pe care a adunat-o în jurul lui 
în anii '30 nu lăsa loc, pur şi simplu, vieţii private: 
Codreanu trăia sub acelaşi acoperiş cu numeroşi oameni, 
care îl venerau, dar îl şi condiționau şi controlau social. Şi 
adversarii lui îl observau atent şi ar fi făcut publică orice 
abatere de la traiul ascetic pe care îl propovăduia. În 
asemenea circumstanțe pot rezista vreme îndelungată doar 
oameni cu adevărat convinşi de misiunea lor; Elena 
Codreanu nu făcea parte, evident, dintre aceştia, Nicoleta 
Nicolescu însă, da. Se ştie că liderul legionar căuta şi găsea 
sprijin mai ales din partea femeilor şi copiilor: aici trebuie 
menționate mama sa, Nicoleta Nicolescu, apoi soţia sa şi 
sora Iridenta şi, de asemenea, copiii din familii sărace pe 
care-i lua la el. Din lipsă de surse, acest domeniu rămâne 
însă în mare măsură închis pentru istorici. Certe sunt doar 
venerația şi loialitatea pe care i le arătau oamenii foarte 
apropiaţi. Acele scrieri ale lui Codreanu care nu au fost 
gândite pentru publicare (scrisorile, jurnalul din anul 1934) 
subliniază politizarea sferei private. Scrisori cu caracter pur 
privat aproape că nu s-au păstrat; spre exemplu, 
corespondența cu activistul LANC Marcel Adam de la 


Dorohoi este preponderent politică. Interpretările conținute 
în jurnal arată că până şi credința lui Codreanu în semne şi 
minuni era pusă constant în slujba politicii. Tot aşa, 
ataşamentul față de mănăstirile din Moldova, despre care 
scrie în jurnal, leagă permanent spiritualitatea şi politica. 
Religiozitatea populară, interpretarea semnelor şi viselor 
jucau în familia lui Codreanu un rol important, dar, cu 
excepția jurnalului şi, mai târziu, a rapoartelor 
informatorilor Securităţii, nu sunt documentate într-o 
proporţie care ar fi necesară pentru evaluarea acțiunilor 
politice întreprinse de Căpitan. 

Subordonarea radicală a întregii vieți unui crez pe care 
nu doar îl propaga în afară, dar potrivit căruia trăia zi de zi, 
face ca liderul Legiunii să ocupe o poziţie singulară printre 
conducătorii charismatici radicali ai perioadei interbelice 
europene. Ea îl ridică şi deasupra propriei sale societăți, 
deasupra experienței istorice a României - cea a unei 
adaptări flexibile într-un mediu geostrategic dificil, a 
ambiguității şi a politicii secrete. Lipsa totală de echivoc a 
misiunii sale, respingerea absolută a compromisurilor, 
seriozitatea lui sumbră, radicalitatea lui au impresionat 
multă lume. Dar toate acestea i-au şi suprasolicitat pe mulți 
dintre adepţii săi, aşa cum a trebuit să constate, spre 
sfârşit, Codreanu însuşi. Contemporanii lucizi trebuie să fi 
observat, cu repulsie şi teamă, aceste trăsături drept 
semnale de avertizare cu privire la amenințările violente 
venite de la el. 

Aşa cum reiese din consideraţiile de mai sus, 
instrumentarul cercetării comparate a fascismului nu poate 
da singur seama de fenomenul politico-cultural întruchipat 
de Codreanu. El trebuie examinat şi în mediul cultural care 
l-a marcat şi care a influențat şi după 1918 societatea 
românească: spaţiul conflictual din estul României şi 
Basarabia de la începutul secolului XX, mizeria economică 


din mediul rural, reformatori ai educaţiei cu o retorică 
exacerbată şi propovăduitori ai trezirii naționale, o mistică 
răspândită în mediul rural, exprimând aşteptarea mântuirii 
în tradiția credinței populare ortodoxe, vechi mănăstiri şi 
duhovnici. Nici acest spațiu, nici România nu trebuie 
exotizate în vreun fel prin recursul la optica occidentală sau 
la perspectiva epocii noastre. Mai degrabă, cadrul de 
referință trebuie extins spaţial — şi implicit temporal - spre 
est, şi anume în Rusia prerevoluționară, cu mişcările ei 
subterane: secte religioase, bande de bătăuşi antisemiti, 
grupări religioase chiliaste, o ortodoxie aflată într-o criză 
profundă. Cu toate acestea intrase în contact deja tatăl lui 
Codreanu, care a întreținut de timpuriu relații cu Basarabia 
şi a cunoscut, prin legături personale, antisemitismul 
pogromiştilor din Imperiul Țarist târziu. Mişcările religioase 
de masă din sânul populaţiei româneşti (multă vreme 
ignorate de cercetare), fie că este vorba de apariția de la 
Maglavit sau de cei circa un milion de ortodocşi de rit vechi 
din estul țării, indică o dezorientare spirituală profundă a 
populaţiei, care nu ajungea în atenția parlamentarismului 
de fațadă de la Bucureşti şi pentru care puterea de stat nu 
avea pregătite nici un fel de oferte politice. Pătrunderea 
modernității în acest spaţiu rural a creat o agitație enormă, 
atât la nivel social, cât şi al mentalităților. Legiunea a oferit 
un dublu răspuns, şi anume o comunitate etno-naţională 
nivelată şi omogenizată în lumea aceasta, şi o înviere 
colectivă într-o dimensiune transcendentă - o făgăduință a 
mântuirii ce a fost întruchipată de un conducător iconizat.? 
Trecerea tinerilor intelectuali şi a societății româneşti, 
încă preponderent țărănească, atât din punct de vedere 
social, cât şi la nivelul mentalităților, spre o societate de 
masă modernă a fost însoţită de violență şi de spaime 
profunde. Nimeni nu a fost afectat mai mult de toate acestea 
decât Codreanu. Toată viața, el s-a văzut persecutat, tratat 


nedrept, rănit în orgoliul său exacerbat. Această stare de 
spirit a transferat-o asupra colectivității naționale, pe care 
credea că o conduce într-o luptă de apărare legitimă. Din 
sentimentul amenințării, politicianul Codreanu deriva 
dreptul la apărare prin atac, în vreme ce fanaticul religios 
tintea crearea unui Om Nou, deopotrivă eroic şi mistic. 

Aşadar, Corneliu Zelea Codreanu poate fi înțeles doar 
într-o abordare cu două orientări: pornind de la 
interpretarea fascismului, deoarece modul cum s-a înțeles 
pe sine, drept conducător al unei mişcări ideologic 
autonome în cadrul internaționalei fasciste, al unei mişcări 
pe care o voia recunoscută pe plan european, trebuie luat în 
serios; pe de altă parte, din perspectiva istoriei religiei, dat 
fiind că nu urmărea nici mai mult, nici mai puțin decât o 
mântuire colectivă, înțeleasă în sens creştin-ortodox, şi o 
înviere a neamului românesc. În aceste două dimensiuni — 
ca lider politic fascist într-o societate de masă modernă în 
formare şi ca mântuitor al unei întregi națiuni zguduite de 
criză —, el a mobilizat şi a polarizat societatea românească 
mai puternic decât oricine altcineva înaintea lui sau după el, 
fără a ajunge însă vreodată la putere. Cu teama lui de declin 
şi catastrofă, cu sentimentul permanent al amenințării 
interne şi externe, cu obsesia infiltrării şi a trădării, cu 
convingerea realmente fanatică că este dator, potrivit 
modelului oferit de Arhanghelul Mihail, să combată forțele 
răului, cu certitudinea că îndeplineşte o misiune istorică, că 
îşi salvează şi-şi mântuieşte neamul, Codreanu ne apare ca 
un personaj al interbelicului european, al unui continent 
zdruncinat din temelii de Primul Război Mondial şi de criza 
economică mondială. lar aparenta contradicție dintre 
nostalgia premodernă şi modernitatea revoluționară nu este 
unică din perspectivă europeană. 

Acea ridicare pe care a promis-o el a sfârşit într-o violență 
fără precedent, nu numai pentru România. În mod şocant, 


aceasta a fost, de asemenea, singura lansare spre 
modernitate care nu a fost impusă României din afară în 
cursul secolelor XIX şi XX, fie de marile puteri occidentale 
sau central-europene, fie de Rusia şi, mai târziu, de 
Uniunea Sovietică. Codreanu şi mişcarea sa, cu lupta lor 
împotriva democraţiei liberale, a statului constituțional, a 
drepturilor cetăţeneşti individuale şi a economiei de piață, 
reprezintă în mod arhetipal ceea ce s-a dezvoltat în 
societatea românească de atunci ca reacţie la provocarea 
unor vremuri noi, în ceea ce priveşte reaşezarea unei 
societăți în interior, dar şi stabilirea locului României într-o 
nouă Europă. Codreanu a pus bazele ideologice şi sociale 
pentru trei dictaturi - cea carlistă, cea antonesciană şi cea 
național-comunistă —, iar aceste trei sisteme au înfăptuit, 
desigur în moduri diferite şi în contexte politice diferite, ceea 
ce propagase el. Toate cele trei dictaturi au proscris 
memoria conducătorului Legiunii, dar nu şi ideile lui, care, 
prin intermediul multor oameni marcați de fenomenul 
legionar, au continuat după 1938, timp de decenii, să 
acționeze adânc în societatea românească şi să hrănească 
până în prezent modele sociale  antioccidentale, 
antidemocratice, colectiviste. Tocmai de aceea, un studiu 
dedicat lui Codreanu şi Legiunii rămâne şi astăzi un demers 
incomod. 


DIN ATELIERUL ISTORICULUI - O 
POSTFAȚĂ 


ÎN AFARA ROMÂNIEI, CORNELIU ZELEA CODREANU ESTE 
CUNOSCUT doar de o mână de specialişti în cercetarea 
fascismului. Chiar şi în România, puţini oameni ştiu lucruri 
precise despre el, iar acestea se limitează, de cele mai multe 
ori, la istorisiri cu tentă senzațională promovate în mass- 
media, de pildă despre nunta lui sau despre moartea lui 
violentă. Această constatare este surprinzătoare: în timpul 
vieții, Codreanu se număra printre cei mai cunoscuți 
conducători ai mişcărilor fasciste europene. Din Marea 
Britanie, trecând prin Polonia şi până în Uniunea Sovietică, 
ca să nu mai vorbim de Italia fascistă şi de Germania 
național-socialistă, se bucura de mare atenţie. După cum 
am arătat în paginile precedente, în România amintirea lui a 
depins de anumite conjuncturi. Însă, chiar şi după 1989, 
detabuizarea Legiunii, eforturile revizioniste ale foştilor 
adepți, neolegionarismul şi mai ales discuţiile în jurul 
simpatiilor legionare ale unor intelectuali ca Mircea Eliade, 
Emil Cioran sau Constantin Noica abia dacă au condus la o 
dezbatere biografică asupra conducătorului mişcării 
legionare. După 1989, spaţiul public românesc l-a evitat pe 
Codreanu ca personaj şi s-a ocupat în loc de asta mai 
îndeaproape de aspecte care ţin de istoria ideilor şi istoria 
intelectuală a mişcării; a fost vorba de o evaluare a 
implicării legionare a intelectualilor, făcută de intelectuali 
care năzuiau spre o Românie nouă, ce trebuia să 
depăşească trauma stăpânirii comuniste.: 

Dezbaterea aceasta pe planul istoriei ideilor, despre 
intelectuali bucureşteni legionari sau apropiați de Legiune, 
maschează faptul că, până acum, s-a studiat prea puţin 
istoria Legiunii ca fenomen social interbelic, adică evoluția 
mişcării sub conducerea lui Codreanu. În schimb, 
dezbaterea ştiinţifică şi, în parte, cea din societate în 
privința coresponsabilității româneşti față de Holocaust a 
făcut progrese importante. Perioada interbelică românească 


însă, care în anii ‘90 a fost un etalon mult discutat pentru o 
Românie postcomunistă democratică, a devenit între timp 
mai puțin interesantă pentru cercetători decât, de pildă, 
epoca comunistă. 

Pe acest fundal, un istoric străin care alege să ofere o 
biografie a lui Corneliu Zelea Codreanu are o serie de lucruri 
de explicat cititorului român. De ce s-a ales această temă? 
Ce metode au fost aplicate? Pe ce surse se sprijină lucrarea? 
De ce a fost preferat genul biografic? 

Spre deosebire de antropologi, istoricii nu obişnuiesc să 
reflecteze în mod deschis asupra alegerii temelor lor, chiar 
dacă asemenea decizii marchează mulți ani - în cazul de 
față, în jur de un deceniu - dintr-o viață de cercetător. 
Atunci când subiectul ales este dezbătut şi în afara unor 
cercuri ştiinţifice restrânse, o clarificare mi se pare, totuşi, 
necesară. În cele ce urmează, aş dori să-i explic cititorului 
cum am ajuns să mă îndeletnicesc cu cercetarea ştiinţifică a 
Legiunii. 

Codreanu mi-a atras atenţia încă din liceu, când am citit 
lucrarea lui Ernst Nolte despre fascismul european. Nolte 
schița o imagine sumară, dar foarte densă, citând 
descrierea, întâlnită în aproape întreaga literatură despre 
Legiune, pe care a dat-o Nicholas Nagy-Talavera, pe atunci 
martor ocular, iar mai târziu cercetător al fascismului, 
despre intrarea lui Codreanu într-un sat ardelean: 
conducătorul, înconjurat de o aură mistică, admirat cu 
venerație de țăranii tăcuți. După ce, mulți ani, m-am ocupat 
de alte teme, această imagine a ieşit din nou la suprafață şi 
mi-a stârnit curiozitatea de a afla mai multe despre 
personaj, acum printr-un demers ştiinţific personal. În acest 
scop, am început să studiez literatura de specialitate 
dedicată subiectului. În interpretarea fenomenului legionar 
mi-a fost de ajutor pregătirea mea inițială de bizantinist. 
Căutând informaţii suplimentare pe Internet, am dat de site- 


uri neolegionare, care mi-au oferit posibilitatea să ascult 
cântece legionare. Acest fapt mi-a marcat demersul de 
cercetare din anii următori: cântecul şi strategiile de 
mobilizare ale Legiunii s-au aflat în centrul activității mele.: 
Ambele m-au îndepărtat, încă de la început, de subiectele 
preferate ale dezbaterilor din România: intelectualii 
bucureşteni şi ideile acestora. Dat fiind că eu însumi provin 
dintr-o ţară federală, organizată descentralizat, mi-am 
îndreptat privirile spre provincia românească. Decalajul 
dintre centru şi restul ţării, văzut ca periferie, care în 
România este atât de frapant, nu mi s-a părut prea potrivit 
pentru a înțelege România interbelică. Regatul României 
Mari era un stat postimperial compozit. România în care a 
fost activ Codreanu trebuia să integreze regiuni marcate de 
tradiţii politice foarte diferite. O privire asupra ziarelor 
româneşti din perioada interbelică - în măsura în care nu 
erau supuse cenzurii sau autocenzurii - dovedeşte cât de 
puternic se confruntau amprentele regionale şi 
reprezentările politice după 1918, cât de diferită era 
înțelegerea statului la românii din Basarabia, Banat, Ardeal, 
Bucovina şi din Regat - asta făcând abstracţie de celelalte 
grupuri etnice, care reprezentau circa 30% din populaţie şi 
care, până în 1918, fuseseră deseori dominante din punct 
de vedere economic şi social. Pe acest fundal, voiam să 
înțeleg Legiunea din punct de vedere socio-istoric, şi anume 
mai ales modul în care a mobilizat ea masele în provincie.: 
Pentru aceasta, în mod analog cercetărilor fascismului în 
Germania şi Italia, am ales o abordare social-istorică 
cantitativă şi am cercetat împrejurimile rurale ale 
Bucureştiului, județul Vâlcea şi, alături de participanţii la 
un seminar, regiunea subcarpatică de la nord de Bucureşti. 
Barbara Holzer, o studentă de-a mea, a încheiat de curând 
un prim studiu la nivel naţional despre şefii de cuiburi 
legionare. Această metodă de cercetare este exact opusul 


unui studiu biografic, dar creează contextul necesar pentru 
o interpretare a lui Codreanu. Conducătorul şi adepții săi 
sunt cele două fațete ale medaliei; ambele trebuie luate în 
considerare. 

În ceea ce priveşte istoria ideologiei legionare, foarte 
controversată printre cercetători, se pune întrebarea dacă 
legionarii foloseau creştinismul în mod funcționalist, în 
sensul unei religii politice, sau dacă era vorba totuşi de o 
mişcare în care credința era mai mult decât camuflajul unei 
idei centrale de natură fascistă. Am încercat, cu sprijinul 
noilor lucrări de istorie culturală a fascismului, dar şi 
impregnat de pregătirea mea bizantinistă, să iau în serios 
religiozitatea în idei, imagini, limbaj şi acțiuni, pentru a nu 
compromite cercetarea în urma unor judecăți pripite. După 
cum a arătat Alessandra Tarquini în cazul fascismului 
italian, istoricii au confundat deseori analiza şi dorința de a 
înțelege cu acceptarea conținutului. Legionarii se înțelegeau 
pe sine drept creştini loiali Bisericii, drept credincioşi care 
năzuiau la învierea neamului, şi au reuşit să mobilizeze 
astfel foarte mulți oameni. Istoricul trebuie să încerce să 
analizeze acest fenomen, şi nu să-l dea la o parte pe temeiul 
propriei păreri politice. Dar, fără îndoială, a cerceta nu 
înseamnă nicidecum a aproba obiectul cercetării.. 

Pe lângă aceste cercetări proprii, am vrut să intru în 
discuţie cu specialiştii. În 2011, Armin Heinen şi cu mine 
am organizat o conferință la Viena, ale cărei rezultate au fost 
publicate în 2013 şi, sperăm, vor fi disponibile, în scurt 
timp, şi în limba română.: De-a lungul anilor în care am 
venit în România pentru a studia documente de arhivă, am 
avut posibilitatea să port discuţii amănunțite la Iaşi şi la 
Bucureşti. Pentru carte, aceste schimburi de idei au fost de 
o importanță excepţională. Din punct de vedere intelectual, 
un moment culminant a fost întrunirea organizată de 
Societatea de Studii Istorice din România în septembrie 


2015, la Iaşi, pentru a dezbate o parte din tezele acestei 
cărți. 

Lucrarea de față a luat ființă nu doar din lectura 
izvoarelor şi literaturii secundare, ci şi în urma a numeroase 
discuţii, din care am reținut sugestii şi critici care m-au 
ajutat să citesc corect sursele şi, înainte de toate, să înțeleg 
contextul lor cultural. Fără un asemenea sprijin în lectură 
mi-ar fi fost greu să scriu această carte. Totuşi, miza acestor 
convorbiri nu era de a înlocui, ca să spunem aşa, privirea 
„din afară” cu privirea „dinăuntru”. Apropierea culturală pe 
care o posedă un cercetător român nu poate fi atinsă de 
cineva venit din afară; acesta poate oferi însă o perspectivă 
complementară bine informată. Deoarece am scris prima 
ediție a acestei cărți pentru cititorii de limbă germană, dar 
am avut în vedere că lucrarea va apărea şi în limba română, 
a luat naştere o tensiune suplimentară: cititorului de limbă 
germană trebuie să i se explice multe lucruri care îi sunt 
familiare unui cititor român cultivat; pe de altă parte, 
anumite perspective şi interpretări îl vor surprinde mai 
curând pe cititorul român decât pe cel de limbă germană. 
Cine are în minte doi cititori atât de diferiți riscă un şpagat 
intelectual. Iar asta oglindeşte, la scară redusă, provocările 
unei istoriografii europene în care trebuie să fie depăşită o 
istoriografie naţională clasică, adică o cercetare în care 
istoricul se confruntă doar cu propria lui societate. 

Studiul meu despre Legiune urma nu numai să se 
distingă de dezbaterea românească centrată asupra 
Bucureştiului, ci şi să găsească o nouă abordare a 
materialului. Afirmațiile ştiinţifice privind Legiunea pornesc 
de la surse documentare extrem de limitate. Cercetarea 
internațională face apel mai ales la lucrarea lui Armin 
Heinen, fără a recurge la materialele de arhivă. Dar şi 
cercetătorii români, care nu sunt nevoiți să depăşească 
bariera lingvistică, au tendința de a lucra cu materiale 


tipărite, evitând mai curând arhivele. Foarte multe lucrări 
despre Legiune se bazează pe scrierile lui Codreanu, şi mai 
ales pe volumul Pentru legionari. Atenţia acordată acestor 
scrieri programatice se explică, în parte, prin faptul că mulți 
cercetători sunt preocupaţi în primul rând de aspectele ce 
țin de istoria ideologiei. Interesant este că multe dintre 
textele tipărite aparținându-i lui Codreanu au fost folosite 
oarecum ca o carieră de piatră. O evaluare sistematică sub 
aspect istorico-biografic abia dacă a avut loc; această 
observaţie este valabilă mai ales pentru însemnările, 
interesante psihologic, din închisoare (primăvara anului 
1938). Cartea de față a mers pe calea unei noi lecturi, din 
perspectiva unei noi interogații. 

Actele constituie fondul principal al materialului 
disponibil. Dar şi unele lucrări recente, cu abordare 
teoretică, care îşi propun să meargă mai departe valorifică 
doar puţine dintre actele publicate; iar acestea din urmă 
sunt, la rândul lor, disponibile doar în număr mic, în 
principal în culegerea de izvoare privind extrema dreaptă 
publicată de loan Scurtu. Oricât de valoroase ar fi aceste 
texte pentru analiză, ele nu înlocuiesc recursul la arhive. 
Cartea de față a luat naştere şi pe temeiul premisei 
metodologice că trebuie să fie obținută o bază stabilă de 
material de arhivă în vederea studiului biografic. Într- 
adevăr, noi texte-cheie au fost supuse interpretării, precum 
jurnalul lui Codreanu din 1934, părți ale corespondenței lui, 
precum şi numeroase rapoarte ale poliției, ceea ce conferă 
cărții o bază documentară solidă. Desigur, aşa cum se 
întâmplă în cazul tuturor lucrărilor istorice, este necesară o 
interogare critică a surselor. 

Privirea dinăuntru este îngrădită substanţial de pierderea 
arhivei legionare. Uneori se pot găsi, risipite printre acte, 
materiale care au fost confiscate de poliție în timpul raziilor. 
Dar e vorba mai degrabă de nişte frânturi. Codreanu scria 


numeroase scrisori. Textele sunt scrise de cele mai multe ori 
cu cerneală verde, într-un stil apropiat de limbajul cazon de 
comandă, care oglindeşte modul de gândire format la şcoala 
de ofițeri. Scrisorile de acest fel sunt însă rare; o căutare 
sistematică în arhive este dificil de realizat. E de presupus 
că asemenea scrisori există încă în proprietate privată, chiar 
dacă păstrarea lor în timpul regimului comunist era foarte 
compromițătoare. Poate că acest volum îi va convinge pe 
unii dintre deţinătorii acestor scrisori să le facă accesibile 
cercetării. În orice caz, căutarea surselor de material 
legionar nu este nici pe departe încheiată. 

Cea mai mare parte a materialului provine de la instituții 
ale statului, mai ales de la aparatul, foarte bine organizat, al 
poliției şi al serviciilor secrete. Acesta descrie Legiunea din 
exterior, ceea ce nu înseamnă că rapoartele respective nu 
păstrează şi urme ale limbajului legionar. Stereotipurile 
naționaliste şi antisemite se infiltrau uneori şi în dările de 
seamă ale autorităților. Cercetătorii sunt de mult conştienţi 
că textele produse de structurile de securitate, şi mai ales de 
serviciile secrete, nu redau un punct de vedere obiectiv şi nu 
pot conta ca „adevăr” dovedit prin acte, ci trebuie citite ca 
punct de vedere al autorităților şi ca instrument în lupta 
politică. Încă de la început, în Legiune s-au infiltrat 
colaboratori ai serviciilor secrete, fapt cunoscut Căpitanului. 
Numeroase discursuri şi afirmaţii ale liderului legionar devin 
cunoscute numai din asemenea rapoarte ale informatorilor. 
În complexa urzeală de interese din perioada interbelică 
românească trebuie să plecăm de la premisa că rapoartele 
redau doar o parte a evoluției evenimentelor. Legiunea a fost 
vreme îndelungată susținută de părți ale establishment-ului, 
ba chiar şi de dinastie; prim-miniştri ca Vaida-Voevod, 
membri ai camarilei, prințul moştenitor Nicolae, miniştri de 
interne precum Ion Inculeţ şi, nu în ultimul rând, Carol II l- 
au sprijinit pe Codreanu în măsura în care au putut. 


Industriaşi importanţi i-au acordat subvenţii, probabil cu 
ştirea coroanei. Nu ne putem aştepta ca forțe polițienești 
subordonate sau chiar un şef al Siguranţei să fi trecut 
aceste informaţii în acte oficiale. Referitor la finanțarea 
propriu-zisă a Legiunii, dincolo de contribuţiile cunoscute şi, 
de pildă, de acţiunile de colectare de fier vechi, istoricul va 
obține cu dificultate date din actele româneşti. Deoarece în 
acțiunile camarilei erau implicați atât generali, cât şi 
poliţişti, şi în această privință multe lucruri nu pot fi 
probate prin acte. 

Asemenea dedesubturi vor fi găsite mai degrabă în 
jurnale sau memorii ale adversarilor şi adepților Legiunii, a 
căror interpretare trebuie însă întreprinsă cu precauție. 
Genului îi este propriu, în principiu, pericolul tendinței 
apologetice. Pe lângă aceasta, e vorba despre scrieri ce 
puteau fi retuşate ulterior: jurnalele regelui nu conțin 
însemnări din lunile hotărâtoare ale planificării şi instituirii 
dictaturii regale; relaţiile regelui cu Codreanu nu sunt 
redate adecvat. O sursă mult mai valoroasă este 
reprezentată de jurnalele ministrului de interne Armand 
Călinescu, care oferă o perspectivă excelentă asupra 
mecanismelor politicii româneşti. 

De partea legionară, există o mulțime de memorii 
apologetice, în care se oglindeşte adversitatea înverşunată 
dintre codrenişti şi simişti. Aici se află o mulțime de detalii, 
de elemente referitoare la atmosferă, dar şi mistificări şi 
ocultări de tot felul, începând cu amintirile lui Horia Sima. 
În cazul multor texte, trebuie să ținem seama că s-a scurs o 
lungă perioadă de timp de la acele evenimente. În cazul 
memoriilor scrise în România, trebuie să ținem seama de 
„reeducarea” legionarilor în închisori precum cea de la 
Piteşti, unde redactarea autobiografiilor ţinea de metodele de 
presiune psihologică. Memorialişti importanți, ca preotul Ion 
Dumitrescu-Borşa, au făcut parte atât din rândul victimelor, 


cât şi al făptaşilor. Alţii, precum Nichifor Crainic, aveau 
toate motivele, din cauza trecutului antisemit, să-şi 
adapteze memoriile la aşteptările politice ale epocii 
comuniste. 

Presa din România interbelică cunoscuse o dezvoltare 
considerabilă, dar era supusă mai multor forme de cenzură 
şi autocenzură. Ziarele legionare sunt o sursă excelentă 
pentru cercetarea ideologiei şi lumii socio-culturale paralele 
create de Legiune. Cartea de față încearcă să-l analizeze pe 
Codreanu şi ca actor şi produs al unui nou univers 
mediatic. În această privință şi-au adus contribuţia şi 
adversarii săi, care l-au ajutat pe Codreanu să devină cu 
adevărat cunoscut. Codreanu însuşi a fost la începutul 
carierei sale foarte activ din punct de vedere jurnalistic, însă 
în anii ‘30 s-a retras cu totul din presă. Importantă este şi 
presa internațională - adică cea europeană -, ale cărei 
relatări erau urmărite şi analizate atent de Siguranța 
românească. În atmosfera politică tensionată din Europa 
anilor *30, chiar state democratice precum Franța au folosit 
presa ca mijloc al politicii lor de putere pe plan 
internațional. State totalitare ca Germania, Italia şi Uniunea 
Sovietică nu aveau deloc presă liberă; cu atât mai atent era 
analizat conținutul acelor ziare la Bucureşti, pentru a 
identifica mesajele politice ale regimurilor respective. 

Cartea de față a folosit, pe lângă documentele utilizate de 
Armin Heinen şi Francisc Veiga - autori ai prezentărilor de 
ansamblu rămase până astăzi de referință —, şi rapoarte ale 
reprezentanților diplomatici ai Franţei, Iugoslaviei, Poloniei, 
Austriei şi Albaniei. În cazul Franţei, acestea oferă 
perspectiva celui mai important aliat al României pe plan 
european, respectiv regional. Pierderile din surse sunt, din 
păcate, considerabile. Rapoartele trimişilor francezi din anii 
1937-1938 s-au păstrat doar fragmentar, deoarece au fost 
distruse în mare măsură la intrarea trupelor germane în 


Paris (1940). Şi arhivele poloneze au suferit pierderi masive 
în timpul războiului. Fragmentele păstrate indică sprijinul 
masiv primit de Legiune de la Varşovia. Austria, devenită un 
stat mic, observa cu atenție evoluţiile politicii interne 
româneşti. Reprezentanţii Albaniei profitau de rețeaua marii 
comunități albaneze din Bucureşti. Rapoartele diplomatice 
lărgesc perspectiva şi creează cadrul pentru situarea lui 
Codreanu în contextul european. 

Această lucrare încearcă să trieze şi să compare critic 
diferitele categorii de izvoare. Cea mai mare greutate o 
capătă, în cele din urmă, materialul furnizat de poliție şi de 
serviciile de informații. Cititorul primeşte adesea indicații 
acolo unde aceste texte sunt considerate deosebit de 
problematice pentru a servi drept temei al unor enunțuri 
ştiinţifice. Chiar şi după ani de cercetare asupra perioadei 
interbelice româneşti, persistă impresia că numeroşi actori 
ai scenei politice îşi disimulau cu multă abilitate acţiunile şi 
motivele reale, iar asta într-un stat ale cărui instituții erau 
invadate de rețele de relații personale şi, de aceea, îşi putea 
exercita doar parțial atribuțiile legale. Rapoartele 
diplomaților din statele prietene, precum Franța, arată 
limpede cât de puternic era marcată viața politică a 
României Mari de intrigi şi zvonuri şi cât de puternic afecta 
neîncrederea din spaţiul public comportarea actorilor politici 
şi analizele observatorilor. 

Cititorul găseşte în cartea de față numeroase citate. 
Acestea îndeplinesc mai multe obiective de ordin 
metodologic: deseori este vorba de texte necunoscute sau 
puţin cunoscute, care dobândesc, fie şi doar grație acestui 
fapt, valoare ştiinţifică; mai important este însă că 
naționalismul radical românesc şi-a dezvoltat un univers 
lingvistic propriu care a luat naştere cu mult timp înaintea 
apariției legionarilor. O lectură a acestor texte trebuie, de 
aceea, să înceapă cu documente din secolul al XIX-lea, 


pentru a arăta că ideologia şi limbajul legionar au fost un 
produs organic al unui mediu politic bine aşezat. În cele din 
urmă, citatele transmit adesea mai bine decât orice analiză 
starea de spirit socio-politică a timpului, exaltarea unui 
discurs marcat de ideea declinului şi de speranța mântuirii, 
care  impregnează atât propaganda politică, cât şi 
corespondenţa politică privată a timpului. În acest sens, îl 
avertizăm pe cititor că limbajul exaltat nu era o trăsătură 
distinctivă a Legiunii, ci făcea parte din limbajul specific 
vremii, ceea ce se vede prin comparaţie cu discursul 
celorlalte partide. Această observaţie este valabilă şi în cazul 
folosirii rimelor sau imaginilor simple şi a caricaturilor ca 
propagandă electorală, care se adresau alegătorilor de la 
țară. Citatele restituie universul lingvistic în care se mişca 
Codreanu - pe care, de altfel, şi-a pus amprenta el însuşi ca 
scriitor politic. 

Mai mult decât în cercetarea de până acum, în această 
carte sunt interpretate imagini. Codreanu era o apariție 
iconică, imaginea lui acționa în mare măsură mobilizator 
tocmai pentru că, în cazul lui, cuvântul rostit (nu însă şi cel 
scris!) era aproape lipsit de importanță. Imaginile, 
caracterizate adesea printr-un statism surprinzător, 
sprijineau mesajul legionar al tăcerii şi al misticii politico- 
religioase. Ele reprezintă o parte esențială a pronunțatului 
cult al personalității, care capătă, mai ales în iconografie, 
vădite trăsături sacrale. De aceea, viața lui Codreanu se 
poate citi şi în imagini - de la activistul aflat în fruntea 
studenților, mereu înconjurat de adepți, până la 
conducătorul retras, din a cărui făptură, la fel ca în icoanele 
sfinților, nu se mai vede decât capul. 

Caracterul problematic al unui studiu biografic despre 
Codreanu nu constă doar în accesul dificil la izvoare. 
Trebuie clarificată, de asemenea, contribuția pe care o poate 
avea o biografie la îmbogățirea cunoaşterii. Multă vreme mai 


curând proscrisă în cercetare, biografia ca gen literar se 
bucură de aprecierea unui număr mare de cititori. Din 
punct de vedere ştiinţific, ea ascunde şi primejdii. În cel mai 
rău caz, biograful se identifică cu obiectul său, istoriseşte o 
poveste eroică plină de anecdote şi se lasă antrenat în 
presupuneri psihologizante. De cele mai multe ori nu are loc 
o contextualizare a interdependențelor sociale, politice şi de 
alt gen, cu atât mai puţin o analiză condusă de teorie. În 
cazul extremiştilor politici şi al activiştilor violenți, asemenea 
lui Codreanu, acest fapt ascunde o primejdie epistemologică 
şi politică evidentă, şi anume posibilitatea unei 
instrumentalizări a textului în scopuri revizioniste. Biograful 
trebuie să se străduiască neîncetat să păstreze distanța 
necesară față de obiectul cercetării şi să nu cadă pradă 
seducţiei exercitate de sursele sale, care pot vorbi, deschis 
sau pe ascuns, în favoarea celui care este subiectul 
biografiei.s Orice istoric care se încumetă să abordeze genul 
biografic trebuie, de aceea, să se confrunte cu ampla 
cercetare a temei biografiei şi, de asemenea, cu problema 
unei delimitări exagerate — drept cealaltă extremă în raport 
cu identificarea excesivă cu obiectul cercetării —, îndeosebi 
atunci când biograful respinge clar poziția politică a 
personajului despre care scrie. În această privință, 
cercetarea biografică a fascismului constituie o contribuție 
considerabilă. 

Pe lângă o identificare nepermisă a biografului cu un 
obiect transformat în „erou”, psihologizarea exagerată, drept 
o altă formă a empatiei, reprezintă încă un risc evident al 
biografiilor. Cu toate acestea, un studiu biografic trebuie să 
se apropie de universurile de viață ale obiectului său şi să-l 
ia pe acesta în serios ca persoană, atât în acţiunile sale 
politice, cât şi în cele private. În ceea ce îl priveşte pe 
Codreanu, nu există mărturii scrise care să nu fie de natură 
politică. Acest lucru este valabil pentru scrierile lui publicate 


- din motive uşor de înțeles —, pentru scrisorile descoperite 
până acum, dar şi pentru jurnalul său. Cel din urmă oferă 
totuşi, în mai mare măsură decât celelalte documente, acces 
la un domeniu care ar putea fi descris drept privat. Însă 
tocmai jurnalul din 1934 arată că acest domeniu pur şi 
simplu nu funcţiona separat de cel politic în viaţa lui 
Codreanu şi că, în această privință, el nu se deosebea prea 
mult de alți conducători politici din vremea sa (şi nu numai). 
Nici acțiunile lui Codreanu - cele despre care avem 
cunoştinţă - nu se pot încadra într-o schemă public/privat. 
În mod evident, Codreanu nu avea vreo oră liberă căreia să 
nu-i dea conotaţie şi încărcătură politică - munţii şi marea, 
sportul şi cântecele, ba chiar şi căsătoria (cel puţin la 
început) au fost legate de politică. Astfel, în cazul lui 
Codreanu se poate vorbi, într-adevăr, de o biografie politică 
care trebuie să lase deoparte domeniul privat, pentru că 
acesta nu exista despărțit de sfera politică. Însă asta nu 
înseamnă că oamenii ce au fost cei mai apropiaţi de 
Codreanu pot fi excluşi din analiză. Codreanu trebuie 
descris şi analizat prin recurs la familie şi comunitate, la 
adepții din cercul restrâns, dar şi la adversarii politici. Aici 
se încadrează şi relaţiile cu cele mai importante personaje 
feminine din viața lui, în măsura în care o îngăduie sursele. 
În această privință, studiul de față încearcă să cuprindă 
aspectul, multă vreme neglijat, al istoriei relaţiilor dintre 
sexe în Legiune. 

O biografie cu pretenții ştiinţifice trebuie să clarifice şi în 
ce constă valoarea ei ştiinţifică adăugată. Sau, punând altfel 
problema: ce oferă o biografie a unui lider fascist în raport 
cu o analiză a mişcării sale? Pe de o parte, o biografie poate 
transmite cunoştinţe obținute prin cercetare unor cercuri de 
cititori care capătă acces la temă prin intermediul acestui 
gen, deoarece nu citesc cărți ce tratează teme mai abstracte. 
Asemenea biografii se extind adesea în prezentări ale unor 


epoci, caz în care obiectul biografiei se retrage în planul al 
doilea, fiind eclipsat de marile evoluţii ale vremii sale. Cartea 
de față caută să evite ambele extreme ale genului: sinteza 
camuflată a epocii şi simpla istorisire lipsită de teorie. 

Mai mult decât atât, ea ridică o problemă de cercetare 
pentru care genul biografic pare să fie potrivit. Care a fost 
rolul lui Codreanu în mişcarea legionară? Întrebarea poate 
părea paradoxală: Codreanu este cel care a întemeiat şi a 
condus Legiunea; pentru el, şi nu pentru altcineva, a fost 
creat un cult bombastic. Şi totuşi, este un fapt că 
majoritatea cercetătorilor aproape că n-au separat analitic 
mişcarea de conducător. Scrierile lui Codreanu sunt 
valabile, ca pars pro toto, pentru întreaga Legiune, 
activitatea lui reprezintă întreaga Legiune, de aceea el este şi 
răspunzător pentru tot ce s-a întâmplat sub conducerea sa. 
Această biografie decortichează, aşa spunând, poziţia lui 
Codreanu în mişcare, investigând-o ca problemă separată. 
Este un demers care, potrivit tezei acestei cărți, se vădeşte a 
fi productiv, căci evoluţia conducătorului şi cea a mişcării 
nu coincid nicidecum. Biografia reflectează asupra 
oamenilor, nu în ultimul rând asupra oamenilor din 
ambianța lui Codreanu. Se conturează, astfel, o imagine 
extrem de complexă a fracțiunilor rivale, precum şi a unui 
conducător suprasolicitat, tot mai înclinat spre acțiuni 
contradictorii. Cultul conducătorului nu trebuie să ne 
împiedice să ne punem întrebări cu privire la conducerea 
efectivă exercitată de Codreanu, la capacitatea lui de 
conducere şi la răspunderea lui politică, nici să ne împiedice 
să reflectăm în ce măsură era el subiect şi obiect, figură care 
modelează şi produs al societății şi politicii româneşti din 
primele patru decenii ale secolului XX. O biografie are sens 
ca analiză contextualizată a unei vieți a cărei influență 
asupra societății româneşti a epocii este dincolo de orice 
îndoială. 


Este atins, astfel, un punct important al abordării 
teoretice: persoana lui Codreanu trebuie pusă permanent în 
relație cu societatea românească a timpului său. 
Personalitatea lui a fost formată de această societate, 
succesul lui a fost posibil doar pentru că aspiraţiile lui 
Codreanu veneau în întâmpinarea aşteptărilor acestei 
societăți. De aceea, viața descrisă aici a fost pusă mereu în 
relație cu structurile şi evoluţiile politice şi sociale. Acest 
lucru a fost realizat printr-o arhitectură a cărții care, pe de-o 
parte, ține seama de dinamica diacronică, iar pe de alta 
intercalează mai multe capitole de istorie structurală, care 
întrerup un flux narativ ordonat pur cronologic. Sunt 
incluse intenționat mai multe perspective spațiale, care pun 
în lumină mediul legionar din Moldova sau fenomenul - pe 
cât de important pentru mobilizarea legionară, pe atât de 
neglijat — de la Maglavit. 

Apoi, viața lui Codreanu este plasată în mediul politic al 
României interbelice. Istoria politică este înțeleasă aici ca 
istorie a instituţiilor şi partidelor, precum şi a actorilor. N- 
am căutat însă să istorisim cele mai mici detalii ale 
încurcatelor afaceri politice de zi cu zi, ci să arătăm cât de 
implicat era Codreanu în viața politică oficială, dar şi în 
„statul profund”, adică în structurile de putere care, deşi nu 
erau prevăzute de constituție, erau, de facto, foarte 
influente. Legiunea a combătut aceste structuri, dar a fost şi 
parte a lor, iar sfârşitul lui Codreanu trebuie văzut şi drept o 
emancipare eşuată a unui outsider social față de 
establishment-ul care l-a susținut vreme îndelungată. 

În structura generală a cărții, Bucureştiului, ca centru al 
vieții politice, i se acordă, în mod firesc, o importanță 
considerabilă. Totuşi, ar trebui să reiasă clar că Corneliu 
Zelea Codreanu a fost şi a rămas moldovean, că el a 
cunoscut țara ca regățean şi a preferat mereu munții, iar 
spre sfârşitul vieţii, şi marea, în locul marilor oraşe. De 


aceea, biografia lui nu se încadrează în perspectiva 
dominantă în România, o perspectivă centrată asupra 
capitalei şi a elitelor intelectuale ale acesteia. Acest fapt ar 
putea să-l surprindă pe cititorul român. Odată cu Codreanu, 
târgul moldovenesc de coloratură rurală, cu elita lui în 
ascensiune dependentă de stat, a intrat în viața politică a 
României Mari, cu societatea ei de masă apărută ca urmare 
a introducerii votului universal. De aceea, cartea de față 
încearcă să conecteze diferitele etape din viața lui Codreanu 
cu spaţiile în care s-au desfăşurat - asta şi pentru că unele 
locuri au fost incluse în mod deliberat într-o topografie 
simbolică. Privirea orientată spre provincie trebuie însă să 
arate şi cum a mobilizat Legiunea masele şi ce rol a jucat 
aici Codreanu - în mod surprinzător, în punctul culminant 
al mobilizării (1937), aproape nici unul. 

Cartea încearcă să împletească pasajele narative cu 
analiza şi să organizeze întregul într-o matrice care este 
subordonată cercetării conduse de teorie. Un asemenea 
program este mai uşor de formulat decât de transpus în 
practică. Bazele teoretice au fost create, în ultimele decenii, 
de cercetarea comparată a fascismului. Este vorba de teme 
precum teoria charismei a lui Max Weber, problema religiei 
politice şi a religiozității Legiunii, a caracterului fascist sau a 
drumului ideologic aparte al Legiunii, a ultranaționalismului 
palingenetic, a compoziției sociale a comunității de adepți. 
În câmpul restrâns al cercetării istoriei ideologice a Legiunii, 
Constantin Iordachi a produs în ultimii ani rezultate 
notabile, mai ales prin aceea că a aplicat teoria charismei nu 
doar asupra conducătorului, ci şi asupra întregii mişcări 
legionare. De asemenea, rămân îndatorat lucrărilor lui 
Armin Heinen şi Francisc Veiga, care au furnizat, înainte de 
deschiderea arhivelor, monografii ce rămân de referință 
până astăzi. Importante sunt şi abordările mai recente ale 
cercetării fascismului, care iau în discuţie practica socio- 


culturală şi, astfel, trec dincolo de o pură istorie a ideologiei 
sau de abordări social-istorice preponderent cantitative (un 
exemplu sunt lucrările cercetătorului german al fascismului 
Sven Reichardt). De interes deosebit este, în acest sens, 
conceptul universurilor de viață, aşa cum a fost acesta 
dezvoltat pentru cercetarea istorică, printre alţii, de istoricul 
Europei de Est Heiko Haumann - sondarea câmpurilor 
culturale la scară mică, aici în cazul unei biografii, şi 
cuplarea cunoştinţelor obţinute cu structuri sociale 
supraordonate. 

Adaug o observaţie privind ediția românească, prin 
comparație cu cea germană: este o traducere din germană, 
dar nu corespunde decât în parte versiunii publicate la 
Viena. Editura Zsolnay a insistat asupra scurtării 
considerabile a manuscrisului. Cititorul român însă va fi 
interesat de numeroase detalii şi izvoare necunoscute, care 
unui cititor de limbă germană nu i-ar spune prea multe. 
Aici, ele sunt publicate într-o versiune lărgită cu mai mult 
de jumătate. De aceea, consider că ediția de față nu este o 
simplă traducere, ci reprezintă, în sens ştiinţific, versiunea 
definitivă a cărții. 

Cercetarea temei nu este, desigur, încheiată. Sper ca 
această lucrare să stimuleze dezbaterea ştiinţifică asupra lui 
Codreanu, să înlesnească descoperirea de noi izvoare, mai 
ales deținute de persoane particulare, şi să conducă, prin 
discuția ştiinţifică, la noi evaluări şi interpretări. 


MULTUMIRI 


PĂRŢI EXTINSE ALE ACESTEI CĂRȚI SE BAZEAZĂ PE STUDIILE 
desfăşurate în Arhivele Naţionale de la Bucureşti şi laşi, 
precum şi în arhiva CNSAS. Doamnelor şi domnilor care 
lucrează în aceste instituții le mulțumesc în mod deosebit. 
Pentru documentele de arhivă studiate la Bucureşti îi sunt 
recunoscător mai ales colegului şi prietenului meu Dorin 
Dobrincu, care, în calitate de director general al Arhivelor 
Naţionale (2007-2012), le-a pus la dispoziția cercetătorilor; 
le aduc, totodată, mulțumiri călduroase lui Cătălin 
Botoşineanu şi Mihai Mârza, de la Iaşi, pentru întregul lor 
sprijin. Condiţiile excelente de studiu de la Biblioteca 
Universitară din laşi le datorez directorului acesteia, 
Bogdan-Petru Maleon. În ultimii ani, laşiul a devenit pentru 
mine o a doua patrie academică, fapt la care au contribuit, 
pe lângă colegii mei interesați de Evul Mediu, specialiştii în 
istorie contemporană Flavius Solomon, Ovidiu Buruiană şi 
Dorin Dobrincu, cu care am purtat numeroase convorbiri. În 
septembrie 2015, Societatea de Studii Istorice din România 
a organizat la Iaşi o întrunire în cadrul căreia a fost pusă în 
discuție cartea mea, aflată atunci în pregătire. Această 
inițiativă a reprezentat, în ce mă priveşte, un dar intelectual 
extrem de valoros. Constantin Iordachi, unul dintre cei mai 
buni cunoscători ai subiectului, mi-a oferit prin lucrările 
sale, dar şi prin discuțiile avute cu el, impulsuri importante. 
Îmi amintesc cu plăcere de numeroasele convorbiri cu 
istoricii români, care mi-au relevat, din diferite perspective, 
dificultatea subiectului ales. Volumul datorează mult 
lucrărilor clasice ale lui Armin Heinen şi Francisc Veiga, 
precum şi discuțiilor din Colegiul Doctoranzilor de la Viena, 
inițiat de Oliver Rathkolb, despre regimurile autoritare din 
interbelicul european. Marina  Cattaruzza, Sybille 
Steinbacher, Konrad Clewing, Heiko Haumann, Michael 
Metzeltin, Konrad Petrovszky şi Daniel Ursprung au citit 


manuscrisul din diferite perspective, în întregime sau 
parțial, au adus observații importante şi m-au ferit de erori. 

Lui Wilhelm Tauwinkl îi sunt îndatorat pentru traducerea 
atentă şi meticuloasă. Aceeaşi rigurozitate a arătat-o Dan 
Flonta în lecturarea traducerii. Amândurora le aduc 
mulțumiri călduroase. 

Editurii Humanitas îi mulțumesc pentru publicarea 
acestei versiuni considerabil extinse a lucrării şi pentru 
generoasa includere a materialului iconografic. 

Viena, iulie 2017 


NOTE 


INTRODUCERE 

l. Vezi şi Dennis Deletant, Hitler's Forgotten Ally. Ion 
Antonescu and His Regime, Romania 1940-1944, London, 
2006; Sebastian Balta, Rumänien und die GroBmăchte in 
der Ära Antonescu (1940-1944), Stuttgart, 2005; Petre 
Țurlea, Ion Antonescu. Între extrema dreaptă şi extrema 
stângă, Bucureşti, 2009, p. 79. Pentru secvențele filmate, 
vezi  https://www.youtube.com/watch?v=XxL3TTdpkTk 
(accesat la 9 octombrie 2017). 

2. Referitor la începutul venerării lui Codreanu după 
lovitura de stat din 6 septembrie 1940, cf. Ţurlea, Ion 
Antonescu, pp. 26 sqq.; textul cuvântării la loan Scurtu et 


UP w 


alii, Ideologie şi formațiuni de dreapta în România, vol. 6, 
Bucureşti, 2007, pp. 169-173. 


. Aluzie la Sf. loan Gură de Aur, Părinte al Bisericii. 
. Glasul strămoşesc, 5 decembrie 1940. 


Vezi site-ul  neolegionar  www.miscarea.net/glasul- 
stramosesc-profilul-capitanului. htm (accesat la 4 iulie 
2015); Țurlea, Ion Antonescu, pp. 26 sqq., unde apar alte 
exemple; Bernd Matheus, Cioran. Porträt eines radikalen 
Skeptikers, Berlin, 2007, p. 92; Marta Petreu, An 
Infamous Past. E.M. Cioran and the Rise of Fascism in 
Romania, Chicago, 2005, p. 278; Zisu Ornea, The 
Romanian Extreme Right. The Nineteen Thirties, New York, 
1999, pp. 359-364. 


. Consiliul Naţional pentru Studierea Arhivelor Securităţii 


(CNSAS), Fond I 262411, vol. 2, ff. 20-22. 


. Sic (probabil greşeală de tipar); cuvântul ar putea fi „tării” 


sau „trăiri” (n. tr.). 


. CNSAS, Fond I 211932, vol. 3, ff. 3-8; Glasul strămoşesc, 


5 decembrie 1940. 


. Armin Heinen, Rumänien, der Holocaust und die Logik der 


Gewalt, Munchen, 2007, pp. 104-108; Hildrun Glass, 
Deutschland und die Verfolgung der Juden im 
rumänischen Machtbereich, München, 2014; Tuvia Friling, 
Radu Ioanid, Mihail E. Ionescu, International Commission 
on the Holocaust in Romania. Final Report, Iaşi, 2005. 


. INVOCAREA MORȚILOR 
. Liderul de partid al lui Ion Zelea Codreanu, Nicolae Iorga, 


a redactat chiar o lucrare oficioasă pe această temă: 
Istoria lui Ştefan cel Mare povestită neamului românesc, 
Bucureşti, 1904; ed. nouă, cu o postfață de Andrei 
Pippidi, Bucureşti, 2004. 

Corneliu Zelea Codreanu, „Situația la cărămidărie”, 
Pământul Strămoşesc, 16/1928, pp. l-3, aici p. 1. 


3. Ion Zelea Codreanu, O mărturie, Bucureşti, 1941, p. 15; 
aprecieri praxiologice la Sven Reichardt, Faschistische 
Kampfbiinde, ed. a I-a, Wien/K5ln/Weimar, 2009. 

4. Ion Zelea Codreanu, Pentru ordine, muncă şi dreptate, 
Huşi, 1920, pp. 51-56. 


2. TRIUMFUL ÎN RĂZBOI ŞI TEAMA DE REVOLUŢIE 

l. Vezi, mai recent, Emilio Gentile, E fu subito regime. Il 
fascismo e la marcia su Roma, Bari, 2012. 

2. Stelu Şerban, Elite, partide şi spectru politic în România 
interbelică, Bucureşti, 2006; Florin Muller (ed.), Elite 
parlamentare şi dinamica electorală în România (1919- 
1937), Bucureşti, 2009; Sorin Radu, Modernizarea 
sistemului electoral din România, 1866-1937, laşi, 2005. 

3. Vezi Constantin Iordachi, „Faschismus, Charisma und 
Politik. Die Legion «Erzengel Michael» im 
Zwischenkriegsrumânien 1927-1941”, în: Armin Heinen, 
Oliver Jens Schmitt (eds), Inszenierte Gegenmacht von 
rechts. Die „Legion Erzengel Michael” in Rumänien 1918- 
1938, Munchen, 2013, pp. 20-68, aici pp. 26-32; o 
lucrare fundamentală este cea a Irinei Livezeanu, Cultural 
Politics in Greater Romania: Regionalism, Nation Building 
and Ethnic Struggle, 1918-1930, Ithaca-London, 1995; 
dintre studiile regionale sunt de menţionat Mariana 
Hausleitner, Die Rumânisierung der Bukowina 1918-1944, 
München, 2001 şi Florian Kăhrer-Wielach, Siebenbürgen 
ohne  Siebenbiurger?  Zentralstaatliche Integration und 
politischer  Regionalismus nach dem Ersten Weltkrieg, 
Munchen, 2014. 

4. Cornel Micu, From Peasants to Farmers? Agrarian Reforms 
and Modernisation in Twentieth Century Romania, 
Frankfurt am Main, 2012; Dietmar Müller, 
Agrarpopulismus in Rumänien. Programmatik und 
Regierungspraxis der Bauernpartei und der 


Nationalbăâuerlichen Partei Rumäniens in der 
Zwischenkriegszeit, St. Augustin, 2001; Klaus Peter 
Krauss (ed.), Agrarreformen und ethnodemographische 
Veränderungen. Südosteuropa vom ausgehenden 18. 
Jahrhundert bis in die Gegenwart, Stuttgart, 2009. 
Hans-Christian Maner, Multikonfessionalität und neue 
Staatlichkeit. Orthodoxe, griechisch-katholische und 
römisch-katholische Kirche in Siebenbürgen und 
Altrumänien zwischen den Weltkriegen (1918-1940), 
Stuttgart, 2007. 

Contribuţii fundamentale au adus Maner, 

Multikonfessionalităt, şi Sorin Radu, Electoratul din 
România în anii democraţiei parlamentare (1919-1937), 
Iaşi, 2004; studii importante se găsesc la Muller (ed.), 
Elite parlamentare. 
. Potrivit Legii 1424 din 27 martie 1926, partidul care 
obținea minimum 40% din voturi primea automat 
jumătate din mandate, iar restul de jumătate se împărțea 
între toate partidele, inclusiv cel majoritar, proporțional 
cu numărul de voturi obținute, după ce se scădeau 
mandatele atribuite minorităţilor (n. tr.). 


. „APOSTOL? ÎNTR-O ZONĂ DE CRIZĂ SOCIALĂ: TATĂL 

. Consultată pe site-ul neolegionar www.miscarea.net/ion- 
zelea-codreanu-crampeie-de-amintiri 1.htm (accesat la 16 
iunie 2015). 

Arhivele Statului Iaşi, Fond Universitatea A.I. Cuza 
651/1, ff. 58, 66; Ion Zelea Codreanu ca secretar al 
Facultăţii de Ştiinţele Naturii (toamna anului 1899), ibid., 
651/2, f. 368; ibid., 688/1904, referitor la asociaţiile 
„Unirea” şi „Solidaritatea”; ibid., 656/1900-1901, f. 522, 
despre eliberarea diplomei de licenţă în ştiinţe filozofico- 
istorice pentru I. Zelea Codreanu la 31 august 1901; ibid., 
675, f. 135: Ministerul Cultelor îl scuteşte pe I. Zelea 


Codreanu de taxele pentru eliberarea diplomei (8 martie 

1904); câteva decenii mai târziu, în procesul împotriva 
fiului său, şi Codreanu-tatăl a fost atacat vehement: la 
liceul din Suceava s-ar fi remarcat prin exaltare şi 
megalomanie, visând să devină preşedintele unei 
republici a României; Victor Roncea, Gheorghe Buzatu, 
Documente din arhiva Corneliu Zelea Codreanu, 27 vol., 
Iaşi, 2012 (în continuare, prescurtat Roncea, Buzatu; nu 
este vorba de o ediție, ci de imprimarea unor materiale 
digitale din arhiva fostei Securități de la CNSAS; de aceea, 
vom indica întotdeauna şi cota arhivei), vol. 9 = CNSAS, P 
011784, vol. 4, f. 216. 

. Laurenţiu Rădvan, Oraşele din Țările Române în Evul 
Mediu, laşi, 2011, pp. 530-535. 

Andrei Kuşko, Viktor Taki, Bessarabiia v sostave 
Rossiskoi Imperii, Moscova, 2012; Emanuel Turcezynski, 
Geschichte der Bukowina in der Neuzeit, Wiesbaden, 
1993; Kurt Scharr, Die Landschaft Bukowina. Das 
Werden einer Region an der Peripherie 1774-1918, Viena, 
2010. 

. Horia Bozdoghină, Antisemitismul lui A.C. Cuza în politica 
românească, Bucureşti, 2012, oferă cea mai bună 
prezentare. Rolul lui Iorga în viața politică este cercetat 
deosebit de amănunţit în Petre Țurlea, Nicolae Iorga în 
viața politică a României, Bucureşti, 1991; Petre Ţurlea, 
Nicolae Iorga între dictatura regală şi dictatura legionară, 
Bucureşti, 2001; Radu Ioanid, „Nicolae Iorga and 
Fascism”, în: Journal of Contemporary History 27 (1992), 
fasc. 3, pp. 467-492; Bogdan C. Iacob, „Nicolae Iorga as 
New Man. Functions of a Teacher Cult”, în: Studii şi 
materiale de istorie contemporană 13 (2014), pp. 178-192. 

Victor Neumann, Neam, popor sau naţiune? Despre 
identitățile politice europene, ed. a Il-a, Bucureşti, 2005, 
pp. 135-146. 


7. Neamul Românesc, 25 octombrie 1910, pp. 2007-2009. 

8. Neamul Românesc, 3 mai 1910, pp. 838-840. 

9. Împrumut intrat în limba română din ebr. gahal, 
„adunare” (n. tr.). 

10. Neamul Românesc, 6 aprilie 1910, pp. 690-693, şi 9 
aprilie 1912, p. 604. Comparaţia cu altarul este folosită şi 
de Iorga: Neamul Românesc, 7 mai 1910, p. 873; Neamul 
Românesc, 6 aprilie 1910, p. 693. 

11. Neamul Românesc, 21 iunie 1910, pp. 1141-1142; 
Neamul Românesc, 7 mai 1910, p. 874; Neamul 
Românesc, 14 mai 1910, p. 899. 

12. Bibliografia pe această temă este foarte amplă; trimitem 
la Lucian Nastasă (ed.), Antisemitismul universitar în 
România (1919-1939): mărturii documentare, Cluj-Napoca, 
2011; Lucian T. Butaru, Rasism românesc. Componenta 
rasială a discursului antisemit din România, până la al 
Doilea Război Mondial, Cluj-Napoca, 2010; Marta Petreu, 
De la Junimea la Noica. Studii de cultură românească, laşi, 
2011; Andrei Oişteanu, Inventing the Jew. Antisemitic 
Stereotypes in Romanian & Other Central-East European 
Cultures, Lincoln, London, Jerusalem, 2009; Marius 
Turda, „The Nation as Object: Race, Blood, and Biopolitics 
in Interwar Romania”, în: Slavic Review 66 (2007), fasc. 3, 
pp. 413-441; Marius Turda, „Conservative Palingenesis 
and Cultural Modernism in Early Twentieth-century 
Romania”, în: Totalitarian Movements and Political 
Religions 9 (2008), fasc. 4, pp. 437-453; Radu Ioanid, The 
Sword of the Archangel. Fascist Ideology in Romania, 
Boulder (Colorado), 1990; Constantin Iordachi, „God's 
Chosen Warriors. Romantic Palingenesis, Militarism and 
Fascism in Modern Romania”, în: Constantin Iordachi 
(ed.), Comparative Fascist Studies. New Perspectives, New 
York, 2010, pp. 316-357; Dietmar Müller, Staatsbürger 
auf Widerruf. Juden und Muslime als Alteritätspartner im 


rumänischen und serbischen Nationscode, Wiesbaden, 
2005; Jochen Schmidt, Populismus oder Marxismus? Zur 
Ideengeschichte der radikalen Intelligenz Rumäniens 1875- 
1918, Tübingen, 1992. Analize amănunțite se găsesc la 
Horia Bozdoghină, Antisemitismul lui A.C. Cuza, pp. 21- 
63, de unde provine şi citatul, p. 51, precum şi la Radu 
Ioanid, Holocaustul în România, Bucureşti, 2006, pp. 21- 
31. 

13. În această privință se deosebea de Cuza şi de invectivele 
lui împotriva Vechiului Testament;  Bozdoghină, 
Antisemitismul lui A.C. Cuza, pp. 50-51. Religiozitatea 
profundă se observă şi din scrisorile lui către membrii 
familiei după moartea lui Corneliu Codreanu, CNSAS, P 
10744, vol. 2, ff. 137, 140, 142. 

14. Nastasă, Antisemitismul universitar, p. 21: potrivit 
statisticilor din anul 1899, localitățile Iaşi, Botoşani, 
Piatra Neamț, Bacău, Dorohoi şi Dărăbani aveau 50-56% 
populaţie evreiască, iar Bârlad, Focşani, Roman, Vaslui, 
Tecuci, Huşi şi Paşcani, 25-45%. Muller, Staatsbürger auf 
Widerruf, pp. 41-42; Nicholas M. Nagy-Talavera, The 
Green Shirts and the Others. A History of Fascism in 
Hungary and Rumania, Stanford, 1970, pp. 258-259; 
Nastasă, Antisemitismul universitar, p. 23. 

15. Universul în care trăiau boierii este descris foarte 
sugestiv în memoriile lui Radu Rosetti, Amintiri, pref. de 
Neagu Djuvara, Bucureşti, 2013. Referitor la romi, vezi 
Viorel Achim, The Roma in Romanian History, Bucureşti, 
2004.  Oişteanu, Inventing the Jew, p. 9; Muller, 
Staatsbürger auf Widerruf, pp. 47, 94-99; Constantin 
Bărbulescu, România medicilor. Medici, țărani şi igienă 
rurală în România de la 1860 la 1910, Bucureşti, 2015, 
pp. 162-164. Alexandru Constantin Cuza, Cei 
Alcoolismul?, Jassy (sic!), 1897; broşura este alcătuită 
după o schemă cu întrebări şi răspunsuri şi tratează 


exemple de cazuri din întreaga emisferă nordică. Nastasă, 
Antisemitismul universitar, p. 24. 

16. În continuare, îi urmăm pe Schmidt, Populismus oder 
Marxismus?, şi pe Klaus Heitmann, „Das «rumänische 
Phänomen». Die Frage des nationalen Spezifikums in der 
Selbstbesinnung der rumänischen Kultur seit 1900”, în: 
Siidost-Forschungen 29 (1970), pp. 171-236. 

17. Nastasă, Antisemitismul universitar, p. 22; Bărbulescu, 
România medicilor, pp. 160-217: despre alcoolism, pp. 
160-185; despre pelagră şi mămăliga ca aliment de bază, 
pp. 186-217. 

18. Schmidt, Populismus, pp. 127-128. 

19. Philipp G. Eidelberg, The Great Rumanian Peasant Revolt 
of 1907: Origins of a Modern Jacquerie, Leiden, 1974; Karl 
Scheerer, Die rumänischen Bauernaufstânde vom Frühjahr 
1907, Berna, 1974; Andrei Oțetea et alii (eds), Marea 
răscoală a țăranilor din 1907, ed. a Il-a, Bucureşti, 1987. 
Izvoare referitoare la Moldova în: Ion Popescu-Puţuri et 
alii (eds), Documente privind marea răscoală a țăranilor 
din 1907, vol. 2, Desfăşurarea răscoalei; A. Moldova, 
Bucureşti, 1983. 

20. Referitor la modul de reprezentare a ţării, vezi Laurenţiu 
Vlad, Imagini ale identității naţionale: România la 
expoziţiile universale şi internaționale de la Paris, 1867- 
1937, laşi, 2007; referitor la Averescu, vezi biografia prea 
puțin critică a lui Petre Otu, Mareşalul Alexandru 
Averescu. Militarul, omul politic, legenda, Bucureşti, 2009. 

21. Bozdoghină, Antisemitismul lui A.C. Cuza, p. 36; Horia 
Bozdoghină, Partidul Naţionalist-Democrat în viața politică 
a României, Sibiu, 2007, p. 21 (îi mulțumesc lui Sorin 
Radu, Sibiu, pentru un exemplar al acestui volum). 


4. TEORIA ŞI PRACTICA ANTISEMITISMULUI DE PROVINCIE 


1. Cf. Felix Schnell, Räume des Schreckens. Gewaltrăume 
und Gruppenmilitanz in der Ukraine 1905-1933, Hamburg, 
2012. 

2. Schnell, Räume des Schreckens; Edward H. Judge, Ostern 
in Kischinjow, Mainz, 1995; Radu Harald Dinu, 
„Antisemitismus als soziale Praxis”, în: Armin Heinen, 
Oliver Jens Schmitt (eds), Inszenierte Gegenmacht von 
rechts. Die „Legion Erzengel Michael” in Rumänien 1918- 
1938, München, 2013, pp. 113-129; Naţionalistul, 3 
septembrie 1922, p. 1. Referitor la Galiţia austriacă, 
comparabilă structural, vezi Magdalena Opalski, The 
Jewish Tavern-Keeper and His Tavern in Nineteenth- 
Century Polish Literature, Ierusalim, 1986; Yohanan 
Petrovsky-Shtern, The Golden Age Shtetl: A New History of 
Jewish Life in East Europe, Princeton, 2014 (îi mulțumesc 
lui Kerstin Jobst, Viena, pentru această indicație). 
Andrei-Florin Sora, Servir LEtat roumain. Le corps 
prefectoral 1866-1940, Bucureşti, 2011; Neamul 
Românesc, 22 februarie 1911, p. 339, şi 8 martie 1911, p. 
456. 

3. Cu privire la anturajul lui Codreanu, vezi Neamul 
Românesc, 14 martie 1911, p. 519; 13 noiembrie 1912, p. 
2202; 11 decembrie 1912, p. 2359; Bozdoghină, Partidul 
Naţionalist-Democrat, pp. 28 şi 4l;  Bozdoghină, 
Antisemitismul lui A.C. Cuza, pp. 38-40 (citat p. 40); 
Neamul Românesc, 27 aprilie 1910, p. 808. 

4. Neamul Românesc, 14 iunie 1910, p. 1092; Neamul 
Românesc, 2 octombrie 1912, pp. 1924-1927; Neamul 
Românesc, 18 septembrie 1912, pp. 1783-1786; Mariana 
Conovici, Silvia Iliescu, Octavian Silivestru (eds), Țara, 
Legiunea, Căpitanul. Mişcarea legionară în documente de 
istorie orală, Bucureşti, 2008, p. 123. 

5. Neamul Românesc, 30 mai 1911, pp. 954-956. 


6. 


PUNE 


O o 


Corneliu Codreanu, Pentru legionari, Editura Scara, 
Bucureşti, ed. a IX-a, 1999, p. 15; CNSAS, I 10744, vol. 2, 
ff. 393, 395; cu puțin timp înainte de moarte, Ion Zelea 
Codreanu avea în proprietate casa de la Huşi şi un hectar 
de vie, precum şi o locuință la Bucureşti, trecută pe 
numele soției; trăia dintr-o pensie lunară de 8 000 de lei; 
ibid., vol. 1, nr. 33; Neamul Românesc, 22 martie 1911, p. 
541; Neamul Românesc, 8 martie 1910, pp. 474-477. În 
noiembrie 1909, Ion Zelea Codreanu a primit o scrisoare 
anonimă în germană: „Vă felicit, domnule Conte de 
Păducheni. Uită-te la mine! Dacă la primăvară creşte 
iarba, poate începe să muşte. O să ne bucurăm să vă ştim 
la casa de nebuni. Apropo, de Crăciun puteți să vă prăjiți 
la frigare”; Neamul Românesc, 7 mai 1910, p. 878 
(presupusul credit: el s-a apărat că doar ar fi garantat 
pentru un coleg). Neamul Românesc, 13 iulie 1910, proces 
de calomnie intentat de Codreanu unui ziarist. Referitor 
la problema cu alcoolul, CNSAS, P 10744, vol. 2, şi Petre 
Pandrea, Garda de Fier, Bucureşti, 2001, p. 326. 
Aprecierea aparține renumitului jurist Matei B. 
Cantacuzino, în: Ioan Scurtu et alii (ed.), Totalitarismul de 
dreapta în România. Origini, manifestări, evoluție: 1919- 
1927, Bucureşti, 1996, p. 461. 


. O FAMILIE NAȚIONALISTĂ ROMÂNEASCĂ 

. CNSAS, P 10744, vol. 2, ff. 52-53. 

. CNSAS, P 10744, vol. 2, f. 70. 

. CNSAS, P 10744, vol. 2, ff. 71-72. 

. CNSAS, P 10744, vol. 2, f. 57; Codreanu, Pentru legionari, 


pp. 15-16. 


. CNSAS, P 10744, vol. 2, ff. 59-64. 
. In Pentru legionari, p. 17, Codreanu îi enumeră, printre 


alții, pe Miron Costin, Bogdan Petriceicu Hasdeu, Mihai 
Eminescu, Ion Creangă şi Vasile Alecsandri, nefiind însă 


clar dacă chiar i-a citit pe aceşti autori sau dacă doar îi 
pomeneşte în legătură cu istoria culturală a Iaşilor. 
Direcţia Arhivelor Naţionale Istorice Centrale (DANIC), 
Ministerul de Interne - Diverse (MI-D) 26/1934, vol. 1, f. 
116. Cu privire la Dumas, vezi Constantin Papanace, 
Stilul legionar de luptă, Bucureşti, 2004, p. 173. 

. Roncea, Buzatu, vol. 21 = CNSAS, P 011784, vol. 13, ff. 
123, 126. 

. Jurnalul în Roncea, Buzatu, vol. 21 = CNSAS, P 011784, 
vol. 13, ff. 116-171; Ion Banea, Căpitanul, ed. a III-a, 
Sibiu, f.a., pp. 12-13. 

. Neculai I. Staicu-Buciumeni, Colegiul Naţional „Nicolae 
Filipescu”, Galaţi, 2006. www.bvau.ro/docs/e- 
books/2007 /Staicu-Buciumeni,%2O0Neculai/M- 
rea%20Dealu%20.pdf, p. 4. 


10. Staicu-Buciumeni, Colegiul Naţional, p. 7; Pandrea, 


Garda de Fier, pp. 33-36. Cf. Iordachi, „God's Chosen 
Warriors”, pp. 327-331. 


11. Arhivele Militare Piteşti, Fond Mănăstirea Dealu, Dosar 


2/1912, f. 4; 4/1913, ff. 22, 77-78, 114-117, 146-147, 
182-186, 199, 201-202, 258; 8/1913, f. 61; 11/1915, f. 
113; 14/1915, f. 164; îi mulțumesc Mihaelei Stroe, de la 
Institutul de Istorie „Nicolae Iorga” din Bucureşti, pentru 
sprijinul acordat în procurarea acestui material. 


12. Codreanu, Pentru legionari, p. 14. 
13. Pandrea, Garda de Fier, p. 37; cf. Grigore Traian Pop, 


Mişcarea legionară, Bucureşti, 2007, p. 129. 


6. EXPERIENȚA RĂZBOIULUI 

1. Codreanu, Pentru legionari, pp. 14-15. 

2. Ibid., p. 15. Banea, Căpitanul, p. 15. 

3. Scurtu, Totalitarismul, p. 387. 

4. Banea, Căpitanul, p. 16; Roncea, Buzatu, vol. 21 = 


CNSAS, P 011784, vol. 13, f. 124 (este vorba de jurnalul 


= 


lui Codreanu din prima jumătate a anului 1934, 
necunoscut, pare-se, cercetătorilor); Ana Maria Marin, 
Prin poarta cea strâmtă, Timişoara, 1993; Pandrea, Garda 
de Fier. 


. Bozdoghină, Partidul Naţionalist-Democrat, pp. 70 sqq.; 


Reichspost, 19 iulie 1918, p. 3; Arbeiter-Zeitung, 1 iulie 
1918; Wiener Zeitung, 18 iulie 1918, p. 22. 

Radu Florian Bruja, Extrema dreaptă în Bucovina, 
Târgovişte, 2012, p. 44. 


. Svetlana Suveică, „Die Verwaltung Bessarabiens in der 


Transformation. Legislativer Rahmen, Institutionen und 
Beamtenschaft (1918-1928)”, în: Südost-Forschungen 71 
(2012), pp. 183-233; Mariana TŢăranu, „Politica statului 
român față de minoritățile naţionale din Basarabia în 
primii ani după Mare Unire”, în: Vasile Ciobanu, Sorin 

Germania în cazul că ar prelua el puterea. P. 281 (14 
noiembrie 1936): satisfacția lui Rosenberg față de marea 

Ilarion iu, Istoria mişcării legionare: 1944-1968, 
Târgovişte, 2012, pp. 205-238: o imagine schițată de un 
deținut referitoare la presupusul viol al unei țărănci de 
către Codreanu, ibid., p. 258. CNSAS, I 264316, vol. 3, f. 
115; la 15 mai 1948, Dumitrescu a fost condamnat la 20 
de ani de temniță grea; datorită dezicerii lui de 
legionarism şi participării la „reeducarea” legionarilor 
închişi, în 1963 a fost grațiat şi eliberat; a servit 
Securităţii ca informator de încredere (ibid., f. 267). 


. Azi, strada Mircea Vulcănescu (n. tr.). 
„ CNSAS, P 006495, f. 3 sqq.; R 396591, f. 117. E vorba de 


o notă informativă asupra unei discuţii la care au 
participat Elena Codreanu şi lridenta Moţa; zvonul 

troian, pp. 143, 153 (locuinţele); ibid., pp. 167, 236 

8, ff. 340-345; DANIC, IGJ 27/1935, f. 91, f. 110; DGP 
11/1937, f. 56; referitor la construirea Casei Verzi, vezi 
CNSAS, I 257486, vol. 2, f. 11; lucrările erau 

drept, nu reprezintă o sursă credibilă. 


. Codreanu, Însemnări, p. 45. 

. Ibid., p. 6 sqq. 

. Ibid., Însemnări, pp. 6-7. 

. Ibid., Însemnări, pp. 45-48. 

. Corneliu Zelea Codreanu, Cărticica şefului de cuib, ed. a 


XIII-a, Bucureşti, 2000, pp. 70-71 (n. tr.). 


. Codreanu, Însemnări, p. 17, precum şi pp. 24, 38, 44-45. 
10. 


„Garda Patriei” (germ.): organizație paramilitară 
naționalistă care a activat în Austria interbelică (n. tr.). 


11. DANIC, MI-D 3/1936, f. 195. 
12. Buna Vestire, 26 august 1937, precum şi 2 septembrie 


1937. 


13. Gheorghe Jurgea-Negrileşti, Troica amintirilor. Sub patru 


regi, ed. a Il-a, Bucureşti, 2007, pp. 260-261. (Îi 

iarna 1930 Marşuri prin sudul Basarabiei şi prin Moldova. 

13 apr. 1930 Se înființează Garda de Fier. 

8 iun. 1930 Carol II devine regele României. 

iul. 1930 Grave tulburări antisemite în Maramureş şi 
Bucovina; interzicerea marşului planificat în Basarabia. 

aug. 1930 Codreanu este achitat după ce amenințase cu un 
atentat asupra unui subsecretar de stat. 

3 ian. 1931 Garda de Fier este interzisă. 

febr.—mart. 1931 Nouă achitare a conducerii Legiunii. 

31 aug. 1931 Codreanu candidează la alegerile suplimentare 
din județul Neamt şi este ales deputat. 

mart. 1932 Garda de Fier este din nou interzisă. 

17 apr. 1932 Tatăl lui Codreanu este ales deputat în județul 
Tutova. 

17-20 iul. 1932 În urma alegerilor regulate, Gruparea 
Corneliu Zelea-Codreanu obține cinci locuri în Parlament. 

24 ian. 1933 Lupte de stradă la Bucureşti între legionari şi 
autorități. 

vara 1933 Repetate ciocniri violente cu autorităţile. 

toamna 1933 Începerea lucrărilor la Casa Verde; noi 
conflicte cu autorităţile în timpul campaniei electorale. 

9-10 dec. 1933 Interzicerea Gărzii de Fier; arestări în masă. 

29 dec. 1933 - Asasinarea prim-ministrului Ion Gheorghe 
Duca de către trei legionari („nicadorii”). 

19 mart.—5 apr. 1934 Procesul asasinării lui Duca: ucigaşii 
prim-ministrului sunt condamnați, dar conducerea 
Legiunii este achitată. 

vara 1934 Sunt organizate primele tabere de muncă 
legionare. 

sept. 1934 Ruptură între Mihai Stelescu şi Codreanu. 

20 mart. 1935 Se înființează partidul legionar Totul pentru 
Țară. 

vara 1935 Isterie religioasă de masă după presupusele 
apariții divine de la Maglavit. 


Primăvara-vara 1935 - Se înființează formațiunile 
naționaliste antisemite Frontul Românesc (Alexandru 
Vaida-Voevod) şi Partidul Naţional Creştin (Octavian 
Goga, A.C. Cuza) 

3-5 apr. 1936 Legionarii domină congresul studenților de la 
Târgu Mureş. 

vara 1936 Al treilea sezon al taberelor de muncă legionare. 

16 iul. 1936 Asasinarea disidentului Mihai Stelescu de către 
legionari („decemvirii”). 

Primăvara-toamna 1936 Codreanu îşi intensifică luările de 
poziție asupra politicii externe. 

toamna 1936 Începutul mobilizării muncitorilor (Corpul 
Muncitoresc Legionar). 

13 febr. 1937 Mare manifestaţie legionară cu prilejul 
înmormântării a doi legionari căzuți în războiul civil din 
Spania (Ion Moţa şi Vasile Marin). 

9 apr. 1937 Excluderea din dinastie a prințului moştenitor 
Nicolae, simpatizant al Legiunii. 

25 nov. 1937 Pact de neagresiune electorală încheiat de 
Codreanu cu luliu Maniu şi Gheorghe Brătianu. 

20 dec. 1937 După anunţarea rezultatelor oficiale ale 
alegerilor parlamentare, partidul Totul pentru Țară obţine 
15,58% din voturi (în realitate, procentul era de 22-25%). 

28 dec. 1937-10 febr. 1938 Guvernare antisemită Goga- 
Cuza; ciocniri grave între susținătorii acesteia şi legionari. 

ian.—început febr. 1938 Apropiere între Codreanu şi Goga. 

10 febr. 1938 Lovitura de stat a lui Carol II şi instituirea 
dictaturii regale. 

19 apr. 1938 Codreanu este condamnat la şase luni de 
închisoare pentru calomnierea lui Nicolae Iorga. 

27 mai 1938 Codreanu este condamnat la zece ani de 
muncă silnică, între altele pentru înaltă trădare. 

29 sept. 1938 Acordul de la München. 


15-28 nov. 1938 Carol II desfăşoară vizite de stat în Marea 
Britanie, Franţa şi Germania. 

29-30 nov. 1938 Codreanu, „nicadorii” şi „decemvirii” sunt 
executați. 


Cuprins 


Corneliu Zelea Codreanu. Ascensiunea şi căderea 


„Căpitanului“ 
Introducere 


1. Invocarea mortilor 

2. Triumful în război şi teama de revoluţie 

3. „Apostol“ într-o zonă de criză socială: tatăl 

4. Teoria şi practica antisemitismului de provincie 
5. O familie naționalistă românească 

6. Experiența războiului 

7. Întâlnirea cu oraşul: Iaşi 

8. Activist printre muncitori 

9. Conducător al studenților din „generația 1922“ 


10. Activist studentesc al violentei 
11. Misionar antisemit în Germania 


12. Liga apărării naționale creştine 
13. Pucist 


14. Comunitatea deţinuţilor în extaz religios: văcăreştenii 
15. Asasin 

16. Achitarea, nunta, triumful 

17. Idol 

18. În Franța 

19. Conducător al legiunii Arhanghelul Mihail 

20. Sectant 

21. Marşul 

22. Garda de Fier 


23. Criza şi camarila 


24. În parlament 

25. Seducţia Bucureştiului 
26. „leşiţi la lupta cea sfântă!“ 
27. „Şcoala de fanatism“ 

28. Generalul 


29. Asasinarea premierului 
30. Schismatic 


31. Tatonarea unui nou început: totul pentru ţară 
32. Un „Lourdes românesc“ 
33. „Coloana a cincea“ 


34. Comuna legionară 
35. Apropiaţii 


36. Munţii şi marea - axe spaţiale biografice 
37. Fracționism 


38. Iconizarea 
39. Misticul 


40. Scriitorul politico-religios 

41. Conducător al Legiunii şi al partidului 

42. Violenţe şi ameninţări 

43. Escaladarea conflictului: Căpitanul şi Regele 
44. „Spre marea biruință legionară“ 

45. Lovitura de stat a Regelui 

46. În pădurea de la Tâncăbeşti 

Un cult efemer şi o tăcere îndelungată 

Încercare de interpretare 


Din atelierul istoricului — o postfață 
Mulţumiri 


Note 

Bibliografie 
Dramatis personae 
Tabel cronologic 


